Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα, ότι στο πλαίσιο του κοινοβουλευτικού ελέγχου οι επίκαιρες ερωτήσεις που θα συζητηθούν σήμερα είναι οι εξής: Οι υπ' αριθμόν 243/2-12-2021, 245/3-12-2021, 249/6-12-2021 επίκαιρες ερωτήσεις και οι υπ' αριθμόν 862/3-11-2021 και 879/32/4-11-2021 ερωτήσεις κατ' άρθρο 130 παράγραφος 5 του Κανονισμού της Βουλής και θα απαντηθούν από τον Υπουργό Υγείας κ. Αθανάσιο Πλεύρη. Η υπ' αριθμόν 256/6-12-2021 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας, κ. Κωνσταντίνο Σκρέκα. Η υπ' αριθμόν 251/6-12-2021 επίκαιρη ερώτηση θα απαντηθεί από την Υπουργό Πολιτισμού και Αθλητισμού, κ. Στυλιανή Μενδώνη. Η υπ' αριθμόν 236/30-11-2021 επίκαιρη ερώτηση θα απαντηθεί από τον Υπουργό Υποδομών και Μεταφορών, κ. Κωνσταντίνο Καραμανλή. Οι υπ' αριθμόν 258/6-12-2021 και 259/6-12-2-2021 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων, κ. Σπυρίδωνα - Παναγιώτη Λιβανό. Η υπ' αριθμόν 262/6-12-2021 επίκαιρη ερώτηση θα απαντηθεί από τον Υφυπουργό Οικονομικών κ. Απόστολο Βεσυρόπουλο. Η υπ' αριθμόν 261/6-12-2021 επίκαιρη ερώτηση θα απαντηθεί από τον Υφυπουργό Εργασίας και Κοινωνικών Υποθέσεων, κ. Παναγιώτη Τσακλόγλου. Η υπ' αριθμόν 263/6-12-2021 επίκαιρη ερώτηση θα απαντηθεί από την Υφυπουργό Εργασίας και Κοινωνικών Υποθέσεων, κ. Μαρία Συρεγγέλα. Η υπ' αριθμόν 253/6-12-2021 επίκαιρη ερώτηση θα απαντηθεί από τον Υφυπουργό Προστασίας του Πολίτη, κ. Ελευθέριο Οικονόμου . Η υπ' αριθμόν 241/2-12-2021 επίκαιρη ερώτηση απαντηθεί από την Υφυπουργό Τουρισμού, κ. Σοφία Ζαχαράκη. Τώρα, θα συζητηθεί η όγδοη, με αριθμό 256/6-12-2021 επίκαιρη ερώτηση του δεύτερου κύκλου της Βουλευτού Καβάλας του ΣΥΡΙΖΑ κ. Σουλτάνας Ελευθεριάδου προς τον Υπουργό Περιβάλλοντος και Ενέργειας, με θέμα: «Νέα δεδομένα μετά την απάντηση του επιτρόπου Σμιτ για την ενίσχυση της “Energean Oil & Gas”». Θα παρακαλέσω θερμά, επειδή είναι πολλές οι ερωτήσεις σήμερα και επειδή ταυτόχρονα είναι στη συνέχεια και η Ολομέλεια, τόσο τους συναδέλφους Βουλευτές όσο και τους Υπουργούς να είναι πλησίον του χρόνου που προβλέπεται από τον Κανονισμό. Ορίστε, κυρία Ελευθεριάδου, έχετε τον λόγο για την πρωτολογία σας για δύο λεπτά.
Ευχαριστώ, κύριε Πρόεδρε. Καλημέρα και από εμένα και καλή εβδομάδα! Κύριε Υπουργέ, η ερώτησή μου αφορά την εταιρεία «Energean Oil & Gas». Όπως γνωρίζετε, το κοίτασμα του Πρίνου ανήκει στο ελληνικό δημόσιο και οι εγκαταστάσεις ανήκουν στο ελληνικό δημόσιο και το να λειτουργούν και να παράγουν οι εγκαταστάσεις είναι προς όφελος όλων και είναι επιθυμία όλων. Επιθυμία όλων, επίσης, είναι και η κερδοφορία της επιχείρησης, καθώς από αυτή εξαρτάται και η πληρωμή των royalties, που σύμφωνα με τη σύμβαση παραχώρησης είναι υποχρεωμένη η επιχείρηση να αποδίδει στο ελληνικό δημόσιο κάθε χρόνο. Δυστυχώς, όλα αυτά τα χρόνια που δραστηριοποιείται η «ΕΝΕΡΓΕΙΑΚΗ» στην Καβάλα royalties στο ελληνικό δημόσιο πληρώθηκαν μόνο το έτος 2018, είτε γιατί η εταιρεία δεν παρήγαγε το απαιτούμενο ποσοστό - μέγεθος πετρελαίου είτε γιατί έχει πολύ μεγάλη δανειοδότηση. Οφείλει, όμως, η εταιρεία να σέβεται ταυτόχρονα στη λειτουργία της και τις εργασιακές σχέσεις αλλά και το περιβάλλον. Νέα δεδομένα, λοιπόν, προέκυψαν μετά την ψήφιση εδώ της ενίσχυσης της εταιρείας με εμπορικό δάνειο με την εγγύηση του ελληνικού δημοσίου ύψους 90,5 εκατομμυρίων ευρώ και ταυτόχρονα, με δάνειο μειωμένης εξασφάλισης ύψους 9,5 εκατομμυρίων ευρώ. Τα νέα δεδομένα είναι και πραγματικά -θα σας τα περιγράψω στη δευτερολογία μου- αλλά κυρίως αφορούν την απάντηση του επιτρόπου κ. Σμιτ σε ερώτηση του Ευρωβουλευτή του ΣΥΡΙΖΑ κ. Κώστα Αρβανίτη, όπου αναφέρεται στην απάντησή του ξεκάθαρα ότι αποκλείεται η στήριξη δραστηριοτήτων μέσω της Ευρωπαϊκής Ένωσης που σχετίζονται με ορυκτά καύσιμα. Θα ήθελα να ρωτήσω εσάς και να πάρω μια ξεκάθαρη απάντηση αν η δανειοδότηση, το δάνειο με την εγγύηση του ελληνικού δημοσίου θεωρείται από εσάς στήριξη με την έννοια που αναφέρει ο κ. Σμιτ ή όχι και εάν, εφόσον έχετε ψηφίσει αυτή τη στήριξη και μάλιστα να δοθεί αυτή μέσω ξένων τραπεζικών ιδρυμάτων -φέρατε μία τροπολογία όπου δίνετε τη δυνατότητα στην «ΕΝΕΡΓΕΙΑΚΗ» να μην πάρει τα δάνεια από ελληνικές τράπεζες αλλά από ξένες- προτίθεστε να δεσμεύσετε ταυτόχρονα την εταιρεία να σεβαστεί τις εργασιακές σχέσεις. Τι σημαίνει «να σεβαστεί»; Να διατηρήσει τις υπάρχουσες εργασιακές σχέσεις με τους ίδιους όρους που ισχύουν αυτή τη στιγμή και βέβαια, σύμφωνα με το οργανόγραμμα που ισχύει αυτή τη στιγμή στο κοίτασμα του Πρίνου. Ευχαριστώ.
Και εμείς ευχαριστούμε. Ορίστε, κύριε Υπουργέ, έχετε τον λόγο για την πρωτολογία σας για τρία λεπτά.
Ευχαριστώ, κύριε Πρόεδρε. Κυρία συνάδελφε, αναφέρατε στη συγκεκριμένη επίκαιρη ερώτησή σας επί της ουσίας εάν προτιθέμεθα να εξετάσουμε τις πιθανές συνέπειες που θα έχει η χορήγηση του δανείου στην «Energean Oil & Gas». Ενημερώνω, λοιπόν, το Σώμα ότι η αποτίμηση των όποιων συνεπειών έχει γίνει ήδη από την Ευρωπαϊκή Επιτροπή μετά από τη σχετική μας εισήγηση. Ειδικότερα, κατόπιν σχετικού αιτήματος εκ μέρους της χώρας μας στις 18 Μαρτίου 2021 εγκρίθηκε με την υπ' αριθμόν C2021/2079final/24-3-2021 απόφαση Ευρωπαϊκής Επιτροπής η κρατική ενίσχυση υπέρ της εταιρείας «Energean Oil & Gas». Η ενίσχυση αυτή συνίσταται σε χορήγηση, πρώτον, εγγύησης σε ποσοστό 90% δανείου, ποσού 90,5 εκατομμυρίων ευρώ και δεύτερον, δανείου μειωμένης εξασφάλισης ύψους 9,5 εκατομμυρίων ευρώ. Επιπλέον, η αρμόδια υπηρεσία του Υπουργείου Οικονομικών έχει εκφέρει απόψεις επί του σχεδίου σύμβασης εκδόσεων κοινού υποτελούς ομολογιακού δανείου εκδόσεως της Ανώνυμης Εταιρείας με την επωνυμία «ENERGEAN OIL» ποσού 9.500.000 ευρώ. Άρα, η Ευρωπαϊκή Επιτροπή έχει εγκρίνει αυτή την απόφαση της ελληνικής Κυβέρνησης. Επίσης, τεκμηριώνει την απόφασή της αυτή η Ευρωπαϊκή Επιτροπή αναφέροντας ότι η συγκεκριμένη ενίσχυση εκπληρώνει τους όρους που προβλέπονται στα οικεία τμήματα της ανακοίνωσής της με αριθμό C2020/1863/19-3-2020, με τίτλο «Προσωρινό πλαίσιο για τη λήψη μέτρων κρατικής ενίσχυσης με σκοπό να στηριχθεί η οικονομία κατά τη διάρκεια της τρέχουσας έξαρσης της νόσου COVID-19». Το πνεύμα της ανακοίνωσης αυτής της Ευρωπαϊκής Επιτροπής αποτυπώθηκε ακολούθως στην εθνική μας νομοθεσία και ειδικότερα στο άρθρο 40 του ν.4801/2021, με τίτλο: “Παροχή ενίσχυσης από το ελληνικό δημόσιο στην εταιρεία «Energean Oil & Gas», «Ενεργειακή Αιγαίου, Ανώνυμη Εταιρεία Έρευνας και Παραγωγής Υδρογονανθράκων»”. Η ανακοίνωση αυτή της Ευρωπαϊκής Επιτροπής εκδόθηκε στο πλαίσιο της συνολικής προσπάθειας των κρατών-μελών για την αντιμετώπιση των επιπτώσεων της έξαρσης της νόσου COVID-19 στην οικονομία τους. Παρουσιάζονται, λοιπόν, σε αυτή οι δυνατότητες που διαθέτουν τα κράτη-μέλη σύμφωνα με τους κανόνες της Ευρωπαϊκής Επιτροπής για τη διασφάλιση της ρευστότητας και της πρόσβασης των επιχειρήσεων σε χρηματοδότηση, ιδίως μάλιστα αυτών που αντιμετωπίζουν ξαφνική έλλειψη κατά την περίοδο αυτή, ώστε να μπορέσουν να ανακάμψουν από την τρέχουσα κατάσταση. Συνεπώς η ενίσχυση αυτή κρίθηκε συμβατή, δυνάμει του άρθρου 107 παραγράφου 3β της συνθήκης για τη λειτουργία της Ευρωπαϊκής Ένωσης και η επιτροπή δεν πρόκειται να προβάλλει αντιρρήσεις επί αυτής, όπως ρητώς αναφέρει στο σχετικό κείμενο της. Άλλωστε, το προσωρινό πλαίσιο για τη λήψη μέτρων κρατικής ενίσχυσης κατά τη διάρκεια της πανδημίας που έχει ανακοινώσει η Ευρωπαϊκή Επιτροπή συνιστά αναγκαίο μέτρο για να αναπνεύσει η οικονομία των κρατών-μελών που επλήγη τόσο σοβαρά εξαιτίας της πανδημίας. Ευχαριστώ.
Κι εμείς ευχαριστούμε τον κύριο Υπουργό και για τη συνέπεια στον χρόνο. Τον λόγο τώρα έχει η κ. Ελευθεριάδου για τη δευτερολογία της για τρία λεπτά.
Κύριε Υπουργέ, μου διαβάσατε το νομοσχέδιο, ουσιαστικά, που ψηφίσατε για την ενίσχυση της «ENERGEAN». Φανταζόμουν ότι θα λάβετε γνώση της απάντησης του κ. Σμιτ, η οποία απάντηση είναι εξ ονόματος της Ευρωπαϊκής Επιτροπής. Στις 12-10-2021 λέει ξεκάθαρα, λοιπόν, «οι επενδύσεις πρέπει πάντα να συμμορφώνονται με την αρχή της μη πρόκλησης σημαντικής ζημίας, βάσει της οποίας αποκλείεται η στήριξη δραστηριοτήτων που σχετίζονται με ορυκτά καύσιμα». Είναι ξεκάθαρο. Εγώ περίμενα να μου πείτε αν κάνει λάθος ή όχι ο κ. Σμιτ. Δεν πήρα απάντηση σε αυτό. Περιμένω, ενδεχομένως, στη δευτερολογία σας να μου αιτιολογήσετε γιατί λέει ο εκπρόσωπος της Ευρωπαϊκής Επιτροπής αυτό ακριβώς, ότι αποκλείεται η ενίσχυση της «ENERGEAN». Εκτός από αυτό, κύριε Υπουργέ, ίσως θα πρέπει να επανεξετάσετε το τι συμβαίνει στην «ΕΝΕΡΓΕΙΑΚΗ ΑΙΓΑΙΟΥ». Αυτή τη στιγμή -θα προσκομίσω και στα Πρακτικά- το εργοστάσιο βρίσκεται εκτός λειτουργίας. Θα χρηματοδοτήσετε, δηλαδή, θα εγγυηθείτε για ένα δάνειο 100.000.000 ευρώ σε μια εταιρεία η οποία κρατάει το εργοστάσιο αυτή τη στιγμή εκτός λειτουργίας. Έχουν γίνει καταγγελίες προς την ΕΔΕΥ, από το σωματείο των εργαζομένων, καταγγελίες τις οποίες φαντάζομαι γνωρίζετε, σύμφωνα με τις οποίες το εργοστάσιο βρίσκεται σε μη λειτουργία -σύμφωνα και με την εταιρεία- στις εγκαταστάσεις μέσα βρίσκονται και πετρέλαιο και υδρόθειο και παρ' όλα αυτά η εταιρεία βγάζει το προσωπικό σε διαθεσιμότητα. Οι εργαζόμενοι καταγγέλλουν ότι η “ΕΝΕΡΓΕΙΑΚΗ ΑΙΓΑΙΟΥ” δεν διασφαλίζει την ασφάλεια των εγκαταστάσεων και της ευρύτερης περιοχής. Η «ΕΝΕΡΓΕΙΑΚΗ ΑΙΓΑΙΟΥ» έχει σταματήσει την παροχή φυσικού αερίου, έχει διακόψει την παραγωγική διαδικασία και κρατάει το εργοστάσιο χωρίς το απαραίτητο προσωπικό, σύμφωνα με το σχέδιο αντιμετώπισης εκτάκτων περιστατικών. Σε αυτή την εταιρεία θα δώσετε εγγύηση για να πάρει δάνειο 100.000.000 ευρώ. Το γνωρίζετε αυτό, κύριε Υπουργέ; Γνωρίζετε τι συμβαίνει στην Καβάλα αυτή τη στιγμή; Γνωρίζετε ότι η εταιρεία υποχρεούται, σύμφωνα με τη σύμβαση παραχώρησης, να κρατάει το εργοστάσιο εν λειτουργία; Γνωρίζετε ότι αφού πήρε όλο το πετρέλαιο μέσα από τις εγκαταστάσεις τον Σεπτέμβριο, αφού έκανε shutdown, δηλαδή σταμάτησε τις παραγωγικές διαδικασίες και τη λειτουργία του εργοστασίου, μετά σταμάτησε την παροχή φυσικού αερίου και ζητάει από το ελληνικό δημόσιο να δώσει εγγύηση για δάνειο 100.000.000 ευρώ; Και μάλιστα μiα εγγύηση, την οποία όπως γνωρίζετε δεν μπορούν να την πάρουν όλες οι επιχειρήσεις. Και συνεχίζει, λοιπόν, να ζητά από το ελληνικό δημόσιο να την ενισχύσει, ενώ έχει σταματήσει την παραγωγική διαδικασία, ενώ υπάρχουν καταγγελίες προς την ΕΔΕΥ, ενώ η ΕΔΕΥ αρνείται να έρθει στην Καβάλα για να ελέγξει αν είναι ασφαλείς οι εγκαταστάσεις. Κι εσείς μου λέτε τώρα ότι χωρίς να ελέγξετε τίποτα, ενώ υπάρχει η απάντηση του κ. Σμιτ που λέει ότι δεν μπορεί να δοθεί στην ενεργειακή ενίσχυση μέσω της Ευρωπαϊκής Επιτροπής, σαν να μην συμβαίνει τίποτα και θα δώσετε την ενίσχυση και δεν θα ελέγξετε το τι γίνεται στο εργοστάσιο. Τουλάχιστον σήμερα να αποκομίσω κάτι από εσάς, γιατί πραγματικά η κοινωνία της Καβάλας βράζει και δεν λέω εγώ ποιοι φταίνε και ποιοι δεν φταίνε. Αυτή τη στιγμή υπάρχει μεγάλη αναταραχή. Το εργοστάσιο δεν παράγει, επομένως χάνει και το ελληνικό δημόσιο, γιατί δεν πρόκειται για ακόμα μια χρονιά να πάρει τα συμφωνημένα royalties και η ΕΔΕΥ αρνείται να έρθει να ελέγξει.
Έγιναν κατανοητά, τα έχετε επαναλάβει. Κλείστε, σας παρακαλώ!
Κλείνω, κύριε Πρόεδρε. Τουλάχιστον από εσάς θέλουμε μία διαβεβαίωση ότι θα στείλετε άμεσα την ΕΔΕΥ στην Καβάλα για να ελέγξει τις εγκαταστάσεις.
Κύριε Υπουργέ, έχετε τον λόγο για τρία λεπτά για τη δευτερολογία σας.
Πολύ σύντομα, κύριε Πρόεδρε. Κατ' αρχάς, κυρία συνάδελφε, θα ήθελα να είσαστε απόλυτα ειλικρινής και να εξηγήσετε στο Σώμα και στους συναδέλφους για ποιο λόγο αυτή τη στιγμή δεν δύναται να προχωρήσει σε παραγωγή η εν λόγω εταιρεία. Γιατί αυτή τη στιγμή απαγορεύεται από εκπροσώπους του σωματείου η είσοδος στις εγκαταστάσεις της εταιρείας εκείνων των στελεχών που είναι απαραίτητα για να μπορέσουμε να διασφαλίσουμε τη συνέχιση της παραγωγής. Δηλαδή, τι συμβαίνει, για να καταλάβουν οι κυρίες και κύριοι Βουλευτές;
Αυτά είναι ψέματα, κύριε Υπουργέ.
Μη διακόπτετε, κυρία Ελευθεριάδου.
Ακούστε λιγάκι, όπως σας άκουσα και εγώ, για να ακούσουν όλοι την αλήθεια. Υπάρχουν κάποιοι άνθρωποι οι οποίοι παρεμποδίζουν τη συνέχιση αυτής δραστηριότητας για λόγους που δεν μπορώ να καταλάβω. Εκείνο, όμως, που οφείλω να σας πω είναι ότι έχω δώσει ξεκάθαρες κατευθύνσεις στην ΕΔΕΥ και το συγκεκριμένο αποτυπώνεται και σε επιστολή που έχει στείλει η αρμόδια γενική γραμματέας στις 23 Νοεμβρίου, όπου ζητώ να ληφθούν τα όποια μέτρα είναι απαραίτητα για να εξασφαλίσουμε την ασφάλεια, φυσικά, των εγκαταστάσεων, αλλά και τη συνέχιση της παραγωγής. Όσον αφορά το ερώτημα που κάνατε, θέλω να σας να σας ενημερώσω ότι έχει μπερδέψει ο Ευρωβουλευτής -και μάλλον αυτό πέρασε και σε εσάς- την απάντησή του κ. Σμιτ. Ο κ. Σμιτ ανέφερε ότι οι δραστηριότητες που δεν προκαλούν σημαντική βλάβη, όπως αλλιώς στα αγγλικά λέγεται «do not significantly have», αφορά εκείνες τις δραστηριότητες, όπου σύμφωνα με το νέο κανονισμό δεν είναι επιλέξιμες για να χρηματοδοτηθούν στη νέα προγραμματική περίοδο από τα χρηματοδοτικά ταμεία της Ευρωπαϊκής Ένωσης. Για να σας το κάνω πιο απλό, σας λέω το εξής παράδειγμα: Σήμερα μία μονάδα επεξεργασίας απορριμμάτων, πιθανότατα στην επόμενη προγραμματική περίοδο του ΕΣΠΑ δεν θα είναι επιλέξιμη, ώστε να χρηματοδοτηθεί ως ποσοστό της επένδυσης από το ΕΣΠΑ, επειδή ακριβώς πιθανότατα δεν θα πληροί τον όρο «do not significantly have», ότι δηλαδή ότι δεν προκαλεί σημαντική ζημιά στο περιβάλλον. Αυτό δεν σημαίνει, όμως, σε καμμία περίπτωση ότι τα κράτη-μέλη δεν μπορούν να επιδοτήσουν ή δεν μπορούν να στηρίξουν επενδύσεις που είναι σημαντικές για την τοπική και την εθνική οικονομία και για την τοπική κοινωνία. Μην μπερδεύετε, λοιπόν, την επιλεξιμότητα των δραστηριοτήτων και των παρεμβάσεων και των επενδυτικών προγραμμάτων της επόμενης προγραμματικής περιόδου με τη στήριξη που παρείχαν τα κράτη-μέλη σε υφιστάμενες δραστηριότητες εξαιτίας της νόσου του COVID-19, του κορωνοϊού. Σας ευχαριστώ.
Κι εμείς ευχαριστούμε τον κύριο Υπουργό. Πριν προχωρήσουμε στην επόμενη επίκαιρη ερώτηση, να κάνω μία ανακοίνωση προς το Σώμα. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις». Συνεχίζουμε την τέταρτη με αριθμό 251/6-12-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Αρχαία Ιερά Οδός, οκτακόσια πενήντα μέτρα σε Χαϊδάρι και λίμνη Κουμουνδούρου βρίσκονται σε επικίνδυνη εγκατάλειψη και απαιτούν προστασία». Τον λόγο τώρα έχει για την πρωτολογία του ο κ. Αρσένης για δύο λεπτά.
Ευχαριστώ πολύ, κύριε Πρόεδρε. Κυρία Υπουργέ, είναι η τέταρτη φορά που σας καλώ σ' αυτή την Αίθουσα να συζητήσουμε το θέμα των αρχαιολογικών χώρων και δυστυχώς είκοσι πέντε μήνες μετά την πρώτη ερώτηση δεν έχει αλλάξει κάτι. Τι είναι αυτό που δεν έχει αλλάξει; Η αρχαία Ιερά Οδός που σώζεται σε τμήμα στο ανηφορικό βόρειο σκέλος της επτακοσίων μέτρων, κατηφορικό διακόσια τριάντα και άλλα τριακόσια στο νότιο σκέλος της δεν έχει κηρυχθεί αρχαιολογικός χώρος, σωζόμενο τμήμα πλήρες στο νότιο κομμάτι καταγεγραμμένη από τον Τραυλό, τον αρχαιολόγο της δεκαετίας του '30 και το ανηφορικό και το κατηφορικό βόρειο με πινακίδα αρχαιολογικού χώρου, το κομμάτι κατηφορικό από το λόφο Ηχούς μέχρι τη λίμνη Κουμουνδούρου και δεν έχουν κηρυχθεί αρχαιολογικοί χώροι. Και είμαστε εδώ πέρα και είμαι υποχρεωμένος να σας καλώ ξανά και ξανά είκοσι πέντε μήνες τώρα από την εκλογή μου και δεν έχει προχωρήσει αυτή η στοιχειώδης κήρυξη. Μας είπατε ότι ξεκινάει η υπηρεσία εργασίας για την προβολή και ανάδειξη της αρχαίας Ιεράς Οδού και των μνημείων, οι οποίες ξεκίνησαν τον Σεπτέμβρη του 2020. Δεν θα κηρυχθεί αρχαιολογικός χώρος; Θα γίνουν εργασίες της αρχαιολογικής υπηρεσίας επί τι; Δεν θα γίνει πρώτα η κήρυξη; Αυτές οι εργασίες από τον Σεπτέμβρη του 2020, πάμε σχεδόν ενάμιση χρόνο πλέον, τι έχει γίνει; Σε ποια σημεία έχουν γίνει παρεμβάσεις; Πού έχει γίνει σήμανση; Ποιο είναι το χρονοδιάγραμμα; Πότε θα ολοκληρωθούν; Με τη λίμνη Κουμουνδούρου τι θα γίνει; Την άλλη φορά μου είπατε ότι προστατεύεται η λίμνη για το φυσικό της κάλλος και τη σημασία της για τη φύση. Πολύ ωραία, βεβαίως. Είναι το κομμάτι της φύσης που προστατεύεται, αναγκαίο, πολύ σημαντικός υγρότοπος. Αρχαιολογικά θα προστατευτεί; Αυτή τη στιγμή έχουμε στη λίμνη μάντρες, περιφράξεις, μάντρες από επιχειρήσεις που δεν λειτουργούν πλέον, πότε θα αποκατασταθεί; Πότε θα σταματήσει αυτή η εικόνα εγκατάλειψης; Μιλάμε για το πιο ακέραιο τμήμα της αρχαίας διαδρομής που είχαμε της Ιεράς Οδού. Είναι εδώ πέρα, δεν ξέρω για πόσο ακόμα. Αν συνεχίσει αυτή η εγκατάλειψη δεν θα είναι. Σας καλώ εδώ και είκοσι πέντε μήνες να δράσετε, να κηρυχθεί, να προστατευθεί, να αναδειχθεί. Ευχαριστώ.
Και εμείς ευχαριστούμε. Κυρία Υπουργέ, έχετε τον λόγο για την πρωτολογία σας για τρία λεπτά.
Ευχαριστώ πολύ, κύριε Πρόεδρε. Κύριε Βουλευτά, στις 8 Νοεμβρίου από αυτό εδώ το Βήμα εξέθεσα όλες τις ενέργειες που έγιναν από τον Ιούλιο του 2019, που γίνονται πρακτικά, για την ανάδειξη αρχαίας Ιεράς Οδού. Θα επαναλάβω για πολλοστή φορά. Τα αρχαία μνημεία τα οποία χρονολογούνται πριν το 1453 και είναι ακίνητα δεν χρήζουν κήρυξης, προστατεύονται αυτοδικαίως από το ν.4858/2021, την κωδικοποίηση δηλαδή του ν.3028/2002. Δεν απαιτείται κήρυξη για αυτού του είδους τα μνημεία. Πάμε τώρα να δούμε ξανά συγκεκριμένα πράγματα. Σε σχέση με την ανάδειξη της Ιεράς Οδού, σας το είπα και τον προηγούμενο μήνα, είναι σε εξέλιξη το έργο αναδιαμόρφωσης της εισόδου του αρχαιολογικού χώρου της Ελευσίνας και η ανάδειξη του περάτωση της Ιεράς Οδού και των περί αυτού αρχαιοτήτων. Επίσης, είναι σε εξέλιξη το έργο προβολή και ανάδειξη της αρχαίας Ιεράς Οδού και των μνημείων που σηματοδοτούν την πορεία της. Το έργο περιλαμβάνει τη δημιουργία ενημερωτικού σταθμού για την Ιερά Οδό εντός του αρχαιολογικού χώρου του Ιερού της Αφροδίτης στο Χαϊδάρι που χωροθετείται ακριβώς στο μέσον της διαδρομής Αθήνα - Ελευσίνα και παρέχει πληροφορίες για την ιστορία της Ιεράς Οδού, για τις ανασκαφές καθώς και για τα ορατά τμήματα της αρχαίας Ιεράς Οδού για τα οποία θα παρέχονται οδηγίες για την περιήγησή τους. Το έργο περιλαμβάνει επιπλέον την ανάδειξη των ορατών τμημάτων της οδού από τον Κεραμεικό ως την απόληξη της στην είσοδο του αρχαιολογικού χώρου της Ελευσίνας. Πρόκειται για τα εξής σημεία: την Ιερά Πύλη στον Κεραμεικό, το «φρέαρ» του Προφήτου Δανιήλ, τα κατάλοιπα της οδού στους σταθμούς του μετρό στον Ελαιώνα και στο Αιγάλεω, τον περίβολο του Χαϊδαρίου, την Αφαία Χαϊδαρίου δηλαδή το Ιερό της Αφροδίτης, το πάρκο αναψυχής Χαϊδαρίου στο οποίο αναφέρεστε, τη λίμνη Ρειτών στον Ασπρόπυργο στην οποία επίσης αναφέρεστε, τη γέφυρα της εθνικής οδού στον Ασπρόπυργο, τη Ρωμαϊκή Γέφυρα στον ελευσινιακό Κηφισό και το οικόπεδο του πρώην ΙΚΑ στην οδό Ηρώων Πολυτεχνείου στην Ελευσίνα, το λεγόμενο οικόπεδο ΕΦΚΑ. Ειδικότερα για τα κατάλοιπα της Ιεράς Οδού επί του λόφου της Ήχους νότια της λίμνης Κουμουνδούρου προβλέπεται η τοποθέτηση της πινακίδας και όλα αυτά που λέτε, όπως και στη λίμνη των Ρειτών, όταν ολοκληρωθεί το έργο. Το έργο είναι σε εξέλιξη, θα ολοκληρωθεί στο τέλος του 2022. Τα είπαμε και προχθές αυτά. Αναφορικά τώρα με το ερώτημά σας σχετικά με τον καθαρισμό του τμήματος της Ιεράς Οδού επί του λόφου της Ήχους, δεδομένου ότι η περιοχή είναι κηρυγμένη ως τοπίο φυσικού κάλλους, οι καθαρισμοί της χαμηλής βλάστησης που θα πραγματοποιηθούν από την Εφορεία στο πλαίσιο του ανωτέρου έργου θα είναι ήπιοι. Μη φανταστούμε, δηλαδή, ότι θα καθαρίσει ολόκληρη η περιοχή της λίμνης. Για το θέμα της κήρυξης, τα είπαμε και προηγουμένως. Είπατε και εσείς ότι προστατεύεται η περιοχή ως τοπίο φυσικού κάλλους από 1968. Υπάρχει μέσα στο ρυμοτομικό η πρόβλεψη που πρέπει να υπάρχει και επαναλαμβάνω ότι τα μνημεία, τα ακίνητα προ του 1453, προστατεύονται αυτοδικαίως από τον νόμο και δεν χρήζουν ειδικής κήρυξης. Αναφορικά με το ερώτημά σας σχετικά με το τμήμα της Ιεράς Οδού στο πάρκο αναψυχής Χαϊδαρίου, διευκρινίζω ότι το τμήμα της αρχαίας οδού που εκτείνεται στην περιοχή, μήκους διακοσίων εξήντα πέντε μέτρων, εξαιρέθηκε από τις εγκαταστάσεις του πάρκου αναψυχής. Το 2011 εγκρίθηκε η πρόταση για την ανάδειξη και προστασία του εν λόγω τμήματος και ήταν μία από τις υποχρεώσεις του ιδιώτη επενδυτή, ο οποίος δεν το έκανε το έργο. Δεν το υλοποίησε ως όφειλε, επικαλούμενος οικονομική ένδεια. Γι' αυτόν ακριβώς τον λόγο, το τμήμα αυτό της Ιεράς Οδού περιλαμβάνεται στο υπό εξέλιξη έργο προβολής και ανάδειξης της αρχαίας Ιεράς Οδού. Αναφορικά με το θέμα της απομάκρυνσης κτισμάτων στις περιοχές όπου αποκαλύφθηκε η Ιερά Οδός στον Ασπρόπυργο, οι υπηρεσίες του Υπουργείου και του Δήμου Ασπροπύργου είναι σε συνεννόηση, προκειμένου να δουν εάν υπάρχουν αδειοδοτήσεις ή είναι παράνομα τα κτίσματα αυτά, για να ακολουθηθεί η κατά νόμον προβλεπόμενη διαδικασία. Ευχαριστώ.
Και εμείς ευχαριστούμε την κυρία Υπουργό. Κύριε Αρσένη, έχετε τον λόγο για τη δευτερολογία σας, για τρία λεπτά.
Ευχαριστώ, κύριε Πρόεδρε. Κύριε Υπουργέ, για ποιο λόγο κηρύσσετε νέους αρχαιολογικούς χώρους, αφού μας λέτε ότι με βάση το νόμο, οτιδήποτε είναι πριν την Άλωση της Κωνσταντινούπολης αυτομάτως κηρύσσεται μνημείο; Για ποιον λόγο, λοιπόν, κηρύσσετε καινούργιους αρχαιολογικούς χώρους; Πείτε μας κάτι. Αφού είναι αυτόματα κηρυγμένα, στο Αρχαιολογικό Κτηματολόγιο είναι καταγεγραμμένα; Αν δεν είναι καταγεγραμμένα στο Αρχαιολογικό Κτηματολόγιο, αν γίνει κανένα έργο, τηρούνται τα όρια που προστατεύονται; Παραδείγματος χάριν, αν κάποιος αποφασίσει αύριο να βάλει αιολικά στο Ποικίλον, πώς θα μετρηθούν; Μπορεί να τα βάλει και πάνω τους. Δηλαδή, η προστασία των χιλίων πεντακοσίων μέτρων από αρχαιολογικό χώρο δεν ισχύει. Κυρία Μενδώνη, προφανώς και πρέπει να τα κηρύξετε. Εδώ συζητάμε αυτόν τον καιρό στο ΚΑΣ για το Νημποριό, αυτό το σημαντικότατο μνημείο στην Εύβοια, που επειδή δεν το κηρύσσετε, πάνε να βάλουν και εσείς να εγκρίνετε ανεμογεννήτριες πάνω στο μνημείο. Προφανώς και πρέπει να το κηρύξετε. Τα αρχαιολογικά μνημεία πρέπει να κηρύσσονται. Γι' αυτά που δεν προλάβετε προβλέπει ο νόμος του 1453, όχι για πριν. Είναι αδιανόητο αυτή τη στιγμή από την Ιερά Οδό να σώζονται επτακόσια μέτρα ανηφορικά και άλλα τριακόσια κάτω, μέσα σε φύση, σε φυσικό τοπίο, με σύνδεση και των αρχαιολογικών χώρων της Λίμνης Κουμουνδούρου και αυτά να μην έχουν κηρυχθεί; Γίνεται να μην είναι υπό προστασία; Πείτε μας, για ποιον λόγο υπάρχει πινακίδα αρχαιολογικού χώρου, αφού δεν είναι κηρυγμένος; Μιλάω για το κατηφορικό κομμάτι της Ιεράς Οδού. Είναι υποχρέωσή σας να γίνει αυτή η κήρυξη, γιατί αυτό είναι που προστατεύει το μνημείο απέναντι σε οποιονδήποτε άλλο σχεδιασμό. Το γεγονός ότι δεν κηρύσσονται, λυπάμαι, αλλά υποκρύπτει ότι δεν θέλετε να κηρυχτούν, γιατί προφανώς υπάρχουν άλλες σκέψεις. Αν θέλετε να τα προστατεύσετε, κηρύξτε τα, όπως κάνετε σε τόσους αρχαιολογικούς χώρους. Για ποιον λόγο κηρύσσετε άλλους αρχαιολογικούς χώρους, πείτε μας. Για ποιον λόγο προχωράτε σε κήρυξη νέων αρχαιολογικών χώρων, αφού, όπως μας λέτε, ο νόμος το λέει και δεν υπάρχει ανάγκη; Στο Νημποριό γιατί δεσμευτήκατε πριν από λίγο καιρό ότι θα προχωρήσετε στην κήρυξη; Την καθυστερείτε, βέβαια, μέχρι πρώτα να χωροθετηθεί το αιολικό. Όμως, για ποιον λόγο προχωρήσατε στη δέσμευσή σας ότι θα γίνει η κήρυξη; Και αυτό προστατεύεται. Πριν το 1453 είναι. Γιατί η Ιερά Οδός είναι διαφορετική; Για ποιον λόγο δεν κηρύσσετε την Ιερά Οδό;
Kυρία Μενδώνη, έχετε τον λόγο για τη δευτερολογία σας για τρία λεπτά.
Κύριε Βουλευτά, είναι διαφορετικά πράγματα η κήρυξη ενός αρχαιολογικού χώρου και η κήρυξη ενός μνημείου. Η κήρυξη ενός μνημείου, όταν είναι ακίνητο προ του 1453 δεν απαιτείται, καθώς προστατεύεται αυτοδικαίως από τον νόμο. Ζητάτε να κηρύξουμε μνημείο την Ιερά Οδό. Η Ιερά Οδός είναι μνημείο, δεν απαιτείται κήρυξη γι' αυτή. Η κήρυξη του αρχαιολογικού χώρου είναι μια άλλη διαδικασία και γι' αυτό προβλέπεται σαφώς και ρητά από συγκεκριμένες διατάξεις του ν.3028, νυν ν.4858. Αν μπείτε στο Αρχαιολογικό Κτηματολόγιο, θα δείτε ότι όλα αυτά είναι καταγεγραμμένα. Εμπεριέχονται στο Αρχαιολογικό Κτηματολόγιο. Επομένως, ας αποσαφηνίσουμε τι θέλετε. Θέλετε κήρυξη αρχαιολογικού χώρου ή κήρυξη μνημείου; Κήρυξη μνημείου όπως λέτε στην ερώτησή σας δεν απαιτείται. Όλα αυτά που είπαμε τα έχουμε πει και στις 8 Νοεμβρίου. Θέτετε ακριβώς τα ίδια ερωτήματα και επανέρχεστε. Επίσης, την Παρασκευή 10 Δεκεμβρίου καταθέσατε μία άλλη ερώτηση για το τείχος στο αρχαίο τείχος Δέμας. Και σε αυτό σας είχα απαντήσει. Δεν πειράζει, όμως. Θα απαντήσω εκ νέου. Κατ' αρχάς να σημειώσω ότι στον ν.4277/2014 -το νέο Ρυθμιστικό Σχέδιο Αθήνας και Αττικής - το Υπουργείο Πολιτισμού έχει γνωμοδοτήσει για την προστασία των περιοχών από τις οποίες διέρχεται η Ιερά Οδός. Επομένως, όλα τα ορατά τμήματα της οδού, τα οποία τονίζω ότι προστατεύονται αυτοδικαίως από τον ν.3028 έχουν μία επιπλέον προστασία από το 2014. Σας είχα αναφέρει στις 8 Νοεμβρίου ότι με το νέο Ρυθμιστικό Σχέδιο Αθήνας είχε προβλεφθεί η ανάδειξη της Ιεράς Οδού, όπως σημειώνετε και εσείς. Εν τούτοις η προηγούμενη ηγεσία του Υπουργείου Πολιτισμού για πέντε χρόνια δεν προχώρησε κανένα έργο. Τηρώντας τις δημόσιες δεσμεύσεις μου από το 2019, σας διαβεβαιώνω για άλλη μια φορά ότι σήμερα, εν έτει 2021, υλοποιείται το έργο της ανάδειξης της Ιεράς Οδού. Κατά την πορεία του η Εφορεία Αρχαιοτήτων Δυτικής Αττικής καταγράφει και ωριμάζει όποιες άλλες ενέργειες απαιτούνται για τον σκοπό αυτόν. Δεδομένου ότι πρόκειται για τεχνικό έργο απαιτείται συγκεκριμένος χρόνος για την υλοποίησή του και συγκεκριμένες διαδικασίες. Άρα είναι δύσκολο να έχουν γίνει αυτά τα οποία λέτε ότι δεν γίνονται και τα οποία περιλαμβάνονται σε ένα έργο το οποίο ολοκληρώνεται σε δώδεκα μήνες από σήμερα, δηλαδή τον Ιανουάριο του 2023. Δεκέμβριος 2022 - Ιανουάριος 2023 είναι το χρονοδιάγραμμα το οποίο έχει κατατεθεί από την αρχή προκειμένου το συγκεκριμένο έργο να τύχει της αναγκαίας χρηματοδότησης. Ευχαριστώ πολύ, κύριε Πρόεδρε.
Και εμείς ευχαριστούμε, κυρία Υπουργέ. Συνεχίζουμε με την πρώτη με αριθμό 236/30-11-2021 επίκαιρη ερώτηση πρώτου κύκλου, του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Μεταφορών και Υποδομών με θέμα: «Εξέλιξη κύριων οδικών έργων Περιφερειακής Ενότητας Λακωνίας». Κύριε Δαβάκη, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, για δύο εξαιρετικά χρονίζοντα δημόσια έργα -όταν λέω «δημόσια» επειδή υπάρχουν πλέον πολλών ειδών επίπεδα διοίκησης, εννοώ δημοσίου συμφέροντος και ανάγκης, θα έλεγα, έργα- σήμερα καταφεύγω στον κοινοβουλευτικό έλεγχο, προκειμένου να μας διαφωτίσετε πάνω σε αυτό. Και το λέω αυτό γιατί οι εργώδεις προσπάθειες του Υπουργείου Υποδομών τα τελευταία δυόμισι χρόνια είναι ιδιαίτερα σημαντικές και θα έλεγα ότι δημιουργούν μία ευοίωνη προοπτική για το μέλλον του τόπου, αλλά και την ποιότητα ζωής των κατοίκων και των επισκεπτών του. Αυτά, λοιπόν, τα δύο χρονίζοντα έργα αφορούν τόσο τη μελέτη βελτίωσης -για μελέτη μιλάμε κατ' αρχάς- της εθνικής οδού Σπάρτης - Γυθείου, εκεί που τελειώνει, για να το πούμε σχηματικά, η παράκαμψη της Σπάρτης και ξεκινάει ο παλαιός δρόμος για να πάμε στο Γύθειο και δύο άλλα εμβληματικής, αλλά θα έλεγα βαλτώδους καταστάσεως έργα, που είναι οι δύο μελέτες της παράκαμψης της Σκάλας και της παράκαμψης του Βλαχιώτη. Είναι δύο μελέτες που ήδη έχουν μια προεργασία από την Περιφέρεια Πελοποννήσου, αλλά επί πολλά χρόνια η κατάσταση αυτή συνεχίζει να είναι στα χαρτιά. Πιστεύω, ότι με την ορμή που σας διακρίνει, την αθόρυβη, αλλά ουσιαστική προσπάθεια, την οποία έχετε καταβάλει αυτά τα χρόνια που είστε Υπουργός του Υπουργείου Υποδομών, θα έλεγα ότι θα μπορούσατε να επέμβετε όσον αφορά στην ταχύτητα αυτών των έργων, ούτως ώστε κάποια στιγμή και εμείς να τα δούμε. Δεν είναι δυνατόν -και έχετε περάσει από την περιοχή- να έχουμε μια γέφυρα του περασμένου ή του προπερασμένου αιώνα στη Σκάλα. Δεν είναι δυνατόν να υπάρχει αυτό το οδικό δίκτυο! Η γέφυρα είναι μέρος του προβλήματος. Το πρόβλημα είναι ο δρόμος. Εκείνος ο δρόμος της δεκαετίας του '50 αυτή τη γέφυρα δικαιολογούσε. Αντιλαμβάνεστε, όμως, ότι κάποια στιγμή πρέπει αυτά λίγο να κινηθούν. Νομίζω ότι είναι μια ελπιδοφόρα, θα έλεγα, προοπτική αυτή τη στιγμή, η ορμή αυτής της Κυβέρνησης στα δημόσια έργα -βλέπουμε τα δελτία Τύπου, τα οποία έχετε- για να επέμβει καταλυτικά και αποτελεσματικά σε αυτά τα δύο προβλήματα τα οποία αντιμετωπίζει ο Νομός Λακωνίας. [[Στο σημείο αυτό ακούγεται το κουδούνι λήξεως του χρόνου ομιλίας του κυρίου Βουλευτού]] Πιστεύω ότι το πρώτο έργο, η μελέτη βελτίωσης, πρέπει επιτέλους να ολοκληρωθεί και να προχωρήσουμε, διότι είναι ένα έργο που έχει ξεκινήσει από το 2007, έχει ενταχθεί στο Γ΄ Κοινοτικό Πλαίσιο Στήριξης, με συνεχείς παρατάσεις, όσον αφορά τις μελέτες του. Με πολύ ενδιαφέρον θα σας ακούσω και θα επανέλθω. Σας ευχαριστώ πολύ.
Κι εμείς σας ευχαριστούμε. Κύριε Υπουργέ, έχετε τον λόγο για την πρωτολογία σας.
Σας ευχαριστώ πολύ, κύριε Πρόεδρε. Αγαπητέ, κύριε συνάδελφε, χαίρομαι ιδιαιτέρως για την ερώτηση που μου κάνετε, γιατί νομίζω ότι δίνεται ευκαιρία, επιτέλους, να μιλήσουμε για σημαντικές μελέτες, όπως είπατε στην πρωτολογία σας, οι οποίες μετά από πάρα πολλά χρόνια ολοκληρώνονται και έτσι, θα σας έλεγα, νομίζω ότι βάζουμε ένα τέλος στα προβλήματα που ταλαιπωρούν την ευρύτερη περιοχή της Λακωνίας. Θα ήθελα, επίσης, να σας ευχαριστήσω για τη συνεργασία που έχουμε όλο αυτό το διάστημα, για να βάλουμε ένα τέλος σε αυτό το γαϊτανάκι των μελετών και καλό είναι να πούμε με λίγα λόγια πού βρισκόμαστε, τι παραλάβαμε και πού πάμε, διότι νομίζω ότι αυτό θέλουν να ακούσουν οι κάτοικοι της ευρύτερης περιοχής. Ξεκινάμε με τη μελέτη για το κομμάτι Σπάρτη - Γύθειο. Εδώ, να θυμίσουμε σε όσους μας ακούνε, όπως πολύ σωστά είπατε, ότι μιλάμε για μία σύμβαση που έχει αντικείμενο την εκπόνηση μελετών για τη βελτίωση της υφιστάμενης εθνικής οδού Σπάρτης - Γυθείου, στο τμήμα από το τέλος της παράκαμψης Σπάρτης μέχρι την αρχή της παράκαμψης Γυθείου. Μιλάμε, λοιπόν, για έναν σχεδιασμό, για μια μελέτη, για ένα δρόμο είκοσι τεσσεράμισι χιλιομέτρων, εκ των οποίων τα δέκα χιλιάδες τετρακόσια χιλιόμετρα είναι νέα χάραξη. Τα προβλεπόμενα έργα της μελέτης, δηλαδή ό,τι έχει σχέση με τις αρτηρίες, με τους ισόπεδους κόμβους, με το κάθετο και με το παράπλευρο οδικό δίκτυο, σε συνδυασμό και με το υφιστάμενο οδικό δίκτυο, εξασφαλίζονται επαρκώς από τη μελέτη που κάνουμε. Και θα ήθελα να θυμίσω εδώ ότι, ήδη, σε έναν πολύ μεγάλο βαθμό αυτές οι μελέτες είχαν ολοκληρωθεί, αγαπητέ κύριε συνάδελφε, όπως πολύ καλά γνωρίζετε, το 2014. Τότε είχε ολοκληρωθεί η μελέτη περιβαλλοντικών επιπτώσεων, είχε ολοκληρωθεί η οριστική γεωλογική μελέτη, είχαν ολοκληρωθεί σειρά γεωτεχνικών μελετών, ενώ είχε υποβληθεί και οριστική μελέτη οδικών έργων. Το ζήτημα, για το οποίο πρέπει να αναρωτηθούμε -και είναι ρητορικό το ερώτημα-, είναι τι έγινε από το 2014 μέχρι το μέχρι το 2019. Η απάντηση είναι πολύ απλή. Όπως στα περισσότερα μεγάλα δημόσια έργα, σχεδόν τίποτα. Τι κάναμε εμείς; Από την πλευρά μας, χωρίς να κάνουμε συμπληρωματική σύμβαση, που θα δημιουργούσε τεράστια προβλήματα και περαιτέρω καθυστερήσεις, εγκρίναμε στις 25 Οκτωβρίου τον πρώτο συγκριτικό πίνακα. Τι σημαίνει αυτό; Για όσους δεν καταλαβαίνουν τα ζητήματα των τεχνικών μελετών, σημαίνει ότι φτάνουμε, επιτέλους, κύριε συνάδελφε, σε ένα τέλος σε αυτή τη μελέτη, που έχει να κάνει με το τμήμα Σπάρτη - Γύθειο, διότι ολοκληρώνουμε την εκπόνηση μελέτης κτηματολογίου, τη μελέτη σήμανσης και ασφάλισης και άλλες προμελέτες που χρειάζονται, όπως και την οριστική μελέτη τεχνικών έργων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και σας αναφέρω ότι κεντρικός μας στόχος είναι να ολοκληρώσουμε με ταχύτητα μία μελέτη που εκκρεμεί πάνω από δέκα χρόνια, πράγμα που είναι πρωτοφανές, έτσι ώστε αυτή τη μελέτη επιτέλους να την παραδώσουμε στην περιφέρεια. Αυτό πρέπει να κάνει η κεντρική διοίκηση, αυτή είναι η υποχρέωσή της, να παραδώσει τη μελέτη στην περιφέρεια, που είναι και η αναθέτουσα αρχή για να δημοπρατήσει αυτό το πολύπαθο έργο. Εμείς για να τρέξουμε, λοιπόν, κύριε Δαβάκη, τις διαδικασίες, το Σεπτέμβρη του 2020 με απόφασή μας δώσαμε εντολή στον παραχωρησιούχο, στον «ΜΟΡΕΑ Α.Ε.», για την εκτέλεση κάποιων συμπληρωματικών αντιπλημμυρικών έργων. Σε αυτές τις μελέτες περιλαμβάνονται και έργα για τα οποία οι μελέτες θα συνταχθούν αδαπάνως από τον παραχωρησιούχο. Με λίγα λόγια, τι κάναμε; Είπαμε ότι από τη στιγμή που σας δίνουμε εντολή να κάνετε κάποια έργα αντιπλημμυρικά στην ευρύτερη περιοχή, ανάντη και κατάντη του αυτοκινητόδρομου, παρακαλούμε πολύ, είστε υποχρεωμένοι να μας δώσετε και κάποιες επιπλέον μελέτες για αντισταθμιστικά μέτρα, με λίγα λόγια. Επομένως, μέσα σε αυτές τις μελέτες εντάσσουμε και την εκπόνηση των υπολειπόμενων μελετών που χρειαζόμαστε για τον Σπάρτη - Γύθειο. Στη δευτερολογία μου μπορώ να σας πω και λεπτομέρειες για ποιο λόγο έχουμε, αν θέλετε, αυτές τις επιπλέον μελέτες. Αυτό να πούμε ότι γίνεται πολύ σύντομα διότι οι τοπικές κοινωνίες έρχονται κατά διαστήματα και ζητάνε μερικές βελτιώσεις. Επομένως, όταν γίνεται αυτό, έχουμε καθυστέρηση και πρέπει να κάνουμε τις μελέτες ακόμα πιο λεπτομερείς. Μόλις ολοκληρωθεί, λοιπόν, η μελέτη από εμάς, για το οποίο θα σας πω και χρονοδιάγραμμα -διότι από αυτό κρινόμαστε τελικά, από τα χρονοδιαγράμματα που δίνουμε- τότε, όπως σας είπα, θα παραδώσουμε τη μελέτη στην περιφέρεια, έτσι ώστε να το εντάξει στο δικό της ΠΕΠ και να προχωρήσει το έργο. Εμείς, λοιπόν, εκτιμούμε ότι θα χρειαστούμε ακόμα σχεδόν ένα έτος για να ολοκληρώσουμε όλες τις μελέτες, έτσι ώστε να έχουμε μια ολοκληρωμένη μελέτη την οποία να παραδώσουμε στην Περιφέρεια Πελοποννήσου. Στη δευτερολογία μου, κύριε Πρόεδρε, θα αναφερθώ στις δύο παρακάμψεις
Ευχαριστούμε, κύριε Υπουργέ. Τον λόγο τώρα έχει ο κ. Δαβάκης για τη δική του δευτερολογία.
Ευχαριστώ, κύριε Πρόεδρε. Οι Λάκωνες πολίτες, αλλά και οι επισκέπτες του τόπου μας, κυρίως δεν θέλουν να ακούσουν εμένα. Ξέρουν τις προσπάθειες που καταβάλλει ο κάθε εκπρόσωπός τους για ορισμένα κομβικής σημασίας θέματα. Ήθελαν να ακούσουν εσάς, στην τοποθέτησή σας ως εκτελεστικής εξουσίας παράγοντα και πιστεύω ότι βάζετε τα πράγματα σε μία σειρά. Επιτέλους, αντιλαμβανόμαστε τώρα γιατί κόλλησε το έργο επί πέντε χρόνια πριν, ενώ ήταν σε καλή φάση και αυτό λόγω της απραξίας της προηγούμενης κυβέρνησης. Και βλέπω ότι δεν είστε ούτε προσπαθείτε να είστε αρεστός ούτε να λέτε ωραία λόγια, αλλά βάζετε ένα χρονοδιάγραμμα ενός έτους προκειμένου όλα αυτά να μπουν σε μία σειρά. Αυτό που είπατε ότι δέκα χρόνια μελέτης είναι πρωτοφανές γεγονός είναι αυτό το οποίο συνέχει τους πάντες και διερωτώνται όλοι -περιφερειακή αυτοδιοίκηση, τοπική αυτοδιοίκηση, πολιτικοί εκπρόσωποι- γιατί συμβαίνουν όλα αυτά. Πιστεύω ότι η δική σας παρέμβαση πάνω σε αυτό είναι μία ελπίδα να ξεκολλήσουν αυτά τα προβλήματα τα οποία υπάρχουν. Επίσης, αυτό που είπατε ότι φτάσαμε σε ένα τέλος, το εκλαμβάνω ως δέσμευση της Κυβερνήσεως Μητσοτάκη και προσωπικά δική σας, ούτως ώστε να έχουν ολοκληρωθεί αυτά, προκειμένου να παραχωρηθούν στην αναθέτουσα αρχή που είναι η Περιφέρεια Πελοποννήσου, ώστε να έχουμε ένα ορατό αποτέλεσμα σ' αυτές τις συγκεκριμένες παρεμβάσεις. Αυτό πιστεύω συμβαίνει όσον αφορά τον παραχωρησιούχο και τα αντιπλημμυρικά έργα που είπατε. Σχετικά με τις παρακάμψεις των δύο περιοχών, Σκάλας και Βλαχιώτη -διότι αυτό είχε ειπωθεί και στην τελευταία μας συνάντηση, κύριε Υπουργέ- είναι αλγεινή η εντύπωση που παρουσιάζεται, όταν έρχεται ένας επισκέπτης ή ο κάτοικος της περιοχής κυρίως και αντιμετωπίζει αυτά τα τεράστια προβλήματα στη διακίνησή του. Πράγματι, το έργο χρηματοδοτήθηκε από το Γ΄ Κοινοτικό Πλαίσιο Στήριξης το 2007. Πράγματι, η ανάθεση της μελέτης έγινε το 2008. Είναι κάποιες οριακές και πολιτικά φορτισμένες θα έλεγα χρονολογίες. Η σύμβαση υπογράφτηκε στις 25 Φεβρουαρίου του 2009 και προχωρούμε σιγά σιγά σε αυτά. Έχουμε σταματήσει. Πιστεύω ότι η δική σας παρέμβαση θα παίξει καταλυτικό ρόλο. Πριν κλείσω, θέλω να πω και κάτι άλλο, το οποίο προφανώς θα το γνωρίζετε. Το 2007, κύριε Υπουργέ, έχει αλλάξει η κατηγοριοποίηση αυτού του δρόμου και από «κεντρικό δίκτυο» έχει μετονομαστεί σε «εκτεταμένο δίκτυο», γεγονός που σημαίνει ότι το κεντρικό κράτος δεν προτεραιοποιεί τον δρόμο αυτό ως συνδετήριο άξονα. Αντιλαμβάνομαι γιατί έγινε αυτό, για το λιμάνι του Γυθείου. Λέω να προχωρήσει η μελέτη που θα συνδέει τον Ε65 με το Γύθειο ως κεντρικό άξονα διαμετακομιστικού εμπορίου και, θα έλεγα, σημαντικής παρέμβασης, δεδομένου ότι υπάρχει μεγάλη αναγκαιότητα. Αφήνω τις πρόσφατες φωτιές της Μάνης, που θα δώσει μια ευοίωνη προοπτική και μία τονωτική ένεση αισιοδοξίας στον κόσμο ότι φτιάχνουμε έναν καινούργιο δρόμο. Τα δέκα χιλιόμετρα, όπως είπατε, είναι καινούργια χάραξη. Και πιστεύω ότι αυτό πρέπει να το δείτε. Δεν ξέρω γιατί άλλαξε η κατηγοριοποίηση και τι επιπτώσεις ενδεχομένως έχει αυτό στην προτεραιοποίηση και την αποτελεσματική εκτέλεση τέτοιων έργων. Περιμένω με ενδιαφέρον το χρονοδιάγραμμα που μου είπατε και τι παρεμβάσεις θα κάνετε μέσω των αντιπλημμυρικών έργων, όπως πολύ σωστά είπατε, πέραν του δρόμου Σπάρτη - Γύθειο, σχετικά με τον δρόμο της παράκαμψης της Σκάλας και του Βλαχιώτη, το οποίο οδηγεί στην περιοχή της Μονεμβασιάς και της Νεάπολης, κεντρικής σημασίας και μεγάλου τουριστικού ενδιαφέροντος έργα. Πιστεύω ότι είναι η ευκαιρία μας -βάζω το «μας», διότι εμείς ως απλοί Βουλευτές στηρίζουμε το έργο αυτής της Κυβέρνησης και το στηρίζουμε εκθύμως- να δώσουμε απαντήσεις κείθε κακείσε για πολλά, θα έλεγα, γεγονότα του παρελθόντος. Σας ευχαριστώ πολύ.
Και εμείς ευχαριστούμε τον κ. Δαβάκη. Ο λόγος σε εσάς, κύριε Υπουργέ, για τη δευτερολογία σας.
Σας ευχαριστώ πολύ, κύριε Πρόεδρε. Πριν απαντήσω στο πολύ εύστοχο ερώτημα που κάνατε, μου δίνετε μια ευκαιρία να ξεκαθαρίσουμε ποια είναι πλέον τα έργα της λεγόμενης «εθνικής σημασίας» και ποια είναι τα έργα τα οποία αναλαμβάνει πλέον η περιφέρεια. Νομίζω ότι αυτό έχει γίνει σαφές και από τον καλλικρατικό νόμο που έχουμε ψηφίσει σ' αυτό το Κοινοβούλιο το 2011. Πάμε τώρα να δούμε το δεύτερο έργο, αυτό της παράκαμψης Σκάλα - Βλαχιώτη στον Δήμο Ευρώτα. Όπως σωστά έχετε αναφέρει στην ερώτησή σας, στις αρχές του 2019 ναυάγησε η προσπάθεια να εκπονηθούν μελέτες από την κοινοπραξία «ΜΟΡΕΑΣ» αδαπάνως για το ελληνικό δημόσιο. Παρένθεση εδώ, γιατί το κάνουμε αυτό. Αυτό το κάναμε παλαιότερα, αγαπητέ κύριε συνάδελφε, διότι απλούστατα όταν ερχόταν το ελληνικό δημόσιο, είτε ως κεντρική διοίκηση, ως Υπουργείο, είτε ως περιφέρεια, και ανέθετε μία μελέτη, έκανε έναν διαγωνισμό, αυτός ο διαγωνισμός συνήθως τράβαγε, για να το πούμε πολύ απλά, πολλά χρόνια. Ήταν μία διαδικασία χρονοβόρα και μία διαδικασία που είχε πολύ μεγάλο κόστος. Αυτό με την αναθεώρηση του ν.4412 το έχουμε αλλάξει, διότι δίνουμε τη δυνατότητα πλέον στην αναθέτουσα αρχή να κάνει τη διαδικασία της μελετοκατασκευής για να γλιτώσουμε αυτόν τον χρόνο. Επομένως, το 2019 η τότε κυβέρνηση -και ορθώς, κατά την άποψή μας- προσπάθησε να μετακυλήσει το κόστος στον «ΜΟΡΕΑ» για να κάνει τη μελέτη για τις δύο παρακάμψεις. Δυστυχώς, τότε αυτό δεν εστέφθη με επιτυχία. Αυτό, όμως, που δεν κατάφεραν να κάνουν την εποχή εκείνη το κάνουμε εμείς τώρα, αγαπητέ κύριε συνάδελφε. Στο πλαίσιο των αντιπλημμυρικών έργων που γίνονται στην ευρύτερη περιοχή -αυτά τα έργα έχουμε δώσει εντολή εμείς ως κεντρική διοίκηση να τα κάνει ο παραχωρησιούχος- ερχόμαστε και ευγενικά, αν θέλετε, απαιτούμε από τον παραχωρησιούχο να κάνει όλες τις απαραίτητες μελέτες, έτσι ώστε να κερδίσουμε χρόνο. Διότι στις δύο αυτές παρακάμψεις -το γνωρίζετε καλύτερα από εμένα- αυτή τη στιγμή είμαστε σε πολύ πρώιμο στάδιο. Δεν είμαστε στη φάση του Σπάρτη - Γύθειο, άρα θα χάναμε πάρα πολύ χρόνο. Με άλλα λόγια, η Κυβέρνησή μας σε αυτή τη φάση πηγαίνει για τις δύο παρακάμψεις, δίνει τη δυνατότητα με εντολή της στον παραχωρησιούχο να προβεί σε όλες τις απαραίτητες μελέτες, χωρίς τις γραφειοκρατικές διαδικασίες του ελληνικού δημοσίου, προκειμένου και αυτές οι μελέτες να γίνουν γρήγορα και όχι να φάμε πάλι δέκα με δώδεκα χρόνια, όπως κάναμε στο Σπάρτη - Γύθειο, έτσι ώστε και αυτές τις μελέτες να τις παραδώσουμε στην τοπική αυτοδιοίκηση, στην περιφέρεια. Έρχομαι τώρα να απαντήσω πολύ σύντομα ξανά στο ερώτημά σας. Από το 2015 και μετά έχουν αλλάξει οι ευρωπαϊκές οδηγίες που σημαίνει ότι πλέον τα έργα είναι χαρακτηρισμένα ως έργα εθνικής σημασίας και ως έργα που εντάσσονται στο πλαίσιο και στις αρμοδιότητες των περιφερειών. Επομένως, αυτό που κάνει σήμερα η ελληνική Κυβέρνηση είναι το εξής, είναι το ακόλουθο: Ολοκληρώνουμε τη διαδικασία των μελετών. Αυτή είναι η υποχρέωσή μας. Μετά από χίλια κύματα, λοιπόν, κάνουμε το αυτονόητο. Αυτό που ήταν αδιανόητο στο παρελθόν τώρα το κάνουμε πράξη. Στην ουσία προχωράμε με ταχύτητα να ολοκληρώσουμε αυτές τις μελέτες, να τις παραδώσουμε στην περιφέρεια, έτσι ώστε η Περιφέρεια Πελοποννήσου να μπορέσει να δημοπρατήσει αυτά τα έργα. Και πάλι, όμως, θέλω να σας πω ότι θα είμαστε δίπλα στην περιφέρεια όπου χρειαστεί κι εμείς να συνδράμουμε, έτσι ώστε αυτά τα έργα να ολοκληρωθούν και να μη μείνουμε, όπως σε πολλές περιπτώσεις στο παρελθόν, να έχουμε ώριμες μελέτες, αλλά στην ουσία να μην μπορούμε να προχωρήσουμε στην εκτέλεση των έργων. Επομένως, αυτό το κάνουμε πράξη και θα είμαστε στο Υπουργείο δίπλα στην περιφέρεια για να βρούμε άμεσα λύση, ειδικά στο πρώτο έργο το οποίο έχει καθυστερήσει, όπως πολύ σωστά είπατε, εδώ και πάρα πολλά χρόνια. Σας ευχαριστώ πολύ.
Κι εμείς ευχαριστούμε τον κύριο Υπουργό.
Αν επιτρέπετε, να κάνω μία ερώτηση, κύριε Πρόεδρε, γιατί είναι τεχνικό το θέμα. Η περιφέρεια έχει 30 εκατομμύρια στο επόμενο ΕΣΠΑ, το οικονομικό κομμάτι. Θα υπάρξει δυνατότητα να ενισχυθεί οικονομικά η περιφέρεια για την εκτέλεση, εφόσον είναι πλέον η αναθέτουσα αρχή για την εκτέλεση αυτών των έργων;
Αυτό θα το δούμε όταν ολοκληρωθούν οι μελέτες. Καταλαβαίνω ότι ο προϋπολογισμός για τοπικά έργα στην περιφέρεια είναι περιορισμένος. Περιορισμένος, όμως, είναι και στο ΕΣΠΑ και στην κεντρική διοίκηση. Εδώ είμαστε να βρούμε λύσεις σε αυτό το ζήτημα. Βέβαια, πληρώνουμε αν θέλετε το τίμημα της τεράστιας καθυστέρησης. Διότι αυτά τα έργα θα ήταν πολύ πιο εύκολα «χρηματοδοτίσιμα» και επιλέξιμα, αν οι μελέτες είχαν ολοκληρωθεί όταν έπρεπε να έχουν ολοκληρωθεί. Σας ευχαριστώ πολύ.
Στις επόμενες πέντε επίκαιρες ερωτήσεις θα απαντήσει ο Υπουργός Υγείας, ο κ. Θάνος Πλεύρης. Θα συζητηθεί η πρώτη με αριθμό 862/3-11-2021 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Υγείας, με θέμα: «Προβλήματα λειτουργίας του «Θεαγένειου Αντικαρκινικού Νοσοκομείου Θεσσαλονίκης» λόγω της σχεδιαζόμενης μεταφοράς της μονάδας ημερήσιας νοσηλείας εκτός νοσοκομείου». Κύριε Στολτίδη, έχετε τον λόγο για την πρωτολογία σας για δύο λεπτά.
Ευχαριστώ, κύριε Πρόεδρε. Κύριε Υπουργέ, υπογράφηκε η σύμβαση δωρεάς μεταξύ ελληνικού δημοσίου, Υγειονομικής Περιφέρειας και «Θεαγένειου Αντικαρκινικού Νοσοκομείου» της Ελληνικής Αντικαρκινικής Εταιρείας και της δωρήτριας κ. Λάτση. Στόχος της δωρεάς υποτίθεται ότι είναι η αποσυμφόρηση του «Θεαγένειου Αντικαρκινικού Νοσοκομείου Θεσσαλονίκης» και με τη δημιουργία νέας μονάδας ημερήσιας νοσηλείας που θα μεταφερθεί στην Πυλαία Θεσσαλονίκης. Η μεταφορά, όμως σε χώρο μακριά από τις βασικές εγκαταστάσεις του νοσοκομείου έχει δημιουργήσει δικαιολογημένες και σοβαρότατες ανησυχίες στο προσωπικό και στους ασθενείς. Ειδικότερα οι ανησυχίες βασίζονται στα εξής: Πρώτον, με βάση τον ισχύοντα ελλιπή οργανισμό οι ογκολόγοι, παθολόγοι μειώθηκαν από δώδεκα σε δέκα, ενώ υπήρξε και προηγούμενη μείωση από δεκατέσσερις σε δώδεκα, ενώ στην αιματολογική μειώθηκαν από έξι σε τέσσερις. Την ίδια ώρα μόνο τον τελευταίο ενάμιση χρόνο υπήρξε αύξηση των ασθενών κατά 17% στην αιματολογική κλινική. Στα εξωτερικά ιατρεία επικρατεί το αδιαχώρητο και στα απογευματινά επίσης, για όσους έχουν να πληρώσουν. Δεύτερον, οι γιατροί των ογκολογικών τμημάτων επιμερίζονται καθημερινά σε εξωτερικά ιατρεία, ημερήσια νοσηλεία και τμήμα - κλινική. Επίσης, συμμετέχουν καθημερινά σε θεματικό ογκολογικό συμβούλιο. Τρίτον, με τη μεταφορά της μονάδας θα δημιουργηθεί κενό στις διαλύσεις φαρμάκων για τις υπόλοιπες κλινικές που μέχρι τώρα γινόταν αποκλειστικά στο συγκεκριμένο τμήμα από έμπειρο προσωπικό με ευθύνη του τμήματος φαρμακείου. Τέταρτον, στη νοσηλευτική υπηρεσία υπάρχουν ενενήντα πέντε κενά, ενώ τα κενά στις λοιπές υπηρεσίες ανέρχονται στα εξήντα τρία. Με βάση τα παραπάνω ερωτάται ο κύριος Υπουργός: Πρώτον, τι μέτρα θα λάβει για την πλήρη στελέχωση του «Θεαγένειου» Νοσοκομείου και της νέας μονάδας, για την πρόσληψη του αναγκαίου μόνιμου υγειονομικού υποστηρικτικού προσωπικού πλήρους και αποκλειστικής απασχόλησης από τη στιγμή που το νοσοκομείο ήδη προσπαθεί να λειτουργήσει με δραματικά κενά; Η μεταφορά της μονάδας δημιουργεί αυτομάτως νέα μεγαλύτερα κενά και δεν υπάρχει ενημέρωση για καμμία πρόσληψη μόνιμου προσωπικού. Δεύτερον, τι μέτρα θα λάβει ώστε να παρέχονται απολύτως δωρεάν όλες οι υπηρεσίες υγείας; Τρίτον, παίρνοντας υπ' όψιν ότι δεν υπάρχουν ηλεκτρονικοί φάκελοι ασθενών, πώς θα επιτυγχάνεται η ασφαλής και με βάση τους κανονισμούς μεταφορά τους ανάμεσα στη νέα μονάδα και το νοσοκομείο; Είναι γνωστό ότι κατά την οποιαδήποτε μεταφορά ασθενούς είναι υποχρεωτικό να μεταφέρεται και ο φάκελός του με όλα τα απαραίτητα στοιχεία που έχει ανάγκη το προσωπικό που τον παραλαμβάνει. Τέταρτον, με ποιο μέσο θα γίνεται η επείγουσα διακομιδή ασθενών που τυχαίνει να λαμβάνει χώρα είτε για μετάγγιση, είτε για παρακέντηση, είτε για εισαγωγή για νοσηλεία; Και πέμπτον, γιατί η αναγγελία και προετοιμασία της νέας μονάδας δεν συνοδεύεται με πρόβλεψη για απεικονιστικές εξετάσεις, οι οποίες αποτελούν συστατικό κομμάτι της παρακολούθησης των ογκολογικών ασθενών; Ευχαριστώ.
Κι εμείς ευχαριστούμε τον κ. Στολτίδη. Τον λόγο έχει ο Υπουργός Υγείας κ. Πλεύρης για την πρωτολογία του.
Επ' ευκαιρία αυτής της ερώτησης -και περίμενα να ειπωθεί και με έναν ξεκάθαρο τρόπο- πρέπει να ευχαριστήσουμε το Ίδρυμα «Λάτση» και την κ. Λάτση για αυτή τη μονάδα ημερήσιας νοσηλείας που γίνεται και η οποία εγκαινιάστηκε προχθές. Είναι ένα κόσμημα, πραγματικά, που θα βοηθήσει τους ογκολογικούς ασθενείς να έχουν την καλύτερη δυνατή θεραπεία σε έναν χώρο ο οποίος έχει διαμορφωθεί πλήρως με τις κλίνες και με ένα ρομποτικό μηχάνημα το οποίο λειτουργεί και προστατεύει και το προσωπικό το οποίο θα εργάζεται εκεί πέρα, προκειμένου να γίνεται η παρασκευή των κατάλληλων σχημάτων. Πραγματικά είναι μια τεράστια κοινωνική προσφορά, που δίνει τη δυνατότητα στο συγκεκριμένο νοσοκομείο να έχει μία πρότυπη μονάδα ημερήσιας νοσηλείας. Οπότε, ας ξεκινήσουμε από αυτό. Να ξεκινήσουμε και να πούμε ότι ευχαριστούμε ως πολιτεία για αυτό το οποίο γίνεται και για τη νέα μονάδα η οποία έχει διαμορφωθεί. Προκειμένου να λειτουργήσει αυτή η μονάδα ζητήθηκε η σύσταση τριών θέσεων παθολογίας - ογκολογίας, πράγμα το οποίο έγινε και ήδη έχουν εγκριθεί από τις 7-10-2021 οι συγκεκριμένες θέσεις. Παράλληλα, με απόφαση του διοικητικού συμβουλίου, αιτήθηκαν επιπλέον μία σειρά από θέσεις αναισθησιολόγων και λοιπών ειδικοτήτων, είτε ιατρικών, είτε λοιπού προσωπικού, που όλες εγκρίθηκαν στο σύνολό τους, ενώ αναφορικά με την αιματολογική κλινική, στην οποία αναφέρεστε, αρχικώς δεν υπήρξε αίτηση για συγκεκριμένη θέση. Αυτή υπήρξε εκ των υστέρων και αποφασίστηκε η μετατροπή της κενής οργανικής θέσης σε θέση επιμελητή Β΄ αιματολογίας. Στο νοσοκομείο εξυπηρετούνται ημερησίως πεντακόσια περίπου άτομα. Επειδή, λοιπόν, στην πραγματικότητα είναι το μοναδικό νοσοκομείο που υπάρχει, έχει εξαγγελθεί από τον Πρωθυπουργό, όπως γνωρίζετε, το νέο ογκολογικό, το οποίο θα γίνει στη Θεσσαλονίκη. Στον χώρο της ΜΗΝ -και αυτό είναι πάρα πολύ σημαντικό, το είπα και προηγουμένως- υπάρχει ένα πρότυπο, πλέον, ρομποτικό μηχάνημα διάλυσης των φαρμάκων. Το νοσοκομείο βρίσκεται στη διαδικασία να υπάρξει και δεύτερο μηχάνημα προκειμένου να εξυπηρετούνται όλοι οι ασθενείς της μονάδας ημερήσιας νοσηλείας με τον πλέον ασφαλή τρόπο, γιατί αυτά τα ρομποτικά μηχανήματα -όπως είπα και προηγουμένως- δίνουν τη δυνατότητα και της καλύτερης δυνατής προστασίας του προσωπικού το οποίο ετοιμάζει τα φάρμακα, αλλά παράλληλα επιτυγχάνεται, με τον απόλυτο βαθμό ακρίβειας, η δοσολογία που πρέπει να ληφθεί, που είναι προς όφελος του ίδιου του ασθενούς. Ο ηλεκτρονικός ιατρικός φάκελος λειτουργεί στο «Θεαγένειο». Περιλαμβάνει τα πάντα, όπως είπατε, πλην απεικονιστικών εξετάσεων και σε σύντομο χρονικό διάστημα υπάρχει πρόβλεψη και θα εμπλουτιστεί και με απεικονίσεις. Για μια ακόμη φορά θα ήθελα να εκφράσω τις ευχαριστίες και συνολικά στο «Θεαγένειο» για τον αγώνα που κάνει όλο αυτό το διάστημα αλλά και στο Ίδρυμα «Λάτση», που με τη νέα μονάδα ημερήσιας νοσηλείας πραγματικά δίνεται μια πνοή στους ανθρώπους αυτούς, τους συμπολίτες μας, οι οποίοι είναι ογκολογικοί ασθενείς και έχουν πλέον τη δυνατότητα να έχουν τις καλύτερες δυνατές θεραπείες στις καλύτερες δυνατές συνθήκες.
Ευχαριστούμε τον κύριο Υπουργό. Τον λόγο τώρα ο κ. Στολτίδης για τη δευτερολογία του για τρία λεπτά.
Ευχαριστώ, κύριε Πρόεδρε. Κύριε Υπουργέ θα το κάνουμε λίγο πιο συγκεκριμένο. Κατ' αρχάς, έχουμε μία δωρεά, άσχετα από τη γνώμη που έχει ο καθένας για τις ευθύνες του κράτους στην κάλυψη των αναγκών στα θέματα υγείας. Το θέμα είναι πώς θα αποτελέσει αυτή θετική εξέλιξη για ασθενείς και υγειονομικούς. Και λέμε: Για να λειτουργήσει με ασφάλεια η κάθε ογκολογική κλινική πρέπει να έχει πέντε μόνιμους γιατρούς. Οι επιστήμονες το λένε και τους έχουμε απόλυτη εμπιστοσύνη. Απεναντίας όχι στην Κυβέρνηση που διαχειρίστηκε τα θέματα υγείας με σημαντική επιβάρυνση των ογκολογικών ασθενών. Πρώτη ογκολογική κλινική έχει δύο μόνιμους. Λείπουν τρεις. Η δεύτερη, η Β΄, έχει τέσσερις μόνιμους, έναν σε διαθεσιμότητα, λείπουν δύο. Η ογκολογική έχει τέσσερις, λείπει ένας. Η αιματολογική κλινική έχει τρεις μόνιμους, λείπουν δύο. Άρα, με το ζόρι, με υπεράνθρωπες προσπάθειες γιατροί και νοσηλευτές συνεχίζουν να σώζουν κόσμο σε σχέση και με μεγάλο κόστος στην επιβάρυνση της βιολογίας τους. Η ημερήσια νοσηλεία όμως λέμε, επαναλαμβάνουμε, δεν είναι κάτι ξεχωριστό από την κλινική. Είναι μέρος αυτής. Οι γιατροί επιμερίζονται καθημερινά σε εξωτερικά ιατρεία, ημερήσια νοσηλεία, τμήμα - κλινική. Συμμετέχουν σε θεματικό ογκολογικό συμβούλιο. Με τη νέα απομακρυσμένη μονάδα προστίθενται νέα καθήκοντα ή καλύτερα να το πούμε νέα μέτωπα που απαιτούν περισσότερο προσωπικό. Ρωτάμε, λοιπόν, τι θα γίνει με την κάλυψη των προϋπαρχουσών ελλείψεων, αλλά και με τις νέες ανάγκες. Αυτή τη στιγμή η μονάδα ημερήσιας νοσηλείας είναι στο ίδιο νοσοκομείο στον ένατο όροφο και οι γιατροί μπορούν άμεσα να έχουν υποστήριξη σε απεικονιστικές εξετάσεις, υπέρηχο, ακτινογραφία, σε αναισθησιολόγο, καρδιολόγο. Τι θα γίνει με τη μονάδα όταν θα πάει στην Πυλαία; Τι θα γίνει με ακτινολόγο για αυτές τις απεικονιστικές εξετάσεις, υπέρηχους, ακτινογραφία, για παρακεντήσεις; Επίσης, για ασθενείς οι οποίοι έχουν μετάσταση στα οστά και τα λοιπά. Βιοπαθολόγο, μικροβιολόγο για εξετάσεις αίματος, ασθενοφόρο σε ετοιμότητα για επείγουσα μεταφορά στο νοσοκομείο από ανακοπή, αναφυλακτικό σοκ. Έμπειρο νοσηλευτικό προσωπικό. Όλες οι κλινικές έχουν μόνο μία νοσηλεύτρια στη βραδινή βάρδια. Τέλος, οι διαλύσεις των φαρμάκων όλου του νοσοκομείου, δηλαδή των κλινικών και του ενάτου, της μονάδας, γίνονται στον ένατο από φαρμακοποιό και νοσηλευτή με ευθύνη του φαρμακείου. Τώρα που θα μεταφερθεί στην Πυλαία -είπατε για μηχάνημα- πώς θα εξυπηρετούνται αυτό το διάστημα; Υπάρχει και το αντίστοιχο παράδειγμα του «Αγίου Σάββα», μονάδα δηλαδή ημερήσιας νοσηλείας, η οποία είναι κάτι παραπάνω από ένα χιλιόμετρο. Εδώ μιλάμε για τεσσεράμισι χιλιόμετρα το «Θεαγένειο» από την Πυλαία, από τη νέα μονάδα, σε αστικό ιστό επιβαρυμένο. Εκεί στον «Άγιο Σάββα» υπάρχει βανάκι το οποίο εξυπηρετεί το προσωπικό για διοικητικές υπηρεσίες και μόνιμα ασθενοφόρο κατά τη διάρκεια των χημειοθεραπειών και λειτουργεί μέχρι τις τέσσερις. Κύριε Υπουργέ, νομίζουμε ότι αν ξεκινήσει αυτή η μονάδα χωρίς να υπάρχουν απαντήσεις σε όλα αυτά, αντί για λύση και θετική εξέλιξη με βάση τη δωρεά θα προσθέσετε νέα βάρη στο προσωπικό και νέους κινδύνους στους ασθενείς. Το λέμε καθαρά. Υγειονομικοί με νύχια και με δόντια είναι ο κρίκος που βαστάει από τη μία μεριά τα επιτεύγματα της επιστήμης που έχουν λύσεις για τους ασθενείς με καρκίνο και από την άλλη τους καρκινικούς ασθενείς και την επιβίωσή τους και την ποιότητα ζωής τους. Αυτόν τον κρίκο με αυτή τη διαδικασία δεν τον ενισχύετε, απεναντίας τον αδυνατίζετε και δεν θα το επιτρέψουμε ούτε να τον αδυνατίσετε ούτε να τον σπάσετε. Κύριε Υπουργέ, θα το παρακολουθούμε στενά από το ξεκίνημα για να επανέλθουμε άμεσα στην περίπτωση που θιγούν τα συμφέροντα υγειονομικών και ασθενών.
Ευχαριστούμε τον κ. Στολτίδη. Ο λόγος σε εσάς, κύριε Υπουργέ, για τη δευτερολογία σας.
Μισό λεπτό. Πώς να θιγούν τα δικαιώματα ασθενών; Δίνεται η δυνατότητα για πρώτη φορά σε ασθενείς να έχουν ένα πρότυπο στολίδι μονάδας που θα λειτουργήσει. Και αυτή τη στιγμή η ενόχληση σας είναι τέτοια επειδή η συγκεκριμένη μονάδα γίνεται με τη δωρεά ενός ιδρύματος; Δηλαδή τόσο δογματικοί είστε;
Αυτό καταλάβατε;
Λέτε να μην θιγούν τα δικαιώματα ασθενών. Πώς θα θιγούν τα δικαιώματα ασθενών όταν ασθενείς αποκτούν πρόσβαση σε καλύτερες συνθήκες, όταν το ίδιο το προσωπικό, που πρέπει να γνωρίζετε την επικινδυνότητα που υπάρχει κατά την ετοιμασία των φαρμάκων, έχει ρομποτικό μηχάνημα, το οποίο έγινε και αυτό δωρεά, προκειμένου να προστατεύει όλο το προσωπικό; Αναφέρετε τη στελέχωση. Σας είπα ζητήθηκε σύσταση τριών θέσεων παθολογίας - ογκολογίας και έγινε και βρίσκεται αυτή τη στιγμή που μιλάμε στο συμβούλιο κρίσεων ενώ παράλληλα εγκρίθηκαν τρεις μόνιμες θέσεις ακτινολογίας, αναισθησιολογίας και γαστρεντερολογίας. Μέχρι να λειτουργήσει ήδη έχει προκηρυχθεί σειρά θέσεων επικουρικού προσωπικού και συγκεκριμένα παθολογίας - ογκολογίας μία θέση για τριάντα έξι μήνες, αναισθησιολογίας μία θέση για τριάντα έξι μήνες, αιματολογικής ιατρικής μία θέση για τριάντα έξι μήνες, καρδιολογίας δύο θέσεις για τριάντα έξι μήνες, φαρμακοποιού μία θέση, βοηθού φαρμακοποιού δύο θέσεις, νοσηλευτικών δεκατρείς θέσεις και επιπλέον μια σειρά από επικουρικές θέσεις για να λειτουργήσει πλήρως η μονάδα ημερήσιας νοσηλείας. Όταν, λοιπόν, έχουμε και αυτό το προσωπικό, το οποίο ξεκινάει -υπάρχει ένα πρόβλημα με τους νοσηλευτές όπου υπάρχει παντού, αλλά θα λυθεί και αυτό- θα λειτουργήσει κανονικά η μονάδα. Αυτή τη στιγμή σε μία λειτουργία μονάδας που εγκαινιάσαμε προχθές, που αναφέρεστε στις δυνατότητες στις οποίες υπάρχουν και πώς θα γίνει όλη αυτή η λειτουργία, βάζουμε όλο το προσωπικό, προκειμένου να στελεχωθεί και να έχουν οι ασθενείς την καλύτερη δυνατή θεραπεία και μας λέτε εσείς ότι θα παρακολουθείτε μη θιγούν δικαιώματα υγειονομικών ή ασθενών. Τη στιγμή που ερχόμαστε και προσθέτουμε μία μονάδα ημερήσιας νοσηλείας, που βάζουμε ένα ρομποτικό μηχάνημα που είναι μέσα, που θα κάνει με τον καλύτερο δυνατό τρόπο την παροχή των φαρμάκων, γίνεται παραγγελία δεύτερου μηχανήματος και παράλληλα ερχόμαστε και στελεχώνουμε τη μονάδα είτε με μόνιμες θέσεις, που είναι στον βαθμό να κριθούν, είτε με θέσεις επικουρικού προσωπικού. Να παρακολουθήσετε τι; Ότι μετά από τόσα πολλά χρόνια δίνεται η δυνατότητα να βρεθεί εκτός του αστικού ιστού, που σωστά βρίσκεται εκτός αστικού ιστού, που θα μπορούν οι ασθενείς να πηγαίνουν να παρκάρουν, να περιμένουν δίπλα σε πολύ ωραίους χώρους, όπως έχουν διαμορφωθεί, οι συνοδοί των ασθενών, να μπαίνουν σε εξαιρετικές συνθήκες οι ασθενείς και να έχουν την καλύτερη δυνατή θεραπεία; Και λέτε εσείς να μη θιγούν τα δικαιώματα των ασθενών γιατί η εμμονή σας είναι μία και μοναδική ότι η συγκεκριμένη μονάδα ημερήσιας νοσηλείας γίνεται με τα χρήματα ενός ιδρύματος, με τα χρήματα της κ. Λάτση, η οποία έχει μια μεγάλη ευαισθησία από το οικογενειακό της περιβάλλον και αυτό το στρέφει προκειμένου να βοηθήσει ανθρώπους οι οποίοι βρίσκονται σε αυτές τις συνθήκες. Και αντί αυτό το πράγμα να το χειροκροτήσετε και να το στηρίξετε, έρχεστε εδώ πέρα να βγάλετε μια ιδεολογική σας εμμονή.
Ευχαριστούμε τον κύριο Υπουργό. Προχωράμε στη δεύτερη με αριθμό 243/2-12-2021 επίκαιρη ερώτηση δεύτερου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Υγείας, με θέμα: «Να ανανεωθούν άμεσα οι συμβάσεις ορισμένου χρόνου των εργαζομένων στην καθαριότητα, σίτιση και φύλαξη στις δομές υγείας του ΕΣΥ». Τον λόγο έχει ο κ. Βαρεμένος για δύο λεπτά.
Κύριε Υπουργέ, σας είναι απολύτως γνωστό το θέμα. Με νόμο από την κυβέρνηση του ΣΥΡΙΖΑ υπ' αριθμόν ν.4430/2016 επεβλήθη η πρόσληψη προσωπικού καθαριότητας και φύλαξης των νοσοκομείων με συμβάσεις ορισμένου χρόνου. Είναι πανθομολογούμενο ότι οι άνθρωποι αυτοί καλύπτουν πάγιες και διαρκείς ανάγκες. Προσελήφθησαν με προϋποθέσεις που θέτει το ΑΣΕΠ. Νομίζω ότι μπορείτε να αντιληφθείτε ότι η προσφορά τους εν μέσω πανδημίας αποκτά άλλες διαστάσεις, μεγαλύτερες διαστάσεις. Οι περισσότερες από αυτές τις συμβάσεις ορισμένου χρόνου λήγουν στις 31 Δεκεμβρίου, μετά από λίγες μέρες δηλαδή. Εσείς με κάποια τροπολογία δώσατε μια τρίμηνη παράταση στις συμβάσεις αυτές, προκειμένου προφανώς να ολοκληρώσετε τις διαδικασίες, προκειμένου να υλοποιήσετε μία εμμονή σας για την πρόσληψη εργολάβων ενοικιαστών εργαζομένων -πείτε τους όπως θέλετε- για να καλύψουν αυτές τις ανάγκες. Το ερώτημα είναι γιατί το κάνετε όταν το δημόσιο με τις συμβάσεις ορισμένου χρόνου πέραν της κατοχύρωσης των εργασιακών δικαιωμάτων όσων απασχολούνται με την καθαριότητα και τη φύλαξη των νοσοκομείων, πέραν αυτού, το δημόσιο ωφελείται θεαματικά από αυτή τη λύση. Εσείς, δηλαδή, γιατί το κάνετε; Θεωρείτε ότι αυτοί οι άνθρωποι αποτελούν μια ομάδα που δεν έχουν δύναμη πίεσης, που δεν έχουν πρόσβαση στα μέσα μαζικής ενημέρωσης για να σας πιέζουν, για να επιβάλλουν διαφορετική θέση; Γιατί το κάνετε; Γιατί ζημιώνετε και τους ανθρώπους αυτούς, και τη λειτουργία των νοσοκομείων, και το δημόσιο; Εγώ λέω, κύριε Υπουργέ, ότι δεν έχετε δικαίωμα να το κάνετε αυτό. Δεν έχετε δικαίωμα και σας καλούμε να προχωρήσετε στη λύση που έχετε μπροστά σας, δηλαδή στην ανανέωση των συμβάσεων ορισμένου χρόνου για τους εργαζόμενους αυτούς.
Ευχαριστούμε τον κ. Βαρεμένο. Πριν δώσω τον λόγο θα μου επιτρέψετε να κάνω μία ανακοίνωση στο Σώμα. Έχω την τιμή να ανακοινώσω στο Σώμα ότι οι Υπουργοί Τουρισμού, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης και Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Κλιματικής Κρίσης, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης, Υγείας και Εσωτερικών καθώς και οι Υφυπουργοί στον Πρωθυπουργό και Αθλητισμού κατέθεσαν την 10-12-2021 σχέδιο νόμου: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης». Παραπέμπεται στην αρμόδια Διαρκή Επιτροπή. Κύριε Υπουργέ, έχετε τον λόγο για την πρωτολογία σας.
Κύριε Βαρεμένε, εάν πιστεύατε αυτά τα οποία λέτε ως κόμμα, γεννάται το εξής ερώτημα: Γιατί κάνατε συμβάσεις ορισμένου χρόνου και δεν κάνατε συμβάσεις αορίστου χρόνου για μόνιμες θέσεις; Για ποιον λόγο δεν κάνατε; Εάν ισχύουν όλα αυτά τα οποία λέτε, για να δείτε πως κάποιοι έρχονται να κοροϊδέψουν ανθρώπους, και το λέω ευθέως όπως το ακούτε, έρχονται να κοροϊδέψουν ανθρώπους, εάν πιστεύατε ότι οι συγκεκριμένοι άνθρωποι έπρεπε να είναι μόνιμα στο σύστημα, δεν θα τους κάνατε συμβάσεις ορισμένου χρόνου. Οι συμβάσεις ορισμένου χρόνου, να σας ενημερώσω, λήγουν. Όταν έχουμε μία σύμβαση ορισμένου χρόνου, αυτές τις οποίες έκανε ο ΣΥΡΙΖΑ, τις έκανε με συγκεκριμένη ημερομηνία.
Ανανεώνονται.
Ανανεώνονται. Αυτή, λοιπόν, είναι η πρακτική, ότι κάνουμε συμβάσεις ορισμένου χρόνου και τις ανανεώνουμε για δέκα χρόνια; Αυτή είναι η πολιτική της καλής διακυβέρνησης ή είναι η πολιτική της εξαπάτησης των ανθρώπων; Διότι αν πιστεύεις ότι οι συγκεκριμένοι άνθρωποι πρέπει να έχουν συμβάσεις αορίστου χρόνου, δεν θα κάνατε αυτό το οποίο κάνατε, δηλαδή να βγάλετε ορισμένου χρόνου και να τους κλείσετε το μάτι ότι θα λύσετε το θέμα ενώ στην πραγματικότητα μεταφέρατε το θέμα στην επόμενη κυβέρνηση, σε εμάς δηλαδή. Γνωρίζατε ότι δεν θα ήσασταν κυβέρνηση. Δεν κάνατε προκηρύξεις θέσεων αορίστου χρόνου, κάνατε ορισμένου χρόνου. Γιατί δεν κάνατε προκήρυξη θέσεων αορίστου χρόνου γνωρίζετε; Δεν κάνατε διότι, εάν βάζατε αυτό το προσωπικό σε σχέσεις μόνιμων σχέσεων εργασίας, τότε αυτομάτως θα στερούσατε από το Εθνικό Σύστημα Υγείας άλλες θέσεις, όπως είναι αυτές των ιατρών, των νοσηλευτών και του λοιπού ιατρικού προσωπικού. Διότι οι θέσεις που βγαίνουν στο Υπουργείο Υγείας είναι συγκεκριμένες. Όταν λοιπόν οι θέσεις είναι συγκεκριμένες έχει να επιλέξει ένας Υπουργός εάν θα προσλάβει ιατρούς, νοσηλευτές ή αν θα προσλάβει άλλο προσωπικό. Σας ενημερώνει ότι κ. Κουρουμπλής. Αυτά θα σας λέει. Χρειάζεστε τη βοήθεια του κ. Κουρουμπλή. Ήρθατε, λοιπόν, εσείς, κάνατε συμβάσεις ορισμένου χρόνου και έρχεστε από αυτό το έδρανο να πείτε για πάγιες και διαρκείς ανάγκες. Αν ήταν έτσι και το πιστεύατε, γιατί δεν κάνατε αορίστου χρόνου; Δεν κάνατε αορίστου χρόνου γιατί ξέρατε ότι δεν μπορούσατε γιατί θα στερούσατε θέσεις από άλλες θέσεις ιατρικού και νοσηλευτικού προσωπικού και επομένως επιλέξατε αυτή τη διαδικασία. Εμείς τις έχουμε παρατείνει τις συμβάσεις συνολικά. Κανένας από αυτούς τους ανθρώπους δεν έχει χάσει τη θέση του για όσο χρόνο βρίσκεται Κυβέρνηση η Νέα Δημοκρατία. Και όχι μόνο δεν έχουν χάσει τις θέσεις τους, είμαστε σε συνεννόηση μαζί τους και αυτά τα οποία σας λέω από εδώ, τους τα έχω εξηγήσει για τον εμπαιγμό τον οποίο έχουν δεχθεί. Και τώρα έρχεστε και μιλάτε για μόνιμες θέσεις, ενώ, όταν ήσασταν κυβέρνηση, δεν κάνατε μόνιμες θέσεις και κάνατε θέσεις ορισμένου χρόνου. Προκειμένου, λοιπόν, να λυθεί το πρόβλημα υπάρχουν οι εξής δυνατότητες, οι οποίες είναι να παρατείνονται αυτές οι συμβάσεις χωρίς να αλλάξει ο χαρακτήρας τους και να γίνουν αορίστου χρόνου -και αυτά νομοθετούμε- και να δοθεί η δυνατότητα στα νοσοκομεία, τα οποία τα ίδια θα κρίνουν, είτε, εάν θελήσουν, να μπορούν να πάρουν και προσωπικό εξωτερικό, προκειμένου να κάνει τις συγκεκριμένες υπηρεσίες, είτε να προκηρυχθούν νέες θέσεις ορισμένου χρόνου. Γιατί οι θέσεις ορισμένου χρόνου, κύριε Βαρεμένε -και πρέπει αυτό να το ξέρετε- δεν είναι ότι το ίδιο προσωπικό παραμένει συνεχώς. Στο ΑΣΕΠ που λέτε ότι πέρασαν, πέρασαν για συγκεκριμένο χρονικό διάστημα, οπότε θα πρέπει να βγει νέα προκήρυξη, εάν χρειαστεί, για ορισμένου χρόνου, με χαρακτηριστικά που θα υπάρχουν. Εμείς, λοιπόν, ερχόμαστε και λέμε ότι τα νοσοκομεία θα αποφασίσουν. Και ναι, δεν είμαστε δογματικοί. Όπου τα νοσοκομεία κρίνουν, θα έχουν και προσωπικό εξωτερικό και τους δίνεται η δυνατότητα να κάνουν τις συμβάσεις και να τις ολοκληρώσουν, αλλά εμείς δεν πρόκειται να αφήσουμε ακάλυπτα τα νοσοκομεία. Για όσο χρόνο χρειαστεί, θα γίνεται αυτή η παράταση, αλλά αυτή η παράταση δεν θα έχει χαρακτηριστικά εμπαιγμού των ανθρώπων. Γνωρίζουν ότι μπήκαν ως ορισμένου χρόνου, έτσι τους βάλατε και δεν μπορούν να γίνουν αορίστου χρόνου. Αυτό ορίζει το Σύνταγμά μας. Αυτό γνωρίζατε. Και αυτά τα οποία λέτε τώρα να τα είχατε κάνει ως Κυβέρνηση.
Ευχαριστούμε τον κύριο Υπουργό. Τον λόγο τώρα έχει ο κ. Βαρεμένος για τη δευτερολογία του για τρία λεπτά.
Αναρωτιέται κανείς με αυτά που λέει ο Υπουργός σήμερα σε ποιους απευθύνεται. Σε ιθαγενείς απευθύνεστε; Το ερώτημα είναι το εξής, κύριε Πλεύρη: Θα προσλάβετε, θα δώσετε τη δουλειά σε εργολάβους ή θα παρατείνετε τις συμβάσεις ορισμένου χρόνου; Αν εσείς θεωρείτε ότι χρειάζεται νέα προκήρυξη ή οτιδήποτε άλλο τεχνικό, μπορείτε να το κάνετε. Και γιατί δεν το κάνετε; Έρχεστε τώρα, μετά από δυόμισι χρόνια διακυβέρνησης της Νέας Δημοκρατίας και μας λέτε ότι ο ΣΥΡΙΖΑ σας παρέδωσε ένα πρόβλημα. Σοβαρά μιλάτε; Από το 2016 μέχρι το 2019 ο ΣΥΡΙΖΑ έκανε αυτή τη λύση, η οποία, όπως εσείς υπαινίσσεστε, δίνει και τη δυνατότητα ή δεν φράζει οποιαδήποτε δυνατότητα για την πρόσληψη οποιωνδήποτε άλλων υγειονομικών. Λοιπόν, πείτε με αλήθεια και με παρρησία και μην κοροϊδεύετε. Θα δώσετε τη δουλειά σε εργολάβους ή θα επιλέξετε τη λύση αυτή; Και θα σας πω το εξής. Ακούστε να δείτε, γιατί νομίζετε ότι ο ελληνικός λαός τα χάφτει όλα. Αναφορικά με τις δαπάνες, η σύγκριση μέχρι το 2015 και από το 2016 ως στο 2019: 25% με 30% εξοικονόμηση κόστους από το δημόσιο. Για παράδειγμα, στον «Ευαγγελισμό». Μέχρι τότε οι δαπάνες στα νοσοκομεία για τους εργαζομένους στους οποίους αναφέρθηκα κόστιζαν 4.300.000 για εκατόν ογδόντα καθαρίστριες, ενώ μετά το 2016 κοστίζουν 2.300.000 για διακόσιες ογδόντα καθαρίστριες. Περισσότερες καθαρίστριες, με καλύτερες αποδοχές και εξοικονόμηση από το κράτος, από το δημόσιο, δύο εκατομμυρίων. Άλλα νοσοκομεία. Στα Τρίκαλα εξοικονόμηση 240.000. Στην πατρίδα μου, την Αιτωλοακαρνανία, εξοικονόμηση από τα δύο νοσοκομεία περίπου 300.000 ετησίως. Πού θα τα δώσετε αυτά τα χρήματα; Σε ποιους θα τα δώσετε; Σε αυτούς που παράγουν αέρα ή σε αυτούς που παράγουν έργο; Αυτό είναι το ερώτημα, Υπουργέ κύριε Πλεύρη και σας παρακαλώ να απευθύνεστε όχι σε μένα, γιατί μπορεί να θεωρείτε ότι στα πλαίσια της πολιτικής σκοπιμότητας ή της πολιτικής αντιπαράθεσης, όπως την αντιλαμβάνεσθε, μπορείτε να λέτε οτιδήποτε. Να κοιτάξετε στα μάτια τον ελληνικό λαό. Τους υποτιμάτε αυτούς τους εργαζόμενους. Τους υποτιμάτε! Υποτιμάτε το έργο που προσφέρουν και τώρα υποτιμάτε και τη νοημοσύνη τους και έρχεσθε δυόμισι χρόνια μετά για να πείτε ότι παραλάβατε ένα πρόβλημα. Κανένα πρόβλημα δεν παραλάβατε. Εσείς ο ίδιος είπατε ότι υπάρχει η λύση -και δεν ξέρω ποια άλλη λύση τεχνική θεωρείτε καλύτερη- αλλά εγώ θα σας έλεγα ότι εάν εσείς θεωρείτε καλύτερο τις συμβάσεις αορίστου χρόνου, ιδού η Ρόδος, κάντε το. Εσείς, όμως, δεν εννοείτε αυτό. Αυτό εννοείτε;
Όχι.
Όχι, φυσικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άρα, λοιπόν, προκειμένου να λυθεί το πρόβλημα εις όφελος του δημοσίου -επαναλαμβάνω- δεν έχετε δικαίωμα να ζημιώσετε το δημόσιο, ακόμα και αν θεωρείτε αυτούς τους εργαζόμενους εργαζόμενους τρίτης κατηγορίας…
Ολοκληρώστε, κύριε Βαρεμένε.
…και να τους μεταχειρίζεσθε, να τους πετάτε όποτε θέλετε και να παίρνετε τους εργολάβους για να προσφέρουν τι οι εργολάβοι; Μία μεσολάβηση; Είναι παραγωγικό; Είναι παραγωγική αυτή η προσφορά; Επαναλαμβάνω: Επιλέξτε τη λύση.
Έγινε κατανοητό, κύριε Βαρεμένε.
Και μην απεμπολείτε αυτή την ευκαιρία.
Ο κύριος Υπουργός έχει τον λόγο για να δευτερολογήσει για τρία λεπτά.
Εδώ, λοιπόν, φαίνονται καθαρά οι διαφορές, κύριε Βαρεμένε. Διότι εσείς που υποτίθεται ότι θέλετε αυτή τη λύση του αορίστου χρόνου δεν την κάνατε πέντε χρόνια που ήσασταν κυβέρνηση. Να σας πει ο κ. Κουρουμπλής που έχει γίνει Υπουργός, που ήταν Υπουργός Υγείας, ή ο κ. Ξανθός μετά που θα μπει στην Αίθουσα για να απαντήσει. Γιατί δεν προκήρυξαν αυτή τη λύση; Γιατί δεν βγάλατε θέσεις αορίστου χρόνου; Διότι δεν θέλατε να βγάλετε θέσεις αορίστου χρόνου και το μόνο που θέλατε ήταν να εμπαίζετε αυτούς τους ανθρώπους, κάνοντας…
Υπήρχαν περιορισμένα μνημόνια, τί λέτε τώρα; Άρες-μάρες κουκουνάρες;
Μη διακόπτετε, κύριε Κουρουμπλή.
Λέμε εδώ ό,τι θέλουμε ο καθένας!
Σας παρακαλώ!
Επειδή εμένα μου αρέσει να απαντάω σε αυτά που λέει ο κ. Κουρουμπλής, μα, γνωρίζατε ότι υπήρχαν τα μνημόνια. Άρα, όταν βγάζατε τις προκηρύξεις ξέρατε ότι δεν μπορεί να είναι αορίστου χρόνου και τους κάνατε ορισμένου χρόνου τους ανθρώπους και ανανεώνατε τις θητείες όπου μας έχει γίνει και δυόμισι χρόνια τώρα. Αυτή είναι σωστή νομοθέτηση; Πείτε το εδώ.
Μα, εσείς, κύριε Υπουργέ…
Θα με διακόπτετε συνέχεια; Δεν μπορείτε να ακούσετε άλλον λόγο, κύριε Βαρεμένε; Δεν μπορείτε να ακούσετε; Διακόψτε με πάλι, σας αφήνω να με διακόψετε.
Εσείς τί κάνετε τώρα, κύριε Υπουργέ;
Κύριε Κουρουμπλή, σας παρακαλώ. Με συγχωρείτε πάρα πολύ, υπήρξατε και Υπουργός, θέλατε διακοπές;
Συγγνώμη, κύριε Πρόεδρε.
Κύριε Υπουργέ…
Κύριε Βαρεμένε, δεν έχετε τον λόγο. Σας παρακαλώ, έχετε κάνει και Πρόεδρος, έχετε προεδρεύσει σεβαστείτε τη διαδικασία. Τίποτα άλλο, μόνο αυτό!
Τη σέβομαι, κύριε Πρόεδρε, αλλά μου έδωσε τη δυνατότητα ο Υπουργός. Λέω ότι…
Μόνο αυτό και τον λόγο έχει ο κύριος Υπουργός.
Είναι φοβερό αυτό και εντάξει ο κ. Βαρεμένος, εδώ παρεμβαίνει ο κ. Κουρουμπλής που δεν έχει θέση σε αυτή τη συζήτηση. Άλλη ερώτηση έχει, μετά. Δεν μπορείτε να ακούτε πια εκεί στον ΣΥΡΙΖΑ; Τα μνημόνια τα ξέρατε ότι υπήρχαν. Πώς, λοιπόν, κοροϊδέψατε τον κόσμο; Και το λέω ευθέως και απευθύνομαι σε αυτούς, για να ακούνε οι άνθρωποι ότι κάνατε έναν διαγωνισμό ορισμένου χρόνου και με αυτόν τον διαγωνισμό κάνατε παρατάσεις, ενώ ξέρατε ότι με αυτή τη διαδικασία δεν μπορεί να γίνουν μόνιμοι. Άρα, ποτέ δεν ξέρατε ότι θα γίνουν μόνιμοι. Απλώς, θέλατε να τους κοροϊδέψετε και τώρα πηγαίνετε και συνεχίζετε να τους κοροϊδεύετε. Δεν λέτε την αλήθεια ότι «εμείς κάναμε ορισμένου χρόνου…» και το «ορισμένου χρόνου» σημαίνει ότι λήγει και γι' αυτό λέγεται «ορισμένου χρόνου». Εμείς, λοιπόν, ερχόμαστε και λέμε ότι επειδή εμείς ναι, κύριε Βαρεμένε, δεν είπαμε ποτέ ότι αυτές οι θέσεις πρέπει να είναι ορισμένου χρόνου, γιατί θεωρούμε ότι το μόνιμο προσωπικό θα πρέπει να είναι το προσωπικό που σχετίζεται με το ιατρικό νοσηλευτικό και λοιπό προσωπικό. Και αυτές οι υπηρεσίες μπορεί να καλύπτονται με δύο τρόπους. Ποιοι είναι, λοιπόν, αυτοί οι δύο τρόποι, γιατί δεν μπορούμε να στερήσουμε θέσεις από το λοιπό ιατρικό νοσηλευτικό προσωπικό; Ο ένας τρόπος είναι να γίνεται με εξωτερικούς συνεργάτες, το «outsourcing» που υπάρχει και πιστέψτε με ότι όπου εφαρμοστεί, θα εφαρμοστεί με όρους που θα είναι προς όφελος του δημοσίου συμφέροντος και θα γίνεται εξοικονόμηση. Και αν παρατηρήθηκαν στο παρελθόν οποιαδήποτε προβλήματα δεν σημαίνει ότι οποιεσδήποτε συμβάσεις τώρα δεν θα γίνουν με τους όρους που πρέπει. Άρα αυτή, λοιπόν, είναι η μια επιλογή. Η δεύτερη επιλογή είναι ότι αν θες ορισμένου χρόνου, να ξανακάνεις διαγωνιστική διαδικασία για ορισμένου χρόνου, γιατί η λογική δεν μπορεί να είναι η ατέρμονη παράταση. Αυτά ορίζει η σωστή νομοθέτηση. Τι ερχόμαστε λοιπόν και λέμε εμείς; Επειδή ήμασταν σε μια κρίσιμη περίοδο -και είμαστε λόγω της πανδημίας- γίνεται αυτή η παράταση και θα συνεχίσει να γίνεται για να μην μείνουν ακάλυπτα τα νοσοκομεία, αλλά παράλληλα οι διοικήσεις των νοσοκομείων αν μπορούν να βρουν με άλλον τρόπο να καλύπτουν τις ανάγκες τους με διαγωνιστικές διαδικασίες και με εξοικονόμηση για το δημόσιο, θα το κάνουν και αν κριθεί, θα εξετάσουμε μέσα σε αυτό το τρίμηνο -διότι εμένα δεν μου αρέσει να κρατάω τον κόσμο αιφνιδιασμένο στο τι θα γίνει- να δούμε αν και εφόσον χρειαστεί να υπάρξει και νέα προκήρυξη για ορισμένου χρόνου όμως, αν και εφόσον χρειαστεί και δεν υπάρχει κάλυψη των αναγκών. Εμείς, λοιπόν, μιλάμε με απόλυτη ειλικρίνεια στον κόσμο και δεν λέμε σ' αυτόν τον κόσμο ότι σας βάλαμε στο δημόσιο με μια νοοτροπία παλαιοκομματική, ενώ στην πραγματικότητα κάνατε διαγωνισμό απλά και μόνο για κάλυψη ορισμένων θέσεων ορισμένου χρόνου.
Συνεχίζουμε με την πέμπτη, με αριθμό 245/3-12-2021 επίκαιρη ερώτηση δεύτερου κύκλου του Βουλευτή Β2΄Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υγείας, με θέμα: «Σε απόγνωση οι πολίτες της δυτικής Αθήνας λόγω σοβαρών ελλείψεων στις δομές πρωτοβάθμιας φροντίδας υγείας (ΠΦΥ)». Κύριε Κουρουμπλή, έχετε τον λόγο για δύο λεπτά.
Κύριε Πρόεδρε, πιστεύω να συμφωνείτε με την ερώτησή μου, γιατί το ίδιο συμβαίνει και στη δική σας περιφέρεια στην πρωτοβάθμια. Κύριε Υπουργέ, η καλύτερη άμυνα είναι η επίθεση και τα ξέρετε καλά αυτά τα παιχνιδάκια. Τώρα, ότι απαντήσατε στον κ. Βαρεμένο, άρες μάρες κουκουνάρες. Το όνομα αυτού είναι «εργολάβοι». Αυτό θέλετε να κάνετε, γι' αυτό και δεν προκηρύξατε ξανά τις θέσεις κανονικά, με σύμβαση ορισμένου χρόνου με προκήρυξη. Εδώ λήγουν τώρα μεθαύριο, άρα δεν το κάνετε, δεν θέλετε να το κάνετε. Πάμε τώρα στα δικά μας θέματα. Το τι συμβαίνει στην πρωτοβάθμια φροντίδα υγείας σε όλη τη χώρα αυτά τα δύο χρόνια είναι γνωστό. Γιατροί συνταξιοδοτούνται, συμβάσεις λήγουν, γιατροί μετακινούνται σε άλλα κέντρα υγείας που δεν έχουν ειδικότητες σχετικές, γιατροί μετακινούνται στα εμβολιαστικά κέντρα. Περιγράφω τώρα την κατάσταση στον χώρο της δυτικής Αθήνας που αποτυπώνει και την ίδια κατάσταση σε όλη τη χώρα. Δεν λέω κάτι ιδιαίτερο. Δύο κέντρα υγείας στο Περιστέρι υπολειτουργούν. Στο Χαϊδάρι δεν λειτουργεί το ακτινολογικό, στην Πετρούπολη το ίδιο, δηλαδή μία κατάσταση πραγματικά εξαιρετικά δύσκολη, εξαιρετικά επώδυνη για τους πολίτες μιας περιοχής, κύριε Υπουργέ, που ξεπερνούν το ένα εκατομμύριο. Είναι από τις πιο πυκνοκατοικημένες περιοχές, με επιβαρυμένο περιβάλλον λόγω και της γειτνιάζουσας λειτουργίας των ΧΥΤΑ με αιωρούμενα σωματίδια, με οσμές κ.λπ. Όλη αυτή η κατάσταση είναι πάρα πολύ δύσκολη. Ζούμε, λοιπόν, την υπόθεση της πανδημίας. Δεν θέλω να σηκώσω τους τόνους, ειλικρινά. Έπεσε όλη η προσπάθεια στο θέμα των εμβολίων. Όμως, διαβάζετε και εσείς, όπως διαβάζω και εγώ, την αρθρογραφία του Γενικού Διευθυντή του Παγκόσμιου Οργανισμού Υγείας, ο οποίος λέει, ότι, ναι, σωστά να γίνει η προσπάθεια, να ολοκληρωθεί η διαδικασία εμβολιασμού του κόσμου και πρέπει να εξαντληθεί κάθε περιθώριο. Το εμβόλιο είναι χρήσιμο, ωφέλιμο, δεν είναι, όμως, πανάκεια. Δίπλα στη λειτουργία του εμβολίου έχουμε ανάγκη και την πρωτοβάθμια φροντίδα υγείας. Είναι ο ακρογωνιαίος λίθος ενός συστήματος γενικά και ειδικά στο ζήτημα των πανδημιών και των επιδημιών. Και θεωρώ ότι είστε ένας άνθρωπος που τα ξέρετε αυτά, δεν κομίζω γλαύκας στην Αθήνα. Είναι, όμως, ένας τομέας όπου πραγματικά ήλπιζα ότι θα υπήρχε ένα ιδιαίτερο ενδιαφέρον.
Έγινε κατανοητό, κύριε Κουρουμπλή, τα υπόλοιπα στη δευτερολογία σας, γιατί ο χρόνος πιέζει σήμερα ειδικά.
Τελειώνω, κύριε Πρόεδρε. Διότι πραγματικά έχει ανάγκη από την αιμοδότηση. Και ενώ συνταξιοδοτούνται γιατροί και νοσηλευτές και στο σύστημα υγείας, αλλά και εκεί, ποτέ δεν υλοποιήσατε την ισχύουσα νομοθεσία για αντικατάσταση, γιατί ξέρετε πολύ καλά ότι στην περίπτωση της συνταξιοδότησης γιατρού και νοσηλευτή έχετε τη δυνατότητα να προσλάβετε μονίμους απευθείας χωρίς καμία άλλη διαδικασία. Έχετε φέτος δε…
Τα υπόλοιπα στη δευτερολογία σας, κύριε Κουρουμπλή.
Κλείνω, κύριε Πρόεδρε.
Τι κλείνετε; Έχετε αρκετή ώρα που κλείνετε.
Είναι κρίσιμα αυτά τα θέματα, κύριε Πρόεδρε. Μειώσατε στον προϋπολογισμό -και διαψεύστε το αυτό!- από 250 εκατομμύρια ευρώ τις δαπάνες για την πρωτοβάθμια φροντίδα στα 138 εκατομμύρια ευρώ. Προκηρύξατε θέσεις…
Αύριο, κύριε Κουρουμπλή, ο προϋπολογισμός αρχίζει αύριο. Ολοκληρώστε!
Ναι, ολοκληρώνω.
Μην πάτε από θέμα σε θέμα, σας παρακαλώ!
Ολοκληρώνω, δώστε μου μισό δευτερόλεπτο, κύριε Πρόεδρε.
Έχετε διπλασιάσει τον χρόνο, κύριε Κουρουμπλή, δεν έχετε άλλο τον λόγο. Σας παρακαλώ, τα υπόλοιπα στη δευτερολογία σας!
Προκηρύξατε οκτακόσιες θέσεις -για να σας προλάβω- στην πρωτοβάθμια για δύο χρόνια και έχετε οκτώ μήνες που έχει γίνει η προκήρυξη και ποτέ δεν έχουν γίνει αυτές οι προσλήψεις, έστω με σύμβαση ορισμένου χρόνου για δύο χρόνια, αφού δεν προσλαμβάνετε μονίμους. Και αυτοί που έχουν φύγει δεν έχουν αντικατασταθεί, έχουν λήξει οι συμβάσεις τους και οι ΤΟΜΥ δεν λειτουργούν στη συγκεκριμένη περιοχή.
Ορίστε, κύριε Υπουργέ, έχετε τον λόγο.
Κύριε Κουρουμπλή, πρώτα από όλα, να απαντήσουμε αρχικά με τα νούμερα και βεβαίως, με μεγάλη χαρά να κάνουμε και την κουβέντα της πρωτοβάθμιας, όπου προφανέστατα δεν διαφωνεί κανείς, στο ότι η πρωτοβάθμια είναι ακρογωνιαίος λίθος. Στην Ελλάδα, δυστυχώς, δεν μπορέσαμε ποτέ να έχουμε το επίπεδο της πρωτοβάθμιας που θα επιθυμούσαμε, αναφορικώς με τον οικογενειακό γιατρό. Και εδώ τίθεται και ένα ερώτημα, διότι στην πραγματικότητα εάν είχε εφαρμοστεί αυτό το μοντέλο, θα υπήρχε και ένας, σε μεγάλο βαθμό, έλεγχος και προστασία ως προς την επιβάρυνση της δευτεροβάθμιας περίθαλψης, διότι, δυστυχώς, πολλές φορές τον ρόλο της πρωτοβάθμιας, όπως και εσείς ξέρετε πάρα πολύ καλά, τον παίζουν απευθείας τα δευτεροβάθμια νοσοκομεία, ακριβώς γιατί δεν υπάρχουν οι δομές. Στο πλαίσιο της πανδημίας κιόλας υπήρξε -ναι, υπήρξε, αυτό είναι αλήθεια- μια περαιτέρω επιβάρυνση της πρωτοβάθμιας περίθαλψης για δύο λόγους, αφ' ενός διότι έπεσε πάνω στην πρωτοβάθμια περίθαλψη το βάρος συνολικά της εμβολιαστικής κάλυψης και στήριξης των εμβολιαστικών κέντρων, αλλά παράλληλα σε μεγάλο βαθμό ειδικά στο σκέλος που είχε να κάνει με γιατρούς λόγω της πίεσης που δέχτηκε το ΕΣΥ. Υπήρξε και μεταφορά γιατρών από την πρωτοβάθμια στη δευτεροβάθμια, προκειμένου να μπορέσει να στηριχτεί το Εθνικό Σύστημα Υγείας. Οπότε, υπό αυτή την έννοια, μέσα στις συνθήκες πανδημίας δεν μπορούσε να λειτουργήσει με τους όρους τους οποίους θέλαμε η πρωτοβάθμια και να υπάρξει η στελέχωση στον βαθμό που επιθυμούσαμε. Και γι' αυτό τον λόγο άλλωστε -το γνωρίζετε γιατί τα παρακολουθείτε- είμαστε και σε συνεννόηση και με τους θεσμούς, γιατί έχουμε και υποχρεώσεις ως προς την πρωτοβάθμια. Ευελπιστούμε ότι μέσα στον Ιανουάριο θα μπορέσουμε να καταθέσουμε και το σχέδιο νόμου, που θα συνδέεται με την πρωτοβάθμια περίθαλψη, που μπορεί να είναι μαζί και με το νομοσχέδιο το οποίο θα έρθει στο επόμενο χρονικό διάστημα για την αναδιοργάνωση του Εθνικού Οργανισμού Παροχών Υπηρεσιών Υγείας. Τώρα, αναφορικώς με τις προκηρύξεις τις οποίες αναφέρετε, η προκήρυξη για τις ΤΟΜΥ είναι στις 19-3-2021 για χίλια εννιακόσια τριάντα πέντε άτομα. Βάσει του χρόνου υλοποίησης που μου έχει δοθεί, αναμένεται μέχρι τις 31-12 να υπάρξει η ανάρτηση πινάκων κατάρτισης και προσωρινών πινάκων προσληπτέων και απορριπτέων και η οριστική ανάρτηση των πινάκων στις 28-2-2022. Παράλληλα στο πλαίσιο αυτό, πέρα από τις θέσεις που είναι αμιγώς για τις ΤΟΜΥ, υπάρχουν και οι δύο προκηρύξεις των τεσσάρων χιλιάδων θέσεων διαφορών κλάδων και ειδικοτήτων, πλην γιατρών και εννιακοσίων δέκα θέσεων για λοιπές ειδικότητες του Υπουργείου Υγείας, μέρος των οποίων βάσει των αναγκών και των φορέων αφορούν και στην πρωτοβάθμια περίθαλψη. Αναφορικώς με τη στελέχωση στην οποία αναφέρεστε, για το 2021 στο 1o Κέντρο Υγείας Περιστερίου έχουν γίνει εβδομήντα δύο προσλήψεις λοιπού επικουρικού προσωπικού, στο 2o Κέντρο Υγείας Περιστερίου δύο προσλήψεις μόνιμων ιατρών και τέσσερις προσλήψεις λοιπού επικουρικού προσωπικού, στο Κέντρο Υγείας στο Αιγάλεω έχει γίνει μία πρόσληψη μόνιμου ιατρού και μία πρόσληψη λοιπού επικουρικού προσωπικού, στο Κέντρο Υγείας Αγίων Αναργύρων μία πρόσληψη επικουρικού ιατρού και τέσσερις προσλήψεις λοιπού επικουρικού προσωπικού, στο Κέντρο Υγείας Χαϊδαρίου μία πρόσληψη επικουρικού ιατρού και στο Κέντρο Υγείας Αγίου Ιεροθέου έχει γίνει μία πρόσληψη λοιπού επικουρικού προσωπικού. Στο πλαίσιο των δυνατοτήτων που υπάρχουν έχουν γίνει αυτές οι προσλήψεις. Αναμένεται η μεγάλη πρόσληψη που έχει γίνει για τις χίλιες εννιακόσιες τριάντα μία θέσεις. Δυστυχώς η συμμετοχή για το ιατρικό προσωπικό δεν ήταν η επιθυμητή. Παράλληλα θα δούμε τον τρόπο, πώς θα δομήσουμε την πρωτοβάθμια περίθαλψη -θα αναφερθώ στη δευτερολογία μου- που θα εντάξει και τις ΤΟΜΥ και τα κέντρα υγείας, αλλά και τους ιδιώτες γιατρούς κατά βάση που είναι συμβεβλημένοι με τον ΕΟΠΥΥ.
Ευχαριστούμε τον κύριο Υπουργό. Κύριε Κουρουμπλή, έχετε τον λόγο για τρία λεπτά, αλλά παρακαλώ να τα τηρήσετε, γιατί στην πρωτολογία σας υπερδιπλασιάσατε τον χρόνο.
Κύριε Πρόεδρε, με λίγη ανοχή. Είναι κρίσιμα ζητήματα αυτά. Κάνουμε έναν διάλογο χρήσιμο με τον Υπουργό.
Πάντα είναι χρήσιμος ο διάλογος, αλλά πρέπει να σας πω -το είπα και στην αρχή- πρέπει να ολοκληρώσουμε διότι σήμερα υπάρχει και η πίεση της νομοθετικής εργασίας.
Κύριε Πρόεδρε, δεν θα βουλιάξει το έθνος για δύο λεπτά. Κύριε Υπουργέ, δεν μου απαντήσατε στο ερώτημα γιατί δεν αξιοποιείτε την ισχύουσα νομοθεσία, ώστε όσον αφορά γιατρούς ή νοσηλευτές που αποχωρούν λόγω συνταξιοδότησης να καλύπτετε αυτομάτως τις θέσεις αυτές. Σε μια τέτοια περίοδο θα ήταν εξαιρετικά χρήσιμο. Θα ήθελα μία απάντηση σε αυτό. Δεύτερη συγκεκριμένη απάντηση, που θα ήθελα είναι στο ερώτημα γιατί μειώσατε τα 250, περίπου, εκατομμύρια στον προϋπολογισμό του 2022 για την πρωτοβάθμια φροντίδα υγείας, στα 138 εκατομμύρια. Για μένα είναι εξαιρετικά ανησυχητικό. Θα ήθελα και επ' αυτού μία απάντηση. Το τρίτο που θέλω να ρωτήσω είναι το εξής: Δηλαδή υπολογίζετε ότι όσον αφορά αυτές τις θέσεις που προκηρύξατε για δύο χρόνια εδώ και οκτώ μήνες, τον Μάρτιο δηλαδή, το προσωπικό αυτό θα είναι στις θέσεις του; Εγώ θα ήθελα μία δέσμευση, διότι μας λέγατε από τότε «σε δύο μήνες», «σε τρεις μήνες». Έχουν περάσει ήδη οκτώ, εννέα μήνες και δεν έχει υλοποιηθεί αυτή η προκήρυξη, παρ' ότι δεν είναι για μόνιμο προσωπικό, αλλά πρόκειται για συμβάσεις ορισμένου χρόνου. Ένα επόμενο ερώτημα είναι το εξής: Οι άνθρωποι αυτοί είχαν έξι μήνες να πληρωθούν. Έμαθα ότι υπογράψατε κάποια σχετική απόφαση. Θα ήθελα να μου πείτε πότε θα πληρωθούν, γιατί έχει σημασία. Μου λέτε ότι έχετε προσλάβει κάποιους ανθρώπους σε κέντρα υγείας και στις ΤΟΜΥ. Οι ΤΟΜΥ, κύριε Υπουργέ, δεν λειτουργούν. Έχουν λήξει οι συμβάσεις του προσωπικού. Δεν θέλω να υψώσω τους τόνους. Πρέπει να μου δώσετε απαντήσεις με σαφήνεια. Ξέρετε, κύριε Υπουργέ, πόσο έχει μειωθεί η επισκεψιμότητα στα κέντρα υγείας και τα ραντεβού; Ξέρετε πόσο έχουν μειωθεί οι εργαστηριακές εξετάσεις; Είναι μία κατάσταση πραγματικά δύσκολη και νομίζω ότι σε ό,τι αφορά, βέβαια, την πρωτοβάθμια φροντίδα υγείας -είμαι από τους ανθρώπους που την υποστηρίζω- θεωρώ ότι θα έπρεπε να κάνουμε έναν διάλογο όλο το πολιτικό σύστημα. Η πρωτοβάθμια φροντίδα υγείας δεν πρέπει να περιοριστεί, κύριε Υπουργέ, στη διαχείριση της νόσου στα κέντρα υγείας, στις ΤΟΜΥ, αλλά πρέπει να γίνει παρέμβαση στην κοινότητα, με οικογενειακό γιατρό. Αυτό για να γίνει πρέπει να συζητήσουμε και το τι γίνεται στα πανεπιστήμια με την παραγωγή των ειδικοτήτων, κύριε Υπουργέ, αν θέλουμε να είμαστε ειλικρινείς όταν μιλάμε στον ελληνικό λαό. Θα πρέπει να δούμε την παρέμβαση στην κοινότητα, ώστε να μπορέσουμε να οργανώσουμε οικογενειακό γιατρό στο σπίτι, να πάει ο γιατρός στο σπίτι και έτσι να έχουμε και πρόληψη, αλλά και μετανοσοκομειακή παρέμβαση στην κοινότητα, για να μπορέσουμε, πραγματικά, να στηρίξουμε το σύστημα για να αντέξει, διότι όσα δισεκατομμύρια και αν ρίξουμε στο σύστημα υγείας, όποια κυβέρνηση και αν είναι, αν δεν οργανώσουμε την πρωτοβάθμια φροντίδα υγείας στην κοινότητα, με επιστημονικό τρόπο, ώστε να μπορεί ο γιατρός να συμπληρώνει τον φάκελο, να παρακολουθεί τους δείκτες, να ενημερώνεται ο ΕΟΔΥ με όλο αυτό το υλικό για να μπορεί, πραγματικά, να λαμβάνονται έγκαιρα τα μέτρα που πρέπει και να διατηρούμε στον μεγαλύτερο δυνατό βαθμό την υγεία του πολίτη, να είναι παραγωγικός στον μεγαλύτερο δυνατό χρόνο, τότε όποιο σύστημα και αν στήσουμε, όσα δισεκατομμύρια και αν βάλουμε, δυστυχώς δεν θα έχουμε το αποτέλεσμα που προσδοκούμε. Θα έπρεπε να ανοίξουμε έναν απροκατάληπτο διάλογο, όλο το πολιτικό σύστημα.
Ευχαριστούμε, κύριε Κουρουμπλή. Κύριε Υπουργέ, έχετε το λόγο για τη δευτερολογία σας.
Δεν θα διαφωνήσω καθόλου με την πρόταση την οποία λέτε για την πρωτοβάθμια περίθαλψη και πρέπει να ανοίξει ο διάλογος. Πραγματικά, βάζετε το θέμα στην ουσία του, διότι πολλές φορές η πρωτοβάθμια περίθαλψη στη χώρα μας συνδυάστηκε μόνο με συνταγογράφηση χρονίων νοσημάτων, με αποτέλεσμα να μην παίζει τον πραγματικό της ρόλο, που ο πραγματικός της ρόλος είναι, όπως τον περιγράψατε, και με τον οικογενειακό γιατρό. Φτάνει να πούμε ότι από το 2014 λιγότερο από ενάμιση εκατομμύριο κόσμο είχε δηλώσει να έχει οικογενειακό γιατρό. Οπωσδήποτε το μεγάλο στοίχημα της πρωτοβάθμιας είναι με τέτοιους όρους να υπάρχει θεράπων οικογενειακός γιατρός, να υπάρξουν τα κέντρα υγείας και τα ΤΟΜΥ. Παράλληλα, σε ένα ευρύτερο πλαίσιο και πρωτοβάθμιας αλλά και πρόληψης είναι όλα τα προγράμματα τα οποία θα υπάρξουν για τις προληπτικές εξετάσεις και όλο αυτό το σύστημα, εάν δομηθεί, θα μπορέσει, σε μεγάλο βαθμό, να βελτιώσει τις συνθήκες στην πρωτοβάθμια, εντάσσοντας και τα ΤΟΜΥ, τα οποία έχουν συγκεκριμένο, βέβαια, χρονικό πλαίσιο λειτουργίας, γιατί χρηματοδοτούνται μέχρι συγκεκριμένο χρονικό πλαίσιο. Αυτό το οποίο σας είπα είναι ότι μέχρι τον Φεβρουάριο φιλοδοξούμε να υπάρξουν οι οριστικοί πίνακες και αναλόγως των θέσεων των οποίων θα έχουν θα γίνουν και οι αντίστοιχες προσλήψεις. Σχετικά με τις εφημερίες, για τις οποίες θέσαμε το θέμα, θέλω να πω ότι την προηγούμενη εβδομάδα ψηφίστηκε τροπολογία, προκειμένου να καλύψει ένα πρόβλημα, που πράγματι υπήρχε. Μάλιστα, αν θυμάμαι καλά, ήσασταν και σε τηλεοπτική εκπομπή όπου είχε αναφερθεί και για το συγκεκριμένο θέμα ότι θα επιληφθούμε, προκειμένου να λυθεί. Θεωρούμε ότι εντός του έτους θα καταφέρουμε να έχουμε πληρώσει τις εφημερίες. Δεν θα ήθελα να πάμε στις αρχές του επόμενου έτους, μπορεί όμως και να πάμε. Ο στόχος είναι εντός του έτους να πληρωθούν στους ανθρώπους που έχουν βοηθήσει και τα δικαιούνται αυτά τα χρήματα -οι εφημερίες- και ευελπιστώ ότι θα μπορέσουμε να το υλοποιήσουμε. Αναφορικώς, τώρα, με τον προϋπολογισμό τον οποίο λέτε, θέλω να πω ότι ο προϋπολογισμός του Υπουργείου Υγείας -και θα κάνουμε τη συζήτηση του προϋπολογισμού- είναι αυξημένος κατά 250 εκατομμύρια ευρώ, περίπου. Προσπαθείτε να δημιουργήσετε μία εικόνα αναφορικώς με τις έκτακτες δαπάνες που υπήρχαν για COVID και αναφέρονται ως μειωμένες αυτή τη στιγμή, που, αν τυχόν χρειαστεί, θα μπούν πάλι στο ίδιο επίπεδο και σε μεγαλύτερο. Η εκτίμηση είναι ότι θα είναι λιγότερες οι δαπάνες COVID. Αντιθέτως, σε όλο το πλαίσιο του προϋπολογισμού της υγείας υπάρχουν περισσότερα χρήματα και ειδικά για την πρωτοβάθμια, την οποία λέτε, από το Ταμείο Ανάκαμψης υπάρχουν 252 εκατομμύρια ευρώ. Είναι 190 εκατομμύρια για κτηριακή αναβάθμιση των εκατό πενήντα έξι δομών, είναι 50 εκατομμύρια για υλικοτεχνική υποδομή, άρα, ουσιαστικά, στήριξη πάλι της πρωτοβάθμιας περίθαλψης και είναι και 12 εκατομμύρια για λοιπές δαπάνες που έχουν να κάνουν και με την εκπαίδευση. Οπότε, στόχος μας είναι στην κουβέντα η οποία θα γίνει στο νομοσχέδιο και για την πρωτοβάθμια περίθαλψη, να ακουστούν όλα αυτά τα οποία λέτε. Θεωρώ ότι σε μεγάλο βαθμό υπάρχουν κάποιες κοινές αναφορές από τα περισσότερα κόμματα στον τρόπο, που πρέπει να δομηθεί η πρωτοβάθμια περίθαλψη, στην κατεύθυνση που είπατε και εσείς προηγουμένως. Μπορεί να υπάρχουν άλλες διαφορές στο πλαίσιο, κατά πόσο θα υπάρχει συμμετοχή ενδεχομένως του ιδιωτικού τομέα που εμείς λέμε, αν και εσείς το κάνατε πράξη αυτό. Διότι, όταν λέμε ιδιωτικός τομέας, εννοούμε γιατρούς, οι οποίοι ούτως ή άλλως ως συμβεβλημένοι με τον ΕΟΠΥΥ μπορούν να παίξουν έναν τέτοιο ρόλο και να δομήσουμε τη συνεργασία, κατά τέτοιο τρόπο, που οι επισκέψεις να μην εξαντλούνται στη συνταγογράφηση φαρμάκων για χρόνιες παθήσεις, αλλά να μπορούν να είναι επισκέψεις, που πραγματικά θα βοηθούν τον πολίτη. Όλη αυτή η κουβέντα θα ανοίξει και να ξέρετε, κύριε Κουρουμπλή, ότι προσωπικά σας θεωρώ έναν άνθρωπο που έχει ασχοληθεί πάρα πολύ έντονα με τα θέματα της δημόσιας υγείας και έχει ευαισθησία σε όλο αυτό το πλαίσιο. Εμείς θα είμαστε πολύ ανοιχτοί σε συζητήσεις, οι οποίες πρέπει να γίνουν, γιατί πιστεύουμε ότι η δόμηση της πρωτοβάθμιας περίθαλψης σε στέρεες βάσεις δεν έχει ιδεολογικό πρόσημο. Μπορεί να υπάρχουν ιδεολογικές διαφωνίες, αλλά στη βάση του θεωρώ ότι μπορούμε να βρούμε και κοινές αναφορές.
Ευχαριστούμε τον κύριο Υπουργό. Συνεχίζουμε με τη δεύτερη, με αριθμό 879/32/4-11-2021 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Αδικαιολόγητες καθυστερήσεις στην ολοκλήρωση διαδικασίας κρίσης και επιλογής υποψηφιοτήτων για δύο θέσεις κλάδου ιατρών ΕΣΥ ειδικότητας Χειρουργικής Παίδων στο Γενικό Νοσοκομείο Παίδων Αθηνών (ΓΝΠΑ) «Η ΑΓΙΑ ΣΟΦΙΑ»». Κύριε Αρσένη, έχετε τον λόγο για την πρωτολογία σας για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, λέτε συνέχεια δημόσια ότι κάνετε ό,τι μπορείτε να βρείτε μόνιμους γιατρούς κι όμως εδώ πέρα αυτή υπόθεση αποδεικνύει ότι μάλλον αυτό δεν ισχύει. Ερχόμαστε να συζητήσουμε το θέμα της κάλυψης δύο θέσεων ιατρών ειδικότητας χειρουργικής παίδων, στο μεγαλύτερο παιδιατρικό νοσοκομείο της χώρας, ένα νοσοκομείο που εφημερεύει εναλλάξ με το Παίδων «Αγλαΐα Κυριακού» και το οποίο ως τεταρτοβάθμιο στην πράξη νοσοκομείο, αμιγώς παιδιατρικό, με κάλυψη από όλες τις υποειδικότητες παίδων, δέχεται συχνά τα σύνθετα και σπάνια περιστατικά όχι μόνο της Αθήνας αλλά και όλης της Ελλάδας. Να θυμίσουμε ότι η Θεσσαλονίκη ακόμα δεν έχει παίδων. Καθώς, λοιπόν, η διαδικασία κάλυψης των συγκεκριμένων θέσεων παρουσιάζει προκλητική καθυστέρηση, ζητήσαμε με αίτηση κατάθεσης εγγράφων και ερώτηση να μάθουμε τους λόγους της καθυστέρησης και ποια είναι η κατάσταση αυτή τη στιγμή στη συγκεκριμένη ειδικότητα του νοσοκομείου, χωρίς όμως να μας δοθεί καμμία απάντηση. Κύριε Πρόεδρε -απευθύνομαι και σε σας, όπως και στον Υπουργό- ζητάμε στη διάρκεια της διαδικασίας να μας κατατεθούν τα έξι έγγραφα που προβλέπει η αίτηση κατάθεσης εγγράφων. Πρόκειται για δύο θέσεις ειδικότητας χειρουργικής παίδων, τις οποίες η δικιά σας κυβέρνηση προκήρυξε -δεν είναι κάποια άλλη κυβέρνηση, αλλά η δική σας- τον Φεβρουάριο του 2020 και δύο χρόνια μετά δεν υπάρχει καμμία εξέλιξη. Δύο μήνες μετά την προκήρυξη είχαν αναρτηθεί όλοι οι αυτοματοποιημένοι πίνακες με τις βαθμολογίες των υποψηφίων κι όμως ενάμιση χρόνο μετά δεν έχει γίνει -τουλάχιστον έτσι φαίνεται- καμμία περαιτέρω ενέργεια για την ολοκλήρωση της διαδικασίας. Πείτε μας αν έχει γίνει. Μήπως τελικά δεν υπάρχει από εσάς η αναγκαιότητα πλήρωσης των θέσεων αυτών; Ακόμη και αν από τις δύο αυτές κλινικές παιδοχειρουργικής που διαθέτει το νοσοκομείο το τελευταίο διάστημα από κει που είχαμε οκτώ με δέκα χειρουργούς, έχουν μείνει δύο; Αναγνωρίσατε το επείγον της υπόθεσης, γιατί έχετε προβεί στην πρόσληψη επικουρικών με τις διατάξεις της πανδημίας, αλλά την ίδια στιγμή έχετε αφήσει σε εκκρεμότητα την πρόσληψη μονίμων. Για ποιον λόγο; Και ολοκληρώνω, κύριε Πρόεδρε. Αυτές οι θέσεις θα έπρεπε να είχαν καλυφθεί πριν από έναν χρόνο, όπως προβλέπουν οι δικές σας υπουργικές αποφάσεις, οι οποίες ορίζουν ξεκάθαρα το χρονικό πλαίσιο μέσα στο οποίο είναι υποχρεωμένο το συμβούλιο κρίσης και επιλογής να ολοκληρώσει την κρίση. Δεν έγινε αυτό και τίθεται θέμα νομιμότητας των διαδικασιών. Ποιος ευθύνεται; Ευθύνεται ο Πρόεδρος του αρμόδιου συμβουλίου κρίσης και επιλογής που δεν ενεργοποίησε τις διαδικασίες όπως προβλέπεται; Ευθύνεται η διοίκηση της Πρώτης Υγειονομικής Περιφέρειας για έλλειψη εποπτείας και παρακολούθησης των κρίσεων θέσεις; Μήπως είναι υπεύθυνες οι υπηρεσίες του Υπουργείου για τα κενά που παραμένουν; Ο διοικητής του νοσοκομείου τι έκανε;
Κύριε Υπουργέ, έχετε τον λόγο για την πρωτολογία σας, για τρία λεπτά παρακαλώ.
Κύριε Αρσένη, αναφορικώς με το θέμα το οποίο έχετε θέσει στην ερώτησή σας, προκηρύχθηκαν στις 11 Φεβρουαρίου, με απόφαση του Παίδων, μεταξύ άλλων δύο θέσεις ειδικευομένων ιατρών στο ΕΣΥ. Η ενημέρωση που έχω από την υπηρεσία είναι ότι μέχρι σήμερα δεν έχει κοινοποιηθεί πρακτικό από την 1η ΥΠΕ προκειμένου να εκδοθούν οι σχετικές αποφάσεις διορισμού. Και επιπλέον έχει κοινοποιηθεί πρακτικό στην υπηρεσία για μία θέση διευθυντή παιδιατρικής για το ΤΕΠ και είναι σε εξέλιξη η διαδικασία πλήρωσης της θέσης. Αναφορικώς με τα θέματα τα οποία έχετε θέσει, με την απόφαση της 7-2-2020 έγινε έγκριση θέσεων του Υπουργείου Υγείας και προκηρύχθηκαν οι ακόλουθες θέσεις για το «Αγία Σοφία»: μία θέση αναισθησιολόγου, δύο θέσεις αναισθησιολογίας ή παιδιατρικής καρδιολογίας, μία θέση παιδιατρικής, μία οφθαλμολογίας, μία ΩΡΛ, δύο παιδιατρικές για ΜΕΘ, δύο χειρουργικές παίδων και μία αιματολογίας. Από τις παρακάτω θέσεις, έχει πληρωθεί η κρίση των οκτώ θέσεων και είναι σε εκκρεμότητα η κρίση τεσσάρων θέσεων, μεταξύ των οποίων είναι και οι δύο θέσεις στις οποίες αναφέρεστε συγκεκριμένα. Οι καθυστερήσεις οι οποίες έχουν παρατηρηθεί -γιατί πράγματι έχουν παρατηρηθεί καθυστερήσεις- έχουν να κάνουν με μια σειρά από υπηρεσιακούς λόγους, οι οποίοι οπωσδήποτε πρέπει να ξεπεραστούν για να ολοκληρωθεί το συντομότερο δυνατόν η διαδικασία. Από εκεί και πέρα, όμως, από την 1-1-020 έως τις 8-11-2021, έχουν ολοκληρωθεί με προσλήψεις μόνιμου προσωπικού οι ακόλουθες θέσεις -στις οποίες είναι και τα έγγραφα τα οποία ουσιαστικά έχετε ζητήσει- και αφορούν σε προσλήψεις. Έχουν διοριστεί έξι άτομα ιατρικού προσωπικού, ένας ιατρός εντατικολόγος στη ΜΕΘ και σε επίπεδο επικουρικών ιατρών, έχουν προσληφθεί πενήντα ένα άτομα ιατρικό προσωπικό και λοιπό προσωπικό διακόσια τριάντα οκτώ άτομα. Από τα ανωτέρω καθίσταται σαφές ότι αυτή τη στιγμή υπηρετούν στο συγκεκριμένο νοσοκομείο, συνολικά ιατρικό προσωπικό τετρακόσια σαράντα πέντε άτομα -είναι τετρακόσιοι σαράντα τέσσερις και ένας ιδιώτης γιατρός- και διακόσια ένα άτομα λοιπό προσωπικό. Ευελπιστώ σύντομα και τάχιστα -και λόγω και της ερώτησής σας η οποία υπήρξε, έγινε επικοινωνία- να ολοκληρωθεί η διαδικασία και για τις δύο συγκεκριμένες θέσεις, στις οποίες αναφέρεστε.
Ευχαριστούμε τον κύριο Υπουργό και για την τήρηση του χρόνου. Κύριε Αρσένη, έχετε τον λόγο για τρία λεπτά για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, πέρα από την τελευταία δέσμευσή σας ότι θα λυθεί το ζήτημα, όλη η άλλη απάντηση ήταν μία πρωτόγνωρη -σας έχω παρακολουθήσει αρκετές φορές- απάντηση. Είναι σαν να θέλατε να γεμίσετε το χρόνο, μην απαντώντας επί συγκεκριμένου. Ξέρουμε -και όπως είπατε- ότι έχουν τελεσφορήσει και έχουν εκδοθεί οι διορισμοί των επιτυχόντων για τις υπόλοιπες ειδικότητες. Επίσης, ξέρουμε ότι είναι εντελώς υποστελεχωμένο το νοσοκομείο σε μόνιμους και οι ανάγκες για την παιδοχειρουργική που καλείται να εξυπηρετήσει, είναι τεράστιες. Η ίδια η Ελληνική Εταιρεία Χειρουργών Παίδων , η Παιδοχειρουργική Εταιρεία, δηλαδή, στις 12 Γενάρη του 2021, έναν χρόνο από την προκήρυξη, έστειλε επιστολή στον διοικητή της πρώτης ΥΠΕ, με κοινοποίηση στον τότε Υπουργό, σχετικά με τις αδικαιολόγητες καθυστερήσεις, που παρατηρούνται στις προσλήψεις, όπου αναφέρουν τα εξής: Γνωρίζουμε πως οι ειδικευόμενοι παιδοχειρουργοί είναι απαραίτητοι τώρα όσο ποτέ για την εύρυθμη λειτουργία του Χειρουργικού Τμήματος του Νοσοκομείου Παίδων «Αγία Σοφία». Αυτό, άλλωστε, αποδεικνύεται από την έκτακτη πρόσληψη, εκ μέρους σας, επικουρικού γιατρού στην αντίστοιχη ειδικότητα με τη διαδικασία του επείγοντος, λόγω πανδημίας. Θα ήταν λογικότερο να προχωρήσετε με τη διαδικασία του επείγοντος στην προκήρυξη των δύο θέσεων, χωρίς να είστε αναγκασμένοι να προχωρήσετε στην πρόσληψη ενός επικουρικού με διατάξεις που καλύπτονται από τις έκτακτες υγειονομικές ανάγκες. Κύριε Υπουργέ, δεν υπήρξε ποτέ απάντηση σ' αυτή την επιστολή, η οποία είχε κοινοποιηθεί και στο Υπουργείο, πέρα από την ΥΠΕ. Αναρωτιέμαι: Τι κινήσεις έκανε η 1η ΥΠΕ για την παρακολούθηση, επίσπευση και ολοκλήρωση της κρίσης από το συγκεκριμένο συμβούλιο κρίσης και επιλογής; Οι υπηρεσίες του Υπουργείου ήταν ενήμερες; Σύμφωνα με απόφαση του απερχόμενου Υπουργού Υγείας, ορίζεται ότι μετά την ανάρτηση αυτοματοποιημένων καταλόγων σε ιστότοπο της ΥΠΕ και μετά από δέκα ημερολογιακές ημέρες συνέρχεται το συμβούλιο κρίσης και επιλογής, για να ελέγξει την ορθότητα των ηλεκτρονικά κατατεθειμένων δικαιολογητικών των υποψηφίων και να λάβουν οι υποψήφιοι γνώση αν περιλαμβάνονται στον αντίστοιχο πίνακα αποδεκτών αιτήσεων. Τηρήθηκαν αυτές οι προθεσμίες; Προχώρησε το συμβούλιο στο πρώτο στάδιο αξιολόγησης; Πώς ενημερώθηκαν οι υποψήφιοι για το «πάγωμα» αυτών των θέσεων; Ποιος φέρει την ευθύνη για την καθυστέρηση και τη μη τήρηση των προβλεπόμενων από τον νόμο; Γιατί σε αυτή την ειδικότητα, ειδικά, παρατηρείται τόση καθυστέρηση, ενώ οι υπόλοιπες, όπως μας είπατε, εκτός από άλλες δύο, έχουν ήδη προχωρήσει σε σημείο που να έχουν διοριστεί οι εκλεγμένοι; Υπάρχουν δύο μέτρα και δύο σταθμά; Εις βάρος ποιου; Η Κυβέρνηση σας λέει ότι έχει επιταχύνει τις διαδικασίες πρόσληψης. Εδώ βλέπουμε ότι καταρρίπτεται το αφήγημα αυτό εντελώς και αναρωτιόμαστε με ποια σκοπιμότητα. Έρχεστε μετά και προσλαμβάνετε εκτός της λίστας των επικουρικών ιδιώτη γιατρό ειδικότητας χειρουργικής παίδων με διαδικασία επείγοντος λόγω πανδημίας και δεν είναι επείγουσα η στελέχωση με μόνιμο προσωπικό; Προβλέπεται από τις διατάξεις του ν.4690 απασχόληση ιδιωτών γιατρών σε νοσοκομεία με αυτήν την ειδικότητα; Διορθώστε με αν κάνω λάθος, αλλά με βάση αυτό που διαβάσαμε δεν προβλέπεται. Τι συμβαίνει σ' αυτήν την υπόθεση, κύριε Υπουργέ; Και ρωτάω αν ο τρόπος, που αντιλαμβάνεστε στην ουσία, κύριε Υπουργέ, την ενίσχυση του δημόσιου συστήματος είναι μέσω του επικουρικού προσωπικού και αμφιλεγόμενων διαδικασιών, διότι αυτό βλέπουμε σε αυτήν την υπόθεση. Είναι εγκληματική.
Ολοκληρώστε, σας παρακαλώ, κύριε Αρσένη. Δεν έχουμε άλλο χρόνο.
Ολοκληρώνω, κύριε Πρόεδρε. Τι έχετε κάνει για την τήρηση της νομιμότητας της αξιοκρατίας στις διαδικασίες αξιολόγησης των υποψηφίων για τις θέσεις αυτές; Τι έχετε κάνει για να προστατεύσετε γιατρούς, που αποφάσισαν να μείνουν στη χώρα ή ανθρώπους που θέλουν να γυρίσουν; Έχουν κάνει αίτηση για μονιμοποίηση και δεν τους απαντάτε παραβιάζοντας τις δικές σας διαδικασίες πάνω από ένα χρόνο τώρα και τους βάζετε και σε μια διαδικασία που δεν μπορούν να προχωρήσουν σε κάτι άλλο. Τελικά τους στέλνετε στο εξωτερικό. Και το τραγικότερο θα είναι, βέβαια, να κριθούν άκυρες ή άγονες εξαιτίας της μη τήρησης των προβλεπόμενων διαδικασιών οι συγκεκριμένες προκηρύξεις, τότε πραγματικά θα είστε πολλαπλά έκθετος, κύριε Υπουργέ. Σας παρακαλώ να μας παρουσιάσετε τα έξι έγγραφα, που ζητήσαμε στην κατάθεση εγγράφων.
Κύριε Υπουργέ, έχετε τον λόγο για τη δευτερολογία σας για τρία λεπτά.
Κύριε Αρσένη, βάζετε δύο θέματα τα οποία μεταξύ τους δεν συνδέονται. Το ένα θέμα έχει να κάνει με τις μόνιμες θέσεις, το άλλο με θέσεις επικουρικών. Έρχεστε εδώ εσείς να μιλήσετε αν είναι ή αν δεν είναι υποστελεχωμένο κάτι αναφερόμενος στις μόνιμες θέσεις, όμως σας έδειξα ότι έχει στηριχθεί το νοσοκομείο με τις θέσεις επικουρικών. Οι επικουρικοί υπηρετούν πάλι και ο ιδιώτης γιατρός που είναι με σύμβαση υπηρετεί, άρα παρέχουν τις υπηρεσίες. Από εκεί και πέρα προφανέστατα οι συγκεκριμένες μόνιμες θέσεις πρέπει να καλυφθούν και θα καλυφθούν. Σας είπα πώς είναι το πλαίσιο. Πράγματι έχει υπάρξει μία καθυστέρηση που συνδέεται καθαρά σε υπηρεσιακούς λόγους. Σας λέω ότι δεν έχει φτάσει στο Υπουργείο πρακτικό της 1ης ΥΠΕ για να μπορώ να σας πω μια σειρά από θέματα τα οποία λέτε, αφού είναι σε εξέλιξη όλη αυτή η διαδικασία. Δεν υπάρχει κάτι το επιλεκτικό, αν ήταν κάτι το επιλεκτικό δηλαδή θα μπορούσαν να μην είχαν προκηρυχθεί οι θέσεις, οι οποίες λέτε. Όποιες θέσεις έχει ζητήσει το συγκεκριμένο νοσοκομείο έχουν προκηρυχθεί, έχουν καλυφθεί για να λειτουργεί με επικουρικό προσωπικό, άρα η λειτουργία του είναι κανονική. Υπάρχουν τα προβλήματα, που συζητάμε και με τους φορείς κιόλας και τους έχουμε συναντήσει όλο αυτό το διάστημα και έχουμε δεσμευθεί και σε κάποια θέματα, τα οποία θα γίνουν και τους έχουμε πει ότι λόγω της πανδημίας υποχρεωτικά χρειαζόταν κάποιος χρόνος. Για τις θέσεις, τις οποίες λέτε, κινείται η διαδικασία. Έχουν καλυφθεί θέσεις με μόνιμο προσωπικό, θα καλυφθούν και οι συγκεκριμένες. Και προφανέστατα μέσα σε ένα πρόβλημα καθυστερήσεων, που έχουν υπάρξει εδώ πέρα δεν έχει τεθεί πρόβλημα λειτουργίας, γιατί και η κάλυψη από το επικουρικό προσωπικό πάλι καλύπτει τις ανάγκες. Αυτό σημαίνει ότι στηριζόμαστε μόνο στο επικουρικό; Όχι και γι' αυτόν τον λόγο βλέπετε ότι έχουν βγει προκηρύξεις συνολικά για ιατρικό προσωπικό όλο το '21 και θα βγουν το '22 και αντιστοίχως έχουν γίνει και προκηρύξεις τεσσάρων χιλιάδων θέσεων για νοσηλευτικό προσωπικό και εννιακοσίων δέκα θέσεων για λοιπό προσωπικό. Άρα, κανονικά λειτουργούμε για την κάλυψη συνολικά των μόνιμων θέσεων που υπάρχουν. Όπου υπάρχει πρόβλημα και με την ένταση της πανδημίας έχουμε το επικουρικό προσωπικό. Είναι λύση και το επικουρικό προσωπικό για να καλύπτει ακριβώς τις ανάγκες για τις οποίες είναι ένα επικουρικό προσωπικό, αλλά προκηρύσσονται και όλες οι μόνιμες θέσεις και αν υπάρχουν καθυστερήσεις θα παρέμβουμε και εμείς, ώστε στο πλαίσιο πάντοτε της διαφάνειας και της αξιοκρατίας να μην υπάρξουν όμως καθυστερήσεις οι οποίες γίνονται. Επειδή, όμως, λειτουργούν παράλληλα πολλά συμβούλια μαζί και υπάρχουν θέματα γραφειοκρατικών διαδικασιών δυστυχώς παρατηρούνται και αυτές οι καθυστερήσεις. Σε καμμία περίπτωση, όμως, δεν τίθεται θέμα ούτε μη λειτουργίας ούτε υποστελέχωσης. Όπου υπάρχει πρόβλημα προσπαθούμε να το αντιμετωπίζουμε. Έτσι θα γίνει και με τη συγκεκριμένη διαδικασία. Και από κει και πέρα με τη διαδικασία πάλι του κοινοβουλευτικού έργου, που είναι η αίτηση κατάθεσης εγγράφων, τα οποία έχετε αιτηθεί, θα σας κατατεθούν και τα έγγραφα τα οποία προβλέπονται.
Ευχαριστούμε τον κύριο Υπουργό. Συνεχίζουμε με την τέταρτη με αριθμό 249/6-12-2021 επίκαιρη ερώτηση πρώτου κύκλου του Βουλευτή Ηρακλείου του ΚΚΕ κ. Εμμανουήλ Συντυχάκη προς τον Υπουργό Υγείας, με θέμα: «Τα προβλήματα στελέχωσης σε νοσηλευτικό προσωπικό στη μονάδα εντατικής θεραπείας στο «Βενιζέλειο» Νοσοκομείο Ηρακλείου Κρήτης». Κύριε Συντυχάκη, έχετε τον λόγο για την πρωτολογία σας για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, τα σοβαρά προβλήματα στη λειτουργία της ΜΕΘ στο «Βενιζέλειο» Νοσοκομείο Ηρακλείου έχουν ως αποτέλεσμα τις επισφαλείς συνθήκες, κάτω από τις οποίες λειτουργεί η μονάδα και για το προσωπικό και για τους ασθενείς, τη στιγμή που εξελίσσεται το τέταρτο κύμα πανδημίας. Οι εργαζόμενοι κρούουν τον κώδωνα του κινδύνου για την επαναλαμβανόμενη και συστηματική υποτίμηση της λειτουργίας της, για τα προβλήματα στελέχωσης από νοσηλευτικό προσωπικό, που υποβαθμίζουν το επίπεδο της παρεχόμενης φροντίδας και θέτουν σε κίνδυνο βαρέως πάσχοντες. Συγκεκριμένα, το τελευταίο διάστημα, παρατηρείται συνεχής αποδυνάμωση της ΜΕΘ με μετακινήσεις, που δεν αντικαθίσταται πλήρως ή αντικαθίστανται από άτομα χωρίς σχετική εκπαίδευση και εμπειρία, επιφορτίζοντας το ήδη επιβαρυμένο έργο των εξειδικευμένων νοσηλευτών και το άγχος των εκπαιδευόμενων. Ενώ η εκπαίδευση στη ΜΕΘ αποτελεί ζήτημα μείζονος σημασίας για την παρεχόμενη φροντίδα, η ΜΕΘ στο «Βενιζέλειο» λειτουργεί με ανεπαρκές και σε μεγάλο βαθμό ανεκπαίδευτο προσωπικό. Ειδικότερα, από τον Μάη του '21 έως σήμερα, από τη ΜΕΘ έχουν μετακινηθεί ή αποχωρήσει δεκαεννέα άτομα προς άλλα τμήματα ή άλλες δομές, τα οποία σε μεγάλο ποσοστό είχαν εμπειρία πάνω από πέντε έτη. Αντίθετα, προς τη ΜΕΘ έχουν μετακινηθεί δεκατρία άτομα, στην πλειονότητά τους με ελάχιστη ή καθόλου σχετική εμπειρία. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Σήμερα, στη ΜΕΘ, υπηρετούν ενεργά σαράντα πέντε νοσηλευτές, εκ των οποίων έξι είναι ειδικευόμενοι νοσηλευτές επείγουσας και εντατικής νοσηλευτικής, με λήξη θητείας περίπου τον Μάρτη του '22. Παράλληλα, εκπαιδεύονται τέσσερις, εκ των οποίων ο ένας είναι ειδικευόμενος νοσηλευτής επείγουσας και εντατικής νοσηλευτικής και ένα άτομο με εξάμηνη σύμβαση. Επιπλέον, η χωροταξία της ΜΕΘ είναι πέντε, στη σειρά, αίθουσες, κάτι που δημιουργεί επιπρόσθετα προβλήματα, ενώ σε κάθε αίθουσα πρέπει να είναι ένας, τουλάχιστον, έμπειρος νοσηλευτής. Αυτό είναι αδύνατον με τα μέχρι σήμερα δεδομένα. Παρά τις υπεράνθρωπες προσπάθειες που καταβάλουν οι εργαζόμενοι στη ΜΕΘ, στο «Βενιζέλειο», η κατάσταση που επικρατεί δεν επιτρέπει να προσφερθούν στους ασθενείς οι μέγιστες αναγκαίες υπηρεσίες, με κίνδυνο -για τους βαρέως πάσχοντες, αφού έχει καταστρατηγηθεί οποιαδήποτε επιστημονική οδηγία για τον τρόπο λειτουργίας των μονάδων εντατικής θεραπείας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Υπουργέ, ρωτάμε, ποια μέτρα προτίθεται να πάρει η Κυβέρνηση, ώστε να πραγματοποιηθούν επείγουσες προσλήψεις εξειδικευμένου μόνιμου προσωπικού στη ΜΕΘ του «Βενιζελείου» Νοσοκομείου, ιδιαίτερα από το νοσηλευτικό κλάδο, για να μονιμοποιηθούν οι συμβασιούχοι εργαζόμενοι και να δοθούν όλα τα χρωστούμενα ρεπό, τα οποία -σημειωτέον, κύριε Υπουργέ-, στο σύνολό τους, στη ΜΕΘ του «Βενιζελείου» Νοσοκομείου αγγίζουν τα τετρακόσια. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Τέλος, να ενταχθούν οι υγειονομικοί στα βαρέα και ανθυγιεινά επαγγέλματα. Ευχαριστώ.
Τον λόγο έχει ο κύριος Υπουργός για την πρωτολογία του.
Κύριε Συντυχάκη, αναφορικώς με το θέμα που αναφέρεστε, στο «Βενιζέλειο» έχουν γίνει συνολικά προσλήψεις επικουρικού προσωπικού νοσηλευτών και ειδικευόμενων νοσηλευτών εκατόν είκοσι τριών ατόμων. Στις 31-12-2019 υπηρετούσαν τετρακόσια ογδόντα έξι άτομα νοσηλευτικό προσωπικό και σήμερα υπηρετούν πεντακόσια εξήντα δύο άτομα. Ωστόσο, υπήρξε ένα έντονο πρόβλημα, όπως επισημαίνετε, με σαράντα τέσσερις αποχωρήσεις, που αφορούσαν είτε συνταξιοδότηση, είτε παραίτηση, είτε στην αναστολή καθηκόντων. Προκειμένου να καλυφθούν αυτές, υπάρχει μεγάλη δυσκολία, διότι δεν υπάρχουν θέσεις επικουρικού προσωπικού νοσηλευτών και άρα, υπ' αυτή την έννοια είναι πάρα πολύ δύσκολη έως αδύνατη η κάλυψη με επικουρικό προσωπικό. Προκειμένου να καλυφθούν οι συγκεκριμένες μόνιμες θέσεις, έχουμε την προκήρυξη 2Κ/2019, που από τις χίλιες εκατόν δεκαέξι θέσεις που προβλέπονται διαφόρων κλάδων και ειδικοτήτων, δεκαπέντε θέσεις είναι για το συγκεκριμένο νοσοκομείο, εκ των οποίων οι τρεις αφορούν θέσεις νοσηλευτικής. Η προκήρυξη 6Κ/2020 προβλέπει είκοσι τέσσερις θέσεις, εκ των οποίων οι έντεκα αφορούν θέσεις νοσηλευτικής. Υπάρχουν και οι δύο προκηρύξεις, που είναι να γίνει κατανομή των θέσεων των τεσσάρων χιλιάδων υπαλλήλων νοσηλευτικής και των εννιακοσίων δέκα θέσεων του λοιπού ιατρικού προσωπικού. Τώρα ως προς τη λειτουργία στην οποία αναφερθήκατε και μάλιστα στα χωροταξικά θέματα, προφανώς λόγω της πανδημίας υποχρεώθηκαν σε όλα τα νοσοκομεία να γίνουν αλλαγές. Στο συγκεκριμένο νοσοκομείο έχουν προστεθεί επιπλέον έξι κλίνες ΜΕΘ, έχουν γίνει τρεις κλινικές COVID και στο νέο κτήριο μεταφέρθηκαν τέσσερις κλινικές και διαχωρίστηκε η αιματολογική με την ογκολογική κλινική. Προφανέστατα -το έχουμε ξανασυζητήσει πάλι και σε δική σας ερώτηση- η πανδημία έχει υποχρεώσει, προκειμένου να δημιουργούνται συγκεκριμένες κλινικές COVID, αλλά να υπάρχουν και επιπλέον κλινικές ΜΕΘ, να γίνουν οι απαιτούμενες αλλαγές. Αναφορικά με το προσωπικό, όπως σας είπα, οι προσλήψεις που έγιναν ήταν περισσότερες. Αυτή τη στιγμή υπηρετεί περισσότερο προσωπικό, με πιο αυξημένες, βέβαια, ανάγκες και λόγω της πανδημίας. Από εκεί και πέρα, πράγματι, σαράντα τέσσερις θέσεις είναι πολύ δύσκολο να καλυφθούν από το επικουρικό προσωπικό και όπως συμβαίνει σε όλους τους κλάδους της νοσηλευτικής, που υπάρχει το αντίστοιχο πρόβλημα -γιατί νοσηλευτές κατά βάση δεν υπάρχουν στη λίστα που να περισσεύουν στους επικουρικούς- προσπαθούμε να το καλύψουμε με τον καλύτερο δυνατό τρόπο και με την προκήρυξη μόνιμων θέσεων, αλλά οπωσδήποτε σε μεγάλο βαθμό και με μετακινήσεις και με έναν τρόπο ώστε να παρέχεται η καλύτερη δυνατή υπηρεσία στους ασθενείς, μέσα στις ανάγκες που υπάρχουν και με τις δυνατότητες που υπάρχουν, καθώς δεν υπάρχει προσωπικό που να θέλει να προσληφθεί και να μη βγάζουμε τις θέσεις. Αντιθέτως υπάρχει μεγάλη απουσία προσωπικού σε συγκεκριμένες κατηγορίες και ειδικά επικουρικού προσωπικού για να καλύψουν τις θέσεις μέχρι να υπάρξει κάλυψή τους από μόνιμο προσωπικό.
Κύριε Συντυχάκη, έχετε τον λόγο για τη δευτερολογία σας.
Κύριε Υπουργέ, εγώ δεν ξέρω πόσες έχετε κάνει ή πόσες θα έπρεπε να κάνετε στο σύνολο του «Βενιζελείου» Νοσοκομείου. Σε μία άλλη συζήτηση μπορούμε να το κουβεντιάσουμε, έχοντας και εγώ τα απαραίτητα στοιχεία για μία τέτοιου είδους συζήτηση. Εάν όμως λέτε ότι δεν υπάρχουν θέσεις επικουρικού προσωπικού, εν πάση περιπτώσει, δεν έπρεπε να είχατε προβλέψει σε συνθήκες πανδημίας εδώ και δύο χρόνια να προχωρήσετε εκτάκτως με fast track διαδικασίες, όπως κάνετε σαν Κυβέρνηση σε άλλες περιπτώσεις, ώστε να προσλάβετε μόνιμο προσωπικό τόσο και τέτοιο που να καλύψει τις ανάγκες των μονάδων εντατικής θεραπείας; Βέβαια αυτό δεν αφορά μόνο το «Βενιζέλειο», αφορά όλα τα νοσοκομεία, αφορά όλες τις μονάδες εντατικής θεραπείας. Δηλαδή λίγο πολύ συνεχίζετε το ίδιο βιολί, προσπαθώντας να κάνετε μπαλώματα, με μετακινήσεις, με συγχωνεύσεις κλινικών κ.ο.κ.. Δηλαδή θεωρείτε τώρα πολυτέλεια ότι πρέπει με άμεσες διαδικασίες να προχωρήσετε για να στελεχώσετε τουλάχιστον τις μονάδες εντατικής θεραπείας, να στελεχώσετε τα νοσοκομεία, την πρωτοβάθμια φροντίδα υγείας; Και ενώ γνωρίζετε τη δραματική κατάσταση των τμημάτων που διαχειρίζονται ασθενείς COVID, με τη ΜΕΘ να κρατάει βέβαια τα σκήπτρα και μάλιστα μετατρέπετε απλές κλίνες σε κλίνες ΜΕΘ, με ένα μόνιτορ δηλαδή και έναν αναπνευστήρα, εντούτοις μέχρι σήμερα δεν έχετε κάνει απολύτως τίποτα και προσπαθείτε τώρα να δικαιολογήσετε τα αδικαιολόγητα, ότι τάχα μου δεν υπάρχει επικουρικό προσωπικό να καλύψει αυτές τις ανάγκες. Αντί λοιπόν να ενισχύσετε νοσοκομεία και κλινικές, εσείς προχωράτε σε κλείσιμο και συγχωνεύσεις νοσοκομειακών μονάδων και κλινικών, με αντιεπιστημονικά κριτήρια, θέτοντας τη χιλιομετρική απόσταση ή το πρόσχημα της χαμηλής πληρότητας κλινικών, όπως έγινε σε παρόμοια περίπτωση με την παιδιατρική και παιδοχειρουργική του πανεπιστημιακού νοσοκομείου. Μια μονάδα εντατικής θεραπείας, κύριε Υπουργέ, απαρτίζεται από ένα σύνολο υλικοτεχνικών υποδομών που λειτουργούν σε χώρο με συγκεκριμένες προδιαγραφές ασφαλείας και με εξειδικευμένο επαρκές προσωπικό, με στόχο τη συνεχή και αδιάκοπη παρακολούθηση του ασθενούς και την άμεση θεραπευτική παρέμβαση, όταν είναι απαραίτητο. Δυστυχώς, λοιπόν, αυτές οι προδιαγραφές δεν πληρούνται στο σύνολό τους ούτε στις ήδη υπάρχουσες μονάδες, πόσο μάλλον σε αυτές που δημιουργήθηκαν άρον άρον σε χώρους που δεν είναι κατάλληλοι και χωρίς τον απαραίτητο σχεδιασμό. Κι όταν μιλάμε για ΜΕΘ, η ψυχή τους, η ψυχή των ΜΕΘ δεν είναι τα μηχανήματα κατά βάση, είναι το προσωπικό, προσωπικό επαρκές σε αριθμό, εκπαιδευμένο, με εμπειρία στη διαχείριση των βαρέως πασχόντων, για να παρέχουν τις καλύτερες δυνατές υπηρεσίες υγείας. Και παρακαλώ, πείτε μας ποια πρέπει να είναι τα κριτήρια, η αναλογία γιατρών ανά κλίνη, η αντιστοιχία νοσηλευτικού προσωπικού ανά κλίνη, και αν αυτές υφίστανται σήμερα στην Ελλάδα. Όχι απλώς δεν υφίστανται. Υπολείπονται κατά πολύ και με βάση τις οδηγίες του Παγκόσμιου Οργανισμού Υγείας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Στην Ελλάδα και στην προκειμένη περίπτωση, στη ΜΕΘ του «Βενιζελείου», συμβαίνει το εντελώς αντίθετο. Μιλάμε για αντίξοες συνθήκες σε υπερεντατικούς ρυθμούς. Έχουν ξεπεράσει όρια και αντοχές στη διαρκή προσπάθειά τους να καλύψουν αυτές τις τεράστιες ελλείψεις στη μονάδα. Αν προσθέσετε και τις αυξανόμενες απαιτήσεις, τα εξουθενωτικά ωράρια, τη μη χορήγηση αδειών, τον αυξημένο αριθμό θανάτων, την αίσθηση ανασφάλειας όλα αυτά μαζί οδηγούν τους νοσηλευτές ΜΕΘ σε ένα άγχος, σε μια κατάθλιψη, σε μια αϋπνία ή ακόμα και παραίτηση. Όπως σας είπα, τετρακόσια ρεπό χρωστάνε μόνο στη ΜΕΘ. Είναι τα πολλαπλάσια στο «Βενιζέλειο» Νοσοκομείο. Και η λύση που ακούστηκε είναι να πληρώσουν, λέει, έξι ρεπό προς έξι ευρώ το καθένα. Μιλάμε για ξεφτίλα τώρα. Με συγχωρείτε για τη φράση, αλλά είναι ξεφτίλα αυτό το πράγμα. Και είναι εξοργιστικό στο όνομα εξοικονόμησης κόστους να αφήνετε στην τύχη τις μονάδες εντατικής θεραπείας και συνολικά το σύστημα υγείας.
Κύριε Συντυχάκη, ολοκληρώστε.
Ολοκληρώνω, κύριε Πρόεδρε. Οι αιτίες βέβαια αυτής της επικίνδυνης κατάστασης βρίσκονται στην δική σας αντιλαϊκή πολιτική, όπως και των προηγούμενων κυβερνήσεων, με την υποχρηματοδότηση και την εμπορευματοποίηση της υγείας. Οι εργαζόμενοι προφανώς από αυτή την πολιτική δεν έχουν να περιμένουν κάτι. Εκείνο που ζητούν είναι με κατεπείγουσες διαδικασίες να προσλάβετε μόνιμο προσωπικό και να στελεχωθούν οι μονάδες εντατικής θεραπείας, να μονιμοποιηθούν οι συμβασιούχοι, να πληρώσετε στο σύνολό τους τα ρεπό που τους χρωστάτε και να τους εντάξετε στα βαρέα και ανθυγιεινά. Είναι τρία πράγματα πολύ απλά, καθαρά. Απαντήστε σε αυτά, γιατί μόνο με αυτές τις λύσεις λύνεται και το πρόβλημα των νοσοκομείων αυτή τη στιγμή.
Κύριε Υπουργέ, έχετε τον λόγο για τη δευτερολογία σας.
Κύριε Συντυχάκη, μέσα σε λιγότερο από έναν χρόνο οι πεντακόσιες πενήντα κλίνες ΜΕΘ έγιναν χίλιες τρακόσιες κλίνες ΜΕΘ και για να μπορέσουν να υποστηριχθούν αυτές οι κλίνες, όπως αντίστοιχα και άλλα κενά τα οποία υπήρξαν, υπήρξε δώδεκα χιλιάδες επικουρικό προσωπικό επιπλέον από αυτό που υπήρχε. Ειδικά για γιατρούς, άνω των δύο χιλιάδων επικουρικό προσωπικό και υπήρξαν και δύο χιλιάδες εξήντα εννέα περίπου για κάλυψη μόνιμων θέσεων. Η δε προκήρυξη για μόνιμες θέσεις ιατρών ήταν για δύο χιλιάδες οκτακόσιες πενήντα, περισσότερες από ό,τι έγινε στα πέντε χρόνια της προηγούμενης κυβέρνησης. Άρα, αυτή η Κυβέρνηση ήρθε και υπερδιπλασίασε τις κλίνες ΜΕΘ, στελέχωσε αυτές τις κλίνες με επικουρικό προσωπικό. Επειδή είπατε για τις fast truck διαδικασίες, όλα αυτά έγιναν με fast truck διαδικασίες. Το προσωπικό βρέθηκε σε αυτές τις θέσεις και είναι αν είναι μόνιμο ή επικουρικό δεν έχει σχέση ως προς την παρεχόμενη υπηρεσία. Την υπηρεσία την παρέχει και το επικουρικό προσωπικό, γιατί το ίδιο προσωπικό είναι που αργότερα θα πάει να στελεχώσει και τις μόνιμες θέσεις. Και έγιναν όλες οι προκηρύξεις για τις μόνιμες θέσεις στους γιατρούς, ενώ παράλληλα σας ανέφερα ότι είναι και οι δύο μεγάλες προκηρύξεις πέντε χιλιάδων θέσεων νοσηλευτικού και λοιπού ιατρικού προσωπικού. Και παράλληλα και για το '22 θα υπάρξουν νέες προκηρύξεις για το ιατρικό προσωπικό. Συνεπώς, έγιναν όλες οι προσπάθειες οι οποίες υπήρχαν. Όπου υπάρχει πρόβλημα εντοπίζεται σε τρεις κατηγορίες. Είναι κατηγορίες που έχουν να κάνουν με συγκεκριμένες ειδικότητες ιατρών που συνδέονται με την πανδημία και δεν υπάρχει αυτό το ιατρικό προσωπικό. Και εκεί πέρα έχουμε κινηθεί και με επικουρικούς και με προσλήψεις θέσεων και με στελέχωση για τις ΜΕΘ -έγιναν μόνιμοι όσοι βρέθηκαν στις ΜΕΘ- προκειμένου να μπορέσουν να λειτουργήσουν και μετά την πανδημία οι κλίνες ΜΕΘ. Επίσης, έγιναν και συμπράξεις με ιδιώτες. Όπου χρειάστηκε έγινε επίταξη υπηρεσιών. Και έγιναν και συμπράξεις με ιδιωτικές κλινικές, των οποίων τις κλίνες ΜΕΘ προφανώς τις πληρώνουμε -εδώ βέβαια βρίσκεται η διαφωνία την οποία έχουμε με το Κομμουνιστικό Κόμμα Ελλάδας, όπου μάλλον το Κομμουνιστικό Κόμμα Ελλάδας το λέει καθαρά, τα άλλα κόμματα δεν έχω καταλάβει τι λένε επ' αυτού- και τις χρησιμοποιούμε με το προσωπικό τους Σε δεύτερο επίπεδο είναι πολύ μεγάλο πρόβλημα στο νοσηλευτικό προσωπικό. Δεν είναι ότι υπάρχει νοσηλευτικό προσωπικό και δεν το καλούμε. Όταν γίνονται προκηρύξεις, γίνονται δεκτές οι προκηρύξεις. Αλλά, αυτή τη στιγμή σκεφτείτε ότι έχουμε ανάγκη από πολύ μεγαλύτερο αριθμό νοσηλευτικού προσωπικού και αυτό είναι ένα πρόβλημα, ότι δεν βρίσκεται στις λίστες επικουρικού. Και έχουν γίνει όλες τις προκηρύξεις για μόνιμο προσωπικό στον νοσηλευτικό κλάδο. Εκεί πέρα, όμως, παρουσιάζεται μια μεγάλη απώλεια η οποία είναι συνολική, καθώς η ζήτηση για θέσεις νοσηλευτών είναι πολύ μεγαλύτερη από την προσφορά νοσηλευτών που υπάρχουν. Και το τρίτο κομμάτι είναι ότι σε όλο αυτό το πλαίσιο υπήρξαν και οι αναστολές, όπου επιβάρυναν μία συγκεκριμένη κατάσταση και προσπαθήσαμε να το αντιμετωπίσουμε πάλι καλώντας κόσμο για τρίμηνα από τον ιδιωτικό τομέα, κάνοντας όπου χρειαστεί και επίταξη υπηρεσιών. Μέσα, λοιπόν, σε όλο αυτό το πλαίσιο έχουν γίνει και για το συγκεκριμένο νοσοκομείο όλες τις προσπάθειες να λειτουργήσει και λειτουργεί. Λειτουργεί και με περισσότερο προσωπικό απ' ό,τι ήταν στις 31-12-2019. Προφανώς, όμως, όταν συνταξιοδοτείται κόσμος ή παραιτείται κόσμος, δημιουργούνται κενά τα οποία προσπαθούμε, όπως σας είπα και με τα νούμερα που σας έφερα, άμεσα να τα καλύψουμε. Η λειτουργία γίνεται με τρόπο που δεν δυσχεραίνεται καθόλου η εξυπηρέτηση όλων των ασθενών.
Συνεχίζουμε με την έβδομη με αριθμό 253/6-12-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη με θέμα: «Μικρή Όλγα, έγκλημα χωρίς κάθαρση». Θα απαντήσει ο Υφυπουργός Προστασίας του πολίτη, κ. Ελευθέριος Οικονόμου. Κύριε Αρσένη, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, δεν ξέρω πόσα χρειάζεται να ειπωθούν γι' αυτό που συνέβη στο Κερατσίνι. Θα αναφέρω κάποια πράγματα που είναι λιγότερο γνωστά. Μετά τον φονικό εγκλωβισμό του παιδιού στις 17.30΄, όπως γνωρίζουμε πλέον και από το κομμάτι της κατάθεσης που διέρρευσε, ζητήθηκε από τους υπαλλήλους να κλειστούν στο εργοστάσιο και να μην κάνουν τίποτα. Πέρασε τυχαία ένα περιπολικό στις 18.40΄ κι έτσι εντόπισε το γεγονός. Ακούστε, όμως. Το εργοστάσιο αυτό είναι δίπλα στην Πυροσβεστική και απέναντι από το κέντρο υγείας. Δεν ξέρω αν μπορείτε όλοι άνθρωποι που είστε εδώ μέσα να το συνειδητοποιήσετε. Το κορίτσι αυτό πέθανε επειδή δύο φορές -δύο φορές!- το χτύπησε η πόρτα κι έμεινε εκεί πέρα. Ενώ το περιπολικό το είχε εντοπίσει στις 18.40΄, απεγκλωβίστηκε από την Πυροσβεστική στις 21.10΄ . Η Πυροσβεστική είναι δίπλα στο εργοστάσιο και απέναντι είναι το κέντρο υγείας! Θέλουμε, κύριε Υπουργέ, να μας εξηγήσετε τι ακριβώς έγινε. Ποιον ειδοποίησε το περιπολικό; Ποια είναι η ευθύνη ενός περιπολικού όταν βλέπει έναν άνθρωπο να πεθαίνει, ένα παιδί οκτώ χρονών; Το καταγράφει απλά στα συμβάντα; Σύμφωνα με τον δικηγόρο της οικογένειας η δικογραφία έχει τέτοιες ελλείψεις, όπως λείπει η έκθεση του ΕΚΑΒ, στοιχεία για το ποιος κάλεσε ασθενοφόρο, τι ώρα, τι είπε, και γι' αυτό η εισαγγελία επέστρεψε στη δικογραφία ζητώντας περαιτέρω έρευνες από το Τμήμα Ασφαλείας Δραπετσώνας και την Υποδιεύθυνση Ασφάλειας Πειραιά. Θέλουμε να μας εξηγήσετε για ποιον λόγο ήταν ελλιπής η δικογραφία και θέλουμε να μας πείτε επίσης, τι ενέργειες έχουν γίνει για τον έλεγχο του σχεδίου ασφάλειας διαχείρισης ατυχημάτων από τις αρμόδιες υπηρεσίες του Υπουργείου σας.
Κύριε Οικονόμου, έχετε τον λόγο για την πρωτολογία σας.
Ευχαριστώ, κύριε Πρόεδρε. Κυρίες και κύριοι Βουλευτές, στις 17 Νοεμβρίου στις 18.20΄ το πλήρωμα αστυνομικού οχήματος του Αστυνομικού Τμήματος Κερατσινίου - Δραπετσώνας, το οποίο βρισκόταν σε υπηρεσία περιπολίας στην περιοχή του τραγικού συμβάντος, ενημερώθηκε από το πλήρωμα ασθενοφόρου, που βρισκόταν επί της λεωφόρου Δημοκρατίας ότι είχε λάβει σήμα για ανακοπή δεκάχρονου παιδιού σε εγκαταστάσεις εργοστασίου επί της εν λόγω λεωφόρου, χωρίς ωστόσο μέχρι εκείνη τη στιγμή να έχει καταστεί εφικτός ο εντοπισμός της μονάδας. Το περιπολικό οδήγησε το ασθενοφόρο στο σημείο όπου στις 18.40΄ ανευρέθη το θύμα εγκλωβισμένο σε γκαραζόπορτα χωρίς να έχει ζωτικές ενδείξεις. Άμεσα ενημερώθηκε το κέντρο άμεσης δράσης και ο αστυνομικός διευθυντής - επόπτης της Διεύθυνσης Αστυνομίας Πειραιώς, ο οποίος και μετέβη στο σημείο. Ενημέρωσε με τη σειρά του τηλεφωνικά τις συναρμόδιες υπηρεσίες, δηλαδή την Εισαγγελία Πρωτοδικών Πειραιώς, την Ιατροδικαστική Υπηρεσία Πειραιώς, τη Διεύθυνση Εγκληματολογικών Ερευνών και το υπασπιστήριο της Διεύθυνσης Αστυνομίας Πειραιά. Στο σημείο μετέβη, επίσης, και ο αξιωματικός υπηρεσίας του Τμήματος Ασφαλείας Κερατσινίου - Δραπετσώνας, ο οποίος και επιλήφθηκε της προανακρίσεως. Θέλω σε αυτό το σημείο να διευκρινίσω, κύριε Βουλευτά, ότι, όπως προείπα, είχε καταφθάσει το ΕΚΑΒ, όπου διαπίστωσε ότι δεν υπήρχαν ζωτικές λειτουργίες. Κατά συνέπεια, το μικρό ήταν νεκρό. Από εκεί και πέρα, κινήθηκαν όλες οι προβλεπόμενες διαδικασίες, προκειμένου να διερευνηθεί ο θάνατος. Και προκειμένου να μετακινηθεί η σορός του παιδιού, θα έπρεπε να προηγηθούν μια σειρά ανακριτικών πράξεων, όπως η ενημέρωση του εισαγγελέα, η μετάβαση του ιατροδικαστή, η διενέργεια αυτοψίας στο χώρο, αλλά και μια σειρά άλλων ενεργειών που έγιναν. Για το εν λόγω τραγικό συμβάν σχηματίσθηκε από το Τμήμα Ασφαλείας Κερατσινίου - Δραπετσώνας η προβλεπόμενη κατά το νόμο δικογραφία, η οποία υπεβλήθη στην εισαγγελία Πρωτοδικών Πειραιά στις 19 του ιδίου μηνός. Η δικογραφία επεστράφη στις 23 Νοεμβρίου από την αρμόδια εισαγγελική αρχή στο τμήμα ασφάλειας με παραγγελία διενέργειας προκαταρκτικής εξέτασης, όπως ορίζει το άρθρο 31 παράγραφος 1 του Κώδικα Ποινικής Δικονομίας. Στο πλαίσιο αυτής και με σκοπό τη σε βάθος διερεύνηση όλων των αιτιών που οδήγησαν στην απώλεια της ζωής ενός νέου παιδιού, απεστάλησαν έγγραφα προς το Σώμα Επιθεώρησης Εργασίας, τη Διεύθυνση Ανάπτυξης της Περιφερειακής Ενότητας Πειραιώς και Νήσων, καθώς και τη Γενική Γραμματεία Βιομηχανίας του Υπουργείου Ανάπτυξης και Επενδύσεων για παροχή στοιχείων σχετικά με την ασφαλή ή μη λειτουργία της ηλεκτρονικής συρόμενης πόρτας του εργοστασίου και την τυχόν παράβαση των όρων ως προς τη διαρκή επίβλεψη της λειτουργίας της. Θέλω, λοιπόν, να τονίσω ότι πραγματοποιούνται όλες οι αναγκαίες προανακριτικές ενέργειες για τη διαλεύκανση της υπόθεσης υπό την εποπτεία της εισαγγελικής αρχής, στην οποία υπάρχει και η αρμοδιότητα της εποπτείας. Ολοκληρώνοντας την αρχική μου τοποθέτηση, θα ήθελα, απαντώντας στο δεύτερο ερώτημα που θέτετε, να διευκρινίσω ότι ο έλεγχος του σχεδίου ασφαλείας καθώς και της διαχείρισης ατυχημάτων στην εν λόγω, αλλά και σε ανάλογες εγκαταστάσεις συνολικότερα, δεν αποτελεί αντικείμενο που ανήκει στον κύκλο αρμοδιοτήτων της Ελληνικής Αστυνομίας, αλλά άλλων αρχών. Σας ευχαριστώ πολύ.
Καλώς. Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, θέλω να μας εξηγήσετε λίγο γιατί επιστράφηκε η δικογραφία στην ασφάλεια, για ποιο λόγο, δηλαδή, η ασφάλεια δεν περιέλαβε τα απαραίτητα στοιχεία που μας περιγράφει και ο δικηγόρος της οικογένειας. Αναφέρω αυτά που έχω στα χέρια μου. Δεν ξέρω αν είναι εξαντλητική η λίστα. Έκθεση του ΕΚΑΒ, στοιχεία για το ποιος κάλεσε ασθενοφόρο, τι ώρα, τι είπε κ.λπ.. Είναι, δηλαδή, συνήθης η διαδικασία η δικογραφία που στέλνει στην εισαγγελία να είναι ελλιπής; Είναι συνήθης διαδικασία η εισαγγελία να στέλνει πίσω τη δικογραφία στη διεύθυνση ασφάλειας; Τι ακριβώς συνέβη εδώ πέρα; Διότι, όπως καταλαβαίνετε, θα περιμέναμε για ένα τέτοιο συμβάν, να έχει κάνει τα μέγιστα για τη διαλεύκανσή του και να έχει δώσει τα πλήρη στοιχεία προς τον εισαγγελέα η Ελληνική Αστυνομία. Τι συνέβη εδώ πέρα; Γιατί δεν έγινε;
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, θα ήθελα διευκρινιστικά να αναφέρω, απαντώντας στο ερώτημα το οποίο απευθύνατε τώρα τελευταία, ότι η δικογραφία υπεβλήθη, όπως σας είπα πριν, στις 19 Νοεμβρίου στην εισαγγελία άμεσα, αμελλητί, ως όφειλαν οι αστυνομικές αρχές. Και η αρμόδια εισαγγελική αρχή -και καλώς, δεδομένου ότι έχουμε θάνατο ενός ατόμου και δη μικρού παιδιού- στο πλαίσιο της αρμοδιότητάς της εκτίμησε ότι θα πρέπει να υπάρξει περαιτέρω διερεύνηση. Εδώ θα πρέπει να σας υπενθυμίσω, όπως γνωρίζετε, ότι εποπτεία επί των προανακριτικών πράξεων ασκεί η εισαγγελική αρχή. Δεν είναι αρμοδιότητα η εποπτεία της Ελληνικής Αστυνομίας, πολλώ δε μάλλον της πολιτικής ηγεσίας του Υπουργείου Προστασίας του Πολίτη. Αλλά σε κάθε περίπτωση θέλω να σας διαβεβαιώσω ότι η δικογραφία μέσα στον αναγκαίο χρόνο -με δεδομένο ότι 17 το απόγευμα έγινε το συμβάν- στις 19 υπεβλήθη στην εισαγγελία και από εκεί και πέρα στη συνέχεια από πλευράς εισαγγελικής αρχής δόθηκε η εντολή για συνέχιση του προανακριτικού έργου. Αυτό δείχνει τη βούληση για να υπάρξει σε βάθος διερεύνηση το συντομότερο δυνατόν αυτού του τραγικού συμβάντος. Αλλά παρά τις διαφορετικές πολιτικοιδεολογικές αφετηρίες που έχουμε ανάμεσά μας σε τούτη την Αίθουσα, παρά τους κατά καιρούς οξείς πολιτικούς διαξιφισμούς και αναμετρήσεις, είναι καιρός πιστεύω να ομονοήσουμε σε ορισμένα βασικά ζητήματα προς όφελος της πατρίδας μας για χάρη των επόμενων γενεών. Τούτων λεχθέντων, το πολιτικό και ηθικό αξιακό μου σύστημα υπαγορεύει να αναγνωρίσω το ειλικρινές ενδιαφέρον όλων ανεξαιρέτως απέναντι στους νέους αυτής της χώρας. Ειδικότερα σε ό,τι αφορά την προστασία και την ασφάλεια των παιδιών αυτού του τόπου, πιστεύω ότι οι όποιες πολιτικές δράσεις και πρωτοβουλίες καθενός και καθεμιάς από εμάς στόχο έχουν να καταστήσουν τη νέα γενιά, τους αυριανούς πολίτες αυτού του τόπου, ικανούς να οδηγήσουν την πατρίδα μας προς τα εμπρός μέσα από μία πορεία προόδου και υγιούς ανάπτυξης. Έτσι, λοιπόν, η πολιτεία και ειδικότερα το Υπουργείο Προστασίας του Πολίτη έχουν αναγάγει την προστασία των ανηλίκων σε μία εκ των κύριων προτεραιοτήτων του προγράμματος αντεγκληματικής πολιτικής για το 2020 - 2021 και του στρατηγικού επιχειρησιακού προγράμματος της ΕΛΑΣ για τα έτη 2021 - 2025. Ταυτόχρονα, λαμβάνονται όλες εκείνες οι πρωτοβουλίες που στόχο έχουν την αυξημένη ευαισθητοποίηση του συνόλου του αστυνομικού προσωπικού κατά την εκτέλεση των καθηκόντων τους αναφορικά με την ειδική πληθυσμιακή ομάδα των ανηλίκων συμπολιτών μας. Κυρίες και κύριοι, δεν χωρά καμμιά αμφιβολία ότι ο θάνατος ενός παιδιού μάς συγκλονίζει όλους. Χρέος μας προς το θύμα, τους οικείους του και τη νέα γενιά συνολικότερα είναι να διερευνηθούν εξονυχιστικά όλα όσα οδήγησαν σε αυτό το τραγικό συμβάν. Αυτό πράττει η Ελληνική Αστυνομία στη συγκεκριμένη περίπτωση του πρόωρου χαμού ενός νέου κοριτσιού, με επαγγελματισμό, ενσυναίσθηση, δρώντας μέσα στο πλαίσιο των αρμοδιοτήτων της και τηρώντας απαρέγκλιτα τις επιταγές του νόμου, στοχεύοντας να χυθεί άπλετο φως στις συνθήκες αυτού του τραγικού συμβάντος. Σας ευχαριστώ πολύ.
Καλώς. Ευχαριστούμε τον κύριο Υπουργό. Συνεχίζουμε με τη δωδέκατη με αριθμό 262/6-12-2021 επίκαιρη ερώτηση δεύτερου κύκλου του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Οικονομικών, με θέμα: «Φλέγοντα ζητήματα σχετικά με τα τυπικά προσόντα του διευθύνοντα συμβούλου του Οργανισμού Λιμένος Ηγουμενίτσας (ΟΛΗΓ), καθώς και την εξαίρεση της χερσαίας ζώνης λιμένα από το ξεπούλημά του». Θα απαντήσει ο Υφυπουργός Οικονομικών κ. Απόστολος Βεσυρόπουλος. Κύριε Κάτση, έχετε τον λόγο.
Κύριε Υφυπουργέ, σας κάλεσα εδώ σήμερα για να συζητήσουμε ένα ζήτημα που αφορά και απασχολεί πάρα πολύ την τοπική κοινωνία της Θεσπρωτίας αλλά και της Ηπείρου και αφορά την διαδικασία πώλησης του πλειοψηφικού πακέτου των μετοχών του Οργανισμού Λιμένος Ηγουμενίτσας. Με απόφαση της Κυβέρνησής σας βρίσκεται η παραχώρηση του 67% τουλάχιστον των μετοχών του οργανισμού και ταυτόχρονα κινδυνεύει να δοθεί στον ιδιώτη που θα το αγοράσει φιλέτο ολόκληρο το παράκτιο μέτωπο, η χερσαία ζώνη που δεν αφορά λιμενικές δραστηριότητες, αλλά που είναι ζωτικής σημασίας για την κοινωνία, για τους δημότες, για τους πολίτες. Ταυτόχρονα, γίνεται μέσα σε ένα περιβάλλον όπου η σημερινή διοίκηση του οργανισμού, κύριε Υφυπουργέ, έχει φροντίσει να κάνει την πώληση του λιμανιού ξεπούλημα και αυτό αποδεικνύεται από το γεγονός ότι για πρώτη φορά από τον ισολογισμό που παρουσιάστηκε από τον ίδιο τον οργανισμό βλέπουμε ότι τα καθαρά κέρδη πλέον είναι 93.940 ευρώ, ενώ την προηγούμενη χρονιά ήταν -το '19 και όλες χρονιές εκεί πέρα γύρω κυμαίνονταν- 1.500.000 ευρώ. Πτώση 94,02%. Ταυτόχρονα βλέπουμε ότι και τα αποτελέσματα για τον EBITDA είναι σε μείωση 84%. Μέσα στον πρώτο χρόνο διοίκησης η διοίκηση που διορίσατε εσείς, η Κυβέρνηση της Νέας Δημοκρατίας, έχει προβεί σε ένα αλόγιστο πάρτι απευθείας αναθέσεων ύψους 1,7 εκατομμυρίου ευρώ. Αλγεινή επίσης εντύπωση μας προκαλεί το γεγονός ότι δεν μας έχετε απαντήσει στην ερώτηση που σας έχω θέσει από τις 13 Ιουλίου 2021, εγώ και άλλοι είκοσι έξι συνάδελφοι Βουλευτές του ΣΥΡΙΖΑ, για το αν και κατά πόσο είναι σύννομος ο διορισμός του διευθύνοντος συμβούλου, αν πληροί δηλαδή τις τυπικές προϋποθέσεις του ν.2932/2001 όπου απαιτείται πτυχίο ΑΕΙ, προκειμένου να βρίσκεται σε αυτή τη θέση. Κατόπιν αυτών λοιπόν σας ρωτάω ευθέως: Θα μας πείτε ποια κομμάτια της χερσαίας ζώνης και αν θα εξαιρεθούν από τη διαδικασία παραχώρησης για να μη δοθεί φιλέτο και πότε; Γιατί μέχρι στιγμής είστε εντελώς ανακόλουθοι από το Υπουργείο Ναυτιλίας, αλλά και από την Κυβέρνηση συνολικά και όλα τα φορτώνουν στο ΤΑΙΠΕΔ. Και δεύτερον, είναι σύννομος ο διορισμός στη θέση του διευθύνοντος συμβούλου του σημερινού διευθύνοντος συμβούλου με βάση τον νόμο; Ευχαριστώ.
Κύριε Υπουργέ, έχετε τον λόγο.
Σας ευχαριστώ, κύριε Πρόεδρε. Κύριε συνάδελφε, επιτρέψτε μου να σημειώσω ότι η εποχή που ο ΣΥΡΙΖΑ έσκιζε μνημόνια και δεσμευόταν στα λόγια, βέβαια, ότι θα ακυρώσει τις επενδυτικές πρωτοβουλίες και τους διαγωνισμούς σε λιμάνια και αεροδρόμια τελείωσε. Kαι τελείωσε επώδυνα για τους Έλληνες πολίτες με την υπογραφή από την Κυβέρνηση του Τσίπρα ενός αχρείαστου μνημονίου με νέους φόρους και επιβαρύνσεις που μόνο πίσω πήγε τη χώρα. Δεν είμαστε εμείς που δεσμεύσαμε όλη την ακίνητη περιουσία του δημοσίου για ενενήντα εννέα χρόνια, αλλά η κυβέρνηση ΣΥΡΙΖΑ - ΑΝΕΛ. Εμείς στοχεύουμε στην αξιοποίηση της δημόσιας περιουσίας παράλληλα με την υποχρέωση υλοποίησης επενδύσεων που δημιουργούν υπεραξία για τη δημόσια ακίνητη περιουσία. Από την πρώτη στιγμή η Κυβέρνησή μας προχώρησε μέσω του ΤΑΙΠΕΔ στην εκπόνηση μελετών αξιολόγησης βιωσιμότητας για τα μεγάλα περιφερειακά λιμάνια της χώρας καθώς και στην επιλογή συμβούλων ώστε να προωθηθούν με βέλτιστο τρόπο οι διεθνείς διαγωνισμοί για την επιλογή επενδυτών και να αξιοποιήσουμε το κάθε λιμάνι ξεχωριστά. Αυτό σημαίνει ότι κάθε λιμάνι θα μετατραπεί σε αυτόνομο πόλο ανάπτυξης τόσο σε τοπικό όσο και σε εθνικό επίπεδο, αφού θα δημιουργηθούν νέες θέσεις εργασίας, θα αυξηθεί η εμπορική κίνηση και θα υπάρχουν πολλαπλασιαστικά οφέλη και για άλλους τομείς της οικονομίας. Για το πρώτο ερώτημά σας οφείλω να σας υπενθυμίσω ότι η διαδικασία επιλογής των μελών των διοικήσεων των εταιρειών που ανήκουν στο ΤΑΙΠΕΔ Α.Ε. αποτελεί εσωτερική διαδικασία της ίδιας της αυτής εταιρείας καθώς δεν ανήκει στον στενό ή και ευρύτερο δημόσιο τομέα, αλλά λειτουργεί υπό το νομοθετικό πλαίσιο των ανωνύμων εταιρειών. Το άρθρο 202 του ν.4389/2016, του νόμου για το Υπερταμείο που εσείς ψηφίσατε, προβλέπει ρητά ότι το ΤΑΙΠΕΔ Α.Ε. ως άμεση θυγατρική της Ελληνικής Εταιρείας Συμμετοχών και Περιουσίας, της ΕΕΣΥΠ Α.Ε., δεν υπάγεται στους κανόνες που υπάγονται οι φορείς γενικής κυβέρνησης. Συνεπώς πρώτον, τα μέλη του διοικητικού συμβουλίου του Οργανισμού Λιμένος Ηγουμενίτσας Α.Ε. εκλέχτηκαν από τη γενική συνέλευση του μοναδικού μετόχου ΤΑΙΠΕΔ σύμφωνα με την ισχύουσα πολιτική του ΤΑΙΠΕΔ για τη στελέχωση των θυγατρικών εταιρειών του χαρτοφυλακίου του και τη νομοθεσία που τους διέπει μετά τη μεταβίβασή του προς το ΤΑΙΠΕΔ. Δεύτερον, η αξιολόγηση των υποψηφίων ως προς την καταλληλότητά τους για την εκάστοτε προτεινόμενη θέση έγινε από ανεξάρτητο σύμβουλο εγνωσμένου κύρους στη βάση της οποίας πραγματοποιήθηκε και η εκλογή των μελών του διοικητικού συμβουλίου του Οργανισμός Λιμένος Ηγουμενίτσας Α.Ε. Τρίτον, από όλα αυτά προκύπτει ότι ο διευθύνων σύμβουλος της ΟΛΗΓ Α.Ε. δεν έχει διοριστεί ως δημόσιος υπάλληλος, αλλά επιλέχθηκε με συγκεκριμένη εσωτερική διαδικασία του ΤΑΙΠΕΔ Α.Ε. κατόπιν εισήγησης ανεξάρτητου φορέα και με απόφαση διορισμού του από το διοικητικό συμβούλιο της ΤΑΙΠΕΔ Α.Ε., που αποτελεί τη γενική συνέλευση της ΟΛΗΓ Α.Ε.. Στη δευτερολογία μου θα δώσω απάντηση και για το δεύτερο ερώτημά σας. Σας ευχαριστώ. όλους.
Κύριε Κάτση, έχετε τον λόγο για τη δευτερολογία.
Ευχαριστώ, κύριε Πρόεδρε. Κύριε Υφυπουργέ, μένω έκπληκτος από την απάντηση σας, για το γεγονός ότι κατ' αρχάς είστε αδιάβαστος -και ας μου επιτραπεί ο χαρακτηρισμός- γιατί σε προηγούμενη επίκαιρη ερώτηση που είχα απευθύνει στον κ. Πλακιωτάκη πριν από έναν περίπου χρόνο -τον περασμένο Νοέμβριο, Οκτώβριο, αν θυμάμαι καλά- είχε αναλάβει την ιδιοκτησία της πολιτικής επιλογής της εκχώρησης, της πώλησης του πλειοψηφικού πακέτου μετοχών για την ΟΛΗΓ Α.Ε.. Και δεν αφορά τις μνημονιακές δήθεν υποχρεώσεις, που λέτε εσείς ότι κληρονομήσατε από την κυβέρνηση ΣΥΡΙΖΑ. Απόδειξη για το γεγονός αυτό είναι ότι στο λιμάνι Φίλιππος Β΄ της Καβάλας ακολουθείται ο νόμος των υποπαραχώρησεων του ΣΥΡΙΖΑ. Δεν μπορεί, δηλαδή, εκεί πέρα να εφαρμόζετε το ν.4597/2049, αλλά στην Ηγουμενίτσα να εφαρμόζετε τη δικιά σας διάταξη, η οποία αφορά πώληση. Και ταυτόχρονα, αν τη συνυπολογίσει κανείς με το γεγονός ότι έχει μέσα σε ένα χρόνο διοίκησης 1.750.000 απευθείας αναθέσεις και ταυτόχρονα, αποθεματικά 93.000 ευρώ, ενώ συνήθως είθισται κάθε χρόνο να έχουν αποθεματικά κέρδη καθαρά πάνω από ενάμισι εκατομμύριο ευρώ, τότε αφορά ξεπούλημα, αν υπολογίσει κανείς και το γεγονός ότι ούτε υποχρεούται ο αγοραστής για επενδύσεις ούτε φαίνεται πουθενά κάτι τέτοιο και δεσμεύεται για κάτι τέτοιο. Και το δεύτερο που με άφησε έκπληκτο είναι το γεγονός ότι εδώ πέρα παραδέχεστε ότι η διαδικασία διορισμού της διοίκησης και της επιλογής του διευθύνοντος συμβούλου γίνεται από ένα ανεξάρτητο συμβούλιο που έχει ορίσει το Ταμείο Αξιοποίησης Ιδιωτικής Περιουσίας (ΤΑΙΠΕΔ) και μας λέτε ότι το ΤΑΙΠΕΔ είναι, ούτε λίγο ούτε πολύ, κράτος εν κράτει και δεν εφαρμόζει τους νόμους. Εγώ, ειλικρινά, αδυνατώ να αποδεχθώ ότι Υφυπουργός Κυβέρνησης της Ελληνικής Δημοκρατίας μάς λέει ότι δεν εφαρμόζεται ο ν.2932/2001, το άρθρο 22, ούτε η έγκριση του καταστατικού, το άρθρο 11 παράγραφος 2, που λέει ότι ο διευθύνων σύμβουλος οφείλει να έχει πτυχίο ΑΕΙ. Και κοιτάξτε να δείτε. Σας προλαβαίνω. Εδώ δεν κάνουμε κρίση ή κριτική για το αν το πτυχίο που κατέχει ο σημερινός διευθύνων σύμβουλος είναι επαρκές. Δεν βάζουμε ζήτημα επαγγελματικών δικαιωμάτων, αν έχει ικανότητες. Δεν βάζουμε αυτό. Βάζουμε αν είναι σύννομος ο διορισμός. Έχετε βεβαρημένο παρελθόν -όχι εσείς προσωπικά, ως Κυβέρνηση- για το γεγονός ότι διορίσατε στην ΕΥΠ έναν άνθρωπο ο οποίος δεν είχε το ανάλογο πτυχίο και τα προσόντα, για να διοριστεί σε εκείνη τη θέση, και ήρθατε μετά με τροπολογία και τροποποιήσατε τον νόμο, για να μπορέσει να γίνει διοικητής ο κ. Κοντολέων, Πραγματικά, έχετε βεβαρημένο παρελθόν. Και από τη μη απάντησή σας εδώ πέρα και φορτώνοντάς τα όλα στο ΤΑΙΠΕΔ, προφανώς καταλαβαίνω ότι ο διορισμός είναι μη σύννομος κατά τους νόμους. Καλά, να μην ξεχάσουμε και το βασικό ζήτημα της παραχώρησης χερσαίας ζώνης στο Δήμο Ηγουμενίτσας. Είστε Βουλευτής περιφέρειας, κύριε Βεσυρόπουλε. Πρέπει να καταλάβετε την αγωνία των πολιτών και των κατοίκων. Την περασμένη Δευτέρα ήρθε ο πρόεδρος του ΤΑΙΠΕΔ στην Ηγουμενίτσα. Συναντήθηκε με όλους τους φορείς και είπε ούτε λίγο ούτε πολύ ότι κάποια στιγμή θα δοθεί, αλλά δεν μας είπε: Θα δοθεί, πριν το αγοράσει ο ιδιώτης; Ποια κομμάτια θα δοθούν; Πότε; Με ποιο χρονοδιάγραμμα; Μέχρι στιγμής -προσέξτε να δείτε- έχετε φτιάξει μια επιτροπή μεταξύ των Γενικών Γραμματέων Οικονομικών, Ναυτιλίας και λοιπά, όπου η απόφαση να δοθούν τα τμήματα της χερσαίας ζώνης πάρθηκε, αλλά στις ανακοινώσεις τα φορτώνουν όλα στο ΤΑΙΠΕΔ. Πρέπει να σταματήσει αυτός ο εμπαιγμός. Μέχρι στιγμής ο κ. Πλακιωτάκης είχε έρθει στην Ηγουμενίτσα και μας είπε «σε έξι μήνες θα το δώσω». Ήρθε το καλοκαίρι, μας είπε «τέλος Αυγούστου θα το έχω δώσει». Βγάζει απόφαση η επιτροπή, μας λέει «το δίνω». Έρχεται ο διευθύνων σύμβουλος του ΤΑΙΠΕΔ στην Ηγουμενίτσα την περασμένη Δευτέρα, μας λέει «θα το δώσω». Μπορείτε να μας πείτε συγκεκριμένα; Να δεσμευτείτε: Θα το δώσω τότε. Θα πάρετε αυτά τα τμήματα και θα γίνει πριν την πώληση, την εκχώρηση, το ξεπούλημα σε ιδιώτη. Αυτές τις απαντήσεις περιμένω να λάβω από εσάς και πραγματικά, να μας δώσετε ξεκάθαρη απόφαση για το αν εφαρμόστηκε ο νόμος στο διορισμό.
Καλώς. Κύριε Βεσυρόπουλε, έχετε τον λόγο.
Κύριε συνάδελφε, για το πρώτο ερώτημα σας απάντησα στην πρωτολογία μου. Σε ό,τι αφορά στο δεύτερο ερώτημα, σχετικά με τη χερσαία ζώνη του λιμένα, θα πρέπει να αναφέρω ότι η γενική συνέλευση της εταιρείας του Οργανισμού Λιμένος Ηγουμενίτσας ΟΛΗΓ Α.Ε. έχει εγκρίνει με απόφαση της έκτακτης γενικής συνέλευσής της την απόφαση του διοικητικού συμβουλίου της ΟΛΗΓ Α.Ε. και έχει προ πολλού ξεκινήσει την απαιτούμενη διοικητική διαδικασία για την τροποποίηση και τον επανακαθορισμό των ορίων και τμημάτων της χερσαίας ζώνης λιμένος. Εννοούμε τα τμήματα της χερσαίας ζώνης που δεν είναι αναγκαία για λιμενικούς σκοπούς και δραστηριότητες, προκειμένου να παραχωρηθούν στον Δήμο Ηγουμενίτσας για τις ανάγκες των πολιτών και της πόλης. Αυτό, άλλωστε, είναι ξεκάθαρο στην πρόσκληση υποβολής εκδήλωσης ενδιαφέροντος για την απόκτηση πλειοψηφικού μεριδίου στο μετοχικό κεφάλαιο της ΟΛΗΓ Α.Ε., η οποία έχει αναρτηθεί στο κεντρικό ηλεκτρονικό μητρώο δημοσίων συμβάσεων, εμφανίζονται οι προς παραχώρηση συμπεριλαμβανόμενες στο διαγωνισμό εκτάσεις, στις οποίες είναι ξεκάθαρο ότι δεν συμπεριλαμβάνονται οι προς απόδοση στην τοπική κοινωνία εκτάσεις, που θα αποχαρακτηριστούν σύμφωνα με την ανωτέρω απόφαση του διοικητικού συμβουλίου της ΟΛΗΓ Α.Ε. Αυτό είναι απολύτως ξεκάθαρο. Ήδη υλοποιούνται οι σχετικές διαδικασίες και ενέργειες, όπως οι νομιμοποιήσεις προσχώσεων, ο επανακαθορισμός οριογραμμών αιγιαλού και άλλες ανάλογες, σε συνεργασία του Υπουργείου Οικονομικών με το Υπουργείο Ναυτιλίας, προκειμένου να ακολουθήσει ο ασφαλής αποχαρακτηρισμός των ανωτέρω τμημάτων της χερσαίας ζώνης λιμένα και να αποδοθούν στον δήμο. Αντιλαμβάνονται, συνεπώς, όλοι ότι δεν έχει καμμία νομιμοποιητική βάση και σχέση με την πραγματικότητα η παραφιλολογία και η σκόπιμη παραπληροφόρηση, που αναπτύσσεται περί ιδιωτικοποίησης ή παραχώρησης κοινόχρηστων και αστικών ζωνών της Ηγουμενίτσας, της Πλαταριάς και των Συβότων, σε ιδιώτες. Σας ευχαριστώ.
Δεσμευθείτε για χρονοδιάγραμμα, κύριε Υπουργέ, δεν είπατε για χρονοδιάγραμμα.
Συνεχίζουμε με τη δεύτερη, με αριθμό 241/2-12-2021 επίκαιρη ερώτηση πρώτου κύκλου, του Βουλευτού Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς τον Υπουργό Τουρισμού, με θέμα: «Αδιαφορία του Υπουργείου για την έναρξη λειτουργίας των Ανώτερων Σχολών Τουριστικής Εκπαίδευσης (ΑΣΤΕ)». Θα απαντήσει η Υφυπουργός Τουρισμού κ. Σοφία Ζαχαράκη. Ο συνάδελφος κ. Θραψανιώτης έχει τον λόγο.
Ευχαριστώ, κύριε Πρόεδρε. Κυρία Υφυπουργέ, οι σπουδαστές της ΑΣΤΕ στον Άγιο Νικόλαο έχουν προχωρήσει σε κατάληψη της σχολής από τις 11 Νοεμβρίου εξαιτίας της κοροϊδίας που υφίστανται με την κατ' ευφημισμό αναβάθμισης σπουδών, όπως αναφέρουν στην ανοιχτή επιστολή τους που έχει σταλεί και στο Υπουργείο και θα την καταθέσω στα Πρακτικά, διεκδικώντας ταυτόχρονα την επίλυση σειράς χρονιζόντων αιτημάτων. Να σημειωθεί ότι, όλο αυτό το διάστημα προσπαθούν να έρθουν σε επαφή με το Υπουργείο, αλλά μάταια. Από την Πέμπτη δε, 9 Δεκεμβρίου, γνωρίζετε επίσης ότι η ΑΣΤΕ Ρόδου έχει προχωρήσει και εκείνη σε κατάληψη. Είναι γνωστό ότι οι σπουδαστές των ΑΣΤΕ εισάγονται μέσω πανελληνίων εξετάσεων με υψηλές βαθμολογίες και μάλιστα για πολλούς αποτελεί πρώτη επιλογή, με βαθμολογίες από 18,5 χιλιάδες μόρια μέχρι και 12,5 χιλιάδες η ελάχιστη βάση. Έχουν υψηλή απορροφητικότητα στην αγορά εργασίας, γιατί ο τουρισμός παρά τη χρεωκοπία της χώρας που εκτόξευσε την ανεργία και ιδιαίτερα των νέων σε δυσθεώρητα ύψη στην εποχή των μνημονίων, παρά την πανδημική κρίση, εξακολουθεί να αποτελεί βασικό πυλώνα της οικονομίας, με αυξημένη ζήτηση σε εξειδικευμένο προσωπικό. Το παράδοξο είναι ότι ενώ εισάγονται με ακαδημαϊκά κριτήρια, στερούνται των δικαιωμάτων που παρέχει το Υπουργείο, όπως η σίτιση, το πάσο και άλλα. Το Υπουργείο Παιδείας δεν ενέκρινε επίσης το πρόγραμμα «ERASMUS», ενώ μέχρι πρόπερσι μπορούσαν να συμμετέχουν στο πρόγραμμα «ERASMUS», επειδή δεν αναγνωρίζονται σαν ανώτερες σχολές, ενώ πληρούν τα κριτήρια με βάση τον αριθμό των διδακτικών ωρών. Η σχολή του Αγίου Νικολάου φιλοξενείται προσωρινά σε κτήριο του δήμου που παραχωρήθηκε το 2006. Επειδή, όμως, στην Ελλάδα ισχύει το «ουδέν μονιμότερο του προσωρινού», εξακολουθεί να παραμένει στο ίδιο κτήριο που δεν καλύπτει, όμως, τις ανάγκες της φοίτησης των σπουδαστών. Με την υπ' αριθμόν 2000/2020 υπουργική απόφαση δημοσιεύθηκε το πρόγραμμα σπουδών και αφορούσε τους σπουδαστές όλων των ετών -το οποίο ανήγγειλε ο κ. Κόνσολας, ο προκάτοχός σας, ο οποίος είχε έλθει στον Άγιο Νικόλαο και χαιρετίστηκε θετικά και από την τοπική κοινωνία και από τους σπουδαστές- αλλά δέκα μέρες πριν την έναρξη της σχολικής χρονιάς τροποποιήθηκε η απόφαση και το νέο πρόγραμμα θα ισχύσει μόνο για τους νεοεισαχθέντες του έτους 2021 - 2022. Οι τελειόφοιτοι πιστεύοντας τις εξαγγελίες σας νοίκιασαν σπίτια για να κάνουν επιπλέον έτος, που το έτος, όμως, χάθηκε, αλλά και νεοεισερχόμενοι υποχρεούνται σε τετραετείς, ουσιαστικά, σπουδές, για να αποφοιτήσουν με πτυχίο διετούς ΙΕΚ. Το ερώτημα που τίθεται, κυρία Υφυπουργέ, είναι ποια μέτρα σκοπεύετε να πάρετε ως Κυβέρνηση, ώστε να άρετε την κατάφωρη αδικία και ταλαιπωρία των σπουδαστών και των οικογενειών τους, ικανοποιώντας ταυτόχρονα πάγια διαχρονικά αιτήματα, όπως τη σίτιση, το φοιτητικό πάσο και μια σειρά άλλων αιτημάτων, αλλά και για να λειτουργήσει, ουσιαστικά, η σχολή και φέτος; Ευχαριστώ πολύ, κύριε Πρόεδρε.
Κυρία Ζαχαράκη, έχετε τον λόγο για την πρωτολογία σας.
Κύριε Θραψανιώτη, ευχαριστώ για την ερώτηση και την ευκαιρία κυρίως για να συζητήσουμε για το ζήτημα της τουριστικής εκπαίδευσης με αφορμή αυτή πράγματι τη δυσάρεστη εξέλιξη της κατάληψης και λέω δυσάρεστη, διότι το μήνυμά μου προς τα παιδιά είναι ότι ανοιχτή σχολή σημαίνει ανοιχτές ευκαιρίες, ίσες ευκαιρίες για όλους και ειδικά για τα παιδιά τα οποία το χρειάζονται περισσότερο. Και ξέρουμε πραγματικά πόσοι και πραγματικά υψηλού επιπέδου μαθητές -μετέπειτα σπουδαστές- σπουδάζουν σε σχολές. Άρα το μήνυμα είναι ας ανοίξουμε τις σχολές. Το εξάμηνο μας πρέπει να προχωρήσει και από εκεί και πέρα σήμερα θα αναλύσουμε -νομίζω με τεκμήρια- και αν μη τι άλλο θα αξιολογηθούν όλες οι πράξεις που έγιναν, γίνονται και θα γίνουν ως προς την τουριστική εκπαίδευση στην Ελλάδα. Να θυμίσουμε λίγο σε αυτούς που μας παρακολουθούν -και βέβαια και με σεβασμό προς το Προεδρείο- ότι οι ΑΣΤΕ ανήκουν στην ανώτερη εκπαίδευση. Αυτή ούτως η άλλως προσδιορίζεται στο άρθρο 16 στην παράγραφο 7 του Συντάγματος. Παρέχουν επαγγελματική εκπαίδευση υψηλού επιπέδου -το είπατε και εσείς-, οι απόφοιτοί μας είναι και πολυάριθμοι, κυρίως, όμως, αξιοποιούνται από τις ξενοδοχειακές, τουριστικές επιχειρήσεις εδώ και πάρα πολλά χρόνια. Είναι ούτως ή άλλως οι ιστορικοί συνεχιστές των Ανώτερων Σχολών Τουριστικών Επαγγελμάτων που λειτουργούν από το ΄56. Έχουν δημόσια, δωρεάν τουριστική εκπαίδευση, ανώτερης τριτοβάθμιας εκπαίδευσης. Να σημειωθεί ότι από συστάσεώς τους, από το 1956 οι σχολές συνεχίζουν να παρέχουν ανώτερη τουριστική εκπαίδευση, η οποία διαφοροποιείται από τα ΙΕΚ, κύριε Βουλευτά και θα εξηγήσω γιατί διαφοροποιείται από τα ΙΕΚ. Εισέρχονται, όπως είπατε και πριν, με το σύστημα των πανελλαδικών εξετάσεων σε αντίθεση με τα ΙΕΚ. Γνωρίζουν τα παιδιά, λοιπόν, δίνοντας αυτές τις απαιτητικές εξετάσεις που αντεπεξέρχονται, ότι εισέρχονται σε σχολές ανώτερης τριτοβάθμιας εκπαίδευσης και όχι μεταδευτεροβάθμιας και αυτό φαίνεται και από τα επαγγελματικά δικαιώματα τα οποία παρέχονται από αυτές τις σχολές. Οι απόφοιτοί μας, λοιπόν, οι απόφοιτοι των σχολών μας, έχουν δικαιώματα τα οποία είναι ίδια που καθορίζονται με το π.δ.356/1989 με τους πτυχιούχους των τμημάτων τουριστικών επιχειρήσεων. Τι σημαίνει αυτό; Σημαίνει ότι ο απόφοιτος της σχολής της ΑΣΤΕ και της Ρόδου και της Κρήτης με τα ισότιμα επαγγελματικά δικαιώματα με τους αποφοίτους ΤΕΙ προσλαμβάνεται και διορίζεται σε θέση ΤΕ -πολύ σημαντικό-, ενώ αυτό επηρεάζει προφανώς και τις συλλογικές συμβάσεις εργασίας και λαμβάνουν επιπλέον επίδομα στο μισθολόγιό τους ως απόφοιτοι ανώτερων σχολών. Μάλιστα, οι σπουδαστές μας, τα παιδιά μας, με τις σχολές αυτές ξενοδοχειακής εκπαίδευσης, οι οποίες είναι εγνωσμένου κύρους, έχουν και πρακτική άσκηση με τρεις καλοκαιρινές περιόδους στα τρία έτη σπουδών. Τα τονίζω αυτά και ξέρω ότι επαναλαμβάνω θέματα τα οποία πιθανότατα να έχουν οριστεί και στην ερώτηση, γιατί είναι σήμερα υποκριτικό να λέμε για υποβάθμιση των πτυχίων με πτυχία -και αν θέλετε μία ισοτιμία- ΙΕΚ για όλα τα παραπάνω. Γιατί έχουν την κατοχύρωση των επαγγελματικών δικαιωμάτων και έχουν βέβαια και μια σταθερή και γνωστή επίδοση ως απόφοιτοι αυτών των ιστορικών σχολών όλα αυτά τα χρόνια. Είναι μάλιστα, όπως είπα πριν, γνωστό ότι οι απόφοιτοί μας έχουν δουλέψει και δουλεύουν και είναι πραγματικά ανάρπαστα τα στελέχη τα οποία αποφοιτούν από τις σχολές μας. Μάλιστα προχωράμε πολύ σύντομα και σε μια μελέτη ειδική για τις επαγγελματικές προδιαγραφές αλλά και για την αποκατάσταση των σπουδαστών μας ως απόφοιτοι πλέον όλων των σχολών του Υπουργείου. Αυτό το τονίζω, γιατί με κανέναν τρόπο δεν θα ήθελα να συνδεθεί αυτή η κουβέντα με μια κουβέντα για μια υποβάθμιση των σχολών. Πάμε να δούμε τι έχει γίνει φέτος. Θα αξιοποιήσω λίγο τον χρόνο, μειώνοντας τον χρόνο της δευτερολογίας, αν μου επιτρέπετε, κύριε Πρόεδρε, με σεβασμό πάντα ως προς τον χρόνο του Προεδρείου. Στο πλαίσιο εκσυγχρονισμού, λοιπόν, των προγραμμάτων σπουδών των ΑΣΤΕ πράγματι τον Δεκέμβριο του ΄20 υπογράφηκε μια κοινή υπουργική απόφαση της κ. Νίκης Κεραμέως, της Υπουργού Παιδείας, μαζί με τον κ. Μάνο Κόνσολα. Γιατί συνέβη αυτό; Διότι έπρεπε πραγματικά να αναβαθμιστεί το περιεχόμενο των παρεχόμενων σπουδών σε κάθε εξάμηνο. Θυμίζω ότι υπήρχε ένα πρόγραμμα σπουδών το οποίο είχε μαθήματα οροφοκομίας 1 και μπαρ και αναβαθμίσαμε χωρίς να υποτιμάμε κανένα μάθημα. Είναι πολύ σημαντικό για τη βιωματική, γι' αυτήν την διφυή εκπαίδευση που προσφέρουμε. Αναβαθμίσαμε το σύνολο των σπουδών με μαθήματα όπως είναι ξενοδοχειακό μάνατζμεντ, στρατηγικό μάρκετινγκ ή διοίκηση ανθρωπίνων πόρων. Μετά από την αναστολή της ΚΥΑ, γιατί ανεστάλη η ΚΥΑ; Γιατί αντιλαμβανόμαστε ότι είμαστε στην έναρξη ενός ακαδημαϊκού έτους όλα αυτά τα οποία πρέπει να συμβούν, ο διαγωνισμός για τα βιβλία, η πρόσληψη καινούργιων καθηγητών που έχουν να κάνουν με το νέο πρόγραμμα σπουδών είναι μια χρονοβόρος διαδικασία και όχι μόνο χρονοβόρος. Πρέπει να είμαστε πάρα πολύ σοβαροί, όταν μιλάμε για την κατάρτιση προγραμμάτων σπουδών. Θέλουμε να πιάσουμε το νήμα από την αρχή και να δούμε ολιστικά το πρόγραμμα σπουδών. Φανταστείτε, λοιπόν, ότι τα παιδιά τα οποία επρόκειτο να αποφοιτήσουν φέτος είχαν κάνει ένα συγκεκριμένο πρόγραμμα σπουδών για τους ήδη φοιτούντες. Μετά από πραγματικά αναλυτική διαβούλευση με το Υπουργείο Παιδείας αποφασίσαμε -και τα δύο Υπουργεία- ότι πρέπει για λόγους ορθολογικούς και μη ανατροπής της μέχρι τώρα σειράς σπουδών των ήδη φοιτούντων σπουδαστών να γίνει αποφοίτηση των σπουδαστών που έχουν σπουδάσει με το συγκεκριμένο πρόγραμμα σπουδών και να εφαρμοστεί το νέο πρόγραμμα σπουδών -τι πιο λογικό;- στα παιδιά τα οποία εισέρχονται τώρα στο πρώτο έτος, έτσι ώστε να μην ανατρέψουμε και οικογενειακό προγραμματισμό και βέβαια και έναν προγραμματισμό ροής και σειράς των σπουδών. Θα συνεχίσω μετά, γιατί βλέπω ότι ήδη έχω κάνει κατάχρηση του χρόνου. Ευχαριστώ.
Καλώς, εντάξει, κυρία Ζαχαράκη. Ορίστε, κύριε Θραψανιώτη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κυρία Υφυπουργέ, να χαιρετίσω ειλικρινά την πρόθεσή σας να βρεθεί λύση για τις ΑΣΤΕ. Όμως, θα πρέπει να υπάρχουν συγκεκριμένες προτάσεις, συγκεκριμένο χρονοδιάγραμμα, ούτως ώστε να γίνετε πειστικοί, διότι είναι απαράδεκτο -συγγνώμη που θα το πω- μία βδομάδα πριν την έναρξη της σχολικής χρονιάς να ανακοινώνετε στους σπουδαστές ότι «ξέρετε, το νομοσχέδιο που ψηφίσαμε δεν ισχύει για σας, ενώ θα ίσχυε για όλους τους σπουδαστές, δεν ισχύει, ισχύει, όμως, για τους νεοεισαχθέντες». Ξέρετε τι σημαίνει αυτό, κυρία Υφυπουργέ; Οι γονείς μπήκαν σε ταλαιπωρία, σε έξοδα σε μία περιοχή που έχει αυξημένο τουρισμό, με δυσκολίες για να βρουν στέγη, με δυσκολίες για να μπορέσουν να ανταποκριθούν στα έξοδά τους, με δυσκολίες στη σίτιση -που δεν υπάρχει- με δυσκολίες στη μετακίνηση, με βάση όχι την υπόσχεση, με βάση τον νόμο, με βάση την κοινή υπουργική απόφαση ότι θα ίσχυε η αναβάθμιση των σπουδών για όλα τα έτη και όχι μόνο για τους νεοεισαχθέντες. Από την άλλη μεριά, κυρία Υπουργέ, εγώ θέλω να αναφερθώ και στο γεγονός -γι' αυτό λέω ότι πρέπει να είναι πειστικές οι προτάσεις με χρονοδιάγραμμα- ότι ο προκάτοχός σας με την ανακοίνωση για την αναβάθμιση των σπουδών των σχολών λέει συγκεκριμένα: «Θέλω να ευχαριστήσω την Υπουργό Παιδείας η οποία αντιλήφθηκε την ανάγκη να προσδώσουμε ένα ισχυρό μεταρρυθμιστικό πρόσημο στις δομές τουριστικής εκπαίδευσης». Και όμως, κυρία Υφυπουργέ, αυτό το πήρε πίσω η κ. Κεραμέως. Και πώς το πήρε πίσω; Λέγοντας σε ερώτηση που καταθέσαμε στη Βουλή «σε απάντηση της εν λόγω ερώτησής σας το Υπουργείο Παιδείας είναι αναρμόδιο, δεν έχει καμμία αρμοδιότητα για να απαντήσει». Και ειλικρινά λυπάμαι. Είναι σχολές οι οποίες έχουν προσφέρει. Μαζί μου έχω επιστολές συμπαράστασης από τον Πανελλήνιο Σύλλογο Διευθυντών, από το Εργατικό Κέντρο, από την εστίαση. Είναι άνθρωποι οι οποίοι αξιοποιούν τους απόφοιτους των σχολών, αλλά και κατά την πρακτική άσκησή τους. Επομένως, εγώ πολύ ειλικρινά -και το λέω με κάθε ειλικρίνεια- θέλω να πιστέψω την καλή πρόθεση που έχετε, όμως, θα πρέπει να δώσετε συγκεκριμένα παραδείγματα, για να μπορέσουν να το πιστέψουν και οι σπουδαστές και να επιστρέψουν στις σχολές τους, διότι ξέρετε τι μου θυμίζει αυτό; Το «ERASMUS» δεν το ενέκρινε η κ. Κεραμέως, επειδή δεν αναγνωρίζονται οι ΑΣΤΕ ως τριτοβάθμια εκπαίδευση. Και εμένα μου θυμίζει κάτι που εσείς δεν το θυμάστε, μου θυμίζει μια πορεία που έκαναν οι σπουδαστές των ΚΑΤΕΕ από τη Θεσσαλονίκη προς την Αθήνα το 1972, διεκδικώντας την αναβάθμιση των σπουδών τους, ενώ οι σπουδαστές της Αθήνας εγκατέλειψαν τη σχολή τους. Είναι ένα τραγικό -τουλάχιστον για όσους το θυμούνται- περιστατικό το ότι διένυσαν την απόσταση Θεσσαλονίκη - Αθήνα περπατώντας. Ευχαριστώ πολύ.
Καλώς, ευχαριστούμε τον κ. Θραψανιώτη. Ορίστε, κυρία Υπουργέ, έχετε τον λόγο.
Κύριε Θραψανιώτη, η μόνη οδός που θέλουμε να περπατήσουν αυτά τα παιδιά είναι μία οδός προόδου και σας διαβεβαιώ για αυτό και καμμία οδός ταλαιπωρίας. Όμως, επειδή ζητήσατε συγκεκριμένα πράγματα και οφείλω ούτως ή άλλως να απαντήσω με στοιχεία, πάμε να δούμε, λοιπόν, τι έχουμε κάνει με συγκεκριμένα πράγματα και με συγκεκριμένο χρονοδιάγραμμα και με αριθμούς και στοιχεία. Ήδη, όπως είπα, προχωρήσαμε στον διεθνή διαγωνισμό για την παροχή των συγγραμμάτων. Μέχρι τότε -όπως γίνεται και στα πανεπιστήμια πολλές φορές, ξέρετε- λειτουργούν και θα λειτουργούν όταν με το καλό τα παιδιά επιστρέψουν στην τάξη, που επιστρέφουν σιγά-σιγά και πραγματικά ελπίζω να είναι πολύ σύντομα, καθώς οι μάχες δίνονται με ανοιχτά σχολεία, με ανοιχτές σχολές. Εκεί κερδίζονται οι μάχες του δημόσιου συστήματος εκπαίδευσης και επιμένω σε αυτό. Άρα, προχωρήσαμε, επιπλέον, στην πρόσληψη των εκπαιδευτικών. Είναι είκοσι έξι εκπαιδευτικοί στην ΑΣΤΕΚ -τελείωσε η διαδικασία της αξιολόγησης την Παρασκευή από τις επιτροπές και πράγματι είναι έτοιμοι για πρόσληψη- και είκοσι τέσσερις στην ΑΣΤΕΡ. Επιπλέον διοικητικοί υπάλληλοι οι οποίοι έχουν προσληφθεί ΙΔΟΧ οκτάμηνης διάρκειας, επτά στην ΑΣΤΕΚ και τέσσερις στην ΑΣΤΕΡ, ένας μόνιμος υπάλληλος, ο οποίος πλέον έρχεται να συνδράμει και την κ. Σημαντηράκη, την κ. διευθύντρια, στο πολύ σημαντικό έργο το οποίο έχει μέχρι τώρα ούτως ή άλλως καταθέσει. Την είδαμε την προηγούμενη βδομάδα και αναλύσαμε όλα τα ζητήματα τα οποία θέτουμε και σήμερα. Και βέβαια θυμίζω ότι στην ΑΣΤΕΚ και στην ΑΣΤΕΡ ήδη υπηρετούν πέντε μόνιμοι καθηγητές διαφόρων βαθμίδων και τρεις μόνιμοι διοικητικοί. Στη Ρόδο πέντε μόνιμοι καθηγητές διαφόρων βαθμίδων και έξι μόνιμοι διοικητικοί. Σας είπα για τη διαδικασία προσλήψεων. Προχωρώ στα ζητήματα τα οποία έχουν να κάνουν με τα σπουδαστικά θέματα, γιατί είναι πολύ σημαντικό και το θέμα της σπουδαστικής μέριμνας. Θυμίζω ότι στους τριακόσιους έξι σπουδαστές της Ρόδου και στους διακόσιους εβδομήντα έξι σπουδαστές της Κρήτης -οι αριθμοί ούτως ή άλλως αποδεικνύουν και το ενδιαφέρον- παρέχεται στεγαστικό επίδομα με τους ίδιους όρους που παρέχεται και για τους φοιτητές του Υπουργείου Παιδείας και με την ψήφιση του άρθρου 225 του ν. 4823/2021 ξεκινάμε ως Υπουργείο Τουρισμού επαφές με τα Υπουργεία Οικονομικών Μεταφορών και Υποδομών για τη δυνατότητα εξασφάλισης πιστώσεων, έτσι ώστε το έτος 2022-2023 να μπορούμε να παρέχουμε και πάσο μειωμένου κομίστρου, όπως για τους σπουδαστές μας. Τώρα για τα κτηριακά ζητήματα της ΑΣΤΕΚ, το είπατε από την ημερομηνία την οποία ετέθη η ερώτηση, δεν έχουμε ιδιόκτητο εκπαιδευτικό κτήριο. Χρησιμοποιούμε κτήριο το οποίο μας έχει παραχωρηθεί από τον δήμο Αγίου Νικολάου και βέβαια μεταφέρουμε και κονδύλια στους διευθυντές των εκπαιδευτικών μονάδων, έτσι ώστε ως δευτεροδιατάκτες να μπορούν να προβαίνουν απευθείας σε χρήση κονδυλίων για λειτουργικές ανάγκες. Αξιοποιείται, επίσης, ένα κτήριο εκτός της ΑΣΤΕΚ και έχουμε δώσει συγκεκριμένες οδηγίες στην κεντρική υπηρεσία του Υπουργείου για αναγκαίες μισθώσεις -ο ίδιος ο Υπουργός το έχει κάνει πολλές φορές- τυχόν αναγκαίων επιπλέον χώρων. Ως νέα διακυβέρνηση -και μάλιστα είχα τη χαρά να το κάνω- προχωρήσαμε σε αναβάθμιση, κύριε Βουλευτά, μετά από έντεκα χρόνια της πρακτικής άσκησης -και αυτό μπορείτε να το αξιολογήσετε- των σπουδαστών μας, είτε πρόκειται για το ΙΕΚ είτε πρόκειται για τα παιδιά μας των ΑΣΤΕΚ. Υπάρχουν περισσότερες επιχειρήσεις και εντός της Ευρωπαϊκής Ένωσης, αν επιθυμούν, νέες και σύγχρονες κατηγορίες τις οποίες συναποφασίσαμε και συνυπογράψαμε μαζί με το Υπουργείο Παιδείας, την κ. Κεραμέως και τον κ. Χατζηδάκη για αυτήν τη δυνατότητα. Και για το «ERASMUS» σας διαβεβαιώ ότι είμαστε σε συνεχή επαφή, έτσι ώστε να μπορέσουμε να εξετάσουμε όλες τις δυνατότητες που μας δίνει ο ευρωπαϊκός ούτως ή άλλως χώρος έτσι ώστε να μπορούμε να επανέλθουμε σε κάποια μορφή «ERASMUS» και να έχουν την κινητικότητα τα παιδιά. Και πολύ σημαντικό, επειδή μιλάμε για το αύριο, είναι το τι κάναμε. Πήραμε τεχνική βοήθεια, κύριε Βουλευτά, ύψους εκατοντάδων χιλιάδων ευρώ από την Ευρωπαϊκή Επιτροπή. Ήδη υπάρχει αυτό το πράγμα σε εξέλιξη, για την υποστήριξη, τον σχεδιασμό και κυρίως την υλοποίηση μιας νέας πολιτικής για την τουριστική εκπαίδευση, ολιστική, που έχει να κάνει με όλες τις σχολές μας, σ' αυτήν προφανώς συμπεριλαμβάνονται και η Ρόδος και η Κρήτη -η ΑΣΤΕΡ και η ΑΣΤΕΚ- για τη βελτίωση των παρεχόμενων υπηρεσιών και βέβαια μια ψηφιοποίηση πολλών εκ των υπηρεσιών που παρέχουμε και μία βελτίωση πολύ σημαντική στη διά βίου κατάρτιση, αλλά και στην εκπαίδευση. Η τεχνική βοήθεια εγκρίθηκε από τον Αύγουστο του 2021 -ζητήσατε ημερομηνίες- θα διαρκέσει όλο το 2022 και θα ολοκληρωθεί αρχές του 2023. Ήδη έχουμε ξεκινήσει συναντήσεις με τον τεχνικό σύμβουλο από την DG REFORM, έχουμε ήδη κάνει αντίστοιχη ομάδα εργασίας, προχωράμε σε διυπουργική διοικούσα επιτροπή, γιατί αντιλαμβάνεστε ότι έχουμε πολλές συναρμοδιότητες και είναι σημαντικό τα υπουργεία να είναι σύμφωνα -αναδεικνύεται και από αυτήν την κουβέντα που κάνουμε σήμερα- και θα έχουμε μελέτες στρατηγικής και ειδικές αναλύσεις για την ελληνική τουριστική εκπαίδευση. Και βέβαια στόχος μας, κύριε Βουλευτά, είναι η βασική μας πτυχή, κέντρο και καρδιά αυτής της προσπάθειας, είναι η δημιουργία ενός νέου και ευέλικτου φορέα, μιας τουριστικής ακαδημίας, η οποία ουσιαστικά θα ασχολείται αποκλειστικά με αυτό το θέμα και σε αυτό βέβαια, προφανώς, μιλάμε για την ένταξη όλων των εκπαιδευτικών μονάδων του Υπουργείου Τουρισμού. Οραματιζόμαστε μία σχολή και μια ακαδημία η οποία να έχει μέσα πραγματικά αναβαθμισμένο περιεχόμενο, σύμφωνα με τις επιταγές μιας νέας τουριστικής πραγματικότητας, την οποία ήδη απολαμβάνουμε ως χώρα. Είδατε τα πολύ ενθαρρυντικά τωρινά στοιχεία αυτής της περιόδου, αλλά και τα πολύ ενθαρρυντικά μελλοντικά στοιχεία του ενδιαφέροντος που, πλέον, η Ελλάδα έχει ως πολύ δυνατό brand στον τουρισμό, στη φιλοξενία εγώ θα σας έλεγα. Και πραγματικά -για να κάνω μια ανακεφαλαίωση- προχωράμε ως προς το προκείμενο της ερώτησης σε μια καθαρή εφαρμογή του νέου προγράμματος στα παιδιά του πρώτου έτους με μια ολιστική προσέγγιση, με στήριξη της τεχνικής βοήθειας της τουριστικής ακαδημίας μέχρι το 2023, για να μπορούμε να σχεδιάσουμε την αναβάθμιση των ΑΣΤΕ, που ήδη ξεκινήσαμε το 2021 με συγκεκριμένο τρόπο. Επαναλαμβάνω, καλώ τα παιδιά να επιστρέψουν στις τάξεις, εκεί πραγματικά γίνεται δουλειά και μπορούμε μέσα από συνέργειες να βρούμε τους καλύτερους τρόπους συνεργασίας. Είναι υψηλού επιπέδου σχολές, είναι υψηλού επιπέδου εκπαίδευση και νομίζω ότι μπορούμε να συνεχίσουμε να την παρέχουμε. Ευχαριστώ πολύ.
Ευχαριστούμε, κυρία Υπουργέ.
Μία ερώτηση θα ήθελα να κάνω, κύριε Πρόεδρε.
Όχι, κύριε Θραψανιώτη, έχει εξαντληθεί η συζήτηση. Πριν περάσουμε στις επόμενες επίκαιρες ερωτήσεις, επιτρέψτε μου να πω, για να καταγραφεί και στα Πρακτικά, ότι δεν θα συζητηθούν κατόπιν συνεννόησης των Βουλευτών με τα αρμόδια Υπουργεία, τους αρμόδιους Υπουργούς, τέσσερις επίκαιρες ερωτήσεις και συγκεκριμένα οι ακόλουθες: Η πέμπτη με αριθμό 248/4-12-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου απολύοντας το προσωπικό καθαριότητας στο Υπουργείο Οικονομικών μετά από είκοσι έτη δουλειάς». Η έκτη με αριθμό 257/6-12-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι». Η ενδέκατη με αριθμό 260/6-12-2021 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Περιβάλλοντος και Ενέργειας, με θέμα: «Λειτουργία λατομικής ζώνης Κέρκυρας». Η τρίτη με αριθμό 255/6-12-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού με θέμα: «Απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕAKN) του Αγίου Κοσμά». Προχωρούμε στη συζήτηση της πρώτης με αριθμό 263/6-12-2021 επίκαιρης ερώτησης δεύτερου κύκλου του Βουλευτή Σερρών της Νέας Δημοκρατίας κ. Αναστάσιου (Τάσου) Χατζηβασιλείου προς τον Υπουργό Εργασίας και Κοινωνικών Υποθέσεων, με θέμα: «Θεσμοθέτηση μειωμένου εισιτηρίου στα ΜΜΜ για τις οικογένειες τριτέκνων». Στην ερώτηση θα απαντήσει η Υφυπουργός Εργασίας και Κοινωνικών Υποθέσεων, η κ. Μαρία Συρεγγέλα. Κύριε Χατζηβασιλείου, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κυρία Υπουργέ, το δημογραφικό πρόβλημα είναι εντονότερο από ποτέ και το γνωρίζετε πάρα πολύ καλά. Χαίρομαι, που η Κυβέρνηση ακολουθεί μία ολιστική πολιτική, με στοχευμένες παρεμβάσεις, ούτως ώστε να βοηθήσει την ελληνική οικογένεια και να πείσει τους νέους να γεννήσουν περισσότερα παιδιά. Ένα από τα σημαντικά μέτρα στήριξης των τριτέκνων οικογενειών θα ήταν και η παροχή έκπτωσης εισιτηρίου στις μεταφορές τους με τα μέσα μαζικής μεταφοράς. Γνωρίζετε πάρα πολύ καλά ότι θα έδινε ανάσα σε διακόσιες είκοσι χιλιάδες οικογένειες τριτέκνων σε όλη τη χώρα και θα τους στήριζε έτι περαιτέρω. Θα ήθελα να σας ρωτήσω: Τι προβλέπει το υφιστάμενο νομοθετικό πλαίσιο για τις μεταφορές των τριτέκνων με τα μέσα μαζικής μεταφοράς; Προτίθεται η Κυβέρνηση να θεσμοθετήσει μία έκπτωση εισιτηρίου σ' αυτήν την κατηγορία; Ευχαριστώ, κύριε Πρόεδρε.
Και εμείς ευχαριστούμε. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, να πούμε, ότι το δημογραφικό πρόβλημα είναι ένα θέμα με κρίσιμες εθνικές διαστάσεις και ένα σοβαρό διακύβευμα, όχι μόνο για τη χώρα μας, αλλά και για όλη την Ευρώπη. Για τον λόγο αυτό, έχει τεθεί στο επίκεντρο της ατζέντας της Κυβέρνησης αλλά και της Ευρωπαϊκής Ένωσης. Είδαμε ότι υπάρχει το συγκεκριμένο χαρτοφυλάκιο πλέον με Επίτροπο Δημογραφίας. Βέβαια, το αντικείμενο πάντα είναι η χάραξη και η εφαρμογή συντονισμένων, αλλά και στοχευμένων πολιτικών για την ανάσχεση και της τάσης της πληθυσμιακής συρρίκνωσης, αλλά και της γήρανσης. Η δημογραφική πολιτική συνδέεται άρρηκτα και με την οικογενειακή πολιτική και με την ενεργό γήρανση και με την προώθηση της ισότητας των φύλων. Αυτό, άλλωστε, δεν το λέω εγώ, το λέει η έκθεση της Διακομματικής Επιτροπής της Βουλής, στην οποία είχε συμφωνήσει η συντριπτική πλειοψηφία των κομμάτων, πλην του ΚΚΕ και της Χρυσής Αυγής. Απαιτείται, λοιπόν, προσεκτική μελέτη των αναγκών που προκύπτουν από τον μετασχηματισμό στις δομές της ελληνικής κοινωνίας και λήψη τόσο οριζόντιων όσο όμως και πιο εξειδικευμένων μέτρων, ώστε να μπορούν να αποδώσουν αυτά και να εφαρμοστούν και σε διάρκεια και σε βάθος χρόνου. Άρα γι' αυτό χρειάζεται και εθνική συναίνεση. Είναι εδώ και οι κύριοι της Αξιωματικής Αντιπολίτευσης. Έχουμε συμφωνήσει σε μια έκθεση της Διακομματικής Επιτροπής της Βουλής πάνω στο θέμα αυτό. Οφείλουμε, βέβαια, να αναγνωρίσουμε ότι η Κυβέρνηση στηρίζει έμπρακτα σε κάθε νομοθετική, αλλά και θεσμική πρωτοβουλία της την ελληνική οικογένεια και πολύ περισσότερο των μεγάλων οικογενειών, τρίτεκνων και πολυτέκνων, μέσω της προώθησης της ισότητας, της εναρμόνισης της οικογενειακής και επαγγελματικής ζωής και την ενίσχυση της προστασίας της θέσης εργασίας για τους νέους γονείς. Ενδεικτικά, αναφέρουμε τον ν.4808, με τον οποίο διευρύνθηκε η προστασία των γονέων, ιδίως των γονέων που έχουν αυξημένες οικογενειακές υποχρεώσεις, δηλαδή των μεγάλων οικογενειών, και διασφαλίστηκε πληρέστερα η θέση εργασίας τους για όσο χρόνο ανατρέφουν τα παιδιά τους. Θεσπίσαμε τη γονική άδεια τεσσάρων μηνών για κάθε γονέα με αυτοτελές δικαίωμα για κάθε παιδί, εκ των οποίων οι δύο πρώτοι μήνες είναι επιδοτούμενοι από τον ΟΑΕΔ. Άλλη σημαντική πρόβλεψη, που διευκολύνει τους γονείς με αυξημένες οικογενειακές υποχρεώσεις είναι το δικαίωμα μέχρι τα παιδιά τους να φτάσουν την ηλικία των δώδεκα ετών να ζητούν και ευέλικτες ρυθμίσεις εργασίας είτε είναι τηλεργασία είτε είναι ευέλικτο ωράριο εργασίας και βέβαια με ταυτόχρονη προστασία της θέσης εργασίας τους μετά την επιστροφή τους ή κατά την επιστροφή τους μετά από αυτές τις άδειες. Δηλαδή για πρώτη φορά υπάρχει μία πρόβλεψη όχι μόνο για τη μητέρα, όταν φέρνει στον κόσμο το παιδί της, αλλά και για τον πατέρα για ένα χρονικό διάστημα. Προς αυτήν την κατεύθυνση το πρόγραμμα «Ψηφιακή Μέριμνα» ήταν για την ενίσχυση κυρίως των μεγάλων οικογενειών. Από το πρόγραμμα μπορούσαν να δεχθούν τις υπηρεσίες ψηφιακής μέριμνας με τάμπλετ και υπολογιστές όλες οι εισοδηματικές κατηγορίες που λαμβάνουν το Α21. Ταυτόχρονα προκηρύξαμε δύο χιλιάδες ενενήντα θέσεις στον δημόσιο τομέα που ήταν άνεργοι ειδικών κατηγοριών, τρίτεκνοι και πολύτεκνοι, που υπάγονται στις προστατευτικές διατάξεις του ν.2643/1998 σε διάφορες περιφέρειες της χώρας, διαδικασία που είχε να λάβει η χώρα από τον Δεκέμβριο του 2014. Επίσης, ένα μέτρο που διευκολύνει ιδιαίτερα τους γονείς είναι οι «Νταντάδες της Γειτονιάς» που συγχρηματοδοτείται από το ΕΣΠΑ και αφορά και την οικονομική ενίσχυση των εργαζόμενων γονέων και ιδίως των μητέρων για φύλαξη βρεφών. Άλλωστε αυτό ήταν και μέσα στην έκθεση της Διακομματικής Επιτροπής της Βουλής. Είχαμε τότε συμφωνήσει όλες και όλοι. Ταυτόχρονα, ήδη επεξεργαζόμαστε ένα εθνικό σχέδιο δράσης για τη δημογραφία και την οικογένεια, έχοντας ως βάση τα πορίσματα όπως είπαμε της Διακομματικής Επιτροπής της Βουλής για το δημογραφικό, την Πράσινη Βίβλο της Ευρωπαϊκής Ένωσης για την ενεργό γήρανση και το μακροπρόθεσμο όραμα για τις αγροτικές περιοχές. Στόχος είναι μετά τη μελέτη των ιδιαίτερων συνθηκών της χώρας μας να σχεδιαστούν και να υλοποιηθούν ακόμα περισσότερα μέτρα που θα ανταποκρίνονται με τρόπο συνεκτικό και ολιστικό στις ανάγκες των ελληνικών οικογενειών, ιδίως δε όταν επιβαρύνονται με αυξημένες οικογενειακές υποχρεώσεις, όπως είναι οι μεγάλες οικογένειες, καλύπτοντας τα υφιστάμενα κενά προστασίας. Η θεσμοθέτηση της έκπτωσης εισιτηρίου για τα μέλη των τρίτεκνων οικογενειών -για τους πολύτεκνους υπάρχει στις μετακινήσεις τους- όσον αφορά τα μέσα μαζικής μεταφοράς, είναι ένα από τα μέτρα που μελετώνται. Είμαστε σε άμεση συνεργασία με το Υπουργείο Υποδομών και Μεταφορών, προκειμένου να γίνει όσο το δυνατόν πιο άμεσα η υλοποίησή του, καθώς πιστεύουμε ότι θα συμβάλει θετικά στην ανακούφιση αυτών των οικογενειών από τα αυξημένα βάρη τα οποία πράγματι αντιμετωπίζουν.
Κύριε Χατζηβασιλείου, έχετε τον λόγο για τη δευτερολογία σας.
Ευχαριστώ πολύ, κυρία Υπουργέ, και εσάς και τον κ. Χατζηδάκη, που το θέμα αυτό το έχετε ψηλά στην ατζέντα, αλλά και την ηγεσία του Υπουργείου Υποδομών και Μεταφορών, που, όπως πολύ σωστά λέτε, δείχνει ιδιαίτερη ευαισθησία στο ζήτημα αυτό. Χαίρομαι που το επεξεργάζεστε και οφείλω να αναγνωρίσω και τη δική της προσωπική δουλειά στο κομμάτι της δημογραφίας. Να ευχαριστήσω, όμως, και το Βήμα της Βουλής και τις επιχειρήσεις που ξέρω πολύ καλά και στην πατρίδα μου, τις Σέρρες, αλλά και στην υπόλοιπη Ελλάδα, ότι από μόνες τους προσφέρουν διευκολύνσεις και ελαφρύνσεις στις οικογένειες με τρία παιδιά, γεγονός που δείχνει ότι η ελληνική κοινωνία με τρόπο αυτόματο στηρίζει τη δημογραφία. Και πάλι σας ευχαριστώ πολύ.
Κυρία Συρεγγέλα, έχετε τον λόγο.
Πολύ σύντομα να πω ότι το κομμάτι της δημογραφίας, επειδή όπως είπαμε είναι ένα εθνικό θέμα το οποίο πρέπει άμεσα να δούμε και να αντιμετωπίσουμε, θα πρέπει να στηριχτεί στη συνεργασία όλων μας, είτε είμαστε δημόσιοι φορείς είτε είναι ιδιωτικός τομέας. Bλέπουμε και από τον ιδιωτικό τομέα, όπως είπατε, κύριε Χατζηβασιλείου, ότι ήδη έχουν ξεκινήσει προσπάθειες στο πλαίσιο της εταιρικής κοινωνικής ευθύνης για το κομμάτι της δημογραφίας και φυσικά από τις οργανώσεις της κοινωνίας των πολιτών. Μόνο όταν είμαστε όλες και όλοι μαζί ενωμένοι, τότε μπορούμε να πετύχουμε τα καλύτερα.
Ευχαριστούμε. Συνεχίζουμε με την ένατη με αριθμό 258/6-12-2021 επίκαιρη ερώτηση δεύτερου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα «Η αδράνεια της κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών Κορινθιακής σταφίδας». Θα απαντήσει ο Υπουργός Αγροτικής Ανάπτυξης και Τροφίμων, ο κ. Σπυρίδων - Παναγιώτης (Σπήλιος) Λιβανός. Κύριε Χαρίτση, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, μεταξύ των προϊόντων της πρωτογενούς παραγωγής που επλήγησαν σφοδρά από την πανδημία βρίσκεται εδώ και δύο χρόνια, όπως γνωρίζετε πάρα πολύ καλά, και η σταφίδα. Ήδη από την προηγούμενη καλλιεργητική χρονιά, παραγωγοί και συνεταιριστικές οργανώσεις προειδοποιούσαν ότι τα σημαντικά αποθέματα σταφίδας τα οποία είχαν συσσωρευτεί και είχαν μείνει αδιάθετα θα είχαν σοβαρότατες επιπτώσεις και θα επηρέαζαν και φέτος τις τιμές παραγωγού. Στα περσινά αποθέματα που παραμένουν σε αποθήκες έρχονται να προστεθούν και οι ποσότητες της φετινής και αυξημένης παραγωγής, ενώ οι συνεταιριστικές οργανώσεις που μπορούσαν μέχρι και πέρυσι να προσφέρουν στήριξη σε οργανωμένους παραγωγούς, με αξιοπρεπείς τιμές, φέτος αδυνατούν πλέον λόγω των συσσωρευμένων αποθεμάτων να ανταποκριθούν σ' αυτόν τον ρόλο. Οι συνεταιριστικές οργανώσεις, λοιπόν, παρουσιάζουν και τα μεγαλύτερα αυτή τη στιγμή αδιάθετα αποθέματα και υφίστανται και τα πιο ισχυρά πλήγματα. Συνέπεια όλων αυτών είναι ότι οι αγρότες παραγωγοί της κορινθιακής σταφίδας παραδίδονται στα χέρια ιδιωτών εμπόρων, με δυσμενέστατους όρους διαπραγμάτευσης, με τους εμπόρους να εκμεταλλεύονται αυτήν την κρίση η οποία υπάρχει στον κλάδο, με τη σχεδόν μηδενική ζήτηση και την αδυναμία των συνεταιριστικών οργανώσεων να παρέμβουν. Έχουν υπάρξει εδώ και μήνες, κύριε Υπουργέ, όλες αυτές οι προειδοποιήσεις από τους αγρότες, από τις συνεταιριστικές οργανώσεις. Δυστυχώς, δεν έχουμε δει μέχρι και σήμερα να έχει υπάρξει κάποια ενέργεια από τη μεριά της Κυβέρνησης, ώστε να αντιμετωπιστεί αυτό το πολύ μεγάλο πρόβλημα. Γνωρίζετε ότι προσωπικά δεν μου αρέσουν οι πολύ δραματικοί τόνοι, αλλά πρέπει να σας πω ότι αυτή τη στιγμή στη συγκεκριμένη περίπτωση δεν μπορώ να μην πω ότι αν υπάρχει μια λέξη που να χαρακτηρίζει την κατάσταση στην οποία βρίσκονται οι σταφιδοπαραγωγοί στην περιοχή μου στη Μεσσηνία -αλλά και σε όλους τους νομούς της Πελοποννήσου, και στην Αχαΐα και στην Κορινθία και στη Λακωνία και στην Αργολίδα, αλλά και σε νησιά του Ιονίου-, αυτή τη στιγμή αυτή η λέξη είναι η απόγνωση. Βρίσκονται, πλέον, σε κατάσταση απόγνωσης είκοσι χιλιάδες σταφιδοπαραγωγοί και οι οικογένειές τους. Ερωτώ, λοιπόν, ευθέως και περιμένουμε μια καθαρή απάντηση από το Υπουργείο: Σε ποιες ενέργειες προτίθεστε να προβείτε και με ποιους τρόπους θα στηρίξετε το εισόδημα των πληττόμενων παραγωγών; Σχεδιάζετε μαζί με τα συναρμόδια Υπουργεία -δεν είναι μόνο δικό σας το ζήτημα αυτό- να προχωρήσετε στην απορρόφηση αδιάθετων ποσοτήτων με το κράτος, να λειτουργεί ως αγοραστής ύστατης καταφυγής, έτσι ώστε αυτό το εξαίρετο προϊόν να μπορέσει να συνεχίσει τον δρόμο του και να συνεχίσει να παράγεται στην ελληνική γη, στην αγροτική παραγωγή, στον τόπο μας; Είναι κρίσιμα τα ερωτήματα, κύριε Υπουργέ. Βρισκόμαστε σε μια πάρα πολύ δύσκολη συνθήκη. Όλη η κρίση της πανδημίας έχει δημιουργήσει ασφυκτικές συνθήκες στους παραγωγούς. Είναι πάρα πολύ σημαντικό, επιτέλους, να υπάρξουν ενέργειες από τη μεριά του Υπουργείου και της Κυβέρνησης συνολικά, έτσι ώστε οι χιλιάδες παραγωγοί της σταφίδας να στηριχτούν σε αυτές τις εξαιρετικά αντίξοες συνθήκες. Αλλιώς, πολύ φοβάμαι ότι το μέλλον αυτού του ιστορικού προϊόντος για τη χώρα μας θα είναι πάρα πολύ αβέβαιο. Σας ευχαριστώ.
Τον λόγο έχει ο κ. Λιβανός, Υπουργός Αγροτικής Ανάπτυξης και Τροφίμων.
Ευχαριστώ, κύριε Πρόεδρε. Ευχαριστώ και τον συνάδελφο, τον κ. Χαρίτση για την ευκαιρία που μου δίνει να τοποθετηθώ ξανά και από το Βήμα της Βουλής για το θέμα της σταφίδας. Έχουμε απαντήσει τόσο εγώ όσο και ο Υφυπουργός ο κ. Στύλιος, τέσσερις επίκαιρες ερωτήσεις, ενώ έχουμε κάνει πάνω από δέκα συναντήσεις ήδη με τους παραγωγούς και τους συνεταιριστές της σταφίδας για το ζήτημα αυτό. Ουσιαστικά μου δίνετε την ευκαιρία και θα εκμεταλλευτώ τον χρόνο όχι να τοποθετηθώ για όλα όσα βάλατε στην γραπτή ερώτηση, αλλά για την ουσία της υπόθεσης και για να ξαναπώ άλλη μια φορά εδώ στην Αντιπροσωπεία το πόσα πράγματα έχουμε κάνει ήδη για τη σταφίδα και ίσως να έχουν δημιουργηθεί κάποιες παρεξηγήσεις, ίσως να έχουν παρερμηνευτεί κάποια πράγματα και ίσως να μην έχουν επικοινωνηθεί προς τους πραγματικούς παραγωγούς αυτά τα οποία έχουν συμβεί. Ξαναλέω, όπως είχα ξαναπεί, ότι είναι δεδομένη η απόφαση της Κυβέρνησης για στήριξη όλων όσοι δοκιμάζονται, όλων των παραγωγών που δοκιμάζονται σκληρά από τις αλλεπάλληλες κρίσεις για όλα τα προϊόντα. Προφανώς το ίδιο ισχύει και για το εμβληματικό προϊόν της σταφίδας. Ξαναλέω, όπως έχω ξαναπεί, ότι έχουμε διασφαλίσει τα χρήματα για να καλύψουμε τη ζημία που προέρχεται από τις δύσκολες εποχές που ζούμε. Άρα, τα χρήματα τα οποία χρειαζόμαστε για να καλύψουμε τους παραγωγούς υπάρχουν, κύριε Χαρίτση και αυτό θέλω να το μεταφέρετε και εσείς στους παραγωγούς της Μεσσηνίας. Επειδή πιστεύουμε σε αυτό το εμβληματικό προϊόν, όπως είδατε, μεταξύ άλλων και παρά το γεγονός ότι είχαμε πολλές επί του αντιθέτου αρνητικές εισηγήσεις διατηρούμε και τη συνδεδεμένη για τη σταφίδα και αυτό είναι πολύ σημαντικό για τη συζήτησή μας. Είχαμε μία επίμονη θέση κυρίως από την Ένωση του Αιγίου, αλλά και από την Ένωση Μεσσηνίας όλο το προηγούμενο διάστημα από τότε που ξεκινήσαμε να συζητάμε το θέμα αυτό την προηγούμενη άνοιξη για απόσυρση, ήταν η θέση τους. Και όταν εγώ το ήλεγξα, γιατί στην αρχή τους άκουσα, η θέση της Ευρωπαϊκής Επιτροπής ήταν αρνητική. Συγκεκριμένα τον Ιούνιο του '21 όταν απευθύνθηκα στην αρμόδια διεύθυνση της Ευρωπαϊκής Επιτροπής της DG AGRI μου απέκλεισαν ρητά και κατηγορηματικά -και αυτό το έθεσα αμέσως υπ' όψιν των Ενώσεων και όσων παραγωγών ερχόντουσαν, γιατί οι Ενώσεις κυρίως ερχόντουσαν στο τραπέζι των συζητήσεών μας- τη δυνατότητα να προβούμε σ' αυτή τη διαδικασία της απόσυρσης των αποθεμάτων. Το έχω πει και στη Βουλή δεν ήταν δική μου θέση, ήταν η θέση της Ευρωπαϊκής Ένωσης, διότι αυτό οδηγεί σε αθέμιτο ανταγωνισμό. Συνέχισα και τοποθετήθηκα ο ίδιος στο ανώτατο επίπεδο, όπως γνωρίζετε και οι δύο γιατί έχετε διατελέσει Υπουργοί, αγαπητοί συνάδελφοι, στο ανώτατο συμβούλιο των Υπουργών της Ευρωπαϊκής Ένωσης. Εκεί έθεσα πάλι το θέμα του εμβληματικού αυτού προϊόντος και μπορώ να σας καταθέσω εδώ μαζί με άλλα στα Πρακτικά τη σχετική μου τοποθέτηση. Δεν βγήκε τίποτα. Επανήλθα και απέστειλα νέο αίτημα γραπτώς στον αρμόδιο Επίτροπο και παράλληλα επικοινώνησαν οι υπηρεσίες του Υπουργείου με τις υπηρεσίες της επιτροπής, όπως είχα πράξει και το καλοκαίρι που σας είπα πριν και εκ νέου πήραμε απορριπτική θέση από την DG AGRI. Σε αυτά που θα καταθέσω υπάρχει και η νέα απόρριψη από το γραφείο του Επιτρόπου Γεωργίας. Όπως αντιλαμβάνεστε δυνατότητα απόσυρσης δεν υπάρχει. Αυτό έλεγα από την αρχή. Άρα, ερχόμαστε έχοντας χάσει κάποιους μήνες να βρισκόμαστε στο ίδιο σημείο, εκεί που ξεκινήσαμε, γιατί δεν μας δίνει τη δυνατότητα η επιτροπή να προβούμε στην απόσυρση. Τι πρότεινε ως λύση η επιτροπή; Την αξιοποίηση του τριετούς προγράμματος για τη διανομή φρούτων, γάλακτος και λαχανικών στα σχολεία έτσι ώστε να απορροφήσουμε τα αποθέματα της σταφίδας. Αυτό είναι κάτι, το οποίο είχαμε εξετάσει εμείς στο Υπουργείο, πριν μας το πει η επιτροπή, από την πρώτη στιγμή εδώ και μήνες. Όμως, ο διαγωνισμός ήταν ήδη σε προχωρημένο στάδιο με τα άλλα προϊόντα τα οποία σας προανέφερα. Έχουν βγει οι προκηρύξεις για την υλοποίηση προγράμματος εδώ και καιρό και κάποιες είναι ήδη στο Ελεγκτικό Συνέδριο για ελέγχους. Οποιαδήποτε, λοιπόν, ανατροπή κάνουμε τώρα ή την κάναμε και πριν από μερικούς μήνες, ουσιαστικά θα έθετε σε κίνδυνο όλο το πρόγραμμα, οπότε θα δημιουργούσαμε ζήτημα και στο πρόγραμμα αυτό για τα σχολεία. Άρα, και αυτό δεν είναι μια λύση, την οποία μπορούμε να υλοποιήσουμε. Θα σας καταθέσω εδώ τις σχετικές εισηγήσεις της υπηρεσίας για το θέμα αυτό, του δικού μας Υπουργείου, που είναι αρνητικές και ακριβώς πιστοποιούν τους κινδύνους να χαθεί όλο το πρόγραμμα αυτό για τα σχολεία. Επίσης, απευθύνθηκα από την πρώτη στιγμή, σε όλους τους συναδέλφους μου -αυτό που προτείνετε, δηλαδή, να κάνουμε τώρα, το έχουμε κάνει εδώ και μήνες- και σε όλα τα συναρμόδια Υπουργεία για τη δυνατότητα ή την πιθανότητα να απορροφήσουν και εκεί σταφίδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Καταθέτω και όλες τις επιστολές που έχω αποστείλει και δυστυχώς δεν έχω λάβει θετικές απαντήσεις από κανέναν.
Κύριε Υπουργέ, έχετε δικαίωμα και δευτερολογίας.
Ολοκληρώνω, κύριε Πρόεδρε. Όπως αντιλαμβάνεστε -και τα ανέφερα για άλλη μια φορά, για να είναι συμπυκνωμένα-, έχουμε κάνει όλες τις προσπάθειες που είναι δυνατές για να λύσουμε αυτό το πρόβλημα. Ζητώ όλο αυτό το διάστημα τη συνεργασία των συνεταιρισμών στην κατεύθυνση που σας λέω και σήμερα και ζητώ, βεβαίως, και τη συμμετοχή σ' αυτόν τον διάλογο των παραγωγών. Καταλαβαίνω ότι σε πολύ μεγάλο βαθμό μπορεί να υπήρχε παραπληροφόρηση. Δίνουμε, λοιπόν, τη δυνατότητα την ερχόμενη Πέμπτη 16 Δεκεμβρίου στις 16:30΄, να έρθουν όλοι οι παραγωγοί, όλες οι Ενώσεις Παραγωγών. Βεβαίως, να έρθουν και οι Ενώσεις της Ζακύνθου, του Αιγίου, της Μεσσηνίας, της Ηλείας και της Κορίνθου, μαζί με τις ομάδες παραγωγών, και να συζητήσουμε εκ νέου τις δυνατότητες που υπάρχουν μέσα στο πλαίσιο που μας δίνουν ο νόμος και κοινοτικός κανονισμός. Εάν έχετε κάποια άλλη ιδέα ή διαφωνείτε με αυτό, παρακαλώ, στη δευτερολογία σας να μου το πείτε. Ευχαριστώ.
Κύριε Χαρίτση, έχετε τον λόγο.
Ευχαριστώ, κύριε Πρόεδρε. Κύριε Υπουργέ, επειδή θέλω να είμαι δίκαιος απέναντί σας, θεωρώ θετικό το γεγονός ότι η συνδεδεμένη ενίσχυση, όπως είπατε -και προφανώς εφόσον το λέτε στην Εθνική Αντιπροσωπεία, συνιστά δέσμευση της Κυβέρνησης-, που καθιερώθηκε για τη σταφίδα το 2017 από την κυβέρνηση του ΣΥΡΙΖΑ, παραμένει και δεν ισχύουν τα δημοσιεύματα, τα οποία μιλούσαν για απόσυρση της σταφίδας από το πρόγραμμα και απένταξή της από το πρόγραμμα της συνδεδεμένης. Άρα, αυτό είναι θετικό. Από εκεί και πέρα, όμως, εγώ αυτό το οποίο αντιλαμβάνομαι είναι ότι ξεκινήσατε την τοποθέτησή σας, λέγοντας ότι λεφτά υπάρχουν σε σχέση με την ενίσχυση. Όμως, στη συνέχεια, από το ιστορικό, το οποίο καλώς κάνατε και το παρουσιάσατε για το τι έγινε όλους αυτούς τους μήνες σε σχέση με τη συγκεκριμένη υπόθεση, κατανοώ -και διορθώστε αν κάνω λάθος- ότι οδηγούμαστε σε ένα αδιέξοδο αυτήν τη στιγμή. Θα περιμένω να δω και τα έγγραφα, τα οποία θα καταθέσετε στα Πρακτικά, όπως είπατε, για να επιβεβαιώσουμε αυτό το οποίο μόλις είπατε βεβαίως, ότι και από τη μεριά της DG AGRI της Ευρωπαϊκής Επιτροπής, δηλαδή, της αρμόδιας Γενικής Διεύθυνσης, έχει απαγορευτεί ουσιαστικά να υπάρξει η διαδικασία της απόσυρσης. Αυτό, εφόσον επιβεβαιώνεται, δείχνει και τις ευθύνες που υπάρχουν και σε ευρωπαϊκό επίπεδο γι' αυτό το πρόβλημα. Από εκεί και πέρα, όμως, θεωρώ ότι εδώ πρέπει η Κυβέρνηση να εξαντλήσει κάθε δυνατότητα να βρεθεί μια λύση. Δεν μπορεί, για παράδειγμα, τα συναρμόδια Υπουργεία, σε ένα τόσο σοβαρό ζήτημα να μην αναλαμβάνουν και αυτά τις ευθύνες τους. Πρέπει η Κυβέρνηση κεντρικά να πάρει μια απόφαση, αν θα στηρίξει αυτό το προϊόν, αν θα χρησιμοποιήσει -εφόσον δεν υπάρχει ευρωπαϊκή δυνατότητα-, για παράδειγμα, εθνικά κονδύλια περισσότερα για να στηρίξει τους παραγωγούς. Τα λέω αυτά, κύριε Υπουργέ, γιατί πρέπει να σας πω ότι αυτή τη στιγμή, η κατάσταση την οποία βιώνουν οι παραγωγοί είναι πραγματικά μια κατάσταση πρωτοφανής, μια κατάσταση ασφυκτική. Συνυπολογίστε ότι μαζί με τη μεγάλη κρίση που έχει δημιουργήσει η πανδημία έχουμε την ίδια στιγμή και την κρίση της ακρίβειας. Εννοώ, της ακρίβειας στην παραγωγή. Ελπίζω εσείς τουλάχιστον να μην συμφωνείτε με την τοποθέτηση του συναδέλφου σας Υπουργού Ανάπτυξης ότι δεν υπάρχει ακρίβεια. Γνωρίζετε πάρα πολύ καλά ότι το κόστος παραγωγής αυτή τη στιγμή έχει εκτοξευτεί και αυτό αφορά και το πετρέλαιο, αφορά και το ηλεκτρικό ρεύμα, αφορά όμως και τις πρώτες ύλες που χρησιμοποιούν οι παραγωγοί, αφορά και τα λιπάσματα. Οι παραγωγοί, λοιπόν, αντιμετωπίζουν μία πρωτοφανή κατάσταση, λόγω αυτών των πολλαπλών ταυτόχρονων κρίσεων και της πανδημίας, άρα και στο ζήτημα της αγοράς και της ζήτησης προϊόντος, αλλά και στο ζήτημα της παραγωγής. Δεν μπορεί, λοιπόν, εδώ η Κυβέρνηση, το κράτος, η πολιτεία να μην προστρέξει και να ενισχύσει αυτούς τους παραγωγούς. Είναι σημαντικό, θετικό ότι γίνεται αυτή η σύσκεψη που λέτε στο Υπουργείο αυτήν τη βδομάδα. Τώρα λοιπόν πρέπει σ' αυτή τη σύσκεψη να παρουσιαστούν από τη μεριά σας συγκεκριμένες προτάσεις. Πώς θα το αντιμετωπίσουμε αυτό το πρόβλημα; Τι θα γίνει; Θα αναλάβουν και τα άλλα υπουργεία τις ευθύνες τους; Θα αναλάβει και το Υπουργείο Οικονομικών την ευθύνη να ενισχύσει αυτό τον κλάδο; Και πρέπει να σας πω ότι, επειδή φαντάζομαι το ξέρετε, το σταφιδικό ζήτημα -όσοι διαβάζουν και λίγο την οικονομική ιστορία αυτού του τόπου- απασχολεί το ελληνικό κράτος, αλλά ειδικά τις περιοχές τις δικές μας, τη Μεσσηνία, αλλά και όλη την Πελοπόννησο, ήδη από τα τέλη του 19ου αιώνα. Γιατί γίνεται αυτό; Γιατί μιλάμε για ένα προϊόν το οποίο επηρεάζει συνολικά την τοπική οικονομία. Δεν είναι απλώς και μόνο ένας κλάδος ο οποίος πλήττεται. Μέσα από τη σταφίδα ουσιαστικά δημιουργείται μια κρίση πολύ ευρύτερη για την τοπική οικονομία και γι' αυτό σας καταθέτω και τις επιστολές από το Επιμελητήριο Μεσσηνίας και από την Ένωση Μεσσηνίας, ακριβώς για να καταδείξω τις ευρύτερες προεκτάσεις που έχει αυτή η κρίση. [[Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι απαραίτητο η Κυβέρνηση να συνειδητοποιήσει πόσο σοβαρό είναι αυτό το πρόβλημα. Αφορά τους ίδιους τους παραγωγούς και τις οικογένειές τους, που όπως είπα και πριν είναι σε απόγνωση. Αφορά όμως και το σύνολο της τοπικής οικονομίας, γιατί μέσα σε συνθήκες πολλαπλών και επάλληλων κρίσεων, της πανδημίας, της ακρίβειας, του ενεργειακού κόστους, έρχεται να προστεθεί και αυτή η κρίση η οποία δημιουργεί εξαιρετικά ασφυκτικές συνθήκες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παρακαλώ λοιπόν πολύ στη σύσκεψη που θα γίνει και στο Υπουργείο σας να παρουσιαστούν συγκεκριμένες ρεαλιστικές προτάσεις, οι οποίες κατά τη γνώμη μου πρέπει να αφορούν και την αξιοποίηση εθνικών κονδυλίων. Πρέπει να υπάρξει γι' αυτό μια συζήτηση με τα συναρμόδια υπουργεία, εφόσον λέτε -και δεν έχω κανένα λόγο να το αμφισβητήσω- ότι από τη μεριά των ευρωπαϊκών προγραμμάτων και της Ευρώπης δεν μπορεί να υπάρξει στήριξη.
Ολοκληρώστε, κύριε Χαρίτση.
Να αξιοποιηθούν εθνικά κονδύλια, αλλιώς πολύ φοβάμαι ότι η καλλιέργεια αυτού του εθνικού προϊόντος οδηγείται όχι μόνο για το σήμερα, αλλά και για το αύριο, σε μια πάρα πολύ αβέβαιη και επισφαλή προοπτική. Σας ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Όπως γνωρίζετε, υπάρχουν και άλλα προϊόντα που δέχονται αυτή την πίεση λόγω των πολλαπλών κρίσεων. Σε όλα τα προϊόντα, εμείς όσο μπορούμε και όσο επιτρέπουν οι δημοσιονομικές συνθήκες διασφαλίζουμε τη στήριξη των αγροτών και των παραγωγών. Εκεί που μπορούμε, κάνουμε αυτό που μπορούμε και μας επιτρέπουν οι δυνατότητές μας. Ο κύριος Αντιπρόεδρος, φερ' ειπείν, που ασχολείται πολύ με τα αγροτικά, μάς λέει πολύ συχνά ότι δεν κάνουμε το παν δυνατόν, και θα μπορούσαμε να κάνουμε περισσότερα. Το αντιλαμβάνομαι. Οι δυνατότητες που έχουμε είναι περιορισμένες και σε αυτό το πλαίσιο δουλεύουμε. Για τη σταφίδα, λοιπόν, θα μπορούσαμε να ακολουθήσουμε την οδό της στήριξης των παραγωγών, όπως έχουμε κάνει σε όλα τα άλλα προϊόντα. Εδώ τα πράγματα έχουν μπερδευτεί, διότι υπάρχει το απόθεμα στην Ένωση του Αιγίου και έχει μπλοκαριστεί η συζήτηση, όχι γιατί εμείς δεν θέλουμε ή δεν έχουμε τη δυνατότητα να καλύψουμε τη ζημιά των παραγωγών, αλλά διότι δεν έχει τη δυνατότητα η πολιτεία αυτή τη στιγμή να απορροφήσει -να πάρει, όπως σας είπα πριν και αποδεικνύεται από τα έγγραφα- το απόθεμα από την Παναιγιάλειο. Αυτό είναι το μεγάλο πρόβλημα και αν είχαμε οδηγηθεί στη λύση που εγώ πρότεινα από την αρχή, την οποία θα επαναλάβουμε και την Πέμπτη για να βρούμε όλοι μαζί μία λύση, πιστεύω ότι δεν θα ήμασταν εδώ που βρισκόμαστε. Πάντως τα χρήματα έχει διασφαλιστεί ότι υπάρχουν για να καλύψουν τη ζημιά των παραγωγών, στο βαθμό που μπορούν. Θέλω, όμως, να πω, για να αποδείξω και το μέτρο εκτός από την συνδεδεμένη, ότι οι παραγωγοί της κορινθιακής σταφίδας έχουν ήδη λάβει επιστρεπτέες προκαταβολές 10 εκατομμυρίων ευρώ τώρα. Επίσης, οι μεταποιητικές επιχειρήσεις έχουν λάβει 3 εκατομμύρια ευρώ. Παράλληλα, ο ΟΠΕΚΕΠΕ αποδέχθηκε το αίτημα να υπάρξει παράταση της προθεσμίας παράδοσης του προϊόντος για τη λήψη συνδεδεμένης ενίσχυσης για τους παραγωγούς ως τον Ιανουάριο και για τους μεταποιητές ως τις 18-2-2022, έτσι ώστε να δώσουν πρώτα το προϊόν για να ισχύσει η συνδεδεμένη. Και η Παναιγιάλειος Ένωση έχει λάβει 350.000 ευρώ ως επιστρεπτέα προκαταβολή και 386.000 ως επιδότηση τόκων. Επίσης, το Ταμείο Εγγυοδοσίας, το οποίο έχουμε δημιουργήσει για να ενισχύσει τους παραγωγούς και τις επιχειρήσεις, έχει ήδη δανειοδοτήσει 7,5 εκατομμύρια ευρώ στην Παναιγιάλειο. Θέλω να πω, δηλαδή, με όλα αυτά ότι εμείς βρισκόμαστε δίπλα στο πρόβλημα. Απλά, πρέπει να μας εμπιστευθούν και οι ενώσεις της Μεσσηνίας και του Αιγίου στο ότι αυτό που τους λέμε ισχύει, όπως αποδεικνύεται και από όλα τα έγγραφα. Άρα, με πολύ μεγάλη χαρά την Πέμπτη θα δεχθούμε στο Υπουργείο και το Επιμελητήριο Μεσσηνίας, στο οποίο αναφερθήκατε, και την Ένωση της Μεσσηνίας και βεβαίως -σας το ξαναλέω και να τους παροτρύνετε- τις ομάδες παραγωγών της Μεσσηνίας και των άλλων νομών, για να δούμε όλοι μαζί πώς μπορούμε να χρησιμοποιήσουμε τα χρήματα που έχουμε βάλει στην μπάντα ακριβώς για τους παραγωγούς της σταφίδας. Είναι δεδομένο ότι γνωρίζουμε την ιστορία και γνωρίζουμε πολύ καλά ποια ήταν η θέση της σταφίδας. Πάνω απ' όλα, όμως -γιατί η ιστορία είναι ιστορία- εμάς μας ενδιαφέρει το προϊόν, γιατί είναι ένα super food το οποίο θέλουμε να αναπτύξουμε. Τα είπα και την προηγούμενη φορά στη Βουλή και τα έχω πει και στους ίδιους τους παραγωγούς. Άρα, εάν εξαλείψουμε αυτές τις παρεξηγήσεις που έχουν γίνει, οι οποίες έχουν προκύψει από ανθρώπους οι οποίοι δεν ενδιαφέρονται όσο ενδιαφέρονται οι ίδιοι οι παραγωγοί, οι ενώσεις, οι συνεταιρισμοί και το Υπουργείο, τότε νομίζω ότι θα μπορέσουμε να βρούμε όλοι μαζί μια λύση. Ευχαριστώ.
Ευχαριστούμε τον κύριο Υπουργό. Συνεχίζουμε με τη δέκατη με αριθμό 259/6-12-2021 επίκαιρη ερώτηση δεύτερου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Σε κίνδυνο η συνέχεια της αγροτικής παραγωγής». Κύριε Αραχωβίτη, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, βρισκόμαστε να συζητάμε την επίκαιρη ερώτηση αυτή για την ακρίβεια ένα διήμερο μετά το διήμερο των πολύ ισχυρών βροχοπτώσεων κυρίως στη δυτική Ελλάδα, που έπληξαν και κατέκλυσαν καλλιέργειες, εξαφάνισαν μηχανήματα, μπήκαν στις σταβλικές εγκαταστάσεις και είχαμε απώλεια τόσο ζωοτροφών και υποδομών όσο και ζώων. Φαντάζομαι ότι θα ενεργοποιηθούν άμεσα οι μηχανισμοί. Αυτό έρχεται μέσα σε μια χρονιά που έχουμε μία σειρά από προβλήματα, ίσως στη χειρότερη χρονιά για την πρωτογενή παραγωγή, όπου εκτός από τα καιρικά φαινόμενα, ξεκινώντας από τον Φλεβάρη του 2021 μεσούσης της πανδημίας, αλλά φτάνοντας και στον Σεπτέμβριο που έχουμε το μεγάλο κύμα ακρίβειας, η πρωτογενής παραγωγή πραγματικά απειλείται. Και για να δείτε πόσο μπροστά είμαστε και ότι αυτό που σας λέμε και φωνάζουμε δεν έχει να κάνει με το να είμαστε αρεστοί σε κάποιους και κυρίως στην Κυβέρνηση -ο ρόλος της Αντιπολίτευσης δεν είναι να είναι αρεστή, αλλά να μεταφέρει την αγωνία- σας λέμε το εξής. Αυτές τις μέρες για το θέμα που συζητάμε σήμερα εδώ συγκαλείται το Συμβούλιο Υπουργών ακριβώς με το ζήτημα της επισιτιστικής κρίσης λόγω του κόστους και λόγω της πανδημίας. Αυτό που συζητάμε δηλαδή τώρα, συζητάται αυτή την ώρα στο Συμβούλιο Υπουργών. Μετά, λοιπόν, την πληρωμή της βασικής ενίσχυσης, που ήταν πράγματι η χειρότερη των τελευταίων χρόνων, και έρχεται σε λίγες μέρες η εξόφληση της βασικής και η πράσινη ενίσχυση, που ελπίζουμε να μην είναι όπως ήταν η προκαταβολή, να έχουν γίνει οι διορθώσεις, έχουμε ταυτόχρονα το θέμα της ακρίβειας, που, όπως καλά γνωρίζετε, η τιμή του πετρελαίου έχει σχεδόν διπλασιαστεί. Η τιμή της ηλεκτρικής ενέργειας, με τη ρήτρα αναπροσαρμογής, έχει σχεδόν τριπλασιαστεί. Ταυτόχρονα, είμαστε η πρωταθλήτρια χώρα σε ακρίβεια στην κιλοβατώρα στο ηλεκτρικό ρεύμα. Όσον αφορά τις ζωοτροφές, ξέρουμε και ξέρετε καλά ότι έχουν αυξηθεί από 30% με 40% και σε κάποιες περιοχές φτάνει το 70%. Έχουμε και το βασικό πρόβλημα με τα λιπάσματα, όπου σύμφωνα με τα στοιχεία του «BLOOMBERG» -τα οποία θα καταθέσω για τα Πρακτικά- η τιμή της αμμωνίας, ενός φθηνού, κατά τα άλλα λιπάσματος, βασικού για την παραγωγή πηγής αζώτου, στις αρχές του 2009 ήταν στα 210 δολάρια ο τόνος και έχει ξεπεράσει τα 900 δολάρια αυτή τη στιγμή. Από τα 210 στα 900 δολάρια η τιμή της αμμωνίας. Θα σας το καταθέσω για τα Πρακτικά. Ρωτάμε, λοιπόν, κύριε Υπουργέ: Ποια είναι τα μέτρα που έχετε λάβει μέχρι τώρα, αν τα θεωρείτε ικανοποιητικά και τι προτίθεστε να κάνετε έτσι ώστε να μην αντιμετωπίσουμε επισιτιστική κρίση την επόμενη χρονιά. Γιατί τώρα βρισκόμαστε στην εποχή όπου προγραμματίζονται οι σπορές και οι καλλιέργειας της επόμενης χρονιάς. Άρα, μπροστά μας έχουμε την απειλή της επισιτιστικής κρίσης. Και τέλος, να μας πείτε αν υπάρχει ένα πλέγμα μέτρων και ποιο είναι το χρονοδιάγραμμα που εκτείνονται. Γιατί, όπως θα πούμε και στη συζήτηση για τον προϋπολογισμό, φαίνεται ότι μέσα στον προϋπολογισμό τέτοια δέσμη δεν έχει υπάρξει. Σας ευχαριστώ.
Καλώς. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, για τις νέες καταστροφές στη δυτική Ελλάδα, που όπως βλέπουμε όλοι βάλλεται συνεχώς από τα φαινόμενα που προκύπτουν από την κλιματική κρίση, ξέρετε πολύ καλά ότι έχουμε άμεση παρέμβαση συνεχώς και δημιουργούμε λύσεις μέσα από την κρατική αρωγή, σε όλα τα επίπεδα, σε ταχύτατο χρονικό διάστημα, ενώ παλαιότερα γνωρίζετε πόσο αργούσαν αυτά. Εχθές και μετά τις βροχοπτώσεις που δημιούργησαν όλα αυτά τα προβλήματα, τόσο εγώ όσο και ο συνάδελφος ο κ. Στυλιανίδης πήγαμε σε όλα τα σημεία των μεγάλων καταστροφών, που ήταν ιδιαίτερα στην πατρίδα μου την Αιτωλοακαρνανία, και στη συνέχεια με το σύνολο των δημάρχων και τον Περιφερειάρχη και τους αρμόδιους Αντιπεριφερειάρχες και τους τεχνικούς παράγοντες της Περιφέρειας, αλλά και του Υπουργείου Υποδομών, κάναμε μία σύσκεψη στην οποία βάλαμε το πλάνο για το πώς θα αντιμετωπίσουμε και αυτή τη φυσική καταστροφή. Τα πρώτα μέτρα τα οποία θα ληφθούν αφορούν στην άμεση ανακούφιση, αφορούν σε άλλα Υπουργεία. Στο δικό μας κομμάτι, όπως και στις προηγούμενες φυσικές καταστροφές, μόλις είναι επιτρεπτό -ακόμα και από σήμερα εκεί που μπορούν- θα πάνε οι ελεγκτές του ΕΛΓΑ, θα κοιτάξουν να δουν τις καταστροφές και στη συνέχεια θα εκτιμήσουμε και με την ταχεία διαδικασία που ακολουθούμε -όχι αυτή που ακολουθούσατε εσείς που έπαιρνε τρία χρόνια- θα αποζημιώσουμε τους ανθρώπους αυτούς για τις απώλειές τους. Τώρα ως προς το κομμάτι της ερώτησής σας, θέτετε ένα πραγματικό ζήτημα το οποίο κανείς δεν μπορεί να μην βλέπει μπροστά του. Ο πρωτογενής τομέας πρώτος βάλλεται από τις δίδυμες κρίσεις, από τον κορωνοϊό και την ενεργειακή κρίση. Όμως, ειλικρινά, κύριε Αραχωβίτη, όσο κι αν προσπαθείτε να πείσετε την κοινωνία, νομίζω ότι δεν πείθετε τον ίδιο σας τον εαυτό όταν έρχεστε και λέτε ότι γι' αυτή την κρίση ευθύνεται μία ελληνική κυβέρνηση. Όχι η δική μας, η οποιαδήποτε. Αυτή είναι μια διπλή εισαγόμενη κρίση η οποία έρχεται και την αντιμετωπίζουν όλες οι χώρες του κόσμου. Γνωρίζετε πολύ καλά ότι η ελληνική Κυβέρνηση έχει κάνει ό,τι είναι ανθρωπίνως δυνατό για να αντιμετωπίσει αυτό το πρόβλημα. Αναγνωρίζω, βεβαίως, ότι υπάρχει πρόβλημα τόσο στην ενέργεια όσο συνεπακόλουθα και στις πρώτες ύλες, το οποίο προσπαθούμε να αντιμετωπίσουμε και να στηρίξουμε τους παραγωγούς μας. Ξέρετε επίσης ότι η Ελλάδα, η Κυβέρνηση του Κυριάκου Μητσοτάκη, με εκείνον μπροστάρη, είναι μεταξύ των δύο πρώτων χωρών που ζήτησαν τέτοια μέτρα και εφάρμοσαν τέτοια μέτρα στην Ευρώπη και ταυτόχρονα, τα αναπροσαρμόζει ανάλογα με τις εξελίξεις. Γνωρίζετε, κιόλας, πολύ καλά, διότι το γνωρίζουν όλοι οι Έλληνες πολίτες, ακόμα και αυτοί που σας ψήφισαν στις τελευταίες εκλογές, ψήφισαν ΣΥΡΙΖΑ, ότι κάνουν τον σταυρό τους όλοι που χειρίζεται αυτή την κρίση ο Μητσοτάκης και δεν τη χειρίζεται ο Καμμένος με τον Τσίπρα, που χειρίζεται αυτήν την κρίση η ηγεσία του Υπουργείου Υγείας και η ηγεσία του Υπουργείου Οικονομικών και όχι ο κ. Πολάκης που θα την χειριζόταν αν ήσασταν εσείς στην εξουσία. Επίσης, γνωρίζετε ότι απλώσαμε ένα δίχτυ κοινωνικής προστασίας 40 δισεκατομμυρίων ευρώ σε όλη αυτή τη διάρκεια. Και γνωρίζετε ότι επειδή απλώσαμε αυτό το δίκτυ κοινωνικής συνοχής τους προηγούμενους μήνες, είχαμε τη δυνατότητα να είμαστε πρωταθλητές στην ανάκαμψη, πράγμα το οποίο φάνηκε έντονα στο τρίτο τρίμηνο και θα φανεί, επίσης, στο τέταρτο και, άρα, να φύγουμε από αυτόν τον φαύλο κύκλο. Επίσης, γνωρίζετε ότι συνεργαζόμαστε με όλα τα συναρμόδια Υπουργεία για να ανακουφίσουμε τους παραγωγούς μας για το ζήτημα της αύξησης στην ενέργεια και στις πρώτες ύλες. Και, βεβαίως, δεν μας έχετε πει ποτέ τι κάνατε εσείς πέντε χρόνια που ήσασταν στο τιμόνι αυτού του Υπουργείου ακριβώς για να στηρίξετε την παραγωγή ζωοτροφών και πρώτων υλών στη χώρα μας. Όμως, κύριε Αραχωβίτη, θα σας απαριθμήσω τώρα τι έχουμε κάνει εμείς αυτές τις εβδομάδες και τι δεν έχετε ψηφίσει εσείς. Όχι μόνο δεν προτείνετε τίποτα, αλλά τα μέτρα ανακούφισης που φέρνουμε εμείς, εσείς τα καταψηφίζετε. Πρώτο, λοιπόν, θεωρείτε λίγο το μέτρο της επιστροφής του ειδικού φόρου κατανάλωσης για το αγροτικό πετρέλαιο. Σωστά;
Ναι.
Μάλιστα. Και δεν το ψηφίσατε. Σωστά;
Ναι.
Μπράβο. Εσείς, λοιπόν, θεωρείτε ότι αυτό που θα δώσουμε εμείς από την 1η του μήνα, το οποίο καταργήσατε εσείς -για να καταγραφεί πάλι στα Πρακτικά, εσείς το καταργήσατε- έρχεστε τώρα και το καταψηφίζετε. Δεύτερον, από 1η Οκτωβρίου ισχύει το μειωμένο ΦΠΑ από 13% σε 6%. Ούτε αυτό το ψηφίσατε. Τρίτον, για το ρεύμα: Προβλέψαμε σημαντικές ελαφρύνσεις για τους χρήστες χαμηλής τάσης από τις οποίες επωφελούνται και οι αγρότες. Ξεκίνησαν το μήνα Σεπτέμβρη και ενδεικτικά αναφέρω ότι τους μήνες Νοέμβριο και Δεκέμβριο οι ελαφρύνσεις θα φτάσουν τα 130 με 150 ευρώ ανά κιλοβατώρα. Ούτε αυτό το ψηφίσατε. Για τη μέση τάση και συγκεκριμένα για τις αγροτικές επιχειρήσεις, προβλέψαμε την αναστολή από 1η Νοέμβρη έως και 31 Μαρτίου του 2022, με δυνατότητα παράτασης της καταβολής χρεώσεων Υπηρεσιών Κοινής Ωφέλειας. Ούτε αυτό το στηρίξατε. Από τις 5 Αυγούστου η ΔΕΗ παρέχει έκπτωση ενέργειας που ανέρχεται σε 50% στα αγροτικά τιμολόγια. Ούτε αυτό το στηρίζετε. Θα καταθέσω στα Πρακτικά σχετικά έγγραφα του Υπουργείου Περιβάλλοντος και της ΔΕΗ για να τα μελετήσουμε μπας και αλλάξετε τη γνώμη σας. Αυξήσαμε, επίσης, τον Ιούνιο τα κιλοβάτ στο αγροτικό φωτοβολταϊκό και φροντίσαμε να αποτελούν αγροτική εκμετάλλευση οι ανανεώσιμες πηγές ενέργειας έως 500 KW από 100 που ήταν πριν. Έτσι, όπως αντιλαμβάνεστε, αυξάνουμε το αγροτικό εισόδημα και μειώνουμε το κόστος παραγωγής. Ούτε αυτό, κύριε Αραχωβίτη, το ψηφίσατε. Ούτε αυτό σας αρέσει. Μετά από όλα αυτά, λοιπόν, έρχεστε σήμερα, με αυτόν τον τρόπο που πολιτεύεστε, και μας λέτε ότι έχουμε πάρει λίγα και αργά ανεπαρκή μέτρα για την αντιμετώπιση αυτού του εισαγόμενου -επαναλαμβάνω- προβλήματος, το οποίο έχει προκύψει. Νομίζω ότι με αυτή σας την στρατηγική απλά επιβεβαιώνετε ότι είσαστε ένα κόμμα της στείρας άρνησης, χωρίς ουσιαστικές προτάσεις, που προσπαθείτε να ψαρέψετε στα ρηχά και να εκμεταλλευτείτε αυτή την πραγματική κρίση, που βάλλει κατά των αγροτών μας, για να κερδίσετε μικροκομματικά οφέλη. Είμαι βέβαιος ότι καταλαβαίνετε το λάθος σας και έστω και την τελευταία στιγμή θα μπορούσατε να έρθετε και να πείτε: Στηρίζουμε, ρε παιδί μου, κάποια από αυτά τα μέτρα που θεωρούμε ότι είναι σωστά και προτείνουμε και άλλα τόσα. Εδώ είμαστε να σας ακούσουμε.
Κύριε Αραχωβίτη, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, τώρα να σας πω ότι με απογοητεύσατε με την απάντησή σας; Περίμενα να μας πείτε κάτι που δεν ξέραμε. Το ότι κυβερνάτε να μας πείτε, γιατί μάλλον αυτό το έχετε ξεχάσει. Νομίζετε ότι κυβερνάει ακόμα ο Πολάκης, ο οποίος, ειρήσθω εν παρόδω, μιας και το αναφέρατε, για τα μονοκλωνικά που τώρα πανηγυρίζετε, το προτείνει εδώ και μήνες. Αν κυβερνούσε, λοιπόν, o ΣΥΡΙΖΑ και ο Πολάκης, τα μονοκλωνικά θα ήταν ήδη εδώ. Και σίγουρα σε κάθε περίπτωση δεν θα είχαμε επτάμισι χιλιάδες λιγότερους υγειονομικούς στην υγεία, εν μέσω πανδημίας, που υπηρετούν επί των ημερών σας. Αλλά δυστυχώς δεν κυβερνάμε, τι να κάνουμε. Κυβερνάτε εσείς. Μας είπατε τώρα για μέτρα. Μας είπατε μάλλον ότι η κρίση είναι διεθνής, άρα «τι να κάνουμε, ρε παιδιά, θα περιμένουμε να περάσει». Μας είπατε επίσης ότι δεν έκανε τίποτα ο ΣΥΡΙΖΑ. Θα σας θυμίσω ότι ο ΣΥΡΙΖΑ στη θητεία του το ηλεκτρικό ρεύμα μειώθηκε κατά 12% μεσοσταθμικά σε έναν δημόσιο οργανισμό ενέργειας, αυτόν που, αν θυμάστε, πουλήσατε και με προίκα πριν από λίγες μέρες. Επίσης, να δούμε και τι κάνατε. Να μην πούμε για τη στήριξη των αγροτών, με όλα τα μέτρα, για την κανονικότητα στις πληρωμές, για τις αναδρομικές πληρωμές που έδωσε ο ΣΥΡΙΖΑ, για τα τρία αφορολόγητα επάνω στον δικό σας νόμο, τον 4172, γιατί εσείς είχατε ξανακυβερνήσει, αν θυμάστε. Γιατί ο ΣΥΡΙΖΑ πρώτη φορά κυβέρνησε τεσσεράμισι χρόνια. Δεν είχε κυβερνήσει πριν, αν θυμόμαστε. Και μάλιστα, μια και αναφερθήκατε στον ειδικό φόρο κατανάλωσης και νομίζετε ότι ο κόσμος ξεχνάει, θα σας πω ότι ψηφίστηκε η κατάργησή του το καλοκαίρι του 2015 με 222 ψήφους, άρα και τις δικές σας ψήφους. Όμως, να πούμε το εξής, ότι μιλήσατε για μέτρα. Τα μέτρα κατ' αρχάς που μας παρουσιάσατε δεν φτάνουν στον κόσμο και δεν αντιμετωπίζουν το πρόβλημα, αυτό σας λέμε. Για παράδειγμα, μιλάτε για πάγωμα -ψηφίσατε την προηγούμενη εβδομάδα- αναστολή των χρεώσεων ΥΚΩ στους λογαριασμούς ρεύματος. Αυτό αφορά μόλις το 5% του τιμολογίου των αγροτών, μόλις το 5% του συνολικού τιμολογίου και μιλάτε για αναστολή, όχι για κατάργηση ή οτιδήποτε άλλο. Δηλαδή το 5% του τιμολογίου το αναστέλλετε για μερικούς μήνες. Αυτό το θεωρείτε στήριξη; Τώρα σοβαρά μιλάμε; Αυτή είναι η στήριξη που δίνετε; Μιλάτε επίσης για έναν ΕΛΓΑ, ο οποίος να σας θυμίσω την κατάσταση του οργανισμού το 2014-2015, έναν οργανισμό που είχε οφειλές χρόνια πίσω. Οι οφειλές εξοφλήθηκαν όλες, μπήκε τάξη στις πληρωμές και στις εκτιμήσεις του ΕΛΓΑ, οι αποζημιώσεις δίνονταν στην ώρα τους. Και μάλιστα να σας θυμίσω ότι όταν πληρώναμε 70% προκαταβολή, φωνάζατε. Τώρα που νομοθετείτε το 40%, θέλετε συναίνεση; Θέλετε συναίνεση στο 40%, όταν φωνάζατε εσείς στο 70%; Σας παραδώσαμε έναν οργανισμό με μία αναλογιστική μελέτη έτοιμη. Πού είναι η αναλογιστική, κύριε Υπουργέ, για την αλλαγή του κανονισμού; Συνεχίζετε με έναν κανονισμό της δεκαετίας του '80. Ξεκινήσαμε στα τεσσεράμισι χρόνια που κυβερνήσαμε αναλογιστική μελέτη για την αλλαγή του κανονισμού. Πού είναι η αναλογιστική; Και καλά ο προκάτοχός σας είχε τις ιδεοληψίες του, πίστευε ότι θα τα λύσει όλα η ιδιωτική ασφάλιση. Εσείς, που θεωρείστε ένας άνθρωπος με ευρύτερο πνεύμα, γιατί δεν συνεχίζετε έστω αυτό που ξεκίνησε; Μας ζητάτε εμάς συναίνεση; Κατηγορείτε εμάς για συναίνεση; Αν σας πειράζει η σκληρή Αντιπολίτευση, με προτάσεις, με θέσεις, με κριτική, δεν είναι πρόβλημα δικό μας αυτό. Αλλού πρέπει να κοιτάξετε. Εμείς είμαστε εδώ. Σε κάθε περίπτωση, ξέρετε ότι είμαστε ανοιχτοί στον διάλογο. Ό,τι καταθέτουμε είναι τεκμηριωμένο. Καταθέτουμε προτάσεις και δεν είναι ώρα για κοκορομαχίες εδώ. Εδώ μεταφέρουμε την αγωνία, δεν είμαστε εδώ για να είμαστε αρεστοί σε κανέναν. Μεταφέρουμε την αγωνία του κόσμου. Πείτε στον κόσμο, λοιπόν, όπως λέει ο συνάδελφός σας, ο κ. Γεωργιάδης, ότι η κρίση είναι εισαγόμενη και πού θα πάει, θα περάσει. Αυτό πείτε του. Σας ευχαριστώ πολύ.
Λοιπόν, κύριε Υπουργέ, έχετε τον λόγο, αλλά θερμή παράκληση να τηρήσουμε τα όρια του χρόνου.
Έχετε δίκιο, αλλά λόγω έλλειψης επιχειρημάτων ο κύριος συνάδελφος ανοίγει πολλά άλλα θέματα εκτός της ερωτήσεως. Επί της ουσίας, αυτό που καταλαβαίνω είναι ότι μας λέτε τώρα εδώ στη συζήτησή μας ότι πήραμε μέτρα, αλλά αυτά δεν είναι αρκετά. Είναι σαφές ότι προσπαθούμε συνεχώς, δουλεύουμε νυχθημερόν για να μπορέσουμε μέσα στα δημοσιονομικά πλαίσια να βρίσκουμε συνέχεια καλές λύσεις. Όμως, κύριε Αραχωβίτη, εμείς πήραμε κάποια μέτρα. Γιατί δεν τα στηρίξατε αυτά; Γιατί έχετε μια στείρα αντιπολιτευτική θέση και λέτε «αυτά είναι λίγα, δεν φτάνουν, αλλά τα καταψηφίζουμε και αυτά»; Ξαναλέω, για να είμαστε καθαροί, προφανέστατα, και το καταλαβαίνουν οι πάντες αυτό, αυτή είναι μια παγκόσμια κρίση που εισάγεται και στη χώρα μας. Δεν λέμε όμως, και δεν λέω βεβαίως εγώ αυτήν τη στιγμή στη συζήτησή μας, ότι εμείς περιμένουμε να περάσει η κρίση. Κάνουμε τα πάντα για να προσπαθήσουμε να ενισχύσουμε αυτό το πλέγμα που έχουμε των 40 δισεκατομμυρίων όλο αυτό το διάστημα με άλλες κινήσεις αυτήν τη στιγμή, για να στηρίξουμε την κοινωνική συνοχή και να στηρίξουμε τους Έλληνες και τις Ελληνίδες παραγωγούς. Εσείς δεν συμμετέχετε σε αυτήν τη στήριξη. Τοποθετηθήκατε και είπατε συνολικά για διάφορα ζητήματα προφανώς γιατί δεν έχετε επιχειρήματα για την ουσία της συζήτησης. Να πω απλά εγώ τι κατάλαβα. Εκτός του ότι δεν έχετε κάτι να προτείνετε, για να στηρίξουμε τους παραγωγούς μας, ότι στηρίζετε τη λογική Πολάκη. Με γεια σας με χαρά σας, όμως δεν τη θέλει η ελληνική κοινωνία και αυτό είναι δεδομένο. Επίσης τι κατάλαβα; Ότι έχετε μπερδευτεί λίγο για το τι ΕΣΥ αφήσατε και το τι ΕΣΥ έχουμε σήμερα. Και έχετε μπερδευτεί επίσης, λίγο για το αν η Κυβέρνηση είναι προσηλωμένη στην ενίσχυση του Εθνικού Συστήματος Υγείας. Είναι, και το ενισχύει παντί τρόπω. Φτάσατε να συζητήσετε για δύο ζητήματα που, δυστυχώς, είναι μεγάλες μαύρες τρύπες για τη διακυβέρνηση του ΣΥΡΙΖΑ. Η πρώτη ήταν η διαχείριση του ΕΛΓΑ. Αφήσατε έναν ΕΛΓΑ με απίστευτα προβλήματα, στον οποίο τα τελευταία δύο χρόνια υπό την ηγεσία του Ανδρέα Λυκουρέντζου έχει γίνει ένα πολύ ουσιαστικό νοικοκύρεμα, και με πρωτοβουλία του Πρωθυπουργού από τον προϋπολογισμό δόθηκαν αυτά τα 35 εκατομμύρια για να μπορέσει ο ΕΛΓΑ να σταθεί στα πόδια του, ο οποίος θα κατέρρεε, αν ήσασταν εσείς στην εξουσία ακόμα. Και επειδή αναφέρεστε σε αυτήν την περίφημη αναλογιστική μελέτη, η οποία δεν είναι αναλογιστική μελέτη, πλην όμως εγώ την έχω διαβάσει -δεν ξέρω αν την έχουν διαβάσει οι συνάδελφοί σας- δουλεύουμε πάνω σε αυτήν. Ζητήσαμε μία πρόταση από την Παγκόσμια Τράπεζα και προσπαθούμε να λύσουμε το πρόβλημα που εσείς αφήσατε στο έλεος του θεού και δεν πήρατε καμμία μεταρρυθμιστική απόφαση. Τέλος, μιλήσατε για τη ΔΕΗ. Φάγατε ένα Βατερλό στο κεφάλι, ο κ. Τσίπρας από τον κ. Μητσοτάκη πριν από μερικές μέρες στη Βουλή, και ακόμα δεν έχετε διδαχθεί τίποτα. Διαλύσατε τη ΔΕΗ. Ήρθε αυτή η Κυβέρνηση, την έσωσε, πολλαπλασίασε την περιουσία του δημοσίου παρά το γεγονός ότι εσείς δεν το βλέπετε. Το βλέπουν όλοι στο ταμπλό του χρηματιστηρίου. Όλοι ξέρουν να κάνουν τις απλές μαθηματικές πράξεις. Και έρχεστε σήμερα εδώ, που δεν είναι και το αντικείμενό σας, και πάλι ξαναξετρυπώνετε τα ίδια προβλήματα που φέρατε όταν ήσασταν στην εξουσία. Αυτό για μένα τι αποδεικνύει; Ότι το μόνο που σας ενδιαφέρει είναι να δημιουργείτε προβλήματα, να φέρνετε αναταραχές. Αυτό -και ιδιαίτερα μετά τις εξελίξεις στο διπλανό σας κόμμα- θα σας δημιουργήσει μεγάλα προβλήματα για το μέλλον σας. Ευχαριστώ.
Συνεχίζουμε με την τρίτη με αριθμό 261/6-12-2021 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Υπάρχει πολιτική βούληση της Κυβέρνησης για τη στήριξη των εργαζομένων στον επισιτισμό - τουρισμό;». Θα απαντήσει Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου. Τον λόγο έχει ο κ. Μουλκιώτης.
Ευχαριστώ, κύριε Πρόεδρε. Παρά τα όσα ακούσαμε από τον Υπουργό Αγροτικής Ανάπτυξης δυστυχώς οι αγρότες είναι στη χειρότερη θέση μεταπολεμικά. Αυτή είναι μια πραγματικότητα η οποία δεν αμφισβητείται. Κύριε Υπουργέ, για τον επισιτισμό - τουρισμό είναι η ερώτησή μας. Η πανδημία του κορωνοϊού ξέρετε καλά ότι έχει αλλάξει όλα τα δεδομένα και τις εκφάνσεις της ζωής. Οι συνέπειες στον χώρο της εργασίας έχουν πολύ σοβαρό αρνητικό αντίκτυπο στους εργαζόμενους και ιδιαίτερα στους εποχικά εργαζόμενους, οι οποίοι έχουν πληγεί σοβαρότατα. Αντιμετωπίζουν έντονα προβλήματα επιβίωσης λόγω του παθογενειών των όποιων προβλέψεων υπήρξαν -και αναφέρομαι για τους εποχικά εργαζόμενους. Υπάρχει μια ευθύνη της Κυβέρνησης που δυστυχώς μέχρι σήμερα δεν διόρθωσε τίποτα. Σύμφωνα με καταγγελία της Πανελλήνιας Ομοσπονδίας Εργαζομένων στον Επισιτισμό - Τουρισμό η αδυναμία εμφάνισης στο σύστημα «ΕΡΓΑΝΗ» των ενσήμων των μονομερών αναστολών για τα έτη 2020 και 2021 έχει δημιουργήσει τεράστια προβλήματα στους εργαζόμενους του κλάδου του επισιτισμού - τουρισμού, καθώς αυτοί οι εργαζόμενοι αδυνατούν να τύχουν επιδομάτων ασθενείας, παροχών από το ΕΦΚΑ κ.λπ.. Ενώ ταυτόχρονα τίθεται σημαντικό ζήτημα όσον αφορά και τις περιπτώσεις των αιτήσεων συνταξιοδότησης. Άλλη μια περίπτωση η οποία είναι μείζονος σημασίας και ενδιαφέρουσα. Οι νέοι επιδοτούμενοι εργαζόμενοι στον επισιτισμό - τουρισμό, προκειμένου για πρώτη φορά να τύχουν επιδότησης ανεργίας, φαίνεται ότι πέρα από τα απαιτούμενα στοιχεία από την ισχύουσα νομοθεσία για τα ένσημα για το τρέχον έτος καλούνται παράλληλα να έχουν πραγματοποιήσει και ογδόντα ημέρες εργασίας σε κάθε έτος κατά τα προηγούμενα από την έναρξη επιδότησης σαν νέοι επιδοτούμενοι, κάτι που στην πράξη τις περισσότερες φορές είναι τελείως ανέφικτο. Τα σημερινά κριτήρια, κύριε Υπουργέ, για την επιδότηση ανεργίας -τα ξέρετε- οδηγούν πολλούς εργαζόμενους στον κλάδο του επισιτισμού - τουρισμού σε απόγνωση και οικονομική εξαθλίωση. Δεν είναι λόγοι σχηματικοί. Είναι η ουσία αυτή που λέμε και πρέπει σε κάθε περίπτωση να προβλεφθεί ενδεχόμενο αδυναμίας λήψης της τακτικής επιδότησης ανεργίας γι' αυτούς τους ανθρώπους και οφείλει η πολιτεία, η Κυβέρνηση να λάβει κάποιες αποφάσεις. Ερωτάσθε, λοιπόν, δύο συγκεκριμένα ερωτήματα: Πρώτον, σκοπεύετε να προχωρήσετε στις απαραίτητες διοικητικές ενέργειες, προκειμένου οι ημέρες ασφάλισης στον χρόνο των μονομερών αναστολών, έτος 2020-2021, να αναγνωρίζονται αυτόματα, χωρίς άλλες προϋποθέσεις; Μονομερής αναστολή 2020; Αυτές οι ημέρες. Μονομερής αναστολή 2021 ημέρες; Αυτές οι ημέρες. Να γίνεται πριν την εμφάνιση στο σύστημα «ΕΡΓΑΝΗ», προκειμένου αυτοί οι εργαζόμενοι να πάρουν έγκαιρα τις παροχές που δικαιούνται. Και μιλάμε για το επίδομα ανεργίας, ασθένειας, επίδομα μητρότητας, τα οποία σήμερα στερούνται. Κι αν υπάρχει τέτοια πρόβλεψη, υπάρχει και χρονοδιάγραμμα; Και δεύτερη ερώτηση, κύριε Υπουργέ: Η Κυβέρνηση κατ' εξαίρεση για το έτος 2021 προτίθεται να λάβει μέτρα για τους νέους εποχικά εργαζόμενους που φέτος για πρώτη φορά θα μπουν στο ταμείο ανεργίας, ώστε η ένταξή τους στο ταμείο ανεργίας να πραγματοποιηθεί με την προϋπόθεση συμπλήρωσης πενήντα ημερών ασφάλισης αλλά χωρίς την πρόσθετη προϋπόθεση των ογδόντα ημερών ανά έτος τα δύο προηγούμενα έτη από αυτά που λέμε; Αυτές είναι οι δυο ερωτήσεις, κύριε Υπουργέ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Αξιότιμε και αγαπητέ, κύριε Μουλκιώτη, οι πολιτικές παρεμβάσεις και δράσεις της Κυβέρνησης με στόχο την ενίσχυση των εργαζόμενων σε επιχειρήσεις εποχικού χαρακτήρα, πολλές από τις οποίες ανήκουν στον κλάδο του τουρισμού και του επισιτισμού, συνεχίζονται ακόμα και σήμερα, παρά το γεγονός ότι η αγορά λειτουργεί πολύ κοντά σε αυτό που θα ονόμαζε κάποιος κανονικότητα. Ως προς το πρώτο ερώτημα που θέσατε και αφορά στην ασφαλιστική τακτοποίηση των εποχικά εργαζομένων που έκαναν μονομερείς δηλώσεις αναστολών σε επιχειρήσεις τουρισμού και επισιτισμού οι οποίες δεν λειτούργησαν το 2020 και το 2201 λόγω της πανδημίας, με απόφαση του Υπουργού Εργασίας και Κοινωνικών Υποθέσεων ορίστηκε μια συγκεκριμένη διαδικασία, ώστε να καταστεί δυνατή η ασφαλιστική κάλυψη όλων των εργαζομένων της συγκεκριμένης κατηγορίας. Με την απόφαση αυτή προβλέφθηκε η υποβολή από το Υπουργείο Εργασίας και Κοινωνικών Υποθέσεων αυτοτελών αναλυτικών περιοδικών δηλώσεων προς τον e-ΕΦΚΑ, καθώς επίσης και η καταβολή των αντίστοιχων ασφαλιστικών εισφορών των εργαζομένων από τον προϋπολογισμό. Με βάση την ενημέρωση που έλαβα από τη Διεύθυνση Εισφορών Μισθωτών του e-ΕΦΚΑ για την περίοδο από 1-6-2020 έως 31-12-2020 έχουν υποβληθεί από το Υπουργείο Εργασίας αναλυτικές περιοδικές δηλώσεις με τις οποίες στο πλαίσιο της ανωτέρω διαδικασίας τακτοποιήθηκαν ασφαλιστικά περίπου εκατόν τριάντα χιλιάδες εποχικά εργαζόμενοι όλων των κλάδων -όχι μόνο του επισιτισμού - τουρισμού- και ενημερώθηκαν οι ασφαλιστικοί οργανισμοί τους. Όπως αντιλαμβάνεστε, η διαδικασία αυτή ήταν όχι μόνο καινούργια αλλά και χρονοβόρα, καθώς έπρεπε να υλοποιηθεί μέσα στην περίοδο των ειδικών συνθηκών που δημιούργησε η πανδημία του κορωνοϊού. Επιπλέον, για την υποβολή των αναλυτικών περιοδικών δηλώσεων έπρεπε να αναπτυχθεί το αντίστοιχο λογισμικό. Ταυτόχρονα έπρεπε να διενεργηθεί μεγάλος αριθμός ελέγχων και διασταυρώσεων μεταξύ των αρχείων του πληροφοριακού συστήματος «ΕΡΓΑΝΗ» με αυτά του e-ΕΦΚΑ, ώστε να ταυτοποιηθούν οι ασφαλισμένοι που έκαναν μονομερείς δηλώσεις αναστολών. Και εδώ μπαίνει το ερώτημα που αναφέρατε στην ομιλία σας. Κατά την ηλεκτρονική υποβολή των αναλυτικών περιοδικών δηλώσεων του e-ΕΦΚΑ διενεργούνται περαιτέρω έλεγχοι ορθότητας του περιεχομένου τους. Οι λανθασμένες εγγραφές που εντοπίζονται διορθώνονται και υποβάλλονται εκ νέου, με αποτέλεσμα να απαιτείται μεγάλος χρόνος έως την ενσωμάτωση των ασφαλιστικών δεδομένων των αναλυτικών περιοδικών δηλώσεων στο πληροφοριακό σύστημα του e-ΕΦΚΑ. Η παραπάνω διαδικασία έχει ολοκληρωθεί για όλους τους μήνες του 2020 και στην παρούσα φάση ενημερώνονται μηχανογραφικά οι ατομικοί λογαριασμοί ασφάλισης στο πληροφοριακό σύστημα του e-ΕΦΚΑ. Ωστόσο έχουν προκύψει από τους ελέγχους δεκατέσσερις χιλιάδες -προσοχή, μιλάμε τώρα για δεκατέσσερις χιλιάδες στις εκατόν τριάντα χιλιάδες- ατακτοποίητες δηλώσεις μονομερών αναστολών. Αυτές αφορούν, φυσικά, όχι μόνο τον επισιτισμό - τουρισμό αλλά και όλους τους υπόλοιπους κλάδους. Σε πολλές από αυτές τις περιπτώσεις δεν αναφέρεται ούτε καν ο ΑΜΚΑ του ασφαλισμένου. Έχει ήδη δοθεί προτεραιότητα προκειμένου να ολοκληρωθούν το συντομότερο δυνατόν οι μηχανογραφικοί έλεγχοι για τη διασταύρωση των στοιχείων αυτών των μη ταυτοποιημένων ασφαλισμένων. Σε ό,τι αφορά το έτος 2021 έχουν ήδη δρομολογηθεί οι διαδικασίες από τη Γενική Γραμματεία, προκειμένου ο ανάδοχος του πληροφοριακού συστήματος «ΕΡΓΑΝΗ» να ολοκληρώσει το συντομότερο δυνατό την παραγωγή των αντίστοιχων αρχείων για αποστολή των αναλυτικών περιοδικών δηλώσεων στον e-ΕΦΚΑ. Σε αυτό, όμως, το σημείο θα ήθελα να είμαι κατηγορηματικός στο εξής. Προφανώς, η καθυστέρηση στην υποβολή των αναλυτικών περιοδικών δηλώσεων, σε καμμία περίπτωση δεν συνεπάγεται απώλεια των δικαιωμάτων των εργαζομένων. Για τον σκοπό αυτόν έχουν δοθεί οδηγίες σε όλες τις περιφερειακές υπηρεσίες συντονισμού και υποστήριξης του e-ΕΦΚΑ να μην απορρίπτονται οι αιτήσεις για παροχές σε χρήμα που υποβάλλουν οι εργαζόμενοι λόγω μη έγκυρης υποβολής των αναλυτικών περιοδικών δηλώσεων, αλλά τα αιτήματα να παραμένουν στις αρμόδιες υπηρεσίες μέχρι την ολοκλήρωση της υποβολής των δηλώσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τελείωσε ο χρόνος μου. Για τη δεύτερη ερώτησή σας, που αφορά τον ΟΑΕΔ και το επίδομα ανεργίας των εποχικά απασχολουμένων, θα απαντήσω στη δευτερολογία μου. Σας ευχαριστώ πολύ.
Ευχαριστούμε τον κύριο Υφυπουργό. Ο κ. Μουλκιώτης έχει τον λόγο, για να δευτερολογήσει.
Ευχαριστώ, κύριε Πρόεδρε. Κύριε Υφυπουργέ, δυστυχώς η διελκυστίνδα της γραφειοκρατίας, που εσείς στο Υπουργείο ή και ο ΕΦΚΑ ακόμα έχει προβλέψει να υπάρχει σε αυτές τις περιπτώσεις, θα αναγκάσει τους εργαζόμενους να κάνουν μαύρες γιορτές. Το αντιλαμβάνεστε αυτό; Είναι πασιφανές. Όταν στερούνται του βασικού επιδόματος και δεν μπορούν να λάβουν αυτό το επίδομα, μπλέκουμε πάλι σε τέτοια διελκυστίνδα ασχέτως των οποιωνδήποτε εκκρεμοτήτων υπάρχουν. Αυτές που είναι τακτοποιημένες γιατί να μην ξεπερνούνται αμέσως; Γιατί να μην ξεπερνιέται όλο αυτό το πρόβλημα; Γιατί να υπάρχει, δηλαδή, όλη αυτή η διελκυστίνδα και αυτά τα προσκόμματα; Θα κάνουν μαύρες γιορτές οι εργαζόμενοι στον επισιτισμό - τουρισμό και το ξέρετε, κύριε Υπουργέ. Έχετε δει τις διαμαρτυρίες των εργαζομένων. Είναι δικαιολογημένες. Δεν είναι σχήματα λόγου για να ερχόμαστε να κάνουμε μια κοινοβουλευτική παρέμβαση με μια επίκαιρη ερώτηση. Είναι μείζονος σπουδαιότητος ζητήματα και επαναλαμβάνω ότι θα κάνουν μαύρες γιορτές. Τα λέω αυτά, διότι η αδυναμία εμφάνισης στο σύστημα «ΕΡΓΑΝΗ» αυτών των ενσήμων για το έτος 2020-2021 έχει δημιουργήσει προβλήματα και πέραν όλων των άλλων δεν έχουν δυνατότητα να τύχουν και των βασικών καλύψεων, όπως παροχές ασθένειας και οτιδήποτε άλλο. Επίσης, τίθεται μεγάλο πρόβλημα με τις αιτήσεις συνταξιοδότησης. Προσκόμματα τέτοιου είδους, τα οποία τα αντιμετωπίζουν καθημερινά και δεν βρίσκουν ανταπόκριση. Εμείς, δυστυχώς, εμμένουμε σε μια διελκυστίνδα γραφειοκρατική που μπορούσε κάλλιστα να καλυφθεί. Είναι μονομερείς αναστολές αυτομάτως και ό,τι έλεγχος βγει, ας έλθει αναδρομικά να επιλύει κάποια πράγματα. Να ανακαλέσει. Το κάνει αυτό η διοίκηση. Γιατί, λοιπόν, σε αυτή την περίπτωση να μην έχουμε αυτό το δικαίωμα και αυτή τη δυνατότητα και να εμπλέκονται οι εργαζόμενοι όπως εμπλέκονται; Οι νέοι εργαζόμενοι τώρα στον επισιτισμό - τουρισμό, οι οποίοι πρέπει να επιδοτηθούν για πρώτη φορά: Σας είπα πάλι για την επιδότηση της ανεργίας, αλλά δεν προλάβατε εσείς απ' ό,τι φαίνεται να πείτε κάτι. Πέρα από τα ένσημα έχουν και κάποιες άλλες προϋποθέσεις. Δεν μπορεί να γίνει αυτό. Ξέρετε εκ των πραγμάτων ότι δεν μπορεί να έχουν τη δυνατότητα να έχουν αυτές τις προϋποθέσεις. Εκ των πραγμάτων, λοιπόν, αποκλείονται αυτοί οι εργαζόμενοι να τύχουν αυτών των ευεργετημάτων. Υπήρξε μια τροπολογία την προηγούμενη εβδομάδα. Προβλέψατε τη μείωση των ελάχιστων ημερών ασφάλισης σε πενήντα από εκατό για τη χορήγηση του εθνικού επιδόματος ανεργίας. Πραγματικά, τους νέους επιδοτούμενους δεν τους καλύπτει η τροπολογία, έχουν μείνει απ' έξω. Τι θα γίνουν αυτοί οι άνθρωποι; Όσον αφορά τώρα για το «ΕΡΓΑΝΗ» εμείς -το γνωρίζετε καλά, έχουμε καταθέσει και αναφορές και ερωτήσεις επανειλημμένως και δεν έχει γίνει τίποτα. Θα σας πω την πιο πρόσφατη απάντηση που έχετε δώσει. Είναι 24 Μαΐου 2021 σε ερώτηση για τα ένσημα των μονομερών ασθενών. Θα σας διαβάσω τι είχατε πει: «Σε σχέση με τις συγκεκριμένες περιπτώσεις που αναφέρετε για τους εργαζόμενους που δεν μπορούν να τους καταβληθούν συγκεκριμένα επιδόματα εξαιτίας της μη απεικόνισης της ασφαλιστικής τους πορείας, σύμφωνα με ενημέρωση που έλαβαν μάλλον από τον ΟΑΕΔ, το θέμα έχει ήδη τακτοποιηθεί. Έχουν κοινοποιηθεί οι απαραίτητες οδηγίες στις αρμόδιες υπηρεσίες του οργανισμού, ώστε να μπορούν να υπολογίζουν από μόνοι τους τις ημέρες ασφάλισης που αντιστοιχούν στο διάστημα αποζημίωσης ειδικού σκοπού, κατόπιν μονομερούς δήλωσης. Μάλιστα, για τον σκοπό αυτόν έχει υλοποιηθεί και η αντίστοιχη διαδικτυακή εφαρμογή διασύνδεσης μεταξύ του πληροφοριακού συστήματος «ΕΡΓΑΝΗ» και του ολοκληρωμένου πληροφορικού συστήματος του ΟΑΕΔ, με τη χρήση της οποίας διενεργούνται όλες οι απαραίτητες ενέργειες. Τί έχει γίνει, κύριε Υπουργέ; Έχουν περάσει επτά μήνες από τότε. Το 2021 τελειώνει. Έχουμε θέμα. Δεν έχει γίνει τίποτα. Υπάρχει, λοιπόν, ένα ζήτημα. Πρέπει να προβείτε σε ενέργειες με πολιτική απόφαση, ώστε να ξεπεραστούν αυτοί οι σκοποί που μπορούν να ξεπεραστούν, για να μην αναγκαστούν οι εργαζόμενοι να κάνουν μαύρες γιορτές το 2021 στον επισιτισμό - τουρισμό σε μια πολύ δύσκολη συγκυρία. Γνωρίζω πολύ καλά ότι συμμερίζεστε αυτή τη δύσκολη συγκυρία. Πρέπει, όμως, το Υπουργείο να λάβει μια απόφαση. Εσείς, κύριε Υπουργέ, σας προτρέπω και σας παρακαλώ, πάρτε απόφαση να λυθεί το θέμα. Δεν θα κάνουν ούτε Χριστούγεννα ούτε Πρωτοχρονιά. Ευχαριστώ πολύ, κύριε Πρόεδρε.
Καλώς, κύριε Μουλκιώτη. Κύριε Υπουργέ, έχετε τον λόγο.
Και πάλι ευχαριστώ, κύριε Πρόεδρε. Κύριε Μουλκιώτη, στο πλαίσιο των παρεμβάσεων της Κυβέρνησης για την οικονομική ενίσχυση των εποχικά απασχολούμενων στην περίοδο της πανδημίας προχωρήσαμε σε τρεις σημαντικές πρωτοβουλίες. Το πρώτο ήταν ότι ο αριθμός αιτούμενων ημερών ασφάλισης για το επίδομα ανεργίας των εποχικών υπαλλήλων μειώθηκε από εκατό σε πενήντα για το έτος 2020. Το δεύτερο, επεκτάθηκε και στο έτος 2021 η μείωση των ημερών ασφάλισης από εκατό σε πενήντα για τους ασφαλισμένους του τουριστικού και επισιτιστικού κλάδου. Το τρίτο, αυτό που αναφέρατε και εσείς, με τροπολογία που κατατέθηκε και ψηφίστηκε πριν μερικές ημέρες επεκτείνεται η ευνοϊκή ρύθμιση που προβλέπει τη μείωση των ελάχιστων ημερών ασφάλισης σε πενήντα από εκατό για τη χορήγηση του τακτικού επιδόματος ανεργίας και σε άλλες κατηγορίες εποχικά απασχολούμενων. Πρόκειται για εργαζόμενους ιδίως στην κονσερβοποιεία, σε διαλογητήρια και σε λοιπά επαγγέλματα που συνδέονται με τη γεωργία και τη μεταποίηση αγροτικών προϊόντων, οι οποίοι κινδύνευαν να μη συμπληρώσουν τον απαιτούμενο αριθμό ημερών ασφάλισης. Στόχος της Κυβέρνησης, όπως έχω τονίσει πολλές φορές στη Βουλή, κύριε Μουλκιώτη, και αρκετές φορές στο πλαίσιο συζητήσεων δικών σας ερωτήσεων είναι να στηρίξει εργαζόμενους και τους ανέργους από τις συνέπειες της πανδημίας στην οικονομία. Αυτό δεν είναι απλά μια δέσμευση που έχουμε αναλάβει, αλλά ένα καθήκον που πραγματικά υπηρετούμε καθημερινά. Οι ευάλωτες ομάδες των εργαζομένων που επλήγησαν λόγω της πανδημίας έχουν λάβει και θα συνεχίσουν να δέχονται για όσο διάστημα οι συνθήκες το απαιτούν όλη την κρατική στήριξη που μπορούμε να παρέχουμε. Μην ξεχνάτε ότι παρά τον εξαιρετικά υψηλό λόγο του δημοσίου χρέους προς το Ακαθάριστο Εγχώριο Προϊόν η Κυβέρνηση στήριξε τις επιχειρήσεις και τα νοικοκυριά με παραπάνω από 40 δισεκατομμύρια ευρώ κατά τη διάρκεια της πανδημίας. Τα πλέον πρόσφατα μακροοικονομικά στοιχεία αποδεικνύουν ότι η διαχείριση ήταν επιτυχής. Η οικονομία ανακάμπτει δυναμικά. Η ανεργία, που πολλοί φοβόμασταν ότι μπορεί να είχαμε και μια έκρηξη μετά το τέλος πανδημίας, μειώνεται και μάλιστα μειώνεται με ταχύτατους ρυθμούς, ενώ ταυτόχρονα καταγράφεται και αύξηση του εργατικού δυναμικού. Επιδίωξή μας είναι με τη στοχευμένη και αποτελεσματική χρήση των πόρων του Ταμείου Ανάκαμψης και του ΕΣΠΑ, αλλά και των καταθέσεων των νοικοκυριών που αυξήθηκαν σημαντικά την τελευταία διετία να αυξήσουμε τις παραγωγικές επενδύσεις και να πετύχουμε υψηλούς ρυθμούς οικονομικής ανάπτυξης τα επόμενα χρόνια μαζί με περαιτέρω σημαντική μείωση της ανεργίας. Τελικά, σε συνδυασμό και με την υλοποίηση διαρθρωτικών μεταρρυθμίσεων, να μπορέσουμε να αλλάξουμε ολόκληρο το παραγωγικό μοντέλο της ελληνικής οικονομίας. Σας ευχαριστώ πολύ.
Ευχαριστούμε τον κύριο Υφυπουργό. Ο Βουλευτής Α΄ Ανατολικής Αττικής κ. Αντώνης Μυλωνάκης με έγγραφό του προς τον Πρόεδρο της Βουλής ζητεί άδεια ολιγοήμερης απουσίας του στο εξωτερικό, από 26-12-2021 έως 2-1-2022. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Πριν προχωρήσουμε στην ημερήσια διάταξη της νομοθετικής εργασίας θα κάνουμε μία ολιγόλεπτη διακοπή.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις». Η Διάσκεψη των Προέδρων αποφάσισε στη συνεδρίασή της στις 9 Δεκεμβρίου 2021 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Νομίζω ότι επί της βασικής διαδικαστικής πρότασης αντίρρηση δεν υπάρχει. Συμφωνεί το Σώμα;
Άρα το Σώμα συνεφώνησε ομοφώνως. Κύριε Υπουργέ, υπάρχει κάποια νομοτεχνική βελτίωση που θέλετε να καταθέσετε τώρα στην αρχή, πριν ξεκινήσουν τις ομιλίες τους οι συνάδελφοι;
Όχι, κύριε Πρόεδρε, θα καταθέσουμε στη συνέχεια, αλλά όχι στην αρχή.
Όχι τώρα, ωραία. Επομένως τον λόγο έχει ο εισηγητής της Νέας Δημοκρατίας κ. Ιωάννης Λοβέρδος για δεκαπέντε λεπτά.
Κύριε Πρόεδρε, θα ήθελα τον λόγο.
Ορίστε, κύριε συνάδελφε, έχετε τον λόγο.
Για τη διαδικασία θα θέλαμε να ρωτήσουμε. Κατατέθηκε την Παρασκευή το βράδυ μία τροπολογία η οποία δεν έχει συζητηθεί. Θα παρακαλούσαμε να ενημερωθούμε για το αν την κάνει αποδεκτή ο Υπουργός και αν την κάνει αποδεκτή, ποιος θα τη στηρίξει από την Κυβέρνηση.
Ωραία. Κατ' αρχάς αυτό δεν είναι επί της διαδικασίας της βασικής που ρώτησα εγώ. Αυτό είναι παρεμπίπτον θέμα. Κύριε Υπουργέ, θέλετε να απαντήσετε στο ερώτημα του κ. Σπίρτζη τώρα;
Εξ όσων έχω ενημερωθεί, κύριε Πρόεδρε, έχουν κατατεθεί τρεις τροπολογίες. Οι δύο είναι από την πλευρά της Κυβέρνησης, τις οποίες κάνουμε δεκτές και μία από την πλευρά του ΣΥΡΙΖΑ, η οποία είναι εκπροθέσμως κατατεθείσα, επιφέρουσα δημοσιονομική δαπάνη και μη συνοδευόμενη από έκθεση του Γενικού Λογιστηρίου, επομένως, απορριπτέα ως προς αυτά και εκ του Συντάγματος. Κρατείται, όμως, για να την εξετάσουμε ως προς την ουσία της. Θα την δω, δηλαδή, και θα έρθει προσηκόντως. Έτσι όπως έχει κατατεθεί, δεν έρχεται προσηκόντως.
Επομένως, σε αυτό που ρώτησε ο κ. Σπίρτζης και πιστεύω ότι αναφέρεται στις μετατάξεις υπαλλήλων της ΕΥΠ -για να λέμε το θέμα με το όνομά του-, η απάντησή σας είναι ότι την κάνετε αποδεκτή αυτή. Τώρα, το ποιος θα την υποστηρίξει, θα το δούμε καθ' οδόν.
Ναι, αυτή προέρχεται από την Κυβέρνηση. Προφανώς, λοιπόν, την κάνουμε αποδεκτή.
Ωραία. Παρακαλώ, κύριε Λοβέρδο, μπορείτε να ξεκινήσετε.
Ευχαριστώ πολύ, κύριε Πρόεδρε.
Παρακαλώ να ανοίξει το σύστημα ηλεκτρονικής εγγραφής.
Κυρίες και κύριοι Βουλευτές, προτού ξεκινήσω την εισήγησή μου, θα ήθελα να εκφράσω τα θερμά μου συγχαρητήρια στο Κίνημα Αλλαγής για την εκλογή νέου Προέδρου. Είναι πολύ θετικό για το πολιτικό σύστημα να προχωρούν οι δημοκρατικές διαδικασίες και τα κόμματα, τα οποία είναι συστατικό μέρος του πολιτικού μας συστήματος, να εκλέγουν ελεύθερα και δημοκρατικά τις ηγεσίες τους. Σήμερα, ερχόμαστε εδώ να συζητήσουμε ένα πάρα πολύ σημαντικό νομοσχέδιο. Κατά τη γνώμη μου είναι από τα σημαντικότερα νομοσχέδια που έχουν έρθει τον τελευταίο καιρό στη Βουλή για να συζητηθούν. Και χαίρομαι διότι κατά τη διάρκεια των εργασιών της επιτροπής δημόσιας τάξης, δημόσιας διοίκησης και δικαιοσύνης κατέστη σαφές και από τις εισηγήσεις των εισηγητών και των ειδικών αγορητών, αλλά και όλων όσοι συμμετείχαν, ότι είναι ένα νομοσχέδιο στου οποίου τις βασικές γραμμές υπάρχει μια ευρύτερη συναίνεση. Υπάρχει μία αξιοποίηση πολλών διατάξεων και η φιλοσοφία του νομοσχεδίου είναι προς τη σωστή κατεύθυνση. Αυτό το παραδέχομαι. Καταλαβαίνω ότι δεν μπορούμε να συμφωνούμε σε όλα. Και στις ειδικότερες ρυθμίσεις και διατάξεις υπάρχουν διαφωνίες και αυτό είναι πολύ θεμιτό. Θα προσπαθήσω να εξηγήσω γιατί αυτό κατά τη γνώμη μας ισχύει. Το δεύτερο είναι ότι θέλω να εκφράσω τη λύπη μου γιατί το νομοσχέδιο αυτό, που όπως είπα είναι πάρα πολύ σημαντικό, δεν είχε την ανταπόκριση από πλευράς Βουλευτών που θα ήθελα. Περίμενα μεγαλύτερη συμμετοχή. Χαίρομαι που βλέπω εδώ αρκετούς Βουλευτές σήμερα, αλλά θα ήθελα να έχει ακόμα μεγαλύτερη συμμετοχή, διότι είναι πολύ πιο σημαντικό από άλλα νομοσχέδια για τα οποία έχει γίνει πολύς λόγος. Ίσως δεν είναι αρκετά δημοφιλές το θέμα το οποίο καλούμαστε να συζητήσουμε. Δεν θα κάνει πρωτοσέλιδα χτυπήματα. Πρέπει να ξεκινήσουμε συμφωνώντας σε ορισμένα πράγματα. Το πρώτο πράγμα στο οποίο πρέπει να συμφωνήσουμε είναι ότι οι οργανώσεις της κοινωνίας των πολιτών παίζουν πολύ σημαντικό ρόλο στην ανάπτυξη της κοινωνίας μας. Είναι πολύ θετικό να υπάρχουν τέτοιες οργανώσεις, οι οποίες προσφέρουν πάρα πολλά πράγματα που δεν μπορεί να προσφέρει το κράτος στην κοινωνία μας. Εμείς ως Νέα Δημοκρατία -αλλά νομίζω και κάθε λογικός άνθρωπος- θέλουμε να ενισχυθούν αυτές οι οργανώσεις. Θέλουμε περισσότερους πολίτες να συμμετέχουν στα κοινά και να βοηθούν την πατρίδα και την κοινωνία. Θέλουμε περισσότερους εθελοντές να έρχονται και να προσφέρουν τις υπηρεσίες τους εις όφελος των συμπολιτών μας. Αυτό μπορεί να γίνει και πρέπει να γίνει. Και αυτό επιδιώκει το νομοσχέδιο το οποίο έφερε το Υπουργείο Εσωτερικών προς συζήτηση και ψήφιση σήμερα από την Ολομέλεια της Βουλής. Το δεύτερο σημείο στο οποίο πρέπει να συμφωνήσουμε είναι ότι ενώ είναι τόσο σημαντικός και μεγάλος ο ρόλος των Οργανώσεων της Κοινωνίας των Πολιτών, έχουν σε μεγάλο βαθμό υποβαθμιστεί στη συνείδηση της κοινωνίας μας, κυρίως, διότι υπήρξαν -όχι οι περισσότερες- λίγες αλλά σημαδιακές περιπτώσεις, οι οποίες έδειξαν ότι κάποιοι δεν μπήκαν στη διαδικασία να οργανώσουν μια τέτοια ομάδα, ένα τέτοιο σωματείο, μια μη κερδοσκοπική οργάνωση, προς την κατεύθυνση αυτή για το καλό της κοινωνίας, αλλά για το καλό της τσέπης τους. Υπάρχει μία ευρέως διαδεδομένη αντίληψη σε πολλούς συμπολίτες μας, όχι άδικη, ότι κάποιοι επιδιώκουν να κερδίσουν χρήματα από το κράτος, ακόμη και να πλουτίσουν μέσω της δημιουργίας μίας τέτοιας οργάνωσης. Αυτό έπρεπε να σταματήσει. Έπρεπε να αλλάξει. Αυτός είναι ο σκοπός για τον οποίο έρχεται, κυρίως, αυτό το νομοσχέδιο, να μπει σε μία τάξη αυτός ο μεγάλος αριθμός σωματείων και μη κερδοσκοπικών οργανώσεων, που εμφανίζονται ως μη κερδοσκοπικές, αλλά στην πράξη είναι εντελώς κερδοσκοπικές. Σκοπός είναι, επίσης, να μπει αυτή η τάξη, την οποία όλοι επιδιώκουμε, και με την οποία όλοι συμφωνήσαμε και στη διάρκεια των εργασιών της επιτροπής. Θα μου πείτε: Το νομοσχέδιο αυτό είναι το καλύτερο δυνατό νομοσχέδιο; Όχι. Δεν υπάρχει τέλειο νομοσχέδιο, υπάρχει αυτό το οποίο μπορεί να γίνει υπό τις παρούσες συνθήκες. Κατάλαβα και ένιωσα τις ενστάσεις των εισηγητών της Αντιπολίτευσης, οι οποίοι θεωρούν ότι θα έπρεπε να υπάρχει μόνο ένα μητρώο, να μην υπάρχουν δύο, τα οποία συστήνονται με το νέο νομοσχέδιο. Με το νέο νομοσχέδιο συστήνονται δύο μητρώα: Ένα γενικό μητρώο στο οποίο εγγράφονται άπαντες όσοι θέλουν να συμμετάσχουν σε αυτή την κοινωφελή εργασία και υπάρχει και ένα δεύτερο ειδικό μητρώο, για το οποίο προβλέπονται αυστηρότεροι όροι από το νομοσχέδιο. Αυτό θεωρώ πως είναι και το καλύτερο. Έπρεπε να υπάρχει, γιατί όταν ζητάς μεγαλύτερη χρηματοδότηση, πρέπει να έχεις και αυστηρότερο έλεγχο. Κοινή λογική είναι. Βέβαια, κατέκλυσαν το e-mail μου, όπως και έχουν κατακλύσει τα e-mail όλων μας, αντιδράσεις από πολλές οργανώσεις οι οποίες διαφωνούν με αυτή την αυστηροποίηση -όπως τη θεωρούν- των διαδικασιών διαφάνειας και λογοδοσίας που προβλέπονται από το νομοσχέδιο. Κατανοώ ότι κάποιοι δεν κατάλαβαν ακριβώς το περιεχόμενο του νομοσχεδίου. Αν το είχαν καταλάβει, ενδεχομένως να μην αντιδρούσαν τόσο πολύ. Κατανοώ, επίσης, ότι κάποιοι ξεβολεύονται. Κάποιοι είχαν βολευτεί με το προηγούμενο καθεστώς και δεν θέλουν να αλλάξει κάτι. Κατανοητό και αυτό, αλλά έπρεπε να αλλάξει και για το καλό των ίδιων των οργανώσεων και για το καλό της κοινωνίας των πολιτών, που, όπως είπαμε, είναι κοινό πρόκριμα για όλους μας, και για την προστασία και τη διαφάνεια των διαδικασιών και την προστασία του δημοσίου χρήματος. Αυτή είναι η κατεύθυνση, την οποία υποστηρίζει το νομοσχέδιο και προς την κατεύθυνση αυτή εργάζεται και το Υπουργείο Εσωτερικών και θα συνεχίσει να εργάζεται. Κατά τη διάρκεια των εργασιών της επιτροπής, έγινε σαφές και από την ομιλία του αρμόδιου Υπουργού ότι σκοπός μας θα ήταν να μην υπάρχουν και τα άλλα εννέα μητρώα, στα οποία καταγράφονται οι διάφορες οργανώσεις που επιδοτούνται από το κράτος. Όμως, αυτό μέχρι στιγμής δεν έχει καταστεί εφικτό, διότι ήταν πολύ δύσκολη διαδικασία. Ο σκοπός, όμως, είναι αυτός. Αφού υπάρχουν τα δύο μητρώα που συστήνονται σήμερα, το γενικό και το ειδικό, θα μπορούμε κάποια στιγμή, στο εγγύς μέλλον, να συγχωνεύσουμε και τα υπόλοιπα μητρώα, τα οποία βρίσκονται σε κάθε Υπουργείο, τα εννέα διαφορετικά μητρώα. Αυτό, όμως, που πρέπει να γίνει από την αρχή σαφέστατο από όλους μας, είναι ότι το κράτος -και στη συγκεκριμένη περίπτωση η Κυβέρνηση και το Υπουργείο Εσωτερικών- έχει υποχρέωση να προστατεύσει τη διαφάνεια και τη λογοδοσία των οργανώσεων αυτών, που ζητούν κρατική επιχορήγηση και φοροαπαλλαγές. Το επαναλαμβάνω για μια ακόμη φορά, γιατί ίσως κάποιοι δεν το έχουν αντιληφθεί. Μιλάμε καθαρά για αστικά σωματεία και οργανώσεις, οι οποίες επιδιώκουν την προστασία του κράτους μέσω αυτών των δύο διαδικασιών, κρατική επιχορήγηση και φοροαπαλλαγές. Δεν μιλάμε για άλλες οργανώσεις. Στο πλαίσιο του Αστικού Κώδικα μπορεί να κάνει ελεύθερα όποιος επιθυμεί ένα σωματείο για κάποιον συγκεκριμένο κοινωφελή σκοπό και να το χρηματοδοτεί είτε από την τσέπη του είτε από τις συνδρομές των μελών του σωματείου είτε αν έχει κάποιους χορηγούς, οι οποίοι όμως δεν επιζητούν φοροαπαλλαγές. Σε αυτές τις περιπτώσεις δεν υπάρχει ανάμειξη του κράτους, δεν χρειάζεται να εγγραφούν ούτε στο γενικό μητρώο ούτε στο ειδικό μητρώο. Μιλάμε μόνο γι' αυτούς που επιδιώκουν μια επιδότηση από το κράτος. Σε ό,τι αφορά αυτούς που εγγράφονται στο γενικό μητρώο, στο οποίο εγγράφονται άπαντες, εκεί οι προϋποθέσεις είναι πάρα πολύ περιορισμένες. Προσωπικά -το είπα και στον Υπουργό- εγώ θα τις ήθελα λίγο πιο αυστηρές ακόμα. Παίρνεις μέχρι 50.000 ευρώ τον χρόνο με ελάχιστες προϋποθέσεις, που δεν καταλαβαίνω για ποιον λόγο προκάλεσαν και κάποιες αντιδράσεις. Πρόκειται για ένα παράβολο πολύ μικρό, ασήμαντο και μια διαδικασία η οποία προβλέπεται από την κοινή λογική, ούτε καν από την νομοθεσία. Σε ό,τι αφορά το ειδικό μητρώο, είναι πράγματι αυστηρότερες οι προϋποθέσεις εγγραφής. Χρειάζεται να έχεις τρία χρόνια προεργασία, χρειάζεται να πληρώνεις ένα μεγαλύτερο παράβολο -μόλις 200 ευρώ όμως- και χρειάζεται να έχεις και λογοδοσία για τα οικονομικά σου μέσω ενός ορκωτού λογιστή. Δεν είναι αυτονόητο ότι όταν ζητάς επιδότηση, επιχορήγηση πάνω από 50.000 ευρώ, πρέπει να περιμένεις τέτοιου είδους ανταπόκριση; Είναι απολύτως λογικό. Δεν καταλαβαίνω τις αντιδράσεις που ηγέρθησαν. Η χρηματοδότηση που μπορεί να δοθεί στις οργανώσεις που εγγράφονται στο γενικό μητρώο, μπορεί να είναι και πολύ μεγάλη. Υπάρχουν και οργανώσεις οι οποίες προσφέρουν τεράστιο κοινωνικό και φιλανθρωπικό έργο, όπως -παρουσιάστηκαν οι εκπρόσωποί τους στην ακρόαση των φορέων στην επιτροπή- το «Χαμόγελο του Παιδιού», το Ίδρυμα «Μποδοσάκη» και πολλά άλλα ιδρύματα και οργανώσεις τα οποία πράγματι και αποδεδειγμένα προσφέρουν σημαντικό έργο. Τώρα, από εκεί και πέρα αν κάποιος άλλος θέλει να μπει σε αυτό το ειδικό μητρώο, ας έχει μια διαφάνεια στα οικονομικά του και, σύμφωνα φυσικά με τις διαδικασίες που προβλέπονται από το κάθε Υπουργείο, διότι οι επιχορηγήσεις θα συνεχίζουν να δίνονται από το κάθε Υπουργείο διαφορετικά, από το Υπουργείο Πολιτισμού άλλες, από το Υπουργείο Εργασίας άλλες, τότε θα έχουν και τη δυνατότητα της μεγάλης κάλυψης της οικονομικής που επιδιώκουν. Θα ήθελα σε αυτό το σημείο να αναφερθώ στο θέμα του εθελοντισμού. Στην Ελλάδα συμβαίνει το εξής παράδοξο: Ενώ από τη μια έχουμε πολλές οργανώσεις της κοινωνίας των πολιτών όπως λέμε, έχουμε πολύ χαμηλό ποσοστό εθελοντών, παρ' όλο που τον τελευταίο καιρό έχουν αναδειχθεί πολλές δυνατότητες αύξησης του εθελοντισμού και αυτό είναι προς το συμφέρον της κοινωνίας. Ιδίως σε ό,τι αφορά την δασοπυρόσβεση και τις φυσικές καταστροφές που είναι ένας τομέας πολύ σημαντικός για την προστασία της πατρίδας μας έχουν εμφανιστεί άνθρωποι που πραγματικά θέλουν να βοηθήσουν εθελοντικά. Παρ' όλα αυτά, όμως, είναι χαμηλό το ποσοστό. Είναι 5% νομίζω. Είναι από τα χαμηλότερα, αν όχι το χαμηλότερο της Ευρώπης. Γιατί συμβαίνει αυτό; Ο κακοπροαίρετος θα έλεγε διότι οι εθελοντές δεν παίρνουν επιδότηση, ενώ οι οργανώσεις οι άλλες, οι λεγόμενες ΜΚΟ έπαιρναν επιδότηση. Δεν θέλω να γίνω κακοπροαίρετος. Υπάρχει ένας βασικότερος λόγος, τον οποίο νομίζω ότι τον εξέφρασε και τον υποστηρίζει άλλωστε και ο εισηγητής του ΚΚΕ. Ο λόγος αυτός είναι ότι στην Ελλάδα υπό την επιρροή της αριστερής ιδεολογίας φτάσαμε στο σημείο να πιστεύουμε ότι όλα πρέπει να τα περιμένουμε από το κράτος. Δεν χρειάζεται ούτε εθελοντισμός ούτε οργανώσεις ούτε τίποτα. Το κράτος είναι υποχρεωμένο να προσφέρει αυτές τις υπηρεσίες. Ο κ. Ζαχαριάδης πιάνει το κεφάλι του. Δεν του αρέσουν αυτά που λέω. Δεν πειράζει. Δεκτό, κύριε Ζαχαριάδη. Είστε αγαπητός ούτως ή άλλο είτε συμφωνείτε είτε διαφωνείτε μαζί μου. Αυτός είναι ο λόγος. Ο λόγος είναι ότι θέλουμε το κράτος να βρίσκεται παντού, το κράτος να είναι πανταχού παρών. Εμείς δεν συμφωνούμε με αυτή την αντίληψη. Εμείς επιδιώκουμε και επιζητούμε να μπορέσει η εθελοντική συνεισφορά να είναι μεγάλη και σημαντική. Και να μην περιμένουν κάποιοι, ευτυχώς λίγοι, ότι επειδή θα γίνουν εθελοντές δασοπυροσβέστες, αύριο θα προσληφθούν και στο δημόσιο. Το κάνουν για την προστασία της πατρίδας τους, για την προστασία του χωριού τους, της πόλης τους. Δεν το κάνουν για να προσληφθούν στο δημόσιο. Αυτή είναι μια άλλη κουλτούρα, που εμάς δεν μας βρίσκει σύμφωνους. Μπορεί να βρίσκει εσάς, αγαπητέ κύριε Ζαχαριάδη, αλλά δεν βρίσκει εμάς σύμφωνους. Και σε αυτό το σημείο θέλω να τονίσω ότι η υποχρέωση αναγγελίας των εθελοντών στην «ΕΡΓΑΝΗ» είναι ένα πάρα πολύ σημαντικό μέτρο που εισηγείται αυτό το νομοσχέδιο, διότι με τον τρόπο αυτό ξεκαθαρίζει η ήρα από το στάρι, ποιος είναι πραγματικά εργαζόμενος και ποιος δεν είναι, ποιος έχει μαύρη εργασία και ποιος όχι. Αυτό είναι το θετικό του νομοσχεδίου αυτού, όπου και εκεί βέβαια υπήρξαν αντιδράσεις, όχι απαραίτητα για λόγους προστασίας του δημοσίου συμφέροντος αλλά μάλλον γιατί κάποιοι ξεβολεύονται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είναι πολύ απλές διαδικασίες που εισάγονται με το νομοσχέδιο αυτό, με μια σειρά από διατάξεις που είναι προς τη σωστή κατεύθυνση. Επειδή σέβομαι πάντα τον χρόνο, κύριε Πρόεδρε, δεν θα ήθελα να μπω ακόμα σε μεγαλύτερη λεπτομέρεια. Θα μιλήσουν και ο Υπουργός και ο Κοινοβουλευτικός μας Εκπρόσωπος και απ' ό,τι βλέπω, και αρκετοί συνάδελφοι Βουλευτές, για να αναπτύξουν αυτό θέμα ενός πολύ σημαντικού νομοσχεδίου, το οποίο έρχεται εδώ στη Βουλή και θα έπρεπε -κατά τη γνώμη μου- να είναι γεμάτη η Αίθουσα της Βουλής από Βουλευτές οι οποίοι αισθάνονται την αναγκαιότητα να υπάρχουν τέτοιες οργανώσεις και έντονος εθελοντισμός, ισχυρός εθελοντισμός προς όφελος της πατρίδας και της κοινωνίας, χωρίς όλοι να περιμένουν τι θα κάνει το κράτος γι' αυτούς. Έτσι όπως έλεγε και ο Τζον Φιτζέραλντ Κέννεντι: «Μη ρωτάτε τι κάνει το κράτος σας για εσάς, αλλά ρωτήστε τι κάνετε εσείς για το κράτος». Σας ευχαριστώ πολύ.
Παρακαλώ πολύ να καθαριστεί το Βήμα, στο οποίο καλείται ο γενικός εισηγητής του ΣΥΡΙΖΑ, ο συνάδελφος κ. Αλέξανδρος Μεϊκόπουλος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ξέρετε αυτές τις μέρες κατά τη συζήτηση στις επιτροπές, αλλά και σήμερα στην Ολομέλεια σκεφτόμουν πως υπάρχουν όντως πεδία στην πολιτική που συνιστούν επί της ουσίας εθνικά μεγέθη. Ζητήματα στα οποία τα κόμματα έχουν, όχι μόνο τη δυνατότητα να συμφωνούν, αλλά είναι απαραίτητο να σχεδιάζουν μακροπρόθεσμες εθνικές στρατηγικές. Ένα τέτοιο εθνικό θέμα συνιστά και το εγχείρημα νομοθέτησης και ρύθμισης του χώρου των εθελοντικών και κοινωφελών οργανώσεων. Αναμφισβήτητα, κυρίες και κύριοι συνάδελφοι, οι εθελοντικές οργανώσεις στη χώρα μας, έχουν μια μακρά ιστορική διαδρομή. Ποιος μπορεί, άλλωστε, να αρνηθεί σε περιόδους, όπως η παρατεταμένη οικονομική και κοινωνική κρίση των μνημονίων, η μεταναστευτική κρίση, από το brain drain μέχρι την πανδημική κρίση, ότι ο εθελοντισμός όντως αποτέλεσε μοχλό και συγκολλητική ουσία για την κοινωνική συνοχή; Δυστυχώς, όμως, όχι μόνο οι εθελοντικές οργανώσεις δεν έχουν λάβει την προσοχή που τους αξίζει, αλλά πολλές φορές, κύριε Βορίδη, για λόγους μικροπολιτικής και συκοφαντήθηκαν και απαξιώθηκαν. Ποιος μπορεί να ξεχάσει, άλλωστε, τη στάση της Νέας Δημοκρατίας στη δυσφήμιση μεγάλων εθελοντικών οργανώσεων, οι οποίες διαδραμάτισαν κομβικό ρόλο στην αποσόβηση της τεράστιας προσφυγικής ανθρωπιστικής κρίσης το 2015; Πώς μπορούν να διαγραφούν από τη συλλογική μνήμη οι διαχρονικές κυβερνητικές ευθύνες που επέτρεψαν, χωρίς πλαίσιο και χωρίς έλεγχο, μεγάλοι οργανισμοί να καταρρεύσουν σε ένα βράδυ με πρωτόγνωρα οικονομικά σκάνδαλα; Υπό αυτό το πρίσμα και με αυτές τις σκέψεις το συγκεκριμένο νομοσχέδιο για να μπορέσει να αποτελέσει μια ολοκληρωμένη και πραγματική βάση για μια εθνική πολιτική για την Κοινωνία των Πολιτών κατά τη γνώμη μας θα έπρεπε να πετυχαίνει τρεις πολύ απλούς, αλλά βασικούς στόχους. Πρώτον, να προστατεύει τις οργανώσεις της Κοινωνίας των Πολιτών από την μικροπολιτική. Δεύτερον, να μπορεί να ενισχύει την αυτοτέλεια και τη συμβολή τους στην κοινωνική πρόοδο. Και, τρίτον και βασικότερο, να θεμελιώνει ένα επαρκές και συνεκτικό νομοθετικό πλαίσιο οργάνωσης, λειτουργίας και αποτελεσματικής διασύνδεσης με την πολιτεία. Και σε αυτό το σημείο, κύριε Υπουργέ, κύριε Βορίδη, πέσατε στην πρώτη κεφαλαιώδους σημασίας αντίφαση σε σχέση με τον πυρήνα, σε σχέση με το πνεύμα, σε σχέση με τη στόχευση, την επιδίωξη της νομοθετικής σας πρωτοβουλίας. Ενώ χαρακτηρίζατε το νομοσχέδιο ως τομή στο αρρύθμιστο πεδίο της Κοινωνίας των Πολιτών, ενώ δηλώνετε με έμφαση ότι επιτέλους μπαίνει τάξη την ίδια στιγμή κατά τη συζήτηση στις επιτροπές παραδεχτήκατε ενώπιον όλων των εισηγητών και των Βουλευτών ότι το παρόν νομοσχέδιο είναι μόνο η αρχή και ότι θα χρειαστούν πρόσθετες νομοθετικές παρεμβάσεις. Ποιες θα είναι αυτές; Αυτό το κρατάτε μόνο για τον εαυτό σας με μελλοντικές υπουργικές αποφάσεις που φυσικά θα διαφεύγουν της διαβούλευσης του δημοσίου ελέγχου, της λογοδοσίας και της νομοθετικής διαδικασίας. Αδιάψευστος μάρτυρας αυτού του ισχυρισμού τα άρθρα του τελευταίου κεφαλαίου όπου επί της ουσίας παραχωρείτε στον εαυτό σας την αρμοδιότητα ρύθμισης των βασικότερων ζητημάτων του νομοσχεδίου, δηλαδή τη ρύθμιση των λεπτομερειών των βάσεων δεδομένων των εθελοντικών οργανώσεων, το ύψος του παραβόλου, τον τρόπο καταγραφής των εθελοντών και την κατάργηση των μητρώων. Δεν είναι άλλωστε η πρώτη φορά που αυτός ο μεταρρυθμιστικός οίστρος εξαντλείται σε μια ομολογουμένως άψογη, θα έλεγα εγώ, σκηνική παρουσία στη Βουλή. Καθίσταται, όμως, όψιμος αν παρακολουθήσει κανείς το πώς εφαρμόζεται ό,τι εισηγείται στην πράξη. Ποιο είναι το αποτύπωμα του νομοσχεδίου για την τηλεργασία; Ποιο είναι το αποτύπωμα του νομοσχεδίου για το λόμπινγκ; Ποιο είναι το αποτύπωμα του νομοσχεδίου για τον εσωτερικό έλεγχο; Ξέρετε η πάθηση αυτή στην πολιτική οριακά ονομάζεται και νομοθετικός λαϊκισμός. Επί της ουσίας, λοιπόν, το νομοσχέδιο γι' αυτόν ακριβώς το βασικό λόγο συζητάει εμμέσως, μερικώς ή και καθόλου τα πραγματικά ζητήματα που αντιμετωπίζουν οι εθελοντικές οργανώσεις. Δεν προχωρά προς τον εξορθολογισμό και την αποτελεσματική διασύνδεση των πολλαπλών μητρώων οργανώσεων που τηρούνται σήμερα στα αρμόδια Υπουργεία. Δεν απαντά, δηλαδή, σε τι; Στο πάγιο αίτημα των οργανώσεων της Κοινωνίας των Πολιτών για απλοποίηση των διαδικασιών και μείωση της γραφειοκρατίας. Προσέξτε. Είναι χαρακτηριστικό ότι δημιουργούνται δύο νέα μητρώα τα οποία προστίθενται σε εννέα που ήδη διατηρούνται σε διάφορα Υπουργεία συν αυτά που τηρούν οι περιφέρειες και οι δήμοι και δεν γίνεται σαφές το τι μέλλει γενέσθαι. Τι θα συμβεί, κύριε Βορίδη; Θα συνδεθούν; Θα ενοποιηθούν με τα ήδη υπάρχοντα; Θα καταργηθούν τα υπάρχοντα; Αντί, επομένως, να διασφαλίζεται η διαλειτουργικότητα και η διασύνδεση των βάσεων οι εθελοντικές οργανώσεις τι θα κάνουν; Θα χρειάζεται και πάλι να επανακαταθέτουν έγγραφα και να τα επανακαταχωρίζουν σε πλατφόρμες. Πού είναι πια αυτός ο περίφημος ψηφιακός μετασχηματισμός της Νέας Δημοκρατίας όταν το Υπουργείο Ψηφιακής Πολιτικής δεν εμπλέκεται στο ζήτημα διασύνδεσης των μητρώων και της διαλειτουργικότητας των βάσεων; Ζήτημα κορυφαίο, ουσίας είναι -σας το είπαμε και στις επιτροπές- ότι ο νομοθέτης δεν έχει λάβει υπ' όψιν του τη φυσιογνωμία του κύριου σώματος των οργανώσεων των εθελοντών που δραστηριοποιούνται σήμερα στη χώρα. Το νομοσχέδιο διαμορφώθηκε επί της ουσίας έχοντας κατά νου μεγαλύτερου μεγέθους οργανώσεις. Στην Ελλάδα, όμως, η συντριπτική πλειοψηφία των ενεργών εθελοντικών οργανώσεων είναι μικρές και μεσαίες με μικρό αριθμό εργαζομένων. Αυτή είναι άλλωστε, κυρίες και κύριοι συνάδελφοι, η τάση που υπάρχει παγκοσμίως, μικρότερα και ευέλικτα σχήματα οργανώσεων. Καταλήγουμε, λοιπόν, σε ένα νομοσχέδιο που αντί να είναι ουσιαστικό και αναπτυξιακό γίνεται διαχειριστικό και ελεγκτικό σε σχέση με το πεδίο όπου επιχειρεί να ρυθμίσει. Οι οικονομικές και γραφειοκρατικές προϋποθέσεις που θέτει θα λειτουργήσουν ανασχετικά στη γέννηση νέων οργανώσεων και στην ανάπτυξη των μικρότερων με πολύ πιθανή κατάληξη τη συρρίκνωση τελικά του πεδίου των εθελοντικών οργανώσεων. Αντί να αναδειχθεί η Κοινωνία των Πολιτών, αντί να αναπτυχθούν αποτελεσματικές συμπράξεις και συνεργασίες με την πολιτεία αναδεικνύεται τι; Κυρίως οι υποχρεώσεις των φορέων της Κοινωνίας των Πολιτών. Ηγεμονικό δε χαρακτηριστικό του νομοσχεδίου είναι ότι επί της ουσίας αντιμετωπίζει τις εθελοντικές οργανώσεις με όρους αγοράς σαν να είναι επιχειρήσεις. Αν είστε, δηλαδή, μικρομεσαίες εθελοντικές οργανώσεις ή αποκτάτε οικονομική και διοικητική δομή μεγαλύτερου μεγέθους ώστε να μπείτε στο ειδικό μητρώο και άρα να αποκτήσετε πρόσβαση στη συγχρηματοδότηση και να αποκτήσετε πρόσβαση στις φορολογικές ελαφρύνσεις, αλλιώς μένετε εκτός, δεν μας ενδιαφέρει και αν εξαφανιστείτε ή βρείτε τρόπο να συγχωνευθείτε. Με άλλα λόγια αυτή είναι η συνταγή που εφαρμόζει η Νέα Δημοκρατία απέναντι στην ελληνική μικρομεσαία επιχειρηματικότητα! Με άλλα λόγια, και για να είμαστε ξεκάθαροι, αν ο στόχος, κύριε Βορίδη, είναι η ανάπτυξη του πεδίου του εθελοντισμού και η ενθάρρυνση της συμμετοχής, τότε αυτός δεν μπορεί να επιτευχθεί με διοικητικά, λογιστικά, οικονομικά και γραφειοκρατικά βάρη, που επί της ουσίας λειτουργούν ως ανάχωμα. Δεν μπορείς να θες να ρυθμίσεις και να αναπτύξεις ένα τέτοιο πεδίο, ταυτόχρονα συρρικνώνοντάς το. Αναφορικά, τώρα, με το Μέρος Β΄ του νομοσχεδίου και τις λοιπές διατάξεις, τα περισσότερα άρθρα ρυθμίζουν τεχνικά ζητήματα και κινούνται, όπως είπαμε, προς σωστή κατεύθυνση. Ωστόσο, σας επισημάναμε κατά τη συζήτηση στις επιτροπές και ορισμένα σημεία, που δημιουργούν προβληματισμούς. Κύριε Βορίδη, δεν ήταν επαρκής η απάντηση, που μας δώσατε για το άρθρο 47 και την τροποποίηση του Κώδικα Δήμων και Κοινοτήτων σε σχέση με τις σφοδρές αντιδράσεις που έχει προκαλέσει στον Δήμο Αριστοτέλη του Νομού Χαλκιδικής. Απλά είναι τα πράγματα. Η απόφαση του Συμβουλίου της Επικρατείας είναι σαφής, είναι τελεσίδικη και η κεντρική διοίκηση οφείλει να συμμορφωθεί χωρίς περιστροφές και χωρίς να πραγματοποιεί ελιγμούς. Στο άρθρο 50, θα πρέπει να απαριθμηθούν, αναλυτικά, οι περιπτώσεις κανονιστικών αποφάσεων που θα εισηγούνται σε οικονομικές επιτροπές τα δημοτικά συμβούλια και όχι να γίνεται μόνο μια αόριστη αναφορά, καθώς αυτή η αοριστία μπορεί τελικά να δημιουργήσει περισσότερα προβλήματα στη λειτουργία των δήμων. Τέλος, σε σχέση με το άρθρο 52, επειδή θεωρούμε ότι ο θεσμός του περιφερειακού συμπαραστάτη του πολίτη και της επιχείρησης είναι σημαντικός για τη σχέση πολίτη και αυτοδιοίκησης, καλό θα ήταν -σας το επισημάναμε- να επιταχυνθεί, κατά προτεραιότητα, η εκλογή συμπαραστάτη του πολίτη στις περιφέρειες και έπειτα να ρυθμιστούν τα όποια επιμέρους θέματα. Σε ό,τι έχει να κάνει με τις διατάξεις που αφορούν τροποποιήσεις του Κώδικα Ελληνικής Ιθαγένειας, θεωρούμε πως, παρά το γεγονός ότι όντως προσπαθούν να εξορθολογήσουν κάποια σημεία της διαδικασίας, ωστόσο, πάλι αφήνονται πολλά περιθώρια για υποκειμενικότητα στην εφαρμογή του νόμου σε σχέση με τη συνέντευξη και τη δυνατότητα των επιτροπών να ελέγχουν τα κριτήρια και τις προϋποθέσεις χορήγησης. Τέλος, σε σχέση με την τροπολογία που αναφέρατε από τον συνάδελφό της Αξιωματικής Αντιπολίτευσης, τον κ. Βαρδάκη, παρακαλούμε -και ήταν πολύ θετικό αυτό, να την εξετάσετε ως προς την ουσία της- σας καλούμε να την κάνετε αποδεκτή, καθώς πρόκειται για ένα μέτρο αναλογικό σε σχέση με το φονικό σεισμό της 27ης Σεπτεμβρίου στο Ηράκλειο της Κρήτης, ο οποίος συγκλόνισε όλη την τοπική κοινωνία. Νομίζω ότι είναι μια τροπολογία που απαντά σε μια πραγματική ανάγκη. Σε αυτό το σημείο, κύριε Υπουργέ, θα ήθελα να σταθώ ιδιαίτερα και να σχολιάσω την τροπολογία που κάνατε αποδεκτή, όπως είπατε, από το Υπουργείο Προστασίας του Πολίτη. Ξέρετε, το πνεύμα και το περιεχόμενό της βρίσκονται σε τροχιά σύγκρουσης με τις αρχές της δημοκρατίας και του κράτους δικαίου, της εθνικής ασφάλειας και της διαφάνειας. Και ξέρετε και κάτι ακόμα; Αποτελεί μέγιστη ειρωνεία να μας κάνετε μαθήματα περί καλής νομοθέτησης, εξυμνώντας τη λειτουργία του επιτελικού κράτους, όταν σε ένα νομοσχέδιο που αφορά τον εθελοντισμό, φέρνετε «βαριές» διατάξεις που αφορούν την Εθνική Υπηρεσία Πληροφοριών και όχι μόνο. Όλα αυτά μεσάνυχτα Παρασκευής, για να συζητηθούν σήμερα, χωρίς καμμία προηγούμενη συζήτηση. Αφαιρείτε, με τον τρόπο αυτό, από τα κόμματα και το Κοινοβούλιο, από την ελληνική κοινωνία και από τους εργαζόμενους, τη δυνατότητα για οποιονδήποτε διάλογο. Με αυτή την τροπολογία-σκάνδαλο, ανάμεσα σε άλλες αντιδημοκρατικές διατάξεις, επί της ουσίας, προβλέπεται η μετακίνηση εκατοντάδων, μη αρεστών, στελεχών της Εθνικής Υπηρεσίας, σε διάφορες υπηρεσίες της Ελληνικής Αστυνομίας. Είναι, επί της ουσίας, η ολοκλήρωση ενός στρατηγικού σχεδιασμού για απόλυτο έλεγχο του κράτους και της Εθνικής Υπηρεσίας, με κατ' εξαίρεση προσλήψεις, με παράκαμψη του ΑΣΕΠ, μετά τις εκκαθαρίσεις. Είναι η ανατροπή κάθε πρόνοιας, που είχαν θεσπίσει οι προηγούμενες κυβερνήσεις τόσο του ΠΑΣΟΚ όσο και του ΣΥΡΙΖΑ, σε σχέση με τον τρόπο αξιολόγησης του νέου προσωπικού, στην πιο νευραλγική υπηρεσία, για θέματα εθνικής ασφάλειας. Είναι, τελικά, η απόδειξη του κράτους-λάφυρου, όταν άλλαξαν ακόμη και τα τυπικά προσόντα, τα τυπικά κριτήρια, για τη θέση του διοικητή της ΕΥΠ, προκειμένου να επιλεγεί ο εκλεκτός του κ. Μητσοτάκη. Ο δημοκρατικός κόσμος δεν θα πρέπει να ξεχνά πόσα χρόνια χρειάστηκαν, για να επουλωθούν πληγές και διαιρέσεις του ελληνικού λαού από το «φακέλωμα», τις παρακολουθήσεις και τη χρήση της Υπηρεσίας Πληροφοριών και της Αστυνομίας για πολιτικές σκοπιμότητες. Όραμά μας θα πρέπει να είναι η ανάπτυξη της δημοκρατικής ευρωπαϊκής Ελλάδας το 2021 και όχι η επιστροφή σε λογικές του 1961. Τέλος, στην ίδια τροπολογία, με το άρθρο 8, αναδεικνύεται η πρόθεση της πολιτικής ηγεσίας του Υπουργείου Προστασίας του Πολίτη για απόλυτο έλεγχο και περιορισμό των συνδικαλιστικών ελευθεριών των Ελλήνων αστυνομικών. Αντί ο Υπουργός να ασχοληθεί πρωτίστως με τα μεγάλα ζητήματα που απασχολούν τους αστυνομικούς, όπως η αναγνώριση της επικινδυνότητας της εργασίας τους, η βελτίωση της εκπαίδευσης, της υλικοτεχνικής υποδομής και η στελέχωση επιτέλους των αστυνομικών υπηρεσιών, παρεμβαίνει με ωμό και απροκάλυπτο τρόπο στα εσωτερικά της συνδικαλιστικής τους λειτουργίας, καταργώντας την απλή αναλογική κατά τη διαδικασία ανάδειξης συνδικαλιστικών οργάνων. Πρόκειται για μια βαθιά περιστολή των συνδικαλιστικών ελευθεριών των αστυνομικών, στην οποία τάσσονται απέναντι οι περισσότερες ενώσεις αστυνομικών της χώρας, καθότι θεωρούν προσβλητική τη διάταξη αυτή. Συμπερασματικά, κυρίες και κύριοι συνάδελφοι, το νομοσχέδιο που συζητάμε σήμερα δεν εισάγει κάτι καινούργιο. Ανοίγει μία συζήτηση την οποία αφήνει κάπου στη μέση και εξαντλείται σε μια πρόθεση, με ασάφειες και κενά και δεν προωθεί επί της ουσίας την ανάπτυξη του εθελοντισμού. Ταυτόχρονα -σας το επισημάναμε στις επιτροπές- η προσθήκη των λοιπών διατάξεων, αλλά και των τροπολογιών, εκτροχιάζει εντελώς την πραγματική συζήτηση, μετατρέποντας τη δική σας νομοθετική πρωτοβουλία σε «Δούρειο Ίππο» εξυπηρέτησης άλλων πολιτικών σκοπιμοτήτων. Ευχαριστώ πάρα πολύ.
Να κλείσει το ηλεκτρονικό σύστημα εγγραφής. Τον λόγο έχει τώρα ο ειδικός αγορητής από το Κίνημα Αλλαγής κ. Καμίνης Γεώργιος.
Ευχαριστώ, κύριε Πρόεδρε. Με το σημερινό νομοσχέδιο έχουμε άλλο ένα δείγμα κακής νομοθέτησης. Το μισό νομοσχέδιο το είδαμε στη διαβούλευση, το άλλο μισό το είδαμε αφού κατατέθηκε στη Βουλή. Η Κυβέρνηση φέρνει διατάξεις που αφορούν την τοπική αυτοδιοίκηση και τον κώδικα ιθαγένειας και δεν έχει προηγηθεί καμμία διαβούλευση με τους εμπλεκόμενους φορείς. Ας αρχίσουμε με τις διατάξεις του σχεδίου που είδαμε στη διαβούλευση. Ο ρόλος των μη κυβερνητικών οργανώσεων στην Ελλάδα έχει συνδεθεί κατά κύριο λόγο με την αδυναμία του κράτους να προσφέρει τις αντίστοιχες υπηρεσίες που προσφέρουν οι οργανώσεις αυτές και το γεγονός ότι φαίνεται πως το αντιλαμβάνεται η Κυβέρνηση είναι κάτι το θετικό. Στα αρνητικά πρέπει να καταλογίσουμε το ζήτημα ότι το σχέδιο νόμου φαίνεται πρωτίστως να ικανοποιεί αιτήματα μεγάλων, κυρίως μεγάλων οργανώσεων και κοινωφελών ιδρυμάτων. Ως προς τις φοροαπαλλαγές για παράδειγμα, για να έχει κάποιος φοροαπαλλαγές, πρέπει να έχει εισοδήματα και ακίνητα. Αυτό δεν είναι το σύνηθες στις μη κυβερνητικές οργανώσεις στην Ελλάδα, κάθε άλλο μάλιστα. Την ίδια στιγμή μάλιστα ακούσαμε στην ακρόαση φορέων ότι η διεθνής τάση είναι η ενίσχυση μικρότερων σχημάτων, τα οποία έχουν καλύτερη επαφή με το πεδίο, ενώ στη Μεγάλη Βρετανία και τις Ηνωμένες Πολιτείες η ραχοκοκαλιά των οργανώσεων αποτελείται από αυτές που θα ονόμαζε κάποιος μικρομεσαίες οργανώσεις. Κοινός τόπος στην ακρόαση των φορέων ήταν ότι δεν έχει μελετηθεί το οικοσύστημα των οργανώσεων στην Ελλάδα. Προς επίρρωση, να πω εδώ ότι μεγάλοι απόντες από το σχέδιο νόμου είναι οι δήμοι, τη στιγμή που είναι γνωστό ότι οι δήμοι, η πρωτοβάθμια αυτοδιοίκηση έχει παραδοσιακά μεγάλη εμπειρία στη διαχείριση θεμάτων των οργανώσεων, ειδικά των τοπικών. Η Κοινωνία των Πολιτών οργανώνεται σε διάφορες κατευθύνσεις και αντικείμενα. Προκειμένου να καλυφθούν οι πάσης φύσεως ανάγκες έχουν συσταθεί στα επιμέρους Υπουργεία πάρα πολλά διαφορετικά μητρώα, όπου οι προϋποθέσεις εγγραφής, αλλά και τα δικαιώματα που απορρέουν από αυτή ποικίλλουν και συχνά αλληλοεπικαλύπτονται. Βλέπουμε στο νομοσχέδιο να δημιουργούνται δύο νέα μητρώα χωρίς να έχει προηγηθεί διασύνδεση με τα υφιστάμενα και χωρίς να αναμένεται να γίνει στο άμεσο ορατό μέλλον. Στις εξουσιοδοτικές διατάξεις των άρθρων 25, 26 και 27 δεν προβλέπεται κανένα χρονοδιάγραμμα ούτε για τη λειτουργία των νέων μητρώων. Το ορθότερο, βέβαια, θα ήταν τα στοιχεία των υφιστάμενων μητρώων να μεταπέσουν αμέσως μόλις ξεκινήσει η λειτουργία του νέου μητρώου και στη συνέχεια να υπάρξει επικοινωνία με τους εκπροσώπους των οργανώσεων για τη συμπλήρωση των απαιτούμενων δικαιολογητικών ώστε να ολοκληρωθεί η εγγραφή. Και τούτο προκειμένου το νέο μητρώο να ξεκινήσει να λειτουργεί αμέσως μόλις καταργηθούν τα υφιστάμενα, αλλιώς θα έχουμε ένα μητρώο που θα συμβάλει με τη σειρά του κι αυτό στο φαινόμενο της πολυδιάσπασης. Στο σχέδιο νόμου δεν διαγράφεται ένα σαφές πεδίο συνεργασίας της Κοινωνίας των Πολιτών με το κράτος, κάτι που αναμέναμε, αλλά δίνεται κυρίως έμφαση στις υποχρεώσεις και τα διαδικαστικά ζητήματα λειτουργίας των οργανώσεων, για παράδειγμα, στην παράγραφο 2 του άρθρου 11 για την υποχρέωση των οργανώσεων να υποβάλουν στη νέα διεύθυνση που δημιουργείται τα στοιχεία του φορέα της χρηματοδότησης και τον προϋπολογισμό και απολογισμό για κάθε χρηματοδοτούμενο πρόγραμμα. Αλλά αυτό ήδη το κάνουν οι οργανώσεις προς τον φορέα χρηματοδότησης, ενώ οι μη κυβερνητικές οργανώσεις που λαμβάνουν άνω των 30.000 ευρώ ετησίως κρατική χρηματοδότηση έχουν την υποχρέωση να δηλώνουν τα στοιχεία αυτά στη «ΔΙΑΥΓΕΙΑ». Εδώ δημιουργείται μια επιπλέον υποχρέωση στις ΜΚΟ, ενώ θα μπορούσε να προβλεφθεί ότι οι κρατικοί φορείς που χρηματοδοτούν οργανώσεις υποχρεώνονται να δημοσιεύουν κάθε αρχή του έτους ή στο τέλος κάθε έτους μία λίστα με τις οργανώσεις αυτές. Για το άρθρο 5, που αφορά τη σύσταση και τις αρμοδιότητες της νέας διεύθυνσης των οργανώσεων και κοινωφελών φορέων που συστήνετε, τίθεται μια σειρά ερωτημάτων, κυρίως ως προς την επαρκή στελέχωση, αλλά και τις αρμοδιότητες. Στο άρθρο 7 ο περιορισμός που εισάγεται σε μια οργάνωση να μην μπορεί να εγγράφεται σε περισσότερες από τέσσερις υποομάδες στερείται νοήματος. Αυτό που θα είχε νόημα εδώ είναι δύο πράγματα: Πρώτα απ' όλα, η ρητή μνεία ότι η ένταξη σε υποομάδα θα πρέπει να γίνεται σύμφωνα με τους σκοπούς του καταστατικού. Δεύτερον, με δεδομένο ότι προβλέπεται η σύσταση των οργανώσεων προ τριών ετών ως προϋπόθεση για την εγγραφή στο ειδικό μητρώο, άρα και για την πρόσβαση στη χρηματοδότηση, θα πρέπει να υπάρξει μια ειδική μνεία ότι η τριετία θα πρέπει να ισχύει για όλους τους σκοπούς του καταστατικού. Σημαντική έλλειψη είναι ότι στο άρθρο 10 δεν προβλέπονται κριτήρια για την αξιολόγηση των οργανώσεων της Κοινωνίας των Πολιτών. Εννοώ των οργανώσεων κυρίως που θα λάβουν κρατική χρηματοδότηση, μια κρατική χρηματοδότηση οποιουδήποτε ποσού, όπως αναφέρεται. Ως προς το άρθρο 8 και την αυτεπάγγελτη αναζήτηση του ποινικού μητρώου για τα μέλη του διοικητικού συμβουλίου των μη κυβερνητικών οργανώσεων, προβλέπεται ένας μεγάλος κατάλογος αδικημάτων και η καταδίκη για κάποιο από αυτά αποτελεί κώλυμα για να αναδειχθεί κάποιος σε μέλος διοικητικού συμβουλίου μη κυβερνητικής οργάνωσης. Δεν έχουν όλα τα αδικήματα την ίδια απαξία και σε κάθε περίπτωση αγνοούμε ότι πολύ συχνά ο εθελοντισμός αποτελεί για πάρα πολλούς αποφυλακισμένους έναν πολύ σημαντικό δίαυλο ομαλής κοινωνικής επανένταξης. Βέβαια, είναι γνωστό ότι η σωφρονιστική πολιτική αυτής της Κυβέρνησης δεν επενδύει στην ομαλή επανένταξη. Σας ζητώ, όμως, κύριε Υπουργέ, να δείτε ξανά τα αδικήματα που προβλέπετε και να κρατήσετε κατ' αρχάς όσα είναι οικονομικής φύσης. Όσον αφορά τις διατάξεις περί ιθαγένειας, είναι γνωστό ότι με απόφαση σας καθορίστηκαν για πρώτη φορά και, μάλιστα, αναδρομικά τεκμήρια για την οικονομική και κοινωνική ένταξη αλλοδαπών που ζητούν την ελληνική ιθαγένεια. Επί της ουσίας επαναφέρατε διά της πλαγίας οδού τα ίδια τεκμήρια και επί το αυστηρότερο, τα οποία αποσύρθηκαν από τον προκάτοχό σας μετά από μεγάλες αντιδράσεις κατά την ψήφιση του ν.4735. Η απόφαση αυτή ήταν συνέχεια προηγούμενων αποφάσεων της Κυβέρνησης, οι οποίες κινήθηκαν προς μία σαφή συντηρητική κατεύθυνση και κατατείνουν στον ουσιαστικό αποκλεισμό μεγάλου αριθμού αλλοδαπών που διαβιούν επί πολλά χρόνια νόμιμα στη χώρα μας. Αποδυναμώνετε τη διαδικασία πολιτογράφησης σε σχέση με τη διαπίστωση της ουσιαστικής ένταξης και ενισχύετε τη λογική των γραπτών εξετάσεων. Την ίδια στιγμή, παραμένουν, διατηρούνται τα αυστηρά εισοδηματικά κριτήρια ως τυπική προϋπόθεση, ενώ προβλέπεται πλέον η δυνατότητα αμφισβήτησής τους στην προφορική συνέντευξη, η οποία θα διενεργείται μόνο σε περίπτωση αμφιβολιών, γεγονός που μπορεί να δυναμιτίσει την αξιοπιστία της διαδικασίας. Σχετικά τώρα με την τροπολογία που αφορά την Εθνική Υπηρεσία Πληροφοριών. Με το π.δ.96/2020 συστάθηκε η Διεύθυνση Β΄ Συλλογής και Ανάλυσης Πληροφοριών. Με την παρούσα τροπολογία τι κάνετε; Παίρνετε όλο το προσωπικό αυτής της διεύθυνσης, καθώς και αυτό που εργάζεται στις περιφερειακές μονάδες υποστήριξης και τους μετατάσσετε, κατά παρέκκλιση κάθε γενικής ή ειδικής διάταξης, σε κεντρικές ή περιφερειακές υπηρεσίες της Ελληνικής Αστυνομίας, ιδίως σε αυτές που άπτονται της δημόσιας και κρατικής ασφάλειας. Πρόκειται για μια καθαρή περίπτωση εκδίωξης των μη αρεστών στην ηγεσία της ΕΥΠ, αφού η υπηρεσία ως οργανική μονάδα παραμένει, με συνέπεια η μεν υπηρεσία να παραμένει αυτούσια ως ένα κενό κέλυφος πια, οι δε υπάλληλοι ανεξαιρέτως να μετατάσσονται. Εγώ, ομολογώ ότι αυτό πρώτη φορά το βλέπω στα χρονικά της ελληνικής δημόσιας διοίκησης. Δεν το έχω ξαναδεί αυτό το πράγμα, να παραμένει μια υπηρεσία ως ένα κενό κέλυφος και όλοι οι οποίοι είναι εκεί να μετατάσσονται. Και μιλάμε για πολλά άτομα. Ενενήντα θεωρούνται τουλάχιστον οι επιχειρησιακοί υπάλληλοι οι οποίοι ουσιαστικά αχρηστεύονται σε ένα σύνολο περίπου τετρακοσίων. Δηλαδή, περίπου το 25% των επιχειρησιακών υπαλλήλων της ΕΥΠ φεύγει από την ΕΥΠ από τη μια μέρα στην άλλη. Αυτό δεν είναι σοβαρό για την αξιοπιστία, για την αποτελεσματικότητα της Εθνικής Υπηρεσίας Πληροφοριών; Γιατί η ίδια η Ελληνική Αστυνομία δεν επιδιώκει μέσω έκδοσης νέου προεδρικού διατάγματος να αλλάξει το οργανόγραμμά της και να δημιουργήσει εκείνη μία διεύθυνση με το αντικείμενο της διεύθυνσης που μεταφέρεται από την ΕΥΠ και να στελεχώσει με δικό της προσωπικό, κατόπιν προκήρυξης, τις νέες θέσεις που θα προκύψουν; Αρκεί κανείς να δει την αιτιολογική έκθεση -που δεν είναι αιτιολογική έκθεση- που συνοδεύει αυτό το άρθρο 10 της τροπολογίας για να πειστεί ότι οι εξηγήσεις που προσπαθεί να δώσει το Υπουργείο είναι απολύτως προσχηματικές. Η Κυβέρνηση εδώ ακολουθεί τη στρατηγική της μικρής και κλειστής Εθνικής Υπηρεσίας Πληροφοριών. Μικρή γιατί είχε προηγηθεί μια τροπολογία -πάλι σε άσχετο νομοσχέδιο, όπως και τώρα- η μεταφορά της Διεύθυνσης Ηλεκτρονικών Πληροφοριών στο Υπουργείο Εθνικής Άμυνας. Κλειστή γιατί στην ίδια τροπολογία συστάθηκε στην Εθνική Υπηρεσία Πληροφοριών η αυτοτελής υπηρεσία Κέντρο Τεχνολογικής Υποστήριξης Ανάπτυξης και Καινοτομίας με αδιαφανή δραστηριότητα και χρηματοδότηση από ειδικό λογαριασμό τεχνολογικής ανάπτυξης και τεχνολογίας. Αυτά τα έφερα στη δημοσιότητα με την επίκαιρη ερώτηση που κατέθεσα στις 14 Νοεμβρίου του 2021, αλλά απάντηση δεν έχουμε δεήσει ακόμα να λάβουμε. Όπως τότε, έτσι και τώρα το Κίνημα Αλλαγής θα καταψηφίσει τη συγκεκριμένη τροπολογία, όχι μόνο λόγω της μεθόδευσής της από το Υπουργείο Προστασίας του Πολίτη, αλλά και λόγω της σαφούς κατεύθυνσης -κυρίως για τον λόγο αυτόν- να ελέγξει πια πλήρως οργανωτικά και λειτουργικά την υπηρεσία, εντείνοντας έτι περαιτέρω ένα καθεστώς κομματοκρατίας, εκφοβισμού και αδιαφάνειας. Όλα αυτά συμβαίνουν ενώ αύριο έχει εκλογές το σωματείο των εργαζομένων στην ΕΥΠ και όπως είπα -και θέλω να επιμείνω σε αυτό- ουσιαστικά μετατάσσονται περίπου ενενήντα επιχειρησιακοί σε ένα σύνολο περίπου τετρακοσίων. Την αποδυνάμωση που θα φέρει στην ΕΥΠ αυτή η μεθόδευση, μπορεί ο οποιοσδήποτε να τη φανταστεί. Κατά τη γνώμη μου θα περάσει πολύ μεγάλο χρονικό διάστημα έως ότου αναπληρωθεί το κενό που αφήνουν οι άνθρωποι αυτοί, πολλοί από τους οποίους έχουν αξιόλογη εμπειρία και κατάρτιση. Σας ευχαριστώ, κύριε Πρόεδρε.
Καλείται στο Βήμα ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Εμμανουήλ Συντυχάκης.
Ευχαριστώ πολύ, κύριε Πρόεδρε. Το σημερινό νομοσχέδιο για τη λεγόμενη «προστασία του εθελοντισμού» επιβεβαιώνει με τον πιο αποκαλυπτικό τρόπο τη συστηματική διαστρέβλωση της έννοιας του που επιχειρείται στο πλαίσιο της πολιτικής που εφαρμόζεται. Είναι εθελοντισμός που απαλλάσσει το αστικό κράτος από την υποχρέωση για παροχή κοινωνικών υπηρεσιών, που ωθεί σε κάλυψη ανάλογων αναγκών με απλήρωτη εργασία -δηλαδή τσάμπα δουλειά- καλλιεργώντας την υποταγή στο όνομα της βοήθειας σε ανέργους και εξαθλιωμένους. Η απλήρωτη εργασία ως αναγκαία συνθήκη για την ανταγωνιστικότητα -εξ ου και η συμμετοχή δράσεων των μη κυβερνητικών οργανώσεων στο ΑΕΠ- ομολογείται ευθέως από την Κυβέρνηση. Μάλιστα, μέσα στο σχέδιο νόμου δίνεται και ο σχετικός ορισμός «οικειοθελής δέσμευση του εθελοντή για προσφορά εργασίας και υπηρεσιών προς όφελος του κοινωνικού συνόλου άνευ αμοιβής ή άλλου υλικού ανταλλάγματος», δηλαδή για να σε πιάσει στο φιλότιμο και να σε κάνει να αισθάνεσαι ακόμα και τύψεις αν τολμήσεις να διεκδικήσεις δουλειά με μισθό και δικαιώματα. Η απλήρωτη δουλειά, βέβαια, είναι ένα το κρατούμενο. Υπάρχουν και τα παρελκόμενά της. Αφού ο εθελοντής δεν ζητά αμοιβή, τι νόημα θα έχουν οι συλλογικές συμβάσεις εργασίας, τα εργασιακά και ασφαλιστικά δικαιώματα, οι διεκδικήσεις για την κατοχύρωσή τους; Και εκτός όλων των άλλων στοχεύει στην ιδεολογική χειραγώγηση, αφού η αστική εκδοχή του εθελοντισμού επιχειρεί να μετακυλίσει τις λύσεις των προβλημάτων, που η δική σας πολιτική -όλων των κυβερνήσεων- προκαλεί στα ίδια του τα θύματα. Ποια θύματα; Το μόνιμο υποζύγιο: την εργατική τάξη, τη φτωχή αγροτιά, τους αυτοαπασχολούμενους ελεύθερους επαγγελματίες, το σύνολο των λαϊκών στρωμάτων. Αυτό πρέπει να έχει ξεκάθαρα στο μυαλό του το σύνολο των εργαζομένων και ιδίως οι νέοι που προέρχονται από αυτά τα στρώματα, που είναι τα θύματα αυτής της παγίδας του εθελοντισμού. Με αυτόν τον ύπουλο τρόπο η Ευρωπαϊκή Ένωση και οι κυβερνήσεις επιχειρούν να περάσουν από το παράθυρο το ιδεολόγημα του εθελοντισμού, επιδιώκοντας, μάλιστα, να στρέψουν τμήματα του λαού ενάντια σε άλλα τμήματά του που αρνούνται να υποταχθούν σε αυτή την επικίνδυνη λογική. Αυτή η προσχηματική συζήτηση για τη διαφάνεια των μη κυβερνητικών οργανώσεων, που τώρα μετονομάζονται σε Οργανώσεις της Κοινωνίας των Πολιτών, δεν πρέπει να αφορά τους εργαζόμενους. Είναι αποπροσανατολιστική αυτή η κουβέντα. Οι οργανώσεις αυτές είναι κατά βάση γέννημα και εργαλεία των κυβερνήσεων της Ευρωπαϊκής Ένωσης και των επιχειρηματικών ομίλων. Από αυτούς ιδρύονται, από αυτούς χρηματοδοτούνται, καθώς, επίσης, και από τα ίδια τα κράτη τους. Πόσο ωφέλιμη είναι η δράση ενός θεσμού των κυβερνήσεων και της Ευρωπαϊκής Ένωσης, όμως, που τσακίζουν λαϊκά δικαιώματα, φορτώνουν τα βάρη της κρίσης στους εργαζόμενους, νομοθετούν για την ανταγωνιστικότητα και την κερδοφορία των επιχειρήσεων και όχι για τις λαϊκές ανάγκες; Μπορεί, για παράδειγμα, η εθελοντική συμμετοχή για την αντιμετώπιση πυρκαγιών, πλημμυρών και σεισμών να αναπληρώνει ή να δικαιολογεί τις μεγάλες ελλείψεις σε μέσα και προσωπικό, που είναι συνειδητή επιλογή όλων των κυβερνήσεων στο πλαίσιο των περικοπών σε κονδύλια που αφορούν λαϊκές ανάγκες; Μπορεί η οργάνωση της αρωγής στους πληγέντες να επαφίεται σε εθελοντές και μη κυβερνητικές οργανώσεις με τον κρατικό μηχανισμό απλά σε έναν ρόλο συντονιστή ή παρατηρητή; Αυτός ο εθελοντισμός δεν έχει καμμία σχέση με την πραγματική αλληλεγγύη που αναπτύσσεται ανάμεσα σε εργαζόμενους, ανέργους, τις οικογένειές τους στον αγώνα για την ικανοποίηση των σύγχρονων αναγκών τους με την ανθρωπιά αλληλεγγύης που επέδειξαν και δείχνουν σωματεία, συνδικάτα, πολιτιστικοί σύλλογοι, απλοί άνθρωποι, είτε ατομικά είτε συλλογικά, σε πληγείσες περιοχές της χώρας από σεισμούς, πυρκαγιές, πλημμύρες, σε ανέργους, εξαθλιωμένους, σε συναδέλφους τους, στα συνδικάτα, στα σωματεία. Ο δικός σας εθελοντισμός απενοχοποιεί και «βγάζει λάδι» το ταξικό σας κράτος από την απουσία του στην παροχή κοινωνικών υπηρεσιών, ωθώντας στην απλήρωτη εργασία ιδίως τους νέους ανθρώπους. Είναι ο δικός σας εθελοντισμός που κρύβει τις μαύρες εργασιακές σχέσεις, προωθεί τις μειωμένες απαιτήσεις των εργαζομένων και οδηγεί στην ανασφάλεια και στην ανακύκλωση της ανεργίας. Η μέχρι τώρα συζήτηση για το νομοσχέδιο αναδεικνύει και επαληθεύει αυτό που το ΚΚΕ. Λέει ότι ανάμεσα στη Νέα Δημοκρατία και στον ΣΥΡΙΖΑ είναι περισσότερα αυτά που τους ενώνουν παρά εκείνα που τους χωρίζουν. Μπορεί η Νέα Δημοκρατία και ο ΣΥΡΙΖΑ και τα υπόλοιπα κόμματα να τσακώνεστε για τον ρόλο των μη κυβερνητικών οργανώσεων, αν πρέπει ή δεν πρέπει να μπαίνουν αυστηρά κριτήρια για τη λειτουργία τους, ποιες πρέπει ή δεν πρέπει να είναι στο μητρώο και ούτω καθ' εξής, στην πραγματικότητα όμως αποθεώνετε όλοι σας τέτοιου είδους μηχανισμούς που ανθίζει κάθε καρυδιάς καρύδι, ενώ αναγνωρίζετε και το θεσμικό πλαίσιο της Ευρωπαϊκής Ένωσης που επιβάλλει τη δραστηριοποίησή τους και την υποκατάσταση του κράτους στη διαχείριση κοινωνικών θεμάτων. Είναι χαρακτηριστικό ότι από την κοινή σας παραδοχή ότι το κράτος έχει συνέχεια, φτάνουμε στην κοινή παραδοχή των εισηγητών και της Πλειοψηφίας και της Μειοψηφίας, πλην ΚΚΕ, ότι είναι τεράστιος και καθοριστικός ρόλος των Οργανώσεων της Κοινωνίας των Πολιτών, στη λειτουργία της κοινωνίας και της χώρας μας, όχι μόνο στην Ελλάδα αλλά και παγκοσμίως. Αν αυτό το συνδυάσουμε με την κοινή άποψη και αντίληψή σας, ανεξάρτητα εάν κάποια κόμματα υπερψηφίζουν ή καταψηφίζουν επί της αρχής, όπως εκφράστηκε κατά τη συζήτηση στην επιτροπή ο εισηγητής της Νέας Δημοκρατίας λέγοντας, για παράδειγμα, ότι «δεν μπορούμε να τα περιμένουμε όλα από το κράτος» ή ο εισηγητής του ΣΥΡΙΖΑ ότι «ο εθελοντισμός επί της ουσίας αποτέλεσε τον μοχλό αλλά και τη συγκολλητική ουσία για την κοινωνική συνοχή», γι' αυτό και ζητά μάλιστα εθνική πολιτική, ενώ ΜέΡΑ25 και Ελληνική Λύση, επίσης, εκθειάζουν τον δήθεν κοινωνικό ρόλο των μη κυβερνητικών οργανώσεων, από αυτό και μόνο αποκαλύπτεται η συμφωνία τους στον πυρήνα του νομοσχεδίου που αφορούν τις πραγματικές επιδιώξεις της αστικής τάξης και του κράτους της αναφορικά με την προώθηση της ανάπτυξης της κοινωνίας των πολιτών, όχι μόνο τώρα, πολλά χρόνια, πολλές δεκαετίες πριν. Φυσικά αυτό δεν αποτελεί μια ελληνική πρωτοτυπία. Αποτελεί κεντρική κατεύθυνση της Ευρωπαϊκής Ένωσης ήδη από τη δεκαετία του '90, όπως προωθήθηκε σε άλλες χώρες, όπως οι Ηνωμένες Πολιτείες Αμερικής, η Αγγλία και αλλού. Άλλωστε, η πανσπερμία τέτοιων οργανώσεων τα προηγούμενα χρόνια, όπως τίθεται και στην αιτιολογική έκθεση, αποδεικνύει ότι αξιοποιήθηκαν από όλες τις μέχρι σήμερα κυβερνήσεις στις εξής κατευθύνσεις: Πρώτον, στην υποκατάσταση των ελλείψεων από την απουσία κρατικής παρέμβασης για την αντιμετώπιση των οξυμμένων προβλημάτων, χωρίς φυσικά να μπορούν να τα αντιμετωπίσουν, ακόμα και αν εκκινούνται από ειλικρινείς σκοπούς, που θυμίζουμε ότι περισσότερο μοιάζει σαν θεραπεία του καρκίνου με ασπιρίνες. Στην καλλιέργεια, δεύτερον, της αντίληψης ότι αυτό είναι φυσιολογικό να συμβαίνει, γιατί το κράτος δεν μπορεί να τα κάνει όλα, λειτουργώντας και ως πεδίο εκτόνωσης της δίκαιης αγανάκτησης και της διάθεσης προσφοράς ενός κόσμου απέναντι στη ζοφερή κατάσταση που έχει διαμορφωθεί για την πλειοψηφία της κοινωνίας. Τρίτον, στη διαμόρφωση ενός πεδίου κερδοφορίας για διάφορους εκπροσώπους του μεγάλου κεφαλαίου που μέσω της ίδρυσης τέτοιων οργανώσεων και πάσης φύσεως ιδρυμάτων απολαμβάνουν πακτωλούς κρατικής χρηματοδότησης, φοροελαφρύνσεων, ακόμα και την εκμετάλλευση διαφόρων τομέων, όπως προωθείτε με το σχέδιο νόμου στο άρθρο 37 με τους έξι τομείς δράσης που θα έπρεπε να είναι στην κρατική ευθύνη -αναφέρουμε υγεία, πρόνοια, παιδεία, πολιτισμός, αθλητισμός και πάει λέγοντας- για την προστασία των πιο ευάλωτων τμημάτων της κοινωνίας, της τρίτης ηλικίας, θύματα κακοποίησης, μετανάστες, πρόσφυγες και ούτω καθεξής. Πέμπτον, ταυτόχρονα αξιοποιούν τον μανδύα του χορηγού και ευεργέτη, για να κρύβονται οι βαρύτατες ευθύνες της αστικής τάξης του καπιταλισμού για τη συνεχή χειροτέρευση της ζωής των εργαζομένων, των λαϊκών στρωμάτων, της νεολαίας, δηλαδή με έναν σμπάρο δυο τρυγόνια. Κάτω από τους διακηρυκτικούς στόχους για έλεγχο, οργάνωση και διαφάνεια της πανσπερμίας αυτών των οργανώσεων με το σχέδιο νόμου υπηρετούνται άλλες βασικές επιδιώξεις, αφού βέβαια δώσατε πρώτα άφεση αμαρτιών για ό,τι έχει γίνει μέχρι σήμερα. Διευρύνει την οικονομική ενίσχυση των οργανώσεων της κοινωνίας των πολιτών από το 20%, που ήταν, στο 40%. Εισάγει τη διαδικασία του αυτοελέγχου των οργανώσεων αυτών με το δικαίωμα μιας τέτοιας οργάνωσης, μιας μη κυβερνητικής οργάνωσης, να ορίζει ακόμα και τον ορκωτό λογιστή, όπως συμβαίνει στις ανώνυμες εταιρείες. Επιδιώκει τις φοροελαφρύνσεις, τις απαλλαγές επιχειρηματικών ομίλων, τις κάθε είδους παχυλές χρηματοδοτήσεις που όσους κανόνες υποτίθεται διαφάνειας και αν θεσπιστούν πάντα θα υποτάσσονται στα διάφορα σκάνδαλα για την ενίσχυση των ισχυρών συμφερόντων ή και για άλλους σκοπούς. Δεύτερον, η περαιτέρω ενίσχυση των μεγάλων οργανώσεων, των μη κυβερνητικών οργανώσεων δηλαδή, και πάσης φύσεως ιδρυμάτων σε βάρος των μικρότερων. Το είπατε άλλωστε και εσείς, κύριε Υπουργέ, «μας ενδιαφέρουν οι μεγάλες οργανώσεις». Και αυτό γίνεται για να ελέγχουν και να καρπώνονται ακόμα μεγαλύτερο πεδίο από τους τομείς αυτούς μέσω της διαμόρφωσης του ειδικού μητρώου οργανώσεων και των προϋποθέσεων που τίθενται για την κρατική και ιδιωτική χρηματοδότηση. Άλλωστε η φιλοσοφία των κυβερνήσεων της Ευρωπαϊκής Ένωσης είναι ότι, για να μπορέσουν να δοθούν αποτελεσματικές λύσεις, θα πρέπει να υπάρξει σύγκλιση ενός τριγώνου κρατικός τομέας-ιδιωτικός τομέας και μη κυβερνητικές οργανώσεις. Ο καθένας έχει να βάλει το δικό του λιθαράκι σε αυτή την υπόθεση. Τρίτον, η διαμόρφωση τυπικών κανόνων για την καταγραφή των εθελοντών στο «ΕΡΓΑΝΗ», που στην πραγματικότητα καλύπτουν ακόμα με αυτόν τον τρόπο πιο αποτελεσματικά την εξαρτημένη εργασία που παρέχεται σε διάφορες τέτοιες οργανώσεις χωρίς κανένα ασφαλιστικό και εργασιακό δικαίωμα των εθελοντών. Αυτοί που θα καταγράφονται στο «ΕΡΓΑΝΗ», κύριε Υπουργέ, θα παρουσιάζονται ως εργαζόμενοι ή ως άνεργοι;
Ως εθελοντές.
Ως εθελοντές, δηλαδή ούτε εργαζόμενοι ούτε άνεργοι. Επαναλαμβάνουμε το ερώτημα: Θα καταγράφονται ως άνεργοι; Διότι εάν δεν καταγράφονται ως άνεργοι, είναι ένας ακόμη τρόπος για να παρουσιάζεται μειωμένο το ποσοστό των ανέργων. Τέταρτον, τη συστηματοποίηση καταγραφής και ελέγχου των προσωπικών δεδομένων. Είναι μια βασική επιδίωξη χιλιάδων ανθρώπων που συμμετέχουν σε αυτές μέσω των στοιχείων που συγκεντρώνουν τα μητρώα. Τη δυνατότητα άντλησης αυτόματα από το κράτος του ποινικού μητρώου. Πέμπτον, την ενίσχυση τελικά του προσανατολισμού. Την παρότρυνση για συμμετοχή σε τέτοιες οργανώσεις και όχι στις οργανώσεις του εργατικού λαϊκού κινήματος, στα σωματεία και στους συλλόγους, που απαιτούν και διεκδικούν και οργανώνουν την πάλη του λαού. Είναι χαρακτηριστικό ότι για την παροχή υπηρεσιών σε φορείς εθελοντικής απασχόλησης άνευ αμοιβής προβλέπεται για παράδειγμα οι δικηγόροι για την παράστασή τους στα δικαστήρια να απαλλάσσονται από την υποχρέωση έκδοσης γραμμάτιου προείσπραξης δικηγορικής αμοιβής, κάτι που φυσικά δεν ισχύει στις περιπτώσεις προοδευτικών δικηγόρων που θέλουν να προσφέρουν τις υπηρεσίες τους στον δίκαιο αγώνα σωματείων ενάντια σε απολύσεις και διώξεις εργαζομένων. Η κοινωνία, λοιπόν, των πολιτών βρίσκει ένθερμους υποστηρικτές και στη σοσιαλδημοκρατία και στους δήθεν αριστερούς, κεντροαριστερούς, στους νεοφιλελεύθερους. Πρόκειται μήπως για κάποια καινούργια ανακάλυψη, που περιγράφει έναν διαφορετικό δρόμο κοινωνικής οργάνωσης και πολιτικής παρέμβασης ή πρόκειται για μία παραλλαγή παμπάλαιων θεωριών και ένα μάσημα αναχρονιστικών ιδεολογημάτων της κυρίαρχης αστικής εξουσίας; Κατ' αρχάς να πούμε ότι η έννοια πολίτης ως μέλους της κοινωνίας δεν είναι ενιαία και επομένως δεν μπορεί να αποτελεί τον συνεκτικό δεσμό και τον συνδετικό κρίκο της κοινωνικής οργάνωσης. Αλλά και αν η έννοια του πολίτη συνδεθεί αποκλειστικά με την αριστοτελική αντίληψη περί συμμετοχής και παρέμβασης στα κοινά, πάλι δεν είναι ενιαία καθώς τα κοινά δεν είναι τα ίδια για όλους και δεν υπάρχουν ούτε ίσες ευκαιρίες συμμετοχής ούτε ανάλογες δυνατότητες παρέμβασης. Πολίτης, για παράδειγμα, θεωρείται και ο βιομήχανος, ο εργάτης, ο μικρομεσαίος αγρότης, ο αυτοαπασχολούμενος επαγγελματίας και ο μεγαλέμπορος. Πόσο, όμως, μπορούν να συνευρεθούν, να συνεργαστούν στην Κοινωνία των Πολιτών, στη δική σας κοινωνία των πολιτών, όταν τα συμφέροντά τους είναι διαμετρικά αντίθετα και οι στόχοι τους εντελώς διαφορετικοί; Τα περί κοινωνίας των πολιτών, λοιπόν, δεν είναι τίποτε άλλο παρά ένα ευφυολόγημα που επαναφέρει από άλλον δρόμο την παλιά θεωρία περί κατάργησης των τάξεων, η οποία ιδιαίτερα σήμερα δεν έχει καμμία αξία και δεν μπορεί να πείσει. Δεν μπορούν να συνυπάρχουν στο ίδιο μετερίζι οι εργαζόμενοι της εταιρείας bitter.com με τον εργοδότη που τους απέλυσε μέσα σε δευτερόλεπτα και με τον πιο σκληρό και ψυχρό τρόπο, ούτε οι εργαζόμενοι στο λιμάνι του Πειραιά με την «COSCO» ούτε οι εργαζόμενοι στην e-food με τα αφεντικά τους, που κάθε μέρα κερδίζουν δισεκατομμύρια ευρώ. Δεν είδαμε καμμία από αυτές τις οργανώσεις να δείξουν έμπρακτη αλληλεγγύη στον αγώνα αυτών των εργαζομένων, τη στιγμή που υποτίθεται ότι το αντικείμενο ύπαρξης και δράσης των μη κυβερνητικών οργανώσεων είναι η αλληλεγγύη. Ή δεν είδαμε, για παράδειγμα, να πούνε κάτι για την ακρίβεια, τις ανατιμήσεις στο ρεύμα, στα καύσιμα, στα είδη πλατιάς κατανάλωσης που πλήττουν τα φτωχά λαϊκά στρώματα. Για όλους, λοιπόν, αυτούς τους παραπάνω λόγους το ΚΚΕ καταψηφίζει επί της αρχής. Εμείς ως κόμμα, ως ΚΚΕ, σε κάθε περίπτωση, έχουμε καθήκον απέναντι στην εργατική τάξη και τα φτωχά λαϊκά στρώματα να αποκαλύπτουμε την αντιλαϊκή στρατηγική σας, που στο επίκεντρο έχει την κερδοφορία των επιχειρηματικών ομίλων και όχι τις λαϊκές ανάγκες. Το κάλεσμα συμπόρευσης του ΚΚΕ προς τα καταπιεσμένα λαϊκά στρώματα δεν περιορίζεται μόνο στην ανάγκη να εμποδίσουμε τα χειρότερα ως συνέπεια της βαρβαρότητας του συστήματος που υπηρετείτε, την καπιταλιστική «πράσινη» ανάπτυξη και όλα αυτά που μας λέτε σε βάρος των λαών και του περιβάλλοντος, αλλά για να διεκδικήσουμε ανάκτηση απωλειών, προβάλλοντας επιθετικά τις σύγχρονες λαϊκές ανάγκες, τις δυνατότητες που αντικειμενικά υπάρχουν και την ικανοποίησή τους -γιατί υπάρχει πλούτος που παράγεται από αυτούς που τους έχετε ρίξει στη φτώχεια και στην εξαθλίωση-, όχι μόνο απέναντι σε κάθε αστική κυβέρνηση, αλλά απέναντι στο ίδιο το κράτος που έχει συνέχεια στην επιβολή της αντιλαϊκής πολιτικής, και όχι για να επιστρέψουμε εκεί που ήμασταν πριν από την κρίση και τα μνημόνια, αλλά για να οργανωθεί η αντεπίθεση που θα σπρώξει τα πράγματα μπροστά για την αλλαγή των συσχετισμών με στόχο την εργατική εξουσία. Τελειώνοντας, επιτρέψτε μου να μιλήσω για την τροπολογία του Υπουργείου Προστασίας του Πολίτη με γενικό αριθμό 1170 και ειδικό 113 για τις ρυθμίσεις θεμάτων εκλογής οργάνων και αντιπροσώπων συνδικαλιστικών οργανώσεων της Ελληνικής Αστυνομίας. Την επαναφέρετε. Είναι απαράδεκτη, είναι κατάπτυστη, είναι αντιδραστική. Ζητάμε εδώ και τώρα να την αποσύρετε. Καταργεί την απλή αναλογική και τα παραταξιακά ψηφοδέλτια στον αστυνομικό συνδικαλισμό και θεσπίζει το ενιαίο ψηφοδέλτιο και το πλειοψηφικό σύστημα. Με αυτόν τον τρόπο επιδιώκει τη φίμωση κάθε φωνής αντίστασης στον κυβερνητικό συνδικαλισμό. Οι μόνοι που έχουν λόγο για τα συνδικαλιστικά δρώμενα στον κλάδο τους, στο κίνημά τους είναι οι εργαζόμενοι αστυνομικοί και κανένας άλλος. Και πάλι, αυτό το αντιδραστικό νομοθετικό εγχείρημα, θα το κάνουν κουρελόχαρτο οι ίδιοι οι εργαζόμενοι. Πάρτε το, λοιπόν, πίσω εδώ και τώρα. Ευχαριστώ.
Στο Βήμα καλείται ο ειδικός αγορητής από την Ελληνική Λύση κ. Κωνσταντίνος Χήτας.
Ευχαριστώ πολύ, κύριε Πρόεδρε. Δεν είναι εδώ ο εισηγητής της Νέας Δημοκρατίας, ο οποίος είπε ότι είναι κρίμα η Βουλή να είναι άδεια, όταν έρχονται τόσο σημαντικά νομοσχέδια σαν το σημερινό. Καλά, εδώ έχουν περάσει νομοσχέδια-τέρατα για την υγεία, την οικονομία, για την παιδεία και, δυστυχώς, η Βουλή ήταν άδεια. Τώρα για τις ΜΚΟ θα ήταν γεμάτη; Όλα από το κράτος, λέει, τα περιμένετε; Μα, δεν κάνει και τίποτα το κράτος. Τριάντα επτά ανεξάρτητες αρχές έχει το κράτος αυτό. Οι ανεξάρτητες αρχές κάνουν τη δουλειά του κράτους, υποκαθιστούν το κράτος. ΜΚΟ για να κάνουν τη δουλειά του κράτους. Τριάντα επτά ανεξάρτητες αρχές, οι οποίες πλουτίζουν δισεκατομμύρια ευρώ ετησίως στον προϋπολογισμό μας, για να κάνουν τη δουλειά του κράτους. Όλα αυτά συμβαίνουν σε μία ελληνική κοινωνία, κύριε Υπουργέ, η οποία πλήττεται σφόδρα από υψηλή ανεργία, από φτώχεια, από πανδημία και έρχεστε τώρα εσείς να μοιράζετε χρήματα σε εθελοντικές οργανώσεις και εν προκειμένω σε ΜΚΟ. Και δείγμα τού ότι κάτι βρωμούσε όλη αυτή την περίοδο, τα τελευταία χρόνια, είναι ότι τους αλλάζετε και όνομα, μην έχουμε τώρα αυτό το «brand» -πώς λένε οι νέοι σήμερα- το οποίο είναι δύσοσμο και ακούει ο άλλος «ΜΚΟ» και ανατριχιάζει, γιατί κάποιοι φρόντισαν το «ΜΚΟ» να το ακούει ο άλλος και να αλλάζει δρόμο. Ρεμούλα, κονόμα, μπίζνα και τα λοιπά. Προσέξτε, όμως, εμείς δεν θα κάνουμε το ατόπημα που επιχειρεί να κάνει σήμερα η Κυβέρνηση, δεν θα βάλουμε δηλαδή όλες τις εθελοντικές οργανώσεις και τις Οργανώσεις της Κοινωνίας των Πολιτών -καινούργιο αυτό τώρα- στο ίδιο καζάνι. Είπαμε και στην επιτροπή, το λέμε και σήμερα: Υπάρχουν κάποιες, τέσσερις, πέντε, δέκα -δεν ξέρω εγώ πόσες είναι- οι οποίες μπορεί να προσφέρουν ένα έργο, μέχρις εκεί. Μέχρις εκεί, όμως, γιατί εδώ οι περισσότερες λειτουργούν -ξέρετε- ως μία πολυεθνική επιχείρηση με στρατηγική, με προγραμματισμό, κάνουν μπίζνες, προσφέρουν και καλά υπηρεσίες στους Έλληνες πολίτες, ΜΚΟ με πολλούς εθελοντές -εντός και εκτός εισαγωγικών- που φύτρωσαν παντού, κατέκλυσαν τη χώρα μας, ερχόμενοι από το εξωτερικό. Παρουσιάσθηκαν ως ανθρωπιστές, με αφορμή, βέβαια, το θέμα της παράνομης μετανάστευσης. Και όλες αυτές τις οργανώσεις είπαμε από την πρώτη μέρα, κατ' αρχάς, όχι να τις τακτοποιήσουμε, αλλά να τις κλείσουμε. Κλείστε τες, ελέγξτε τες και κλείστε τες! Είναι πάνω από τετρακόσιες τόσες. Το έχουμε ζητήσει εγγράφως, έχουμε καταθέσει ερωτήσεις, μας έχουν απαντήσει από τα αρμόδια Υπουργεία ότι είναι τόσες και ότι δεν δύνανται να τις ελέγξουν. Τώρα να τις τακτοποιήσουμε κιόλας, να τους δίνουμε και λεφτά! Κύριε Υπουργέ, αυτές τις οργανώσεις θέλετε να χρηματοδοτήσετε; Ξέρετε, το λέμε από την πρώτη στιγμή ότι πρέπει η πολιτεία να ελέγξει τις ΜΚΟ, να τις εντοπίσει πρώτα, να τις καταγράψει, να ξέρουμε ποιες είναι, ποιες δρουν, ποιες έχουν το δικαίωμα να δράσουν και μετά να μπουν σε οποιοδήποτε μητρώο θέλετε εσείς. Τι κάνετε τώρα εδώ με το νομοσχέδιο αυτό; Ανοίγετε διάπλατα την πόρτα για κρατικές επιδοτήσεις σε οργανώσεις και σε ΜΚΟ που η πολιτεία και δεν γνωρίζει και αδυνατεί να μάθει ποιες είναι. Αυτό κάνετε. Η υπόθεση της χρηματοδότησης των ΜΚΟ έχει μετατραπεί, κύριε Υπουργέ, σε ένα πραγματικό σκάνδαλο διαρκείας. Θα πρέπει να έχετε κατά νου -το ξέρετε, δεν είστε ούτε νέος ούτε άπειρος, μπαρουτοκαπνισμένος είστε- ότι ορισμένες ΜΚΟ δεν είναι ούτε φιλανθρωπικές ούτε κοινωφελείς. Απλώς κάποιοι -ξέρετε- φορούν έναν τέτοιον μανδύα, έχοντας ως στόχο, φυσικά, τα λεφτά, τον αυτοπλουτισμό. Και δημιουργείτε τώρα δύο μητρώα, με βάση τα οποία θα χρηματοδοτούνται αυτές οι οργανώσεις. Σύμφωνα με το άρθρο 10, οι Οργανώσεις της Κοινωνίας των Πολιτών μπορούν να πάρουν μέχρι 50.000 ευρώ. Τώρα είναι και η εποχή που έρχονται τα μπιλιετάκια σπίτι, έρχεται η ΔΕΗ, ανοίγει ο φουκαράς, βλέπει ότι από εκεί που πλήρωνε 100 ευρώ, τώρα 350 ευρώ, παθαίνει ένα έμφραγμα. Έρχεται το αέριο, εκεί που πλήρωνε 90 ευρώ, βλέπει 270 ευρώ. Δεύτερο εγκεφαλικό. Και εμείς θα μοιράζουμε εδώ πέρα κρατικές επιχορηγήσεις. Το κράτος, προφανώς, έχει λεφτά. Προβλέπεται ανεξέλεγκτη χρηματοδότηση με χρήματα του ελληνικού λαού. Μια ΜΚΟ που δραστηριοποιείται στο κομμάτι της παράνομης μετανάστευσης -ξέρετε- ή των ΑΠΕ -καινούργιο φρούτο αυτό- μπορεί να είναι σε τέσσερις υποομάδες, μία, δύο, τρεις, τέσσερις και να παίρνει τεράστια ποσά. Και ακόμη και για αυτά τα μητρώα που φέρνετε δεν έχει προγραμματιστεί πώς θα λειτουργήσουν και θέλετε να το ψηφίσουμε αυτό το πράγμα. Δεν ξέρετε πώς θα λειτουργήσουν, αν και πότε θα διασυνδεθούν -για παράδειγμα- τα άλλα εννιά ήδη μητρώα που υπάρχουν. Άρα η κατάσταση δεν αλλάζει. Τι άλλο κάνετε; Δίνετε στις ΜΚΟ ασυλίες και προνόμια. Εγώ θα τις λέω «ΜΚΟ» -εμείς ανατριχιάζουμε στη λέξη «ΜΚΟ»-, επαναλαμβάνω ότι είναι αυτές που λυμαίνονται, εκμεταλλεύονται, κονομάνε εκμεταλλευόμενες τον ανθρώπινο πόνο με τους παράνομους μετανάστες και βγάζουν λεφτά στις πλάτες των Ελλήνων. Δίνετε, λοιπόν, ασυλίες και προνόμια, την ώρα που όντως ο Έλληνας φορολογούμενος πολίτης -όπως σας περιέγραψα προηγουμένως- πληρώνει τα πάντα και τέλη και ΕΝΦΙΑ. Από τον ΕΝΦΙΑ, λοιπόν, από τον εγκληματικό αυτό φόρο, εσείς τις απαλλάσσετε. Πάμε λίγο στο κομμάτι αυτό. Γιατί μέσα στο άρθρο 20, που απαλλάσσετε από τον ΕΝΦΙΑ τις ΜΚΟ, έχετε και άλλους μέσα. Βέβαια, να το ξεκαθαρίσουμε σήμερα. Οι υπόλοιποι που υπήρχαν, υπήρχαν. Απλά προσθέτετε στον ήδη υπάρχοντα νόμο, τον ν.4223/2013, τις ΜΚΟ. Δηλαδή, νομικά πρόσωπα δημοσίου δικαίου, Άγιον Όρος κ.λπ.. Και το τονίζουμε για το Άγιο Όρος. Αυτή είναι η συνθήκη. Απαλλάσσονταν οι άνθρωποι αυτοί από τον ΕΝΦΙΑ, δεν είναι σημερινό. Απλά χώνετε στον ήδη υπάρχοντα νόμο και τις ΜΚΟ. Αυτή είναι όλη αλήθεια που θα πρέπει να ακούσει ο κόσμος για να ξέρει. Δεν γίνεται για το Άγιο Όρος. Μην πούνε αύριο «α, καλά δεν ψηφίσατε για το Άγιο Όρος;». Μα υπάρχουν ήδη αυτά τα προνόμια και ορθά υπάρχουν από το 2013. Δεν αλλάζει κάτι, αυτός είναι ο νόμος από το 2013. Απλά τι κάνει η Νέα Δημοκρατία σήμερα; Προσθέτει σε αυτά τα ευεργετήματα και τις ΜΚΟ. Αυτό κάνει. Δίνετε στον Υπουργό το δικαίωμα να αποφασίζει αυτός χωρίς έλεγχο, χωρίς λογοδοσία, για το ποιοι φορείς θα εμπίπτουν στις διατάξεις αυτού του άρθρου. Πάμε τώρα σε κάτι άλλο. Στο ανθρώπινο δυναμικό. Επειδή στο νομοσχέδιό σας υπάρχουν ρυθμίσεις που αφορούν το ανθρώπινο δυναμικό, θα ήθελα να σας θυμίσω -που δεν νομίζω να μην το γνωρίζετε- το τεράστιο πρόβλημα που παρατηρούμε στους δήμους με το προσωπικό που δεν υπάρχει για να καλύψει τις ανάγκες. Για παράδειγμα, γνωρίζετε, κύριε Υπουργέ, ότι στη σχολική χρονιά η οποία τρέχει εδώ και τέσσερις μήνες ήδη, υπάρχουν πολλά σχολεία στα οποία δεν υπάρχουν καθαρίστριες; Από τη μία δεν αραιώνουμε τις τάξεις λόγω COVID, που θα έπρεπε να τις έχουμε αραιώσει εδώ και δύο χρόνια, από την άλλη αφήνουμε τα σχολεία να βρωμίζουν. Βέβαια, για εκεί λεφτά δεν έχουμε. Λεφτά για τις ΜΚΟ έχουμε. Πάμε τώρα σε κάτι άλλο ενδιαφέρον. Απαντάμε γιατί θα καταψηφίσουμε το νομοσχέδιο. Τοπική αυτοδιοίκηση. Με το άρθρο 47 ουσιαστικά δίνετε τη δυνατότητα σε δημάρχους να αλλάξουν την έδρα του δήμου τους. Αυτό πραγματικά μάς έκανε εντύπωση. Στην επιτροπή παραδεχθήκατε ότι αυτό το άρθρο αφορά τον Δήμο Αριστοτέλη στη Χαλκιδική και άλλους δεκαεπτά δήμους. Θα είχε ενδιαφέρον πραγματικά να ακούσουμε ποιοι είναι οι άλλοι δεκαεπτά δήμοι, γιατί η κουβέντα γίνεται όλη για τον Δήμο Αριστοτέλη στη Χαλκιδική. Ποιοι είναι οι άλλοι δεκαεπτά δήμοι; Να δούμε, δηλαδή, για ποιους δήμους βγάζετε άλλο ένα φωτογραφικό νομοσχέδιο. Το είπαμε και προχθές στο τελευταίο νομοσχέδιο που κουβεντιάζαμε εδώ, ότι τελικά εδώ δεν είναι Υπουργοί, εδώ είναι φωτογράφοι κανονικοί. Κλακ, φωτογραφία, κλακ φωτογραφία σε κάθε νομοσχέδιο. Στην Ιερισσό, να σας ενημερώσω λένε, κύριε Υπουργέ, ότι το άρθρο αυτό είναι φωτογραφικό. Για να πάρετε την έδρα του Δήμου Αριστοτέλη από εκεί που είναι, να την πάτε αλλού. Πού; Στο χωριό του δημάρχου, που λένε φήμες ότι είναι δικό σας παιδί, της Νέας Δημοκρατίας, που παρ' ότι έχει απόφαση του Συμβουλίου της Επικρατείας να επιστρέψουν οι διοικητικές υπηρεσίες του δήμου στην Ιερισσό, την έδρα του δήμου, αυτός την αγνόησε, την έγραψε στα πλέον πεπαλαιωμένα των υποδημάτων του, γιατί προφανώς ήξερε ότι το νομοσχέδιο έρχεται. Από την Ιερισσό, να σας θυμίσω -μιας και μας βγήκατε και οικολόγοι στη Νέα Δημοκρατία τις τελευταίες ημέρες, ιδίως προχθές εδώ που κουβεντιάζαμε για τους λιγνίτες- ξεκίνησε ο μεγάλος αγώνας των κατοίκων -το ξέρετε- κατά των χρυσοθήρων και της ανυπολόγιστης καταστροφής του φυσικού περιβάλλοντος στη Χαλκιδική, εκεί που μεγάλα κομμάτια, πολύ μεγάλα κομμάτια ενός αρχέγονου πραγματικά δάσους, μετατράπηκαν σε κρανίου τόπο. Σαχάρα κανονική. Και αντί να τους επιβραβεύσουμε αυτούς τους ανθρώπους, τους τιμωρούμε. Εσείς, οι οικολόγοι! Έτσι δεν μας είπε ο Διόσκουρός σας, ο Υπουργός Ανάπτυξης, προχθές για το δικό του νομοσχέδιο, με το οποίο ουσιαστικά ενταφίασε τον λιγνίτη στη χώρα μας και σπέρνει την ανεργία, σπέρνει τη δυστυχία στη δυτική Μακεδονία, στην Κοζάνη, στην Πτολεμαΐδα, τη Φλώρινα; Από τη μία, λοιπόν, οικολόγοι, από την άλλη, όμως, δεν είστε καθόλου οικολόγοι. Πάμε, επίσης, σε ένα ωραίο πιπεράτο που βγαίνει από αυτό το νομοσχέδιο. Με άλλο νομοσχέδιο νωρίτερα είχατε αναβαθμίσει τον ρόλο της οικονομικής επιτροπής των δήμων και των περιφερειών, δηλαδή, δήμοι-περιφέρειες-οικονομική επιτροπή, για να παρακάμπτετε τα δημοτικά και περιφερειακά συμβούλια, τα οποία δεν είναι ελεγχόμενα εξαιτίας της τελευταίας εκλογικής διαδικασίας, εννοώ της απλής αναλογικής. Επειδή, λοιπόν, πολλοί γαλάζιοι -αν θέλετε- δήμαρχοι ή απλά φίλα προσκείμενοι σε εσάς δήμαρχοι, περιφερειάρχες δεν ελέγχουν τα δημοτικά τους συμβούλια ή δεν ελέγχουν τα περιφερειακά τους συμβούλια, λόγω της απλής αναλογικής, πήγαν τις αρμοδιότητες στην οικονομική επιτροπή, που την ελέγχουν απόλυτα οι δήμαρχοι και οι περιφερειάρχες. Άρα η δουλειά γίνεται. Με το άρθρο 50 του νομοσχεδίου μεταφέρετε επιπλέον αρμοδιότητες -και άλλες- στην οικονομική επιτροπή. Να ρωτήσω κάτι. Τι τα ψηφίζουμε τα δημοτικά και τα περιφερειακά συμβούλια; Με αυτόν τον τρόπο ουσιαστικά καταστρέφουμε και καταστρέφετε ένα κύτταρο της δημοκρατίας. Και τι κάνετε τώρα με αυτό το άρθρο; Δίνετε στις οικονομικές επιτροπές του δήμου τη δυνατότητα να υπογραφούν συμβάσεις χωρίς δημοσίευση προκήρυξης διαγωνισμού για την υποδοχή, ταυτοποίηση και φιλοξενία προσφύγων -όπως λέει- και παράνομων μεταναστών. Έλεος πια με αυτούς! Φτάνει με τους μετανάστες, φτάνει με τους παράνομους, φτάνει με τις υπερεξουσίες αυτές και φτάνει με αυτό το αλισβερίσι. Πολλά εκατομμύρια! Αυτό λέτε στο άρθρο 50, να μπορούν οι δήμοι να εκταμιεύουν εκατοντάδες χιλιάδες ευρώ, χωρίς να δημοσιεύουν προκήρυξη διαγωνισμών, για να φροντίζουν -όπως λένε- τους πρόσφυγες και τους μετανάστες, γιατί αυτός είναι ο καημός σας. Τι άλλο έχει το νομοσχέδιο σήμερα αυτό; Πολιτογράφηση. Για τις τροποποιήσεις που κάνετε στη διαδικασία της πολιτογράφησης, ξεκαθαρίζω για άλλη μια φορά ότι δεν υπάρχει κτήση ελληνικής ιθαγένειας. Δεν γίνεται κάποιος Έλληνας. Δεν μπορεί ένας αλλοδαπός να αποκτήσει ελληνικό γένος. Μόνο η υπηκοότητα μπορεί να χορηγηθεί με νόμο. Αλλά για να γίνει αυτό, οι προϋποθέσεις και όλα τα κριτήρια που προβλέπει η σχετική νομοθεσία πρέπει να είναι πάρα πολύ αυστηρά. Πρέπει όλη η διαδικασία, αυτή η διαδικασία που προβλέπεται, να είναι απόλυτα αδιάβλητη, αυστηρή και αντικειμενική. Εσείς αλλάζετε κάθε τρεις και λίγο. Εντάσσετε και σε αυτό την πολιτική του μπολιάσματος, αυτό που μας έχει πει ο κ. Μητσοτάκης τόσες φορές, ότι το όνειρό του είναι να τους μπολιάσει τους ανθρώπους αυτούς στην ελληνική κοινωνία; Αντί να δώσουμε ως κοινωνία, ως πολιτεία κίνητρα να γυρίζουν πίσω τα Ελληνόπουλά μας, να στηρίξουμε τις ελληνικές οικογένειες, αντί να δώσουμε κίνητρα στους νέους μας να μείνουν στον τόπο τους, να εφαρμόσουν τις γνώσεις τους που πήραν και την επιστήμη στον πρωτογενή τομέα, για παράδειγμα, εμείς τι κάνουμε; Να κάνουμε Έλληνες και άλλους εδώ, στα χαρτιά, να τους μπολιάσουμε στη χώρα μας, την ίδια στιγμή που ο ελληνικός λαός περνάει τόσο δύσκολα. Άλλη μια λαθροχειρία της Νέας Δημοκρατίας και αναφέρομαι στην τροπολογία του κ. Θεοδωρικάκου, στην τροπολογία του Υπουργείου Προστασίας του Πολίτη. Αυτό που κάνετε, να ξέρετε, είναι ανέντιμο. Τι; Να φέρνετε μια τροπολογία με τρεις, τέσσερις πολύ καλές διατάξεις μέσα και μία ή δύο οι οποίες είναι ούτε να τις δεις μπροστά σου. Και εδώ ποιο πρόβλημα υπάρχει; Ότι δεν μπορούμε να ψηφίσουμε μία-μία διάταξη, ένα-ένα άρθρο κάθε τροπολογίας. Για παράδειγμα, αυτή η τροπολογία έχει δέκα, δώδεκα άρθρα μέσα. Έχει κάποια άρθρα τα οποία είναι πάρα πολύ καλά και τα ψηφίζουμε, γιατί βρίσκουν το δίκιο τους οι αστυνομικοί. Οι πενήντα πέντε χιλιάδες ένστολοι της Ελληνικής Αστυνομίας -δαπάνες, μετακινήσεις, οδοιπορικά έξοδα, παροχή υπηρεσίας, μισθώματα, εκκαθαρίσεις, δαπάνες ειδικού φορέα, τα πάντα- επιτέλους να πάρουν τα λεφτά τους αυτοί οι άνθρωποι. Και φυσικά ψηφίζουμε με μεγάλη χαρά και με τα δύο χέρια. Αλλά εδώ, τι αναφέρεται στο συγκεκριμένο άρθρο, το άρθρο 10; «Ρύθμιση θεμάτων προσωπικού Εθνικής Υπηρεσίας Πληροφοριών». Ρύθμιση θεμάτων της ΕΥΠ. Αυτό δεν είναι ρύθμιση θεμάτων. Αυτό είναι σκούπα της ΕΥΠ. Σκούπα! Δηλαδή υπάρχει μια διεύθυνση στην ΕΥΠ που ασχολείται με το ιντερνετικό έγκλημα, ναρκωτικά, λαθρεμπόριο, όπλα, οργανωμένο έγκλημα και τους διώχνετε, συνολικά εκατόν δέκα ανθρώπους. Δεν τους διώχνετε στην ανεργία, αλλά τους παίρνετε από την ΕΥΠ και τους πάτε στην Αστυνομία. «Φευγάτε από εδώ. Δεν μας κάνετε.». Δεν ξέρουμε για τα κριτήρια. Δεν ξέρουμε για ποιον λόγο -θα έρθει μετά ο Υπουργός να μας τα πει-, πώς επελέγησαν αυτοί. Με τι κριτήρια; Τι έχουν αυτοί οι άνθρωποι; Στην ΕΥΠ αυτοί οι οποίοι προσφέρουν τις υπηρεσίες τους, δεν είναι απλοί υπάλληλοι για να πάνε σε ένα γραφείο, στην Ασφάλεια, να δουλέψουν και να σφραγίζουν. Έχουν πτυχία, έχουν συνδέσμους με υπηρεσίες στο εξωτερικό, ξέρουν πράγματα, σοβαρά και σημαντικά. Μαθαίνουμε, για παράδειγμα, ότι τη διευθύντρια, την παλιά διοικήτρια στη Θεσσαλονίκη, την πηγαίνετε στην Αστυνομία. Έχουν αυτοί οι άνθρωποι φύλλα ποιότητας, άριστοι υπάλληλοι, γιατί εκεί έτσι δουλεύουν και λειτουργούν, ελέγχονται. Τα φύλλα ποιότητάς τους είναι άριστα. Και τους τσουβαλιάζετε όλους μαζί και τους διώχνετε. Εκατόν δέκα άτομα! Για να κάνετε και αυτό το μαγαζί δικό σας! Γιατί αυτή είναι η σήψη του επιτελικού κράτους, να τα ελέγχω όλα, το ΑΠΕ, την ενημέρωση, την ΕΡΤ, την ΕΥΠ, τα πάντα. Τρεις δίπλα από τον Πρωθυπουργό και ελέγχουν τα πάντα, όλο το σύστημα! Και την ΕΥΠ τώρα! Βάλαμε τον άνθρωπο ο οποίος δεν είχε πτυχία, τον σεκιουριτά, και τώρα ελέγχουμε και την ΕΥΠ! Να το κάνουμε δικό μας μαγαζί μέχρι να φύγουμε εμείς, να έρθουν οι άλλοι, να το κάνουν δικό τους και οι άλλοι! Μαγαζάκια, παραμάγαζα! Τι έχει να πει ο κ. Θεοδωρικάκος γι' αυτά σήμερα; Να μας πει για ποιον λόγο αυτούς τους εκατόν δέκα ανθρώπους, εβδομήντα στην Αθήνα και οι υπόλοιποι στην επαρχία, τους παίρνει, κορυφαία στελέχη της ΕΥΠ ξαναλέω, και τους πάει στην Ασφάλεια.
Κύριε Χήτα, το ρολόι.
Τελειώνω, κύριε Πρόεδρε, αλλά αγανακτώ με αυτά που βλέπω.
Ε, γι' αυτό σάς προφυλάσσω, για να μην ανέβει και η πίεση.
Τελειώνω. Δεν έχω πίεση ακόμα. Να μας δώσετε απαντήσεις. Και είναι στην ίδια τροπολογία. Από τη μια οι ευεργετικές διατάξεις για την Ελληνική Αστυνομία, για τους ένστολους, και από την άλλη φέρνετε την καταστρατήγηση της ΕΥΠ. Δεν είναι σοβαρά πράγματα αυτά, κύριε Πρόεδρε. Ευχαριστώ πολύ.
Κλείνουμε με την εκπρόσωπο από το ΜέΡΑ25, τη συνάδελφο κ. Φωτεινή Μπακαδήμα.
Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα ξεκινήσω και εγώ από την τροπολογία και θα γυρίσω μετά στο νομοσχέδιο. Είναι η τροπολογία που κατατέθηκε από το Υπουργείο Προστασίας του Πολίτη και αφορά μεταξύ άλλων την ΕΥΠ. Πραγματικά δεν θα επαναλάβω κάτι που έχουμε πει πάρα πολλές φορές, ότι είναι συνήθειά σας να φέρνετε τροπολογίες τελευταία στιγμή. Δεν αναφέρομαι σε εσάς αποκλειστικά, κύριε Υπουργέ, γενικότερα της Κυβέρνησης. Η αλήθεια είναι όμως ότι το κάνετε για πάρα πολλά σοβαρά ζητήματα. Δεν θα ζητήσω επίσης να αποσυρθεί, γιατί δεν θα γίνει. Θα είναι χαμένος χρόνος. Θα έπρεπε, όμως, να καταλάβετε πως για τόσο σοβαρά ζητήματα οφείλουμε να έχουμε συζητήσει πριν. Θα έπρεπε να έχει έρθει σαν νομοσχέδιο, ούτε καν σαν τροπολογία στο πλαίσιο της επιτροπής, γιατί δεν θα μπορούσε άλλωστε -είναι άλλου Υπουργείου-, αλλά να έχει έρθει να συζητηθεί κανονικά, με την κανονική διαδικασία, για να μπορέσουμε όλοι να τοποθετηθούμε και να έχουμε ακούσει και τους ανθρώπους που πρέπει. Τώρα, έτσι, τελευταία στιγμή, εν μέσω άλλου σοβαρότατου νομοσχεδίου, ειλικρινά θεωρούμε πως ούτε εσάς τιμά ούτε το Κοινοβούλιο. Από εκεί και πέρα σε ό,τι αφορά το περιεχόμενο της τροπολογίας επίσης δεν μας ξενίζει. Δεν είναι η πρώτη φορά που προσπαθείτε να φέρετε στα μέτρα σας μια υπηρεσία, έναν φορέα. Αυτή τη φορά την τύχη είχε η ΕΥΠ. Έτσι, λοιπόν, επιλέγετε να μεταφέρετε αλλού αρκετούς υπαλλήλους. Φυσικά η υπηρεσία παραμένει. Θα στελεχωθεί σε δεύτερο χρόνο προφανέστατα με ανθρώπους που εσείς θα επιλέξετε και μάλιστα κατά παρέκκλιση του ΑΣΕΠ. Ειλικρινά στην έννοια «κακή νομοθέτηση» έχετε δώσει εσείς ένα ξεχωριστό, δικό σας νόημα. Το έχετε ξεπεράσει το «κακή». Έχετε ξεχάσει ακόμη και τον νόμο για το επιτελικό κράτος που είχε φέρει ο κ. Γεραπετρίτης. Ήταν από τα πρώτα σας νομοσχέδια, που αφορούσε την καλή νομοθέτηση. Φυσικά θέλετε να χτίσετε έναν στρατό αρίστων και αρεστών. Το κάνετε. Τελευταίο θύμα είναι η ΕΥΠ. Είναι σίγουρο ότι θα ακολουθήσουν και άλλες. Δεν θα είναι το τελευταίο σας. Από εκεί και πέρα, θα τοποθετηθούμε με περισσότερη λεπτομέρεια επ' αυτής όταν θα έρθει και ο αρμόδιος Υπουργός να την υποστηρίξει. Περνάω, λοιπόν, στο δικό σας νομοσχέδιο, κύριε Βορίδη, στο νομοσχέδιο του Υπουργείου Εσωτερικών, με βασικό θέμα τον εθελοντισμό. Είναι ένα νομοσχέδιο που αποτελείται από πενήντα έξι άρθρα και χωρίζεται σε δύο μέρη. Το πρώτο, που είναι τα πρώτα είκοσι επτά άρθρα, αφορά τις Οργανώσεις της Κοινωνίας των Πολιτών, τους κοινωφελείς φορείς για την εθελοντική απασχόληση και αποτελείται από επτά κεφάλαια. Μεταξύ άλλων, προβλέπεται με τις διατάξεις του η σύσταση Διεύθυνσης Οργανώσεων της Κοινωνίας των Πολιτών, θέματα που αφορούν την κρατική χρηματοδότηση, την εθελοντική απασχόληση και φορολογικά κίνητρα. Σας το είπα στην επιτροπή από την πρώτη στιγμή. Οφείλουμε να ακούσουμε τους ανθρώπους της Κοινωνίας των Πολιτών, γιατί εκείνοι είναι οι δρώντες στο πεδίο. Οι άνθρωποι αυτοί από την αρχή, από τη διαβούλευση, με κοινή τους δήλωση, ανέδειξαν και κατέδειξαν τα μελανά σημεία του νομοσχεδίου σας, θεωρώντας πως είναι ένα νομοσχέδιο που, αν και αποπειράται να ρυθμίσει τις σχέσεις μεταξύ κράτους και Κοινωνίας των Πολιτών και να διευθετήσει το πεδίο του εθελοντισμού, η προσέγγισή του ούτε ενισχύει ούτε συμβάλλει στην ανάπτυξη της Κοινωνίας των Πολιτών. Αντιθέτως, απουσιάζει πλήρως η διάθεση δημιουργίας ενός πλαισίου εμπιστοσύνης και ουσιαστικής συνεργασίας μεταξύ των Οργανώσεων της Κοινωνίας των Πολιτών και του κράτους. Ειδικά αν σκεφθούμε πως την τελευταία ενδεκαετία, πλέον, της κρίσης και μετά από τέσσερα μνημόνια, στη χώρα μας ο εθελοντισμός δείχνει να αναπτύσσεται με γοργό βήμα και αυτό γιατί, όπως δείχνουν πολλές μελέτες, ίσως η κρίση οδηγεί τους ανθρώπους να είναι πιο δεκτικοί στο να βοηθήσουν τον συνάνθρωπό τους. Σίγουρα το περιβάλλον το οποίο περιβάλλει τον τρόπο λειτουργίας της Κοινωνίας των Πολιτών θα μπορούσε να συμβάλει και να ενισχύσει τέτοιες προσπάθειες ενεργών συμπολιτών μας, που θέλουν να βοηθήσουν τον μικρόκοσμό τους ή θέλουν να βοηθήσουν -με έναν εθνικό στόχο- τη χώρα μας. Όμως, όσο μικρή, όσο τοπική και αν είναι η δράση μιας τέτοιας ομάδας, το μόνο σίγουρο είναι -και θα το επαναλάβω για ακόμη μία φορά- πως στον δικό τους μικρόκοσμο, στη δική τους τοπική κοινωνία, κάθε τέτοια ομάδα βοηθά πολλαπλάσια, δημιουργώντας και ενισχύοντας τους δεσμούς και βοηθώντας, πολλές φορές, τους συμπολίτες μας, τους συμπολίτες μας που πολλές φορές έρχονται να αντιμετωπίσουν φυσικές καταστροφές, πυρκαγιές, πλημμύρες και οι εθελοντικές ομάδες είναι εκεί για να βοηθήσουν, για να καλύψουν ένα κενό που δεν θα έπρεπε να υπάρχει, για να καλύψουν εκείνο το κενό που αφήνει η συντεταγμένη πολιτεία. Μη συγχέουμε τον εθελοντισμό αποκλειστικά με τις ΜΚΟ. Τις περιλαμβάνει, αλλά δεν είναι μόνο αυτό. Ο εθελοντισμός περιλαμβάνει κάθε είδους μικρή ομάδα που δρα, ακόμη και αν είναι ένας πολιτιστικός σύλλογος, ένας αθλητικός σύλλογος, μια ομάδα που συλλέγει τρόφιμα ή οτιδήποτε άλλο και τα δίνει σε ανθρώπους που έχουν ανάγκη. Αυτούς τους ανθρώπους πρέπει να τους στηρίξουμε, πρέπει να τους βοηθήσουμε. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Δεν μπορούμε να αγνοούμε ότι αυτές ειδικά οι μικρές ομάδες της Κοινωνίας των Πολιτών είναι αυτές που χρειάζονται βοήθεια και στήριξη, πολλώ δε μάλλον όταν είναι στα πρώτα βήματα της λειτουργίας τους. Δυστυχώς, όμως, αντί για βοήθεια και στήριξη, συναντούν γραφειοκρατία και τεράστια εμπόδια, που είναι δύσκολο, ειδικά όταν μιλάμε για μικρές ομάδες, να καταφέρουν να τα υπερπηδήσουν, για να μπορέσουν να συνεχίσουν να λειτουργούν. Στα σχόλιά τους κατά την περίοδο της διαβούλευσης θεωρώ, όπως και σε όλα τα ενημερωτικά που έχουμε λάβει όλοι μας αυτές τις μέρες από ομάδες της Κοινωνίας των Πολιτών, ότι υπάρχουν πολύ συγκεκριμένα σημεία τα οποία μοιράστηκαν μαζί μας. Μας ενημερώνουν για το πώς αντιμετωπίζουν εκείνοι το νομοσχέδιο. Θεωρούν ότι εισάγονται και επιβάλλονται ευρύτατοι περιορισμοί αμιγώς τιμωρητικού χαρακτήρα. Περιορισμοί που αποκλείουν τις Οργανώσεις της Κοινωνίας των Πολιτών που μάχονται για την αποϊδρυματοποίηση και την επανένταξη των ατόμων στην κοινωνία. Το είπαν και άλλοι συνάδελφοι και θα το επαναλάβω και εγώ από αυτό το Βήμα, πως πραγματικά η επανένταξη είναι εξαιρετικά σημαντική, αν θέλουμε να μιλάμε στη χώρα μας για σωφρονισμό και αν δεν θέλουμε να έχουμε ένα τιμωρητικό πρόσωπο προς όλους τους συνανθρώπους μας, που κάποια στιγμή, για κάποιον λόγο -μπορεί να είναι μια κατάχρηση, μπορεί να είναι χρέη προς το δημόσιο, κάποιος έχει μια επιχείρηση και να έκλεισε- καταδικάστηκαν. Αυτοί οι άνθρωποι, όταν εκτίσουν την ποινή τους, θα πρέπει να μπορούν να επανενταχθούν στην κοινωνία. Τέτοιες ομάδες της Κοινωνίας των Πολιτών είναι ένα βήμα, ένα σκαλοπάτι για την επανένταξή τους. Ας μην τους το φράξουμε, ας μην το κλείσουμε, ας τους βοηθήσουμε όσο μπορούμε. Επιπλέον, οι φορείς της Κοινωνίας των Πολιτών επισημαίνουν πως υπάρχουν στο νομοσχέδιο βασικές ελλείψεις σε προβλέψεις, σε έναν τόσο σημαντικό τομέα όπως είναι εθελοντισμός, που αφήνουν έκθετες οργανώσεις και εθελοντές. Πάμε τώρα σύντομα, και για να είμαι και εντός του χρόνου, στο δεύτερο μέρος του νομοσχεδίου. Προβλέπεται η καταβολή αποζημίωσης στους Γραμματείς των Ειδικών Συμβουλίων Επιλογής Προϊσταμένων. Ρυθμίζονται θέματα σχετικά με την προσβολή αποφάσεων πρωτοβάθμιων πειθαρχικών συμβουλίων, καθώς και λειτουργίας των δευτεροβάθμιων πειθαρχικών. Καθορίζεται ειδική διαδικασία για την κάλυψη προσωρινών αναγκών νέων υπηρεσιών οποιουδήποτε οργανωτικού πεδίου φορέων γενικής κυβέρνησης. Επέρχονται τροποποιήσεις στον Κώδικα της Ελληνικής Ιθαγένειας, με την προσθήκη των δικαιολογητικών της απόφασης του Υπουργού Εσωτερικών κατ' εφαρμογή των προβλεπομένων της παραγράφου 2 του άρθρου 3 του κατάπτυστου για μας ν.4735/2020, με βάση τα οποία αποδεικνύονται τα οικονομικά και νομικά κριτήρια. Επανακαθορίζεται η διαδικασία που αφορά στους ομογενείς, μία διαδικασία που αυστηροποιείται και γίνεται έτι περαιτέρω γραφειοκρατική, ενώ θεωρούνται αυτοδικαίως απορριπτέες οι αιτήσεις πολιτογράφησης για τις οποίες δεν υπάρχει ανταπόκριση των αιτούντων. Ρυθμίζονται ταυτόχρονα θέματα προϋπολογισμού των δήμων, με παράταση ισχύος των διατάξεων που προβλέπουν τη χρησιμοποίηση εσόδων από ανταποδοτικά τέλη και δικαιώματα για την κάλυψη άλλων αναγκών των δήμων. Επιτρέπεται η μεταφορά ανειδίκευτων πιστώσεων για τη διασφάλιση της εύρυθμης λειτουργίας των υπηρεσιών ανταποδοτικού χαρακτήρα. Επιπλέον, προβλέπεται η εφαρμογή των διατάξεων του άρθρου 43 του ν.4325 περί κάλυψης των δαπανών και ισοσκέλισης των ανταποδοτικών υπηρεσιών από άλλους κωδικούς του προϋπολογισμού των δήμων. Με τα άρθρα 42 έως και 45 θεωρούνται κανονικές οι δαπάνες που πληρώθηκαν από δήμους από την 1η Ιανουαρίου 2020 έως και τη δημοσίευση των προτεινόμενων ρυθμίσεων στο πλαίσιο της υλοποίησης έργων και δράσεων χρηματοδοτούμενων από ευρωπαϊκά προγράμματα για τις οποίες δεν τηρήθηκαν οι διατάξεις του π.δ.86/2016, αλλά οι σχετικές αποφάσεις ανάληψης υποχρέωσης εκδόθηκαν πριν από την πληρωμή τους. Επιτρέπεται η άσκηση ενδικοφανούς προσφυγής του δήμου ενώπιον του συντονιστή της οικείας αποκεντρωμένης διοίκησης. Παράλληλα, προβλέπεται η περιέλευση αυτοδίκαια της διαδημοτικής επιχείρησης με την επωνυμία «Διαδημοτικό Περιφερειακό Θέατρο - Διαδημοτική Κοινωφελής Επιχείρηση Δήμων Κέρκυρας» στον Δήμο Κεντρικής Κέρκυρας και Διαποντίων Νήσων ως δημοτική επιχείρηση που παίρνει την επωνυμία «Δημοτικό Περιφερειακό Θέατρο - Κοινωφελής Επιχείρηση Δήμου Κεντρικής Κέρκυρας και Διαποντίων Νήσων». Ρυθμίζονται θέματα σχετικά με τα δικαιώματα και τις υποχρεώσεις του Δήμου Κέρκυρας, το προσωπικό ΙΔΑΧ της διαδημοτικής επιχείρησης και την ισχύ των συμβάσεων ΙΔΟΧ και έργου. Κλείνοντας, κυρίες και κύριοι συνάδελφοι, να πω ότι δυστυχώς το νομοσχέδιο που συζητάμε, παρ' ότι θα μπορούσε να λειτουργήσει θεραπευτικά και ενισχυτικά στο κομμάτι του εθελοντισμού στη χώρα μας, όχι μόνο δεν ρυθμίζει το πλαίσιο της Κοινωνίας των Πολιτών, αλλά αντίθετα μοιάζει να εκμηδενίζει το έργο όλων εκείνων που με ζήλο, με αγάπη, με κόπο δρουν, συνδράμοντας τους συμπολίτες μας και καλύπτοντας κενά που το κράτος μας αφήνει. Αντί να ακούσει η κυβερνώσα παράταξη τους ανθρώπους αυτούς και να μεριμνήσει με στόχο την οικοδόμηση μιας συνεχούς, αγαστής, αρμονικής συνεργασίας, δυστυχώς προτίμησε να τους γυρίσει την πλάτη. Προτίμησε να υψώσει γραφειοκρατικά τείχη και να δυναμιτίσει την πορεία τους, οδηγώντας πολλούς μοιραία στην εγκατάλειψη της προσπάθειας. Σε μία εποχή και σε μια χώρα όπως η δική μας, όπου η κουλτούρα του εθελοντισμού και η δίψα για στήριξη του συνανθρώπου γίνονται ολοένα και πιο έντονες, αντί να λειτουργούμε ως συμπαραστάτες των ενεργών συμπολιτών μας, τους δυσκολεύουμε και τους γυρνάμε την πλάτη. Κλείνοντας, όπως δήλωσα εξαρχής, ως ΜέΡΑ25 δεν μπορούμε να κάνουμε κάτι άλλο, παρά να καταψηφίσουμε το νομοσχέδιο. Ακούστε, κυρίες και κύριοι της Συμπολίτευσης, επιτέλους τους πολίτες, είτε αυτοί είναι τοπικοί φορείς είτε αυτοί είναι μέλη της Κοινωνίας των Πολιτών. Ακούστε τους και πάψτε να νομοθετείτε βάζοντάς τους απέναντί σας. Ευχαριστώ.
Και εγώ σας ευχαριστώ, κυρία συνάδελφε. Μπαίνουμε τώρα στους ομιλητές. Τον λόγο έχει ο κ. Λιούπης από τη Νέα Δημοκρατία.
Σας ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, το εθελοντικό κίνημα αναπτύχθηκε προοδευτικά τις τελευταίες δεκαετίες στην Ελλάδα και είναι αναμφίβολα μια υγιής έκφραση κοινωνικής δραστηριοποίησης, με βασικά χαρακτηριστικά την αλληλεγγύη και την κοινωνική προσφορά. Αυτή η κοινωνική προσφορά κινείται με ελευθερία και αυτοπροσδιορίζει τους σκοπούς στους οποίους στοχεύει. Υπάρχει μια μεγάλη ποικιλία εθελοντικών οργανώσεων που στηρίζουν πολλούς και διαφορετικούς σκοπούς. Όμως, τα τελευταία χρόνια ορισμένες μη κυβερνητικές οργανώσεις στιγματίστηκαν από μεμονωμένα φαινόμενα, που ήρθαν στο φως της δημοσιότητας και συνδέονται με κακοδιαχείριση και αδιαφανή λειτουργία προς εκμετάλλευση σχετικών επιχορηγήσεων. Το σημερινό νομοσχέδιο θέτει για πρώτη φορά ένα ξεκάθαρο πλαίσιο λειτουργίας για τις οργανώσεις αυτές, ενισχύοντας τη διαφάνεια και τη λογοδοσία και, εν τέλει, δίνει ώθηση στο εθελοντικό κίνημα. Εύλογα είναι ένα σχέδιο νόμου που συγκέντρωσε μεγάλο ενδιαφέρον στο στάδιο της διαβούλευσης, με πολλές εκατοντάδες σχολίων εθελοντικών οργανώσεων, αλλά τελικά η εθελοντική κοινότητα το υποδέχθηκε με θετικές εντυπώσεις. Η καθιέρωση συγκεκριμένων κανόνων και θεσμικού πλαισίου επιτρέπει να αναπτυχθούν ακόμα περισσότερο οι Οργανώσεις της Κοινωνίας των Πολιτών. Ουσιαστικά δίνονται δύο δυνατότητες: Είτε να κινηθούν αυτόνομα οικονομικά, χωρίς καμμία κρατική ενίσχυση, οπότε δεν εφαρμόζονται οι περιορισμοί του παρόντος νομοσχεδίου, είτε να ικανοποιούν τις προϋποθέσεις που ψηφίζουμε σήμερα, ώστε να λαμβάνουν τα επιπλέον οφέλη που προβλέπονται από χρηματοδότηση, από φορείς της γενικής κυβέρνησης και τον κρατικό προϋπολογισμό. Η πρώτη αλλαγή που γίνεται σήμερα αφορά στη σύσταση Διεύθυνσης Οργανώσεων της Κοινωνίας των Πολιτών στο Υπουργείο Εσωτερικών. Η νέα υπηρεσία αναλαμβάνει τη διαχείριση των βάσεων δεδομένων που δημιουργούνται, αλλά και την ανανέωσή τους. Όσες οργανώσεις επιδιώκουν να λάβουν κρατική ενίσχυση ύψους έως 50.000 ευρώ πρέπει να έχουν καταχωρισθεί στη δημόσια βάση δεδομένων. Οι προϋποθέσεις για την εγγραφή στη βάση είναι απλές και επομένως μπορούν να ανταποκριθούν σε αυτές όλες οι οργανώσεις, ανεξαρτήτως αν είναι μικρές ή μεγάλες. Πρώτον, οφείλουν, λοιπόν, να υποβάλλουν το καταστατικό τους. Δεύτερον, κατάλογο με τα όργανα διοίκησης. Τρίτον, ΑΦΜ. Τέταρτον, χρηματοοικονομικές καταστάσεις της τελευταίας χρήσης και ένα παράβολο 20 ευρώ υπέρ του δημοσίου, το οποίο, προφανώς, είναι ένα πολύ μικρό και λογικό ποσό. Από την άλλη πλευρά, για όσες οργανώσεις φιλοδοξούν να λάβουν κρατική χρηματοδότηση χωρίς ανώτατο περιορισμό, μπαίνει ως απαιτούμενο η εγγραφή στο ειδικό μητρώο. Εδώ οι προϋποθέσεις είναι αυξημένες. Δηλαδή, απαιτείται, πρώτον, να έχουν συσταθεί τουλάχιστον τρία χρόνια πριν. Δεύτερον, δεν επιτρέπεται να απασχολούν και να συνάπτουν συμβάσεις με τα μέλη της διοίκησης ή συγγενικά τους πρόσωπα σε ποσοστό μεγαλύτερο του 5% του συνόλου των εργαζομένων. Το κριτήριο αυτό μπαίνει ξεκάθαρα, γιατί δεν είναι λογικό να λαμβάνουν τόσο γενναία κρατική επιχορήγηση οργανώσεις που στην πραγματικότητα είναι σχεδόν αμιγώς οικογενειακές. Τρίτον, αντίστοιχα μπαίνει ένα όριο σε σχέση με τα έξοδα. Συγκεκριμένα, η τακτική κρατική επιχορήγηση που λαμβάνει η οργάνωση δεν μπορεί να ξεπερνά το 40% των εξόδων, αφαιρώντας βέβαια το μισθολογικό κόστος. Αυτή η προϋπόθεση είναι απαραίτητη για να διασφαλίσουμε ότι ένα μεγάλο μέρος από τα κρατικά χρήματα πηγαίνει όντως σε δράσεις και όχι σε πάγια έξοδα. Επιπλέον, απαιτείται, τέταρτον, ασφαλιστική και φορολογική ενημερότητα. Και, πέμπτον, έκθεση ελέγχου ορκωτού ελεγκτή ή ελεγκτικής εταιρείας. Τέλος, καταβάλλεται παράβολο 200 ευρώ, το οποίο -παρά την όποια κριτική που ακούστηκε- είναι εύλογο με βάση το μέγεθος των αξιώσεων των οργανώσεων αυτών. Μάλιστα μετά την πρώτη εγγραφή η ετήσια ανανέωση απαιτεί παράβολο 50 ευρώ, το οποίο ουσιαστικά δεν έχει κάποιο υπέρμετρο ύψος. Τέλος, ζητείται το ποινικό μητρώο των οργάνων διοίκησης της οργάνωσης, ώστε αυτά να μην έχουν καταδικαστεί για κακούργημα ή βαρύ πλημμέλημα, όπως αυτά περιγράφονται αναλυτικά στο κείμενο του νομοσχεδίου. Μακροπρόθεσμα ο στόχος είναι να καταργηθούν τα εννέα μητρώα που υπάρχουν αυτή τη στιγμή και καταγράφουν τις εθελοντικές οργανώσεις, ώστε όλα αυτά να ενοποιηθούν σε μία βάση δεδομένων και οι διαδικασίες να απλοποιηθούν. Πέραν όλων αυτών των σημαντικών, δημιουργείται και ένα στοιχειώδες πλαίσιο για όσους παρέχουν εθελοντική εργασία. Η οργάνωση οφείλει να παρέχει στον εθελοντή όλα τα μέσα ατομικής προστασίας και υγειονομικής ασφάλειας και να του καλύπτει έξοδα για φάρμακα και νοσηλεία έως του ποσού των 3.000 χιλιάδων ευρώ ετησίως σε περίπτωση που συνδέονται με την άσκηση της εθελοντικής δράσης. Επίσης, για πρώτη φορά εισάγεται η υποχρέωση να αναγγέλλονται οι εθελοντές στην «ΕΡΓΑΝΗ». Παρά τις όποιες αντιρρήσεις ακούστηκαν σε αυτό το σημείο, με επιχείρημα κυρίως το αυθόρμητο στοιχείο της εθελοντικής συμμετοχής, η υποχρέωση δήλωσης στο σύστημα «ΕΡΓΑΝΗ» έρχεται για να προστατέψει τους εργαζόμενους στις Οργανώσεις της Κοινωνίας των Πολιτών, που πιθανώς εμφανίζονται στο πλαίσιο ελέγχων ως εθελοντές. Επαγγελματίες, όπως οι δικηγόροι, οι οικονομολόγοι και λοιπά, επιτρέπεται να συνδράμουν τις οργανώσεις χωρίς αμοιβή. Το πολύ σημαντικό είναι τα φορολογικά κίνητρα που δίδονται για τις δωρεές στις Οργανώσεις της Κοινωνίας των Πολιτών. Για όσους κάνουν δωρεές προς κοινωφελή ιδρύματα και τις οργανώσεις που έχουν εγγραφεί στο ειδικό μητρώο μειώνεται ο φόρος κατά 40%. Πολύ σημαντική είναι και η διάταξη που απαλλάσσει από τον ΕΝΦΙΑ τις οργανώσεις αυτές για τα ακίνητα που χρησιμοποιούν για τον σκοπό τους, ένα πάγιο αίτημα αυτών των οργανώσεων, όπως το «Χαμόγελο του Παιδιού». Και προσθέτω, κύριε Υπουργέ, την επισήμανση που έκανε ο εκπρόσωπος του Ερυθρού Σταυρού, ότι η απαλλαγή θα έπρεπε να επεκταθεί και στα ακίνητα που παραμένουν ανεκμετάλλευτα από τα ιδρύματα, γιατί βρίσκονται σε κακή κατάσταση. Στηρίζει το νομοσχέδιο τα ιδρύματα και τις Οργανώσεις της Κοινωνίας των Πολιτών και η διάταξη που τα απαλλάσσει από τα τέλη κυκλοφορίας για οχήματα ειδικής χρήσης, όπως πυροσβεστικά ή μεταφοράς ατόμων με αναπηρία. Συνολικά το σημερινό νομοσχέδιο είναι μια ουσιαστική και συνολική προσπάθεια της Κυβέρνησης και του Υπουργείου Εσωτερικών να μπουν κανόνες, όρια και πλαίσιο στις Οργανώσεις της Κοινωνίας των Πολιτών. Η παρούσα νομοθετική πρωτοβουλία δίνει ξεκάθαρη ώθηση στο εθελοντικό κίνημα στην Ελλάδα, το οποίο -με βάση τα δεδομένα που έχουμε στη διάθεσή μας- υπολείπεται έναντι πολλών ευρωπαϊκών χωρών με μικρή συμμετοχή, όπως ακούσαμε και από τον εισηγητή μας, τον κ. Λοβέρδο. Ο εθελοντισμός συνιστά δημοκρατική έκφραση, μια μορφή προσφοράς με στοιχεία ελεύθερης βούλησης, χωρίς καταναγκασμούς και χωρίς πρέπει. Είναι η ανιδιοτελής συμμετοχή σε έναν κοινωνικό σκοπό, που τελικώς απαντά στις καλύτερες πτυχές της ανθρώπινης ευαισθησίας. Σας ευχαριστώ.
Και εγώ σας ευχαριστώ, κύριε συνάδελφε. Τον λόγο τώρα έχει ο κ. Σπίρτζης από τον ΣΥΡΙΖΑ.
Ευχαριστώ, κυρία Πρόεδρε. Αξιότιμοι κυρίες και κύριοι συνάδελφοι και, κυρίως, συνάδελφοι της Νέας Δημοκρατίας, δεν θα αναφερθώ στο σχέδιο νόμου, μιας και ο εισηγητής μας, ο Αλέξανδρος ο Μεϊκόπουλος, έκανε μια πληρέστατη και ολιστική προσέγγιση. Μέρος από την κριτική του υιοθετείται, απ' ό,τι κατάλαβα, και από τον εισηγητή της Νέας Δημοκρατίας. Θα μιλήσω, όμως, για τη νυχτερινή, απαράδεκτη, αντιδημοκρατική και διεστραμμένη τροπολογία της Παρασκευής. Μια τροπολογία που αποδεικνύει ότι η Κυβέρνηση Μητσοτάκη έχει ξεπεράσει την παράδοση της παράταξης, δηλαδή το κομματικό κράτος ή έστω το κομματικό επιτελικό κράτος, με τα επιχειρήματα της καλής νομοθέτησης -της Παρασκευής το βράδυ- τροπολογιών. Αυτός είναι και ο λόγος που καλούμε τον Υπουργό, τον κ. Βορίδη, ως έναν πολύ καλό νομικό -τουλάχιστον, όπως τον έχω γνωρίσει εγώ- να μην κάνει δεκτή, έστω και τελευταία στιγμή, αυτή την τροπολογία. Και καλούμε, κυρίως, τους Βουλευτές της Νέας Δημοκρατίας να πιέσουν τον Πρωθυπουργό, το γραφείο του και τα στελέχη της Κυβέρνησης Μητσοτάκη, να πάρουν πίσω την τροπολογία, την κατάπτυστη τροπολογία. Και απευθύνομαι σε εσάς, διότι όλες οι πτέρυγες, όλα τα κόμματα της Αντιπολίτευσης, έτσι κι αλλιώς, απορρίπτουν αυτές τις διατάξεις, επικαλούμενος τον πατριωτισμό σας, όπως τον αισθάνεται ο καθένας, τον όποιας εκδοχής πατριωτισμό. Κύριε Υπουργέ, αγαπητοί συνάδελφοι, στη νυχτερινή τροπολογία, την Παρασκευή, υπάρχει το άρθρο 8, το οποίο παρεμβαίνει στις συνδικαλιστικές οργανώσεις της Αστυνομίας, προβλέπει ενιαίο ψηφοδέλτιο με αυξημένη σταυροδοσία, κάτι απόλυτα αντισυνταγματικό. Βέβαια, δεν μας εκπλήσσει ο κ. Θεοδωρικάκος με τις αντισυνταγματικές διατάξεις του, το έχει ξανακάνει. Το ξέρετε καλά, κύριε Βορίδη, από τους πρώτος νόμους που έβγαλε και αλλοίωσε το αποτέλεσμα των δημοτικών εκλογών, αλλοίωσε τη σύνθεση της οικονομικής επιτροπής των υπόλοιπων επιτροπών και στις περιφέρειες της χώρας. Βγήκε αντισυνταγματικός. Τσιμουδιά, βέβαια, από τα συστημικά μέσα μαζικής ενημέρωσης! Και θα μας πείτε πώς το αντιμετωπίζετε αυτό το γεγονός, δυόμισι χρόνια τώρα, οι αποφάσεις αυτών των επιτροπών να είναι στον αέρα, σε όλη τη χώρα. Καταλαβαίνουμε όλοι τι γίνεται. Το ίδιο και με τις αναπτυξιακές των δήμων. Όμως, ο κ. Θεοδωρικάκος το συνηθίζει. Τώρα, όμως, παίζει με έναν ευαίσθητο τομέα της Ελληνικής Αστυνομίας, που προσπαθεί όχι αυτό που λέει, την αποκομματικοποίηση της ΕΛ.ΑΣ., αλλά να ισοπεδώσει κάθε φωνή διαμαρτυρίας, ακόμη και συνδικαλιστών της Νέας Δημοκρατίας. Και αυτό είναι πολύ επικίνδυνο, αγαπητοί συνάδελφοι της Νέας Δημοκρατίας! Είναι πάρα πολύ επικίνδυνο για την Αστυνομία, για τη δημοκρατία μας, για το πώς θα συνεχίσουμε σαν κοινωνία. Υπάρχει στην ίδια τροπολογία το άρθρο 10. Περιμέναμε, μετά τις αποκαλύψεις που έγιναν πριν από έναν μήνα από την «Εφημερίδα των Συντακτών», μια απάντηση. Καταθέσαμε επίκαιρη ερώτηση και εμείς και το ΚΙΝΑΛ, ο κ. Καμίνης. Δεν μας έχετε απαντήσει ούτε για το αν θα έρθει κάποιος από την Κυβέρνηση να μας πει τι έγινε με τις παρακολουθήσεις των πολιτών, τι έγινε με τις παρακολουθήσεις δημοσιογράφων, δικηγόρων, πολιτών που ζητάει σε σήματά της η ΕΥΠ. «Σουρωτήρι» την έχετε κάνει την ΕΥΠ, για να βγαίνουν σήματα. Δεν έχει ξαναβγεί τέτοιο πράγμα. Ποτέ! Να βγαίνουν και να ρωτάνε ποιο είναι το ιδεολογικό υπόβαθρο αυτών που κάποιοι δίνουν εντολή -και δεν μας έχουν πει ποιοι έχουν δώσει την εντολή- να παρακολουθούνε. Μέχρι και δωδεκάχρονο παιδάκι, επειδή ήταν προσφυγόπουλο από τη Συρία και δημοσιεύτηκε σκίτσο του στη «LE MONDE», παρακολουθήσατε. Ρωτάμε όλοι. Καμμία απάντηση! Ρωτάμε για το προεδρικό ειάταγμα που προβλέπετε, στη συνέχεια, κατ' εξαίρεση προσλήψεις στην ΕΥΠ, που την έχετε κάνει ΚΥΠ με τις παρακολουθήσεις που κάνετε και με τη λειτουργία που έχει. Τι προεδρικό διάταγμα είναι αυτό; Γιατί κατ' εξαίρεση προσλήψεις; Εμείς κάναμε έναν διαγωνισμό για την ΕΥΠ, που δεν είχε κανείς να πει μία κουβέντα, μία κουβέντα! Και καταλαβαίνετε όλοι πάρα πολύ καλά τι έχει γίνει στην ΕΥΠ, αλλά να τα πάρουμε με τη σειρά. Τον Ιούνιο, λοιπόν, του 2021 βγάλαμε ένα δελτίο Τύπου, που πολύ κομψά σάς λέγαμε ότι ακούμε αυτό το σχέδιο για την ΕΥΠ και το ότι θα μεταφερθούν στελέχη της Εθνικής Υπηρεσίας Πληροφοριών σε άλλο δημόσιο οργανισμό. Και σας γράφουμε «πιστεύουμε να είναι ψέματα, πιστεύουμε να μην παίζετε με τα θέματα εθνικής ασφάλειας της χώρας, με την Εθνική Υπηρεσία Πληροφοριών». Εσείς ψάχνατε να βρείτε πού το μάθαμε, όχι την ουσία. Ψάχνετε και ακούτε όλο τον κόσμο. Δεν μας ενδιαφέρει, να μας ακούτε. Τον Νοέμβριο έγιναν οι αποκαλύψεις από την «Εφημερίδα των Συντακτών» και για το προεδρικό διάταγμα, σας το ξαναείπαμε. Περιμένουμε απαντήσεις. Γιατί σε όλη αυτή τη λειτουργία της Εθνικής Υπηρεσίας Πληροφοριών, κύριε Υπουργέ και αγαπητοί συνάδελφοι της Νέας Δημοκρατίας, σε συνάρτηση με την κατρακύλα… [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, επειδή έχω να κάνω σημαντικές αποκαλύψεις, θα μου επιτρέψετε να πάρω λίγο χρόνο ακόμη. …με την κατρακύλα που έχουμε σε σχέση με την ελευθερία του Τύπου και με άλλα ζητήματα, βάζουμε μείζον θέμα δημοκρατίας στη χώρα μας και περιμένουμε απαντήσεις. Με ποια κριτήρια τοποθετήθηκαν σε αυτή τη νέα υπηρεσία της ΕΥΠ τα στελέχη; Με ποια κριτήρια; Γιατί δεν καταργείται η υπηρεσία, αφού μεταφέρεται στην Ελληνική Αστυνομία; Για ποιον λόγο; Γιατί μεταφέρονται αυτά τα άτομα στην Ελληνική Αστυνομία χωρίς να καταργηθεί η δομή και δεν μεταφέρεται όλη η δομή, αφού τη χρειάζεστε; Τι έχουν κάνει αυτοί οι άνθρωποι τόσους μήνες που κάνατε αυτή την υπηρεσία; Τίποτα. Αυτή είναι η απάντηση. Και ποια είναι τα κριτήρια; «Πας μη Μητσοτακικός, βάρβαρος», όχι «πας μη δεξιός», μαζί με όλους όσοι τοποθετούνται στις μίζες στην προοδευτική παράταξη, ακόμη και άνθρωποι οι οποίοι έχουν δώσει τον εαυτό τους στην Εθνική Υπηρεσία Πληροφοριών και τοποθετήθηκαν από τις κυβερνήσεις Καραμανλή και Σαμαρά και αυτοί μαζί, αφού δεν είναι του επιτελικού κράτους Μητσοτάκη. Καταλαβαίνετε τι πληγές ανοίγετε στην εθνική ασφάλεια; Κύριε Βορίδη, από εκεί που προέρχεστε -τώρα έχουμε ωριμάσει όλοι- έχετε εμπειρία και η ακροδεξιά της Νέας Δημοκρατίας για τη διαίρεση του ελληνικού λαού, όταν χρησιμοποιούνταν η ΕΥΠ ως ΚΥΠ και έκανε παρακολουθήσεις και φακελώματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όμως ας πούμε ότι εσείς είστε του δόγματος -πώς το λέγατε με τον κ. Μητσοτάκη προεκλογικά;- ότι θέλετε να μας νικήσετε όχι γι' αυτά που κάνουμε, αλλά γι' αυτά που πιστεύουμε. Οι υπόλοιποι, ο κ. Θεοδωρικάκος, που προέρχεται από άλλη πλευρά, όσοι προέρχονται από το ΠΑΣΟΚ, δεν είπαν τίποτα σ' αυτή την επιτελική Κυβέρνηση, τι πληγές άνοιξαν στον λαό τέτοιες μεθοδεύσεις του '50, του '60 και της δικτατορίας; Τίποτα; Και βέβαια γι' αυτό επικαλούμαστε τον πατριωτισμό σας, γιατί καταλαβαίνετε πάρα πάρα πολύ καλά, όταν στελέχη που έχουν χειριστεί πολύ ευαίσθητα εθνικά ζητήματα και απομακρύνονται με αυτόν τον τρόπο, τι πρόκειται να γίνει στην Εθνική Υπηρεσία Πληροφοριών και τι διακυβεύεται στην εθνική ασφάλεια. Το καταλαβαίνετε πάρα πολύ καλά. Και τελειώνω, κυρία Πρόεδρε. Βλέποντας τα υπόλοιπα άρθρα, έχουμε το άρθρο 5 και το άρθρο 6. Φαντάζομαι ή ο κ. Βορίδης, που εύχομαι να μην έχει διαβάσει την τροπολογία που έκανε αποδεκτή, ή όποιος έρθει να στηρίξει εδώ αυτή την τροπολογία θα έρθει και θα μας δώσει πολύ αναλυτικές εξηγήσεις για το τι περιλαμβάνουν, ποιες είναι -όπως λέει μέσα- οι υπηρεσίες της ΕΛ.ΑΣ. που θέλουν να καλυφθούν έξω από τις διαδικασίες που υπάρχουν οι προμήθειες, οι αμοιβές. Σ' αυτό όμως το πλαίσιο ψάξαμε για το άρθρο 6, που αναφέρεται στη Γενική Γραμματεία Αντεγκληματικής Πολιτικής. Και εδώ, αγαπητοί συνάδελφοι, καταλάβαμε γιατί κατατέθηκε βράδυ Παρασκευής η τροπολογία. Δεν είχε να κάνει ούτε με την ΕΥΠ. Δεν είχε να κάνει ούτε με την «ΚΥΠ Μητσοτάκη», όπως πάτε να την στήσετε. Είχε να κάνει με το εξής απλό. Όταν ήταν Υπουργός Δικαιοσύνης, το '14, ο σημερινός Αντιπρόεδρος της Βουλής, έγινε μια σύμβαση με διαγωνισμό, που ήταν για την επιτήρηση των κρατουμένων που έβγαιναν έξω.
Κύριε συνάδελφε, πρέπει να κλείσετε σιγά-σιγά.
Τελειώνω και τα καταθέτω, κυρία Πρόεδρε. Αυτή η σύμβαση υλοποιήθηκε επί ΣΥΡΙΖΑ. Έληξε τον Νοέμβρη του '19. Συνέχισε, όμως, η υπηρεσία να παρέχει αυτές τις υπηρεσίες, χωρίς σύμβαση. Τον Νοέμβριο του 2019 οι επιτροπές που ορίστηκαν από τη σύμβαση, από τη Νέα Δημοκρατία, δηλαδή κυβέρνηση Σαμαρά, σταμάτησαν να παραλαμβάνουν το έργο. Δυόμισι χρόνια κυβέρνηση -δεν ξέρω με ποια εντολή, εσείς θα μας πείτε- η εταιρεία συνέχισε να παρέχει αυτές τις υπηρεσίες. Πολύ ωραία! Και φέρνετε με νόμο τώρα, ενώ έχετε ζητήσει γνωμοδότηση από το Νομικό Συμβούλιο του Κράτους, που είναι απορριπτική -θα την καταθέσω μαζί και με τα δελτία Τύπου που έχουμε βγάλει-, να μην προχωρήσετε σε πληρωμές, εσείς θέλετε να προχωρήσετε, κύριε Υπουργέ, με νόμο. Απαράδεκτο! Αδιαφάνεια, πλήρης αδιαφάνεια. Δεν έχει ξαναγίνει αυτό.
Κύριε συνάδελφε, ολοκληρώστε, σας παρακαλώ.
Τελειώνω, κυρία Πρόεδρε, καταθέτοντας και την αρχική σύμβαση, την οποία υπογράφει ο τότε Υπουργός Δικαιοσύνης κ. Χαράλαμπος Αθανασίου και ο εκπρόσωπος της εταιρείας κ. Παναγιώτης Κοντολέων, Διοικητής της ΕΥΠ. [[Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και αυτό είναι μείζον πολιτικό και ηθικό ζήτημα, αγαπητοί συνάδελφοι της Νέας Δημοκρατίας. Δεν θα αφήσουμε την Κυβέρνηση Μητσοτάκη να συνεχίζει να παίζει με την εθνική ασφάλεια, με τη διαφάνεια, με τέτοιου είδους λογικές και εξυπηρετήσεις με τροπολογίες Παρασκευής βράδυ. Δεν θα αφήσουμε, και κάντε ό,τι θέλετε, να συνεχιστεί αυτό το πλιάτσικο. Δεν θα αφήσουμε να ξεσκίζετε την εθνική νομοθεσία και την ευρωπαϊκή νομοθεσία για τις δημόσιες συμβάσεις. Και δεν θα τους αφήσουμε και εμείς και όλος ο δημοκρατικός και προοδευτικός κόσμος της χώρας.
Κύριε συνάδελφε, σας παρακαλώ.
Και ελπίζουμε ότι δεν θα αφήσετε και εσείς, συνάδελφοι της Νέας Δημοκρατίας, αυτόν τον ξεπεσμό, αυτό το κατάντημα για τη δημοκρατία μας, για την εθνική ασφάλεια, για τη διαφάνεια.
Κι εγώ σας ευχαριστώ, κύριε Σπίρτζη. Πρέπει, όμως, να πω ότι έχω και εγώ ένα θέμα σε σχέση με τον χρόνο. Κύριοι συνάδελφοι, ο χρόνος σας είναι επτά λεπτά. Θα υπάρχει μία σχετική ανοχή, αλλά δεν μπορούμε να υπερδιπλασιάσουμε τον χρόνο. Και όταν λέμε «τελειώνω», εννοούμε ότι τελειώνουμε την ομιλία μας.
Κύρια Πρόεδρε, θα ήθελα τον λόγο.
Ορίστε, κύριε Υπουργέ.
Εάν μου επιτρέπετε, απλώς να πω ότι για το ζήτημα αυτό το οποίο έθεσε τώρα ο κ. Σπίρτζης έχω ενημερωθεί ότι θα έρθει ο αρμόδιος Υπουργός, προκειμένου να δώσει διευκρινίσεις και να υποστηρίξει την τροπολογία. Όλως συμπληρωματικώς, να πω ότι η τροπολογία που κατετέθη από την πλευρά του ΜέΡΑ25 δεν γίνεται δεκτή, κυρίως γιατί ρυθμίζει θέμα το οποίο δεν έχει σχέση με το Υπουργείο Εσωτερικών, δεν υπάρχει ο αρμόδιος Υπουργός εδώ για να κρίνει το ζήτημα αυτό. Επομένως δεν γίνεται δεκτή γι' αυτόν τον λόγο.
Ευχαριστώ, κύριε Υπουργέ. Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Μυλωνάκης.
Ευχαριστώ πολύ, κυρία Πρόεδρε. Κύριοι Υπουργοί, κυρίες και κύριοι συνάδελφοι, θα ήθελα κατ' αρχάς να ξεκινήσω με μία ερώτηση προς τον Υπουργό Εσωτερικών, τον κ. Βορίδη. Κύριε Υπουργέ, παίρνετε μπόνους όταν παράγετε συνεχώς νομοσχέδια;
Εγώ, ναι, και είναι και καλό.
Ωραία! Ευχαριστώ πολύ. Να μας πείτε και το ύψος του μπόνους, να καταλάβουμε και εμείς, διότι αυτή η παραγωγή νομοσχεδίων είναι εκ των ων ουκ άνευ. Μας λέτε τώρα: Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα κ.λπ.. Ποιας Κοινωνίας των Πολιτών, κύριε Υπουργέ; Έχετε βγει έξω στην Κοινωνία των Πολιτών να δείτε τι γίνεται; Σαν Υπουργός Εσωτερικών είστε περήφανος για την ασφάλεια της ελληνικής κοινωνίας; Αυτά θέλω εγώ να μας πείτε. [[Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Ελληνικής Λύσης]] Η εγκληματικότητα έχει ξεπεράσει κάθε όριο. Τα φαινόμενα των ανθρωποκτονιών, των ληστειών, των εκβιασμών και των κλοπών δείχνουν ότι έχει χαθεί κάθε έλεγχος. Είστε υποχρεωμένοι, κύριε Υπουργέ, -και το λέω σε εσάς που είστε πρώτος τη τάξει Υπουργός- για το αίσθημα της ασφάλειας των πολιτών. Κύριοι και κυρίες συνάδελφοι, άλλο ένα νομοσχέδιο από τα πολλά τα οποία φέρνει η Κυβέρνηση που αποδεικνύει περίτρανα τη στάση της Κυβέρνησης απέναντι στις μη κυβερνητικές οργανώσεις και σε εθελοντικές οργανώσεις ή αστικές μη κερδοσκοπικές εταιρείες, τέλος, κοινωνίες των πολιτών. Καλά, δουλεύετε τον κόσμο; Ντρέπεστε να πείτε ότι είναι μη κυβερνητικές οργανώσεις; Τι είναι; Είναι μη κυβερνητικές οργανώσεις, εθελοντικές οργανώσεις, αστικές μη κερδοσκοπικές εταιρείες ή Κοινωνία των Πολιτών; Πάντως, σίγουρα δεν είναι κοινωνίες των πολιτών. Θα σας πω ορισμένα γεγονότα, κύριε Υπουργέ, μιας που είσαστε εσείς εδώ, έφυγε ο κ. Βορίδης. Μήπως γίνεται το νομοσχέδιο για τις εκατοντάδες εθελοντές πυροσβέστες που βούταγαν στις φλόγες στις πυρκαγιές του καλοκαιριού σε Εύβοια, Κόρινθο, Βαρυμπόμπη κ.λπ.; Όχι, βέβαια. Μήπως γίνεται όλο αυτό το νομοσχέδιο για τις εκατοντάδες των πολιτών που οργανώθηκαν, ενώ το βιος τους καιγόταν για να συνδράμουν την Πυροσβεστική και να προσφέρουν τα απαραίτητα στους πυροσβέστες και μάχονταν στις φλόγες; Όχι. Μήπως για τις εκατοντάδες των συμπολιτών μας που έτρεξαν να βοηθήσουν συνανθρώπους στο Αρκαλοχώρι, που χτυπήθηκε από τον εγκέλαδο τον Σεπτέμβριο; Όχι, βέβαια. Μήπως γι' αυτούς που βοηθούσαν μερόνυχτα ολόκληρα και μετείχαν ενεργά στον πόνο και στην καταστροφή των συνανθρώπων τους στη φονική πυρκαγιά στο Μάτι, προσπαθώντας να βοηθήσουν στο ελάχιστο δυνατό; Όχι. Μήπως τότε γι' αυτούς που έσπευσαν να βοηθήσουν τα σωστικά συνεργεία στις φονικές πλημμύρες στη Μάνδρα Αττικής το 2017; Όχι, δυστυχώς. Ε, τότε μήπως γι' αυτούς που συνέτρεξαν να βοηθήσουν όσους ξύπνησαν ένα πρωί στις περιοχές της Χαλκίδας και έβλεπαν τις πλημμύρες να παρασύρουν γέφυρες, τα αυτοκίνητά τους, τα σπίτια τους από την κακοκαιρία «ΘΑΛΕΙΑ»; Όχι, βέβαια, πάλι. Ούτε βέβαια για τους εθελοντές δασοπυρόσβεσης που περιπολούν τους μήνες υψηλού κινδύνου. Τι εθελοντισμός είναι αυτός τότε, κύριοι συνάδελφοι; Μάλλον εσείς, κύριε Υπουργέ, θα θεωρείτε ένα άλλο είδος εθελοντισμού, αυτόν του επαγγελματικού εθελοντισμού. Επαγγελματικός εθελοντισμός. Μη κυβερνητικές οργανώσεις. Δεν έχετε διαχειριστεί κανένα θέμα σοβαρά. Έχετε αφήσει τη δράση εκατοντάδων μη κυβερνητικών οργανώσεων που δρουν υποτίθεται συνεπικουρικά, αλλά στην ουσία κάνουν οι περισσότερες αυτό το οποίο θέλουν να κάνουν. Ο αριθμός τους είναι άγνωστος. Το Υπουργείο Μετανάστευσης και Ασύλου ίδρυσε ένα μητρώο δήθεν, το οποίο δεν έχει περατωθεί, για να εγγράψει τις νόμιμες μη κυβερνητικές οργανώσεις που δρουν στην παράνομη μετανάστευση. Μάταια. Όσοι έχουν εγγραφεί -εδώ τα έχω, θα τα καταθέσω για τα Πρακτικά- είναι πενήντα τρεις, κύριε Υπουργέ. Πενήντα τρεις έχουν γραφτεί. Δρουν και πάλι αυτές, παρά τους νόμους. Ούτε η λίστα αυτή εδώ πέρα παρουσιάζει τις νόμιμες ΜΚΟ που είναι ενεργές. Και αυτό το γνωρίζετε πάρα πολύ καλά. Θα το καταθέσω μετά στα Πρακτικά. Μιλάω για μη κυβερνητικές οργανώσεις, γιατί από τους ορισμούς του άρθρου 4 που τίθεται η έννοια της οργάνωσης της Κοινωνίας των Πολιτών τι προκύπτει; Ακούστε: «Μια εθελοντική οργάνωση προσώπων που έχει συσταθεί στην Ελλάδα ως σωματείο ή αστική μη κερδοσκοπική εταιρεία με κοινωφελή σκοπό είναι ανεξάρτητη από κράτη ή κυβερνήσεις, τους Οργανισμούς Τοπικής Αυτοδιοίκησης ή νομικά πρόσωπα δημοσίου δικαίου, τις πολιτικές οργανώσεις και τα κόμματα.». Δεν τη λέτε, όμως, μη κυβερνητική οργάνωση -σας το είπαν και άλλοι συνάδελφοι και ο δικός μας ειδικός αγορητής, ο κ. Χήτας- για να μην αρχίσει και σηκώνεται η τρίχα του κεφαλιού μας. Βρίσκετε άλλες λέξεις, όπως το ίδιο κάνατε και με τα μνημόνια. Ερχόταν η μια κυβέρνηση «τρόικα», η άλλη κυβέρνηση «θεσμοί» κ.λπ.. Είναι ένα βίτσιο φαίνεται αυτό. Η Κοινωνία των Πολιτών, κύριε Υπουργέ, είναι ένα σωματείο ή αστική μη κερδοσκοπική εταιρεία, ανεξάρτητα απ' όσα είπαμε προηγουμένως. Δεν μου λέτε, ανεξάρτητο από αλλοδαπά συμφέροντα και πορτοφόλια είναι; Ανεξάρτητο από offshore εταιρείες, που τις χρηματοδοτούν από χιλιάδες χιλιόμετρα μακριά, επειδή δήθεν τους έπιασε ο πόνος να βοηθήσουν τον εθελοντισμό στην Ελλάδα, είναι; Ο Έλληνας πεινάει, ο Έλληνας δεν έχει να πληρώσει τη ΔΕΗ, ο Έλληνας δεν έχει να πληρώσει το φυσικό αέριο και το πετρέλαιό του και κρυώνει, χάνει το παιδί του στο εξωτερικό, τα παιδιά λιποθυμούν πολλές φορές από ασιτία στα σχολεία, ο Έλληνας αντιμετωπίζει συχνά το πρόβλημα με τις τράπεζες που θα έρθουν να του πάρουν και το σπίτι. Παλιά δημοσιεύματα του Τύπου αναφέρουν το πάρτι εκατομμυρίων των ΜΚΟ στην Ελλάδα από το 1997. Έχω εδώ ενδεικτικά: «Πολλά λεφτά από το 1997», «Δεκάδες δισεκατομμύρια ευρώ από χρήματα τα οποία δίδονταν σε διάφορες μη κυβερνητικές οργανώσεις» για σκοπούς τους οποίους δεν μπορούμε καν να τους διαβάσουμε. Δηλαδή, συνεισφορά στο πρόγραμμα εξυγίανσης της οικονομίας της Αλβανίας, καταπολέμηση φυματιώσεως στη Βουλγαρία, αναπτυξιακό πρόγραμμα στον Αμαζόνιο, αναδάσωση, οικολογία. Αυτά δεν είναι τωρινά φαινόμενα. Έχουν ξεκινήσει χρόνια πριν και κύριος εκφραστής τους πολλές φορές ήταν το Υπουργείο Εξωτερικών. Φανταστείτε τώρα τι γίνεται σήμερα με αυτές τις μη κυβερνητικές οργανώσεις, που είναι και πιο ευέλικτο το σύστημα και δεν είναι και σε πρώιμο στάδιο, όπως έχουμε πει. Λίγο πριν από το 2010 χρηματοδοτήθηκε ΜΚΟ που δρούσε προς υποστήριξη των πληγέντων στο τσουνάμι της Σρι Λάνκα ή άλλη για τη διάσωση του Ινδικού. Έχω εδώ το σχετικό για τα εκατομμύρια σε ΜΚΟ για να σώσει τον Ινδικό Ωκεανό. Σας τα λέω αυτά τα πράγματα, για να μη νομίζετε ότι ο ελληνικός λαός δεν καταλαβαίνει. Καταλαβαίνει και πολύ καλά μάλιστα, κύριε Υπουργέ. Ακούστε τώρα ένα άλλο δημοσίευμα του 2017 -το έχω εδώ- όπου δίδονται 5,6 εκατομμύρια ευρώ σε δανέζικη ΜΚΟ για ανύπαρκτη σίτιση και θέρμανση προς τους πρόσφυγες του Ελληνικού. Ανύπαρκτα όλα αυτά. 5,6 εκατομμύρια ευρώ! Θα το καταθέσω και αυτό στα Πρακτικά, για να καταλάβετε ότι ο κόσμος δεν τρώει κουτόχορτο. Εποπτεύουσα αρχή το Υπουργείο Εσωτερικών. Εδώ κολλάει, κυρίες και κύριοι συνάδελφοι, η λαϊκή ρήση, «σε δουλειές να βρισκόμαστε». Συστήνετε και μια Διεύθυνση Οργανώσεων της Κοινωνίας των Πολιτών, να βολέψετε εκεί όσους ατύχησαν και δεν βολεύτηκαν από το «επιτελικό» κράτος σας και όλα τα άλλα. «Τι επαγγέλλεστε;», ρωτάνε πολλές φορές. «Είμαι ιδιοκτήτης ΜΚΟ.». Και εσείς τον χρηματοδοτείτε και τον φοροαπαλλάσσετε. Εδώ είναι το θέμα. Και επειδή πρέπει κάποια στιγμή να τα βάλουμε τα πράγματα στη θέση τους, δεν κυβερνάτε, κύριε Υπουργέ. Ένα κράτος επιτελικό κυβερνάει. Ούτε τα Υπουργεία βγάζουν τους νόμους. Έτοιμους τους παίρνετε τους νόμους. Τριάντα επτά ανεξάρτητες αρχές εκφράζουν αυτά τα οποία λέει το «επιτελικό» κράτος, με εκατοντάδες εκατομμύρια ευρώ η καθεμία να χρηματοδοτείται. Και, βέβαια, τους δίνετε και φοροαπαλλαγές, οι οποίες δεν είναι για τις απλές κοινωνίες των πολιτών, τους συλλόγους, οι οποίοι τρέχουν να βοηθήσουν με εθελοντισμό, αλλά για αυτούς οι οποίοι τρώνε τα λεφτά όλα. Τέλος, θέλω να μιλήσω για την τροπολογία στην οποία αναφέρθηκαν όλοι οι συνάδελφοι, την οποία και θα παρακολουθήσουμε τώρα που θα έρθει ο κ. Οικονόμου, του Υπουργείου Προστασίας του Πολίτη. Καλά, είναι δυνατόν, κύριε Υπουργέ, να κάνετε τέτοια πράγματα; Φέρνετε μία τροπολογία, που μέσα στην τροπολογία υπάρχουν ορισμένα άρθρα τα οποία είναι πάρα πολύ σοβαρά και θα έλεγα προς τη σωστή κατεύθυνση και ήμασταν έτοιμοι να τα ψηφίσουμε. Λογικό είναι αυτό, διότι όταν μιλάμε για τα αναδρομικά των αστυνομικών, για τα Σαββατοκύριακα, για τις αργίες τους κ.λπ., οι άνθρωποι πρέπει να πάρουν τα λεφτά τους. Μέσα, λοιπόν, σε αυτή την τροπολογία -αυτό, βέβαια, είναι σύνηθες φαινόμενο, δεν μπορώ να καταλάβω τι φαινόμενο είναι αυτό- υπάρχουν πέντε καλά άρθρα και ένα, δύο τα οποία τσακίζουν κόκκαλα. Εθνική Υπηρεσία Πληροφοριών: Καλά, εντάξει, ο Διοικητής της ΕΥΠ δεν έχει σχέση. Ο άνθρωπος ήταν σεκιούριτι και ήρθε τώρα και ανέλαβε μια υπηρεσία. Δεν έχετε δει πώς λειτουργεί η Μοσάντ; Δεν έχετε δει πώς λειτουργεί η CIA, πώς λειτουργούν άλλες μεγάλες υπηρεσίες πληροφοριών, η MIT; Είναι δυνατόν να έχετε παραμάγαζα και να κάνετε μαγαζάκι σας την Εθνική Υπηρεσία Πληροφοριών, κύριε Υπουργέ; Ακούστε, κύριοι συνάδελφοι: Πριν από έναν χρόνο ακριβώς ιδρύθηκε μία διεύθυνση στην Εθνική Υπηρεσία Πληροφοριών, η οποία είχε σαν αποστολή τη συλλογή, την ανάλυση των πληροφοριών, αντιπληροφορίες κ.λπ. από εβδομήντα, ογδόντα ανθρώπους οι οποίοι ήταν της υπηρεσίας σε άλλες θέσεις. Δούλεψαν έναν χρόνο, όπως δουλεύει και η Ε΄ Διεύθυνση του ΓΕΕΘΑ, με σοβαρά θέματα. Και ξαφνικά έρχεται -δεν σταματάει τη δουλειά της διεύθυνσης, συνεχίζει η διεύθυνση να λειτουργεί- και παίρνει όλο το προσωπικό της διεύθυνσης σε μια νύχτα και το μεταθέτει αλλού. Και πού το μεταθέτει; Σε υπηρεσίες, λέει, της Ελληνικής Αστυνομίας. Καταλαβαίνετε τι κάνετε σ' αυτούς τους ανθρώπους; Κύριε Υπουργέ, αυτό είναι σοβαρό. Και νομίζω ότι ο κ. Οικονόμου που θα έρθει, επειδή ανήκε στην Ελληνική Αστυνομία και είχε ίσως κάποια σχέση με την Εθνική Υπηρεσία Πληροφοριών, θα το καταλάβει. Υπάρχουν μέσα εκεί πράκτορες, υπάρχουν άνθρωποι «σκιές», χρόνια. Δεν καταλαβαίνετε τι κάνετε; Τους δίνετε βορά; Πολλές φορές δεν γνωρίζουν ούτε οι ίδιες οι οικογένειές τους πού εργάζονται αυτοί οι άνθρωποι. Και τι τους λέτε τώρα; Πηγαίνετε στις Διευθύνσεις Ασφαλείας των τμημάτων της Ελληνικής Αστυνομίας. Να κάνουν τι; Οι μεν αστυνομικοί να τους λένε «οι ΚΥΠατζήδες». «Ήρθαν οι ΚΥΠατζήδες, οι ρουφιάνοι». Οι άνθρωποι δεν θα μπορούν να δουλέψουν, διότι θα είναι εκτός κλίματος. Αλλιώς έχουν μάθει να δουλεύουν. Είναι μορφωμένοι άνθρωποι, κατηρτισμένοι άνθρωποι. Έχουν δικούς τους ανθρώπους που τους δίνουν πληροφορίες, ενεργούς ανθρώπους στο εξωτερικό. Υπάρχουν άνθρωποι οι οποίοι δούλεψαν στην Τουρκία, στη Βουλγαρία, στα Σκόπια και έρχεστε τώρα και τους δίνετε βορά, «ο Μυλωνάκης ήταν στην Εθνική Υπηρεσία Πληροφοριών». Μα ούτε του Μυλωνάκη η οικογένεια δεν ήξερε ότι δούλευε σαν πράκτορας, σαν κατάσκοπος, σαν «σκιά» στην Εθνική Υπηρεσία Πληροφοριών. Τι κάνετε τώρα; Τι τρύπα είναι αυτή που ανοίγετε; Καταλάβατε; Δεν είναι το θέμα ότι θα διώξετε έναν άνθρωπο από μια θέση να τον πάτε σε μια άλλη. Τον ξεφτιλίζετε, τον δίνετε βορά. Θα αντιμετωπίσουν προβλήματα οικογενειακά, προβλήματα οι ίδιοι οι άνθρωποι. Απίστευτο! Άμεσα, εδώ και τώρα, αυτό το πράγμα πρέπει να φύγει και πρέπει να το στηρίξουν όλοι. Κύριε Βρούτση, σας παρακαλώ πάρα πολύ. Είστε ένας άνθρωπος ο οποίος αυτή τη στιγμή είστε Κοινοβουλευτικός της Νέας Δημοκρατίας. Πρέπει, κύριοι Υπουργοί, να κάνουμε κάτι εδώ και τώρα. Είναι ανέντιμο αυτό που κάνουμε σε αυτούς τους ανθρώπους. Τους δίνουμε βορά; Τους ξεφτιλίζουμε; Τι είναι αυτά τα πράγματα; Μάθετε πώς λειτουργούν οι υπηρεσίες πληροφοριών επιτέλους. Είναι εθνική ασφάλεια. Δεν είναι μαγαζάκι ούτε της Νέας Δημοκρατίας ούτε του ΣΥΡΙΖΑ ούτε κανενός κόμματος. Ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.
Ευχαριστώ πολύ, κυρία Πρόεδρε, που μου δίνετε τον λόγο. Ευχαριστώ ιδιαίτερα τον σύντροφο κ. Δελή του Κομμουνιστικού Κόμματος Ελλάδας, τον Βουλευτή ο οποίος μού παραχώρησε τη σειρά του. Ξεκινώ αμέσως, για να μη σας φάω περισσότερο χρόνο και να μην καθυστερήσω κι άλλο τον σύντροφό μου. Κυρίες και κύριοι Βουλευτές, κύριε Υπουργέ, δεκαεννιά χιλιάδες διακόσιοι σαράντα οκτώ είναι σήμερα οι νεκροί της πανδημίας, μέχρι χτες το βράδυ. Αν προστεθούν και οι ογδόντα έως εκατόν πέντε σημερινοί, το νούμερο αυτό θα περάσει τις δεκαεννιά χιλιάδες τριακόσιους. Ξέρετε τι σημαίνει αυτό, κυρίες και κύριοι Βουλευτές του ελληνικού Κοινοβουλίου; Σημαίνει ότι στις επόμενες δεκαοκτώ μέρες που μένουν μέχρι να τελειώσει ο χρόνος θα ξεπεράσουμε τις είκοσι μία χιλιάδες και αυτό είναι τραγικό! Και θα ήταν μόνο τραγικό, αν δεν ήταν εγκληματικό. Και ειδικά στην περίπτωση της Ελλάδας και ειδικά στην περίπτωση της διακυβέρνησης της «Κυριάκος Μητσοτάκης Α.Ε.» είναι εγκληματικό, γιατί στον προϋπολογισμό, που όλοι μαζί θα κληθούμε να ψηφίσουμε -και εμείς θα καταψηφίσουμε και με τα δύο χέρια και με το στόμα και με τα δόντια- από αύριο μέχρι το Σάββατο, που θα έρθει η μέρα της ψηφοφορίας, σε αυτόν τον προϋπολογισμό, χωρίς καμμία ντροπή κανενός από την Κυβέρνηση, θα μειωθούν τα κονδύλια για την υγεία κατά 800 ολόκληρα εκατομμύρια ευρώ, σχεδόν 1 δισ., ενώ στον προηγούμενο, στον περσινό, είχαν ήδη μειωθεί τα κονδύλια για την υγεία κατά μισό δισ.. Ειδικά για την άμεση πρωτοβάθμια φροντίδα υγείας, δηλαδή ακριβώς το σύστημα που υποδέχεται και αντιμετωπίζει τους συνανθρώπους μας που πεθαίνουν κάθε μέρα από COVID και όλους όσοι ασθενούν το κόβετε, το περιορίζετε κατά 279 εκατομμύρια ευρώ φέτος. Και αναρωτιέται κανείς, αυτός ο έρμος ο προϋπολογισμός που καταρτίσατε τι θα αυξάνει φέτος; Πραγματικά, τι είναι πιο επείγον από εκατό νεκρούς την ημέρα και αυξάνετε εκεί τα κονδύλια για να μειώνετε κατά ενάμισι δισ. συνολικά πέρυσι και φέτος στο υπερεπείγον ζήτημα του πολέμου που δίνουμε εδώ και δύο χρόνια με την πανδημία; Τι είναι; Μόνο ο «Κυριάκος Μητσοτάκης Α.Ε.» το ξέρει και το ξέρει καλά τι είναι. Πιο επείγον γι' αυτόν είναι να ιδιωτικοποιηθεί το Εθνικό Σύστημα Υγείας και άρα πρέπει να μη γίνουν παντού, σε όλη την επικράτεια, κέντρα για δωρεάν τεστ, τα οποία μετά θα μείνουν προίκα, σαν τα κέντρα υγείας που έχετε ξεκληρίσει με τα πέντε μνημόνιά σας. Η Κυβέρνηση αυτή έχει πρώτη προτεραιότητα μην τυχόν και ξαναστηθεί το ΕΣΥ, το οποίο έχει ξεδοντιάσει συστηματικά. Θέλει την υγεία να την πάρουν οι άνθρωποί της, οι παρασιτικοί ολιγάρχες της υγείας. Έτσι, λοιπόν, δεν είναι φρικτό. Είναι εγκληματικό. Και πολύ φοβάμαι ότι ο εγκληματίας βρίσκεται ανάμεσά μας. Και ξέρετε, στη δημοκρατία δεν υπάρχει για κανέναν άλλοθι, για κανέναν δικαιολογία. Ο εγκληματίας στηρίζεται από εκατόν πενήντα επτά Βουλευτές, που είστε εσείς και στηρίζετε αυτόν ο οποίος μειώνει τις δαπάνες για την υγεία για δεύτερη χρονιά με δεκαεννιά χιλιάδες διακόσιους σαράντα νεκρούς σήμερα. Τι άλλο να πει κανείς; Κυρία Πρόεδρε, κυρίες και κύριοι Βουλευτές, σήμερα το πρωί εμείς συναντήσαμε τους εποχικούς πυροσβέστες. Και μιας και μιλάμε για εθελοντισμό, ξέρετε γιατί στα Βίλια, στον Άγιο Στέφανο, στη βόρεια Εύβοια μας έσωσαν παντού οι εθελοντές και δεν καήκαμε; Ποιοι εθελοντές; Αυτοί τους οποίους εσείς αποκαλούσατε «σκουλαρικάδες», αυτοί δηλαδή που ήταν με μακριά μαλλιά, με σκουλαρίκια, αυτοί που θεωρούσατε ότι είναι πράκτορες της Τουρκίας και πάνε να μας κάψουν. Τους συλλαμβάνατε και αποδεικνύονταν ότι ήταν παιδιά με άλλη εικόνα -εικόνα που δεν σας ταιριάζει-, τα οποία άφησαν την ησυχία τους. Τα συκοφαντούσατε δύο χρόνια πριν ότι μαζεύονται σε πλατείες και διασπείρουν την πανδημία. Αυτά τα παιδιά άφησαν την ησυχία τους, πήγανε στα Βίλια, πήγαν στον Άγιο Στέφανο, πήγαν στη βόρεια Εύβοια και μας έσωσαν. Αυτός είναι ο εθελοντισμός. Και χρειάστηκε να μας σώσουν αυτοί, γιατί δεν ήταν στη θέση τους οι εποχικοί πυροσβέστες. Γιατί δεν ήταν, άραγε, στη θέση τους, κυρία Πρόεδρε, οι εποχικοί πυροσβέστες; Ξέρετε; Γιατί οι εποχικοί πυροσβέστες προσλαμβάνονται για ένα εξάμηνο στην Ελλάδα και είχε λήξει ο χρόνος τους. Συνέβησαν σκηνές απείρου κάλλους, όπου καίγονταν σπίτια, οι εποχικοί πυροσβέστες ήταν εκεί, αλλά δεν μπορούσαν να παρέμβουν, γιατί είχε περάσει ο χρόνος που δικαιούνταν να λειτουργήσουν, καθώς τσιγκουνευτήκατε να τους ανανεώσετε τη σύμβαση για όλον τον χρόνο. Οι εποχικοί πυροσβέστες, λοιπόν, ζητούν να γίνουν πενταετούς θητείας κι έχουν απόλυτο δίκιο. Και είναι αυτονόητο το δίκιο τους. Και δεν έχουν δίκιο μόνο αυτοί. Έχουμε δίκιο και εμείς, ο ελληνικός λαός, που θέλει να μην καίγεται. Γιατί; Διότι λόγω της ισχυρής διαφοροποίησης του κλίματος, της καταστροφής του κλίματος από τον καπιταλισμό, οι πυροσβέστες δεν είναι πια μόνο για τις φωτιές. Είναι πιο συχνές καταστροφές από τις φωτιές οι καταιγίδες, οι θύελλες, τα χαλάζια, οι χιονιάδες, αλλά κυρίως βέβαια οι πλημμύρες, που θρηνήσαμε περισσότερους νεκρούς από όσους στις πυρκαγιές. Δεν υπάρχει κανένα άλλοθι να είναι οι εποχικοί πυροσβέστες μόνο το καλοκαίρι πια στην Ελλάδα. Είναι γελοίο. Το αίτημά τους είναι αυτονόητο. Ξέρετε, αυτοί οι πυροσβέστες στους οποίους αναφέρομαι είναι οι πυροσβέστες τους οποίους δέρνετε με κάθε ευκαιρία. Είναι αυτοί, που πριν από λίγες εβδομάδες στείλατε δύο από αυτούς στο νοσοκομείο, επειδή πήγαν έξω από το Υπουργείο να ζητήσουν το αυτονόητο, να μονιμοποιηθούν. Ο ένας από αυτούς χαροπάλεψε στο νοσοκομείο. Πριν επιχειρήσετε να τους σκοτώσετε, τι κάνατε; Απλώς, επιδεικτικά, τόσο καιρό τούς αγνοούσατε. Είναι χαρακτηριστικό ότι, όταν, τότε που πήγατε να τους σκοτώσετε, ήταν κάτω η αντιπροσωπεία τους και ζητούσε να συναντηθεί με τον αρμόδιο Υπουργό στη σκάλα του Υπουργείου, δεν κατέβηκε, δεν καταδέχθηκε ο αρμόδιος Υπουργός να δει αυτήν την πλέμπα της κοινωνίας, τους ημιανέργους αυτούς, τους εποχικούς πυροσβέστες. Δεν καταδέχτηκε. Κατέβηκε ο Υφυπουργός και πήρε σαν τον κλέφτη το ψήφισμα στα σκαλιά, ωσάν να μόλυναν να ήταν μιαροί για τον χώρο οι εποχικοί πυροσβέστες, να μπουν και να καθίσει μια αντιπροσωπεία τους να μιλήσει ανθρώπινα με τον Υπουργό. Αυτή είναι η δημοκρατία της «Κυριάκος Μητσοτάκης Α.Ε.». Αυτή ακριβώς είναι. Ξέρετε γιατί τους φέρεστε έτσι; Τους φέρεστε έτσι, γιατί για εσάς δεν είναι άνθρωποι, όπως δεν είναι κανένας άνθρωπος όταν δεν είναι εργαλείο σας, όπως δεν είναι άνθρωποι οι αστυνομικοί όταν δεν τους χρειάζεστε. Τους πλέκετε το εγκώμιο όταν τους χρειάζεστε. Μόλις πάψετε να τους χρειάζεστε, τους ρίχνετε και τις ευθύνες για όσα δεν έχετε κάνει εσείς. Δεν τους βλέπετε, λοιπόν, δεν τους συναντάτε, δεν υπάρχουν για εσάς. Όταν τελειώσει η δουλειά τους, εξαφανίζονται από τον χώρο. Παύουν ξαφνικά για τα μάτια σας να υφίστανται. Σας ζητάμε να τηρήσετε μόνο τα προσχήματα και να τους συναντάτε μόνο για τα άπλυτα της Πολιτικής Προστασίας, καθώς κάθε φορά σάς σώζουν και δεν βγαίνουν στη φόρα. Και να μην ξεχνάτε ότι κάθε φορά που σας ξελασπώνουν με τον τρόπο που προανέφερα έχουν στον έναν ή στον άλλον βαθμό αυτοί οι άνθρωποι ρισκάρει την ίδια τη ζωή τους. Αυτοί είναι που γίνονται αδιαφανείς και αόρατοι μετά από σας. Πριν από δέκα ώρες τούς δίνουμε συγχαρητήρια κάθε φορά που καίγεται κάποιος ή που πνίγεται κάποιος, αλλά αμέσως μετά πάμε στο Υπουργείο και κατεβαίνει ένας Υφυπουργός και λέει «δεν μπορείτε να μπείτε μέσα, θα μας λερώσετε, θα λερωθούμε αν μπείτε.». «Ρεσάλτο» της «Κυριάκος Μητσοτάκης Α.Ε.», αυτό είναι το κρίσιμο σημείο της ημέρας νομίζω, κυρία Υπουργέ, κυρίες και κύριοι Βουλευτές, αγαπητέ Κοινοβουλευτικέ Εκπρόσωπε κύριε Βρούτση, στην Εθνική Υπηρεσία -μας, όλων- Πληροφοριών με μία -πώς να τη χαρακτηρίσει κανείς;- αισχρή, θα τη χαρακτηρίσω εγώ, τροπολογία την οποία καταθέσατε ξημερώματα Σαββάτου. Τα ξημερώματα είναι ενδεικτικά, δείχνουν ότι έχετε λερωμένη τη φωλιά σας. Η «Μητσοτάκης Α.Ε.» τι κάνει με αυτή την τροπολογία; Κάνει «ρεσάλτο» και στην ΕΥΠ. Συγκεκριμένα, τι κάνετε; Παίρνετε την τρίτη Υποδιεύθυνση και τη δεύτερη Διεύθυνση Συλλογής και Ανάλυσης Πληροφοριών, εξαιρετικά κομβικής σημασίας διευθύνσεις και υποδιευθύνσεις, και τις σουτάρετε, στέλνοντάς τες στην Ελληνική Αστυνομία. Είναι εκπληκτικό! Συγγνώμη, έκανα λάθος, για να μην παρεξηγηθώ τις διευθύνσεις και τις υποδιευθύνσεις τις αφήνετε. Παίρνετε το προσωπικό και το πάτε στην Ελληνική Αστυνομία, που τι σημαίνει αυτό; Ή ήταν άχρηστες οι διευθύνσεις και οι υποδιευθύνσεις, οπότε έπρεπε να τις καταργήσετε μαζί με το προσωπικό, που περίσσευε πλέον, πλεόναζε και έπρεπε να πάει κάπου αλλού να υπηρετήσει, ή είναι χρήσιμες και κάτι σάς ενοχλεί στο ήδη υπάρχον προσωπικό. Τι σάς ενοχλεί; Η τεχνογνωσία του; Αποκλείεται. Η εμπειρία του; Αποκλείεται. Μάλλον σας ενοχλεί ότι δεν τους έχετε διορίσει. Είναι γνωστό ότι υπάρχει προεδρικό διάταγμα στο Συμβούλιο Επικρατείας που εκκρεμεί, που αφορά νέες προσλήψεις στην ΕΥΠ για τον διαγωνισμό που θα τρέξει, όπως ξέρουμε όλοι, στις αρχές του 2022, με κύριο χαρακτηριστικό του την παράκαμψη του ΑΣΕΠ. Να, λοιπόν, γιατί φεύγουν όλοι αυτοί οι άνθρωποι. Θυμίζουμε, επίσης, πως οι εν λόγω υπάλληλοι που μετατίθενται στην ΕΛ.ΑΣ. ήδη από το καλοκαίρι του 2019 έχουν μπει όλοι σε «υπηρεσίες ψυγείου». Να το πούμε ανοικτά, να το καταλάβει ο κόσμος. Τι έγινε; Τους βρήκατε από τον ΣΥΡΙΖΑ και δεν σας κάνουν; Μα, δεν πρόλαβε να τους βάλει όλους αυτούς ο ΣΥΡΙΖΑ. Προφανώς, είχατε διορίσει εσείς, ο Σαμαράς την προηγούμενη φορά ή ο Γιώργος Παπανδρέου την πιο προηγούμενη φορά. Γενικώς, οι «χωστοί», οι «φορετοί» και οι καρεκλοκένταυροι είναι υπερκομματικοί από όποιον έχει ασκήσει διοίκηση σ' αυτόν τον τόπο, δεν σας χαλάνε την πιάτσα. Έτοιμοι, επίφοροι θα είναι να κάνουν ό,τι τους πείτε. Δεν χρειάζεται να τους αλλάξετε. Τους αλλάζετε, όμως. Το πράγμα εδώ, λοιπόν, κατά τη γνώμη μας, που δεν τηρείτε τα προσχήματα είναι ξεκάθαρο, κυρίες και κύριοι Βουλευτές. Η «Μητσοτάκης Α.Ε.» στήνει και πάλι παρακράτος. Βαριά έκφραση και θα σας εξηγήσω τι εννοώ. Διώχνετε αυτές και αυτούς που δεν σας κάνουν και φέρνετε από το παράθυρο τους δικούς σας. Προσοχή. Δεν απευθύνομαι σε όλους εσάς, δεν απευθύνομαι καν στον Υπουργό που είναι εδώ. Δεν ξέρω αν ταυτίζεται με τις απόψεις. Απευθυνόμαστε συγκεκριμένα. Η καταγγελία μας έχει ονοματεπώνυμο και λέγεται «Κυριάκος Μητσοτάκης Α.Ε.». Αυτή, λοιπόν, η ανώνυμη εταιρεία στήνει ξανά παρακράτος και εξηγούμαι γιατί λέω «ξανά». Σας λένε τίποτε, αγαπητοί συνάδελφοι και συναδέλφισσες, τα ονόματα «Γρυλλάκης» και «Μαυρίκης»; Σας θυμίζουν τίποτα; Πώς δεν σας θυμίζουν; Εμένα μου θυμίζουν. Το παρακρατικό δίκτυο υποκλοπών που είχε κτίσει τότε η Νέα Δημοκρατία πάλι -ω του θαύματος!- με επικεφαλής έναν Μητσοτάκη. Ποιον Μητσοτάκη; Τον Κωνσταντίνο Μητσοτάκη. Απευθύνομαι, λοιπόν, στους Βουλευτές της Νέας Δημοκρατίας, στον κόσμο της Νέας Δημοκρατίας, σε σας όλους και στον κόσμο σας, υπενθυμίζοντάς σας το εξής πολύ απλό. Στο τρίτο συνέδριό σας, τον Απρίλη του 1994, μετά τη διετή διακυβέρνηση του Κωνσταντίνου Μητσοτάκη, με τον νέο σας τότε Αρχηγό, τον Έβερτ, το κύριο θέμα στην ατζέντα του συνεδρίου σας ήταν, σε εισαγωγικά διαβάζω: Η απο-μητσοτακοποίηση του κόμματός σας, τόσο σε επίπεδο ιδεολογίας όσο και σε επίπεδο μηχανισμών. Από το 1994, βρε παιδιά, δεν τα πήγατε πολύ καλά, στην απο-μητσοτακοποίηση του κόμματός σας, γιατί πάλι Μητσοτάκη έχετε και πάλι φέρνετε τέτοιες τροπολογίες, που και πάλι φέρνουν το παρακράτος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω σύντομα, κυρία Πρόεδρε. Θα σας διαβάσω μια επιστολή που ήλθε σε μένα, φαντάζομαι και σε άλλους Βουλευτές, αν και δεν είμαι σίγουρος γιατί είναι ειδική, ήλθε στο mail μου και την υπογράφουν πέντε διαφορετικοί μουσικοί της Ελλάδας. Λέει: «Είμαι μουσικός στο επάγγελμα, εγγεγραμμένος στο μητρώο καλλιτεχνών», ξέρετε, της κ. Μενδώνη, το υπέροχο αυτό μητρώο. «Μέχρι στιγμής έχω λάβει και εγώ, όπως πολλοί συνάδελφοι, την αποζημίωση ειδικού σκοπού για τους μήνες μέχρι και τον Ιούλιο του 2021, που λάβαμε πριν από λίγες μέρες. Τον Αύγουστο και τον Σεπτέμβριο ο κλάδος μας συνέχισε να είναι πληττόμενος, μιας και πολλές περιοχές βρίσκονται σε lockdown, αλλά και πολλά πανηγύρια ακυρώθηκαν και βέβαια κανένα νυκτερινό κέντρο δεν λειτούργησε. Η κοινή υπουργική απόφαση που είχε βγει για εκείνους τους μήνες επέτρεπε να δουλέψουν μέχρι τρεις μουσικοί σε ένα σχήμα και αυτό χωρίς μικροφωνική, που σημαίνει πρακτικά ότι το 98% των συναδέλφων μου μουσικών δεν εργάστηκαν», κυρίες και κύριοι Βουλευτές. Ο κωδικός αριθμού δραστηριότητας 94.99 του '16, που αναφέρεται στις υπηρεσίες που παρέχονται από πολιτιστικές εκδηλώσεις, είναι σε αναστολή, όπως ξέρετε, μέχρι και τον Σεπτέμβρη του '21. Μου λένε : «Ως καλλιτέχνης και εσύ αναλογίζεσαι ότι έρχονται γιορτές», ακούστε το λίγο, σας αφορά και γι' αυτούς έρχονται γιορτές, «ότι έχουμε παιδιά, ότι έχουμε υποχρεώσεις απέναντι στο κράτος σας -μας- και στις οικογένειές μας και γι' αυτό προσπαθούμε να διεκδικήσουμε αποζημίωση για τους μήνες Αύγουστο και Σεπτέμβριο.». Είναι τόσο σπουδαίο, κυρίες και κύριοι συνάδελφοι; Είναι τόσο φοβερό; 665 εκατομμύρια μοιράσατε το πρώτο εξάμηνο για διαφυγόντα κέρδη στην «AEGEAN» του Κ. Βασιλάκη, στη «FRAPORT» των Γερμανών, στους παραχωρησιούχους των διοδίων, που έχουν συνέταιρο τον κ. Μπόμπολα, τον γνωστό και μη εξαιρετέο, και «AEGEAN OIL», μια πολυεθνική του αισχίστου είδους της Αμερικής. Τους δώσατε ρεγάλο 665 εκατομμύρια. 10 χιλιάρικα είναι αυτοί οι άνθρωποι. Δεν ντρέπεται κανείς γι' αυτό; Αφήστε εμένα, που είμαι ηθοποιός. Αφήστε εμένα, που είμαι καλλιτέχνης. Εσείς είστε Βουλευτές. Σας καλώ να σκεφτείτε τη φράση «θα το εκτιμούσαμε πολύ αν συνέβαλες και εσύ στη διεκδίκησή μας για την αποζημίωση αυτούς τους δύο μήνες». Είναι όλο κι όλο 20 χιλιάρικα, τέσσερις βουλευτικές αποζημιώσεις καθαρές. Ας το κάνουμε. Δεν μπορώ, γιατί έχουμε οκτώ Βουλευτές, αλλά έχετε εκατόν πενήντα επτά. Κάντε το! Για το όνομα του Θεού! Δώστε στους παρασιτικούς, δώστε στον Βασιλάκη, δώστε στον Μπόμπολα, αλλά δώστε και ένα ψίχουλο στη φτωχολογιά. Δηλαδή τι είναι; Είναι θέμα αισθητικής για εσάς; Η αναλγησία είναι θέμα αισθητικής; Τι είναι; Κοιτάω εσάς χωρίς να μου φταίτε σε τίποτα, γιατί δεν είστε ο Μητσοτάκης. Φαντάζομαι το υφίσταστε όπως όλοι μας. Και καταλήγουν: «Δεν είμαστε επαίτες, αλλά ούτε και τεμπέληδες. Να εργαστούμε θέλουμε, αλλά με το 10% των νυχτερινών κέντρων ανοικτό και με ένα 5% καλλιτεχνικών δραστηριοτήτων να είναι σε εξέλιξη είναι αδύνατο να δουλέψουμε όλοι εμείς οι καλλιτέχνες». Σκεφτείτε πόσα χαρίζετε. Κύριε Πέτσα, σκεφτείτε τη λίστα σας. Δεν θέλω να μαλώσουμε ξανά για αυτό. Δεν έχουμε μαλώσει και ποτέ, αλλά δεν θέλω να διαφωνήσουμε γι' αυτό. Περασμένο, ξεχασμένο, αν και είναι εκπληκτικό το ότι δεν καλείτε τους καναλάρχες, ώστε να τους ρωτήσουμε γιατί μπήκαν στη λίστα σας. Δεν καλείτε τους καναλάρχες στην εξεταστική επιτροπή γι' αυτό αποχωρήσαμε. Πραγματικά, λοιπόν, σκεφτείτε τη λίστα σας. Είναι δεκαεννιά τα πρώτα, άλλα τόσα τα δεύτερα. Είκοσι χιλιάρικα είναι να ζήσουν οι συνάδελφοι μας όλοι. Κλείνω, κυρία Πρόεδρε και φεύγω αμέσως και θα σας έχω αφήσει το Βήμα ελεύθερο και βεβαίως θα έχω κάνει και την υποχρέωσή μου απέναντι στον συνάδελφο, τον κ. Δελή, που του έφαγα τη σειρά, μου την παραχώρησε. Η γλώσσα του σώματος. Έχετε παρατηρήσει τον κ. Μητσοτάκη όταν έρχεται σε επαφή με δημοσιογράφους που δεν είναι Έλληνες; Δηλαδή με δημοσιογράφους που δεν είναι ούτε αιχμάλωτοι μεγάλων συμφερόντων, είτε χρηματίζονται είτε είναι συνεταίροι του; Τον έχετε παρατηρήσει; Είναι ενδεικτική. Είναι εκπληκτική. Εμένα μου θυμίζει προσωπικά την εμβληματική ταινία του Βιμ Βέντερς «Η αγωνία του τερματοφύλακα πριν από το πέναλτι». Είναι μια ταινία του '69, εκπληκτική ταινία. Είναι παραβολή. Δεν μιλάει για έναν τερματοφύλακα, για κανένα πέναλτι. Ωστόσο ο τίτλος είναι ακριβώς η αίσθηση που αποκομίζει κανείς από το δόλιο αυτόν Πρωθυπουργό, ο οποίος τι κάνει; Μικραίνει, σμικρύνεται, απορροφάται από τον εαυτό του, καθώς ξέρει τι τον περιμένει. Τον περιμένει όχι πληρωμένη ερώτηση και όχι ερώτηση στην οποία του έχουν δώσει μισή ώρα πριν για να ξέρει τι θα απαντήσει. Μικραίνει, εξαφανίζεται και θυμίζει το άλλο μεγάλο δόγμα, κυρία Πρόεδρε, του στρατού, αυτό που όλοι όσοι υπηρετήσαμε το ξέρουμε καλά, «προσπάθησε να μην υπάρχεις, εξαφάνισε τον εαυτό σου, αλλιώς θα τρως συνέχεια βάρδιες και αγγαρείες». Γίνεται τέτοιος ο Πρωθυπουργός, λοιπόν, συστέλλεται, σμικρύνεται, σαν να επιδιώκει να μην γίνει αντιληπτή η ύπαρξή του στον χώρο. Ξέρετε τι τον ρώτησε -και κλείνω με αυτό, κυρία Πρόεδρε- αμέσως μετά την υπέροχη συνέντευξη που είχε δώσει ο κ. Μητσοτάκης; Καλά δεν συζητώ για την Ολλανδή δημοσιογράφο. Της πετροβολήσανε το κεφάλι διάφοροι τραμπούκοι και σηκώθηκε και έφυγε. Έδινε επιχειρήματα -θυμίζω- για την Ελλάδα. Έλεγε: «Γιατί λέτε ψέματα ότι δεν κάνετε επαναπροωθήσεις και δεν καταγγέλλετε τους δήμιούς σας, τους ευρωπαίους στις Βρυξέλλες που σας αναγκάζουν να κάνετε»; Και αντί να το αρπάξει ο Πρωθυπουργός και να πει «ναι, το λέτε και εσείς, η Ολλανδή, η δημοσιογράφος, μας αναγκάζουν» είπε «όχι, είστε εχθρός της Ελλάδας», γιατί του είπε «πείτε την αλήθεια, ότι δεν είναι στο χέρι σας να μην κάνετε επαναπροωθήσεις». Αυτός, λοιπόν, ο Κυριάκος Μητσοτάκης μετά την περίφημη συνέντευξη στο BBC, που βέβαια δεν χρηματίζετε κανείς στο BBC, όποιος και αν το έχει πάρει, έδωσε, κυρία Πρόεδρε και την εκπληκτική συνέντευξη του στο CNN όπου η δημοσιογράφος βέβαια του είπε τα αυτονόητα, αυτά που ξέρουν και οι πέτρες σε όλη την Ευρώπη, ότι είμαστε ουραγοί σε θανάτους, ότι σε σχέση με τον πληθυσμό μας είμαστε η χειρότερη χώρα στην Ευρωπαϊκή Ένωση μετά τη Ρουμανία. Η μόνη χώρα που μας περνάει πρέπει να είναι η Ρουμανία. Μέχρι τον Γενάρη θα τους περάσουμε κι αυτούς. Όταν τον ρώτησα αυτό πραγματικά ο κ. Μητσοτάκης ακολούθησε ακριβώς την αγωνία του τερματοφύλακα πριν από το πέναλτι. Σμίκρυνε, σμίκρυνε, σμίκρυνε, εξαφανίστηκε, άρχισε να σκέφτεται «τώρα ποιος σύμβουλος άφησε αυτή να μου κάνει αυτή την ανοίκεια ερώτηση». Μετά συνειδητοποίησε ότι δεν είναι στο Μαξίμου, ότι είναι στο CNN και σκέφτηκε «έχω ξεχάσει πώς είναι η δημοκρατία με ελευθεροτυπία τόσα χρόνια που την καταστέλλω συστηματικά στην πατρίδα μου». Σας ευχαριστώ πολύ για τον χρόνο σας.
Και εγώ σας ευχαριστώ, κύριε συνάδελφε. Και τον λόγο τώρα έχει ο κ. Δελής από το Κομμουνιστικό Κόμμα Ελλάδας.
Ευχαριστώ πολύ, κυρία Πρόεδρε. Νομοσχέδιο για τον εθελοντισμό, λοιπόν, αλλά πρώτα ας δούμε λιγάκι τον ορισμό του. Ο εθελοντισμός αποτελεί μια κοινωνική αξία, η οποία χαρακτηρίζεται τόσο από τη θέληση για προσφορά όσο και από την ανιδιοτέλεια, την απουσία δηλαδή προσδοκίας για οποιοδήποτε όφελος, ηθικό ή υλικό. Και αυτή η διάθεση για προσφορά στο κοινωνικό σύνολο υπάρχει και εκδηλώνεται στους εργαζόμενους και στη νέα γενιά, γιατί πολύ απλά για τους περισσότερους από αυτούς δεν το βαστάει η καρδιά τους να βλέπουν παντού γύρω τους τη φτώχεια, τις ανισότητες και τις αδικίες να μεγαλώνουν. Δεν πρέπει, βεβαίως, να ξεχνάμε, ταυτόχρονα, ότι και αυτή η ίδια η συμμετοχή στην ταξική πάλη, στα σωματεία και στους μαζικούς φορείς, εθελοντικά γίνεται και βεβαίως, συνειδητά, με σκοπό τη βελτίωση της ζωής του λαού σε αυτή την ανειρήνευτη πάλη για την κατάργηση της εκμετάλλευσης ανθρώπου από άνθρωπο. Εδώ, όμως, προκύπτει το εξής ερώτημα: Άραγε, σε μία ταξική κοινωνία, που μια εκμεταλλεύτρια τάξη ζει σε βάρος των υπολοίπων, ο όρος «κοινωνικό σύνολο» στέκει; Ή θα έστεκε μόνο, αν τον παραγόμενο πλούτο τον καρπωνόταν το σύνολο πραγματικά της κοινωνίας και εφόσον, βεβαίως, η όποια ανάπτυξη ήταν υπέρ του λαού και όχι σε όφελος των κερδών των λίγων; Κάτι τέτοιο, όμως, ως γνωστόν, δεν υπάρχει, γιατί πολύ απλά το κοινωνικό σύνολο, η κοινωνία των πολιτών σε μια ταξική κοινωνία είναι βαθιά διαιρεμένη σε τάξεις, οι οποίες έχουν και ασυμβίβαστες αντιθέσεις και εντελώς αντίθετα συμφέροντα. Ίσως, αντί για κοινωνία των «πολιτών» με όμικρον και γιώτα, θα ταίριαζε περισσότερο στη συγκεκριμένη περίπτωση και στην κοινωνία όπου ζούμε η κοινωνία των «πωλητών» με ωμέγα και ήτα. Συνεπώς να γιατί άλλο νόημα δίνει στον εθελοντισμό η άρχουσα τάξη και οι κυβερνήσεις της μαζί με την Ευρωπαϊκή Ένωση και άλλο νόημα, τελείως διαφορετικό, δίνει η εργατική τάξη και τα λαϊκά στρώματα. Και αν για την εργατική τάξη και τα λαϊκά στρώματα αυτό το νόημα του εθελοντισμού εκφράζεται στη δική τους ταξική αλληλεγγύη και συμπαράσταση, για την άρχουσα, την αστική τάξη, την Ευρωπαϊκή Ένωση, τις κυβερνήσεις τους ο εθελοντισμός αξιοποιείται κατ' αρχάς, ώστε να αμβλύνονται ορισμένες κραυγαλέες κοινωνικές αντιθέσεις και να μπαλώνονται -όπως όπως, είναι αλήθεια- στοιχειώδεις κοινωνικές ανάγκες, προκειμένου να αποτρέπονται όσο είναι δυνατόν η ακραία εξαθλίωση, οι κοινωνικές εντάσεις, όπως λέτε και ο πλήρης εκβαρβαρισμός της κοινωνίας. Η αστική, όμως, αντίληψη περί εθελοντισμού δεν περιορίζεται μονάχα σε αυτό, επεκτείνεται και στην οικονομική αξία-σημασία του εθελοντισμού, καθώς αυτός θεωρείται ως ο τρίτος τομέας της οικονομίας, η λεγόμενη «κοινωνική οικονομία», η οποία παρέχει υλικά αγαθά και υπηρεσίες, τα οποία «αδυνατούν» -σε εισαγωγικά, βεβαίως, αυτό, δεν θέλουν- να προσφέρουν ούτε το κράτος ούτε η λεγόμενη «ελεύθερη αγορά». Σύμφωνα, μάλιστα, με μια έκθεση του Πανεπιστημίου «Johns Hopkins», με τον τίτλο: «Μέτρηση της Κοινωνίας των Πολιτών και του Εθελοντισμού», ο τομέας των λεγόμενων «μη κερδοσκοπικών ιδρυμάτων» συμβάλλει στο Ακαθάριστο Εγχώριο Προϊόν σε πολλές από τις ανεπτυγμένες καπιταλιστικές χώρες ακόμα και μέχρι το 7% του ΑΕΠ τους. Μέσω του εθελοντισμού επιπλέον προάγεται, επίσης, και η απασχoλησιμότητα και η κοινωνική ένταξη, όπως αναφέρει σε επίσημό της έγγραφο η ίδια η Κομισιόν. Ακούστε τι γράφει: «Ο εθελοντισμός…» -λέει η Κομισιόν- «…παίζει σημαντικό ρόλο στην απόκτηση δεξιοτήτων και στη βελτίωση της απασχολησιμότητας του εθελοντή. Οι εθελοντές αποκτούν ευρύτατο φάσμα δεξιοτήτων και ικανοτήτων. Οι εθελοντικές δραστηριότητες παρέχουν πολύτιμη άτυπη εμπειρία μάθησης, η οποία καθιστά ικανούς τους νέους να αποκτούν δεξιότητες και διευκολύνει τη μετάβασή τους από την εκπαίδευση στην απασχόληση. Ο εθελοντισμός αποτελεί, επίσης, μέσο διά βίου μάθησης» καταλήγει η Κομισιόν. Τι μας λέει, δηλαδή, η Ευρωπαϊκή Ένωση; Τελείωσες το σχολείο, το ΙΕΚ, το ΤΕΙ, το πανεπιστήμιο και δεν έχεις δουλειά; Κανείς δεν σε προσλαμβάνει επειδή δεν έχεις πρακτική εμπειρία; Η λύση που σου προτείνει η Ευρωπαϊκή Ένωση είναι να εργαστείς για ένα διάστημα απλήρωτος και αυτό μπορεί -μπορεί- να λειτουργήσει προς όφελός σου. Αυτό λέει η Ευρωπαϊκή Ένωση και αυτό γίνεται. Και στην πατρίδα μας, φυσικά, η πολιτική του εθελοντισμού αναπτύσσεται -αλίμονο- με σχετικά γοργούς ρυθμούς και είναι αρκετές οι πρωτοβουλίες από επιχειρηματικούς ομίλους για την οργάνωσή του. Αυτοί, λοιπόν, δημιουργούν δομές εθελοντισμού, οι οποίες προωθούνται μέσα από την Ευρωπαϊκή Ένωση, οργανισμούς, περιφέρειες, δήμους, εκκλησίες, μη κυβερνητικές οργανώσεις, ακόμα και τις ίδιες τις καπιταλιστικές επιχειρήσεις. Σε αρκετές, μάλιστα, χώρες της Ευρωπαϊκής Ένωσης, παραδείγματος χάριν, -στην Ελλάδα όχι και τόσο είναι αλήθεια- έχουν δημιουργηθεί μέχρι και τράπεζες χρόνου, όπου κάποιος προσφέρεται, για παράδειγμα, να βάψει το σπίτι κάποιου και σε αντάλλαγμα αυτός θα του προσέχει τα παιδιά ή κάποιος άλλος για ορισμένες ώρες. Ξέρετε, όμως; Άλλο πράγμα είναι το βάψιμο του σπιτιού και άλλο είναι η αλληλεγγύη και η έμπρακτη υποστήριξη ανάμεσα στους εργαζόμενους και άλλο τα θέματα -λέμε τώρα- της υγείας και της πρόνοιας, που είναι εξαιρετικά σοβαρά, διότι δεν μπορεί να επαφίεται η ζωή και η υγεία των ανθρώπων του μόχθου στην εθελοντική διάθεση κάποιων ατόμων ούτε στη φιλανθρωπική φιγούρα των επιχειρηματικών ομίλων. Η υγεία οφείλει να είναι καθολικό δικαίωμα και αποκλειστική υποχρέωση του κράτους. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό το πολύ. Είναι δυνατόν το εμβόλιο της φυματίωσης, παραδείγματος χάριν, το μαντού, για τα πρωτάκια του δημοτικού να ανατίθεται σε ΜΚΟ και όπου φτάσει; Ούτε αυτό να μη ζητάμε από το κράτος, κύριε εισηγητά της Κυβέρνησης; Τότε γιατί πληρώνουμε τους φόρους; Όπως βλέπουμε, λοιπόν, ο εθελοντισμός που προωθεί το αστικό σύστημα είναι πολυδιάστατος, πολυσήμαντος και αυτό εξηγεί και τη σημερινή, βεβαίως, νομοθετική παρέμβαση της Κυβέρνησης, όπως και των προηγούμενων κυβερνήσεων πάντα στους ίδιους εκείνους άξονες που θέτει η Ευρωπαϊκή Ένωση και που είναι, βεβαίως, τα άμεσα, αλλά και τα μακροπρόθεσμα συμφέροντα των καπιταλιστών. Πρόκειται για ιδεολογικό και πολιτικό μηχανισμό ενσωμάτωσης ή και αδρανοποίησης τμημάτων των εργαζομένων και των ανέργων, βάζει εμπόδια στην ίδια τη ριζοσπαστικοποίηση, την ταξική συνειδητοποίηση, συγκαλύπτει τις πραγματικές αιτίες εκδήλωσης των φαινομένων κοινωνικής εξαθλίωσης και δημιουργεί εκείνη την προσμονή ότι κάτι καλύτερο τάχα μπορεί να έρθει μέσα σε αυτή την καπιταλιστική ζούγκλα. Και, βεβαίως, αποτελεί τροχοπέδη αντικειμενικά στην ανάπτυξη της ταξικής αλληλεγγύης με περιεχόμενο, βεβαίως, την αλλαγή του τρόπου παραγωγής. Στον καπιταλισμό η εθελοντική εργασία δεν είναι έκφραση ταξικής αλληλεγγύης, δεν την καρπώνεται ο λαός, δεν είναι τίποτα άλλο παρά απλήρωτη δουλειά, που σε τελευταία ανάλυση με τον έναν ή τον άλλο τρόπο τα οφέλη της τα καρπώνονται οι μεγάλοι επιχειρηματικοί όμιλοι και το αστικό κράτος ως εκφραστής των δικών τους συλλογικών συμφερόντων. Όταν μιλάμε για εθελοντισμό, αφορά, επίσης, σε μια απλήρωτη εργασία συνήθως σε κοινωνικές υπηρεσίες που το κράτος θα έπρεπε να τις παρέχει αποκλειστικά και δωρεάν λέμε εμείς, με δεδομένο ότι εισπράττει ένα σωρό φόρους. Και έτσι ο εθελοντισμός συμβάλλει, έτσι ώστε το αστικό κράτος να μειώνει συνεχώς τον δικό του προϋπολογισμό για αυτούς τους τομείς και να αυξάνει το μερίδιο εκείνο που δίνει στους κεφαλαιοκράτες. Άλλωστε, για να μη λέμε και πολλά, ακόμα και αυτά τα ίδια τα εθελοντικά προγράμματα της Ευρωπαϊκής Ένωσης χρηματοδοτούνται από χρήματα των ίδιων των εργαζομένων των χωρών-μελών και την ίδια ώρα υλοποιούνται από εθελοντές εργαζόμενους που δεν πληρώνονται για αυτή τη δουλειά τους.
Πρέπει να κλείσετε, κύριε συνάδελφε.
Κλείνω, κυρία Πρόεδρε. Ο εθελοντισμός που οργανώνεται, συνεπώς, από τα μονοπώλια και τις ιμπεριαλιστικές ενώσεις είναι σε όφελος της κυρίαρχης τάξης. Αντίθετα, η αλληλεγγύη μεταξύ των εργαζομένων, η αλληλοβοήθειά τους και η συμπαράσταση σε συνδυασμό με εκείνη την αγωνιστική στάση ζωής είναι τα γνήσια ιδανικά των λαϊκών στρωμάτων, είναι αυτό που έγινε στη βόρεια Εύβοια από τον ίδιο τον λαό της πριν αρκετές εβδομάδες, που μπροστά στην κρατική ολιγωρία ο λαός της βόρειας Εύβοιας οργανώθηκε, πάλεψε, έσωσε ό,τι μπορούσε να σωθεί και συλλογικά διεκδικεί το δίκιο του, αποδεικνύοντας τελικά ότι μόνο ο λαός μπορεί να σώσει τον λαό. Συμπερασματικά, η ανιδιοτελής προσφορά -εκεί καταλήγει το συμπέρασμα- την πλήρη έκφρασή της τη βρίσκει μόνο σε μια κοινωνία όπου τον πλούτο που παράγεται θα τον καρπώνονται αυτοί που τον παράγουν και ότι η εργασία θα είναι έτσι οργανωμένη, ώστε να υπηρετεί τις λαϊκές ανάγκες και να προχωρά το σύνολο της κοινωνίας. Ευχαριστώ.
Και εγώ σας ευχαριστώ, κύριε συνάδελφε. Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.
Κυρίες και κύριοι συνάδελφοι, σε ένα νομοσχέδιο, που κατά κοινή ομολογία έχει ένα ιδιαίτερο ενδιαφέρον, η συντριπτική πλειοψηφία των πλευρών των πτερύγων της Βουλής από τα κόμματα της Αντιπολίτευσης όσων προηγήθηκαν πριν από εμένα μίλησαν για πράγματα τα οποία έχουν ξεφύγει τελείως από το περιεχόμενο για το οποίο είμαστε σήμερα εδώ να συζητήσουμε, για το νομοσχέδιο. Από το πρωί που διεξάγεται αυτή η συζήτηση έχω ακούσει να μιλάνε για την ανεργία, συζήτηση που αφορά τις αυξήσεις των καυσίμων, συζήτηση που αφορά την πανδημία, τοποθετήσεις ακόμη-ακόμη για μονοπώλια, συζήτηση η οποία έχει να κάνει με τα ζητήματα που αφορούν τον μαρξισμό και τον καπιταλισμό. Αυτά ακούσαμε λίγο πριν, μέχρι ακόμη και για τον τρόπο που τοποθετείται ο Πρωθυπουργός στις συνεντεύξεις του. Για τι τώρα; Για ένα νομοσχέδιο, το οποίο φέρει τον τίτλο: «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των οργανώσεων της Κοινωνίας των Πολιτών και άλλες διατάξεις». Αυτό είναι το νομοσχέδιό μας. Εδώ πρέπει να τοποθετηθούμε. Υπήρξαν, όμως, και τοποθετήσεις, οι οποίες πρέπει να πω ότι στη βάση του βαθύ προβληματισμού σε ποια σημεία συμφωνούμε και πού διαφωνούμε, νομίζω ότι εδώ υπήρξε σύγκλιση. Εγώ, από ότι κατάλαβα, συμφωνούμε στα μεγάλα. Συμφωνούμε, πρώτον, ότι ο εθελοντισμός είναι κάτι πάρα πολύ σημαντικό και ωφέλιμο. Συμφωνούμε, δεύτερον, ότι οι οργανώσεις εθελοντισμού είναι, επίσης, πολύ σημαντικές και έχουν κάνει ένα πολύ σημαντικό έργο όλα αυτά τα χρόνια. Εκεί που υπάρχει το ζήτημα, το ουσιαστικό πρόβλημα είναι αν συμφωνούμε ή όχι με την υφιστάμενη κατάσταση λειτουργίας των οργανισμών εθελοντισμού, είμαστε ευχαριστημένοι ή όχι. Και εδώ έρχεται να απαντήσει το νομοσχέδιο. Άκουσα πριν τον κ. Μυλωνάκη εκ μέρους της Ελληνικής Λύσης στην αξιολόγηση που έκανε και στην κριτική για τη λειτουργία των οργανώσεων εθελοντισμού, ΚΟ παλιότερα, με την καινούργια ονομασία τώρα Οργανώσεις Κοινωνίας των Πολιτών. Συμφωνώ απόλυτα μαζί του. Υπήρχε ένα αχαρτογράφητο πέλαγος, ένα αχαρτογράφητο, κατακερματισμένο πλαίσιο λειτουργίας των οργανώσεων. Δεν ήταν πουθενά καταγεγραμμένες, ήταν διάσπαρτες. Δεύτερον, ήταν αμφιλεγόμενη η λειτουργία τους. Πολλοί τις αμφισβητούσαν όσον αφορά τον σκοπό που επιδίωκαν, δηλαδή αν τελικά το μη κερδοσκοπικού γινόταν κερδοσκοπικού. Κύριε Μυλωνάκη, είπα ότι στο κομμάτι της κριτικής που ασκήσατε για τις μη κυβερνητικές οργανώσεις είμαι σύμφωνος και ακριβώς αυτό έρχεται να καλύψει σήμερα το νομοσχέδιο. Ήταν το ζήτημα της διαφάνειας της λειτουργίας των μη κυβερνητικών οργανώσεων και σε όλο αυτό το σύμπλεγμα έρχεται σήμερα το νομοσχέδιο να απαντήσει παρεμβατικά, χωρίς να πούμε ότι λύνονται τα προβλήματα, σε κάτι το οποίο συμφωνούμε επί της αρχής, υπέρ του εθελοντισμού, υπέρ των οργανώσεων εθελοντισμού, αλλά να φέρουμε περισσότερη διαφάνεια, περισσότερη ελκυστικότητα στις οργανώσεις αυτές, περισσότερο έλεγχο σε οργανώσεις που ειπώθηκε από κάποιους Βουλευτές και συμφωνώ ότι όταν χρηματοδοτείσαι από το κράτος πρέπει να αξιολογείσαι κιόλας για πού πάνε αυτά τα χρήματα και κάποιος να σε ελέγχει. Αυτά κάνει σήμερα το νομοσχέδιο, κυρίες και κύριοι συνάδελφοι. Ουσιαστικά επιδιώκει μεγαλύτερη διαφάνεια. Νομίζω ότι εδώ δεν μπορεί κάποιος να διαφωνήσει και με το περιεχόμενο του νομοσχεδίου, αλλά και με την επιδίωξη που πρέπει να έχουν αυτές οι οργανώσεις και όλοι μας που πρέπει να επιδιώκουμε τη διαφάνεια όταν χρηματοδοτούνται από τον κρατικό προϋπολογισμό. Επίσης, επιδιώκει λογοδοσία και περιφρούρηση του δημοσίου χρήματος. Μέχρι σήμερα η κριτική που γινόταν και όχι από όλους, αλλά τουλάχιστον από εκεί που γινόταν για τις μη κυβερνητικές οργανώσεις, ήταν ακριβώς αυτό το στοιχείο. Το διαβάζαμε στον Τύπο, το συζητούσαμε εδώ μέσα στη Βουλή. Το έκαναν κυρίαρχο θέμα πολλοί Βουλευτές το πώς λειτουργούν αυτές τις μη κυβερνητικές οργανώσεις και αν θα πρέπει να υπάρξει πλαίσιο που θα τις οργανώνει και στην αποτελεσματικότητά τους και στην ελκυστικότητά τους και στη διαφάνεια της διαφύλαξης του δημοσίου χρήματος. Αυτό ακριβώς κάνουμε. Εγώ δεν καταλαβαίνω τώρα αφού συμφωνούμε σε αυτά γιατί διαφωνούμε; Άκουσα την κριτική όσον αφορά τα ζητήματα τα οποία αφορούν ότι κάνει περισσότερο γραφειοκρατικό το πλαίσιο των οργανώσεων αυτών, ότι θα δυσκολεύονται στη λειτουργία τους, ότι αυτό δεν τις εξυπηρετεί στο τέλος της διαδικασίας. Για να δούμε τι κάνουμε. Πολύ απλά υπήρχαν εννιά δυνατότητες οργανώσεων αυτών των μη κυβερνητικών οργανώσεων και σήμερα αυτές τις εννέα τις μετατρέπουμε σε δύο. Δύο μητρώα σχηματίζονται, ένα με ένα κριτήριο οικονομικό στο οποίο μπορούν να μπαίνουν πολύ εύκολα όλες κι ένα δεύτερο με χρηματοδότηση από 50.000 ευρώ και πάνω από τον κρατικό προϋπολογισμό, οι οποίες οργανώνονται σε μια άλλη βάση. Άρα απλουστεύουμε και συγκεκριμενοποιούμε το όλο πλαίσιο. Το κάνουμε πιο συγκροτημένο, πιο συγκεκριμένο. Τι κάνουμε τώρα; Τι λέει το νομοσχέδιο; Και εκεί είναι που υπάρχει διαφωνία από την πλευρά του ΣΥΡΙΖΑ κυρίως, στο ζήτημα της γραφειοκρατίας που εισάγεται με το νομοσχέδιο και θα κάνει πιο δύσκολη τη ζωή των νέων Οργανώσεων της Κοινωνίας των Πολιτών. Λέμε, λοιπόν: Οργανώσεις οι οποίες χρηματοδοτούνται με ένα ποσό κάτω από 50.000 ετησίως είναι υποχρεωμένες να έχουν συστατική επιστολή, το καταστατικό τους -αυτονόητο-, τον αριθμό φορολογικού μητρώου, χρηματοοικονομική κατάσταση της τελευταίας χρήσης, υπεύθυνη δήλωση που να πληροί την ανεξαρτησία των συμβάσεων και έναν κατάλογο των οργάνων της διοίκησης για να ενταχθούν στο πολύ απλό μητρώο των εθελοντικών οργανώσεων. Διαφωνεί κανείς σε αυτό; Πού είναι το δύσκολο; Πού είναι το γραφειοκρατικό; Αυτό ήταν το πρώτο ηλεκτρονικό μητρώο. Πάμε στο δεύτερο. Τι λέει το δεύτερο επίπεδο; Είναι οι εθελοντικές οργανώσεις οι οποίες θα έχουν έσοδα περισσότερα από 50.000 ευρώ ετησίως. Τι ζητάμε από αυτές; Ζητάμε: Πρώτον, έκθεση ορκωτού λογιστή για να ενταχθεί σε αυτό το μητρώο της τελευταίας χρήσης και των δύο προηγούμενων χρήσεων, για να δούμε και το παρελθόν αυτών των οργανώσεων και πώς λειτουργούσαν. Ποιος θα κάνει τον έλεγχο; Ο αδιαμφισβήτητου κύρους ο ορκωτός ελεγκτής ο οποίος θα βάλει τη σφραγίδα του και την υπογραφή του κάτω από τη χρηματοοικονομική κατάσταση των οργανώσεων αυτών. Δηλαδή θα μας δείξει ποια ήταν αυτή η μη κυβερνητική οργάνωση στο παρελθόν ή η οργάνωση εθελοντισμού και πώς λειτούργησε τα τρία χρόνια, πού πήγαν τα λεφτά που πήρε, πώς τα απέδωσε, πού τα δαπάνησε. Είναι κακό αυτό; Είναι ή όχι υπέρ της διαφάνειας; Και με τι πλαίσιο ελέγχου θα κινηθεί ο ορκωτός ελεγκτής; Με τον ν.4449/2017 που είναι στα καθήκοντα του ορκωτού ελεγκτή. Δεν αλλάζουμε τίποτα. Δεν κάνουμε κάποια διαφορετική διαδικασία. Είναι αυτό το οποίο προβλέπεται από τον νόμο του 2017 στο πλαίσιο λειτουργίας των ορκωτών ελεγκτών. Είναι κανείς που μπορεί να διαφωνήσει με αυτό; Δεύτερον, ζητάμε -το είπα πριν- χρηματοοικονομικές καταστάσεις για να ελέγξουμε το πρόσφατο παρελθόν των δύο προηγούμενων ετών, να δούμε τη συμπεριφορά δηλαδή, πώς λειτούργησε χρηματοοικονομικά αυτή η εθελοντική οργάνωση. Ζητάμε και τα δύο αυτονόητα πράγματα. Ζητάμε, πρώτον, φορολογική ενημερότητα και δεύτερον, ασφαλιστική ενημερότητα. Διαφωνεί κανείς ότι θα πρέπει αυτές οι οργανώσεις στο τυπικό, αλλά και ουσιαστικό κομμάτι, να είναι ασφαλιστικά και φορολογικά ενήμερες; Αυτό δημιουργεί τροχοπέδη και δημιουργεί γραφειοκρατία; Πρέπει να τα πληρούν; Βεβαίως πρέπει να τα πληρούν. Τη στιγμή που παίρνουν χρήματα από το κράτος, δεν πρέπει να υπάρχει λογοδοσία στη βάση της διαφάνειας που θέλουμε όλοι για το πού πάνε αυτά τα χρήματα; Νομίζω ότι σε αυτά, κύριε Μυλωνάκη, τουλάχιστον θα συμφωνήσετε, στη λογοδοσία και στη διαφάνεια που πρέπει να διέπει όλο αυτό το πλαίσιο λειτουργίας των οργανώσεων. Αυτό κάνουμε! Εμείς αναπτύξαμε ένα καλό νομοσχέδιο το οποίο έρχεται να εξορθολογίσει και να βάλει σε μια σωστή οργανωτική πλευρά όλο αυτό το περιβάλλον που μέχρι τώρα αμφισβητούσαμε όλοι και είχαμε απορίες για τη λειτουργία τους. Το βάζει σε ένα πλαίσιο λειτουργίας πλέον με διαφάνεια και λογοδοσία. Το ανοίξαμε και μιλήσαμε επί παντός επιστητού. Αυτό το νομοσχέδιο. Ή το ψηφίζουμε και συμφωνούμε με αυτά ή δεν συμφωνούμε. Άκουσα και από την πλευρά του ΚΚΕ το ζήτημα ένταξης των εθελοντών στην «ΕΡΓΑΝΗ». Περιττό να σας πω την ωφελιμότητα και τη χρησιμότητα της «ΕΡΓΑΝΗΣ» από το 2013 μέχρι σήμερα, που εδώ δεν διαφωνεί κανένας. Όμως, πείτε μου ένα στοιχείο που μπορεί να χαρακτηριστεί κάποιος ως εθελοντής σήμερα. Δεν νομίζω ότι είναι εύκολο. Χωρίς να έχω ιδιαίτερη γνώση, αλλά νομίζω ότι αν κάποιος ήθελε να αυτοπροσδιοριστεί ως εθελοντής, να καταγραφεί και να έχει μία βεβαίωση του εθελοντή, δεν ήταν κάτι εύκολο. Σήμερα που έχουμε τη δυνατότητα αυτού του πολύτιμου εργαλείου «ΕΡΓΑΝΗ» να τον κατατάξουμε μέσα σε ένα πλαίσιο το οποίο είναι ηλεκτρονικά αδιαμφισβήτητο και με απόλυτη διαφάνεια θα καταγράφονται οι εθελοντές, νομίζω ότι είναι υπέρ του εθελοντισμού αυτό, διότι εύκολα αύριο μπορεί να είναι μια προσβασιμότητα και να ζητήσει μία βεβαίωση ότι είναι εθελοντής και να έχουμε ένα πλαίσιο κανόνων για το ποιοι είναι οι εθελοντές πραγματικά. Μπήκε το ερώτημα εάν θα είναι άνεργοι ή δεν θα είναι. Μα είναι δυνατόν; Προσμετρώνται οι εθελοντές στην ανεργία ή όχι; Μπαίνει τέτοιο ζήτημα; Η ανεργία έχει ένα πλαίσιο αξιολόγησης από την ΕΛΣΤΑΤ με βάση την οποία τη μετράμε και η ροή της μισθωτής απασχόλησης είναι ένα άλλο πλαίσιο. Καμμία σχέση δεν έχει η καταγραφή των εθελοντών στην «ΕΡΓΑΝΗ» με την ανεργία. Μα καμμία σχέση! Γιατί πάμε να παραποιήσουμε τα πράγματα; Και άκουσα ακόμη και το άλλο περί ένταξής τους στη πλήρη κάλυψη ασφαλιστικών εισφορών. Επιτρέψτε μου, αλλά αυτά δεν μπορούν να γίνουν! Δηλαδή όποιος είναι εθελοντής την επόμενη μέρα θα του καλύπτουμε και όλες τις ασφαλιστικές εισφορές; Μιλάμε για εκατοντάδες εκατομμύρια! Αυτό είναι καινούργιο ασφαλιστικό το οποίο δεν μπορεί κανείς να το δεχθεί ούτε καν ως αστείο. Ο εθελοντής είναι εθελοντής. Προσφέρει τις υπηρεσίες του για το κοινό καλό που συμφωνούμε όλοι και χαίρομαι πάρα πολύ που η πλευρά του ΣΥΡΙΖΑ -και αυτό το άκουσα- είναι υπέρ του εθελοντισμού. Είμαστε όλοι υπέρ του εθελοντισμού. Και άκουσα και την παρατήρηση ότι έχουμε ένα δυσανάλογο πλαίσιο μεταξύ οργανώσεων εθελοντισμού και ατόμων στο εθελοντισμό. Πρέπει να το δούμε αυτό το ζήτημα. Πρέπει να το δει ο Υπουργός Εσωτερικών. Και μπράβο και στον κ. Πέτσα και στον κ. Βορίδη που φέρανε το συγκεκριμένο νομοσχέδιο. Νομίζω ότι είναι ένα νομοσχέδιο -και μπορούμε να συμφωνήσουμε πέρα από τις επιμέρους διαφορές- που βάζει όρους διαφάνειας, λογοδοσίας σε ένα ζήτημα που μέχρι σήμερα έμπαινε ως μαύρο στίγμα στη λειτουργία αυτών των οργανώσεων. Δεν μπορούμε να το αρνηθούμε. Ευχαριστώ πολύ.
Κυρία Πρόεδρε, μπορώ να έχω τον λόγο;
Για ποιον λόγο, κύριε συνάδελφε;
Ο κ. Βρούτσης μίλησε προσωπικά για μένα. Αναφέρθηκε σε μένα.
Επί προσωπικού θέλετε δηλαδή;
Ναι, ένα λεπτό επί προσωπικού.
Σχήμα λόγου ήταν, όχι προσωπικό.
Μάλλον ο κ. Βρούτσης δεν κατάλαβε. Αυτό το οποίο κάνει η Νέα Δημοκρατία με αυτό το νομοσχέδιο είναι: Πρώτον, νομιμοποιεί τη χρηματοδότηση των μη κυβερνητικών οργανώσεων. Αλλάζει τις λέξεις νομίζοντας ότι θα κοροϊδέψει τον κόσμο. Δεύτερον, απαλλάσσει από φόρους τις ίδιες. Και επειδή είπα για την «ΕΡΓΑΝΗ», δεν συμφωνούμε βεβαίως, γιατί γράφονται σαν εθελοντές, κύριε Βρούτση. Εσείς ήσασταν στο Υπουργείο Εργασίας καιρό. Δηλαδή, ούτε εργαζόμενοι ούτε άνεργοι. Άρα, λοιπόν, η ανεργία που έχουν αυτοί οι άνθρωποι σαν εθελοντές που πάνε και βοηθάνε, δεν εγγράφονται σαν άνεργοι, επομένως μειώνεται και η ανεργία. Με αυτό τον τρόπο προσπαθείτε να μειώσετε την ανεργία. Σας ευχαριστώ.
Έχετε μισό λεπτό, κύριε Βρούτση και κλείνουμε.
Μισό λεπτό, το οφείλω στον κ. Μυλωνάκη. Την ανεργία, κυρία Πρόεδρε, κύριε Μυλωνάκη, δεν τη μετράει η «ΕΡΓΑΝΗ». Την ανεργία τη μετράει η ΕΛΣΤΑΤ. Η «ΕΡΓΑΝΗ» μετράει τη μισθωτή απασχόληση. Έχει γίνει εδώ μια διαστρέβλωση της πραγματικότητας και μία σύγχυση. Εγώ το κατανοώ. Άλλο πράγμα κάνει η «ΕΡΓΑΝΗ» που μετράει τη ροή της μισθωτής απασχόλησης και άλλο η ΕΛΣΤΑΤ. Την ανεργία στη χώρα μας τη μετράμε με βάση τις ευρωπαϊκές νόρμες που είναι η EUROSTAT, που και εδώ στην Ελλάδα η ΕΛΣΤΑΤ εφαρμόζει ακριβώς το ίδιο πλαίσιο μέτρησης ανεργίας. Η ΕΛΣΤΑΤ τη μετράει και δεν έχει καμμία σχέση η καταχώρηση στην «ΕΡΓΑΝΗ» των εθελοντών.
Σας ευχαριστώ. Τον λόγο έχει τώρα η κ. Αλεξοπούλου από την Ελληνική Λύση.
Κυρίες και κύριοι συνάδελφοι, το παρόν νομοσχέδιο έρχεται σε μία κρίσιμη, θα έλεγα, συγκυρία κατά τη διάρκεια της πανδημίας. Θα ήταν, λοιπόν, πολύ ενδιαφέρον να δούμε ποια είναι η εφαρμογή του εθελοντισμού στην Ελλάδα στην εποχή της κρίσης, έπειτα από τόσα χρόνια μνημονίων και εν μέσω του κορωνοϊού και των μεταλλάξεών του. Σε αυτό ακριβώς το θέμα της εθελοντικής απασχόλησης θα ήθελα να αναφερθώ επισημαίνοντας ορισμένα σημαντικά, νομίζω, σημεία. Είπε, βέβαια, ο αρμόδιος κύριος Υπουργός πως η Ελλάδα είναι ανάμεσα στις χώρες με τη χαμηλότερη εθελοντική συμμετοχή και τη μικρότερη συνεισφορά του εθελοντισμού στο ΑΕΠ. Πρέπει να δούμε εν τάχει γιατί συμβαίνει αυτό, αλλά και αν το σχέδιο νόμου της Κυβέρνησης λύνει όντως το πρόβλημα που προωθεί πράγματι τον εθελοντισμό στην πατρίδα μας. Παραδοσιακά οι Έλληνες είμαστε ένας λαός που ρέπει ιστορικά προς τον εθελοντισμό, την αλληλεγγύη προς τον πλησίον. Θα έλεγε κανείς περισσότερο από πολλούς άλλους λαούς. Και όμως, σήμερα υπάρχει στην κοινωνία μας έντονα η καχυποψία ότι οι οργανώσεις της λεγόμενης κοινωνίας πολιτών, κάθε άλλο παρά τον πραγματικό εθελοντισμό υπηρετούν, κάτι που οπωσδήποτε είναι άδικο, γιατί κοντά στα ξερά καίγονται και τα χλωρά και έτσι δεν γνωρίζει κανείς πού τελειώνει η ανιδιοτέλεια και πού αρχίζει το συμφέρον. Όμως, το πρόβλημα δεν πρόκειται να επιλυθεί με το συγκεκριμένο σχέδιο νόμου, κάτι που σας επισήμανε από την πρώτη στιγμή η Ελληνική Λύση. Και ξέρετε γιατί; Διότι ξεκινάει στρεβλά. Αντί να δημιουργηθεί ένα ενιαίο εθνικό μητρώο για τις Οργανώσεις της Κοινωνίας των Πολιτών και να μπει επιτέλους μια τάξη, αντιθέτως έχουν συσταθεί πολλά επιμέρους μητρώα σε διάφορα Υπουργεία και με διαφορετικά κριτήρια το ένα από το άλλο, καθώς και διαφορετικά δικαιώματα και προϋποθέσεις. Κι αυτό επειδή υφίσταται αρχικά μια μείζονα προϋπόθεση, ότι μια οργάνωση για να εγγραφεί στο εθνικό μητρώο θα πρέπει να δραστηριοποιείται σε ένα από τα θεματικά πεδία που προβλέπει το νομοσχέδιο κάτι που, όμως, δεν συμβαίνει στην πράξη. Μιλάτε, κύριοι της Κυβέρνησης, για ψηφιακή επανάσταση. Όμως, βλέπουμε εκ των πραγμάτων ότι και πάλι δεν βελτιώνεται η παρούσα κατάσταση ούτε με το εν λόγω σχέδιο νόμου. Χρειαζόταν να κάνετε απλά κάτι άλλο. Σε ένα ενιαίο νομοθέτημα να ρυθμιστεί το ζήτημα κατά τρόπο συνεκτικό, δημιουργώντας στο Υπουργείο Εσωτερικών μια ηλεκτρονική βάση δεδομένων για όλες τις οργανώσεις. Επί του άρθρου 13 που περιγράφει τι συμπεριλαμβάνει η εθελοντική απασχόληση, έχω να κάνω μία πρώτη παρατήρηση. Πού είναι ο διαχωρισμός που σαφώς έπρεπε να γίνει της εθελοντικής προσφοράς αφ' ενός προς ιδιωτική οργάνωση και αφ' ετέρου προς κρατικούς φορείς; Ακόμα δεν θα έπρεπε να υπάρχει σαφής ορισμός τού τι ακριβώς αποτελεί εθελοντική απασχόληση; Επίσης, αναφέρεται ότι η εθελοντική απασχόληση δεν νοείται, παραδείγματος χάριν από συγγενείς πρώτου βαθμού. Αποκλείονται, δηλαδή, παιδιά ή αδέρφια από εθελοντικές δράσεις μόνο και μόνο εξαιτίας της στενής συγγένειας. Δεν αποσαφηνίζετε με ποιον τρόπο θα διαπιστώνεται σε περίπτωση ελέγχου αν κάποιος απασχολούμενος είναι πράγματι εθελοντής ή αδήλωτος εργαζόμενος, αλλά και τι προβλέπει ο νόμος να συμβεί σε περίπτωση που, ο μη γένοιτο, κάποιος τραυματιστεί εν ώρα εθελοντικής εργασίας. Ποιο είναι το πλαίσιο ασφάλισης; Στο άρθρο 14 που αφορά τις υποχρεώσεις και άλλες διατάξεις υπάρχει ήδη στην πρώτη παράγραφο ασάφεια στα περί κάλυψης των απασχολουμένων με την εργατική νομοθεσία. Είναι εθελοντισμός ή εξαρτημένη εργασία; Ασαφές. Κατά δε την παράγραφο 2α περί αναγγελίας των εθελοντών από τον φορέα στο πληροφοριακό σύστημα «ΕΡΓΑΝΗ», δεν θα έπρεπε να προβλέπεται τι θα συμβεί σε περίπτωση έκτακτης ανάγκης, όπως στις φυσικές καταστροφές; Γιατί σε αυτή την περίπτωση ο εθελοντής δεν θα προλαβαίνει φυσικά να καταγράφεται στο σύστημα, λόγω επείγουσας περίστασης. Στην παράγραφο 2γ, ποια είναι άραγε η βάση υπολογισμού των ιατροφαρμακευτικών δαπανών; Και εδώ έχουμε ασάφεια. Τέλος, στην παράγραφο 4, γιατί δεν υπάρχει πρόβλεψη για κάθε ελεύθερο επαγγελματία ή αυτοαπασχολούμενο, αλλά περιορίζεται μόνο σε ορισμένες ειδικότητες; Κυρίες και κύριοι συνάδελφοι, είναι κρίμα η χώρα μας να βρίσκεται πίσω στο θέμα του εθελοντισμού, αν θέλετε και για ιστορικούς λόγους. Ελάχιστοι γνωρίζουν ότι ο εθελοντισμός εμφανίστηκε για πρώτη φορά στην ελληνική σκέψη με τις αρχαίες αμφικτιονίες, οι οποίες είχαν καθαρά οικειοθελή χαρακτήρα και χωρίς αμοιβή στους συμμετέχοντες. Όμως, και πιο μετά στην περίοδο της τουρκοκρατίας, η Αγία Φιλοθέη, άνοιξε τον δρόμο για τον εθελοντισμό. Έχασε μάλιστα και τη ζωή της γι' αυτόν οικοδομώντας διάφορα φιλανθρωπικά ιδρύματα και νοσηλευτήρια. Και το 1821 τόσες και τόσες φιλανθρωπίες υπήρξαν από εύπορους Έλληνες του εξωτερικού προς τους βασανισμένους συμπατριώτες τους, ενώ η Μαντώ Μαυρογένους διέθεσε όλη της την περιουσία για τον αγώνα. Όλα αυτά εθελοντισμός είναι. Δυστυχώς το νομοσχέδιο δεν λύνει κανένα πρόβλημα από τα υφιστάμενα, αντιθέτως τα συντηρεί και τα διαιωνίζει. Κι ενώ θα μπορούσε η Κυβέρνηση απλούστατα να ενοποιήσει σε ένα ενιαίο πλαίσιο τις παλιές περί εθελοντισμού αναφορές, όπως του ν.3013/2002 περί πολιτικής προστασίας ή του ν.3536/2007 περί ανεξάρτητων αρχών, δυστυχώς δεν το κάνει, αλλά δημιουργεί απλά έναν ακόμα νόμο πλάι στους προηγούμενους. Εμείς η Ελληνική Λύση, δεν μπορούμε, λοιπόν, να στηρίξουμε το παρόν νομοσχέδιο και ξεκάθαρα το καταψηφίζουμε. Σας ευχαριστώ πολύ.
Σας ευχαριστώ πολύ, κυρία συνάδελφε. Τον λόγο τώρα έχει από τη Νέα Δημοκρατία ο κ. Καππάτος.
Κυρία Πρόεδρε, έχω ζητήσει τον λόγο εδώ και αρκετή ώρα.
Σε εμένα τον ζητήσατε; Με συγχωρείτε, δεν το σημείωσα. Θα σας δώσω τον λόγο αμέσως μετά. Ελάτε, κύριε συνάδελφε, έχετε τον λόγο.
Ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Εσωτερικών που συζητούμε σήμερα και αφορά στον εθελοντισμό, την Κοινωνία των Πολιτών και την κοινωφελή δράση των οργανισμών που εμπλέκονται σε αυτή είναι ένα σπουδαίο νομοσχέδιο. Με το προτεινόμενο σχέδιο νόμου ζητήματα που αφορούν στην καταχώρηση, την εγγραφή και τη χρηματοδότηση των εθελοντικών οργανώσεων που έχουν τη μορφή σωματείων ή αστικών μη κερδοσκοπικών εταιρειών με κοινωφελή σκοπό ρυθμίζονται ενιαία και πλήρως. Με αυτή, άλλωστε, την ενέργειά μας μπορούμε να διασφαλίσουμε συνθήκες λογοδοσίας, ακεραιότητας, διαφάνειας και χρηστής διαχείρισης στον ευαίσθητο χώρο που παρεμβάλλεται μεταξύ κράτους και αγοράς. Πρόκειται για έναν χώρο όπου οι αδυναμίες αυτών των δύο θεσμών καλύπτονται με τους φορείς της κοινωνίας των πολιτών να έχουν τον πρώτο λόγο. Την ίδια ώρα, είναι αυτός ο ενδιάμεσος χώρος όπου νέα κοινωνικά αιτήματα διαμορφώνονται και παθογένειες κράτους και αγοράς επουλώνονται. Αποτελεί επομένως θεσμική ευθύνη της οργανωμένης πολιτείας να διαμορφώσει το πλαίσιο εκείνο που θα διευκολύνει την οργάνωση, την αποτελεσματικότητα και την ελευθερία των φορέων της κοινωνίας των πολιτών να επιτελέσουν τον σκοπό για τον οποίο δραστηριοποιούνται. Έναν σκοπό που δεν διευκολύνεται με την ύπαρξη εννέα διαφορετικών μητρώων σήμερα μη κυβερνητικών και εθελοντικών οργανώσεων, που δεν διευκολύνεται με την ανύπαρκτη διασύνδεση των μητρώων και των οργανώσεων αυτών, που δεν διευκολύνεται, τέλος, με την απουσία κινήτρων για την ενίσχυση πρωτοβουλιών κοινωφελούς σκοπού. Αυτό το κενό, κυρίες και κύριοι συνάδελφοι, έρχεται να καλύψει το παρόν νομοθετικό κείμενο. Από τη δράση των εθελοντών πολιτών και τη στήριξη της ιδιωτικής πρωτοβουλίας μέχρι την αποσαφήνιση του χώρου που αποκαλούμε «τρίτο τομέα» το σχέδιο νόμου του Υπουργείου Εσωτερικών μάς δίνει μια εξαιρετική ευκαιρία να πυροδοτήσουμε την οργανωμένη απελευθέρωση των φορέων της κοινωνίας των πολιτών σε σειρά τομέων, όπως η προστασία του περιβάλλοντος, τα ανθρώπινα δικαιώματα, η πολιτιστική κληρονομιά και η διεθνής ανθρωπιστική βοήθεια. Έχοντας, όμως, αναπτύξει διεξοδικά το σχέδιο νόμου στην αρμόδια επιτροπή της Βουλής, ας δούμε πρακτικά τι νέο κομίζει. Το πρώτο είναι πως ορίζει την έννοια της οργάνωσης της κοινωνίας των πολιτών, θέτει κοινούς κανόνες και κριτήρια για τη λειτουργία της και ρυθμίζει τις σχέσεις τους με την οργανωμένη πολιτεία. Το δεύτερο είναι πως δημιουργεί μια ενιαία δημόσια βάση δεδομένων για τις οργανώσεις που δραστηριοποιούνται στην Ελλάδα. Αυτό με τη σειρά του παρέχει ένα ισχυρό κίνητρο για πολλές οργανώσεις να οργανωθούν και να πιστοποιηθούν ως φορείς. Η τρίτη μεγάλη καινοτομία του νομοσχεδίου αφορά στα φορολογικά κίνητρα, τις φοροαπαλλαγές και τις φοροελαφρύνσεις. Με τις δωρεές των πολιτών να μη φορολογούνται αναμένουμε να επιτραπεί τόσο η ενεργοποίηση όσο και η διαμόρφωση συνθηκών διαφάνειας στη λειτουργία των οργανώσεων. Την ίδια στιγμή, ενθαρρύνεται η ανάπτυξη δράσεων εταιρικής κοινωνικής ευθύνης στον ιδιωτικό τομέα. Μια σημαντική ακόμη ρύθμιση αφορά στην πρόβλεψη η τακτική κρατική επιχορήγηση να μην ξεπερνά το 40% του προϋπολογισμού μιας οργάνωσης. Προστατεύουμε με τον τρόπο αυτό τον κοινωφελή χαρακτήρα των οργανώσεων αυτών και αποτρέπουμε τη λειτουργία τους με όρους ουσιαστικά κρατικής λογικής. Ιδιαίτερη θέση κατέχει τέλος η κάλυψη της εθελοντικής προσφοράς τόσο νομοθετικά όσο και ασφαλιστικά με τους πολίτες και τις οργανώσεις να ενθαρρύνονται στη συμμετοχή και την κοινωφελή δράση. Από τα παραπάνω συμπεραίνουμε τόσο τον επιτακτικό, όσο όμως και τον μακροπρόθεσμο χαρακτήρα του παρόντος σχεδίου νόμου. Ένα σχέδιο επιτακτικό, γιατί πρέπει επιτέλους η οργανωμένη Κοινωνία των Πολιτών να λειτουργήσει σε ένα περιβάλλον που επιβάλλει ο ίδιος ο χαρακτήρα της: οργανωμένο, συνεκτικό και ξεκάθαρο. Ένα σχέδιο ακόμη μακροπρόθεσμο. Η δημιουργία κουλτούρας ακεραιότητας, διαφάνειας και λογοδοσίας, η χάραξη πολιτικών που ευνοούν την Κοινωνία των Πολιτών σε βάθος χρόνου, καθώς και η ενίσχυση της εμπιστοσύνης των πολιτών στους φορείς αυτούς είναι στόχοι που υπηρετούνται στο παρόν σχέδιο νόμου. Ολοκληρώνω την εισήγησή μου, κυρίες και κύριοι συνάδελφοι, με μία αναφορά που δεν εμπίπτει στον πυρήνα του σχεδίου νόμου, αλλά αφορά στο Υπουργείο Εσωτερικών και την οργάνωση της τοπικής αυτοδιοίκησης. Στην Κεφαλλονιά οι δήμοι που προέκυψαν από την κατάτμηση του πρώην ενιαίου δήμου Κεφαλλονιάς βρίσκονται αντιμέτωποι με σειρά πολλαπλών προκλήσεων. Η προβληματική θεσμική «κληρονομιά» που μας άφησε η διακυβέρνηση ΣΥΡΙΖΑ - ΑΝΕΛ, μεταξύ άλλων και στη διάρθρωση της τοπικής αυτοδιοίκησης στον τόπο μας, δεν μας επιτρέπει να αποκλίνουμε από το χρέος που έχουμε αναλάβει. Το χρέος να στηρίξουμε τους δήμους μας και τους πολίτες στην Κεφαλλονιά και την Ιθάκη να λειτουργήσουν ομαλά και απρόσκοπτα μετά τη βίαιη και ανοργάνωτη διάσπαση που υπέστη ως δήμος Κεφαλλονιάς. Μια διάσπαση που εκ των πραγμάτων απέδειξε εκείνο που εξαρχής φωνάζαμε ότι, δηλαδή, δεν ήταν τίποτε άλλο παρά η τελευταία απέλπιδα προσπάθεια ενός ασταθούς κυβερνητικού σχηματισμού να διατηρηθεί στην εξουσία. Σήμερα δεν μπορεί κανείς να αμφιβάλλει πως τα νησιά μας βλέπουν στην παρούσα κοινοβουλευτική Πλειοψηφία ένα σύμμαχο στα προβλήματα και τις ανησυχίες που ανακύπτουν. Έχουμε αποδεδειγμένα μια πολιτική ηγεσία που ακούει με προσοχή όσα οι τοπικές κοινωνίες στο Αργοστόλι, το Ληξούρι, τη Σάμη, την Ιθάκη μεταφέρουν ως αιτήματα. Είμαι βέβαιος πως από κοινού μπορούμε να διαφυλάξουμε τα κεκτημένα και τις προσπάθειες των συμπολιτών μας σε κάθε γωνιά του τόπου μας. Ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, κ. Σκανδαλίδης.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, το κόμμα μας χθες διεξήλθε με τεράστια επιτυχία και αθρόα συμμετοχή την κορυφαία του διαδικασία. Με τη συμμετοχή εκατοντάδων χιλιάδων πολιτών και την πρώτη και δεύτερη μέρα εξέλεξε νέο πρόεδρο, τον Νίκο Ανδρουλάκη, που μπορεί να εκφράσει με τον καλύτερο τρόπο την ενότητα της παράταξης, να διασφαλίσει την ανανέωση και να κατοχυρώσει την αυτόνομη πορεία της. Σε μια δύσκολη συγκυρία με τη χώρα να βρίσκεται στη δίνη μιας πολλαπλής κρίσης το μάθημα δημοκρατίας που για μία ακόμα φορά παρέδωσε το κίνημά μας είναι μια προσφορά στην αναβάθμιση της πολιτικής και του πολιτικού συστήματος. Υπό αυτή την έννοια νιώθω την ανάγκη να κάνω αυτή την παρέκβαση και την αναφορά στην Εθνική Αντιπροσωπεία. Νομίζω ότι μια πιο αισιόδοξη μέρα ξεκινά για εμάς. Στην τελείως αντίστροφη φορά είναι η τροπολογία για τη μετάταξη υπαλλήλων της ΕΥΠ σε συνιστώμενες προσωποπαγείς θέσεις σε υπηρεσίες της ΕΛ.ΑΣ.. Αποκαλύπτει με πολύ έντονο τρόπο ότι για το εθνικό συμφέρον και το κράτος δικαίου το σχέδιο μετατροπής της Εθνικής Υπηρεσίας Πληροφοριών σε μια πραγματικά κομματική υπηρεσία πληροφοριών βρίσκεται σε εξέλιξη. Τέτοιος ομαδικός διωγμός υπαλλήλων που υπηρετούν σε μια τόσο κρίσιμη για την εθνική ασφάλεια υπηρεσία δεν έχει ξανασυμβεί σε όλη την περίοδο της Μεταπολίτευσης αν εξαιρέσει κανείς την τριετία 1990 - 1993. Μάλιστα, για την πλήρη εκτέλεση αυτού του σχεδίου η Κυβέρνηση συγκρότησε σχετικά πρόσφατα την εν λόγω υποδιεύθυνση Γ΄ για τη στελέχωση της οποίας μετακινήθηκαν από άλλες θέσεις της ΕΥΠ οι υπάλληλοι που σήμερα μετατάσσονται βίαια. Φαίνεται, δηλαδή, ότι εξυφάνθηκε ένα σχέδιο συγκέντρωσης των ανεπιθύμητων πολιτικά υπαλλήλων σε μια νέα υποδιεύθυνση, ώστε από εκεί να μεταταχθούν σε μία διάταξη εκτός ΕΥΠ. Διαγράφεται, επίσης, ισχυρά και η δεύτερη φάση του σχεδίου όπου οι κενές θέσεις της υποδιεύθυνσης θα καλυφθούν προφανώς από αρεστούς υπαλλήλους. Έτσι, για χάρη του πλήρους κομματικού ελέγχου της Εθνικής Υπηρεσίας Πληροφοριών δεν διστάζουν να υπονομεύσουν τους σκοπούς της αρμόδιας διεύθυνσης που αφορούν την εθνική ασφάλεια, την προάσπιση του δημοκρατικού πολιτεύματος και εν γένει των εθνικών συμφερόντων διώκοντας ουσιαστικά υπαλλήλους με πολύχρονη εμπειρία επειδή δεν ταιριάζουν πολιτικά με τις δημοκρατικές επιθυμίες. Η Κυβέρνηση για άλλη μια φορά αποκαλύπτεται ότι ταυτίζει απόλυτα το δήθεν επιτελικό κράτος με το κομματικό. Ας ελπίσουμε ότι δεν θα καταβάλλει καμμιά προσπάθεια να μετασχηματιστεί και σε παρακράτος. Χρειάζεται πάντως δημοκρατική εγρήγορση. Κυρίες και κύριοι συνάδελφοι, όλοι συμφωνούμε ότι η δημιουργία ενός θεσμικού πλαισίου που θα ρυθμίζει τον τρόπο λειτουργίας των οργανώσεων της κοινωνίας των πολιτών και τη σχέση του με το κράτος είναι εκ των ων ουκ άνευ για ένα σύγχρονο ανεπτυγμένο ευρωπαϊκό κράτος. Συμφωνούμε επίσης και σε κάτι ακόμα. Ο εθελοντισμός αποτελεί ένα από τα πολυτιμότερα αγαθά για την κοινωνία των ανθρώπων και θέτει πέρα και πάνω απ' όλα στο κέντρο τον άνθρωπο. Ήδη από πολλά χρόνια, όχι μόνο από τότε που ξεκίνησαν τα μεταναστευτικά ρεύματα, αλλά ακόμα και στην περίοδο που ξεκινούσαν πιο έντονα οι φυσικές καταστροφές μια σειρά από εθελοντικές οργανώσεις που έκαναν την εμφάνιση τους βοήθησαν στην αντιμετώπιση αυτού του προβλήματος. Οι εθελοντές μάς υπενθυμίζουν καθημερινά ότι η ανθρωπιά δεν έχει ακόμα χαθεί, ότι μέσω της ανιδιοτελούς προσφοράς και αλληλεγγύης μπορούμε να βάλουμε ένα μικρό λιθαράκι συμμετέχοντας ηθικά και πρακτικά, ώστε να βοηθήσουμε συνανθρώπους μας που βρίσκονται σε ανάγκη. Υπό αυτή την γενική έννοια είναι καλοδεχούμενο το σημερινό σχέδιο νόμου που εισάγει η Κυβέρνηση και εμείς ως Κίνημα Αλλαγής στηρίζουμε κάθε προσπάθεια νομοθέτησης που σκοπό έχει την αντιμετώπιση παθογενειών που χρονίζουν και τη ρύθμιση θεμάτων που απασχολούν και ταλαιπωρούν τους Έλληνες πολίτες. Όμως, κυρίες και κύριοι συνάδελφοι, πρέπει να ομολογήσουμε ότι για ακόμα μια φορά απουσιάζει κάθε ίχνος διαλόγου με όλους αυτούς τους οποίους αφορά άμεσα το νομοσχέδιο. Τριακόσιες δύο οργανώσεις της κοινωνίας των πολιτών με το προτεινόμενο νομοσχέδιο υπέγραψαν κοινή δήλωση, στην οποία μαζικά θέτουν τους έντονους προβληματισμούς της έτερης πλευράς. Η κριτική τους επί του νομοσχεδίου δείχνει ότι η Κυβέρνηση δεν έλαβε υπ' όψιν τις παρατηρήσεις τους για κρίσιμα θέματα κατά το στάδιο της διαβούλευσης, δεν συζήτησε ούτε με την αυτοδιοίκηση, γεγονός που αποδεικνύεται από την απουσία κάθε δυνατότητας διασύνδεσης του νέου ρυθμιστικού πλαισίου, με το τρέχον πλαίσιο που σχετίζεται με την τοπική αυτοδιοίκηση και την περιφερειακή αυτοδιοίκηση. Ο κύριος Υπουργός παραδέχτηκε κατά τη συζήτηση πως το προτεινόμενο σχέδιο νόμου είναι μόνο ένα πρώτο βήμα, δηλαδή είναι η αρχή για τη νομοθετική ρύθμιση του αντικειμένου, του συνολικού αντικειμένου, αλλά κανείς από εμάς δεν μπορεί να δει ούτε τη μέση ούτε το τέλος αυτού του βήματος. Το σχέδιο νόμου ρυθμίζει θέματα που χωρίς αμφιβολία έχουν ιδιαίτερο ενδιαφέρουν. Είναι η πολλοστή φορά που έρχονται στη Βουλή διατάξεις που αφορούν Οργανώσεις της Κοινωνίας των Πολιτών και τώρα ομολογούμε ότι γίνεται μια απόπειρα πιο συνολικής αντιμετώπισης των οργανώσεων οι οποίες βάσει των προτεινόμενων διατάξεων θα γραφούν σε ένα εθνικής εμβέλειας μητρώο, με την προϋπόθεση ότι δραστηριοποιούνται σε κάποιο από τα έξι θεματικά πεδία που προβλέπει το σχέδιο νόμου. Πράγματι, η Κοινωνία των Πολιτών οργανώνεται μέχρι τώρα σε διάφορες κατευθύνσεις και αντικείμενα. Προκειμένου να καλυφθούν οι πάσης φύσεως ανάγκες έχουν συσταθεί πάρα πολλά μητρώα σε διάφορα Υπουργεία, όπου οι προϋποθέσεις εγγραφής αλλά και τα δικαιώματα που απορρέουν από αυτήν ποικίλουν, αλλά και αλληλεπικαλύπτονται τόσο μεταξύ τους όσο και με τα μητρώα που προτείνει το σημερινό νομοσχέδιο. Άρα το κυριότερο ζήτημα που προκύπτει βρίσκεται στις μεταβατικές διατάξεις του προτεινόμενου σχεδίου νόμου. Ενώ όπως αναγράφεται στόχος πολύ σημαντικός είναι το ενιαίο μητρώο το οποίο θα αντιμετωπίσει το φαινόμενο της πολυδιάσπασης, τελικά τα υπάρχοντα μητρώα θα καταργηθούν, όταν και εφόσον το αποφασίσει ο αρμόδιος Υπουργός. Μπορεί κάποτε, μπορεί και πότε. Μάλλον αυτό που δημιουργείται είναι ένα πλαίσιο που δεν είναι πλαίσιο. Εμείς πιστεύουμε ότι τα στοιχεία των υφιστάμενων μητρώων θα πρέπει αυτεπάγγελτα να μεταπέσουν στο καινούργιο μητρώο αμέσως μόλις ξεκινήσει η λειτουργία του και στη συνέχεια να υπάρξει επικοινωνία με τους εκπροσώπους των οργανώσεων για τη συμπλήρωση των απαιτούμενων δικαιολογητικών, ώστε να ολοκληρωθεί η εγγραφή. Το νέο μητρώο πρέπει να ξεκινήσει να λειτουργεί αμέσως μόλις καταργηθούν τα παλιά και να δοθεί ένα εύλογο μεταβατικό διάστημα για την ολοκλήρωση της εγγραφής αν χρειάζεται. Σε αντίθετη περίπτωση, δεν θα πρόκειται για ένα μητρώο που καταργεί το φαινόμενο της πολυδιάσπασης, αλλά για ακόμα ένα μητρώο που έρχεται να προστεθεί στον μακρύ κατάλογο των μητρώων που υπάρχουν ήδη. Ως προς το σημαντικότατο θέμα που έχει σχέση με την έννοια της διαφάνειας και της λογοδοσίας, υπάρχει ένα λογικό σφάλμα που επαναλαμβάνεται συνεχώς. Όταν ελέγχουμε την ακεραιότητα μιας οικονομικής συναλλαγής, προφανώς πρέπει να έχουμε τον νου μας και στις δύο πλευρές. Στην υποθετική περίπτωση που μια Οργάνωση της Κοινωνίας των Πολιτών δρα με δόλο και καταφέρνει να αποκομίσουν τα μέλη της οικονομικό όφελος, μέσω κρατικών χρηματοδοτήσεων, οι ασφαλιστικές δικλίδες που πρέπει να δημιουργηθούν βρίσκονται στην πλευρά της διοίκησης. Δεν πρέπει, δηλαδή, να δημιουργούμε μεγαλύτερο διοικητικό φόρτο αδιακρίτως στις οργανώσεις. Κοινό αίτημα όλων των αρμόδιων φορέων είναι η απλούστευση των διαδικασιών χωρίς γραφειοκρατία και χρονοβόρες διαδικασίες. Στη συνέχεια ο ορισμός της κρατικής χρηματοδότησης είναι ελλιπής. Για να έχουμε εικόνα, θα πρέπει να γνωρίζουμε αναλυτικά ποιοι φορείς μπορούν να χρηματοδοτούν και ποιοι υπάγονται στη νέα διαδικασία. Μάλιστα ανώτατο όριο δεν υπάρχει. Το ύψος εξαρτάται από αυτό που θα αποφασίζει ο χρηματοδοτικός φορέας, σύμφωνα με τους κανόνες του χρηματοδοτικού φορέα. Επομένως η νέα διεύθυνση που θα συσταθεί, ενώ θα ζητά προϋπολογισμούς και απολογισμούς, δεν θα λειτουργεί ως ελεγκτικός μηχανισμός, αλλά θα έχει καθήκοντα απλής καταγραφής και αυτό δεν είναι σωστό. Για το άρθρο 8 παράγραφος 2 όλοι σχεδόν οι φορείς ζήτησαν την επαναξιολόγηση της εν λόγω ρύθμισης, σχετικά με τη δυνατότητα που παρέχεται στη νέα διεύθυνση να αναζητά αυτεπαγγέλτως πιστοποιητικό ποινικού μητρώου, από όπου θα προκύπτει ότι κανένα μέλος των οργάνων της διοίκησης μιας συγκεκριμένης οργάνωσης της κοινωνίας των πολιτών δεν έχει καταδικαστεί για κακούργημα ή πλημμέλημα για τα αδικήματα της κλοπής, υπεξαίρεσης, απάτης κ.ο.κ.. Δεν είμαστε αντίθετοι όσον αφορά στα οικονομικά εγκλήματα. Όμως, έτσι εμποδίζεται μια ουσιώδης λειτουργία που προσφέρουν οι οργανώσεις, αυτή της συμβολής στη διαδικασία επανένταξης ανθρώπων που κάποτε υπήρξαν παραβατικοί. Μια παραπέρα εξειδίκευση σε αυτόν τον τομέα θα ήταν σημαντική. Και μια τελευταία πολύ σύντομη παρατήρηση και τελείωσα, κυρία Πρόεδρε. Είναι αυτή η συνήθεια της Κυβέρνησης να φέρνει εκτός διαβούλευσης άρθρα, τα οποία συνιστούν ένα ξεχωριστό νομοσχέδιο. Εδώ υπάρχουν πάρα πολλά άρθρα σε λοιπές διατάξεις που δεν αφορούν το κεντρικό ζήτημα που πραγματεύεται το νομοσχέδιο και δεν έχουν μπει σε καμμία βάσανο διαβούλευσης και αφορούν πολύ σημαντικές λειτουργίες της τοπικής αυτοδιοίκησης. Είτε αναφέρεται στο άρθρο 32 που ρυθμίζει ζητήματα επιλογής προϊσταμένων οργανικών μονάδων, στους ΟΤΑ Α΄ βαθμού, είτε αναφέρεται στα θέματα που έχουν σχέση με το προσωπικό των αναπτυξιακών Οργανισμών Τοπικής Αυτοδιοίκησης που εμείς δεν συμφωνούμε είτε αναφέρεται σε ρύθμιση θεμάτων του προϋπολογισμού των ΟΤΑ Α΄ βαθμού ή στις δαπάνες δήμων ή στην αφαίρεση και άλλων αρμοδιοτήτων από τα δημοτικά συμβούλια προς την οικονομική επιτροπή. Για εμάς όλα αυτά τα θέματα αποτελούν παραβίαση των βασικών κανόνων που συνθέτουν μια δημοκρατική λειτουργία της τοπικής αυτοδιοίκησης. Και πιστεύουμε ότι δεν μπορούν να έρχονται έτσι με έναν τέτοιο τρόπο, κακήν κακώς ως μεταβατικές διατάξεις ενός νομοσχεδίου που θα μπορούσαν να αποτελέσουν ένα τελείως διαφορετικό νομοσχέδιο και να γίνει ουσιαστική συζήτηση επιτέλους. Να δούμε, να ελέγξουμε αν η δομή που αποφασίσατε με τις νομοθετήσεις σας και μετά τις νομοθετήσεις που έκανε ο ΣΥΡΙΖΑ για τη λειτουργία των Οργανισμών Τοπικής Αυτοδιοίκησης έχουν αποδώσει, πού δεν έχουν αποδώσει και να διευκολύνουμε μια συγκρότηση δημοτικών συμβουλίων με αποφασιστικές αρμοδιότητες, έτσι ώστε η αυτοδιοίκηση να αποκτήσει ένα νόημα και στον έλεγχο των οικονομικών και στον έλεγχο του προϋπολογισμού. Δεν μπορεί δηλαδή, να υπογράφει το δημοτικό συμβούλιο χωρίς συζήτηση την έκθεση της οικονομικής επιτροπής για προϋπολογισμό του επόμενου χρόνου. Είναι η βασική κοινοβουλευτική λειτουργία που έχουν οι δήμοι και που πρέπει να ελέγχει ουσιαστικά το δημοτικό συμβούλιο, για να αποφασίζει και να εγκρίνει. Τα λέω όλα αυτά γιατί πραγματικά αυτή η νομοθέτηση που συνεχίζει να είναι κακή, συνεχίζει να είναι πρόχειρη, συνεχίζει να είναι αποσπασματική, συνεχίζει να είναι εμβαλωματική, έρχεται κακήν κακώς μέσα στα νομοσχέδια σαν ξεχωριστή, νόμιμη με λοιπές διατάξεις. Αυτό δεν μπορεί να βοηθήσει τη λειτουργία των θεσμών και ομολογώ ότι υπάρχει ένα θέμα δημοκρατίας τελικά και για το Κοινοβούλιο ο τρόπος που νομοθετεί αυτή η Κυβέρνηση.
Ευχαριστώ πολύ, κύριε συνάδελφε. Τον λόγο έχει ο κ. Πέτσας, Αναπληρωτής Υπουργός Εσωτερικών.
Ευχαριστώ πολύ, κυρία Πρόεδρε. Μια απάντηση ήθελα να δώσω στον Κοινοβουλευτικό Εκπρόσωπο, κ. Σκανδαλίδη. Οι λοιπές διατάξεις είναι διατάξεις ενός νομοσχεδίου του Υπουργείου Εσωτερικών. Και φυσικά τα θέματα τοπικής αυτοδιοίκησης αφορούν το Υπουργείο Εσωτερικών.
Προφανώς.
Άρα ποια είναι η κακή νομοθέτηση; Δεν ήλθε στο σώμα του νομοσχεδίου μια σειρά άρθρων που ρυθμίζουν τέτοιου είδους θέματα;
Χωρίς διαβούλευση.
Με αυτή την αφορμή θέλω να πω ότι όλα αυτά τα θέματα τα έχουμε συζητήσει εκτενώς με την ΚΕΔΕ εδώ και πάρα πολύ καιρό. Δεν βλέπω κάποιο είδος κακής νομοθέτησης. Είναι διατάξεις του Υπουργείου Εσωτερικών σε νομοσχέδιο του Υπουργείου Εσωτερικών. Ευχαριστώ, κυρία Πρόεδρε.
Κι εγώ, κύριε Υπουργέ. Τον λόγο έχει ο Υφυπουργός Προστασίας του Πολίτη, κ. Ελευθέριος Οικονόμου, να τοποθετηθεί επί της τροπολογίας του.
Κυρία Πρόεδρε, κυρίες και κύριοι Βουλευτές, κατατίθεται σήμερα τροπολογία του Υπουργείου Προστασίας του Πολίτη, η οποία αφορά αρμοδιότητες της Ελληνικής Αστυνομίας, καθώς και της Γενικής Γραμματείας Αντεγκληματικής Πολιτικής και η οποία περιλαμβάνει δέκα άρθρα, το σκεπτικό των οποίων θα αναπτύξω συνοπτικά στη συνέχεια. Με το άρθρο 1 παρέχεται εξουσιοδότηση στους Υπουργούς Οικονομικών και Προστασίας του Πολίτη για χορήγηση αποζημίωσης στα μέλη των επιτροπών που είναι αρμόδια για τη διενέργεια των υγειονομικών εξετάσεων και των αθλητικών και ψυχοτεχνικών δοκιμασιών κατά τη διαδικασία πρόσληψης προσωπικού, για την πλήρωση των θέσεων των κλάδων ΔΕ Φύλακες και ΔΕ Προσωπικού Εξωτερικής Φρούρησης των Καταστημάτων Κράτησης. Οι επιτροπές κρίνεται αναγκαίο να λειτουργούν τόσο πέραν του ωραρίου εργασίας τους όσο και κατά τα Σαββατοκύριακα, δεδομένου του μεγάλου αριθμού των αιτήσεων των υποψηφίων για την πλήρωση των θέσεων των κλάδων ΔΕ Φύλακες και ΔΕ Προσωπικού Εξωτερικής Φρούρησης των Καταστημάτων Κράτησης. Τα μέλη των ανωτέρω επιτροπών δεν αμείβονται για τις παρεχόμενες υπηρεσίες τους εκτός ωραρίου λόγω έλλειψης ρητής εξουσιοδότησης διάταξης και το εν λόγω νομοθετικό κενό καλείται να καλύψει η προτεινόμενη ρύθμιση, δεδομένου ότι οι διαδικασίες αυτές είναι επείγουσα η ανάγκη να προχωρήσουν, να προσλάβουμε το προσωπικό, για να μπορέσουμε ουσιαστικά να ενισχύσουμε αυτόν τον τομέα της εξωτερικής φύλαξης που είναι γνωστό σε όλους σας πόσο υποστελεχωμένος είναι. Το άρθρο 2 αποσκοπεί στην επίλυση διαδικαστικών θεμάτων και την εναρμόνιση με τους κανόνες αποζημίωσης του FRONTEX προκειμένου να διασφαλίζεται η απαραίτητη ευελιξία για την εκπλήρωση των υποχρεώσεων της Ελληνικής Αστυνομίας ως προς την απαιτούμενη συνεισφορά σε προσωπικό στο Μόνιμο Σώμα της Ευρωπαϊκής Συνοριοφυλακής και Ακτοφυλακής και να αποφευχθεί οποιαδήποτε περαιτέρω οικονομική επιβάρυνση του δημοσίου. Με το άρθρο 3 επιτυγχάνεται η ρύθμιση ζητημάτων εκπαίδευσης, κατάρτισης των στελεχών της κατηγορίας 1 του Μόνιμου Σώματος της Ευρωπαϊκής Συνοριοφυλακής και Ακτοφυλακής σε θέματα οπλοτεχνικής και σκοποβολής. Με το άρθρο 4 ρυθμίζονται οικονομικές εκκρεμότητες του Ειδικού Φορέα της Γενικής Γραμματείας Αντεγκληματικής Πολιτικής του Υπουργείου Προστασίας του Πολίτη, οι οποίες αναφέρονται σε δαπάνες για παροχή νυχτερινής εργασίας πέραν του πενθημέρου, Σάββατα, των υπαλλήλων των καταστημάτων κράτησης που υπάγονται στη Γενική Γραμματεία Αντεγκληματικής Πολιτικής, στη χρονική περίοδο από το 2016 έως το 2020. Έτσι λοιπόν καθίσταται δυνατή η εξόφληση των ανωτέρω δαπανών που δεν ενταλματοποιήθηκαν λόγω μη έγκαιρης ανάληψης της σχετικής υποχρέωσης. Αποκαθίσταται μία αδικία που έχει συντελεστεί κατά τα προηγούμενα έτη από το 2016 έως σήμερα, λόγω μη καταβολής των οφειλόμενων αποζημιώσεων για εργασία που έχει παρασχεθεί από υπαλλήλους των καταστημάτων κράτησης εξαιτίας μη έγκαιρης ανάληψης της σχετικής υποχρέωσης κατά τα έτη αυτά. Συνιστά μία κίνηση που θα συμβάλει καθοριστικά, ώστε να μην καλλιεργείται κλίμα ανασφάλειας στα στελέχη που εργάζονται στα καταστήματα κράτησης και συνεχίζουν απρόσκοπτα την εκτέλεση των καθηκόντων τους. Ολοκληρώνοντας, αξίζει να υπογραμμιστεί ότι η εν λόγω νομοθετική πρωτοβουλία, πέραν της εξόφλησης νομίμων οφειλόμενων αμοιβών σε υπαλλήλους των καταστημάτων κράτησης της χώρας, συνιστά και μία κυβερνητική παρέμβαση που θα συμβάλει σημαντικά στην ενίσχυση του ηθικού του ανθρώπινου δυναμικού που υπηρετεί στις εν λόγω δομές. Αυτό πρέπει να αξιολογηθεί ειδικότερα υπό το πρίσμα των ιδιαίτερων συνθηκών της πανδημίας, αλλά και του εξαιρετικά χαμηλού αριθμού προσωπικού που υπηρετεί σήμερα στα καταστήματα κράτησης ως αποτέλεσμα μιας στοχευμένης πολιτικής απογύμνωσης των εν λόγω δομών σωφρονισμού που πραγματοποιήθηκε πριν τις εκλογές του '19, που ουσιαστικά καθιστά τις συνθήκες και ειδικότερα τα ωράρια εργασίας των εκεί υπηρετούντων εξαντλητικά, στερώντας τους επί μακρόν αναπαύσεις, άδειες και άλλα τέτοια κατοχυρωμένα δικαιώματα. Με το άρθρο 5 ρυθμίζονται οικονομικές εκκρεμότητες των ειδικών φορέων του Υπουργείου Προστασίας του Πολίτη που διαχειρίζεται η Ελληνική Αστυνομία, οι οποίες αναφέρονται στη χρονική περίοδο από το έτος 2019 μέχρι τη δημοσίευση του παρόντος και αφορούν σε δαπάνες των εν λόγω ειδικών φορέων, οι οποίες πραγματοποιήθηκαν ή πραγματοποιούνται κατά κύριο λόγο για την κάλυψη έκτακτων, επιτακτικών και επειγουσών αναγκών. Καθίσταται έτσι δυνατή η εξόφληση δαπανών που πραγματοποιήθηκαν και πραγματοποιούνται από φορείς του Υπουργείου Προστασίας του Πολίτη από το έτος 2019 μέχρι τη δημοσίευση του παρόντος, που δεν ενταλματοποιήθηκαν καίτοι προϋπήρχε απόφαση ανάληψης υποχρέωσης. Με το άρθρο 6, σε ό,τι έχει σχέση με τη λειτουργία του θεσμού της ηλεκτρονικής επιτήρησης για το χρονικό διάστημα από 1-1-2020 έως 31-12-2021 μέχρι την έναρξη των διαδικασιών ανάδειξης νέου αναδόχου και ο σεβασμός των θεμελιωδών δικαιωμάτων των ήδη υποβληθέντων στην εν λόγω διαδικασία καταδίκων και υποδίκων καθιστούν αναγκαία την προωθούμενη ρύθμιση, με την οποία ενταλματοποιείται, εκκαθαρίζεται και εξοφλείται η εκκρεμής δαπάνη, σύμφωνα με την προϋπάρχουσα κοστολόγηση, για την πιλοτική εφαρμογή του συστήματος ηλεκτρονικής επιτήρησης ως αποζημίωση σε βάρος των πιστώσεων του προϋπολογισμού της Γενικής Γραμματείας Αντεγκληματικής Πολιτικής, κατά παρέκκλιση κάθε γενικής και ειδικής διάταξης, με την προϋπόθεση ότι καλύπτεται από τις εγκεκριμένες πιστώσεις των προϋπολογισμών των αντίστοιχων ετών, προκειμένου να προχωρήσουμε ομαλά πλέον σε διεθνή διαγωνισμό για την ανάδειξη νέου αναδόχου. Με το άρθρο 7, με την αξιολογούμενη διάταξη επιδιώκεται η μέχρι και την 31-12-2022 δυνατότητα έγκρισης από τον Υπουργό Προστασίας του Πολίτη των απολογισμών και ισολογισμών του ΤΑΠΑΣΑ για τα οικονομικά έτη 2008 έως και 2021, ώστε να διασφαλισθεί η δημοσιονομική συνέχεια του ως άνω νομικού προσώπου δημοσίου δικαίου, καθώς και όλων των τομέων του κλάδου επικουρικής ασφάλισης για τα έτη 2008 έως και 2014 και η ρύθμιση αυτή θεωρείται απολύτως αναγκαία προκειμένου να τακτοποιηθούν οι εκκρεμότητες οι οποίες υπάρχουν από το παρελθόν και να συνεχίσει πλέον το ΤΑΠΑΣΑ την κανονική και ομαλή λειτουργία του. Με το άρθρο 8 ρυθμίζεται το ζήτημα των εκλογών των οργάνων και των αντιπροσώπων των συνδικαλιστικών οργανώσεων της Ελληνικής Αστυνομίας, ώστε αυτοί να εκλέγονται από ενιαίο ψηφοδέλτιο στο οποίο συμπεριλαμβάνονται όλοι οι υποψήφιοι. Με την προωθούμενη ρύθμιση η διαδικασία εκλογής των οργάνων και των αντιπροσώπων των συνδικαλιστικών οργανώσεων καθίσταται ταχύτερη, είναι απλούστερη η ψήφος, ελεύθερη και πιο αντιπροσωπευτική και συνάδει με την ιδιαιτερότητα του ένστολου προσωπικού. Παράλληλα δε, δεν επηρεάζονται οι διαδικασίες για τα σωματεία που έγιναν οι εκλογές ή αυτά που είναι να γίνουν το επόμενο χρονικό διάστημα, δεδομένου ότι παρέχεται ο αναγκαίος χρόνος προκειμένου και να προετοιμαστούν, αλλά και η ισχύς θα είναι από τις επόμενες εκλογές του κάθε σωματείου. Κυρία Πρόεδρε, κυρίες και κύριοι, με το άρθρο 10 επιδιώκεται η ενίσχυση του ανθρώπινου δυναμικού της Ελληνικής Αστυνομίας με τη μετάταξη σε αυτήν έμπειρου πολιτικού προσωπικού που διαθέτει την απαραίτητη τεχνογνωσία σε τομείς που άπτονται της αποστολής της, όπως η συλλογή και ανάλυση πληροφοριών σχετικών με την πρόληψη απειλών από την εγκληματική δράση ατόμων και ομάδων. Με τη μετάταξη των υπαλλήλων αναβαθμίζεται με άμεσο τρόπο η δυνατότητα των υπηρεσιών ασφαλείας της Ελληνικής Αστυνομίας, ούτως ώστε οι υπηρεσίες ασφαλείας της ΕΛ.ΑΣ. να είναι αναβαθμισμένες και περισσότερο ικανές και αποτελεσματικές στο να αντιμετωπίσουν με μεγαλύτερη επάρκεια απειλές και προκλήσεις στο πεδίο εσωτερικής ασφάλειας. Πρόκειται περί αξιόλογου και έμπειρου προσωπικού, που θα χρειαζόταν πράγματι πολύς χρόνος για να αποκτήσουν οι υπηρεσίες της ΕΛ.ΑΣ. με άλλες διαδικασίες. Θέλω να υπογραμμίσω επίσης ότι η μετάταξη αυτή του προσωπικού δεν θα έχει καμμία επίπτωση στις αποδοχές και τα δικαιώματα που μέχρι τώρα είχε στην ΕΥΠ. Κλείνοντας θέλω να υπογραμμίσω ότι την εθνική ασφάλεια της χώρας την προστατεύει τόσο η Εθνική Υπηρεσία Πληροφοριών όσο και στον μέγιστο βαθμό στο πεδίο της εσωτερικής ασφάλειας οι υπηρεσίες της Ελληνικής Αστυνομίας και με τη διάταξη αυτή ουσιαστικά επιδιώκουμε την καλύτερη εξυπηρέτηση συνολικότερα του θέματος της εθνικής ασφάλειας συμπληρωματικά. Κυρία Πρόεδρε, κυρίες και κύριοι Βουλευτές, με την υπό εξέταση τροπολογία θεραπεύεται μία σειρά δυσλειτουργιών και επιλύεται πλήθος ζητημάτων στην κατεύθυνση μιας αποδοτικότερης λειτουργίας των δομών και υπηρεσιών του Υπουργείου Προστασίας του Πολίτη. Για τους λόγους αυτούς σας καλώ να υιοθετήσετε υπερψηφίζοντας την εν λόγω τροπολογία. Σας ευχαριστώ.
Κι εγώ σας ευχαριστώ, κύριε Υφυπουργέ. Τον λόγο έχει ο Κοινοβουλευτικός Εκπρόσωπος…
Κυρία Πρόεδρε, θα ήθελα τον λόγο.
Εσείς δεν είστε Κοινοβουλευτικός Εκπρόσωπος, θα μου επιτρέψετε να πω. Προηγούνται οι Κοινοβουλευτικοί Εκπρόσωποι.
Για ερωτήσεις.
Για ερωτήσεις, ναι. Τον λόγο έχει ο κ. Μυλωνάκης.
Ευχαριστώ, κυρία Πρόεδρε. Κύριε Υπουργέ, ειλικρινά σας μιλάω, δεν περίμενα από εσάς, που έχετε χρηματίσει πολλά χρόνια στην Ελληνική Αστυνομία και δη Αρχηγός, να μπορεί να συνδέετε την Εθνική Υπηρεσία Πληροφοριών και τους υπαλλήλους της υπηρεσίας αυτής με τους ανθρώπους οι οποίοι επιτελούν το έργο της ασφάλειας στα τμήματα ασφαλείας, στις διευθύνσεις ασφαλείας της Ελληνικής Αστυνομίας. Καμμία σχέση το ένα με το άλλο. Είναι δυνατόν να βγάζετε ανθρώπους -να το πω απλά, όπως το λέει ο ελληνικός λαός- και να τους δίνετε βορά, ανθρώπους οι οποίοι έχουν υπηρετήσει σε κρίσιμες εθνικές θέσεις; Μα, πολλοί από αυτούς εκτός από τα φύλλα αξιολογήσεως όπου έχουν άριστα «10», είναι για άλλα πράγματα σπουδαγμένοι. Ξέρετε πάρα πολύ καλά ότι υπάρχουν άνθρωποι από αυτούς που έχουν υπηρετήσει σαν πράκτορες, είναι «σκιές», είναι άνθρωποι που ούτε οι ίδιες οι οικογένειές τους γνωρίζουν ότι υπηρετούσαν στην Εθνική Υπηρεσία Πληροφοριών. Και τους βγάζετε από την υπηρεσία με ποια δικαιολογία; Με τη δικαιολογία ότι πρέπει να επανδρώσουν τις διευθύνσεις ασφαλείας των Σωμάτων Ασφαλείας. Μα, είναι δυνατόν να το κάνετε αυτό; Εγώ θα σας πω ένα απλό παράδειγμα. Ο Μυλωνάκης ή κάποιος που ήταν μέχρι χτες πράκτορας στην Εθνική Υπηρεσία Πληροφοριών, με σπουδές στο Ισραήλ, με σπουδές σε άλλες υπηρεσίες πληροφοριών άλλων χωρών -και το ξέρετε, το ξέρουμε και οι δυο πολύ καλά πού πηγαίνουν αυτοί οι άνθρωποι και σπουδάζουν, που έχουν χρηματίσει, που έχουν τους δικούς τους πληροφοριοδότες- πάμε σε ένα τμήμα ασφαλείας μιας αστυνομικής διεύθυνσης. Πώς θα μας αντιμετωπίζουν κατ' αρχάς, πώς θα τους αντιμετωπίζουν αυτούς τους ανθρώπους οι συνάδελφοι, οι αστυνομικοί. Οι αστυνομικοί υπάλληλοι ξέρετε τι θα λένε; Να το πούμε απλά: «Βρε τους χιμπαντζήδες, τους ρουφιάνους που ήρθαν εδώ, για να μας δίνουν πληροφορίες ή να μας παρακολουθούν». Αυτή είναι η απλή ερώτηση που μπορούσε να κάνει ο καθένας. Δεύτερον, ξεσηκώνετε μια ολόκληρη υποδιεύθυνση, την οποία εσείς φτιάξατε πριν έναν χρόνο και η οποία ασχολείται με συλλογή πληροφοριών εθνικής φύσεως και τους πάτε στα τμήματα ασφαλείας. Δεν έχει καμμία σχέση η Υπηρεσία Πληροφοριών με τα τμήματα ασφαλείας της Ελληνικής Αστυνομίας. Θα μπορούσε να έχει με την 5η Διεύθυνση του ΓΕΕΘΑ. Εκεί ναι, είναι αλληλένδετα, διότι υπάρχουν πληροφορίες, ανάλυση πληροφοριών και αντιπληροφοριών που στέλνονται στα τμήματα. Νομίζω, κύριε Υπουργέ, ότι πρέπει να το σκεφτείτε πάρα πολύ καλά, δύο και τρεις φορές. Τους καταστρέφετε, καταστρέφετε τη διεύθυνση. Αν θέλετε να κάνετε προσλήψεις προσωπικού, δικούς σας ανθρώπους, μπορείτε να τις κάνετε. Η Εθνική Υπηρεσία Πληροφοριών έχει επτακόσια τριάντα άτομα. Εάν πάρετε πενήντα ή εκατό ακόμα, δεν θα πει κανείς τίποτα αν τους χρειαζόμαστε. Όμως, δεν μπορεί να χρησιμοποιείτε ανθρώπους που οι άλλες Υπηρεσίες Πληροφοριών «παγώνουν» τη σχέση τους με την υπηρεσία, όταν δεν τους χρειάζονται -και ξέρετε τους λόγους, ευνόητοι είναι οι λόγοι- και να τους δίνετε βορά στον καθένα που μπορεί να πει ότι αυτός υπηρετούσε εκεί και αυτός ήταν έτσι. Να σας πω και το άλλο; Ξέρετε πόσα πράγματα ξέρουν;
Κύριε συνάδελφε, ολοκληρώστε, σας παρακαλώ.
Ολοκληρώνω, κυρία Πρόεδρε. Γνωρίζετε πολύ καλά πόσες απόρρητες πληροφορίες γνωρίζουν αυτοί οι άνθρωποι. Σκεφτείτε να αρχίσουν να διαρρέουν τέτοιες πληροφορίες. Ευχαριστώ πολύ.
Κι εγώ σας ευχαριστώ. Τον λόγο έχει ο κ. Σπίρτζης για ένα λεπτό, για να κάνει μία ερώτηση.
Ευχαριστώ, κυρία Πρόεδρε. Δεν είναι μία ερώτηση, γιατί έχει δέκα εδάφια η τροπολογία.
Ερώτηση μου είπατε όμως, κύριε συνάδελφε, έτσι δεν είναι; Γιατί σας είπα ότι τον λόγο μπορεί να πάρει ο Κοινοβουλευτικός σας Εκπρόσωπος, αν θέλει να τοποθετηθεί.
Βεβαίως, κυρία Πρόεδρε. Κύριε Υπουργέ, όσον αφορά στο εδάφιο τέσσερα που λέτε για τους σωφρονιστικούς υπαλλήλους, είναι για όλους ή είναι μόνο για ένα κατάστημα; Διότι αυτό που μαθαίνουμε εμείς είναι πως πρόκειται μόνο για ένα κατάστημα και μάλλον για τον Δομοκό. Όσον αφορά στο εδάφιο πέντε: Ποιες είναι οι οικονομικές προμήθειες -κυρίως προμήθειες- υπηρεσίες, εκκρεμότητες και γιατί δεν ακολουθήθηκε η νόμιμη διαδικασία; Ποιος είναι ο υπεύθυνος; Έχει να κάνει με την ΕΛ.ΑΣ.. Όσον αφορά στο εδάφιο έξι, επιβεβαιώνετε τις καταγγελίες που κάναμε, αλλά να επιβεβαιώσετε και αν είναι η συγκεκριμένη εταιρεία που καταγγείλαμε, που το 2014 που υπογράφηκε η σύμβαση διευθύνων σύμβουλος ήταν ο νυν διοικητής της ΕΥΠ. Δεν ξέρω στη συνέχεια ποιος είναι, αλλά πραγματικά κινεί πολλές υποψίες. Το άρθρο 6 είναι πολύ γκρίζα ζώνη. Και η ερώτηση είναι: Τι κάνετε δυόμισι χρόνια; Γιατί δεν κάνετε διαγωνισμό; Τόσες αναθέσεις έχει κάνει η κ. Νικολάου στη Γενική Γραμματεία Αντεγκληματικής Πολιτικής. Γιατί δεν κάνετε διαγωνισμό δυόμισι χρόνια; Αν έχετε ξαναδεί ποτέ τέτοια πληρωμή που παραλαμβάνεται και πληρώνεται με νόμο μία υπηρεσία που δεν έχει σύμβαση και που έχει γνωμοδοτήσει το Νομικό Συμβούλιο του Κράτους ότι είναι παράνομο να πληρωθεί, θα ήθελα να μου το καταθέσετε εδώ όλα αυτά τα χρόνια από την εμπειρία που έχετε. Και έρχομαι στο εδάφιο επτά. Αφού θέλετε την αποκομματικοποίηση των συνδικάτων της Αστυνομίας, γιατί δε βάζετε μονοσταυρία και βάζετε 30%; Βάλτε μονοσταυρία αν ο πραγματικός σας στόχος είναι η αποκομματικοποίηση και όχι το να εξαλείψετε κάθε φωνή ενάντια στην Κυβέρνηση Μητσοτάκη, και από τους δεξιούς συνδικαλιστές. Επίσης, όσον αφορά στο εδάφιο δέκα που έχει να κάνει με την ΕΥΠ, γιατί δεν θεσμοθετείτε αντίστοιχη υπηρεσία στην ΕΛ.ΑΣ., αφού παίρνετε αυτούς τους ανθρώπους από την ΕΥΠ για να τους πάτε στην ΕΛ.ΑΣ. και μας λέτε ότι τους χρειάζεται η ΕΛ.ΑΣ.. Δεν έχετε κάνει δομή, δεν προβλέπεται δομή. Παίρνετε αυτούς τους ανθρώπους από την ΕΥΠ και τους πάτε στην ΕΛ.ΑΣ.. Μπορεί να τους βάλετε στη συνέχεια στην Τροχαία, οπουδήποτε. Ακόμα και σκοπούς μπορεί να βάλετε ανθρώπους που έχουν χειριστεί κρίσιμα εθνικά ζητήματα. Γιατί δεν κάνετε προκήρυξη για τις μετατάξεις; Να δείτε ποιοι θέλουν. Γιατί; Θέλω μια επιβεβαίωση σε αυτό, γιατί έχει γίνει καταγγελία και δεν μας έχει έρθει απάντηση από την Κυβέρνηση. Έχετε υποβάλει προεδρικό διάταγμα που προβλέπει κατ' εξαίρεση προσλήψεις στην ΕΥΠ, σαν τους ειδικούς φρουρούς; Πάλι κομματικές προσλήψεις στην ΕΥΠ, στην Εθνική Υπηρεσία Πληροφοριών; Τέλος, τι προσωπικό είναι αυτό που μετατάσσεται; Τι απολογισμό έχει αυτή η μονάδα στην ΕΥΠ; Να το μάθει η Εθνική Αντιπροσωπεία, για να καταλάβουν όλοι τη μεθόδευση από τον Ιούνιο μέχρι σήμερα της εκκαθάρισης του «πας Μητσοτάκης βάρβαρος» στην Εθνική Υπηρεσία Πληροφοριών. Ευχαριστώ πολύ.
Κύριε Πρόεδρε, θα ήθελα τον λόγο πριν τον κύριο Υπουργό, για να κάνω μία ερώτηση.
Μάλιστα. Κύριε Υπουργέ συγγνώμη.
Κύριε Υπουργέ, μία ερώτηση την οποία αν και την έθεσε ο κ. Σπίρτζης, στην πραγματικότητα την έθεσε και ο κ. Σκανδαλίδης πριν. Σχετικά με το άρθρο 5, υπάρχει γνωμοδότηση του τμήματος Δ΄ του Νομικού Συμβουλίου του Κράτους, η οποία έχει απαντήσει στα ζητήματα αυτά. Φυσικά δεν είναι υποχρεωμένο, όπως ξέρουμε, το Υπουργείο να δέχεται τις γνωμοδοτήσεις. Συνοδεύεται, όμως, η συγκεκριμένη τροπολογία με κάποια νομική γνωμοδότηση; Γιατί το Νομικό Συμβούλιο του Κράτους είπε ότι έχει λήξει η συγκεκριμένη σύμβαση και ότι δεν μπορούν να πληρωθούν ως εκ τούτου οι δαπάνες, οι οποίες υποτίθεται ότι έγιναν το 2020 και τις οποίες έρχεστε πλέον να νομιμοποιήσετε με νόμο. Αναφέρει, επίσης, ότι αν θέλει ο ανάδοχος να αμειφθεί για τις δουλειές που έχει κάνει, μπορεί να πάει στα δικαστήρια, όπως είναι το προφανές. Αυτό λέει η γνωμοδότηση του Νομικού Συμβουλίου του Κράτους. Υπάρχει κάποια γνωμοδότηση κάποιου οργάνου, κάποιου νομικού, του Υπουργείου ή οποιουδήποτε που να μας αιτιολογεί για ποιον λόγο φέρνετε με διάταξη νόμου την πληρωμή της συγκεκριμένης σύμβασης και γιατί δεν έχει δίκιο το Νομικό Συμβούλιο του Κράτους; Ευχαριστώ, κύριε Πρόεδρε.
Κύριε Υπουργέ, έχετε τον λόγο, για να δώσετε τις απαραίτητες διευκρινίσεις.
Θα είμαι πολύ σύντομος, κύριε Πρόεδρε. Σε ό,τι έχει σχέση με τα θέματα της εναλλακτικής φύλαξης, το γνωστό «βραχιολάκι» και λοιπά, γνωρίζετε πολύ καλά ότι είναι ένα θέμα για το οποίο θεωρώ ότι και επί της αρχής όλη η πτέρυγα, όλο το Κοινοβούλιο συμφωνεί. Ως προς τις εναλλακτικές μορφές κράτησης, έχουμε κάνει μια προσπάθεια να διερευνηθεί και προς αυτή την κατεύθυνση, όπως σας είπα, λύνουμε θέματα και εκκρεμότητες από το παρελθόν και οσονούπω πρόκειται να υπάρξει διεθνής διαγωνισμός, προκειμένου να υπάρξει νέος ανάδοχος και να μπούμε μέσα σε μία κανονικότητα ως προς το συγκεκριμένο θέμα. Σε ό,τι έχει σχέση, όμως, με τα θέματα της μετάταξης -επειδή αναφερθήκατε για τμήματα ασφαλείας, αλλά και στη δυνατότητα να τοποθετηθούν σε υπηρεσίες τροχαίας ή σε οτιδήποτε άλλο-, θα ήθελα πραγματικά να εγκύψουμε με πολλή προσοχή στις συγκεκριμένες διατάξεις, δεδομένου ότι αναφέρεται ρητώς ότι τοποθετούνται σε υπηρεσίες ασφαλείας και μάλιστα, παρέχεται και η δυνατότητα πριν την τοποθέτησή τους από το Αρχηγείο της Ελληνικής Αστυνομίας να δηλώσουν και πού επιθυμούν. Γνωρίζετε πάρα πολύ καλά ότι οι μεγάλες Υπηρεσίες Ασφαλείας έχουν ανάγκη από πολύ ειδικό και εξειδικευμένο προσωπικό, από προσωπικό που είναι εκπαιδευμένο σε θέματα μυστικής δράσης, σε θέματα διείσδυσης, σε θέματα ανάλυσης και συλλογής πληροφοριών και ουσιαστικά αυτή τη στιγμή αναβαθμίζεται ποιοτικά το έργο των υπηρεσιών ασφαλείας ενισχυόμενο με αυτό το προσωπικό -όπως τόνισα και πριν- που υπό άλλες προϋποθέσεις θα θέλαμε πάρα πολύ χρόνο να προσλάβουμε και να εκπαιδεύσουμε προσωπικό και να το φτάσουμε σε αυτό το επίπεδο. Σας ευχαριστώ πολύ.
Κι εγώ ευχαριστώ. Τον λόγο έχει τώρα ο κ. Παπαηλιού από τον ΣΥΡΙΖΑ και αμέσως μετά ο κ. Κοτρωνιάς Γεώργιος από τη Νέα Δημοκρατία. Ορίστε, κύριε Παπαηλιού, έχετε τον λόγο.
Κύριε Πρόεδρε, κυρίες και κύριοι συνάδελφοι, κατ' αρχάς επειδή ανέφερε ο κύριος Υφυπουργός Προστασίας του Πολίτη ότι η μετάταξη του προσωπικού της συγκεκριμένης υποδιεύθυνσης της ΕΥΠ γίνεται σε υπηρεσίες της Ελληνικής Αστυνομίας που ασκούν αρμοδιότητες δημόσιας και κρατικής ασφάλειας, υπογραμμίζω ότι αυτό δεν προκύπτει από το άρθρο 10 της τροπολογίας. Αναφέρεται συγκεκριμένα ότι μετατάσσονται ιδίως σε αυτές. Το «ιδίως» σημαίνει ότι μπορεί να μεταταγούν και αλλού. Παρ' ότι δεν είναι αυτό το θέμα, η ουσία είναι ότι το «επιτελικό» κράτος του κ. Μητσοτάκη είναι ένα κράτος κομματικό και ένα κράτος αυταρχικό που επιδιώκει τη συλλογή πληροφοριών για τον λεγόμενο «εσωτερικό εχθρό», δηλαδή για όσους αντιδρούν στη νεοφιλελεύθερη πολιτικής της Νέας Δημοκρατίας. Κι έρχομαι τώρα στο νομοσχέδιο. Ο εθελοντισμός περιλαμβάνει στοιχεία όπως την αλληλεγγύη, την ανιδιοτελή προσφορά, τον αυθορμητισμό χωρίς δεύτερη σκέψη και δεν μπορεί να είναι κατευθυνόμενος. Εκδηλώνεται, αποτελώντας αντικείμενο δραστηριότητας της κοινωνίας των πολιτών, η οποία συμμετέχει στην άσκηση πολιτικών σε διάφορους τομείς: στους τομείς της κοινωνικής πολιτικής και της πολιτικής πρόνοιας, στο μεταναστευτικό-προσφυγικό, στην έμφυλη βία και όχι μόνον, στην αρωγή σε περιπτώσεις φυσικών καταστροφών, δηλαδή στην πολιτική προστασία, όπως επίσης και σε πολιτικές περιβάλλοντος και ανθρωπίνων δικαιωμάτων. Η δράση της κοινωνίας των πολιτών είναι οργανωμένη και ασκείται συλλογικά. Οι οργανώσεις της κοινωνίας των πολιτών χρειάζονται ένα ενιαίο θεσμικό πλαίσιο για την καταχώρηση, την εγγραφή και βέβαια τη χρηματοδότησή τους από το κράτος. Έτσι διασφαλίζονται η διαφάνεια, η χρηστή διοίκηση και η λογοδοσία. Όμως, με το υπό κρίση νομοσχέδιο, η ενεργοποίηση και αξιοποίηση της κοινωνίας των πολιτών θα έλεγα ότι εξακολουθεί να παραμένει ζητούμενο, αφού με το θεσμικό πλαίσιο η λειτουργία και οι δράσεις των οργανώσεών της ρυθμίζονται αποσπασματικά, διαδικαστικά, διαχειριστικά και όχι προς την κατεύθυνση του εξορθολογισμού και της απλοποίησης των διαδικασιών. Η διαμόρφωση του νέου θεσμικού πλαισίου θα έπρεπε να εκκινεί από τη χαρτογράφηση όλων των υπαρχόντων μητρώων που είναι διάσπαρτα και επιπλέον, τη σύμπτυξη, τη διασύνδεση, ώστε να υπάρχει η διαλειτουργικότητα και εν τέλει την κατάργησή τους και την αντικατάστασή τους από ένα μόνο μητρώο, ώστε να μην υπάρχουν οι επικαλύψεις που υπάρχουν σήμερα και οι οποίες θα εξακολουθήσουν να υπάρχουν βάσει του συγκεκριμένου νομοσχεδίου. Με το νομοσχέδιο δημιουργείται μια νέα δομή στο Υπουργείο Εσωτερικών και δύο νέα μητρώα, η δημόσια βάση δεδομένων και το ειδικό μητρώο, με συνέπεια να προκαλείται σύγχυση και να υπάρχουν αλληλοεπικαλύψεις. Το δημόσιο επιβαρύνεται με επιπλέον γραφειοκρατία και δομές. Η διασύνδεση των ειδικών μητρώων δεν γίνεται. Θα μπορούσε να γίνει, το επαναλαμβάνω, χωρίς τη δημιουργία της νέας βάσης δεδομένων και του ειδικού μητρώου, ούτως ώστε να μη χρειάζεται εκ νέου εγγραφή των οργανώσεων στα καινούργια μητρώα. Επιπλέον, προβλέπεται η καταβολή υψηλού παράβολου για την εγγραφή στο νέο μητρώο, σε αντίθεση με αυτό που γίνεται με τα υφιστάμενα μητρώα. Κριτήριο για τις οργανώσεις που θα χρηματοδοτηθούν είναι η εγγραφή τους στα δύο μητρώα του Υπουργείου Εσωτερικών. Αυτό είναι ένα τυπικό κριτήριο. Δεν προβλέπονται ουσιαστικά κριτήρια, βάσει των οποίων θα γινόταν μια αξιολόγηση των συγκεκριμένων οργανώσεων, ούτως ώστε να χρηματοδοτηθούν από το κράτος. Θα έπρεπε, λοιπόν, να προβλέπεται η αξιολόγηση της δράσης και του έργου των οργανώσεων της κοινωνίας των πολιτών, βάσει των οποίων θα χρηματοδοτούνταν και να μην αρκεί η εγγραφή στα μητρώα του Υπουργείου Εσωτερικών. Θα έπρεπε να αξιολογείται η αποτελεσματικότητα και η αποδοτικότητα των δράσεων που υλοποιεί ο φορέας το προηγούμενο χρονικό διάστημα, ο αριθμός των ενεργειών που υλοποιήθηκαν ανά κατηγορία δράσης, καθώς επίσης και οι παρεμβάσεις του και ο κοινωνικός αντίκτυπος. Επιπλέον, χρειάζεται διοικητική και οικονομική επάρκεια, ούτως ώστε να μπορούν οι συγκεκριμένοι φορείς, οι συγκεκριμένες οργανώσεις να επιτελούν το έργο τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τώρα μία παρατήρηση σε σχέση με την εθελοντική απασχόληση. Κύριο ζήτημα παραμένει η διαμόρφωση των κατάλληλων δικλείδων ασφαλείας ώστε να μην επιχειρείται η επίκληση της εργατικής νομοθεσίας, με τρόπο που να υποκρύπτονται μορφές εξαρτημένης εργασίας, μαθητείας, επαγγελματικής επιμόρφωσης και απόκτησης δεξιοτήτων. Χρειάζεται λοιπόν ισχυρό θεσμικό πλαίσιο που να αποκλείει κάθε τέτοια μορφή εργασίας, εφόσον πρόκειται για εθελοντισμό. Στις υποχρεώσεις των οργανώσεων της κοινωνίας των πολιτών περιλαμβάνεται και η αναγγελία των εθελοντών στο σύστημα «ΕΡΓΑΝΗ». Αυτή η ρύθμιση, ακριβώς επειδή δεν αμφισβητεί την εργασιακή απασχόληση, είναι προβληματική. Δεν λαμβάνονται υπ' όψιν η ιδιαίτερη φύση του εθελοντισμού και η ρευστότητα της ιδιότητας του εθελοντή, η οποία δεν είναι πάντα σταθερή σε σχέση με φορέα, αφού μπορεί να απασχοληθεί μόνον εκτάκτως ή για μία συγκεκριμένη δράση. Τέλος, οι δυσχέρειες εφαρμογής του νομοσχεδίου αντανακλώνται και στο γεγονός ότι προβλέπεται η έναρξη ισχύος του τέσσερις μήνες μετά τη δημοσίευσή του στην Εφημερίδα της Κυβερνήσεως, ενώ τα άρθρα που αφορούν στη λειτουργία του μηχανισμού ελέγχου θα ισχύσουν έναν ολόκληρο χρόνο μετά. Συμπερασματικά, κυρίες και κύριοι συνάδελφοι, οι προβλεπόμενες ρυθμίσεις αντί να διευκολύνουν, εμποδίζουν τη σύσταση νέων οργανώσεων, αλλά και τη βιωσιμότητα των μικρών νεοσύστατων. Δεν λαμβάνονται υπ' όψιν η φυσιογνωμία και τα χαρακτηριστικά των περισσότερων οργανώσεων της κοινωνίας των πολιτών που δραστηριοποιούνται στη χώρα μας, ενώ και στο εξωτερικό οι μικρές και μεσαίες οργανώσεις, τα μικρά και ευέλικτα σχήματα είναι εκείνα που τείνουν να επικρατήσουν.
Ολοκληρώστε, παρακαλώ.
Θεσπίζονται λοιπόν μεγάλα διοικητικά και οικονομικά βάρη, αποκλείοντας ένα μεγάλο μέρος οργανωμένων πρωτοβουλιών και οργανώσεων από την εγγραφή τους στο ειδικό μητρώο.
Ολοκληρώστε, κύριε Παπαηλιού. Έχετε μπει στα δέκα λεπτά.
Ολοκληρώνω, κύριε Πρόεδρε. Επιπλέον, δεν προβλέπεται η διασύνδεση του εθελοντισμού με την τοπική αυτοδιοίκηση και η συνεργασία με τους φορείς της, ενώ ο συγκεντρωτισμός στις κυβερνητικές πολιτικές αποτυπώνεται και στην πρόβλεψη εξουσιοδότησης του Υπουργού Εσωτερικών για τη ρύθμιση ουσιαστικών θεμάτων με την έκδοση υπουργικών αποφάσεων. Σας ευχαριστώ.
Κι εγώ ευχαριστώ. Τον λόγο έχει ο κ. Κοτρωνιάς από τη Νέα Δημοκρατία και αμέσως μετά η κ. Αναστασία Γκαρά από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, το παρόν νομοσχέδιο πραγματεύεται και ρυθμίζει ένα ιδιαίτερα σύνθετο θέμα, θέτοντας τις προϋποθέσεις, ώστε ο εθελοντισμός, αυτό το κίνημα ανθρωπιάς και ανιδιοτελούς προσφοράς, να ενταχθεί σε ένα συγκροτημένο νομοθετικό και θεσμικό πλαίσιο. Ο εθελοντισμός επηρεάζει και συνδέεται λειτουργικά με το σήμερα και το αύριο της ελληνικής κοινωνίας και αποτελεί, συγχρόνως, δείκτη και μέτρο του πολιτισμού της. Ωστόσο, η απουσία ενός ρυθμιστικού πλαισίου στην Ελλάδα την κατατάσσει ανάμεσα στις χώρες με τα χαμηλότερα ποσοστά εθελοντισμού στην Ευρώπη, με ποσοστό χαμηλότερο του 10%. Όμως η νομοθετική και θεσμική οργάνωση του εθελοντισμού στην Ελλάδα αποτελεί και ένα βήμα πιο κοντά σε μια κοινωνία αλληλεγγύης και ανθρωπιάς που ονειρευόμαστε για το αύριο. Είναι η προϋπόθεση, ώστε η έμφυτη καλοσύνη και διάθεση προσφοράς του Έλληνα να μην παραμείνει μόνο μια αγαθή πρόθεση, αλλά να γίνει συστηματική κοινωνική δράση. Με την πεποίθηση αυτή, κυρίες και κύριοι, πριν από είκοσι χρόνια είχα την τιμή, ως Δήμαρχος Λαμιέων, να οργανώσω στη Λαμία το 1ο Πανελλήνιο Συνέδριο Εθελοντισμού με την ΚΕΔΚΕ και τον Δήμο Λαμιέων, με ομιλητές από την Ευρώπη και από όλο το επιστημονικό φάσμα, ουσιαστικά θεμελιώνοντας τη θεσμική οργάνωση του εθελοντισμού στη χώρα μας. Και επιτρέψτε μου να καταθέσω τα πρακτικά του -πιστεύω χρήσιμα- για τη μελέτη της εξέλιξης του θεσμού στη χώρα μας. [[Στο σημείο αυτό ο Βουλευτής κ. Γεώργιος Κοτρωνιάς καταθέτει για τα Πρακτικά τα προαναφερθέντα πρακτικά, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είκοσι χρόνια μετά, ως Βουλευτής, είχα την τιμή να εισηγηθώ τον Φεβρουάριο του 2020 τον ν.4662 για τον Εθνικό Μηχανισμό Διαχείρισης Κρίσεων και την αναβάθμιση του Συστήματος Εθελοντισμού της Πολιτικής Προστασίας, όπου στο Κεφάλαιο Β΄, με τίτλο «Εθελοντικές Οργανώσεις και Εθελοντές Πολιτικής Προστασίας», με μια σειρά άρθρων προβλέπονται αναλυτικά οι προϋποθέσεις ένταξης και λειτουργίας στις Εθελοντικές Οργανώσεις Πολιτικής Προστασίας. Σήμερα, νιώθω ιδιαίτερα ευτυχής που μου δίνεται η δυνατότητα με τη σημερινή μου τοποθέτηση - εισήγηση υπέρ του παρόντος νομοσχεδίου, να συμμετάσχω στην ουσιαστική ενδυνάμωση και υποστήριξη των οργανώσεων της Κοινωνίας των Πολιτών και όλου του εθελοντικού κινήματος της χώρας, ώστε αυτό να γίνει πιο ισχυρό, πιο οργανωμένο και να προσφέρει με αποτελεσματικότητα και ασφάλεια στο κοινωνικό σύνολο, ειδικά αν λάβουμε υπ' όψιν ότι την τελευταία δεκαετία ο εθελοντισμός στην Ελλάδα δίνει σταθερά ένα δυναμικό παρόν μέσα από την προσφορά στους ευπαθέστερους συμπολίτες μας. Με το νομοσχέδιο αυτό το Υπουργείο Εσωτερικών επιχειρεί για πρώτη φορά την ενιαία ρύθμιση θεμάτων που αφορούν στις εθελοντικές μη κερδοσκοπικές οργανώσεις που λειτουργούν στην Ελλάδα και στην εθελοντική απασχόληση εντός και εκτός της χώρας, προκειμένου να αποκαταστήσει χρόνιες παθογένειες που έφταναν στο σημείο να αμαυρώνουν ακόμα και την εικόνα του εθελοντικού κινήματος, να δημιουργήσει ένα ασφαλές και ανεξάρτητο περιβάλλον ανάπτυξης αξιόπιστων οργανώσεων και να ενισχύσει, εν τέλει, την εμπιστοσύνη των πολιτών στους δημόσιους θεσμούς και ειδικά, στους φορείς του εθελοντισμού. Στο Μέρος Α΄ του νομοσχεδίου ρυθμίζονται θέματα καταχώρησης, εγγραφής και χρηματοδότησης των εθελοντικών οργανώσεων στην Ελλάδα, ώστε να διασφαλίζεται η διαφάνεια, η χρηστή διαχείριση, αλλά και η λογοδοσία τους. Συγκεκριμένα, δημιουργούνται στο Υπουργείο Εσωτερικών δύο δημόσιες ηλεκτρονικές βάσεις δεδομένων, η δημόσια βάση δεδομένων για την ελεύθερη καταχώρηση όλων των οργανώσεων της Κοινωνίας των Πολιτών και το ειδικό μητρώο στο οποίο εγγράφονται οι οργανώσεις που πληρούν συγκεκριμένες προϋποθέσεις διαφάνειας και λογοδοσίας, ώστε με τον τρόπο αυτό να γίνεται επιτέλους το αναγκαίο νοικοκύρεμα των εννέα διαφορετικών μητρώων που αυτή τη στιγμή διατηρούνται σε διαφορετικά Υπουργεία και παραμένουν ασύνδετα μεταξύ τους, δυσχεραίνοντας έτσι τις διαδικασίες συντονισμού και ελέγχου των οργανώσεων. Την ευθύνη για τη διαχείριση και τη διασύνδεση μεταξύ των βάσεων αυτών θα έχει η νέα Διεύθυνση του Υπουργείου Εσωτερικών, η οποία προβλέπεται να συσταθεί με στόχο τον έλεγχο της ορθής οργάνωσης και της λειτουργίας των εθελοντικών οργανώσεων. Παράλληλα, ορίζεται η δυνατότητα κρατικής χρηματοδότησης των εν λόγω οργανώσεων, ύψους έως 50.000 ευρώ για τους εγγεγραμμένους στη δημόσια βάση και απεριορίστου ποσού για τους εγγεγραμμένους στο ειδικό μητρώο, ενώ φυσικά καθορίζονται οι υποχρεώσεις των οργανώσεων για τη χρηστή δημοσιονομική διαχείριση, καθώς και οι κυρώσεις που επιφέρει η μη τήρηση αυτών και που δεν είναι άλλες από τη διαγραφή τους από το ειδικό μητρώο, διακοπτόμενης συγχρόνως και της κρατικής χρηματοδότησης. Επιπλέον, θεσπίζονται φορολογικές απαλλαγές και κίνητρα για δωρεές υπέρ κοινωφελών σκοπών, ενώ ενισχύεται το εθελοντικό κίνημα, αφού πλέον προβλέπεται η δυνατότητα σε δικηγόρους, σε συμβολαιογράφους, σε μηχανικούς κ.λπ. να προσφέρουν τις υπηρεσίες τους σε εθελοντικούς φορείς χωρίς αμοιβή. Ένα ακόμα πολύ σημαντικό κομμάτι που ρυθμίζει το παρόν νομοσχέδιο έχει να κάνει με την προάσπιση των δικαιωμάτων των χιλιάδων εθελοντών της χώρας μας. Μέσα από τις διατάξεις του κατοχυρώνονται νομοθετικά η εθελοντική απασχόληση σε κοινωφελείς οργανώσεις, το νομικό καθεστώς των εθελοντών και η ασφαλιστική τους κάλυψη, ένα απαραίτητο που ζητούσαν οι εθελοντές όλα αυτά τα χρόνια. Δεδομένου ότι η συμμετοχή σε μια εθελοντική δραστηριότητα και η παροχή εργασίας ενέχει κινδύνους προστίμων από την Επιθεώρηση Εργασίας, το νομοσχέδιο προβλέπει την προστασία εθελοντών και εθελοντικών οργανώσεων με τη χρήση της ηλεκτρονικής εφαρμογής «ΕΡΓΑΝΗ» και την εγγραφή και την αναγγελία των εθελοντών για όσο διάστημα απασχολούνται εθελοντικά. Παράλληλα, προβλέπεται η κάλυψη των ιατροφαρμακευτικών και νοσοκομειακών δαπανών τους, καθώς και εξόδων που απορρέουν από την εθελοντική απασχόλησή τους. Κυρίες και κύριοι συνάδελφοι, είναι εμφανές ότι με το παρόν σχέδιο νόμου και μετά τον ν.4662/2020, που περιλαμβάνει και την αναβάθμιση του Συστήματος Εθελοντισμού Πολιτικής Προστασίας, ολοκληρώνεται ουσιαστικά η προσπάθεια στη χώρα μας, ώστε να διαμορφωθεί ένα σαφές, ένα δομημένο ρυθμιστικό πλαίσιο στις σχέσεις κράτους και Κοινωνίας των Πολιτών. Είναι μια πρωτοβουλία απολύτως αναγκαία για να ξεκαθαρίσει το ασαφές μέχρι σήμερα τοπίο που επικρατεί, ώστε να διασφαλιστεί η εύρυθμη λειτουργία των Οργανισμών της Κοινωνίας των Πολιτών και τελικά, να επιτευχθεί ο αρχικός τους στόχος προς όφελος της πατρίδας μας και προς όφελος των ανθρώπων και των πολιτών της. Σας ευχαριστώ πάρα πολύ.
Και εγώ σας ευχαριστώ, κύριε Κοτρωνιά. Τον λόγο θα δώσω τώρα για τρία λεπτά στον Αναπληρωτή Υπουργό Εσωτερικών, για να υποστηρίξει την τροπολογία με γενικό αριθμό 1171 και ειδικό 114 από 10 Δεκεμβρίου, με θέμα: «Ρυθμίσεις θεμάτων αρμοδιότητας του Υπουργείου Εσωτερικών». Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Με την τροπολογία αυτή, στα συγκεκριμένα άρθρα ρυθμίζουμε κάποια θέματα που έχουμε συζητήσει κατά καιρούς με τους Οργανισμούς Τοπικής Αυτοδιοίκησης κυρίως. Με τη ρύθμιση του άρθρου 1 επιμηκύνεται ο χρόνος εφαρμογής της ρύθμισης του άρθρου 238 του ν.4610/2019 για όσα επιμελητήρια δεν κατάφεραν να ανταποκριθούν εμπρόθεσμα στην έκδοση απόφασης μεταφοράς του προσωπικού των καταργούμενων αστικών εταιρειών τους. Η ευνοϊκή ρύθμιση για λόγους ισότητας και δικαιοσύνης εφαρμόζεται και στους υπαλλήλους που είχαν προσληφθεί από τις αστικές εταιρείες των επιμελητηρίων μέχρι την 30η Ιουνίου του 2021. Με το άρθρο 2 παρέχεται η δυνατότητα στις ΦΟΔΣΑ Νοτίου Αιγαίου Α.Ε. και Ιονίων Νήσων Α.Ε. να καλύψουν τις άμεσες ανάγκες τους σε προσωπικό, ώστε να καταστεί εφικτή η άμεση λειτουργία τους για αυτό το σημαντικό θέμα της διαχείρισης των απορριμμάτων. Με την παράγραφο 14 του άρθρου 12 του ν.4071/2012 είχε ρυθμιστεί ότι το σύνολο του αντιτίμου των συμβάσεων ιδιωτικού δικαίου ορισμένου χρόνου και μίσθωσης έργου που συνάπτουν οι ΟΤΑ Α΄ και Β΄ βαθμού και τα νομικά πρόσωπα δημοσίου και ιδιωτικού δικαίου αυτών και αφορούν σε παροχή υπηρεσιών προς ωφελούμενους με την καταβολή αντιτίμου, ποσοστό 70% καταβάλλεται από τους ωφελούμενους και το υπόλοιπο 30% από τον οικείο ΟΤΑ ή νομικό πρόσωπο. Δεδομένης της συγκυρίας και της πανδημίας, αναπροσαρμόζουμε το ποσοστό αυτό, το οποίον πλέον γίνεται 60% από τη δημοσίευση του παρόντος έως και την 30ή Ιουνίου του 2023. Με τη ρύθμιση του άρθρου 4, για λόγους εύρυθμης λειτουργίας των υπηρεσιών, αλλά και προστασίας του διοικούμενου, σκοπείται η ολοκλήρωση των διαδικασιών μετάταξης οι οποίες δεν πρόλαβαν να ολοκληρωθούν εντός των αποκλειστικών προθεσμιών που προέβλεπαν οι διατάξεις της παραγράφου 10 του άρθρου 20 του ν.4829/2021, έτσι ώστε να διασφαλιστούν τόσο οι υπηρεσιακές ανάγκες όσο και οι υπάλληλοι, χωρίς την υπαιτιότητα των οποίων δεν κατέστη δυνατόν να μεταταχθούν στις υπηρεσίες για τις οποίες είχαν ήδη υποβάλει τις αιτήσεις τους εμπροθέσμως. Επιπλέον, προβλέπεται ότι ολοκληρώνονται αποκλειστικά και μόνο μετατάξεις για τις οποίες έχουν ήδη αποφανθεί τα αρμόδια συλλογικά όργανα από την ημερομηνία έναρξης ισχύος του άρθρου 20 του ν.4829/2021 μέχρι την έναρξη ισχύος της προτεινόμενης ρύθμισης, οπότε και εκκρεμεί η έκδοση σχετικής απόφασης μετάταξης. Με τη διάταξη του άρθρου 5 ρυθμίζεται το ζήτημα της παράστασης προς υποστήριξη της κατηγορίας περιπτώσεων των εγκλημάτων του ν.4830/2021 των φιλοζωικών σωματείων και φιλοζωικών οργανώσεων μη κερδοσκοπικού χαρακτήρα που δραστηριοποιούνται σε τοπικό ή εθνικό επίπεδο μέχρι τη θέση σε λειτουργία του Εθνικού Μητρώου Ζώων Συντροφιάς. Σας ενημερώνω ότι η σχετική Κοινή Υπουργική Απόφαση είναι προς ολοκλήρωση και έκδοση. Με την αξιολογούμενη ρύθμιση του άρθρου 6 χορηγείται με αναδρομική ισχύ από την 1η Αυγούστου 2021 στους δημάρχους η δυνατότητα να παρατείνουν τη θητεία των αντιδημάρχων τους για χρονικό διάστημα μικρότερο του έτους κατά παρέκκλιση του άρθρου 59 του ν.3852/2010 προκειμένου να διευκολυνθεί το έργο και η λειτουργία των αρμόδιων φορέων και οργάνων μέχρι τη διενέργεια των διημερησιών, δηλαδή εκλογής προεδρείων των δημοτικών συμβουλίων την Κυριακή 9 Ιανουαρίου του 2022. Με την αξιολογούμενη ρύθμιση του άρθρου 7 τροποποιούνται οι μεταβατικές διατάξεις του ν.4804/2021 και επέρχονται νομοτεχνικές βελτιώσεις δεδομένου ότι στην τρέχουσα δημοτική περίοδο δεν υφίστανται αναπληρωματικοί πρόεδροι σε δημοτικές κοινότητες με πληθυσμό ίσο ή μικρότερο των τριακοσίων κατοίκων, αλλά υποψήφιοι με τη σειρά εκλογής τους. Επιπλέον, συμπληρώνεται η εκ παραδρομής παραληφθείσα πρόβλεψη ορισμού από το δημοτικό συμβούλιο ελλείψει αναπληρωματικών, ως μέλους κενωθείσας θέσης συμβουλίου ή δημοτικής κοινότητας, συμβούλου άλλης δημοτικής κοινότητας ή δημοτικού συμβούλου από την τρέχουσα δημοτική περίοδο. Περαιτέρω, προστίθενται ρυθμίσεις προς άρση τυχόν νομικής και ερμηνευτικής αμφιβολίας για τα ισχύοντα κατά τρέχουσα δημοτική περίοδο κωλύματα και ασυμβίβαστα των αιρετών των δήμων. Τέλος, προσδιορίζεται χρονικό διάστημα εγκατάστασης και θητείας των αιρετών και των προεδρείων των συμβουλίων και επιτροπών, καθώς και ο χρόνος διεξαγωγής των εκλογών των προεδρείων των συμβουλίων και επιτροπών της τρέχουσας αυτοδιοικητικής περιόδου. Με το άρθρο 8 σκοπείται να αποσαφηνιστεί το πλαίσιο διαδικασίας επιλογής προϊσταμένων για υπαλλήλους που διετέλεσαν προϊστάμενοι σε θέσεις ευθύνης των αναπτυξιακών οργανισμών ΟΤΑ στους οποίους αποσπάστηκαν, ενώ κατείχαν ήδη θέσεις ευθύνης στο φορέα προέλευσης τους. Τέλος, με την ρύθμιση του άρθρου 9 επιδιώκεται να διευθετηθεί ο χρόνος υποβολής της αρχικής δήλωσης του πρώτου εδαφίου της παραγράφου 2 του άρθρου 1 του ν.3213/2003 από τους υπηρεσιακούς γραμματείς και τους γενικούς διευθυντές των Υπουργείων. Ευχαριστώ πολύ, κύριε Πρόεδρε.
Και εγώ ευχαριστώ, κύριε Υπουργέ. Υπάρχει κάποια διευκρίνιση από τους εισηγητές; Τον λόγο έχει ο κ. Χατζηγιαννάκης.
Δεν έχω πάρει τον λόγο, οπότε θα θέσω τα ζητήματα. Έχω μια ερώτηση για το άρθρο 2 της τροπολογίας. Γιατί γίνεται η επιλογή των τριάντα έξι μηνών; Η κυριότερη ερώτηση και ένσταση είναι γιατί επιλέγονται οι τριάντα έξι μήνες για τις σχέσεις εργασίας ιδιωτικού δικαίου για τις συμβάσεις αυτές, από τη στιγμή που προφανώς τα τρία χρόνια καλύπτουν πάγιες και διαρκείς ανάγκες και με δεδομένο μάλιστα ότι η ευρωπαϊκή οδηγία ορίζει τις μη μόνιμες θέσεις στην πραγματικότητα με απώτατο όριο τους είκοσι τέσσερις μήνες. Γιατί επιλέγετε τους τριάντα έξι μήνες; Αυτό είναι το πρώτο μας ερώτημα. Και το δεύτερο, πώς επιλέχθηκαν οι θέσεις; Γιατί τουλάχιστον για τον ένα ΦΟΔΣΑ Νοτίου Αιγαίου φαίνεται υπερβολικά μεγάλος ο αριθμός με δεδομένο κιόλας ότι μας έχει έρθει απόφαση του δικτύου φορέων διαχείρισης στερεών αποβλήτων που και διαμαρτύρεται για την εν λόγω διάταξη. Καταλαβαίνουμε ότι είναι καινούργιοι ΦΟΔΣΑ. Δεν ζούμε σε άλλη πραγματικότητα. Είναι αυτά τα δύο πράγματα, ο αριθμός των εργαζομένων και το ότι στην πραγματικότητα δεν γίνεται διαδικασία -και νομίζω ότι και είκοσι τέσσερις μήνες είναι υπεραρκετοί για να γίνει- ΑΣΕΠ και με τον καινούριο νόμο που έχετε καταθέσει και θα είναι σύμφωνο με την ευρωπαϊκή οδηγία. Γιατί επιλέχθηκαν επομένως οι τριάντα έξι μήνες; Όσον αφορά το άρθρο 8, το προσωπικό των αναπτυξιακών οργανισμών, θέλω να μου διευκρινίσετε αν σε περίπτωση μετάταξης υπαλλήλου σε διευθυντική θέση ή θέση ευθύνης στον αναπτυξιακό οργανισμό από κάποιον από τους ΟΤΑ ή από το δημόσιο που θα προέρχεται που δεν έχει στην υφιστάμενή του κατάσταση θέση είτε διευθυντική είτε προϊσταμένου, ο χρόνος άσκησης των καθηκόντων του σε θέση ευθύνης στον αναπτυξιακό οργανισμό, θα συνεπάγεται και όλα τα προνόμια στον φορέα από τον οποίο προέρχεται; Δηλαδή ένας απλός υπάλληλος μιας διεύθυνσης ή ενός τμήματος θα μετατίθεται, θα παίρνει μία θέση ευθύνης στον αναπτυξιακό οργανισμό και θα επιστρέφει με προνόμια; Γιατί αυτό -δεν ξέρουμε- θα αλλάξει τελείως όλη τη δομή των υπηρεσιών και δεν νομίζουμε ότι είναι σύμφωνο και με το δημοσιοϋπαλληλικό δίκαιο. Αυτό να μας διευκρινίσετε αν ισχύει ή αν είναι μόνο για τους υφισταμένους.
Κύριε Υπουργέ, θέλετε να δώσετε διευκρινίσεις;
Να δώσουμε τώρα;
Μπορείτε εάν θέλετε να επιφυλαχθείτε και στην ομιλία σας. Συνεχίζουμε με την κ. Γκαρά. Και αμέσως μετά να ετοιμάζεται ο κ. Ψυχογιός. Ορίστε, κυρία συνάδελφε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κύριε Πέτσα χαίρομαι που σας βλέπω δυνατό, γερό, ενεργό στην κοινοβουλευτική δράση και δραστηριότητα και αναμένουμε να σας δούμε και στην εξεταστική επιτροπή να μας δώσετε απαντήσεις και διευκρινίσεις σε ό,τι αφορά την άμεση εμπλοκή σας στη διαμόρφωση της ομώνυμης λίστας Πέτσα, η οποία χρηματοδοτήθηκε από κρατικό χρήμα. [[Χειροκροτήματα από την πτέρυγα του ΣΥΡΙΖΑ]] Έχουμε πάρα πολλές απορίες να σας θέσουμε, πάρα πολλές ερωτήσεις και η παρουσία σας εκεί θα ήταν ιδιαίτερα χρήσιμη.
Ελάτε στο θέμα παρακαλώ. Είναι εκτός θέματος.
Στο νομοσχέδιο λοιπόν που συζητάμε σήμερα και αφορά στον εθελοντισμό, στην καταχώριση, εγγραφή και χρηματοδότηση εθελοντικών οργανώσεων που έχουν συσταθεί στην Ελλάδα ως σωματεία ή ως μη κυβερνητικές οργανώσεις. [[ΑΛΛΑΓΗ ΣΕΛΙΔΑΣ]] [[Να μπουν οι σελ. 382-384]] Η δράση, κυρίες και κύριοι συνάδελφοι, των οργανώσεων της κοινωνίας των πολιτών έχει μία μακρά παράδοση, διαδρομή και δυναμική στη χώρα μας. Και ειδικά σε περιόδους κρίσεων όπως αυτές που έζησε η κοινωνία μας τα τελευταία χρόνια, οι εθελοντές γνωρίζουμε πάρα πολύ καλά ότι έχουν τεράστια συμβολή και θα έχουν τεράστια συμβολή και είναι αναγκαιότητα και της κοινωνίας και θα είναι και για τα επόμενα πολλά χρόνια. Αυτό που διαχρονικά όμως απουσιάζει είναι ένα συνεκτικό, σύγχρονο σχέδιο, μία εθνική στρατηγική μακράς διάρκειας για την οργάνωση του θεσμικού πλαισίου και την αποτελεσματική διασύνδεση των οργανώσεων με την πολιτεία. Και σήμερα δυστυχώς βλέπουμε να χάνεται μία ακόμη ευκαιρία με αυτό το νομοσχέδιο. Αυτό άλλωστε είναι και το σημείο το οποίο εμφατικά επισημαίνουν και οι εκατοντάδες εθελοντικές οργανώσεις που συμμετείχαν στη διαβούλευση του εν λόγω νομοσχεδίου. Καμμία αποτελεσματικότητα, κανένας εξορθολογισμός, κανένας σχεδιασμός παρά την αναγκαιότητα που υπάρχει για όλα αυτά. Φέρνετε λοιπόν, κύριε Υπουργέ, ένα νομοσχέδιο που στην πράξη είναι ανεφάρμοστο. Για αυτό και παραπέμπετε την εφαρμογή βασικών διατάξεων στο μέλλον. Ένα νομοσχέδιο που αντί να αποσαφηνίζει και να βάζει ξεκάθαρους ενιαίους κανόνες, εμπεριέχει ασάφειες και δημιουργεί μεγαλύτερες γραφειοκρατικές δυσκολίες. Ένα νομοσχέδιο που αντί να αξιοποιήσει τα υπάρχοντα μητρώα οργανώσεων και να επιχειρεί να τα ενοποιήσει, απαλείφοντας τις όποιες αλληλοεπικαλύψεις και θέτοντας αυστηρές δικλείδες ασφαλείας, έρχεται να δημιουργήσει δύο νέα μητρώα προκαλώντας σύγχυση και ερωτήματα σε ό,τι αφορά την αξιολόγηση των οργανώσεων που θα λάβουν κρατική χρηματοδότηση. Συνολικότερα το νομοσχέδιο με το περιεχόμενό του και τις γραφειοκρατικές και οικονομικές του αγκυλώσεις λειτουργεί σχεδόν αποτρεπτικά για τη δημιουργία νέων οργανώσεων ή την ανάπτυξη των μικρότερων εξ αυτών των οργανώσεων που υφίστανται σήμερα. Αγνοείτε επιδεικτικά την πραγματικότητα που θέλει τη συντριπτική πλειοψηφία των ενεργών οργανώσεων να είναι μικρές στο μέγεθος τους και να απασχολούν έως δέκα εργαζομένους. Δεν είναι τυχαίο άλλωστε ότι προβλέπεται η καταβολή υψηλών παραβόλων κατά την εγγραφή ή την ανανέωση αυτής, γεγονός που δημιουργεί μεγάλο οικονομικό βάρος ιδιαίτερα στις μικρές οργανώσεις που -όπως είπα και πιο πριν- είναι και η πλειονότητα των οργανώσεων που λειτουργούν στη χώρα μας. Ακόμη και στις διατάξεις του νομοσχεδίου που προβλέπονται φοροαπαλλαγές ή άλλες ευνοϊκές φορολογικές διατάξεις, αυτές αφορούν μόνο όσες οργανώσεις είναι εγγεγραμμένες στο νεοσύστατο ειδικό μητρώο, γεγονός το οποίο θα οδηγήσει σε μεγαλύτερους αποκλεισμούς στο μέλλον. Είναι δυνατόν για παράδειγμα να θέτετε ως προϋπόθεση για την ένταξη των οργανώσεων στο ειδικό μητρώο την προ τριών ετών σύστασή τους; Δεν αντιλαμβάνεστε ότι με τον τρόπο αυτό αποκλείετε όλες τις νεοσύστατες οργανώσεις, που επιτελούν πραγματικά κοινωφελές έργο και υπήρξε προφανώς κοινωνική αναγκαιότητα για να συσταθούν τους προηγούμενους μήνες ή τα προηγούμενα χρόνια; Εκτός βέβαια και αν ο αποκλεισμός των νεοσύστατων οργανώσεων ήταν εξαρχής ο στόχος σας. Θα μπορούσαν, βέβαια, να είχαν τεθεί διαφορετικά κριτήρια, που και τη διαφάνεια θα υπηρετούσαν, αλλά και δεν θα οδηγούσαν σε a priori αποκλεισμούς. Επίσης, μία σοβαρή παράλειψη είναι πως το νομοσχέδιο αυτό δεν κάνει την παραμικρή πρόβλεψη για διασύνδεση του εθελοντισμού και των οργανώσεων της τοπικής αυτοδιοίκησης. Δυστυχώς, συζητάμε ένα ακόμη νομοθέτημα της Νέας Δημοκρατίας πρόχειρο, αποσπασματικό, επιφανειακό, μεροληπτικό υπέρ των μεγάλων και οικονομικά ισχυρών ΜΚΟ, που αντί να χτυπά στη ρίζα τη γραφειοκρατία, έρχεται να την αυξήσει, ενώ δεν κινείται στη λογική της εξυπηρέτησης αρχών, όπως η διαφάνεια, η χρηστή διαχείριση, η λογοδοσία, αλλά οδηγεί σε περαιτέρω αποκλεισμούς. Κύριε Πέτσα, με τους όρους της διαφάνειας και τις διαφανείς λειτουργίες, μάλλον υπάρχει κάποια αλλεργία σε ό,τι αναλαμβάνετε. Τα θολά, λοιπόν, σημεία, η έλλειψη αυστηρών κριτηρίων για τη χρηματοδότηση των οργανώσεων, αλλά και η έλλειψη κανόνων λειτουργίας δημιουργούν, στην καλύτερη περίπτωση, αμφιβολίες ως προς την ακεραιότητα αυτής της ρύθμισης από μεριάς της Κυβέρνησης, αλλά και την αποτελεσματικότητά της. Είναι ένα νομοσχέδιο που δεν απαντά, δυστυχώς, στα πραγματικά προβλήματα και τις ανάγκες των εθελοντικών οργανώσεων, κάτι το οποίο έχει επισημάνει με παρατηρήσεις και εισηγήσεις το σύνολο σχεδόν των οργανώσεων που έχουν συμμετάσχει στη διαβούλευση. Τώρα σε ό,τι αφορά, κυρίες και κύριοι συνάδελφοι, το δεύτερο μέρος του νομοσχεδίου και τις λοιπές διατάξεις που αφορούν στους Οργανισμούς Τοπικής Αυτοδιοίκησης, στην πραγματικότητα συνιστούν ένα ξεχωριστό νομοσχέδιο μέσα στο υπάρχον νομοσχέδιο για τον εθελοντισμό, μία πρακτική η οποία, βέβαια, δεν είναι σημερινή. Τείνει να γίνει ο κανόνας από το επιτελικό κράτος της σημερινής Κυβέρνησης. Με εξαίρεση, λοιπόν, κάποιες λίγες διατάξεις που ρυθμίζουν εκκρεμότητες, κυρίως στα οικονομικά των δήμων, στην πραγματικότητα φέρνετε ρυθμίσεις, όπως αυτή στο άρθρο 50, που στην πράξη αποδυναμώνουν περαιτέρω τα δημοτικά συμβούλια, με την αρμοδιότητα για τον ορισμό εκπροσώπου του δήμου στις γενικές συνελεύσεις των ανωνύμων εταιρειών και των αναπτυξιακών οργανισμών να πηγαίνει στην οικονομική επιτροπή. Για ακόμη μία φορά στη Νέα Δημοκρατία δείχνετε την αλλεργία σας στις συλλογικές δημοκρατικές διαδικασίες, αποδυναμώνοντας ακόμη παραπέρα τα συλλογικά όργανα, τα οποία είναι νομιμοποιημένα από τη λαϊκή βάση, όπως αυτά των δημοτικών συμβουλίων. Κύριε Υπουργέ, οι δήμαρχοι ζητάνε από εσάς αύξηση της χρηματοδότησης και των ΚΑΠ, ενίσχυση των δήμων με νέες προσλήψεις, μείωση των επιτοκίων δανεισμού από το Ταμείο Παρακαταθηκών, κάλυψη του τεράστιου ενεργειακού κόστους στη λειτουργία των δήμων, μείωση των δημοτικών τελών, αλλά και την ουσιαστική συμμετοχή των ΟΤΑ στον αναπτυξιακό σχεδιασμό και την αξιοποίηση των χρηματοδοτικών εργαλείων. Και εσείς, δυστυχώς, δεν κάνετε τίποτα για όλα αυτά. Αδιαφορείτε για άλλη μια φορά για τα πραγματικά προβλήματα των δήμων, αλλά και των τοπικών κοινωνιών. Κύριε Πρόεδρε, κλείνοντας δεν θα μπορούσα να μην αναφερθώ σε σκανδαλώδη τροπολογία που κατέθεσε η Κυβέρνηση τα μεσάνυχτα της Παρασκευής και αφορά στην εκκαθάριση εκατοντάδων -μη αρεστών στο σύστημα Μητσοτάκη- στελεχών της Εθνικής Υπηρεσίας Πληροφοριών, με την υποχρεωτική μετακίνησή τους σε διάφορες υπηρεσίες της Ελληνικής Αστυνομίας. Πρόκειται για εκδιώξεις και πρωτοφανείς εκκαθαρίσεις στη δημόσια διοίκηση από μία Κυβέρνηση η οποία πραγματικά αναρωτιόμαστε, τι ακριβώς θέλει να κάνει. Να γυρίσει τον τόπο δεκαετίες πίσω, σε σκοτεινές εποχές φακελώματος, διώξεων, πιστοποιητικών φρονημάτων; Πραγματικά αναρωτιόμαστε τι ακριβώς θέλει να κάνει στην ελληνική κοινωνία. Να είστε, όμως, βέβαιοι πως ο δημοκρατικός κόσμος, οι προοδευτικοί πολίτες, με σύγχρονη και ενεργή σκέψη και δράση, δεν θα επιτρέψουν σε καμία περίπτωση αυτή η Κυβέρνηση να μας γυρίσει δεκαετίες πίσω και μάλιστα σε σκοτεινές εποχές του '50 και του '60. Σας ευχαριστώ πολύ.
Και εγώ σας ευχαριστώ. Κυρίες και κύριοι συνάδελφοι, έχω την τιμή να σας ανακοινώσω ότι δεκαέξι Βουλευτές του ΣΥΡΙΖΑ, σύμφωνα με το άρθρο 72 του Κανονισμού, κατέθεσαν αίτημα ονομαστικής ψηφοφορίας για την τροπολογία με γενικό αριθμό 1170 και ειδικό 113 από 10 Δεκεμβρίου 2021, στο σχέδιο νόμου. Η ψηφοφορία θα διεξαχθεί αύριο, λίγο πριν από την έναρξη της συζήτησης για τον προϋπολογισμό, ήτοι στις 17.30΄. Σήμερα, λοιπόν, οι εισηγητές και ειδικοί αγορητές θα ψηφίσετε το νομοσχέδιο επί της αρχής, στα άρθρα και στη δεύτερη τροπολογία, την 1171, και αύριο θα ψηφιστεί η τροπολογία 1170 και στο σύνολό του το νομοσχέδιο. Το κείμενο της αίτησης της ονομαστικής ψηφοφορίας κατατίθεται στα Πρακτικά έχει ως εξής:
Κυρίες και κύριοι συνάδελφοι, τον λόγο έχει ο κ. Ψυχογιός.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πρέπει να ξεκινήσω από τη σημερινή ημέρα, την επέτειο εβδομήντα οκτώ χρόνων μετά το Ολοκαύτωμα των Καλαβρύτων και την εκτέλεση περισσότερων από χιλίων κατοίκων τους, χωρίς καμμία ανταπόκριση για τις αποζημιώσεις και τις επανορθώσεις μέχρι τώρα από τη Γερμανία. Λέμε, λοιπόν, ποτέ ξανά φασισμός και τα εγκλήματα που φέρνει και ζητάμε την αποκατάσταση της ιστορικής μνήμης, αλλά και των διεκδικήσεων της χώρας που παραμένουν απαράγραπτες. Το νομοσχέδιο που εισάγετε σήμερα στην Ολομέλεια, συζητάει εμμέσως, μερικώς ή και καθόλου τα πραγματικά ζητήματα που αντιμετωπίζουν οι εθελοντικές οργανώσεις. Δεν κάνει ουσιαστικά βήματα προς την κατεύθυνση του εξορθολογισμού και της αποτελεσματικής διασύνδεσης των πολλαπλών μητρώων οργανώσεων, που τηρούνται σήμερα στα αρμόδια Υπουργεία, όπως διατείνεται. Ναι στη ρύθμιση, όχι στη συρρίκνωση των οργανώσεων της κοινωνίας των πολιτών, λένε οι ίδιες οι οργανώσεις. Δεν απαντά, επίσης, στο πάγιο αίτημα για απλοποίηση των διαδικασιών και μείωση της γραφειοκρατίας. Συγκροτούνται δύο νέα μητρώα, χωρίς να εξασφαλίζεται η διασύνδεση με τα ήδη υπάρχοντα και δημιουργείται πρόσθετο γραφειοκρατικό βάρος για τις οργανώσεις που δεν μπορούν να ακολουθήσουν σε πολλές περιπτώσεις. Και αυτό είναι το βασικό πρόβλημα, ότι διαμορφώθηκε το νομοσχέδιο αυτό έχοντας κατά νου οργανώσεις μεγαλύτερου μεγέθους, ενώ στην Ελλάδα η συντριπτική πλειοψηφία των ενεργών οργανώσεων της κοινωνίας των πολιτών είναι μικρές και μεσαίες οργανώσεις, με μικρό αριθμό εργαζομένων, κύριε Υπουργέ. Όμως αυτό δεν εκπλήσσει. Αυτό είναι μια πάγια τακτική σας και μια πάγια επιλογή σας σε όλους τους τομείς. Ευνοείτε σε όλα τους λίγους και ισχυρούς, από τις αλυσίδες των σουπερμάρκετ μέχρι τους κλινικάρχες, μέχρι τους μεγαλέμπορους αγροτικών προϊόντων, μέχρι και μεγάλες οργανώσεις, οι οποίες λειτουργούν σε διάφορους τομείς, αλλά και στα πεδία του προσφυγικού αποκλείετε σοβαρές μικρές οργανώσεις του πεδίου -από το μητρώο που εμείς φτιάξαμε, ο ΣΥΡΙΖΑ- και δίνετε εκατομμύρια σε ΜΚΟ φαντάσματα που φτιάχνονται σε μία νύχτα, για να τρέξουν σοβαρά προγράμματα, όπως το «ΕΣΤΙΑ». Τι έγινε άραγε με τις ΚΟΙΝΣΕΠ; Είναι όλες απλήρωτες. Δεν έχουν λάβει ούτε αυτά που δικαιούνται για να λειτουργήσουν στην κοινωνική και αλληλέγγυα οικονομία, που εμείς είχαμε εισαγάγει. Ο εθελοντισμός, εξάλλου, υπάρχει κίνδυνος με το νομοσχέδιό σας να μετατραπεί σε κάλυμμα, ώστε να υποκρύπτεται σχέση εξαρτημένης εργασίας τελικά. Η εθελοντική προσφορά για εμάς, μεταφράζεται ως προσφορά ανιδιοτελής και συστηματική, με κύριο σκοπό τη στήριξη όσων έχουν βρεθεί στο περιθώριο, από τις πολιτικές του κράτους. Και βέβαια, μια προσφορά η οποία δεν θα υποκαθιστά το κράτος στις βασικές υποχρεώσεις του, που αφορούν θεμελιώδη δικαιώματα για όλους και χωρίς διακρίσεις. Χαρακτηριστικό παράδειγμα οι ανασφάλιστοι. Μέχρι το 2016 - 2017, λειτουργούσαν κοινωνικά ιατρεία σε όλη την Ελλάδα, με τεράστιες ανάγκες περίθαλψης. Όταν ήρθε ο νόμος του ΣΥΡΙΖΑ, τα περισσότερα από αυτά ανέστειλαν τη λειτουργία τους -ή τουλάχιστον τις τόσο μεγάλες ανάγκες για θεραπείες- διότι τότε πήγαν όλοι οι ανασφάλιστοι στο σύστημα υγείας, αυτοί που σήμερα εσείς αποκλείετε από τη συνταγογράφηση των ιδιωτών γιατρών. Αυτό κάνετε. Και βέβαια, υπάρχουν διατάξεις για την ιθαγένεια, όπου τα εισοδηματικά κριτήρια -που ουσιαστικά είναι η βασικότερη αιτία απορρίψεων και αποκλεισμού χιλιάδων ανθρώπων- παραμένουν και δίνετε μόνο μία διευκόλυνση σε κάποιες λίγες περιπτώσεις να μπορέσουν να πιάσουν αυτό το όριο, μετά τον χρόνο της κατάθεσης της αίτησης, μέχρι να αποφασίσουν να δώσουν εξετάσεις. Αντί, λοιπόν, να αλλάξετε αυτό το εισοδηματικό κριτήριο, το οποίο είναι κόφτης και δεν το πιάνει το 50% των Ελλήνων αυτή τη στιγμή, 80% απορρίπτεται και ερχόμαστε με την οικονομική κρίση και την ανεργία των προηγούμενων ετών να πούμε σε κάποιους που είναι είκοσι και τριάντα χρόνια στην Ελλάδα ότι «Εσύ θα αποκλειστείς. Δεν θα πάρεις ιθαγένεια. Δεν θα μπορέσεις να γίνεις ισότιμος πολίτης αυτής της χώρας». Αντί να μειώσετε το τεράστιο παράβολο -και τα είπαμε και στην επίκαιρη ερώτηση πρόσφατα-, το οποίο σε μια τριμελή οικογένεια που έκανε αίτηση είναι 2.100 ευρώ, για να αποτρέψετε, προφανώς, όσο το δυνατόν περισσότερους να καταθέσουν την αίτηση, αντί να κάνετε μία τράπεζα θεμάτων η οποία να είναι ρεαλιστική, να είναι σύγχρονη και να βασίζεται στις βασικές γνώσεις της καθημερινότητας, των βιοτικών δεσμών, της στοιχειώδους λειτουργίας του κράτους, έρχεστε και τι κάνετε; Βάζετε τη συνέντευξη κατά το δοκούν πλέον. Κάνετε μια απόπειρα να τη μειώσετε, αλλά το κάνετε ακόμα χειρότερο. Κάνετε κατά το δοκούν επιλογή, όταν υπάρχουν, λέτε, αμφιβολίες για τα κριτήρια που πιάνονται και αφήνετε εντελώς υποκειμενικά για το ποιος θα κληθεί από τις επιτροπές. Κρατάτε το παράβολο ψηλά. Αφήνετε τα εξωπραγματικά εισοδήματα «κόφτες» και λέτε ότι από το 2001 και πριν αυτοδικαίως όλες οι αιτήσεις απορρίπτονται. Εγώ αντιλαμβάνομαι το backlog, αντιλαμβάνομαι τις ανάγκες των υπηρεσιών να κάνουν εκκαθαρίσεις, όμως, δεν γίνεται -και το ξέρετε ως δικηγόρος- οριζόντια, χωρίς κριτήρια και χωρίς εξάντληση των μέσων που έχουμε να κάνουμε αυτοδίκαιες απορρίψεις εκατοντάδων ή χιλιάδων ανθρώπων. Ξανασκεφτείτε, λοιπόν, αυτά που σας στέλνουν και σας επισημαίνουν μαζικά οι οργανώσεις. Να κάνετε ένα σύστημα δίκαιο, διαφανές, λειτουργικό για όλους, χωρίς εξαιρέσεις και αποκλεισμούς, όπως είναι αυτό που κάνετε. Και ξέρετε, επειδή ο εισηγητής σας αναφέρθηκε στην αριστερά και τη σχέση της με το κράτος ή τις οργανώσεις, η αριστερά και οι οργανώσεις της, τα κινήματα και οι ενεργοί πολίτες της κοινωνίας συνολικά, όχι μόνο από την αριστερά, έχουν προσφέρει πολλά μέσα από τις εθελοντικές ομάδες, από τις ομάδες αλληλεγγύης, σε όλα τα μέτωπα. Πρόσφατο παράδειγμα πολιτών ήταν αυτοί που έσωσαν τα χωριά τους και τις περιουσίες τους, αλλά και η στήριξη που ακολούθησε από όλη την Ελλάδα σε αυτές περιοχές που κάηκαν. Και εσείς δεν κάνατε τίποτα. Στις φυσικές καταστροφές, λοιπόν, για τη νεολαία που τόσο λοιδορήσατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και βέβαια, εσείς, είναι γνωστό, δεν πιστεύετε στην ενεργή κοινωνία των πολιτών. Θέλετε έναν κόσμο απολύτως ελεγχόμενο και με την άθλια τροπολογία που φέρνετε για τις μετατάξεις στην ΕΥΠ και για τις κρατικές υπηρεσίες, θέλετε πολίτες φοβισμένους στη λογική του ατομικισμού, που να μην σας ενοχλούν και όποιος επιβιώσει από εκεί και πέρα. Ο νόμος της ζούγκλας. Όμως, εμείς τι λέμε -και κλείνω με αυτό, κύριε Πρόεδρε; Ότι χρειάζεται να υπάρχουν και οργανώσεις του πεδίου, σημαντικές, ενεργές, δυναμικές, για να στηρίξουν τους αόρατους, τα κοινωνικά ζητήματα που είναι κάτω από τα ραντάρ του κράτους ή της πολιτείας, αλλά να διεκδικούν, ταυτόχρονα, μαζικά, συλλογικά και οργανωμένα την ολοκληρωμένη κατοχύρωσή τους από το κράτος και την πολιτεία. Καταψηφίζουμε το νομοσχέδιο από την πλευρά του ΣΥΡΙΖΑ. Σας ευχαριστώ.
Ευχαριστώ, κύριε Ψυχογιέ. Ο κ. Διονύσης Καλαματιανός από τον ΣΥΡΙΖΑ έχει τον λόγο και αμέσως μετά η κ. Κυριακή Μάλαμα. Κύριε Καλαματιανέ, έχετε τον λόγο.
Ευχαριστώ, κύριε Πρόεδρε. Δυστυχώς, κύριε Υπουργέ, καταλαβαίνω, βρίσκεστε σε δύσκολη θέση. Εδώ συζητάμε ένα νομοσχέδιο, αλλά όλο το ενδιαφέρον έχει επικεντρωθεί στην τροπολογία που ήρθε. Σας καταλαβαίνω, αλλά τι να κάνουμε. Τι λέει αυτή η τροπολογία; Ξεκινώ με το άρθρο 6, την τελευταία αποκάλυψη που έγινε. Μία σύμβαση καταρτίστηκε το 2014 για την επιτήρηση των κρατουμένων. Προχώρησε η διαδικασία. Έληξε τον Νοέμβριο του 2019. Κατ' αρχάς, το ερώτημα είναι γιατί την αφήσατε να λήξει και δεν προχωρήσατε στις νόμιμες διαδικασίες. Όμως, και δύο χρόνια τώρα προσπαθούσατε να την πληρώσετε. Δεν τα καταφέρατε. Κάνατε ερώτημα στο Νομικό Συμβούλιο του Κράτους και το Νομικό Συμβούλιο του Κράτους απάντησε. Και τι είπε στη γνωμοδότησή του, στην απάντησή του; Ότι δεν μπορεί να πληρωθεί αυτή η σύμβαση, πρώτον. Δεύτερον, για να προχωρήσει η διαδικασία και να πληρωθεί η εταιρεία που είχε προσφέρει τις υπηρεσίες ή θα προσέφευγε δικαστικώς και θα εκδιδόταν δικαστική απόφαση για να πάρει τα χρήματά της ή θα ερχόταν σε διαδικασία εξωδικαστικού συμβιβασμού με πρακτικό του Νομικού Συμβουλίου του Κράτους, όπως όριζε ο νόμος. Επίσης, η γνωμοδότηση του Νομικού Συμβουλίου του Κράτους έλεγε να εφαρμόσετε τον ν.4412 με τις διαδικασίες που προβλέπει. Εσείς δεν κάνετε τίποτα από αυτά. Φέρνετε μετά από δύο χρόνια νόμο, για να πληρώσετε την εταιρεία και η εταιρεία αυτή έχει ως νόμιμο εκπρόσωπο στη σύμβαση του 2014 τον κ. Κοντολέων, τον Διοικητή της ΕΥΠ που διορίσατε το 2019 με το που αναλάβατε τη διακυβέρνηση της χώρας. Εδώ πρέπει να υπάρξουν απαντήσεις. Συνολικά πρέπει να την αποσύρετε την τροπολογία, γιατί έχει και άλλα θέματα, πολλά θέματα, όπως για παράδειγμα το άρθρο 8 που ξαναφέρνετε το ενιαίο ψηφοδέλτιο στις συνδικαλιστικές διαδικασίες της Αστυνομίας, το οποίο πριν έναν μήνα και κάτι το είχατε αποσύρει. Το είχατε ξαναφέρει και το αποσύρατε. Ίδια διάταξη. Τότε αντιδράσαμε και εμείς, όλα τα κόμματα της Αντιπολίτευσης, αντέδρασαν και οι ενώσεις των αστυνομικών και αναγκαστήκατε να την αποσύρετε. Τώρα, λίγο πριν κλείσει η Βουλή και με τη διαδικασία του προϋπολογισμού, την ξαναφέρνετε ίδια, με μικρές διαφοροποιήσεις. Δεν πτοείστε, λοιπόν, με τίποτα. Έχετε αποφασίσει να υπονομεύσετε κάθε θεσμό, κάθε δημοκρατική διαδικασία και κάθε δημοκρατική έκφραση. Εδώ και δεκαετίες οι αστυνομικοί διεκδίκησαν και κέρδισαν το δικαίωμα της απρόσκοπτης και ελεύθερης συνδικαλιστικής δράσης. Η κατάκτηση αυτή συνετέλεσε στον εκδημοκρατισμό των σωμάτων ασφαλείας, στην οικοδόμηση σχέσης εμπιστοσύνης με τους πολίτες και βοήθησε ώστε ο ρόλος του αστυνομικού να αναβαθμιστεί. Με την τροπολογία που φέρνετε θέτετε πάλι τους αστυνομικούς στο περιθώριο και την αμφισβήτηση της αυτόνομης λειτουργίας του. Επιχειρείτε να φαλκιδεύσετε την εκλογική διαδικασία και τη συνδικαλιστική εκπροσώπησή τους. Η διάταξη αυτή, προφανώς, υποβάλλεται από ακραίους κύκλους, που επιθυμούν μια Αστυνομία υποχείριο, μια Αστυνομία που εκτελεί τυφλά εντολές της πολιτικής ηγεσίας. Η νομοθέτηση του ενιαίου ψηφοδελτίου έχει ως σκοπό τον εξοστρακισμό κάθε μειοψηφικής φωνής. Σκοπός είναι η χειραγώγηση της συνδικαλιστικής δράσης των αστυνομικών. Σκοπός είναι οι φραγμοί και οι περιορισμοί στις δημοκρατικές φωνές και κριτικές. Με τη ρύθμιση αυτή υπονομεύετε τους συνδικαλιστικούς αγώνες των αστυνομικών και την ελευθερία της έκφρασης. Υπονομεύετε την ύπαρξη προοδευτικών φωνών μέσα στην Αστυνομία και φωνών που θα ασκούν κριτική στην ασκούμενη πολιτική. Ολισθαίνετε, λοιπόν, σε σκοτεινά μονοπάτια. Αποδεικνύεται με αυτές τις συμπεριφορές ποιο είναι το όραμά σας για την Αστυνομία. Σίγουρα, πάντως, αυτό το όραμα δεν έχει καμμία σχέση με μια αστυνομία ενός σύγχρονου, ευρωπαϊκού, δημοκρατικού κράτους. Έρχομαι και στο άρθρο 10 της τροπολογίας, με το οποίο, ουσιαστικά, προβλέπετε τη μετακίνηση εκατοντάδων στελεχών της Εθνικής Υπηρεσίας Πληροφοριών και τους στέλνετε εκτός αυτής της υπηρεσίας. Ήδη η Κυβέρνησή σας αυτούς τους υπαλλήλους έχει φροντίσει να τους μεταφέρει σε ειδικό τμήμα. Τώρα τους βγάζετε παντελώς, τους στέλνετε άλλου. Ουσιαστικά τι κάνετε; Τους αφήνετε ακάλυπτους. Ποιους; Αυτούς τους ανθρώπους που διαχειρίστηκαν κρίσιμα θέματα εθνικής ασφάλειας. Και γιατί το κάνετε αυτό; Προφανώς, για να απαλλαγείτε από ανεπιθύμητα και μη αρεστά στελέχη στην Κυβέρνησή σας. Και ρωτάμε, είναι δυνατόν τέτοια συμπεριφορά, τέτοιους διαχωρισμούς μεταξύ υπαλλήλων αυτής της κρίσιμης υπηρεσίας; Τους χωρίζετε σε επιθυμητούς και μη επιθυμητούς, τους οποίους φροντίζετε να διώξετε και μάλιστα, να τους αντικαταστήσετε με άλλους; Έχετε προβλέψει και τέτοιες διαδικασίες προσλήψεων στην ΕΥΠ. Διώχνετε αυτούς, έρχονται άλλοι. Τέτοια παιχνίδια κάνετε με την Εθνική Υπηρεσία Πληροφοριών; Τι είναι για να προβαίνετε σε τέτοιες συμπεριφορές; Κομματικό τσιφλίκι; Αυτή η υπηρεσία υπηρετεί τον ελληνικό λαό, τα συμφέροντα της χώρας και την εθνική ασφάλεια, αλλά από την πρώτη στιγμή της διακυβέρνησής σας δείξατε ποιες είναι οι διαθέσεις. Υπήχθη η ΕΥΠ κατευθείαν στο Μαξίμου και όταν ο αρεστός σας για διοικητής δεν είχε τις προϋποθέσεις του νόμου, τι πιο απλό; Αυτό κάνετε συνέχεια. Όταν δεν ταιριάζει στο κουστούμι αλλάζουμε τον νόμο. Και αλλάξατε τον νόμο τον οποίο λίγες μέρες πριν είχατε πει ότι δεν θα τον αλλάζετε και τον αλλάξατε για να βάλετε αυτόν που σας αρέσει. Και ποιος είναι αυτός. Το είπα προηγουμένως. Αυτός που υπογράφει και τη σύμβαση για την επιτήρηση με τα βραχιολάκια. Άρα, λοιπόν, ουσιαστικά ακρωτηριάζετε την ΕΥΠ, υποβαθμίζετε την κρίσιμη αυτή υπηρεσία, αποψιλώνετε την υπηρεσία αυτή το έμψυχο δυναμικό. Είναι ξεκάθαρο ότι μπροστά στις μικροπολιτικές και κομματικές επιδιώξεις σας αδιαφόρησε για το δημόσιο συμφέρον και θέτετε σε κίνδυνο την ασφάλεια της χώρας. Ο πραγματικός στόχος σας είναι απόλυτος έλεγχος της ΕΥΠ. Όμως με αυτές τις πρακτικές γνωρίζετε ότι γυρίζετε τη χώρα δεκαετίες πίσω. Ξυπνάτε εποχές υποκλοπών και τι θέλετε; Ξανά φακέλωμα πολιτών; Ξανά φακέλωμα καθενός και καθεμιάς που ασκούν κριτική στην πολιτική σας; Προσπαθείτε με νύχια και με δόντια να διατηρηθείτε στην εξουσία. Χρησιμοποιείτε κάθε τρόπο γι' αυτό, αλλά έχετε διώξει κάθε μανδύα ευρωπαϊκού κράτους δικαίου. Αυτές δεν είναι αρχές και αξίες ενός ευρωπαϊκού κράτους. Δεν έχουν καμμία σχέση με όλα αυτά. Αυτές είναι εκφάνσεις σκληρής πολιτικής Δεξιάς. Επαναφέρετε πρακτικές που δεν έχουν καμμία σχέση με δημοκρατικά κράτη. Ο λαός θα σας απαντήσει.
Ευχαριστώ, κύριε Καλαματιανέ. Η κ. Κυριακή Μάλαμα από τον ΣΥΡΙΖΑ έχει τον λόγο και αμέσως μετά ο κ. Κωνσταντίνος Ζαχαριάδης.
Ευχαριστώ, κύριε Πρόεδρε. Κυρίες και κύριοι Βουλευτές, το νομοσχέδιο που συζητάμε σήμερα για την καταγραφή και τη χρηματοδότηση των οργανώσεων της κοινωνίας των πολιτών δείχνει την αμηχανία της Κυβέρνησης να μεταχειριστεί τη θεσμική σχέση του κράτους με τις μη κυβερνητικές οργανώσεις. Προσπαθείτε να συγκεράσετε τις απόψεις της ακροδεξιάς συνιστώσας σας, η οποία αντιλαμβάνεται τις ΜΚΟ ως απειλή για το κράτους και την εθνική ασφάλεια, και της νεοφιλελεύθερης συνιστώσας σας η οποία βλέπει τις ΜΚΟ ως συνέχεια των βιομηχάνων και εφοπλιστικών ευεργετών, επιδιώκοντας να καταργήσει το κοινωνικό κράτος και στη θέση του να βάλει την ιδιωτική φιλανθρωπία. Αυτός είναι και ο λόγος που από τη μία πλευρά ο Υπουργός των Εσωτερικών θέλει να ελέγξει τις ΜΚΟ μέσα από το γραφειοκρατικό μητρώο που φτιάχνει και από την άλλη θέλει να διευρύνει φοροαπαλλαγές και διευκολύνσεις για ΜΚΟ με μεγάλο κύκλο οικονομικής δραστηριότητας και οι οποίες διαχειρίζονται και σημαντική περιουσία. Σε αυτό το υπαρξιακό αδιέξοδο της Δεξιάς έρχονται να προστεθούν και μία σειρά από πρόσφατα γεγονότα που της δημιουργούν ακόμη μεγαλύτερη αδυναμία. Δεν θα μπορούσαμε να ξεχάσουμε άλλωστε τις επιλεκτικές φιλίες της Νέας Δημοκρατίας με ανθρώπους που διαχειρίστηκαν τις οικονομικές υποθέσεις μεγάλων μη κυβερνητικών οργανώσεων. Τα είχε ακούσει όλη η Ελλάδα αυτά στην εξεταστική του ΣΥΡΙΖΑ για τα σκάνδαλα στην υγεία και όλοι τα θυμούνται πάρα πολύ καλά και όλοι τα γνωρίζουν πάρα, πάρα πολύ καλά. Εμείς λέμε, λοιπόν, ότι πρέπει να αφήσουμε την κοινωνική δράση να ανθίσει. Οι οργανώσεις της κοινωνίας των πολιτών, τα σωματεία, οι σύλλογοι είναι τα πιο υγιή κύτταρα της κοινωνίας μας. Ζητάμε τη στήριξή τους χωρίς αστερίσκους. Θέλουμε στα χωριά μας οι σύλλογοι και οι οργανώσεις να συνεχίσουν να κρατάνε την παράδοσή μας όρθια, να συνεχίσουν να δημιουργούν την ασπίδα αλληλεγγύης πραγματικά εκεί όπου το κράτος καθυστερεί. Εσείς δεν το θέλετε αυτό. Εσείς θέλετε να διαλύσουμε ακόμα και τις δομές αλληλεγγύης που κατάφεραν να εδραιωθούν και να αποκτήσουν θεσμική υπόσταση στη λειτουργία τους. Ακόμη και αυτές θέλετε να καταργήσετε. Αυτός είναι και ο λόγος άλλωστε που εξαιρέσατε τους εργαζόμενους του «Βοήθεια στο Σπίτι» από το επίδομα που δώσατε στους υγειονομικούς λειτουργούς. Αυτό είναι το σκεπτικό σας. Θα ήθελα τώρα να έρθω στο ζήτημα του άρθρου 47 και να παραθέσω ορισμένα στοιχεία για να τα ακούσουν και οι πολίτες του Δήμου Αριστοτέλη. Το 2011 με απόφαση του τότε Δημάρχου Χρήστου Πάχτα μεταφέρθηκαν ορισμένες διοικητικές υπηρεσίες του δήμου από τη διοικητική του έδρα στην ιστορική του έδρα. Αυτό έγινε ξεκάθαρα για ψηφοθηρικούς λόγους με δεδομένο ότι οι υπηρεσίες που μεταφέρθηκαν δεν είναι υπηρεσίες που εξυπηρετούν το κοινό, αλλά υπηρεσίες που σχετίζονται με τη διοικητική λειτουργία του δήμου. Το 2017 έγινε μια προσφυγή στο Συμβούλιο της Επικρατείας από πολίτες και φορείς για το θέμα αυτό και το 2020 το Σ.τ.Ε. αποφάσισε με ξεκάθαρο σκεπτικό ότι αυτή η μεταφορά ήταν παράνομη, ήταν ενάντια στην εύρυθμη λειτουργία του δήμου και πρέπει οι υπηρεσίες αυτές να επανενωθούν μαζί με τις υπόλοιπες. Επί ένα χρόνο ο Δήμος Αριστοτέλη δεν εφαρμόζει την απόφαση του Σ.τ.Ε. και σήμερα ο Υπουργός Εσωτερικών νομοθετεί με στόχο την παράκαμψη της απόφασης του δικαστηρίου. Θέλω να θέσω ένα ξεκάθαρο ερώτημα, κύριε Υπουργέ. Με ποιον άραγε επεξεργαστήκατε αυτήν τη διάταξη; Σας την υπαγόρευσε κάποιο πολιτικό ή κάποιο αυτοδιοικητικό πρόσωπο; Είναι άξιο απορίας και πρέπει να απαντηθεί. Οι πολίτες, όμως, κατάλαβαν ότι προσπαθείτε να καλύψετε την απουσία σας από τα πραγματικά προβλήματα του Δήμου Αριστοτέλη μέσα από την καταφυγή σε ένα φτηνό τοπικιστικό θέμα που πλέον κανέναν δεν ενδιαφέρει. Εμείς σας λέμε ξεκάθαρα: Αν θέλετε να ενισχύσετε τις υπηρεσίες του Δήμου Αριστοτέλη υπάρχει τρόπος. Ενισχύστε το προσωπικό από το δασαρχείο της Αρναίας που δεν μπορεί να λειτουργήσει απρόσκοπτα επειδή υπάρχει υποστελέχωση. Ενισχύστε με υγειονομικούς και βελτίωσε την κτιριακή υποδομή στο Κέντρο Υγείας του Παλαιοχωρίου. Φέρτε γιατρούς στα ιατρεία της Μεγάλης Παναγίας και της Ιερισσού. Μονιμοποιήστε τους συμβασιούχους εκπαιδευτικούς στα Κέντρα Δημιουργικής Απασχόλησης Παιδιών στην Αρναία, στην Ιερισσό, στη Μεγάλη Παναγία. Φέρτε πίσω τους εκπαιδευτικούς που πήρατε από την Αμμουλιανή, από το Στρατώνι, από το Νεοχώρι, από την Ουρανούπολη. Αφού κόπτεστε τόσο πολύ, λοιπόν, για τις υπηρεσίες του δήμου, καλύψτε πρώτα αυτά τα τεράστια κενά για να μπορεί να λειτουργήσει πρωτίστως. Ποιος σας εμποδίζει να το κάνετε αυτό, αφού σας ενδιαφέρει τόσο πολύ ο Δήμος Αριστοτέλη. Το πρόβλημα, όμως, βέβαια δεν είναι αυτό. Εσείς θέλετε έναν Δήμο Αριστοτέλη αδύναμο και μια κοινωνία διχασμένη γύρω από ένα κτήριο με πέντε γραφεία. Μια κυβέρνηση, όμως, που καταφεύγει σε τέτοιες κινήσεις, μια κυβέρνηση που κρύβεται πίσω από αυτούς τους φτηνούς τοπικισμούς, είναι μια κυβέρνηση που ξεθωριάζει και πέφτει. Διδαχτείτε από τον Δήμο Αριστοτέλη. Ευκαιρία είναι. Δείτε αν διασώθηκε πολιτικά ο τότε δήμαρχος του Δήμου Αριστοτέλη. Ο κ. Πάχτας έχασε κατά κράτος. Και μην ξεχνάτε ότι πάντοτε αυτές οι ιστορίες επαναλαμβάνονται. Εμείς, λοιπόν, σας λέμε να αποσύρετε το άρθρο 47 που αντιβαίνει στη νομολογία του Συμβουλίου της Επικρατείας και να σεβαστείτε την απόφαση του Ανωτάτου Δικαστηρίου. Και καλώ ξανά από εδώ, από αυτό το Βήμα της Βουλής τους άλλους δύο Βουλευτές της Χαλκιδικής, τον κ. Βαγιωνά και τον κ. Πάνα να πάμε μαζί στον Δήμαρχο κ. Βαλιάνο, μετά από την απόσυρση βέβαια του άρθρου, και να δούμε πόσα είναι τα λειτουργικά κενά του Δήμου Αριστοτέλη, να καταγράψουμε τις πραγματικές ανάγκες σε προσωπικό και υποδομές και όλοι μαζί να πιέσουμε την Κυβέρνηση να ενισχυθεί ο δήμος προς όφελος της κοινωνίας και μακριά από όλες αυτές τις παλαιοκομματικές λογικές τοπικισμού. Σας ευχαριστώ.
Και εγώ σας ευχαριστώ, κυρία Μάλαμα. Ο Υπουργός Εσωτερικών, ο κ. Βορίδης, θέλει να δώσει απάντηση στις διευκρινίσεις της τροπολογίας που ζήτησε ο κ. Χατζηγιαννάκης. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κάναμε μια συνεννόηση με τον κ. Χατζηγιαννάκη, επειδή πράγματι αυτά δεν έχουν αναπτυχθεί στην επιτροπή γιατί αφορούν την τροπολογία και με ρώτησε κάποια συγκεκριμένα θέματα. Να απαντήσω μόνο στα συγκεκριμένα θέματα για να μπορεί να τοποθετηθεί. Με ρωτήσατε, λοιπόν, γιατί τρία χρόνια οι διαδοχικές συμβάσεις. Η απάντηση είναι ότι η βασική και κύρια ρύθμιση, η οποία υπάρχει στο σχετικό προεδρικό διάταγμα που ενσωματώνει την ευρωπαϊκή οδηγία στην οποία αναφερθήκατε, κυρίως ομιλεί για διαδοχικές συμβάσεις. Εδώ δεν έχουμε διαδοχική σύμβαση καμμία. Βάζει, πράγματι, ένα ανώτατο όριο είκοσι τεσσάρων μηνών. Πλην, όμως, αυτό το όριο θεωρούμε ότι εν προκειμένω συντρέχουν ειδικοί λόγοι. Ποιοι είναι οι ειδικοί λόγοι; Έχουμε έναν φορέα, ο οποίος δεν έχει αυτήν τη στιγμή καθόλου προσωπικό. Πρέπει να διαχειριστεί ουσιαστικά το ότι αναλαμβάνει αυτός ο φορέας πλέον τη διαχείριση απορριμμάτων σε πάρα πολλά νησιά. Η εκτίμησή μας είναι ότι μια προκήρυξη λιγότερου χρόνου δεν θα είναι ελκυστική για κρίσιμες ειδικότητες, ειδικά λόγω της νησιωτικότητας της περιοχής. Είναι κάτι για το οποίο έχουμε, δυστυχώς, εμπειρία. Δεν πάνε εύκολα να εργαστούν σε περιορισμένο χρονικό διάστημα, ειδικά σε νησιωτική περιοχή, και είναι κάτι το οποίο πρέπει να γίνει και πρέπει να γίνει γρήγορα. Άρα, για αυτό βάζουμε την τριετία. Θεωρούμε ότι ο τριετής χρόνος είναι ένας χρόνος -ας το πω- πιο ελκυστικός εργασιακά για να μπορέσουμε να επιτύχουμε το αποτέλεσμα που θέλουμε. Άρα σας εξήγησα για την τριετία, τον ειδικό λόγο που ούτως η άλλως προβλέπεται στη συγκεκριμένη διάταξη και επιτρέπει την υπέρβαση των είκοσι τεσσάρων μηνών. Το δεύτερο, το οποίο με ρωτήσατε, είναι για τον αριθμό των θέσεων. Ο οργανισμός προβλέπει τετρακόσιες πενήντα θέσεις. Δίνουμε τις εβδομήντα πέντε. Η διαφοροποίηση, την οποία επισημαίνετε, σε σχέση με τον έναν και με τον άλλον έχει να κάνει με τη διαφοροποίηση της νησιωτικότητας. Νησιώτικη είναι και η μία και η άλλη περιοχή, αλλά προφανώς πολύ περισσότερα και μικρότερα νησιά έχουν να κάνουν με διαχείριση απορριμμάτων στο νότιο Αιγαίο από ότι στο Ιόνιο. Είναι κυρίως ο αριθμός που επιβάλλει αυτήν τη διαφοροποίηση. Τέλος, με ρωτήσατε για την πρόβλεψη αναγνώρισης της προϋπηρεσίας ως προϋπηρεσίας με διοικητική -ας το πω- αξία για την εξέλιξη των υπαλλήλων στην περίπτωση των οργανισμών. Θέλω εδώ να σας επισημάνω -προσέξτε λίγο τη διάταξη- ότι συμβαίνει αυτό μόνο για υπαλλήλους, οι οποίοι ήδη υπηρετούσαν πριν τη μετακίνησή τους όχι σε φορέα της γενικής κυβέρνησης, αλλά σε ΟΤΑ και είχαν ήδη θέση προϊσταμένου. Αυτοί δεν μπορούν να κινηθούν. Άρα, πρέπει να παραιτηθούν από τη θέση του προϊσταμένου για να κινηθούν. Παραιτούνται, κινούνται και σε περίπτωση που με απόφαση του διοικητικού συμβουλίου αυτοί πάρουν θέση προϊσταμένου, τότε θεωρώ ότι είναι δίκαιο να τους αναγνωριστεί στην περίπτωση αυτή, επειδή είχαν θέση προϊσταμένου, αυτό ως προϋπηρεσία. Αλλιώς δημιουργούμε νομίζω μια πολύ άδικη κατάσταση.
Ευχαριστώ πολύ. Προχωράμε τώρα με τον κ. Ζαχαριάδη.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Κύριε Λοβέρδο, θέλω να σας ευχαριστήσω για την αρχική αναφορά στο κράτος, αυτό τον τεράστιο μπαμπούλα, και στην αναφορά σας για την ιδεολογική ηγεμονία της Αριστεράς, γιατί δείχνει ότι η παράταξή σας στην Ελλάδα δεν έχει καταλάβει τίποτα. Ο Πρόεδρος των Ηνωμένων Πολιτειών, ο Τζο Μπάιντεν, επιστρατεύει το κράτος για την αντιμετώπιση των κρίσεων. Ο νέος καγκελάριος της Γερμανίας, ο κ. Σόλτς, το κράτος επιστρατεύει για την αντιμετώπιση των κρίσεων. Σε όλη την Ευρώπη το κράτος ενισχύουν και οι προοδευτικές και οι συντηρητικές κυβερνήσεις για να ενισχύσουν την αντοχή, τη βιωσιμότητα και την ανθεκτικότητα. Και ενώ όλος ο κόσμος αλλάζει μέσα στην κρίση της πανδημίας με τις ενεργειακές και γεωστρατηγικές ανακατατάξεις, εσείς, κύριε Βορίδη, πάντα μένετε ίδιοι: Το κράτος και τα κομματικά ρουσφέτια για τις απ' ευθείας αναθέσεις, το κράτος δώρο σε φίλους και εκλεκτούς. Καταλάβατε τι κατήγγειλε ο κ. Σπίρτζης; Είναι ντροπή. Αυτό δεν είναι καν κομματικοποίηση του κράτους. Είναι κράτος φίλων και εκλεκτών. Ο κ. Κοντολέων, διευθύνων σύμβουλος της ιδιωτικής εταιρείας που συμβλήθηκε με το δημόσιο το 2014, κύριε Πρόεδρε. Ο κ. Κοντολέων το 2019, ενώ δεν έχει το απαιτούμενο πτυχίο και αλλάζουμε τον νόμο κ.λπ., έγινε διοικητής της ΕΥΠ με πτυχίο μουσικολογίας ή κάτι τέτοιο. Το 2021 ψηφίστηκε νομοθετική ρύθμιση για να τακτοποιηθεί ή εταιρεία που ήταν διευθύνων ο σημερινός διοικητής της ΕΥΠ. Είναι ντροπή για τα λεφτά του ελληνικού λαού, για ένα σεντ. Μην το αφήσετε, κύριε Βορίδη, να γίνει σε νομοσχέδιο του δικού σας Υπουργείου. Σας έχουμε πει πολλά. Νομίζω ότι έχουμε δίκιο σε όλα. Όμως, ποτέ δεν έχουμε αμφιβάλλει για την ακεραιότητά σας. Μην το αφήσετε αυτό. Ζητείστε να αποσυρθεί. Έχουμε χρόνο. Τώρα. Να το πάρει πάνω του ο Πρωθυπουργός. Να έρθει σε ένα νομοσχέδιο του κ. Θεοδωρικάκου. Είναι ντροπή για τα χρήματα του ελληνικού λαού αυτό το πράγμα. Αυτός είναι ο ορισμός. Και να σας πω γιατί νομοθετείτε λάθος, κύριε Υπουργέ; Γιατί δεν έχετε καταλάβει τις ανάγκες της κοινωνίας. Δεν έχετε καταλάβει ότι άλλο πράγμα είναι το κράτος, άλλο πράγμα είναι ο ιδιωτικός τομέας, άλλο πράγμα είναι η Κοινωνία των Πολιτών. Εσείς κοιτάτε μόνο πολύ συγκεκριμένα πράγματα σε όλα. Για αυτό εδώ πέρα σας καταγγέλλουν όλες οι μικρές και μεσαίες οργανώσεις, γιατί δεν καταλαβαίνετε πως λειτουργεί το μοντέλο στην Ευρώπη και σε όλο τον κόσμο, ότι οι μικρότερες εθελοντικές οργανώσεις μπορούν να έχουν καλύτερη αποσυγκέντρωση, καλύτερη αποτελεσματικότητα, καλύτερη στόχευση. Συγγνώμη. Έχετε φέρει ένα σωρό νομοσχέδια. Πού είναι η απλοποίηση των διαδικασιών; Πού είναι η μείωση της γραφειοκρατίας; Πού είναι η διασύνδεση και η διαλειτουργικότητα των συστημάτων; Πού είναι ο ψηφιακός μετασχηματισμός; Εδώ πέρα προκαλείται ένα μπάχαλο, ένα χάος με εννιά συν δύο μητρώα συν τα μητρώα των δήμων συν τα μητρώα των περιφερειών. Τώρα για το θέμα της ΕΥΠ, τι είναι αυτό που κάνετε με την ΕΥΠ; Σας καταγγέλλει όλοι -και σωστά- η προοδευτική και δημοκρατική Αντιπολίτευση. Τι δουλειά έχει εδώ αυτή η τροπολογία; Ποια διαβούλευση; Υπάρχουν υπηρεσίες στη χώρα που είναι απολύτως ευαίσθητες και υπερβαίνουν το αν σήμερα κυβερνάτε εσείς και αύριο θα κυβερνάμε εμείς. Πού μας γυρνάτε; Και αυτό θέλετε να το στραγγαλίσετε; Έρχομαι στο άλλο ζήτημα με τον κ. Θοδωρικάκο. Συγγνώμη, έχετε καταλάβει ότι είμαστε στη Βουλή των Ελλήνων; Νομίζει ο κ. Θοδωρικάκος ότι είμαστε εκεί στη δεκαετία του 1980, όπου ο ένας είναι λίγο πιο αριστερός, ο άλλος λίγο πιο δεξιός και κατεβάζουμε ψηφίσματα; Φέρνει εδώ πέρα διαδικασία για το ενιαίο ψηφοδέλτιο και την αυξημένη σταυροδοσία; Νομίζει ο κ. Θοδωρικάκος ότι είναι ο μόνος ο οποίος ξέρει από φοιτητικό συνδικαλισμό; Εσείς μπορεί να μην τα ξέρετε αυτά. Εμείς, όμως, τα ξέρουμε. Από εκεί προερχόμαστε. Νομίζει ο κ. Θοδωρικάκος ότι με αυτό το σύστημα μπορεί να στραγγαλίσει τις δημοκρατικές και προοδευτικές φωνές στην Αστυνομία ή να δημιουργήσει ένα στραγγαλιστικό κλοιό σε αυτούς τους ανθρώπους οι οποίοι εργάζονται με μειωμένες αποδοχές, με μειωμένη εκπαίδευση, με μειωμένη ασφάλεια και προσπαθεί με διάφορους τηλεμαϊντανούς σε διάφορα τηλεπαράθυρα να τους χειραγωγεί αγνοώντας πλήρως τη δυσκολία και την καθημερινότητα των οικογενειών του; Να, αυτός είναι ο πρόεδρος του δεκαπενταμελούς, ο κ. Θεοδωρικάκος, που έχετε κάνει ενιαίο ψηφοδέλτιο και αυξημένη σταυροδοσία. Ντροπή! Όσοι καταλαβαίνουν τα βασικά του συνδικαλισμού, καταλαβαίνουν ότι αυτή είναι μια βαθιά αντιδημοκρατική μεθόδευση. Ξεκινάει ένα νομοσχέδιο και έχει κάποιες διατάξεις. Βάζετε μετά μέσα τροπολογίες, τροπολογίες, στο τριπλάσιο. Φέρνετε πάλι διατάξεις για την αυτοδιοίκηση, πάλι διατάξεις για την ιθαγένεια. Τι επιβεβαιώνει όλο αυτό; Ότι είστε μια μεταρρυθμιστική πίθος των Δαναΐδων. Ρίχνετε νερό από πάνω, είστε έναν χρόνο Υπουργός, καμώνεστε, γυρνάτε στα διάφορα φόρουμ και λέτε «έχω νομοθετήσει το ένα, έχω νομοθετήσει το άλλο». Άλλαξε η χώρα; Για την τηλεργασία -σας έστειλα και επιστολή προχθές- ψηφίσατε τηλεργασία. Εγώ δεν την ψήφισα, παρ' όλο που συμφωνώ να υπάρχει τηλεργασία. Προφανώς! Πού είναι η τηλεργασία τώρα που πεθαίνουν εκατό άνθρωποι τη μέρα; Δεν μου απαντάτε στην επιστολή, απαξιώνετε. Τι να σας πω, κύριε Βορίδη; Ψηφίζετε για το lobbying και τη διαφάνεια. Εδώ έχουμε το lobbying του Kοντολέοντος. Τι να τον κάνουμε τον νόμο για το lobbying; Έχουμε 5 δισεκατομμύρια απευθείας αναθέσεις. Θα τα πούμε και εδώ πέρα. Εσωτερικό έλεγχο, δεν ξέρω τι κάνετε. Θα με εκπλήξει αν κάνετε κάτι. Εθελοντισμός: Ψάχνω κάτι; Όλο κάνετε αλλαγές, όλο κάνετε μεταρρυθμίσεις και η χώρα είναι στάσιμη. Μάλλον είστε σε κάποιο ποδήλατο, σε κάποιο γυμναστήριο, κάνετε πετάλι μόνος σας, σας θαυμάζουν, σας χειροκροτούν και στο τέλος της προπόνησης και ενώ είστε κατάκοπος, δεν έχετε κάνει ούτε μισό μέτρο μπροστά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Βορίδη, φτάνει πια. Η χώρα χρειάζεται αλλαγή. Η σημερινή Κυβέρνηση συσσωρεύει τα προβλήματα, τα πολλαπλασιάζει. Και δεν σας ασκώ κριτική μόνο εγώ από τη θέση της Αξιωματικής Αντιπολίτευσης. Σας άσκησε δριμύτατη κριτική -και οφείλω να το αναγνωρίσω και να πω ότι εγώ εμπνεύστηκα από την ομιλία του- και ο κ. Καμίνης. Κύριε Καμίνη, η χώρα χρειάζεται αλλαγή, οι πολίτες χρειάζονται αλλαγή και αυτή η Κυβέρνηση είναι μέρος του προβλήματος και όχι μέρος της λύσης. Ο καθένας με τη δική του διαδρομή και με τη δική του αυτονομία, να προσπαθήσουμε όλοι μαζί να μην περάσουν αυτές οι αντιδημοκρατικές μεθοδεύσεις, αυτές οι μεθοδεύσεις που δεν είναι κομματική σημαία του κομματικού πατριωτισμού, αλλά είναι ντροπή και κακό για τη χώρα. Ευχαριστώ, κύριε Πρόεδρε.
Κι εγώ σας ευχαριστώ. Τον λόγο έχει τώρα η κ. Παναγιού Πούλου και στη συνέχεια ο κ. Τόλκας. Κυρία Πούλου, ελάτε.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το νομοσχέδιο που συζητούμε σήμερα αφορά σε ένα πεδίο που απέδειξε τη σπουδαία σημασία για την κοινωνία πολλές φορές μέσα στην τελευταία δεκαετία των αλλεπάλληλων κρίσεων. Στην ανθρωπιστική κρίση της πρώτης μνημονιακής περιόδου, στη μεταναστευτική κρίση του 2015, στην κλιματική κρίση διαχρονικά και επιπλέον στη διπλή υγειονομική και οικονομική κρίση που πλήττει τη χώρα μας λόγω της πανδημίας. Οι οργανώσεις της κοινωνίας των πολιτών, η οργανωμένη εθελοντική προσφορά έδωσαν και εξακολουθούν να δίνουν δυναμικό παρόν καθημερινά στο πλευρό των δοκιμαζόμενων ευάλωτων συμπολιτών μας, συμπληρώνοντας τα κενά και τις ανεπάρκειες της πολιτείας. Και το κατάφεραν αυτό, παρά το γεγονός ότι συχνά έγιναν στόχος άδικων και κακόβουλων επιθέσεων από διάφορες πλευρές που τώρα παριστάνουν πως τις υποστηρίζουν. Δεν ξεχνάμε, για παράδειγμα, ότι η Νέα Δημοκρατία κατά τη διάρκεια της μεταναστευτικής κρίσης είχε στοχοποιήσει τις οργανώσεις αλληλεγγύης, για να κάνει στείρα αντιπολίτευση στην κυβέρνηση του ΣΥΡΙΖΑ τότε και να αποσπάσει μικροκομματικά οφέλη, κλείνοντας το μάτι σε ακροδεξιά ακροατήρια. Φαίνεται, λοιπόν, ότι η Κυβέρνησή σας, κύριοι Υπουργοί, κάτω από το βάρος της πίεσης που ασκεί η ίδια η κοινωνία, αναγνώρισε την απαράδεκτη στάση της Νέας Δημοκρατίας απέναντι στις οργανώσεις αυτές κατά το παρελθόν και αποφάσισε δήθεν να επανορθώσει. Κάλλιο αργά παρά ποτέ! Γιατί η κοινωνία των πολιτών χρειάζεται ένα σαφές και αποτελεσματικό θεσμικό πλαίσιο που θα της επιτρέψει να πραγματοποιήσει το τεράστιο δυναμικό της. Το πετυχαίνετε, όμως, αυτό με το νομοσχέδιο που φέρατε στη Βουλή, μετά από δυόμισι χρόνια καθυστερήσεων και υποσχέσεων; Οι υποσχέσεις, βέβαια, ήταν του κ. Θεοδωρικάκου, του προκατόχου σας, και είναι αντίστοιχες με αυτές περί αρμοδιοτήτων της αυτοδιοίκησης και της πολυεπίπεδης διακυβέρνησης, που η Κυβέρνησή σας, των «αρίστων» δηλαδή, θα είχε υλοποιήσει μέχρι το τέλος του 2019 και αφορά το κυρίαρχο και διαχρονικό αίτημα της αυτοδιοίκησης που εκφράστηκε ξανά στο τελευταίο συνέδριο της ΚΕΔΕ. Κι αν δεν κάνω λάθος, ανανεώσατε τη δέσμευσή σας, κύριε Βορίδη, μαζί με τον κ. Πέτσα, να φέρετε μέχρι το τέλος του 2021 το παρόν στη Βουλή. Περιμένουμε. Ας επανέλθουμε, όμως, στο παρόν νομοσχέδιο που συνιστά μία ακόμη χαμένη ευκαιρία για τη ρύθμιση του εθελοντισμού, την οποία ζητά η κοινωνία των πολιτών και απαιτεί η δύσκολη συγκυρία της πανδημίας. Η αντίδραση των οργανώσεων με τα πλείστα δυσμενή σχόλια στη διαβούλευση, αλλά και με τον καταιγισμό των υπομνημάτων των τριακοσίων και πλέον μικρών και μεσαίων εθελοντικών οργανώσεων τις τελευταίες μέρες δείχνουν ξεκάθαρα ότι απορρίπτουν το νομοσχέδιό σας. Κι αυτό γιατί ο περιοριστικός και ελεγκτικός χαρακτήρας του, τις οδηγεί στη συρρίκνωση και υπονομεύει τις προοπτικές τους με υπέρμετρες υποχρεώσεις που τους επιβάλλει, ενώ στην πράξη ενισχύει τις ανισότητες σε βάρος των μικρότερων από αυτές. Κυρίες και κύριοι συνάδελφοι, οι αδυναμίες του νομοσχεδίου εντοπίζονται και στους τέσσερις τομείς που υποτίθεται πως θεραπεύει. Κατ' αρχάς στον πρώτο τομέα καταγραφής των οργανώσεων και των κοινωφελών φορέων, διαπιστώνουμε ότι δεν επιτυγχάνεται με ενιαίο και διαφανή τρόπο. Το ειδικό μητρώο και η δημόσια βάση δεδομένων έρχονται να προστεθούν στα υφιστάμενα εννέα μητρώα που βρίσκονται διάσπαρτα στα Υπουργεία και ανεξάρτητες αρχές, χωρίς καμία πρόβλεψη για διαλειτουργικότητα και απάλειψη των παράλληλων και αλληλοκαλυπτόμενων δομών. Η απουσία του Υπουργείου Ψηφιακής Διακυβέρνησης και της πολυδιαφημισμένης ηγεσίας του είναι εκκωφαντική. Δημιουργείτε, δηλαδή τις προϋποθέσεις για το απόλυτο χάος. Και δεν μας πείθετε, κύριε Υπουργέ, ότι η διεύθυνση οργανώσεων κοινωνίας των πολιτών και κοινωφελών φορέων που δημιουργείτε στο Υπουργείο Εσωτερικών θα μπορέσει να βάλει σε τάξη το χάος, αφού ούτε το προσωπικό και τις υποδομές που θα διαθέτει γνωρίζουμε, ούτε τους τρόπους επικοινωνίας και συνεργασίας με τις ίδιες τις οργανώσεις. Στο δεύτερο τομέα των όρων εγγραφής των οργανώσεων στο μητρώο που αποτελεί προϋπόθεση για τη χρηματοδότησή τους, το γραφειοκρατικό χάος μόνο τυχαίο δεν είναι αφού τελικά αποκλείει τις περισσότερες από τη χρηματοδότηση. Δεν ξεχνάτε, όμως, να τις χρεώνετε με τσουχτερό παράβολο 200 ευρώ. Αντί να τις χρηματοδοτείτε, τις χαρατσώνετε. Στον τρίτο τομέα της χρηματοδότησής τους, η ισοπεδωτική οριζόντια επιβολή των ίδιων κριτηρίων για μεγάλες και μικρές οργανώσεις ευνοεί ολοφάνερα και σκανδαλωδώς τις πρώτες και σχεδόν αποκλείει τις δεύτερες στην πράξη, αφού ο πολύπλοκος και δαπανηρός διαχειριστικός έλεγχος από ορκωτούς ελεγκτές λογιστές είναι απαγορευτικός για το μέγεθός τους. Δεν τους διευκολύνετε καν με τη δυνατότητα για πληρωμή αυτών των υποχρεώσεων μέσα από τη χρηματοδότηση των προγραμμάτων που θα αναλάβουν ως επιλέξιμη δαπάνη. Στον τέταρτο τομέα που αφορά στην εθελοντική απασχόληση με την αυτεπάγγελτη αναζήτηση του ποινικού μητρώου για τα μέλη των διοικητικών συμβουλίων των οργανώσεων, και μάλιστα χωρίς διαφοροποίηση των αδικημάτων, δεν περιορίζετε μόνο τη συμμετοχή των πολιτών, αλλά υπονομεύετε και όλες τις πολιτικές κοινωνικής επανένταξης. Επιπλέον, αγνοείτε, κύριε Υπουργέ, ότι η συμμετοχή των πολιτών δεν είναι πάντα συνεχής και σταθερή, αλλά μεταβάλλεται ανάλογα με το ενδιαφέρον και τη διαθεσιμότητά τους; Επομένως δεν μπορεί να ισχύουν οι ίδιοι κανόνες με τη μισθωτή εργασία που επιβάλλει την εγγραφή στο σύστημα «ΕΡΓΑΝΗ». Θέλω να αναφέρω στο σημείο αυτό ένα χαρακτηριστικό παράδειγμα της επιτελικής σας ανικανότητας που έχει αφήσει διοικητικά ακέφαλες, χωρίς εφορευτικά συμβούλια εδώ και δύο χρόνια πολλές δημόσιες βιβλιοθήκες σε όλη τη χώρα. Το πρόβλημα δημιουργήθηκε από τη νομοθέτησή σας με τον ν.4735/2020, με τον οποίο περιπλέξατε την επιλογή των μελών των εφορευτικών συμβουλίων. Οι εθελοντές πολίτες που ουσιαστικά προσφέρουν άμισθη εργασία δεν ορίζονται πλέον απευθείας από το Υπουργείο Παιδείας, αλλά μετά από πολύπλοκες γραφειοκρατικές διαδικασίες μέσω επιλογής ΑΣΕΠ, ενώ παράλληλα υποχρεώνονται σε υποβολή δήλωσης πόθεν έσχες και στα σχετικά έξοδα. Αντιλαμβανόμαστε όλοι ότι αν δεν τροποποιήσετε το νομοθετικό σας πλαίσιο, η κάλυψη αυτών των θέσεων δεν θα γίνει ποτέ, με αποτέλεσμα τη δυσλειτουργία των δημόσιων βιβλιοθηκών που δεν μπορούν να ανταποκριθούν ούτε καν στις στοιχειώδεις καθημερινές απαιτήσεις της λειτουργίας τους. Ή μήπως επειδή είναι δημόσιες, κύριε Υπουργέ, σκέφτεστε να τις ιδιωτικοποιήσετε και αυτές; Κυρίες και κύριοι συνάδελφοι, ας περάσουμε τώρα στο δεύτερο νομοσχέδιο που κρύβεται μέσα στα άρθρα του παρόντος. Είκοσι δύο άρθρα στο σύνολο των πενήντα τεσσάρων άρθρων του νομοσχεδίου αφορούν σε θέματα της τοπικής αυτοδιοίκησης και δεν συμπεριλαμβάνονταν στη δημόσια διαβούλευση. Ένα ολόκληρο νομοσχέδιο που ρυθμίζει, φωτογραφίζει, εξυπηρετεί ημετέρους και για το οποίο δεν γνωρίζουμε τις θέσεις της ΚΕΔΕ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, την ανοχή σας παρακαλώ. Στο άρθρο 35 εξασφαλίζεται δήθεν η εύρυθμη λειτουργία των ΟΤΑ πρώτου βαθμού μέσω της υποχρέωσης παροχής σύμφωνης γνώμης του δημάρχου για την απόσπαση ή μετάταξη τακτικού υπαλλήλου όταν όμως αυτές εφαρμόζονται κατά παρέκκλιση των κύκλων κινητικότητας του ενιαίου συστήματος κινητικότητας. Με βάση το σημαντικό πρόβλημα υποστελέχωσης όμως που αντιμετωπίζουν οι περισσότεροι δήμοι της χώρας και με το επείγον αίτημα που διατυπώθηκε στο συνέδριο της ΚΕΔΕ οι κύριοι Βορίδης και Πέτσας εμπαίζουν την αυτοδιοίκηση αφού αυτός ο περιορισμός της σύμφωνης γνώμης δεν επεκτείνεται και στις αποσπάσεις- μετατάξεις που διενεργούνται στο πλαίσιο των κύκλων κινητικότητας. Στο άρθρο 50 ολοένα διευρύνονται οι αρμοδιότητες της οικονομικής επιτροπής των δήμων σε βάρος των δημοτικών συμβουλίων αφού τώρα αναλαμβάνει και τις αρμοδιότητες των κανονιστικών αποφάσεων της επιτροπής ποιότητας ζωής χωρίς να αναφέρεται σαφώς ποιες από αυτές θα παραπέμπονται υποχρεωτικά στα δημοτικά συμβούλια. Προχειρότητα ή σκοπιμότητα; Σκοπιμότητα βέβαια αφού συνάδει με τις απόψεις σας, κύριε Υπουργέ, για τη λειτουργία της αυτοδιοίκησης. Οι δήμοι για σας δεν είναι κύτταρα δημοκρατίας συναινέσεων, συγκλίσεων και δημόσιας λογοδοσίας αλλά ανώνυμες εταιρείες με δημάρχους, μάνατζερ και με δοτές ισχυρές πλειοψηφίες σε όργανα όπως οικονομικές επιτροπές που αποφασίζουν απευθείας αναθέσεις και κλειστούς διαγωνισμούς δήθεν λόγω των εκτάκτων συνθηκών της πανδημίας. Βέβαια αυτές οι ιδέες και αποφάσεις σας μένει να κριθούν οριστικά από το Συμβούλιο της Επικρατείας. Κυρίες και κύριοι συνάδελφοι, το παρόν νομοσχέδιο δεν πρόκειται να λύσει προβλήματα ούτε του εθελοντισμού ούτε της αυτοδιοίκησης. Κι αυτό γιατί η Κυβέρνηση της Νέας Δημοκρατίας αντιλαμβάνεται και τα δύο αυτά πεδία ως κατάλληλα μόνο για ιδιωτικοποίηση και μπίζνες και όχι ως πεδία της συμμετοχής, της συλλογικότητας και της κοινωνικής αλληλεγγύης. Σας ευχαριστώ.
Κι εγώ ευχαριστώ. Ο κ. Άγγελος Τόλκας έχει τον λόγο. Μετά θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Χατζηγιαννάκης και θα κλείσει ο Υπουργός.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, οι εθελοντικές οργανώσεις, η κοινωνία των πολιτών, οι μη κυβερνητικές οργανώσεις για μεγάλο διάστημα, για πολλά χρόνια παίζουν έναν σημαντικό ρόλο στη διαμόρφωση της κοινής γνώμης και πολιτικών, στην άσκηση κοινωνικών προτεραιοτήτων και ευρύτερων προτεραιοτήτων σε συγκεκριμένες πολιτικές για θέματα με τα οποία ασχολούνται και στα οποία δραστηριοποιούνται. Δοκιμάζονται κι αυτές όλα αυτά τα χρόνια. Δοκιμάζονται και από την οικονομική κρίση η οποία πλήττει τις ίδιες αλλά και τα μέλη και στελέχη τους. Δοκιμάζονται ευρύτερα όμως και από τη συνθετότητα της σημερινής εποχής η οποία δημιουργεί νέες ανάγκες. Υπήρξαν βέβαια και περιπτώσεις που στιγμάτισαν τον χώρο των μη κυβερνητικών οργανώσεων και είμαστε σαφώς υπέρ της αποκάλυψης όλων αυτών των περιπτώσεων και της τιμωρίας αυτών των συμπεριφορών. Σήμερα η πολυδιάσπαση, η ανάγκη ειδικής αντιμετώπισης προβλημάτων και προκλήσεων έχουν δημιουργήσει την ανάγκη νέων κινημάτων κινητοποιήσεων και συμμετοχών των πολιτών. Τα παραδείγματα είναι πάρα πολλά. Είναι το περιβάλλον, είναι η μετανάστευση, είναι τα κοινωνικά προβλήματα τα οποία συνεχώς διογκώνονται είναι η φτώχεια, είναι οι κοινωνικές πρωτοβουλίες αντιμετώπισης ζητημάτων αποκλεισμού έμφυλης βίας και διακρίσεων. Ένα παράδειγμα είναι οι οργανώσεις που ασχολήθηκαν με τη μετανάστευση όλο το προηγούμενο βαρύ διάστημα και τις οποίες διαχειριστήκαμε. Προσωπικά είχα την ευθύνη και στο Υπουργείο Μετανάστευσης ως Υφυπουργός. Ήταν οργανώσεις που τότε κατασυκοφάντησε η Νέα Δημοκρατία και για αυτές υιοθέτησε επίσημα τη λαϊκίστικη ακροδεξιά αντίληψη της υποτίμησης και αποκλεισμού της κοινωνίας των πολιτών. Θυμηθείτε τι λέγατε εσείς όλη εκείνη την περίοδο και όχι η προοδευτική δημοκρατική παράταξη, όπως ανέφερε ως εισηγητής, κ. Λοβέρδος στην αρχή, στην πρώτη τοποθέτηση. Τι κάναμε στο Υπουργείο; Ανοίξαμε το μητρώο, εντάχθηκαν οργανώσεις και παρά πολλά ζητήματα τα οποία είχαν μπει ακόμα νωρίτερα. Ανέλαβαν μεγάλο βάρος τόσο οι διεθνείς όσο και οι ελληνικές οργανώσεις και ήταν αυτές που στην αρχή τουλάχιστον σήκωσαν το βάρος της μεταναστευτικής κρίσης. Δημιούργησαν δομές οι οποίες σήμερα οφείλουν να κρατηθούν από το επίσημο ελληνικό κράτος πλέον. Εκτοπίστηκαν πολλές από αυτές οι οποίες είχαν δημιουργήσει προβλήματα διαχείρισης και είχαν και οι ίδιες προβλήματα διαχείρισης. Αλλά, όμως, αποτέλεσαν ένα σημαντικό πυλώνα που βοήθησε στην αντιμετώπιση του προβλήματος. Ένα μεγάλο πρόβλημα για το νομοσχέδιο είναι ότι η εγγραφή στο ειδικό μητρώο, που δίνει πολλά προνόμια και χρηματοδοτήσεις, μπορεί να γίνει μόνο από μεγάλες επαγγελματικές ή κρατικά εξαρτώμενες οργανώσεις. Οι μικρές, οι μεσαίες οργανώσεις, όλες οι νεανικές οργανώσεις -εδώ θα δώσω ιδιαίτερη σημασία- οι πρωτοβουλίες πολιτών και οι άτυπες ομάδες, παρά το γεγονός ότι μπορούν να χρηματοδοτηθούν από πολλά ευρωπαϊκά προγράμματα, μένουν στην πραγματικότητα εκτός πλαισίου με τις ρυθμίσεις σας. Ως προς τις οργανώσεις νεολαίας, κύριε Υπουργέ, θέλω να πω ότι αγνοείτε προκλητικά τη νεολαία της χώρας. Κρατάτε μακριά τους νέους από τη συμμετοχή. Στερείτε από τους νέους της χώρας μας τη συμμετοχή στο κοινωνικό γίγνεσθαι σε διεθνή και ευρωπαϊκά φόρα, την κοινωνική κινητικότητα, τις εμπειρίες, τη γνώση, την εμβάθυνση σε ειδικότερες ασχολίες και ενδιαφέροντα. Είναι πάρα πολλές οι οργανώσεις νέων, είτε φοιτητικές είτε ευρύτερες, οι οποίες έδιναν τη δυνατότητα σε μέλη τους, σε φοιτητές, σε μαθητές, σε νέους εργαζόμενους να γνωρίσουν και νέες εμπειρίες ευρωπαϊκές με πολλές συναντήσεις και ανταλλαγές που γίνονταν. Και αυτές επειδή είναι μικρές οργανώσεις και δεν θα έχουν όλες αυτές τις δυνατότητες μένουν εκτός του ειδικού μητρώου. Δεν ξαφνιάζει η πολιτική σας. Αυτή η πολιτική που ακολουθείτε είναι να αποκλείετε τη μεγάλη πλειοψηφία της νεολαίας, όσους ανήκουν στα μεσαία και χαμηλότερα στρώματα. Όλες τις ευκαιρίες που στερείτε από τους παραπάνω διατηρούν μόνο όσοι έχουν τη δυνατότητα λόγω οικονομικής κατάστασης ή κομματικής συμμετοχής. Το κάνετε με κάθε αφορμή γι' αυτό έχετε βάλει στον πάγο και τη Γενική Γραμματεία Νέας Γενιάς. Άρα ακόμα και στη νεολαία θέλουμε συγκέντρωση των ευκαιριών και πάλι στους λίγους και εκλεκτούς. Στη νεολαία για την οποία τόσο διαφημίζει ο Πρωθυπουργός ότι τη νοιάζεται και τη στηρίζει αλλά στην πραγματικότητα την υποτιμά και την αντιμετωπίζει ως πολίτες δεύτερης κατηγορίας. Στην ελληνική νεολαία που για τον μήνα Οκτώβριο βρίσκεται στην πρώτη θέση της ανεργίας νέων στην Ευρωπαϊκή Ένωση σύμφωνα με την EUROSTAT με ποσοστό 33,2%. Χαρακτηριστικό της σημερινής νομοθέτησης, επίσης, είναι η απουσία εθνικής στρατηγικής για τον εθελοντισμό και τις μη κυβερνητικές οργανώσεις. Έρχεται μια κλασική γραφειοκρατική διαδικασία, η δημιουργία μιας νέας δομής, μιας νέας υπηρεσίας που παραπέμπει σε δημόσια υπηρεσία παλαιάς κοπής κιόλας. Μάλιστα, εδώ βάζετε απαιτήσεις και δυσκολίες εγγραφής πολύ περισσότερες από τις προϋποθέσεις, κύριε Βορίδη, που είχατε βάλει ως Υπουργός Γεωργίας για την ένταξη στο μητρώο αγροτικών συνεταιρισμών. Και δεν το λέω σε καμία περίπτωση υποτιμώντας τους αγροτικούς συνεταιρισμούς φυσικά, αλλά τονίζω ότι ακολουθείτε την ίδια και δυσκολότερη πρακτική με οργανισμούς οικονομικούς αυξημένου ενδιαφέροντος. Η απουσία κάθε περιγραφής εδώ στο νομοσχέδιο για ψηφιακά εργαλεία, για αυτόματες πιστοποιήσεις μέσω διασυνδεδεμένων προγραμμάτων ταυτοποίησης φανερώνουν την εικόνα του χάους που έρχεται μια και η υπηρεσία αυτή θα λαμβάνει χιλιάδες έγγραφα από όλη την Ελλάδα, θα έχει τρεις με τέσσερις υπαλλήλους και θα κάνει χρόνια για να βγάλει τις αποφάσεις. Είναι γενικά μια κακή νομοθετική ρύθμιση που θα βολέψει μόνο λίγους και θα γίνει μόνο για να μπορεί η κυβέρνηση να λέει ότι έκανε την υποχρέωσή της απέναντι στους ευρωπαίους εταίρους. Και επίσης προκλητικές φοροαπαλλαγές για όσους δωρίζουν χρήματα στις οργανώσεις που και αυτοί οι δωρητές και πάλι είναι συγκεκριμένοι. Μετά αναζητούμε γιατί αυξάνονται οι έμμεσοι φόροι στον προϋπολογισμό που πλήττουν όλους και κυρίως τους ασθενέστερους πολίτες και απαλλάσσονται από φόρο όσοι έχουν τις οικονομικές δυνατότητες. Ακόμη η πρόβλεψη χωρίς προϋποθέσεις για αυτές τις δωρεές ιδιωτών προς εγγεγραμμένες στο μητρώο οργανώσεις, μπορεί να δημιουργήσει ή να κατευθύνει μια ροή χρημάτων από ιδιωτικούς φορείς προς συγκεκριμένες και πάλι οργανώσεις. Αλήθεια, γιατί δεν ορίζετε τη δημοσίευση προϋπολογιστικά των κονδυλίων κάθε δημόσιου φορέα, κάθε υπηρεσίας ή οργανισμού που χρηματοδοτεί μη κυβερνητικές οργανώσεις; Και κάνετε και το ίδιο απολογιστικά σε αυτούς που έχουν χρηματοδοτήσει, σε αυτούς που έχουν δώσει χρήματα, να δούμε τι έχουν κάνει σε σχέση με αυτά που είχαν προϋπολογίσει. Γιατί δεν ορίζετε, επίσης, στον νόμο τα κριτήρια επί των οποίων θα συζητήσουμε για τη χρηματοδότηση των μη κυβερνητικών οργανώσεων; Κύριε Υπουργέ, θα μπορούσαμε να ψηφίσουμε το νομοσχέδιο εάν προσπαθούσατε να δημιουργήσετε ένα περιβάλλον που ευνοεί τη συμμετοχή των πολιτών, που τους δίνει κίνητρα να βγουν από το περιθώριο, που απελευθερώνει την κοινωνία των πολιτών από την κρατική εξάρτηση, που τις μετατρέπει σε κυβερνητικές οργανώσεις, που πολλές φορές αναλαμβάνουν να περάσουν ή και να προετοιμάσουν πολιτικές που κάθε κυβέρνηση επιθυμεί. Θέλουμε μια κοινωνία ευαισθητοποιημένη, ενημερωμένη, που συμμετέχει και διεκδικεί, μια κοινωνία ευκαιριών για όλους και όχι για λίγους εκλεκτούς και ισχυρούς. Αυτή είναι η πρόκληση της μεγάλης λαϊκής προοδευτικής συμμαχίας που διαμορφώνει ο ΣΥΡΙΖΑ ως απάντηση στη σημερινή λαίλαπα που στερεί πλούτο, δικαιώματα και ευκαιρίες. Σας ευχαριστώ.
Ευχαριστώ. Κύριε Υπουργέ, θα καταθέσετε νομοτεχνικές βελτιώσεις;
Κύριε Πρόεδρε, καταθέτουμε νομοτεχνικές. Δεν θα τις αναπτύξω, είναι αμιγώς νομοτεχνικές, δεν έχουν κάτι ουσιαστικό. Είναι αμιγώς νομοτεχνικού χαρακτήρα πλην μιας που έχει κάτι για τα παράβολα στην ιθαγένεια που εκ παραδρομής είχε παραληφθεί από τις διατάξεις. Η διάταξη, δηλαδή, η οποία υπήρχε και η οποία εκ παραδρομής παρελήφθη, επαναλαμβάνεται. Η υφισταμένη διάταξη. Δεν είναι κάποια καινούργια. [[Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:]] [[ΑΛΛΑΓΗ ΣΕΛΙΔΑΣ]] Να μπουν οι σελ. 423-424
Κύριε Χατζηγιαννάκη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, σήμερα θεωρώ ότι αδικηθήκατε και από την Κυβέρνησή σας και από τον συνάδελφό σας, αδικηθήκατε βέβαια και από τους συναδέλφους της Πλειοψηφίας, οι οποίοι δεν τίμησαν το συγκεκριμένο νομοσχέδιο, με λίγες εξαιρέσεις φυσικά. Το έθεσε στο ξεκίνημα της συζήτησης ο συνάδελφος, εισηγητής της Πλειοψηφίας, ο κ. Λοβέρδος και σωστά το έθεσε κατά την άποψή μου. Θα συμφωνήσω δηλαδή, με αυτήν την τοποθέτηση και τη σημασία που θα μπορούσε να έχει ένα τέτοιο νομοσχέδιο και δυστυχώς δεν έχει. Πράγματι στις επιτροπές μπορέσαμε και κάναμε διάλογο, μπορέσαμε και κάναμε συζητήσεις που αρμόζουν σε έναν κοινοβουλευτικό έλεγχο και σε μία κοινοβουλευτική διαδικασία. Ακούσαμε τους φορείς, τουλάχιστον όσον αφορά στο κεντρικό και βασικό κομμάτι του νομοσχεδίου που αφορά στις δράσεις εθελοντισμού και σε όλες τις οργανώσεις αυτές που λέμε μη κυβερνητικές οργανώσεις. Νομίζω ότι η επιλογή της Κυβέρνησης να φέρει την τροπολογία του Υπουργείου Προστασίας του Πολίτη αδίκησε και το ίδιο το Κοινοβούλιο, αδικεί και την κοινοβουλευτική διαδικασία, αδικεί και τη δημοκρατία. Θα προσπαθήσω να κάνω εν τάχει λίγα σχόλια σε σχέση με το νομοσχέδιο, γιατί δυστυχώς είναι τόσο σοβαρό το ζήτημα της τροπολογίας του Υπουργείου Προστασίας του Πολίτη που το μεγαλύτερο κομμάτι της ομιλίας μου θα αναλωθεί σε αυτό. Για να μην αδικήσω, όμως, και εγώ -όπως το αδίκησε η Κυβέρνηση και ο κ. Θεοδωρικάκος- το νομοσχέδιο θα αναφερθώ εν τάχει σε λίγα ζητήματα -γιατί ο εισηγητής μας, αλλά και όλοι οι συνάδελφοι, νομίζω, έθεσαν όλο το πλαίσιο επαρκέστατα και την επιλογή που κάνουμε ως προς το νομοσχέδιο-, θα κάνω πολύ λίγες παρατηρήσεις, κυρίως όσον αφορά στο δεύτερο κομμάτι του νομοσχεδίου, στις ρυθμίσεις για τους Οργανισμούς Τοπικής Αυτοδιοίκησης κατά βάση. Ένα σχόλιο -το είπε και η κ. Πούλου- για την κάλυψη των λειτουργικών αναγκών που βάζετε στο άρθρο 40 είναι όπως καταλαβαίνω ότι αντιμετωπίζετε ένα πρόβλημα που υπάρχει στους ΟΤΑ. Πριν από λίγες μέρες το διοικητικό συμβούλιο της ΚΕΔΕ, μετά από τη συνάντηση που είχε και με τον Πρωθυπουργό -τον οποίο παρεμπιπτόντως να καλωσορίσω αύριο στην Εύβοια, γιατί εδέησε μετά από τέσσερις και κάτι μήνες από τη λήξη των πυρκαγιών να έρθει να δει το χάος που επικρατεί και τη ζημιά που έχει γίνει σε ένα τόσο όμορφο μέρος, μετά από τέσσερις μήνες είπε να δει την καταστροφή που άφησε το επιτελικό του κράτος- του επισήμανε αυτό που επισημαίνει συνέχεια από το συνέδριο και μετά, δηλαδή ότι το κόστος που έχουν κληθεί να πληρώσουν οι δήμοι υπερβαίνει τα 400 εκατομμύρια ευρώ μόνο για την περίοδο της πανδημίας. Όταν, προφανώς, διαχειριστικά έρχεστε και τους λέτε «καλύψτε τις δαπάνες σας με ό,τι έσοδα ανειδίκευτα έχετε» -και καλά το κάνετε εν μέρει, γιατί τους ξεμπλέκετε, τουλάχιστον να μπορούν να έχουν προϋπολογισμούς που να μπορούν να περάσουν-, δεν τους λύνετε το πρόβλημα. Αυτό είναι δεδομένο, ότι δεν λύνεται το πρόβλημα, όσο και να λέτε ότι σταθήκατε δίπλα, ότι δώσατε έκτακτες χρηματοδοτήσεις, οι οποίες προφανώς δεν επαρκούν, γιατί ήταν πολύ μεγαλύτερο το κόστος. Και δεν φαίνεται και στον προϋπολογισμό του 2022, που θα συζητήσουμε τις επόμενες μέρες, να έχετε αντίστοιχες προβλέψεις για να τους ενισχύσετε, αντίστοιχα τουλάχιστον με τα έσοδα και τους πόρους που φέρνετε από τον προϋπολογισμό. Ένα πρώτο σχόλιο, λοιπόν, είναι αυτό. Ένα δεύτερο σχόλιο, το οποίο το συζητήσαμε και ελπίζω να περάσει είναι ως προς το άρθρο 45. Σας το είπα και στην επιτροπή. Θεωρώ ότι είναι πολύ σωστή η ρύθμιση, γιατί πλέον προσπαθείτε να αποφύγετε -και σωστά κάνετε- τους αλλεπάλληλους ελέγχους που έχουν οι αποφάσεις των συλλογικών οργάνων. Και καλά κάνετε και βάζετε και το όριο εκεί που υπάρχει έλεγχος του Ελεγκτικού Συνεδρίου να μην είναι ανάγκη να εγκριθεί και από τον αποκεντρωμένο. Δεν έχει κανένα νόημα. Ίσα-ίσα πολλές φορές έχουμε φτάσει και σε αντίθετες αποφάσεις, η αποκεντρωμένη να ακυρώνει αποφάσεις που έχουν ήδη εγκριθεί από το αρμόδιο όργανο, το Ελεγκτικό Συνέδριο. Άρα, αυτό είναι σωστό. Απλά σας επισημαίνω και αυτό που συζητήσαμε κατ' ιδίαν. Επειδή αυτή τη στιγμή στον έλεγχο νομιμότητας της αποκεντρωμένης πηγαίνουν πάνω από εξήντα χιλιάδες συμβάσεις σε όλες τις κατηγορίες αν μπορούμε να το φτιάξουμε σε αυτό το δεδομένο, να μην αλλάξει, να μην πάει στις τριάντα χιλιάδες για τις προμήθειες και τις υπηρεσίες και δημιουργήσει ένα επιπρόσθετο πρόβλημα καθυστερήσεων, το οποίο προφανώς προσπαθείτε να αντιμετωπίσετε με τη συγκεκριμένη διάταξη και νομίζω προς την σωστή κατεύθυνση. Σχετικά με το άρθρο 47, σας τα είπε αναλυτικότατα η κ. Μάλαμα. Είναι έτσι. Είμαστε κάθετα αντίθετοι. Δεν είναι μόνο ο Δήμος Αριστοτέλη, είναι και ο Δήμος Κύμης-Αλιβερίου, ο οποίος έχει τέτοιου είδους προβλήματα και έχει αποφάσεις των διοικητικών δικαστηρίων, αμετάκλητες προφανώς. Φυσικά, ερμήνευσαν -για να είμαστε απόλυτα δίκαιοι- το θεσμικό πλαίσιο που υπάρχει. Αλλά δημιουργούν προβλήματα, τα οποία νομίζουμε ότι και αποσπασματικά γίνονται και φωτογραφικά και δεν θα λύσουν κανένα πρόβλημα, απλά θα δημιουργήσουν μεγαλύτερες εντάσεις στους καλλικρατικούς δήμους, τους οποίους αφορά. Στο άρθρο 53, συζητήσαμε για τους καινούργιους δήμους. Νομίζω -και θέλω να σταθώ πολύ λίγο- ότι πρέπει να λυθεί το πρόβλημα των νεοσύστατων δήμων. Δεν έχουν νομικά πρόσωπα. Καλά κάνετε και το θεσμοθετείτε το συγκεκριμένο, αλλά δεν αρκεί. Πρέπει οι νεοσύστατοι δήμοι να έχουν τη δυνατότητα να έχουν νομικά πρόσωπα, τα οποία θα επιτελούν αυτούς τους σκοπούς τους οποίους έχουν τα νομικά πρόσωπα σε όλους τους άλλους δήμους, να μην έχουμε δήμους διαφορετικών κατηγοριών. Σας κατέθεσε μία τροπολογία ο Σωκράτης Βαρδάκης και άλλοι Βουλευτές του ΣΥΡΙΖΑ στη διάταξη που ήδη έχετε για τους πυρόπληκτους δήμους, και σωστά έχετε, για τις διευκολύνσεις που μπορούν να έχουν οι συγγενείς των θυμάτων, να επεκταθεί η συγκεκριμένη διάταξη αντίστοιχα και στους σεισμόπληκτους της Κρήτης. Νομίζω είναι προς τη σωστή κατεύθυνση. Αν δεν μπορείτε σήμερα τουλάχιστον, εν ευθέτω χρόνω να το εξετάσουμε, γιατί νομίζω είναι προς τη σωστή κατεύθυνση η συγκεκριμένη τροπολογία. Και πάμε στην τροπολογία για τους ΦΟΔΣΑ. Μας κοινοποιήθηκε η επιστολή που έστειλε το δίκτυο των Φορέων Διαχείρισης Στερεών Αποβλήτων. Μιλάει για αιφνιδιασμό. Είναι αρκετά επιθετικό. Και είναι επιθετικό γιατί ενώ έρχεστε να λύσετε ένα πρόβλημα -έτσι όπως το εξηγήσατε πριν στη διευκρινιστική ερώτηση- των νεοσύστατων διαβαθμιδικών συνδέσμων των δύο νησιωτικών περιφερειών, του Νοτίου Αιγαίου και του Ιονίου, αντίστοιχα προβλήματα έχουν οι προϋφιστάμενοι ΦΟΔΣΑ που πάρα πολλοί, απ' ό,τι λέει η επιστολή, δεν έχουν καθόλου προσωπικό. Και εκεί βλέπουν να μην γίνεται καμμία απολύτως κίνηση από πλευράς του Υπουργείου. Προσθέτω δε, ότι στο θέμα του ΦΟΔΣΑ των Ιονίων Νήσων υπάρχει και ένα ζήτημα ηθικής και νομικής τάξης υπό την έννοια ότι έχει προσβληθεί στα δικαστήρια. Αυτή τη στιγμή υπάρχει ένα κενό και το κενό το καταλαβαίνω ότι πρέπει κάπως να καλυφθεί, γιατί δεν μπορούν να λειτουργήσουν. Ήδη είχε καθυστερήσει η αλλαγή των παλιών φορέων με τον καινούργιο, τον διαβαθμιδικό και ήταν όλα «στον αέρα». Εκεί σας το δίνω το δίκιο. Αλλά από την άλλη, τώρα υπάρχει μία υπόθεση στο Συμβούλιο της Επικρατείας που αναμένεται να συζητηθεί πολύ σύντομα, αν δεν έχει συζητηθεί κιόλας. Δεν είμαι απολύτως σίγουρος. Θα μου πείτε: είναι ορισμένου χρόνου. Εγώ πάντως διατηρώ και την επιφύλαξη για την τριετία. Νομίζω ότι η διετία ήταν αρκετή. Θα μας κάλυπτε και με την ευρωπαϊκή οδηγία και -το κυριότερο από όλα- μέσα σε δύο χρόνια, εάν είχατε ξεκινήσει τις διαδικασίες, με όποιο σύστημα του ΑΣΕΠ έχετε είτε με τον νόμο τον δικό σας και με τον διαγωνισμό, θα μπορούσαν να έχουν καλυφθεί οι θέσεις στους φορείς διαχείρισης και να μπορέσετε να το καλύψετε. Και πάω στην περίφημη τροπολογία του κ. Θεοδωρικάκου. Ακούστε τώρα τι έχουμε και γιατί αδικεί κυρίως εσάς, που είστε και νομικός, και τόσες φορές έχουμε συζητήσει σε άλλα νομοσχέδια τις νόμιμες διατάξεις των δημοσίων συμβάσεων. Έχουμε μια δημόσια σύμβαση του 2014, που μιλάει για πιλοτικό πρόγραμμα, τα «βραχιολάκια». Πιλοτικό πρόγραμμα ήταν, το 2014. Ξεκινάει η υλοποίηση της σύμβασης, υλοποιείται. Κάποια στιγμή, όπως όλες οι συμβάσεις, έχει ημερομηνία λήξης. Επειδή μετά από την παραίτηση του τότε διευθύνοντος συμβούλου και την ανάληψη της θέσης του νυν διοικητή της ΕΥΠ, κ. Κοντολέοντος, έχει λήξει πλέον ο συμβατικός χρόνος της συγκεκριμένης σύμβασης, γίνονται ανανεώσεις προφανώς άτυπα; Δεν μπορώ να καταλάβω με ποιον τρόπο, γιατί ούτε από τη διάταξη ούτε από την αιτιολογική έκθεση προκύπτει με ποιον τρόπο συνέχιζε η συγκεκριμένη σύμβαση. Γίνεται ερώτηση στο Νομικό Συμβούλιο του Κράτους αν ισχύει πράγματι. Και σωστά έγινε ερώτηση, προφανώς, γιατί υπήρχε μια αμφισβήτηση, απ' ό,τι καταλαβαίνω, γιατί δεν έχουμε όλο τον φάκελο. Έρχεται το Νομικό Συμβούλιο του Κράτους, λοιπόν, με απόλυτα αιτιολογημένη πρόταση και λέει ότι αφ' ενός η σύμβαση έχει λήξει, αφ' ετέρου δεν μπορεί να πληρωθεί. Λέει ότι ο μόνος τρόπος, αν πράγματι έχει γίνει η υπηρεσία από τον ανάδοχο, είναι να πάει στα δικαστήρια, δηλαδή ό,τι συμβαίνει σε όλες τις συμβάσεις και κυρίως σε όλες τις δημόσιες συμβάσεις. Πολύ σωστά, λοιπόν, το Νομικό Συμβούλιο του Κράτους βγάζει μια γνωμοδότηση. Θα μου πείτε: είναι υποχρεωμένος ο Υπουργός να τη δεχθεί; Όχι. Πρέπει, όμως, να βγάλει μια αιτιολογημένη απόφαση για ποιον λόγο ισχύουν αυτά τα οποία δεν δέχεται στο Νομικό Συμβούλιο του Κράτους. Στην ερώτηση που έκανα προς τον κύριο Υπουργό, δυστυχώς ο κ. Θεοδωρικάκος έστειλε για τα δύσκολα τον κ. Οικονόμου, ο οποίος ο κακομοίρης δεν ήξερε τι να πει. Γενικά απάντησε ο άνθρωπος. Τον έστειλε εδώ πέρα για τα δύσκολα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θα χρειαστώ πολύ χρόνο, κύριε Πρόεδρε. Και το ζήτημα είναι ότι έχουμε μία γνωμοδότηση για ένα πιλοτικό πρόγραμμα του 2014, πριν από οκτώ χρόνια σχεδόν, που ακόμα παραμένει πιλοτικό προφανώς, το 2020 και το 2021, αντί να έχουμε προχωρήσει σε διαγωνιστική διαδικασία, λες και δεν μας καλύπτει το νομοθετικό μας πλαίσιο, είτε ο ν.4412 είτε η τροποποίηση που έχετε κάνει είτε η ευρωπαϊκή οδηγία. Έχουμε τόσα νομοθετικά πλαίσια. Αφού τέτοιες συμβάσεις είναι τόσο απαραίτητες και όλοι να το αποδεχτούμε ότι είναι μια απαραίτητη σύμβαση και πρέπει να συνεχίσει, είχατε όλο τον χρόνο να κάνετε τις νόμιμες διαδικασίες και να πάει ο ανάδοχος στα δικαστήρια να διεκδικήσει είτε στη βάση του αδικαιολόγητου πλουτισμού είτε σε οποιαδήποτε νομική βάση και να πάρει τα χρήματά του. Και τι πρωτοφανές επιλέγει; Να το φέρει με νομοθετική ρύθμιση, να έρθει η Βουλή, δηλαδή, να ψηφίσει νόμο όσον αφορά στην εταιρεία που ήταν διευθύνων σύμβουλος ο κ. Κοντολέων -δεν βάζω καν το ηθικό ζήτημα τού αν η γυναίκα του Καίσαρα πρέπει και να φαίνεται και να είναι τίμια, δεν το θέτω καν αυτό, το έθεσαν εύγλωττα όλοι οι Βουλευτές και ο κ. Σπίρτζης που το εισηγήθηκε- να έρθουμε εμείς επομένως, η Βουλή, και όσον αφορά αυτό που το Νομικό Συμβούλιο του Κράτους θεώρησε παράνομο, αυτό που θα το κρίνει η δικαιοσύνη αν είναι νόμιμο ή όχι, να πούμε ότι μια σύμβαση ισχύει πέρα από τους συμβατικούς χρόνους και ότι πρέπει να πληρωθεί η συγκεκριμένη εταιρεία. Πείτε μου σε ποια χώρα μπορεί αυτό να θεωρηθεί αποτέλεσμα κοινοβουλευτικής διαδικασίας νόμιμης και κυρίως σε ποια ευρωπαϊκή χώρα. Για να το πούμε και εμείς δηλαδή, να βγούμε στον κόσμο αύριο και να πούμε: γι' αυτό το κάναμε. Νομίζω, λοιπόν, αυτός ο τρόπος αδικεί και την προσπάθειά σας, αδικεί και την πλειοψηφία της Νέας Δημοκρατίας, η οποία δυστυχώς αύριο θα αναγκαστεί να το ψηφίσει, αλλά τουλάχιστον να το κάνουν με την ονομαστική που καταθέσαμε, ο καθένας να πάρει την ευθύνη, γιατί νομίζω ότι εδώ έχετε κάνει ένα πάρα πολύ μεγάλο σφάλμα, ένα πολύ μεγάλο ατόπημα, το οποίο δυστυχώς θα σας βαρύνει προσωπικά, όσοι το ψηφίσετε. Δεν θα αναφερθώ καν στα υπόλοιπα, τα είπαν οι συνάδελφοι, και για την ωμή παρέμβαση που κάνετε στα συνδικαλιστικά της αστυνομίας, στην ίδια τροπολογία, και φυσικά για την υπενθύμιση άλλων εποχών στο πλαίσιο της μετάθεσης, στην ουσία απομάκρυνσης, δυσάρεστων ή άλλων συναδέλφων στην Εθνική Υπηρεσία Πληροφοριών. Εμείς, δυστυχώς, υποχρεούμαστε να το καταψηφίσουμε και νομίζω ότι όλη η διαδικασία δεν έλαχε της προσοχής που έπρεπε και αδίκησε και την ίδια την κοινοβουλευτική διαδικασία και τη δική σας την προσπάθεια, ανεξάρτητα από τις όποιες επιφυλάξεις είχαμε. Σας ευχαριστώ πολύ.
Κι εγώ σας ευχαριστώ, κύριε Χατζηγιαννάκη. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Για την τροπολογία, η οποία πράγματι απασχόλησε το Σώμα, δεν έχω κάτι ιδιαίτερο να σας πω υπό την έννοια ότι είναι θέματα τα οποία ανέπτυξε ο αρμόδιος Υπουργός. Και για να σας πω την αλήθεια, κύριε Χατζηγιαννάκη, μέχρι που σας άκουσα, τώρα, δεν ήξερα καθόλου το ζήτημα. Σας άκουσα, όμως, να το περιγράφετε και κατάλαβα ότι θέτετε ένα ζήτημα ηθικής και νομικής τάξεως για τη ρύθμιση της αναγνώρισης ουσιαστικά, της εκ των υστέρων αναγνώρισης της οφειλής εκ μιας συμβάσεως. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Πάντως, θα ήθελα λίγο να το διευκρινίσω. Έτσι όπως σας άκουσα σας το ξαναλέω: εγώ τον κύριο διοικητή της ΕΥΠ δεν τον γνωρίζω, την εταιρεία του δεν τη γνωρίζω, τη σύμβαση δεν την γνωρίζω, τον τρόπο που εξελίχθηκε η σύμβαση τον ακούω εγώ από εσάς, αλλά ως συνάδελφος νομικός προς συνάδελφο νομικό θα σας πω τελικά το εξής. Πάντως, εάν υπήρξε μία σύμβαση με την οποία παρασχέθηκαν πράγματι υπηρεσίες όπως αυτή που μας περιγράψατε, προφανώς οφείλεται και αντίτιμο. Τι θέλω να σας πω τώρα σ' αυτό; Το κρίσιμο εδώ είναι το εξής. Και αυτό σας το λέω και εξ επαγγελματικής πείρας, ότι όσον αφορά στην απάντηση «ας πάει στο δικαστήριο», εντάξει, ας πάει στο δικαστήριο, διότι πράγματι εάν είναι λήξασα μια σύμβαση και επομένως δεν υπάρχει νόμιμη αιτία για την καταβολή του αντιτίμου, θα πάει στο δικαστήριο και στο δικαστήριο, εφόσον έχει παρασχεθεί υπηρεσία, με νομική βάση τον αδικαιολόγητο πλουτισμό θα πληρωθεί. Nαι. Άρα, το σκάνδαλο τώρα ποιο είναι; Ότι, αντί να πληρωθεί με τον αδικαιολόγητο πλουτισμό μετά από δικαστική απόφαση, αναγνωρίζεται τελικώς από το Κοινοβούλιο ότι πρέπει να πληρωθεί, κάτι το οποίο θα το έλεγε το δικαστήριο μετά από δικαστική διαμάχη; Εάν εκείνο, το οποίο θέλετε να ελέγξετε είναι το γιατί δεν έγινε ο διαγωνισμός ή μια διαγωνιστική διαδικασία, αυτό ναι. Όμως, η αναγνώριση -υπό την έννοια ότι, πράγματι, εκεί πρέπει να δει κάποιος γιατί η υπηρεσία δεν προχώρησε στο να κάνει αυτή τη διαδικασία- από τη στιγμή που έχει παρασχεθεί υπηρεσία δεν γεννά ζήτημα. Ίσα-ίσα, εγώ σας έλεγα το αντίθετο. Δηλαδή, το να υπάρχει ένας οφειλέτης -γιατί παρεσχέθη υπηρεσία, άρα χρωστάει- ο οποίος λέει «εγώ δεν πληρώνω, πήγαινε στο δικαστήριο να πάρεις τα λεφτά σου», γιατί υπάρχει ένα νομικό ελάττωμα -αυτό ουσιαστικά-, τότε αυτός είναι ένας κακόπιστος οφειλέτης, εάν αναγνωρίζει ότι έχει παρασχεθεί υπηρεσία. Απλώς το λέω, γιατί ακούω πολλή φασαρία πάρα πολλές φορές, ενώ πρέπει να κοιτάμε λίγο το πραγματικό αντικείμενο και το περιεχόμενο. Παρεσχέθη η υπηρεσία ή όχι; Αν η υπηρεσία έχει παρασχεθεί, είτε με τη νομική βάση του νόμου είτε της συμβάσεως είτε του αδικαιολόγητου πλουτισμού, πάντως τα λεφτά θα τα πληρώσει το δημόσιο. Άρα, λοιπόν, εάν η συζήτησή μας έχει νομική βάση, θεωρώ ότι γίνεται μεγάλη φασαρία για ένα ζήτημα που οικονομικά δεν φαίνεται να διαφοροποιεί κάτι. Αλλά, εν πάση περιπτώσει, θα τα συζητήσετε μάλλον με τον αρμόδιο Υπουργό. Έρχομαι λίγο στα δικά μας θέματα. Ας δούμε τι δεν άκουσα πάλι σήμερα. Και εδώ πρέπει να πω το εξής. Στεναχωριέμαι, γιατί πολλές φορές διακρίνω πράγματι έναν διαφορετικό τόνο στον τόνο του κ. Χατζηγιαννάκη ή και του κ. Μεϊκόπουλου, αλλά και στον τόνο άλλων συναδέλφων από την πλευρά της Αξιωματικής Αντιπολίτευσης και δεν ξέρω και τι να διαλέξω από τα δύο. Πρέπει κι εσείς να συντονιστείτε ως προς τον τόνο, προκειμένου να μπορούμε να έχουμε μια πιο σαφή τοποθέτηση. Δηλαδή, ο Μεϊκόπουλος παίρνει μεν μία αρνητική θέση, αλλά προφανώς επιχειρηματολογεί με έναν ορισμένο τρόπο, αλλά εγώ άκουσα και διάφορα άλλα πράγματα και πρέπει να αναφερθώ σε αυτά. Πρώτον: Κακή νομοθέτηση. Κακός χαμός. Γιατί; Διότι κατετέθησαν εμπροθέσμως δύο τροπολογίες στη Βουλή που επί ΣΥΡΙΖΑ κατετίθεντο εκπροθέσμως πενήντα δύο τροπολογίες! Η μία δε τροπολογία του Υπουργείου Εσωτερικών, άρα απολύτως συναφής, και η άλλη τροπολογία έχουσα έμμεση συνάφεια, καθότι αφορά στις μετατάξεις προσωπικού. Ως προς την καλή νομοθέτηση, ας δούμε τι άκουσα εδώ: Δεν μας φέρατε -πού; Στη διαβούλευση- τις ειδικές διατάξεις που τροποποιούν ειδικά άρθρα για τα ζητήματα της τοπικής αυτοδιοίκησης. Δεν θα μπορούσα να τις φέρω με αυτή την τροπολογία; Κατά το Σύνταγμα και τον Κανονισμό, θα μπορούσα; Εφόσον θα μπορούσα να τις φέρω με τροπολογία, αλλά τις φέρνω στο σώμα του νομοσχεδίου είναι κακή νομοθέτηση; Είναι κακή νομοθέτηση ότι κάνω το μείζον, ενώ θα μπορούσα να κάνω το έλασσον; Διότι, επαναλαμβάνω, ο χαρακτήρας αυτών των παρεμβάσεων δεν είναι κεντρικός. Δεν σας έφερα ένα ολόκληρο νομοσχέδιο για την τοπική αυτοδιοίκηση. Σας φέρνω παρεμβάσεις συγκεκριμένες που έχουν χαρακτήρα εξειδικευμένο. Αυτός είναι ο ορισμός της τροπολογίας. Μπορώ να το φέρω με τροπολογία -άρα να σας το φέρω την Παρασκευή και να το συζητήσουμε τη Δευτέρα- εμπροθέσμως και προσηκόντως κατά το Σύνταγμα, άρα, είναι καλή νομοθέτηση. Εγώ δεν κάνω αυτό, κάνω κάτι παραπάνω. Το βάζω στο σώμα του νομοσχεδίου και το συζητάμε στην επιτροπή -άρα έχουμε άνεση κοινοβουλευτικού διαλόγου- και με εγκαλείτε. Γιατί; Διότι δεν το έχω βάλει στη διαβούλευση με το κοινό, με τον κόσμο. Με συγχωρείτε τώρα, θέλετε να γειωθούμε λίγο με την πραγματικότητα; Πού τα λέτε αυτά; Σε ποιον τα λέτε; Και έρχομαι και στο ζήτημα του αριθμού των τροπολογιών, Πού τα λέτε αυτά, όταν έχουμε και έχουν υπάρξει νομοσχέδια τα οποία είχαν δεκαπέντε τροπολογίες και όλες εκπρόθεσμες; Και τα λέμε τώρα για το νομοσχέδιο που έχει δύο εμπρόθεσμες και λέμε για καλή και για κακή νομοθέτηση; Σταματήστε, χάνουμε το μέτρο. Τηρούμε με απόλυτη ακρίβεια αυτά, τα οποία επιβάλλει το Σύνταγμα, τα επιβάλλει και ο νόμος για το επιτελικό κράτος και έρχεστε τώρα και μας λέτε ότι δεν πρέπει να ασκούμε καν αυτά τα δικαιώματα που έχει η Κυβέρνηση. Και να πω και γιατί; Διότι πολλά από αυτά από τη χρονική στιγμή που καταρτίζεται ένα νομοσχέδιο μέχρι τη χρονική στιγμή που συζητείται μπορεί να έχουν ανακύψει. Άρα, λοιπόν, δεν καταλαβαίνω το νόημα αυτής της κριτικής. Νομίζω ότι άμα δεν έχουμε να πούμε κάτι άλλο, λέμε κάτι τέτοιο. Άκουσα, επίσης, ότι είναι μία ακόμη χαμένη ευκαιρία. Αυτό πια είναι αγαπημένη αντιπολιτευτική επωδός. Γιατί το λέω; Θυμάμαι τις τοποθετήσεις σας. Χαμένη ευκαιρία το νομοσχέδιο για την τηλεργασία, το καταψηφίσατε. Χαμένη ευκαιρία το νομοσχέδιο για το lobbying, το καταψηφίσατε. Χαμένη ευκαιρία το νομοσχέδιο για τον εσωτερικό έλεγχο, το καταψηφίσατε. Χαμένη ευκαιρία το νομοσχέδιο για την Κοινωνία των Πολιτών, το καταψηφίζετε. Καλά, από αυτές τις χαμένες ευκαιρίες εσείς, τεσσερισήμισι χρόνια, γιατί δεν κερδίσατε καμμία; Εμείς τις χάνουμε όλες. Εσείς που είχατε τις καλές ιδέες για το πόσο ωραία θα γίνουν, γιατί δεν τις φέρατε τεσσερισήμισι χρόνια; Εμείς τα έχουμε φέρει αυτά μέσα σε δέκα μήνες. Εσείς, σε τεσσερισήμισι χρόνια, γιατί δεν τις κερδίσατε τις χαμένες ευκαιρίες; Και γιατί, λοιπόν, είναι τώρα χαμένες ευκαιρίες; Διότι, προσέξτε. Επειδή, αυτά τα νομοσχέδια δεν έχουν περιθώριο για να διαφωνήσει κάποιος. Διότι πώς μπορείς να διαφωνήσεις επί της αρχής με το ότι πρέπει να φτιάξουμε έναν αποτελεσματικό εσωτερικό έλεγχο; Τα καταφέρατε και καταψηφίσατε. Πώς μπορείς επί της αρχής να διαφωνήσεις με το ότι πρέπει να ρυθμίσουμε την τηλεργασία και να υπάρξει ρυθμισμένη τηλεργασία στο δημόσιο; Τα καταφέρατε και καταψηφίσατε. Πώς μπορείς επί της αρχής να διαφωνήσεις με τη ρύθμιση μιας αρρύθμιστης δραστηριότητας, όπως είναι η δραστηριότητα άσκησης επιρροής συμφερόντων σε θεσμικούς φορείς; Και το καταψηφίσατε! Και πώς μπορείς να διαφωνήσεις με το ότι χρειαζόμαστε θεσμικό πλαίσιο για τις Οργανώσεις της Κοινωνίας των Πολιτών; Το καταψηφίσατε κι αυτό! Πώς το καταφέρνετε αυτό; Επειδή, λοιπόν, δεν μπορείς να διαφωνείς επί της αρχής -και το έχω πει πολλές φορές, εάν είχατε διαφωνία σε ένα δύο ζητήματα, θα μπορούσατε να διαφωνήσετε- αλλά φτάνεις στο σημείο να καταψηφίζεις την αρχή, τη φιλοσοφία αυτού που προσπαθεί να κάνει το νομοσχέδιο, μετά αρχίζεις και λες ιστορίες για τις χαμένες ευκαιρίες. Πάμε τώρα να δούμε τι λέει ο κ. Ζαχαριάδης, όταν είπα ότι η φετινή χρονιά ήταν μια εξαιρετικά παραγωγική χρονιά από την πλευρά του Υπουργείου Εσωτερικών. Γιατί; Διότι φέραμε τον καινούργιο νόμο για το ΑΣΕΠ που με αυτόν θεμελιώνουμε και ρυθμίζουμε τον πανελλαδικό διαγωνισμό προσλήψεων που τον ετοιμάζουμε, φέραμε τον νόμο για τον εσωτερικό έλεγχο, για την εργασία, αλλάξαμε τον εκλογικό νόμο για την αυτοδιοίκηση, φέραμε τον νόμο για το lobbying, φέρνουμε τώρα, ψηφίζουμε τον νόμο για την κοινωνία των πολιτών, φέραμε τον νόμο για τα ζώα συντροφιάς και φέραμε και την πρότασή μας για να αλλάζαμε το πλαίσιο του δικαιώματος της ψήφου των κατοίκων του εξωτερικού, το οποίο δεν πήρε την πλειοψηφία με ευθύνη των κομμάτων της Αριστεράς. Άρα, πράγματι έχουμε μια πολύ παραγωγική χρονιά για το Υπουργείο Εσωτερικών. Και με ρωτάει ο κ. Ζαχαριάδης το εξής: «Κάνατε τίποτα με όλα αυτά; Άλλαξε το κράτος; Έχετε αλλάξει τίποτε με όλη αυτή σας τη δραστηριότητα;». Δεν θυμάμαι πώς ακριβώς μου το είπε, ότι είναι νομοθετικός λαϊκισμός, ακτιβισμός, κάπως έτσι. Επιτρέψτε μου. Άρα, λοιπόν, τι μου λέτε τώρα εσείς; Ότι μέσα σε δέκα μήνες με αυτή τη δραστηριότητα που διαμορφώνει ένα πλαίσιο για να λειτουργήσει μια σειρά από ζητήματα -και προσέξτε, για να σας πω και το μέλλον, γιατί έτσι θα πάει αυτό, και έχουμε τώρα να παρουσιάσουμε στο Υπουργικό Συμβούλιο το νομοσχέδιο με το οποίο αλλάζουμε εκ βάθρων την αξιολόγηση των δημοσίων υπαλλήλων και μια σειρά από άλλα ζητήματα τα οποία ετοιμάζουμε- μου λέτε «ναι, αλλά δεν έχεις αλλάξει μέσα σε δέκα μήνες το κράτος. Δεν το πρόφτασες, δεν το άλλαξες. Γιατί, και τι έγινε που ψήφισες τηλεργασία; Υπάρχει τηλεργασία αυτή τη στιγμή;» Δεν πρόφτασα, άρα, μέσα στο δεκάμηνο -τώρα είναι μέσα στο εξάμηνο- να εκδώσω το προεδρικό διάταγμα για την προστασία των προσωπικών δεδομένων, την υπουργική απόφαση για τις λειτουργικές προϋποθέσεις του συστήματος, να κάνω τον διαγωνισμό για να φτιαχτεί η λειτουργία του συστήματος τηλεργασίας στο δημόσιο. Η αλήθεια είναι, το ομολογώ, δεν το πρόφτασα μέσα στο εξάμηνο. Να είστε καλά εσείς που το προφτάσατε σε τριάμισι χρόνια να το έχετε τελειώσει όλο αυτό. Για τον εσωτερικό έλεγχο, λέει, έχετε κάνει κάτι; Σαν να το ακούω από τον κ. Ζαχαριάδη όταν συζητάγαμε για τον εσωτερικό έλεγχο. Δεν έχει κανένα νόημα, λέει, δεν θα γίνει τίποτα. Και λέω, εμείς έχουμε αυτή τη στιγμή σχέδιο για τον τρόπο με τον οποίο θα οργανωθούν οι μονάδες εσωτερικού ελέγχου, θα κάνουμε την εκπαίδευση των εσωτερικών ελεγκτών, θα προχωρήσουμε στην πιστοποίησή τους, θα εκδώσουμε τις σχετικές υπουργικές αποφάσεις για τις επιτροπές εσωτερικού ελέγχου και θα προχωρήσουμε σε ένα σχέδιο με το οποίο θα αρχίσουμε να έχουμε παραγωγή εσωτερικών ελεγκτικών διαδικασιών. Οι πρώτοι εβδομήντα εσωτερικοί ελεγκτές έχουν εκπαιδευτεί και πιστοποιηθεί. Είναι στις μονάδες τους και αρχίζει και «τρέχει», στο πλαίσιο του εθνικού σχεδίου ακεραιότητας, η παρακολούθηση του έργου τους. Πάλι δεν κάναμε τίποτε; Άλλαξε το κράτος; Δεν ξέρω τι εννοείτε «Αλλαγή του κράτους». Αν εννοείτε ότι θα καταργήσουμε τους θεσμούς για να μην έχουμε και τους αρμούς εξουσίας να μας περιορίζουν για να κάνουμε ό,τι θέλουμε, δεν το αλλάξαμε το κράτος έτσι. Αν εννοείτε, όμως, ότι σε μια ώριμη δυτική δημοκρατία, όπως είναι η Ελλάδα, σημεία στα οποία έχουμε παθογένειες, ένα ένα μεθοδικά, τα φτιάχνουμε, αυτό το κάνουμε. Επιτρέψτε μου εδώ απλώς να πω το εξής. Παρεμπιπτόντως, αν αυτό φαίνεται ή δεν φαίνεται, πάντως τις πέντε μονάδες πάνω στον δείκτη κατάταξης διαφθοράς τις κερδίσαμε με αυτήν την Κυβέρνηση, αυτές που είχαμε χάσει επί ΣΥΡΙΖΑ. Αυτό έχει συμβεί. Τις θέσεις που χάσαμε επί ΣΥΡΙΖΑ τις κερδίσαμε επί Νέας Δημοκρατίας. Δεν ξέρω αν αυτό σας φαίνεται διασκεδαστικό. Έχει την πλάκα του είναι η αλήθεια. Δηλαδή, υπό ποιαν έννοια; Ότι να σας ακούει κάποιος εσάς να μιλάτε για τη διαφθορά ή την απραξία αυτής της Κυβέρνησης, την ώρα που επί των ημερών σας πέσαμε στον δείκτη της διαφθοράς και τώρα ξανακερδίζουμε για να πάμε μια σκάλα πάνω από εκεί που ήμασταν, σε αυτό το χρονικό διάστημα, εντάξει, εγώ θα έλεγα ότι πρέπει, αν μη τι άλλο -δεν ζητάω κάτι συγκλονιστικό- να το αξιολογείτε και να το εκτιμάτε. Το γεγονός ότι, παραδείγματος χάριν, μεγάλοι διεθνείς οργανισμοί, όπως ο ΟΟΣΑ, σε δημόσιες τοποθετήσεις τους αναγνωρίζουν την τεράστια προσπάθεια που γίνεται σε επίπεδο διοικητικής μεταρρύθμισης σε πάρα πολλά επίπεδα στην Ελλάδα, αυτό επίσης είναι κάτι το οποίο θα πρέπει να σας προβληματίσει και να το αξιολογήσετε, για να μην είστε αποκομμένοι πλήρως από το διεθνές περιβάλλον και τη γενικότερη αντίληψη. Έρχομαι στο νομοσχέδιο. Τι δεν άκουσα; Αφού άκουσα ύμνους για την αναγκαιότητα της ρύθμισης, η οποία παρεμπιπτόντως συνομολογήθηκε από την ίδια την κοινωνία των πολιτών και τους φορείς, τους οποίους ακούσαμε με άνεση και τοποθετήθηκαν για το πόσο κατ' αρχάς θετικό είναι αυτό το νομοσχέδιο, από εσάς τι άκουσα τώρα; Είναι, λέει, ελεγκτικό και το κάνουμε για να τους ελέγξουμε. Τι εννοείτε; Τι εννοείτε, αλήθεια τώρα; Δεν καταλαβαίνω. Δύο μητρώα φτιάχνουμε. Εννοείτε ότι δεν πρέπει να υπάρχουν τα μητρώα; Εννοείτε ότι ενώ συνομολογείτε ότι υπήρξαν -και αυτό δεν το κατάλαβα- περιπτώσεις διαφθοράς σε τέτοιες οργανώσεις -επίσης δεν κατάλαβα-, θεωρείτε εξ ορισμού ότι όλες αυτές οι οργανώσεις είναι άγιες; Επειδή, δηλαδή, κάποιος γράφει «μη κυβερνητική οργάνωση», ταυτόχρονα αγιοποιείτε; Ταυτοχρόνως γίνεται αυτό; Ή ότι έχει υποχρέωση λογοδοσίας; Ή ότι έχει υποχρέωση διαφάνειας; Ή εφόσον παίρνει κρατικά λεφτά -εγώ θα πω και ιδιωτικά- έχει την υποχρέωση να δίνει λογαριασμό για όλα αυτά; Ή πρέπει να μας εξηγεί τις δράσεις που κάνει; Ποια είναι η άποψή σας γι' αυτό; Είναι εντυπωσιακό το ότι οι ίδιες οι σοβαρές Οργανώσεις της Κοινωνίας των Πολιτών που ακούσαμε, από κάθε μέγεθος, είδος και, αν θέλετε, αντίληψη, σε αυτό συμφώνησαν όλες, ότι υπάρχει αναγκαιότητα να γίνει αυτό. Εσείς λέτε κάτι άλλο; Ότι δεν πρέπει να γίνει κάτι; Αν συμφωνείτε -γι' αυτό, κύριε Χαντζηγιαννάκη, δικαίως απορείτε- τότε με συγχωρείτε, σε τι είναι ελεγκτικό το νομοσχέδιο; Στο ότι τους βάζουμε για να πάρουν χρήματα να μπούνε σε δύο μητρώα; Ε, τότε πώς θα κάνουμε τον έλεγχο, άμα δεν τους έχουμε ούτε σε ένα μητρώο, άμα δεν ξέρουμε ποιοι είναι, άμα δεν ξέρουμε τη διοίκησή τους, άμα δεν ξέρουμε το καταστατικό τους, άμα δεν έχουμε μια χρηματοοικονομική τους κατάσταση; Τι εννοείτε είναι ελεγκτικό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Έχω λίγο ακόμη χρόνο, κύριε Πρόεδρε;
Φυσικά.
Ευχαριστώ πολύ. Θέλω να μου το εξηγήσετε αυτό. Λέει μετά: «Είναι γραφειοκρατικό το νομοσχέδιο». Μάλιστα. Γιατί είναι γραφειοκρατικό το νομοσχέδιο; Κάνει δύο μητρώα και στην πραγματικότητα τα δύο μητρώα αφήνουν τρεις επιλογές. Πρώτη επιλογή: Δεν θέλω να πάρω ούτε 1 ευρώ από το ελληνικό δημόσιο. Σεβαστή επιλογή; Σεβαστή. Δεν χρειάζεται να μπει πουθενά. Δεν παίρνει δημόσια χρήματα, δεν μπαίνει σε κανένα μητρώο. Δεν χρειάζεται. Έχει να μιλήσει μόνο με τους χρηματοδότες του με τους όρους που εκείνος νομίζει, ως Οργάνωση Κοινωνίας των Πολιτών. Ποια είναι η δεύτερη επιλογή; Πηγαίνει στη βάση. Στη βάση τι πρέπει να βάλει μέσα; Ακούστε τι θεωρείτε υπερβολικό, για να καταλάβω την κριτική σας και πόσο μένετε έκθετοι τώρα. Ένα καταστατικό, τα όργανα διοίκησής του, μια χρηματοοικονομική κατάσταση, δηλαδή έναν ισολογισμό - έσοδα-έξοδα, αυτό είναι χρηματοοικονομική κατάσταση- και τελειώσαμε. Αυτό είναι το υπερβολικό και το βαρύ και το γραφειοκρατικό για να έχουμε μια εικόνα με την οποία αυτή η οργάνωση με αυτές τις προϋποθέσεις θα πάρει μέχρι 50.000 ευρώ χρηματοδότηση και ένα παράβολο 20 ευρώ. Αυτό είναι υπερβολικό; Τι θέλετε να τους βάλουμε τότε; Να μην τους το βάλουμε. Τι να βάλουμε; Και πάμε τώρα στο άλλο. Οι άλλες είναι οι λεγόμενες μεγάλες οργανώσεις. Αυτές τι θα κάνουν; Θα πάρουν πάνω από 50.000 ευρώ και θα έχουν και τις φοροαπαλλαγές. Με συγχωρείτε. Γι' αυτούς το να πούμε ότι θέλουμε να δούμε μια έκθεση ορκωτών ελεγκτών, αυτό ως πρόσθετο, ότι θέλουμε να μην έχουν διαπράξει ποινικά αδικήματα οι διοικήσεις τους, ότι θέλουμε να δούμε ένα σχέδιο δράσης τους -τι κάνανε;- και έναν απολογισμό για το σχέδιο δράσης τους -το κάνανε;-, αυτό είναι βαρύ; Άκουσα μια κριτική «Είναι βαρύ». Γιατί είναι βαρύ; Γιατί, λέει, προϋποθέτει τους ορκωτούς. Ρώτησα στην αγορά πόσο κάνει ο ορκωτός. Κάνει 2.000 ευρώ. 3.000 ευρώ; Ναι, αλλά αυτός θα πάρει από το κράτος 60.000 ευρώ, 70.000 ευρώ, 80.000 ευρώ, συν τις φοροαπαλλαγές. Δηλαδή, θα παίρνει 10.000 ευρώ τον μήνα ενίσχυση ή 8.000 ευρώ ή 9.000 ευρώ και δεν μπορεί να πληρώσει 300 ευρώ για τον ορκωτό ελεγκτή, ώστε να εξυπηρετηθεί αυτή η προϋπόθεση διαφάνειας; Συγγνώμη, δηλαδή. Άρα, για να συνεννοηθούμε. Μάλιστα λέτε το εξής που είναι και αντιφατικό. Λέτε: «Ναι, αλλά έτσι δεν ενισχύεις τις μικρές οργανώσεις». Τις μικρές οργανώσεις σε ποιο πλαίσιο θέλετε να τις βάλουμε; Θέλετε μήπως- αυτό είναι που μου λέτε- να παίρνουν απεριόριστα ποσά συν φοροαπαλλαγές με το πρώτο μητρώο; Αυτό θέλετε; Δηλαδή, ουσιαστικά χωρίς προϋποθέσεις, ουσιαστικά με ελάχιστες προϋποθέσεις. Αυτό θέλετε; Και αυτό τώρα το υποστηρίζετε σοβαρά ως προϋπόθεση διαφάνειας; Ότι θα έρχεται κάποιος, θα παίρνει 100.000 ευρώ και θα μας έχει βάλει ένα καταστατικό και ένα όργανο διοίκησης και ένα παράβολο 20 ευρώ. Και αυτό το λέτε εσείς προϋπόθεση διαφάνειας. Γιατί, λέει, θέλουμε να ενισχύσουμε. Εμείς τι κάνουμε τώρα; Θέλουμε, λέει, να ενισχύσουμε τις μεγάλες και να πλήξουμε τις μικρές. Πώς τις πλήττουμε τις μικρές κατ' αρχάς; Κατ' αρχάς, το «μικρές» και το «μεγάλες», να το πω διαφορετικά, δεν το λέω εγώ. Το «μικρές» και το «μεγάλες» -βαριά κατηγορία, απαιτητική ή λιγότερη απαιτητική- θα το επιλέξουν οι ίδιες. Εγώ είπα σε κάποια οργάνωση να μην μπει στο πιο απαιτητικό μητρώο και να διεκδικήσει μεγαλύτερα ποσά; Οι ίδιοι επιλέγουν σε ποιο μητρώο θα μπούνε, σύμφωνα με τις χρηματοδοτήσεις τους και σύμφωνα με τις φιλοδοξίες τους. Τι εννοείτε; Διότι και οι ίδιοι ακόμα αυτό που λέτε δεν το λένε. Οι ίδιοι είπαν «βάλτε μας όλους στο μεγάλο και μετά, αν δεν εκπληρώσουμε στην πορεία τις προϋποθέσεις μας, βγάλτε μας». Άρα, να πάω να πάρω τις φοροαπαλλαγές, να πάω να πάρω και τις μεγάλες χρηματοδοτήσεις, χωρίς να έχω τις πρόσθετες προϋποθέσεις. Και δεν παίρνω τώρα τις μεγάλες χρηματοδοτήσεις. Τώρα, αυτή τη στιγμή που μιλάμε, δεν τις παίρνω, γιατί, αν τις παίρνω, θα μπω κατευθείαν στο μεγάλο. Φιλοδοξώ να τις πάρω, αλλά χωρίς να θέλω να εκπληρώσω τις απαιτήσεις. Ε, δεν γίνεται αυτό. Με συγχωρείτε! Αυτό τώρα εσείς το λέτε ως προϋπόθεση διαφάνειας και ακεραιότητας; Ρωτώ εγώ: Τα αποτελέσματά μας, ακολουθώντας την πολιτική που χαράξατε τεσσεράμισι χρόνια εσείς, αλλά και πριν από εσάς, σε επίπεδο εθελοντισμού στην Ευρώπη τα ξέρετε; Στον κόσμο τα ξέρετε; Ξέρετε σε ποια κατάταξη βρισκόμαστε; Μπορούμε να είμαστε λίγο συνεννοημένοι; Διότι, από τη μια μεριά, ο ΣΥΡΙΖΑ κλασικά υμνωδεί τα γνωστά: «Καταπληκτικές οι οργανώσεις, κάνουν σπουδαίο έργο» -τα συνυπογράφω εγώ όλα αυτά- «πρέπει να τις ενισχύσουμε και να τις βοηθήσουμε». Όλα αυτά τα λέτε. Σας έχει απασχολήσει γιατί, ενώ τα λέτε αυτά, εμείς είμαστε στην τελευταία κατάταξη; Ρωτώ ευθέως. Έχει απασχολήσει ο έλεγχος και η κριτική σε αυτές τις οργανώσεις και το γεγονός ότι υπάρχουν εστίες αδιαφάνειας σε αυτές; Δημιουργεί αυτό μια ανάσχεση σε αυτόν που θέλει να προσφέρει εθελοντικά; Ανησυχεί μήπως πάει χαμένος ο κόπος του; Ανησυχεί το ότι δεν υπάρχουν μητρώα που να γίνεται μια διάκριση προκειμένου να μπορεί κάποιος να πει «αυτή δεν είναι καθόλου στο μητρώο, μα, καθόλου, δεν έχει μπει πουθενά μέσα, κάτσε να δω αν την ενισχύσω, αυτή έχει μπει και αυτή, μάλιστα, έχει και πρόσθετες απαιτήσεις». Αυτό λειτουργεί στην κατεύθυνση της διαφάνειας και επομένως, της ενίσχυσης της συμμετοχής; Άμα δεν κάνουμε όλα αυτά, πώς ακριβώς θα ενισχυθεί ο εθελοντισμός; Επειδή θα κάνετε εσείς συνομιλίες για το πόσο καλός είναι; Και όχι μόνο εσείς, αλλά και εμείς, όλοι θα κάνουμε ομιλίες για το πόσο καλός είναι ο εθελοντισμός. Μπράβο, είναι σπουδαίος. Ναι! Τελευταίοι στην κατάταξη! Μπράβο, είναι πολύ σπουδαίο, να πάτε όλοι να γίνετε εθελοντές. Τελευταίοι! Άμα δεν διαμορφωθεί ένα θεσμικό πλαίσιο το οποίο να ενισχύει την ακεραιότητα, τη διαφάνεια και να κτίζει μια σχέση εμπιστοσύνης μέσα από το ίδιο το θεσμικό πλαίσιο, πώς θα το καταφέρουμε αυτό; Ερχόμαστε να το κάνουμε, το καταψηφίζετε! Άρα, εδώ μένετε έκθετοι σε αυτά τα ζητήματα. Έρχομαι τώρα σε ορισμένα ειδικά θέματα που ετέθησαν. Συγχωρείστε με, αλλά θέλω να πω και μια κουβέντα, διότι αυτό που είπε ο κ. Χατζηγιαννάκης η αλήθεια είναι ότι με άγγιξε. Λέει ότι αδικήθηκε το νομοσχέδιο, επειδή κατέθεσε ο κ. Θεοδωρικάκος την τροπολογία που κατέθεσε. Προσέξτε: Εδώ εξαρτάται και από τι προτεραιότητες βάζει ο καθένας. Εδώ έχεις ένα θεσμικό πλαίσιο να συζητήσεις, το οποίο αφορά στην Κοινωνία των Πολιτών, αφορά στις νομικές ρυθμίσεις, αφορά στο πώς αυτό θα λειτουργήσει, αφορά πάρα πολύ κόσμο και όλοι συμφωνούμε ότι έχει μεγάλη σημασία. Εσείς επιλέξατε να συζητήσετε για μία τροπολογία. Αυτό είναι δικαίωμά σας, το πώς αξιολογείτε τη σοβαρότητα των θεμάτων. Εγώ καταλαβαίνω. Θεωρείτε ότι, επειδή αυτό δεν σας συμφέρει πολύ αντιπολιτευτικά, δεν λέει τίποτα, δεν έχει δουλειά εδώ, δεν έχει αντιπολιτευτικό μεροκάματο να βγάλετε, προτιμάτε τώρα να συζητάτε την τροπολογία. Αντικειμενικά, όμως, αυτό το οποίο είναι μείζον και ουσιώδες είναι το θέμα του νομοσχεδίου. Το νομοσχέδιο δεν το αδικεί η κατάθεση της τροπολογίας. Το νομοσχέδιο το αδικείτε εσείς με τη στάση σας. Το αδικείτε, γιατί εσείς επιλέγετε να συζητήσετε για ένα θέμα που φυσικά έχει τη σημασία του. Προφανώς, όλα όσα συζητούνται στο Κοινοβούλιο έχουν αξία, αλλά σε σχέση με το μείζον κάνετε λάθος ιεράρχηση. Από ό,τι είδα, οι άλλες διατάξεις δεν απασχόλησαν ιδιαιτέρως, παρ' ότι έχει πολύ σημαντικές θεσμικές διατάξεις. Δεν έχω τον χρόνο να τις αναπτύξω. Μόνο γι' αυτό το οποίο απασχόλησε ως προς τον Δήμο Αριστοτέλη και επειδή εγώ έχω και μια ευαισθησία με τα ζητήματα των δικαστικών αποφάσεων, να το διευκρινίσουμε. Το ζήτημα των ιστορικών εδρών δεν είναι ζήτημα φωτογραφικό. Είναι δεκαοκτώ οι δήμοι που έχουν ιστορικές έδρες. Είναι δεκαοκτώ, όχι ένας. Πότε προέκυψε το ζήτημα των ιστορικών εδρών; Τότε που έγιναν οι συνενώσεις των δήμων. Στις συνενώσεις των καποδιστριακών δήμων, τότε με τον νόμο του 2010, ανέκυψε ένα θέμα ποια θα είναι η έδρα του δήμου και δέχτηκε τότε ο νομοθέτης ότι σε ορισμένους δήμους, λόγω της ιστορικότητας συγκεκριμένων περιοχών, θα αναγνώριζε και την ύπαρξη ιστορικής έδρας. Αυτά το 2010. Από τότε είναι οι ιστορικές έδρες. Στις ιστορικές έδρες, λοιπόν, έγινε μια επιλογή όχι τώρα, αλλά τότε. Έλεγε, βεβαίως, ο νόμος ότι έπρεπε όλες οι υπηρεσίες των δήμων να πάνε στην νέα έδρα του δήμου. Παρά ταύτα, εξ αδρανείας ενδεχομένως και εκλογών -τοπικών επιλογών που έκαναν εκεί οι δήμοι- σε κάποιες από τις ιστορικές αυτές έδρες παρέμειναν ορισμένες υπηρεσίες. Πράγματι, υπήρξε μια προσφυγή κατοίκων του συγκεκριμένου δήμου, οδηγήθηκε σε κρίση η υπόθεση αυτή στο Συμβούλιο της Επικρατείας και το Συμβούλιο της Επικρατείας, πράγματι, σωστά διαβάζοντας τον νόμο -καλά τα είπε το Συμβούλιο της Επικρατείας- τι είπε; Ότι με τον νόμο που υπάρχει πρέπει όλες οι υπηρεσίες να πάνε στην καινούργια έδρα. Σωστά. Όμως, αυτό δημιουργεί προφανώς μια ένταση. Γιατί; Διότι, πάντως, αυτή τη στιγμή που μιλάμε και για χρόνια έντεκα, δηλαδή από την εφαρμογή του νόμου και προφανώς και παραπίσω, υπάρχουν υπηρεσίες που βρίσκονται στην ιστορική έδρα. Δεν πάμε τώρα τις υπηρεσίες στην ιστορική έδρα ούτε δίνουμε δυνατότητα να πάνε τώρα οι υπηρεσίες στην ιστορική έδρα ούτε μπορεί ένας δήμαρχος τώρα που δεν έχει υπηρεσία να μεταφέρει μια υπηρεσία του στην ιστορική έδρα, αλλά αν επί είκοσι χρόνια λειτουργούν υπηρεσίες στην ιστορική έδρα, μετά απότην απόφαση αυτή του Συμβουλίου της Επικρατείας παρίσταται ανάγκη μιας ρυθμίσεως. Δεν υπάρχει παραβίαση της αποφάσεως του Συμβουλίου της Επικρατείας, διότι πρόκειται περί νεωτέρας ρυθμίσεως κατόπιν της απόφασης του δικαστηρίου. Το δικαστήριο έκρινε με έναν νόμο. Σήμερα διαμορφώνουμε ένα άλλο νομοθετικό περιβάλλον. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Άρα, λοιπόν, εδώ καταλαβαίνω την πολιτική εντός του συγκεκριμένου δήμου, αλλά πάντως, η ρύθμιση δικαιοπολιτικά είναι απολύτως ορθή. Θέλω να σταθώ σε διατάξεις που επίσης ρυθμίζουν ένα θέμα. Θα το πω, γιατί είναι σημαντικό. Είναι ειδικό θέμα, αφορά στην τοπική αυτοδιοίκηση, αλλά για μένα είναι εξαιρετικά σημαντικό. Αφορά στο θέμα της κατά παρέκκλιση κινητικότητας υπαλλήλων στους δήμους. Τελειώνω, κύριε Πρόεδρε, σε δύο λεπτά. Ευχαριστώ για την ανοχή σας. Όπως ξέρετε, η κινητικότητα νομοθετήθηκε το 2016. Εδώ, σε αυτή την Αίθουσα έχουμε συζητήσει και από το 2016 μέχρι σήμερα νομοθετήθηκαν ειδικότερες διατάξεις κινητικότητας, δηλαδή παρεκκλίσεις από το σύστημα κινητικότητας εκατόν πενήντα τον αριθμό. Περί τις εκατό είχε νομοθετήσει από το 2016 μέχρι το 2019 ο ΣΥΡΙΖΑ. Εισήγαγε ο ΣΥΡΙΖΑ την κινητικότητα και ταυτόχρονα, ξεκίνησε να την ξηλώνει. Άρα, λοιπόν, νομοθετήθηκαν εκατό παρεκκλίσεις. Κατήργησα τελείως περίπου τις ογδόντα με προηγούμενη νομοθεσία, προκειμένου να ενισχύσω την ακεραιότητα του συστήματος κινητικότητας. Και τώρα κάνουμε μία ακόμα παρέμβαση. Τι λέει αυτή η παρέμβαση; Ότι δεν θα κινείται άνευ της συναινέσεως και εγκρίσεως των δήμων και των περιφερειών -με τη συμπληρωματική παρέμβασή μας, που κάνουμε τώρα- υπάλληλος ΟΤΑ, με τις κατά παρέκκλιση διατάξεις της κινητικότητας που απομένουν. Με δυο λόγια, όχι με την κεντρική κινητικότητα. Στην κεντρική κινητικότητα πάμε κανονικά, αλλά όπου έχουμε ακόμα και σώζονται παρεκκλίσεις από το βασικό σύστημα κινητικότητας, για να κινηθούν οι υπάλληλοι των δήμων προς τα εκεί, θα απαιτείται η συναίνεση δημάρχου ή περιφερειάρχου. Αυτό είναι κεντρικό και σημαντικό, διότι η κατά παρέκκλιση κινητικότητα δεν εξαρτάται από όλες τις προϋποθέσεις του συστήματος κινητικότητας, δηλαδή, την ύπαρξη του 65%, άλλες προϋποθέσεις που θέτουμε στην κεντρική επιτροπή κινητικότητας όταν γίνεται αυτή η διαδικασία, αλλά ουσιαστικά κάποιος μπορεί και πάει και τους παίρνει χωρίς να ρωτήσει κανέναν και χωρίς να τηρείται καμμία προϋπόθεση. Αυτό έφερνε σε μεγάλη δυσκολία τους δήμους. Και επομένως θεωρώ ότι και με αυτή τη διάταξη νομοθετούμε κάτι που ενισχύει την αρτιότητα του συστήματος κινητικότητας. Και πρέπει να πω ότι τον τελευταίο χρόνο βρίσκω ότι λειτουργεί πολύ ισορροπημένα. Ήδη βρισκόμαστε στον δεύτερο κύκλο κινητικότητας και είναι ένας από τους μηχανισμούς που νομίζω ότι έχουν βοηθήσει σε μεγάλο βαθμό στην εξισορρόπηση αναγκών. Έχει τα θέματά του και τις δυσκολίες του ακόμα, αλλά νομίζω ότι βελτιώνεται πολύ. Και μιας και μιλάμε -κλείνοντας- για χαμένες ευκαιρίες, θεωρώ κυρίες και κύριοι συνάδελφοι, ότι πρωτίστως και κυρίως η μείζον Αντιπολίτευση, η Αξιωματική Αντιπολίτευση έχασε σήμερα μία ακόμα ευκαιρία. Εσείς χάνετε τις ευκαιρίες να δείξετε ότι μπορείτε να παρακολουθήσετε έναν μεταρρυθμιστικό ρυθμό, ότι καταλαβαίνετε την αναγκαιότητα και την αξία μεταρρυθμίσεων που είναι δικαιωμένες μέσα στην κοινωνία, οι οποίες αποτελούν απαίτηση και ανάγκη της κοινωνίας και τις οποίες εισηγείται το Υπουργείο Εσωτερικών. Και θεωρώ ότι για τις κοινοβουλευτικές δυνάμεις θα ήταν σαφώς θετικό να συντάσσονται με αυτές τις πρωτοβουλίες και να μην αφήνουν να το πιστώνεται αυτό μόνη της η Κοινοβουλευτική Ομάδα της Νέας Δημοκρατίας. Αλλά εδώ τα εύσημα βρίσκονται στην Κοινοβουλευτική Ομάδα της Νέας Δημοκρατίας, γιατί ακριβώς μπορεί και υποστηρίζει αποτελεσματικά το έργο της Κυβέρνησης, αφήνοντας έκθετες τις λοιπές πολιτικές δυνάμεις που σε πράγματα απολύτως προφανή δεν μπορούν να κάνουν το ελάχιστο, να συναινέσουν και να στέρξουν στα αυτονόητα.
Τον λόγο έχει ο κ. Συντυχάκης από το Κομμουνιστικό Κόμμα Ελλάδας.
Κύριε Πρόεδρε, δεν νομίζω ότι υπάρχει νόημα να δώσω συνέχεια στη συζήτηση σχετικά με το σχέδιο νόμου. Τα είπαμε και στις τοποθετήσεις των Βουλευτών του ΚΚΕ στις επιτροπές. Ένα ερώτημα θέσαμε στον κύριο Υπουργό. Οι εθελοντές του «ΕΡΓΑΝΗ» θα λογίζονται ως εργαζόμενοι, ως απασχολούμενοι ή ως άνεργοι; Και για να αποφύγετε την απάντηση, την ουσιαστική απάντηση, πετάξατε τη μπάλα στην κερκίδα και είπατε ότι δεν θα λογίζονται ούτε ως απασχολούμενοι ούτε ως άνεργοι, θα καταχωρούνται ως εθελοντές. Ωραία. Ας το δεχτούμε. Θα το δούμε στην πράξη πώς θα αξιοποιηθεί η καταχώριση των εθελοντών στο έργο. Προκύπτει, όμως, και κάτι άλλο. Αποδέχεστε ότι ο εθελοντισμός, η εθελοντική εργασία πρέπει να συνδεθεί με το ΑΕΠ της χώρας, αν δεν κάνω λάθος. Έτσι δεν είναι; Το αποδέχεστε. Για πείτε μας, λοιπόν, πώς θα μετρήσετε τη συμμετοχή της εθελοντικής, της απλήρωτης εργασίας στο ΑΕΠ; Ως τι θα το παρουσιάζετε, ως ένα άυλο μισθολογικό κόστος, ως παραγόμενη αξία, ως αποτέλεσμα παραγόμενων αγαθών ή προσφοράς υπηρεσιών για να βγάλει το τελικό αποτέλεσμα; Ως τι θα το παρουσιάσετε; Κοροϊδεύετε και κοροϊδεύετε ασύστολα! Διότι οι εθελοντές θα δουλεύουν, θα καταβάλλουν ζωντανή εργασία -έχει σημασία αυτό- και το τελικό αποτέλεσμα θα το καρπώνεται όχι αυτός που το παρήγαγε, έστω και με τη θέλησή του, αλλά -ποιος;- τα ιδρύματα, αυτά τα ευαγή ιδρύματα που θα κρύβονται πίσω από αυτούς τους οργανισμούς, δηλαδή τις μη κυβερνητικές οργανώσεις, ο Σώρος, ο κάθε Σώρος, που θα ιδρύουν και θα ελέγχουν αυτές τις Οργανώσεις της Κοινωνίας των Πολιτών. Αυτή είναι η πραγματικότητα. Και σας ενδιαφέρει ιδιαίτερα η σύνδεση του εθελοντισμού με το ΑΕΠ. Διότι είναι πολύ χαμηλό στην Ελλάδα. Είναι στο 0,1%, όταν σε άλλες ευρωπαϊκές χώρες είναι στο 3%, είναι στο 5%, είναι στο 6%. Στον Καναδά είναι στο 8,3% και προσεγγίζει τον κατασκευαστικό και τραπεζικό κλάδο. Άρα, λοιπόν, ποιος δεν γνωρίζει ότι η χρηματική εξάρτηση των μη κυβερνητικών οργανώσεων, αυτών των οργανισμών είναι άμεσα συνδεδεμένη με τις αξίες και τα οράματα του μεγάλου κεφαλαίου; Κατά την άποψή μας αυτές οι οργανώσεις αποτελούν αντιβιοτικά του εκμεταλλευτικού συστήματος και γι' αυτό άλλωστε απέχουν πάντα από το οργανωμένο λαϊκό και ταξικό, εργατικό κίνημα. Οι εργαζόμενοι, λοιπόν, και οι νέοι δεν έχουν παρά να απορρίψουν τη λογική του δήθεν εφικτού, του επιμέρους, της εκτόνωσης της λαϊκής δυσαρέσκειας. Σε αυτή, λοιπόν, την κατεύθυνση συμφωνούν όλα τα κόμματα και για αυτό αποπροσανατολίσατε και την κουβέντα εντελώς, δηλαδή πετάξατε την μπάλα στην κερκίδα. Καμμία συζήτηση σε σχέση με το νομοσχέδιο ή τουλάχιστον το μεγαλύτερο ποσοστό της συζήτησης έφυγε αλλού. Σε σχέση με τις τροπολογίες: Στην τροπολογία με γενικό αριθμό 1171 και ειδικό 114 θα ψηφίσουμε «παρών». Επιτρέψτε μου να πω μόνο σε σχέση με το προσωπικό αναπτυξιακών οργανισμών των ΟΤΑ, με το άρθρο 8 δηλαδή, ότι διαφωνούμε ριζικά με τους αναπτυξιακούς οργανισμούς. Ουσιαστικά παίρνουν τις αρμοδιότητες των δημοτικών συμβουλίων. Προωθούν με ταχύτητα ανά τη χώρα με στόχο να τρέξουν πιο γρήγορα τα επιχειρηματικά συμφέροντα με τη συνδρομή και της τοπικής διοίκησης, με τις αποσπάσεις εργαζομένων για τη στελέχωσή τους. Πρόκειται για εταιρείες που θα μοιράζουν χρήμα κατά το δοκούν, μακριά από το δημόσιο λογιστικό και τη στοιχειώδη διαφάνεια και θα προσπερνούν τις υπάρχουσες υπηρεσίες. Θα αναλαμβάνουν τη σύναψη, εποπτεία και επίβλεψη δημόσιων μελετών και έργων των ΟΤΑ και την τεχνική και διοικητική υποστήριξη για θέματα που άπτονται αρμοδιοτήτων τεχνικών υπηρεσιών και υπηρεσιών δόμησης. Αντί για προσλήψεις μόνιμου προσωπικού, εξοπλισμό και στήριξη των υπηρεσιών των ΟΤΑ θα απαιτούνται άμεσα να ρυθμίζονται ζητήματα για την απρόσκοπτη υπηρεσιακή εξέλιξη των αποσπασμένων υπαλλήλων από τους Οργανισμούς Τοπικής Αυτοδιοίκησης στους αναπτυξιακούς οργανισμούς, που έχει ήδη προβλεφθεί, δίνοντας σε αυτούς που θα τους αναθέσουν διευθυντικά πόστα στους οργανισμούς τη δυνατότητα να αξιοποιήσουν τη διευθυντική θέση για την πιο γρήγορη υπηρεσιακή τους εξέλιξη, την υπερπήδηση άλλων. Σε σχέση με την τροπολογία του Υπουργείου Προστασίας του Πολίτη με γενικό αριθμό 1170 και ειδικό 113 θα πούμε συνολικά «όχι». Βέβαια, λέμε κάθε φορά ότι σε μία τροπολογία είναι πολλά άρθρα που σε άλλα μπορείς να πεις «ναι», σε άλλα μπορείς να πεις «παρών», σε άλλα μπορείς να πεις «όχι». Σε δεσμεύει, όμως, το τελικό που πρέπει να πεις. Σε αυτή, λοιπόν, την τροπολογία θα πούμε συνολικά «όχι» παρ' όλο που υπάρχουν αρκετά που θα μπορούσαμε να πούμε «Παρών». Στο άρθρο 8 δεν μας παραξενεύει, αλλά καταγράφουμε την αφωνία των άλλων κομμάτων σχετικά με τη ρύθμιση θεμάτων εκλογής οργάνων και αντιπροσώπων συνδικαλιστικών οργανώσεων της Ελληνικής Αστυνομίας. Μια τροπολογία απαράδεκτη, όπως είπαμε και αρχικά, κατάπτυστη και αντιδραστική. Και περιορίσατε όλη την αντιπαράθεση βολική και για τους δύο και για τη Νέα Δημοκρατία και για τον ΣΥΡΙΖΑ, θα έλεγα και ύποπτη και αποπροσανατολιστική, στο θέμα της ΕΥΠ, όταν όλοι γνωρίζουν ποιος είναι ο ρόλος της ΕΥΠ σήμερα ή της ΚΥΠ χθες στην παρακολούθηση και την καταστολή του λαϊκού κινήματος. Και για να μην παρεξηγηθούμε, καταψηφίζουμε τη διάταξη για τις μετατάξεις προσωπικού στην Ελληνική Αστυνομία. Αλλά σε κάθε περίπτωση δεν βρήκατε να πείτε μια κουβέντα για αυτή την κατάπτυστη διάταξη που καταργεί την απλή αναλογική και επιβάλλει το ενιαίο ψηφοδέλτιο στην Ελληνική Αστυνομία σε βάρος πάντα του συνδικαλισμού της Ελληνικής Αστυνομίας, που το κατέκτησαν οι άνθρωποι μετά από χρόνια. Για όλους αυτούς τους λόγους επί της αρχής είπαμε ότι καταψηφίζουμε. Για τις τροπολογίες είπαμε πως αυτές τις δύο τις καταψηφίζουμε και επί των άρθρων θα εκφραστούμε κατά την ψηφοφορία. Ευχαριστώ.
Και εμείς ευχαριστούμε. Και ο λόγος στον κ. Καμίνη, τον εισηγητή από το Κίνημα Αλλαγής.
Ευχαριστώ, κύριε Πρόεδρε. Κύριε Υπουργέ, δεν είχα σκοπό να δευτερολογήσω, άλλωστε θα το υπερψηφίσουμε το νομοσχέδιο. Ακούγοντας την αγόρευσή σας, δεν μπορώ, μπήκα στον πειρασμό να απαντήσω, γιατί κάποιες φορά έχω την εντύπωση ότι η ρητορική σας δεινότητα -που είναι πολύ μεγάλη, εγώ τη θαυμάζω-, σας ωθεί να υποτιμάτε και τη νοημοσύνη μας. Αναφέρομαι στο θέμα της τροπολογίας. Μας είπατε, με δυο λόγια, ότι πρώτα απ' όλα μας κάνετε χάρη που δεν τη φέρατε τελευταία στιγμή και την ενσωματώσατε στο νομοσχέδιο εξαρχής και κατά δεύτερο λόγο, μας είπατε ότι αδικούμε το νομοσχέδιο επιμένοντας τόσο πολύ σε αυτή την τροπολογία για την ΕΥΠ. Ξέρετε πολύ καλά ότι το Σύνταγμα λέει ότι νομοσχέδιο που έχει τροπολογίες άσχετες με το κύριο αντικείμενό του δεν εισάγεται καν προς συζήτηση. Είναι το άρθρο 74 του Συντάγματος. Θα μου πείτε: «Ευχαριστούμε πολύ, κύριε Καμίνη, όλα τα νομοσχέδια περιέχουν τέτοιες διατάξεις». Ναι. Μπήκα στον πειρασμό, όμως, γιατί μας εμφανίσατε ως απολύτως νόμιμη την πρακτική αυτή. Και κατά δεύτερο λόγο, αυτό το νομοσχέδιο, το οποίο σε γενικές γραμμές είναι ένα καλό νομοσχέδιο, πιστεύω ότι εσείς ο ίδιος το αδικήσατε με την τροπολογία αυτή για την ΕΥΠ που συμπεριλάβατε σε αυτό. Σας ευχαριστώ, κύριε Πρόεδρε.
Και εμείς ευχαριστούμε, κύριε Καμίνη. Ο κ. Μεϊκόπουλος από τον ΣΥΡΙΖΑ έχει τον λόγο.
Ευχαριστώ πολύ, κύριε Πρόεδρε. Κύριε Βορίδη, σας άκουσα πάρα πολύ προσεκτικά και χαίρομαι ιδιαίτερα που αναπτύξαμε αυτόν τον διάλογο στις επιτροπές και σήμερα στην Ολομέλεια. Κι εγώ με τη σειρά μου θα ομολογήσω ότι είστε ένας δεινός ομιλητής, όμως ξέρετε κάτι, κύριε Βορίδη; Είναι πολύ εύκολο να χρησιμοποιήσουμε ορισμένες λέξεις, που όντως διατυπώθηκαν σε τοποθετήσεις από Βουλευτές της Αξιωματικής Αντιπολίτευσης, να σταθούμε σε ορισμένα σημεία, για να κατασκευάσουμε, εν τέλει, ένα επιχείρημα και να δημιουργήσουμε εντυπώσεις. Δεν είπε κάποιος, ούτε εγώ ως εισηγητής, ότι δεν θέλουμε τον έλεγχο, γιατί επιθυμούμε μια αδιαφανή διαδικασία, προκειμένου να μπουν όλες οι εθελοντικές οργανώσεις στο ειδικό μητρώο ή το απλό μητρώο στη βάση δεδομένων. Είπαμε ότι το νομοσχέδιο το συγκεκριμένο αφορά μόνο αυτό. Μόνο, δηλαδή, ελέγχους, μόνο τις υποχρεώσεις και δεν έχει διαμορφώσει πολιτικές συγκεκριμένες, προκειμένου να υπάρχουν και άλλα κριτήρια, αναφορικά με την εισαγωγή οργανώσεων στο ειδικό μητρώο και στην απλή βάση δεδομένων. Ήταν πολύ ξεκάθαρο αυτό για το οποίο μιλήσαμε. Μιλήσαμε για ζητήματα διασύνδεσης της πολιτείας με τους φορείς των οργανώσεων. Συζητήσαμε για ζητήματα διαλειτουργικότητας των μητρώων. Πάλι δεν εξηγήσατε και υπεκφύγατε, τι θα γίνει με τα υπόλοιπα εννέα μητρώα που λειτουργούν στα Υπουργεία; Τι θα συμβεί με τα μητρώα που υπάρχουν στις περιφέρειες και τα μητρώα που υπάρχουν στους δήμους; Συνεπώς, είναι πολύ εύκολο, κύριε Βορίδη, να χρησιμοποιήσετε μισή αλήθεια για να πείτε ένα μεγάλο ψέμα. Το ίδιο ακριβώς κάνατε στις επιτροπές αυτή τη φορά, σε σχέση με τα αδικήματα και με την αυτεπάγγελτη αναζήτηση του ποινικού μητρώου. Δεν είπε κάποιος από τον ΣΥΡΙΖΑ ότι θέλουμε να στελεχώσουν τις διοικήσεις των δομών αυτών, άνθρωποι οι οποίοι κάνανε εμπόριο ναρκωτικών. Αλλά ένας άνθρωπος, ο οποίος ήταν εξαρτημένος, πέρασε τη διαδικασία της απεξάρτησής του, δεν θα μπορούσε -απεξαρτήθηκε, χρήση ναρκωτικών έκανε- να αποτελέσει μέλος διοίκησης, ως απεξαρτημένος; Θα πρέπει, δηλαδή, ολόκληρη η οργάνωση να φύγει από το μητρώο; Θα καταδικαστεί; Εγώ, κύριε Βορίδη, είμαι υπέρμαχος της εξής λογικής: Κάθε νομοθετική διαδικασία πρέπει, κατά τη γνώμη μου, να παράγει πολιτική υπεραξία. Και η πολιτική υπεραξία, κρίνεται σε δύο επίπεδα. Το πρώτο επίπεδο είναι το κοινοβουλευτικό. Δεν κατάλαβα, σε ποια Κοινοβουλευτική Ομάδα της Νέας Δημοκρατίας απευθυνθήκατε; Τρεις ομιλητές ήταν σήμερα στην Αίθουσα, άρα έδειξε η Κοινοβουλευτική Ομάδα της Νέας Δημοκρατίας κατά πόσο επικροτεί τη νομοθετική σας πρωτοβουλία και πόσο την καταλαβαίνει. Και το δεύτερο επίπεδο είναι το αν παράγει η νομοθετική σας πρωτοβουλία, μετρήσιμα αποτελέσματα στο πεδίο της εφαρμοσμένης πολιτικής. Σας καλώ, λοιπόν, να κάνετε μια ειδική συνεδρίαση της Επιτροπής Δημόσιας Διοίκησης σε μερικούς μήνες, για να δούμε τα αποτελέσματα της νομοθετικής ρύθμισης. Να δούμε ποιες οργανώσεις μπήκαν στο ειδικό μητρώο, πώς χρηματοδοτήθηκαν, κατά πόσο αυξήθηκε η συμμετοχή των εθελοντών στις Οργανώσεις στην Κοινωνία των Πολιτών και να δούμε αν ξεφύγαμε από την τελευταία θέση και ανεβήκαμε μία, έστω δύο, έστω μισή. Θα το αναγνωρίσουμε.
Ο κύριος Υπουργός έχει τον λόγο, για να καταθέσει μία νομοτεχνική.
Ευχαριστώ, κύριε Πρόεδρε. Καταθέτουμε μία ακόμα νομοτεχνική, η οποία είναι πάλι τελείως νομοτεχνική. Δεν έχει κάτι άλλο. [[Στο σημείο αυτό, ο Υπουργός Εσωτερικών κ. Μαυρουδής Βορίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:]] [[ΑΛΛΑΓΗ ΣΕΛΙΔΑΣ]] Να μπει η σελ. 466
Ευχαριστούμε. Τον λόγο έχει ο κ. Λοβέρδος από τη Νέα Δημοκρατία.
Ευχαριστώ, κύριε Πρόεδρε. Ούτε εγώ είχα σκοπό να ξαναμιλήσω. Άλλωστε είναι τόσο καταιγιστικός ο Μάκης Βορίδης, που τι να πεις μετά από την ομιλία τη δική του, η οποία κράτησε αρκετά; Όμως, ήθελα να επισημάνω δύο σημεία, επειδή αναφέρθηκε προηγουμένως ο κ. Ζαχαριάδης σε αυτά που του είπα σε σχέση με το κράτος. Εκεί υπάρχει μια μεγάλη, όντως, ιδεολογική διαφορά που έχουμε εμείς στη Νέα Δημοκρατία με εσάς στην Αριστερά, την οποία καταλαβαίνω και σέβομαι, αλλά νομίζω ότι δεν έχετε καταλάβει τι εννοούμε εμείς όταν λέμε κράτος. Εσείς εννοείτε ένα κράτος που μπαίνει παντού, μόνο στο σπίτι μας δεν μπαίνει -μπορεί να μπαίνει και εκεί. Εμείς δεν το θέλουμε αυτό. Εμείς θέλουμε ένα κράτος το οποίο να ασκεί τα καθήκοντά του, όπως συμβαίνει σε όλον τον κόσμο. Άλλο πράγμα το κράτος που ασκεί νομισματική πολιτική, που ασκεί αμυντική πολιτική, που ασκεί εξωτερική πολιτική, που ασκεί πολιτική αντιμετώπισης της πανδημίας και άλλο ένα κράτος που μπαίνει σε όλα. Αυτό, προφανώς, ο κ. Ζαχαριάδης το μπέρδεψε, δεν το καταλαβαίνει απολύτως και αυτό ήθελα απλώς να διευκρινίσω. Ήθελα, επίσης, να κάνω και μια μικρή διευκρίνιση, επειδή κατανοώ τη δυσκολία που έχει ο αγαπητός -ξέρετε, με τους Βουλευτές του ΚΚΕ έχω πολύ μεγάλη διαφωνία, αλλά μου είναι όλοι πολύ συμπαθείς- κ. Συντυχάκης, που δεν καταλαβαίνει τι σημαίνει εθελοντισμός. Το κατανοώ. Εθελοντισμός, όμως, κύριε Συντυχάκη, είναι ότι αύριο θα μπορούσε ο Βορίδης, εγώ και εσείς να πάμε να βοηθήσουμε σε ένα συσσίτιο, να πάμε να μαζέψουμε σκουπίδια από μια παραλία και κακώς δεν το κάνουμε, να πάμε να βοηθήσουμε στην προστασία από τις πυρκαγιές. Αυτό είναι εθελοντική δράση. Έχουμε τη δουλειά μας, δεν είμαστε άνεργοι. Ούτε άνεργοι, ούτε απασχολημένοι. Είναι κάτι το εντελώς διαφορετικό.
Αυτό συζητάμε εδώ;
Αυτό συζητάμε.
Αυτό συζητάμε εδώ; Καλά.
Περί αυτού πρόκειται και νομίζω δεν το έχετε καταλάβει επαρκώς. Υπάρχουν και πάρα πολλοί συνταξιούχοι -γιατί δυστυχώς η Ελλάδα είναι η χώρα με τους περισσότερους συνταξιούχους στην Ευρώπη- που θα θέλανε, νέοι άνθρωποι, πολλές φορές και κάτω των εξήντα, που θα μπορούσαν να συμβάλλουν με εθελοντική εργασία και να βοηθήσουν τους συμπολίτες τους. Περί αυτών ομιλούμε. Και τέλος θέλω να πω κάτι το οποίο θεωρώ σημαντικό, επειδή αναφέρθηκε. Εγώ δεν έχω μάθει να μασάω τα λόγια μου. Έχετε δίκιο, μόνο τρεις Βουλευτές της Νέας Δημοκρατίας μίλησαν σε αυτό το νομοσχέδιο. Δεν μίλησαν, όμως, γιατί δεν ανταποκρίνονται στο νομοσχέδιο. Δυστυχώς, περίμενα περισσότερους ομιλητές και από τη Συμπολίτευση και από την Αντιπολίτευση. Χρειαζόμαστε περισσότερο κοινοβουλευτικό λόγο εδώ μέσα, να μην αισθάνεται ο Βουλευτής ευνουχισμένος ότι δεν κάνει το καθήκον του και ταυτόχρονα για να κάνει το καθήκον του, πρέπει να είναι και παρών. Και τα δύο ισχύουν. Θέλω σε αυτό το σημείο να πω ότι εμείς ως Νέα Δημοκρατία, όχι μόνο απλώς υποστηρίζουμε το νομοσχέδιο αυτό, το θεωρούμε όχι χαμένη, αλλά κερδισμένη ευκαιρία και θα το αποδείξουμε στην πράξη, σε σύντομο, ελπίζω, χρονικό διάστημα και γι' αυτό θα το υπερψηφίσουμε αμέσως τώρα. Σας ευχαριστώ.
Και εμείς ευχαριστούμε. Τον λόγο έχει ο κύριος Υπουργός για να απαντήσει.
Ευχαριστώ, κύριε Πρόεδρε. Ευχαριστώ και τους συναδέλφους για τη συζήτηση και για τη συνεισφορά. Μία οφειλόμενη αναγνώριση και από την Ολομέλεια, έστω και στη φάση αυτή, που είναι η δευτερολογία και το κλείσιμο της συζήτησης. Αυτό το νομοσχέδιο υπήρξε σε πολύ μεγάλο βαθμό μια προσπάθεια του Άγγελου Συρίγου και του Άλεξ Πατέλη, του συμβούλου του Πρωθυπουργού, και απεικονίζει και εκφράζει το ενδιαφέρον του ίδιου του Πρωθυπουργού για την Κοινωνία των Πολιτών, αλλά και για τον εθελοντισμό. Κύριε Καμίνη, δύο πράγματα ως προς την παρατήρησή σας. Το πρώτο, που είναι, αν θέλετε, το παράπονό μου, είναι ότι όταν ακούω, έχοντας δεκαπέντε χρόνια στο Κοινοβούλιο και έχοντας δει αυτά που έχω δει, πως αυτό το οποίο κάνουμε σήμερα εμείς, αυτή η Κυβέρνηση, είναι κακή νομοθέτηση, αισθάνομαι ότι, πραγματικά, δεν έχουν επαφή, όσοι το λένε αυτό, με την κοινοβουλευτική πραγματικότητά μας. Αυτό είναι το παράπονο. Ως προς το νομικό μέρος, για να είμαστε και απολύτως άρτιοι, η έννοια του σχετικού με την τροπολογία πάντως συνδέεται, έτσι όπως το διαβάζω εγώ και το ερμηνεύω εγώ, και με το αν απαιτείται για την κατάθεσή της η προσυπογραφή του Υπουργού που συζητείται το κύριο νομοσχέδιο. Η διάταξη αυτή, η τροπολογία αυτή η οποία ήρθε, επειδή προϋποθέτει μετακινήσεις προσωπικού, έχει μετατάξεις προσωπικού, προϋποθέτει και την προσυπογράφει του Υπουργού Εσωτερικών. Άρα, τυπικώς δεν έχει πρόβλημα. Άλλα τα ζητήματα της ουσίας, τα συζητήσατε με τον αρμόδιο Υπουργό. Κύριε Συντυχάκη, επειδή η ερώτησή σας -και σας ευχαριστώ- δίνει την ευκαιρία να αναδειχθεί μία πτυχή του νομοσχεδίου, την οποία νομίζω ότι δεν την αναπτύξαμε επαρκώς, θα ήθελα να πω ότι υπάρχουν ρυθμίσεις για πρώτη φορά για τους εθελοντές. Για πρώτη φορά η εθελοντική παροχή εργασίας αποκτά ένα θεσμικό πλαίσιο. Ορίζεται ποιος είναι εθελοντής. Ορίζεται ποια είναι η οργάνωση στην οποία μπορεί να παρέχεται αυτή η εργασία. Και υπάρχουν ευνοϊκές ρυθμίσεις, προστατευτικές, για τους εθελοντές. Ταυτόχρονα, για πρώτη φορά υπάρχει ένας θεσμικός τρόπος καταγραφής των εθελοντών, ακριβώς για να προστατεύσουμε τη μισθωτή εργασία, ακριβώς για να αποφύγουμε την καταστρατήγηση, ακριβώς ώστε να μην μπορεί καμμία οργάνωση κοινωνίας των πολιτών, μια τέτοια οργάνωση, να ισχυρίζεται ότι έχει εθελοντές, ενώ στην πραγματικότητα έχει εργαζομένους. Γιατί, λοιπόν, το βάζουμε στην «ΕΡΓΑΝΗ»; Όχι γιατί θα είναι έτσι όπως είναι η «ΕΡΓΑΝΗ». Προφανώς θα διαμορφωθεί ένας ειδικός τόπος, ένα ειδικό σημείο για την καταχώρηση αυτή, κύριε Πρόεδρε. Στο ερώτημά σας «θα είναι εργαζόμενος ή θα είναι άνεργος;» η απάντηση είναι εθελοντής μπορεί να είναι και ο άνεργος, εθελοντής μπορεί να είναι και ο εργαζόμενος. Όχι ο εργαζόμενος στην Οργάνωση της Κοινωνίας των Πολιτών. Εκεί δεν μπορεί. Όμως, μπορώ εγώ το πρωί να είμαι στη δουλειά μου και το απόγευμα να κάνω παροχή εθελοντικής εργασίας αλλού. Άρα, λοιπόν, αυτό διαμορφώνει ένα επίπεδο ελέγχου. Και προσέξτε -εδώ τώρα εσείς έχετε μεγάλη πείρα, ειδικά στα εργασιακά ζητήματα-, είδατε ότι είναι ένα από τα σημεία τα οποία δέχθηκαν τη μεγαλύτερη κριτική: Ότι είναι βαρύ, ότι είναι γραφειοκρατικό, ότι πώς θα το κάνουμε, πώς θα γίνονται οι καταχωρήσεις κ.λπ.. Γιατί; Διότι ακριβώς διαμορφώνει ένα πεδίο ελέγχου, ακριβώς για να προστατεύσουμε τα δικαιώματα των εργαζομένων. Και επειδή άκουσα μία παρατήρηση από τις οργανώσεις -νομίζω το είπαν και από την Κοινοβουλευτική μας Ομάδα, νομίζω το είπε και η Αξιωματική Αντιπολίτευση αυτό- ότι μπορεί να υπάρχουν ειδικές συνθήκες και ειδικές περιστάσεις απολύτως κατεπείγουσες και απρόβλεπτες, που κάποιος δεν μπορεί να το κάνει αυτό, η απάντηση γι' αυτό είναι μέσα στις νομοτεχνικές. Έχουμε προκάνει αυτή την πρόβλεψη, ώστε αυτό να επιτρέπει την εξαίρεση. Ως προς τα ζητήματα τα οποία επισημάνατε, κύριε Μεϊκόπουλε, εγώ δεν είπα, αντιθέτως, σας εξήρεσα από τη γενική κριτική σε προσωπικό επίπεδο. Όμως, από την άλλη μεριά, πρέπει, σας ξαναλέω, ο λόγος ενός κόμματος και μιας Κοινοβουλευτικής Ομάδας να αξιολογείται ενιαία. Δηλαδή, εσείς κάνατε ορισμένες επισημάνσεις, τις οποίες θεωρώ τις απήντησα -δεν ξέρω αν τις κρίνετε επαρκείς ή όχι τις απαντήσεις μου- στην επιτροπή. Παραδείγματος χάριν, είπατε «ποια είναι η σχέση των υφιστάμενων μητρώων με τα δύο μητρώα, τα οποία δημιουργούνται;». Και σας είπα ότι δεν υπάρχουν αυτή τη στιγμή μητρώα για να ανησυχούμε. Ούτως ή άλλως, υπάρχει μεταβατικότητα στην έναρξη και μάλιστα, σημαντική μεταβατικότητα. Γιατί; Διότι πρέπει να τα νομοθετήσουμε. Πρέπει να τα φτιάξουμε. Εν συνεχεία, υπάρχει πρόβλεψη, προκειμένου να υπάρξουν υπουργικές αποφάσεις, με την οποία η φιλοδοξία είναι να καταργηθούν τα μητρώα. Όμως, αυτό προϋποθέτει, πλέον, την ενοποίηση εξειδικευμένων νομοθεσιών που υπάρχουν για το κάθε μητρώο, σε σχέση με το γενικό πλαίσιο που θέτει. Να υπάρξει, λοιπόν, αυτή η μετάπτωση, η οποία είναι και μία μετάπτωση πληροφορικής, αλλά είναι και μία διαδικασία παντρέματος, να το πω, νομοθεσιών. Δεν είναι μόνο οι βάσεις. Είναι και η νομοθεσία, που πρέπει να παντρευτεί. Και τι ζήτησα; Ζήτησα εδώ μία νομοθετική εξουσιοδότηση, στην οποία μου λέτε «μα τα πιο σημαντικά τα παίρνεις με νομοθετική εξουσιοδότηση». Μα τι θέλετε τώρα, να νομοθετήσει το Κοινοβούλιο τις λεπτομέρειες της μετάπτωσης από το ένα μητρώο στο άλλο; Έχετε κακή, εσφαλμένη εντύπωση για την έννοια της νομοθεσίας. Η νομοθεσία υποχρεωτικά έχει έναν πιο γενικό χαρακτήρα και όταν διαμορφώνει το θεσμικό πλαίσιο, άρα δίνει την έγκρισή της η Βουλή στη γενική κατεύθυνση, εν συνεχεία τεχνικού τύπου λεπτομέρειες -γιατί αυτό πραγματικά είναι τεχνικό-, δηλαδή το πώς ακριβώς θα γίνει μετάπτωση, το πώς θα κουμπώσουν τα μητρώα, το πώς θα παντρευτεί και θα ενοποιηθεί η νομοθεσία, ώστε ο χρηματοδοτικός φορέας να μην χάσει το δικαίωμά του για τη χρηματοδότηση με τους όρους που αυτός θέλει, αλλά ταυτόχρονα να εξυπηρετούνται και οι απαιτήσεις αυτών των γενικών μητρώων που θα είναι στο Υπουργείο Εσωτερικών, αυτό, λοιπόν, πράγματι είναι μία τεχνική άσκηση. Αυτή την τεχνική άσκηση θέλετε να την κάνει το Κοινοβούλιο; Τι να την κάνει το Κοινοβούλιο; Το Κοινοβούλιο έχει δώσει τη βασική πολιτική έγκριση. Έχει δώσει την κατεύθυνση. Δεν υπάρχει κάτι κρίσιμο. Δεν υπάρχει ένα πολιτικό διακύβευμα σε αυτή τη διαδικασία. Υπάρχουν, από εκεί και πέρα, τεχνικές λεπτομέρειες εφαρμογής. Προσέξτε και για να πείτε, λοιπόν, αυτό -το οποίο καλά κάνετε και το λέτε-, επίσης λέτε «δεν κάνει τίποτε. Κάνει μόνο ελεγκτικά πράγματα». Τίποτε δεν κάνει; Οι φοροελαφρύνσεις τι είναι; Τίποτα; Εσείς με ποιον τρόπο θα παρακινούσατε; Με ποιον τρόπο θα παρακινούσατε την Κοινωνία των Πολιτών να δραστηριοποιηθεί; Τι θα της κάνατε, δηλαδή; Τι θα τους λέγατε; Μπράβο; Τι θα τους κάνατε; Θα τους λέγατε; Αναγνωρίζουμε την αξία σας; Εδώ διαμορφώθηκε ένα ολόκληρο πλαίσιο, το οποίο, για να ξέρουμε και τι λέμε, η εκτίμηση είναι ότι θα κοστίσει περίπου 150 εκατομμύρια ευρώ τον χρόνο. Αυτό είναι τίποτα, τα 150 εκατομμύρια ευρώ τον χρόνο; Να τη, λοιπόν, η πριμοδότηση, να τη η κινητροδότηση. Και μάλιστα, ποια κινητροδότηση; Γιατί το άκουσα και αυτό. Λέει «μικρές, μεγάλες». Κατ' αρχάς, ξαναλέω: Δεν είπα μικρές, μεγάλες. Είπα ποιος θέλει να μπει σε αυτό το σχήμα. Αλλά αυτό το σχήμα, ναι, έχει προαπαιτούμενα. Έχει προαπαιτούμενα διαφάνειας, κατά τη γνώμη μου όχι τόσο βαριά, μπροστά σε αυτό το οποίο δίνει. Αλλά, ναι, κάτι πρέπει να κάνουμε. Λέει, η τάση -το άκουσα αυτό ως άποψη- στην Ευρώπη είναι να πηγαίνουμε σε μικρές οργανώσεις και να μην πηγαίνουμε σε μεγάλες οργανώσεις. Εγώ δεν αποφασίζω για τις τάσεις. Αυτή είναι και μία διαφορά, πραγματικά μία διαφορά, πολιτικής αντίληψης και φιλοσοφίας. Εγώ δεν θέλω να ρυθμίσω την Κοινωνία των Πολιτών με την έννοια που το λέτε εσείς, να τη χειραγωγήσω, να την ελέγξω, να της πω τι θα κάνει. Όμως, προσέξτε, όταν είναι να δίνω φοροαπαλλαγές ή όταν είναι να δίνω χρηματοδοτήσεις, τότε το κράτος μπορεί να θέσει τους όρους. Αυτά δεν είναι ότι συμβαίνουν από μόνα τους. Συμβαίνουν, γιατί ακριβώς μέσα στην Κοινωνία των Πολιτών αποφασίζεις κάτω από ποιους όρους θα κινητροδοτήσεις. Και λες ότι εγώ για αυτή την κινητροδότηση ζητώ αυτά. Και τι ζητώ; Γιατί σας φαίνονται υπερβολικά αυτά τα οποία ζητούνται; Θα παίρνει όλες τις φοροαπαλλαγές, θα παίρνει και πάνω από 50.000 ευρώ και 70.000 ευρώ και 80.000 ευρώ και 90.000 ευρώ ευρώ και δεν θα έχει ορκωτό ελεγκτή να ξέρουμε τι έγιναν αυτά με μια υπογραφή. Να ξέρουμε τι έγιναν. Τι διαχείριση έκανε. Δεν θα του βάλουμε ποινικό μητρώο. Στη διοίκηση. Μου λέτε: «Και τι θα γίνει με τον τοξικοεξαρτημένο που τώρα πια δεν είναι;». Μα, επιτρέψτε μου, εμείς δεν εξετάζουμε την τοξικοεξάρτηση εδώ ως τέτοια. Την εξετάζουμε σε σχέση με την τέλεση ποινικών αδικημάτων. Εγώ δεν εξετάζω αν κάποιος είναι ή δεν είναι, γιατί μπορεί να έχει τέτοιου είδους εξάρτηση, αλλά να μην έχει ποινική εμπλοκή. Δεν σημαίνει ότι όποιος είναι τοξικοεξαρτημένος έχει και ποινικές εμπλοκές. Αλλά αν έχει; Να αδιαφορήσω; Δηλαδή, να έχω καταδικασμένο τοξικοεξαρτημένο για εμπορία ναρκωτικών και να πηγαίνω να τον χρηματοδοτώ στη διοίκηση; Έστω εγώ να δεχτώ τον ισχυρισμό σας ότι έχει απεξαρτηθεί, αυτός όμως, ο καταδικασμένος για την εμπορία, θα είναι σε οργάνωση η οποία ασχολείται με τοξικοεξάρτηση. Δεν βλέπετε κινδύνους σε αυτό; Αν δεν τους βλέπετε, εγώ τους βλέπω. Θέλω να σας πω κι ένα τελευταίο για να κλείσω. Σας ευχαριστώ όλους για τα καλά σχόλια για τις ρητορικές μου ικανότητες. Να είστε καλά. Το ερώτημα είναι το εξής: Είναι οι ρητορικές ικανότητες ή η αλήθεια των επιχειρημάτων; Αυτό είναι που πρέπει να σας απασχολήσει. Προσέξτε, και το λέω και από τη δουλειά μου, μιλάω από το επάγγελμα μου, το λειτούργημα, τη δικηγορία, δεν πιστεύω ότι με ψέματα κερδίζονται υποθέσεις και δεν πιστεύω ότι με το να τα λες καλά κερδίζονται οι υποθέσεις. Οι υποθέσεις κερδίζονται όταν λες σωστά την αλήθεια. Άρα, λοιπόν, αυτό που πραγματικά πρέπει να εξετάσετε, αλλά προϋποθέτει μια πιο βαθιά δομική αναθεώρηση -έχω μιλήσει για τα στρατηγικά αδιέξοδα του ΣΥΡΙΖΑ σε αυτή την Αίθουσα-, είναι το γιατί συχνά συνήθως, για να μην πω πάντα, βρίσκεστε με τη λάθος πλευρά του επιχειρήματος και πολύ συχνά με τη λάθος πλευρά της ιστορίας. Ευχαριστώ πολύ, κύριε Πρόεδρε.
Κι εμείς ευχαριστούμε, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εσωτερικών: «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις». Σας υπενθυμίζω ότι έχει υποβληθεί αίτηση ονομαστικής επί της υπουργικής τροπολογίας με γενικό αριθμό 1170 και ειδικό 113 από Βουλευτές της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, η οποία θα διεξαχθεί αύριο το απόγευμα στις 17.30΄, όπως έχουμε ανακοινώσει και νωρίτερα και θα ακολουθήσει η ψήφιση του ακροτελεύτιου άρθρου και του συνόλου του νομοσχεδίου. Εισερχόμαστε στην ψήφιση επί της αρχής, των άρθρων και της τροπολογίας με γενικό αριθμό 1171 και ειδικό 114 και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, πενήντα πέντε άρθρα και μία τροπολογία. Βεβαιωθείτε ότι έχετε ψηφίσει όλα τα πεδία που περιλαμβάνει η ψηφοφορία. Αφού καταχωρίσετε την ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εσωτερικών «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις» έγινε δεκτό κατά πλειοψηφία επί της αρχής, των άρθρων και της τροπολογίας. Υπενθυμίζω ότι η διεξαγωγή της ονομαστικής ψηφοφορίας επί της τροπολογίας και η ψήφιση στο σύνολο του νομοσχεδίου θα διεξαχθούν στην αυριανή συνεδρίαση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.13΄ λύεται η συνεδρίαση για αύριο, ημέρα Τρίτη 14 Δεκεμβρίου 2021 και ώρα 17.30΄, με αντικείμενο εργασιών του Σώματος, νομοθετική εργασία: 1) ψήφιση του σχεδίου νόμου του Υπουργείου Εσωτερικών: «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις» και 2) μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022».